
ISTORINĖ PASTABA 


1496-ųjų gruodį, ketveri metai po to, kai Ispanijos Ferdinandas 
ir Izabelė išvarė iš savo karalystės visus žydus, Portugalijos karalius 
Manuelis buvo įtikintas pasielgti taip pat. Užtat iš Ispanijos monar- 
chų mainais jis per santuoką turėjo gauti jų dukters ranką. Tačiau 
prieš pat įsigaliojant įsakymui dėl ištremties, karalius Manuelis nu- 
sprendė, kad Portugalijos žydus geriau būtų atversti į krikščioniš- 
kąjį tikėjimą, negu prarasti tokius naudingus piliečius. 1497-ųjų 
kovą jis uždarė visus pakrovos uostus, įsakė žydus apsupti ir nu- 
tempti prie krikštinės. Nors mus pasiekė pasakojimai, kad kai kurie 
žydai, užuot tapę krikščionimis, verčiau nusižudydavo ir nužudy- 
davo savo vaikus, dauguma iš jų vis dėlto sutiko pripažinti Jėzų 
kaip Mesiją. Pavadinti „naujaisiais krikščionimis , jie gavo dvide- 
šimt metų, per kuriuos turėjo atsikratyti savo tradicinių žydiškų 
papročių — šis pažadas per kitus du išankstinio priešiškumo ir be- 
teisiškumo dešimtmečius pasirodė esąs tuščias. Daugelis „naujųjų 
krikščionių atkakliai laikėsi savųjų įsitikinimų. Slapčia ir didžiai 
rizikuodami jie kalbėjo savąsias hebrajiškas maldas ir neatsižadėjo 
apeigų, ypač tų, kurios buvo susijusios su Šabo papročiais ir žydiš- 
komis šventėmis. Vienas iš tokių slaptųjų žydų buvo Berekijas Zar- 
kus, „Paskutiniojo Lisabonos kabalisto“ pasakotojas. 


AUTORIAUS PASTABA 
Kaip buvo aptiktas Berekijo Zarkaus rankraštis 


Privačia praktika besiverčiantis Stambulo teisininkas Abraha- 
mas Vitalas kreipiasi į Turkijos vyriausybę su energingu pareiški- 
mu, siekdamas paramos asmenims, kurie dėl sužalojimo ar ligos 
nebeįgalūs dirbti. 1981-aisiais jam pasiseka laimėti penkiasdešimt 
devynerių metų dailidės Ajazo Lugo, kurio visa dešinė ranka buvo 
paralyžiuota po autokatastrofos, bylą. 

Lugas mirė 1988-ųjų birželį. Jo žmona jau buvo iškeliavusi ana- 
pilin prieš šešerius metus. Juodu buvo bevaikiai. Paskutiniąja valia 
dėkingasis Lugas paliko Abrahamui Vitalui savo namus. 

Per tuos septynis mėnesius, kuriuos 1990-aisiais praleidau Stam- 
bule, tyrinėdamas sefardų poeziją, ypač jos balades, man teko lai- 
kinai apsistoti Lugo name. Jį maloniai, be jokio nuomos mokesčio, 
man pasiūlė Abrahamas Vitalas; mudu susipažinome per bendrą 
draugą, manosios disertacijos konsultantą dr. Izaoką Silvą Rosą, 
anksčiau dirbusį Kalifornijos Berklio universitete, o dabar — Por- 
tugalijos Porto universitete. 

Tiek Vitalas, tiek Lugas — sefardai, palikuonys žydų, kurie ban- 
gomis nuo persekiojimų bėgo iš Ispanijos ir Portugalijos XV, XVI, 
XVII ir XVIII amžiais. Jau 1492-aisiais jų protėviams buvo pasiūly- 
tas tremties prieglobstis Stambule — tuo metu krikščionims ir Žy- 
dams žinomame kaip Konstantinopolis. Tais metais turkų sultonas 
Bajazitas II mielai priėmė savo viešpatystėn tūkstančius žydų sefar- 
dų, paklususių Ispanijos karaliaus Ferdinando ir karalienės Izabe- 
lės įsakymui, kuriuo buvo išvaromi iš šalies. 

Tvankią gegužės pradžios dieną Vitalas nusivežė mane į senovi- 
nius Ajazo Lugo namus viduramžiško žydų kvartalo Balato pakraš- 
čiuose. Dviaukštis akmeninis pastatas su besilupančiu išorės tinku 


styrėjo tarp kepyklos ir plokštelių parduotuvėlės tarsi apleistas sar- 
gybos bokštas. 

1990-ųjų gegužės 9-ąją jame apsigyvenau. Viduje visa atrodė pil- 
kai ruda tartum sepijos fotografijoje — iki aš ėmiau šluostyti dulkes. 

Netgi nesistiebdamas galėjau pasiekti įdubusias abiejų namo 
aukštų lubas. Pro ovalius lėkštės dydžio langus į mano miegamąjį 
sunkėsi šviesos dryžiai. Baldai — sunkūs, iš laiko nudilinto me- 
džio, kiekvienas, matyt, nupirktas Lugo vaikystėje; dabar visi jie — 
antikvariniai. 

Sieninėje miegamojo spintoje aptikau gausybę cukraus gabalėlių, 
tvarkingai sudėliotų į odinius lagaminėlius. Matyt, Antrojo pasaulinio 
karo metu būta jo stygiaus. Nejaugi gabalėliai jau buvo supakuoti 
tam atvejui, jeigu Lugas turėtų paskubom sprukti? „O gal žydams 
visados reikia laikyti parengtą bent vieną lagaminėlį?", pamaniau. 

Kirvarpų sugraužtoje komodoje, po medvilniniais apatiniais, ra- 
dau prakartusio turkiško šokolado batonėlių. Malonu — pasirodo 
mudu su Lugu tokie pat saldumynų mėgėjai. 

Lova — geležinio rėmo su išgulėtu čiužiniu, pagamintu Konijo- 
je. Iš arabiškų rašmenų etiketėje buvo matyti, kad čiužiniui per 
septyniasdešimt metų: 1920-aisiais lotyniškas raidynas visoje Tur- 
kijoje pakeitė arabiškąjį. 

Name nebuvo dušo. Vienintelėje kriauklėje iš čiaupo plona sro- 
vele tekėjo šaltas rudas vanduo, atsiduodantis chloru ir rūdimis. 
Lugas ir jo žmona veikiausiai vaikščiodavo į pirtis. 

Draugiją man sudarė daugybė pelių. Betgi, stebuklas, nebuvo 
nei skruzdžių, nei blakių. 

Tą liepą Abrahamas Vitalas nusprendė namą pakylėti iki XX 
amžiaus pagal vakarietiškus standartus. Rekonstrukcija prasidėjo 
nuo rūsio, kad nebūtų man pernelyg trukdoma. 

Liepos 18-ąją darbininkai užėjo slaptą dviejų pėdų gylio ir ketu- 
rių kvadratinių pėdų ploto urvą, kuris buvo uždengtas medinėmis 
lentomis ir iš viršaus užmūrytas. Šioje slaptavietėje gulėjo tikas — 
cilindro formos skrynutė, kurioje žydai sefardai paprastai laikyda- 


vo Toras, pirmąsias penkias Senojo Testamento knygas. Papuošto- 
je įmantriu sidabro filigranu ir emaliniais povais joje, kaip paaiškė- 
jo, buvo ne Toros, bet oda aptaisyti, ranka rašyti rankraščiai, iš 
viso devyni komplektai. 

Rankraščiai susidėjo iš kampuoto, hebrajiško, Iberijos pusiasa- 
liui būdingo rašto, daugiausia žydiškąja portugalų kalba — tik- 
riau, senovine portugalų kalba, užrašyta hebrajiškomis raidėmis. 
Tačiau ankstyvieji darbai dalimis buvo iškraiglioti ir viduramžių 
hebrajų kalba. Rašyta kalamu, nendrine lazdele, anuo metu naudo- 
ta Iberijoje. Popierius buvo puikiai išsilaikęs. 

Visi rankraščiai, išskyrus tris, buvo blizgančio veleno“* viršeliais, 
jų antraštes puošė raidės su paukščių galvomis. Daugiausiai — 
kukučių, pelėdų, strazdų, dagilių ir povų. Taip pat atvaizduota ir 
viena kolibrio (stebėtina, iš Naujojo pasaulio paukščių šeimos) rū- 
šis. Antraščių foną sudarė sudėtingi nėriniuoti geometriniai raštai 
ir arabeskos. Paauksos naudotos saikingai. Vyraujančios spalvos — 
šviesus karminas ir lazurito Žydrė. 

Radau, kad visi rankraščiai Egipto ibio braižu rūpestingai pasi- 
rašyti kažkokio Berekijo Zarkaus. Iš datų, pridurtų po parašais ir 
nuorodų tekste, sužinome, kad rašyta dvidešimt trejus metus, nuo 
5267-ųjų iki 5290-ųjų pagal hebrajiškąjį kalendorių — 1507-aisiais — 
1530-aisiais krikščioniškosios eros metais. 

1990-ųjų liepos 18-osios naktį aš pradėjau skaityti jo kūrinį. 

Tai, ką aptikau, buvo šeši traktatai įvairiais kabalos klausimais — 
mistinė filosofija, kuri ankstyvaisiais viduramžiais pasiekė žydų dias- 
poras iš Provanso ir vėlesniais šimtmečiais buvo perduodama tiek 
sakytiniu, tiek rašytiniu pavidalu. Geriausiai žinomi iš šių kabalis- 
tinių tekstų — tai Bahiras ir Zoharas. 

Tačiau trejetas iš Berekijo rankraščių — tie, kurie neturėjo antra- 
štinių puslapių, — buvo pasaulietinio pobūdžio, surišti draugėn odi- 
niu dirželiu. Pirmasis datuotas 1507-aisiais, o du paskutinieji — 1530- 


* Geriausia pergamento rūšis, išdirbta iš veršelio odos (čia ir toliau žvaigždu- 
tėmis pažymėti paaiškinimai — vertėjo, autoriaus žodynėlis — knygos gale). 

aisiais metais. Vos tik užmetęs žvilgsnį, supratau, kad juose kalbama 
apie 1506-ųjų balandžio žudynes Lisabonoje. Maždaug du tūkstančiai 
„naujųjų krikščionių“ — žydų, 1497-aisiais prievarta atverstų krikš- 
čionybėn — per tas riaušes neteko gyvybės, daugelis jų buvo sude- 
ginti Rosijuje, aikštėje, kuri vis dar plyti Portugalijos sostinės viduryje. 

Deja, daug skyrių ir netgi paskiri Berekijo rankraščio puslapiai 
kažkieno, be abejo, nemokėjusio skaityti žydiškąja portugalų kal- 
ba, buvo permaišyti. Tatai varė iš proto. Prireikė dviejų mėnesių 
viskam vėl sugrąžinti vieton. Atstačius eilės tvarką Berekijo Zar- 
kaus veikalą tapo lengva skaityti. 

Trejetas kartu sudėtų istorinių rankraščių sudaro vientisą kūri- 
nį, pasakojantį Berekijo šeimos istoriją per tragiškuosius 1506-ųjų 
balandžio įvykius. Tiksliau, juose atpasakojama, kaip Berekijas ieško 
savo mylimo dėdės Abrahamo žudiko. Dėdė buvo įžymus kabalis- 
tas, kuris veikiausiai yra iki šiol niekam nepriskirtų Lisabonos 
mokyklos darbų autorius, įskaitant — kaip toliau paaiškės iš pasa- 
kojimo — ir „Beldžiantis į duris" bei „Dieviškojo vaisiaus knygą". 

Apie tą pogromą mus yra pasiekę ir keletas kitų, paviršutiniškes- 
nių, pasakojimų (tarp jų ir Salomono Ibn Vergos, kurį mini Bereki- 
jas), todėl dėl istorinio Berekijo pasakojimo tikroviškumo negali kil- 
ti abejonių. Visi svarbesnieji jo istorijos įvykiai patvirtinti to meto 
ataskaitų. Daugelis paminėtų žmonių, tarp jų Didis Molšus, domas 
Žuanas Maskarenjašas ir Izaokas Ibn Faražas, mums žinomi savo 
raštais, taip pat iš Bažnyčios ir Portugalijos karalystės dokumentų. 

Kai kuriems skaitytojams, nesusipažinusiems su XVI amžiaus 
sefardų ir „naujųjų krikščionių“ literatūra, galbūt iškils sunkumų, 
nes perteikiu Berekijo istoriją detektyvinė forma ir šnekamąja kal- 
ba. Tačiau Berekijas Zarkus, kaip ir daugelis jo amžininkų, savo 
pažiūromis ir stiliumi yra šiuolaikiškas rašytojas. Ypač antrajame 
rankraštyje išryškėja nesudėtingas rašybos stilius, primenantis is- 
paniškuosius šelmių romanus, kurių anksčiausias buvo išspausdin- 
tas netrukus po to, kai Berekijas užbaigė savąjį darbą. Įdomu, kad 
daugelis ispanų šelmiškųjų autorių irgi buvo atverstieji žydai. 


10 


Tačiau, kitaip nei šelmių romanuose, Berekijo pasakojimo tonas 
tik retsykiais ironiškas ir niekados balaganiškas. Be to, pagrindinis 
jo personažas — jis pats — nei šelmis, nei herojus. Tiesiog toks, 
koks veikiausiai ir buvo Berekijas Zarkus: protingas ir pasimetęs 
jaunas manuskriptų iliuminatorius, vaisių pardavėjas ir kabalistas; 
jaunikaitis, priblokštas savo dėdės nužudymo. 

Nuoširdi Berekijo kalba nestokoja keiksmažodžių, atvirai švent- 
vagiškų posakių ir netgi žargono — visa tai pasistengiau išsaugoti. 

Aišku, jeigu Berekijas būtų ketinęs parašyti dar vieną mistinį 
traktatą ar netgi rimtą istorinį tekstą, būtų taip ir padaręs. Turėjo 
talentą ir Žinių. Tačiau faktas lieka faktu — jis to nepadarė. Parašė 
detektyvinę trijų dalių istoriją, kurių paskutiniąją šiuolaikiniai kri- 
tikai galėtų pavadinti pabaigos žodžiu. Nūdienos skaitytojui tris 
dalis išdėsčiau dvidešimčia skyrių. I— VIII skyriai atitinka pirmąjį 
Berekijos rankraštį; IX — XX — antrąjį ir XXI — trečiąjį. 

Nors „Paskutinysis Lisabonos kabalistas" — tai daugiau negu 
vertimas, likau griežtai ištikimas Berekijo rašinio turiniui, išskyrus 
dvi sritis: vietas, kur jis įtraukė ištęstus maldų bei giesmių persaky- 
mus ir tas, kur nukrypsta susijusiems su kabala dvasiniams daly- 
kams pagrįsti. Nors moksliškai ir įdomūs, šie skaitytojui veikiau- 
siai pasirodytų per sunkūs ir nuobodūs, todėl perpasakodamas 
didžiąją dalį praleidau. Be to, kai kurie skirsniai perdėlioti chrono- 
logine tvarka, nors originale buvo sujungti dvasiškos esmės, kurią 
Berekijas stengėsi išryškinti. Tikiu, kad šitai taip pat nors kiek 
labiau neiškreipė Berekijo veikalo, o mano pataisytoji jo sandara 
tikrai bus suprantamesnė šiuolaikiniam skaitytojui. 

Apskritai stengiausi išlaikyti pusiausvyrą tarp nūdienės kalbė- 
senos ir kartkartėmis pavartojamų senovinių žodžių ar sakinių. Ti- 
kiuosi, visas darbas atitinka autoriaus mintį. 

Savo portugališka rašyba Berekijas nėra visiškai nuoseklus — 
galbūt todėl, kad jam buvo sunku perteikti savo gimtinės kalbą 
hebrajiškomis raidėmis. Todėl, kai cituojama portugalų kalba, var- 
tojama šiuolaikinė rašyba. 

Palikti hebrajiški žodžiai rašomi lotyniškomis raidėmis, kad juos 
galėtų ištarti Amerikos ir Europos skaitytojai. 

Berekijo rankraščiai tikrai iškelia kai kurių įdomių klausimų dėl 
hebrajiškų knygų istorijos Iberijoje. Ar iliustruotoji Tora, kurią jis 
aptinka savo dėdės genizoje, ir yra vadinamoji Kenikoto Biblija, 
dabar priklausanti Oksfordo universiteto Bodlio bibliotekai? Jo užuo- 
mina apie žvėrių pavidalo raides ir apie Izaoką Brakarenzį (be abe- 
jo, Izaoką Bragą, dėl kurio rankraštis buvo iliustruotas), matyt, ro- 
dytų šia kryptimi. Apie tos Biblijos istoriją nieko nėra žinoma nuo 
tada, kai 1476-aisiais ji buvo užbaigta, iki 1771-ųjų, kai Oksforde 
buvo įsigyta, pasiūlius bibliotekininkui dr. Kenikotui. Galbūt ją iš 
tiesų išgelbėjo Abrahamas ir Berekijas Zarkai. 

O dėl hebrajiškosios ir arabiškosios Gyvybės šaltinio versijų, lai- 
kytų pas Tėvą Karlušą, tai ar ta knyga iš tiesų buvo slapčia išga- 
benta į Salonikus? Tad kas gi jai nutiko? Arabiškojo originalo nie- 
kad nerasta, išlikę tik lotyniškieji vertimai. 

„Paskutinysis Lisabonos kabalistas“ ir pats šiokia tokia mįslė. 
Kodėl jis buvo paslėptas Ajazo Lugo rūsyje? Kaip čia yra, kad apie 
jį visai neužsimenama to meto žydų rankraščiuose? Juk tikrai, atsi- 
žvelgiant į savo pareikštą tikslą perspėti „naujuosius krikščionis" 
ir žydus apie Europoje nuolat jiems gresiantį pavojų, Berekijas tu- 
rėjęs stengtis, kad jo rašiniai būtų paskleisti kuo plačiau. 

Profesorė Ruta Pinel iš Paryžiaus universiteto pasiūlė man kele- 
tą prielaidų, kurias vėliau pakartojo diduma kitų viduramžių sefar- 
dų literatūros žinovų, į kuriuos kreipiausi patarimo. 

Pirmiausia, nepalankiai apibūdindamas „senuosius krikščionis“ 
ir atvirai kviesdamas žydus ir „naujuosius krikščionis“ palikti Eu- 
ropą, Berekijas tikrai būtų užpykdęs Europos karalius ir religinę 
valdžią, ypač Portugalijos ir Ispanijos inkvizitorius. Jeigu jis būtų 
savo darbą išplatinęs po krikščioniškąją Europą, kiekvienas suras- 
tas egzempliorius būtų buvęs konfiskuotas ir sudegintas. 

"Taip pat galimas dalykas, kad jo karštas kvietimas žydams emig- 
ruoti būtų įsiutinęs silpnų regiono žydų bendruomenių vadus tiek 

slaptuose Portugalijos ir Ispanijos sefardų sankaupose, tiek atvires- 
nėse Šiaurės Europos aškenazinių kraštų bendruomenėse. Tie žydai 
ar „naujieji krikščionys“, kurie turėjo dvasinių, jausminių ar pinigi- 
nių interesų likti Europoje, irgi būtų galėję užgniaužti jo rašinius. 

Be to, tokias temas, kaip seksas ir schizma tarp kabalistų ir 
rabiniškosios valdžios, Berekijas iškėlė pernelyg tiesmukai, kad pa- 
tiktų kai kuriems skaitytojams. Jo rašiniai tikrai turėjo atrodyti 
nepriimtini daugeliui konservatyviųjų Žydų vadų, besistengiančių 
priešintis ateinančiam pasaulietiškųjų žydų amžiui. 

Nors ir turiu savų abejonių, derėtų paminėti dar vieną prielaidą: 
galimas dalykas, kad Berekijas pats slėpė savo raštus — ne tik todėl, 
jog galbūt nenorėjo išstatyti pavojun tekste minimų užsislaptinusių 
žydų, bet ir todėl, jog buvo žinoma ekskomunika dėl vadinamosios 
erezijos. Nepaisant karšto noro perspėti Europos žydus apie jo dė- 
dei numatytą lemtį, jis galbūt bijojo likti atskirtas nuo savo bendruo- 
menės, kaip tai atsitiko kitam portugališkos kilmės žydui Baruchui 
Spinozai. Galbūt jis platino savo knygos egzempliorius slapčia, mels- 
damas skaitytojus neatskleisti jos turinio ar netgi neužsiminti ją eg- 
zistuojant. Galbūt dėl to ji neturi antraštės. 

Dar viena, liūdnesnė, galimybė: Berekijas labai lengvai galėjo 
būti nužudytas, kai bandė sugrįžti Portugalijon ir išgelbėti savo 
pusseserę Rezą. Visi jo raštų egzemplioriai, kuriuos perrašė ir per- 
gabeno Iberijon, be abejo, turėjo pražūti drauge su juo. Galėjo 
išlikti tik darbai, paslėpti namie, Konstantinopolyje. 

O dėl jų slaptavietės, tai visai įmanoma, kad visi rankraščiai buvo 
užmūryti, stengiantis juos išsaugoti per nacių laikotarpį; cementinis 
apvalkalas kaip tik priskirtinas tiems laikams. Privalu atsiminti, kad 
portugališki „naujieji krikščionys“ XVI, XVII, XVIII šimtmečiais iš 
tiesų masiškai emigravo. Visų pirma į Turkiją, Graikiją, Šiaurės Afri- 
ką, Nyderlandus ir Italiją — sritis, vėliau grasomas ar užgrobtas vo- 
kiečių Reicho. Pavyzdžiui, dėl „naujųjų krikščionių“ emigracijos XVI 
šimtmečio pabaigoje vien tik Konstantinopolis galėjo pasigirti 30 000 
asmenų ir 54 sinagogų žydų bendruomene — didžiausia Europoje. 

Per Antrąjį pasaulinį karą daugelis Graikijoje, Jugoslavijoje ir 
likusioje pietryčių Europoje gyvenusių žydų, 200 000 ar dar dau- 
giau, buvo suimti ir nužudyti dujų kamerose. Turint omenyje Bere- 
kijo prašymą žydams ir „naujiesiems krikščionims“ palikti krikš- 
čioniškuosius kraštus, įdomu pažymėti, kad žydų bendruomenė 
musulmoniškoje Turkijoje buvo globojama vyriausybės ir išvengė 
sunaikinimo. Tegul ir taip, tačiau Berekijo rankraščių savininkas 
ar savininkai, galbūt Lugo tėvai, matyt pagrįstai baiminosi, kad 
žudynės išplis ir į Turkiją, visai kaip prieš keturis šimtus metų 
Berekijas baiminosi, kad inkvizicija iš Kastilijos išplis į Portugaliją 
(inkvizicija galutinai įsigalėjo Portugalijoje 1536-aisiais — apie 50 
metų po to, kai ji atsirado Ispanijoje ir tik šešeriais metais vėliau 
nei buvo užbaigtas paskutinysis iš Berekijo rankraščių). 

Ar Ajazas Lugas žinojo apie rankraščius? Savo testamente apie juos 
neužsimena. Galimas daiktas, šie buvo paslėpti tėvų jam nežinant. 


Pirmiausia turiu padėkoti Abrahamui Vitalui, kuris kilniaširdiš- 
kai pasiūlė man savo namus, o paskiau leido dirbti prie Berekijo 
Zarkaus tekstų. Taip pat noriu pareikšti savo dėkingumą jo žmonai 
Miriamai Rozenkranc-Vital, kuri man su savuoju portveinu ir na- 
mie gamintu kuskusu“ padėjo ištverti iki vėlumos daugelį vakarų. 


Taip pat dėkoju Izaokui Silvai Rosai, kad paskatino mane ku- 
riam laikui atitrūkti nuo disertacijos ir padirbėti prie šio rankraš- 
čio; Rutai Pinel, padėjusiai parengti istorines nuorodas; Ariui Diaz- 
Levinui ir Karlui Konšteinui, talkinusiems vertimais iš hebrajų; taip 
pat Džozefui Amarui Markusui, ispanų ir portugalų kabalos žino- 
vui, iššifravusiam tai, kas neiššifruojama. 

Ši knyga spausdinama Berekijui Zarkui, jo šeimai ir draugams 
atminti. 


* Šiaurės Afrikos arabų patiekalas, gaminamas iš vištienos sultinyje troškintų 
manų kruopų, patiekiamas į stalą su daržovėmis ir mėsa kaip pagrindinis 
patiekalas, su vaisiais — kaip desertas. 

PRATARMĖ 


Sielvartas stipriai slėgė manojo nendrinio rašiklio smaigalį, kai 
pirmąsyk pradėjau užrašinėti mūsų istoriją. Ėjo hebrajų penki tūks- 
tančiai du šimtai šešiasdešimt septintieji — krikščionių tūkstantis 
penki šimtai septintieji — metai. 

Savanaudiškai mesdavau savąjį pasakojimą, kai Dievas nepa- 
malonindavo manęs sielos paguoda. 

Šiandien, dvidešimt trys metai nuo šios silpnos pastangos užra- 
šyti manąjį keršto siekį, vėl glosčiau atverstus savojo rankraščio 
puslapius. Kodėl sulaužiau tylėjimo įžadus? 

Vakar, apie vidudienį, kažkas pasibeldė į paradines mūsų būsto 
čia, Konstantinopolyje, duris. Buvau namie vienintelis iš mūsų šei- 
mos ir nuėjau pasižiūrėti, kas ten. Priebutyje stovėjo neaukštas 
jaunikaitis ilgais juodais plaukais ir tamsiomis pavargusiomis aki- 
mis, apsigobęs dailiu iberišku apsiaustu ryškiai raudonais ir žaliais 
dryžiais. Trūkčiojančiu, netvirtu balsu jis portugališkai paklausė: 

— Ar turiu garbės kalbėtis su ponu Berekiju Zarku? 

— Taip, vaikine, — atsakiau. — Prašom pasakyti, kas jūs toks. 

Žemai nusilenkęs, šis prisistatė: 

— Lorensus Paiva. Ką tik iš Lisabonos, tikėjausi surasti jus. 

Patylomis pakartojęs sau tą pavardę, prisiminiau jį kaip jauniau- 
siąjį senos mūsų bičiulės — krikščionės skalbėjos, kuriai daugiau 
kaip prieš du dešimtmečius prieš pat pabėgdami iš to tamsaus mies- 
to padovanojome Lisabonoje savo namą — sūnų. Pamojau ranka, 
kad liautųsi toliau prisistatinėjęs, nes to visai nereikėjo, ir įsivedžiau 
jį virtuvėn. Susėdome ant suolų prie lango, išeinančio į levandų ir 
mirtų krūmų klombą mūsų sode. Pasiteiravau apie jo motiną ir nu- 
liūdau išgirdęs, kad šią neseniai pasišaukė Dievas. Kurį laiką jauni- 
kaitis ją šlovino niūriomis, bet išdidžiomis intonacijomis. Paskiau 
buvo smagu drauge išgerti ropinukę Anatolijos vyno, pasišnekėti 

apie jo kelionę jūra iš Lisabonos ir pirmuosius nuostaba atmieštus 
įspūdžius Turkijos sostinėje. Jaučiausi atsipalaidavęs, tad tai, kas 
sekė toliau, užklupo mane nepasirengusį; kai pasiteiravau, kodėl 
man suteiktas jo apsilankymo malonumas, jaunikaitis išsitraukė iš 
apsiausto du tabaluojančius ant sidabrinės grandinėlės geležinius 
raktus. Tuoj pat nugara nubėgo blogos nuojautos šiurpas. Kol su- 
mojau, ką pasakyti, jis nušvito karšta šypsena jaunuolio, įteikiančio 
dovaną vyresniam už save, ir įspraudė man į delną raktus tardamas: 

— Jeigu panorėtumėte sugrįžti, pone Berekijau, namas Lisabo- 
noje jūsų laukia. 

Ieškodamas atramos ranka siekiau jo peties; širdis dunksėjo vie- 
ninteliu žodžiu — tėvynė. Kai sugniaužiau, raktų barzdelės įsirėžė 
man į delną; švelniai atlenkiau pirštus ir pasilenkiau pauostyti meta- 
lą, nuo kurio padvelkė senos monetos kvapu. Atmintyje iškilę vin- 
giuotų gatvelių ir alyvmedžių vaizdai privertė mane pašokti ant kojų. 
Pajutau pastyrant plaukus ant savo rankų ir sprando. Mano sąmonėje 
tartum atsivėrė kažkokios durys, ir pro jas įžengė vizija: aš stoviu 
lauke, prie pat geležinių vartų, vedančių į kiemą už mūsų seno na- 
mo Lisabonos Alfamos rajone. Viduryje kiemo, vartų arkos įrėmin- 
tas — Dėdė Abrahamas, mano dvasios mokytojas. Vilkintis skaisčiai 
raudonu angliškos vilnos kelioniniu palaidiniu, jis skina nuo mūsų 
medžio citrinas ir patenkintas kažką sau niūniuoja. Užlieta šviesos, 
pranašaujančios saulėlydį, tamsi, cinamonų spalvos jo oda tarsi žėri 
auksu, o sidabriniai susitaršę gaurai ir vešlūs antakiai dvelkia ma- 
giška galia. Pajutęs mane nutraukė savąją melodiją, pasisuko su 
nuoširdžia šypsena ir antiška eisena, kokia paprastai vaikščiodavo 
sinagogose, atkrypavo artyn. Plačiai atmerktos šiltos žalios jo akys 
tarsi stengėsi mane apkabinti. Linksmai perkreipęs lūpas ėmė pake- 
liui atsirišinėti purpurinę palaidinio juostą ir leido drabužiui nuslysti 
ant melsvai pilkų kiemo grindinio akmenų. Po juo buvo nuogas, 
neskaitant maldų šalio ant pečių. Kol tebesiartino prie manęs, iš jo 
kūno ėmė spinduliuoti šviesa. Dėdės figūra tapo tokia ryški, jog 
man ėmė ašaroti akys. Kai pirmas sūrus lašas pasiekė mano burnos 

kamputį, Dėdė sustojo ir šūktelėjo, pavadindamas vyresniojo brolio 
vardu: „Mordekajau! Tad galop tu paklausei mano maldų!“ Jo veidą 
dabar supo baltos liepsnos aura. Iškilmingai linktelėjęs, tarsi per- 
duotų senovinės išminties posmą, jis mestelėjo man citriną. Pagavau 
ją. Tačiau kai nuleidau akis į vaisių, išvydau ne jį, o grandinėn susi- 
pynusias dulsvas portugališkas raides. Jos sakė: as nossas andorin- 
has ainda estao nas maos do farad — mūsų kregždės vis dar paliktos 
faraonui. Kol mano žvilgsnis antrąsyk slydo tais „naujųjų krikščio- 
nių“ kodo žodžiais, šie pakilo oran ir skimbčiodami suskilo. 

Pasijutau vėl bežvelgiąs į raktus. Šiltos ašaros temdė man akis. 
Mano vizijos durys užsivėrė. 

Lorensus laikė mane už pečių, jo veidas buvo pablyškęs ir išsi- 
gandęs. Šiaip taip suradau raminamus žodžius. 

Kad būtų suprastas tuomet mane ištikęs apreiškimas, privalu 
paaiškinti hebrajiškus žodžius mesirat nefesh. Žinoma, jie reiškia 
pasiryžimą aukotis. Ir jų okultinė galia slypi kai kurių kabalistų 
tradicijoje netgi rizikuoti kelione į pragarą vardan tikslo, padė- 
siančio pagydyti ne tik mūsų paliegusį pasaulį, bet ir susilaukti 
atlygio aukštesniojoje dangaus karalystėje. 

Delną tebedilgčiojo raktai, ir pirmą sykį man ėmė aiškėti Dėdės 
Abrahamo padarytoji auka, kaip mesirat nefesh idėja paskatino jo 
širdį plakti aistringu, tačiau lengvai pažeidžiamu ritmu. Ir dėl prie- 
žasčių, kurios toliau paaiškės iš mūsų pasakojimo, aš taip pat su- 
pratau, kad manoji vizija — tai jo kvietimas sugrįžti į Portugaliją ir 
ten išpildyti lemtį, kurią seniai jau buvo man numatęs, — lemtį, 
kurios nesilaikiau, niekad anksčiau netgi nebuvau supratęs. 

Taipogi ėmiau suvokti, kad sugrįždamas į Lisaboną turėsiu gali- 
mybę atitaisyti savąją nuokrypį nuo lemties, gyventi pagal mano duo- 
tąjį mesirat nefesh pažadą. Mat kelionė atgalios neabejotinai išstatys 
pavojun mano gyvybę. Ispanija inkvizicijos gniaužtuose, o Portugalija 
traukiama vis arčiau jos liepsnų, tad sugrįžimas išties gali reikšti, kad 
manasis laikas su žmona Letisija ir vaikais — Zule ir Ariu — baigėsi. 

Tad juos turėdamas galvoje vėl paėmiau rašiklį. Norėčiau, kad 

kiekvienas šeimos narys perskaitytų apie priežastis, paskatinusias 
mane išvykti, ir apie dvidešimt ketverių metų senumo įvykius, dėl 
kurių šios priežastys įstrigo man širdyje. Istorija apie žmogžudystę, 
amžinai aptemdžiusią mūsų gyvenimus, ir apie manąsias paslap- 
tingojo žudiko paieškas pernelyg sudėtinga ir ilga, kad jos būtų 
galima klausytis iš mano lūpų. O aš ir nenorėčiau rizikuoti palik- 
damas ką nors nepasakyta. 

Taip pat rašau todėl, kad išblaškyčiau iš mūsų namų šaltą pa- 
slapties atmosferą ir kad pagaliau Zulė ir Aris galėtų suprasti mano 
miglotus atsakymus,-kai vaikystėje ir paauglystėje jie klausinėjo 
apie įvykius prieš man pabėgant iš Lisabonos. Nelengva jiems bu- 
vo turėti tėvą, kurio praeitis gaubiama bjaurių daugelio iš mūsų 
žydų bendruomenės persikėlėlių spėlionių. Su ašaromis akyse ir 
iki krumplių baltumo sugniaužtais kumščiais jie yra girdėję mane 
vadinant žmogžudžiu ir eretiku. Taipgi kiek sykių mano žmona 
kentė gandus, neva Lisabonoje buvau sugundytas Lilitos — mo- 
ters, apsimetusios Kastilijos didžiūne, ir kad netgi šiandien toji 
velnienė užvaldžiusi mano širdį? 

Taip, žmogžudys. Prisipažįstu nužudęs vieną žmogų ir prisidėjęs, 
kad kitas baigtų gyvenimą. Mano vaikai perskaitys apie aplinkybes 
ir patys susidarys nuomonę. Jie jau pakankamai suaugę, kad galėtų 
viską žinoti. Manau, aš ne eretikas. Bet jeigu toks ir esu, tai tik dėl 
įvykių, kuriuos netrukus aprašysiu ir kurie susmaigstė į mano kūną 
erezijos strėles. O dėl mano širdies, tai palieku savo mylimiesiems 
įvardyti jos valdovę. Tegul be baimės paaiškėja ir šių puslapių tiesa 
nelyginant skardus šofaro skambesys, sveikinantis Rosh Hashanah. 
Ir taip pat galbūt išsivaduosiu nuo paskutiniųjų savo iliuzijų ir pėdsakų 
kaukės, kurią užsidėdavau vaikystėje, slėpdamas savąjį žydiškumą. 
Taip, tikiuosi daug sužinoti apie save patį, kol rašiklis seks mano 
prisiminimais; kai atminčiai leidžiama nevaržomai tyrinėti praeitį, ar 
tai visados neapdovanoja mūsų savižina? 

Žinoma, kaltė dėl savo nemokšiškumo ir silpnybių — ir dėl dar 
baisesnių nuodėmių — lydėjo mane tremtin į Konstantinopolį, ne- 

palieka manęs ir dabar. Kas nors pasakytų, kad tai netgi svarbiau- 
sios iš mano paskatų. Ir vis dėlto, kai guldau hebrajiškas raides ant 
šio nugludinto pergamento, suvokiu, kad labiausiai mane įkvepia 
galimybė per dešimtmečių atstumą kalbėti ir kitiems, nors kol kas 
nežinomiems — maniesiems ir mano sesers Sinfos dar negimu- 
siems vaikaičiams. Visiems mūsų palikuonims sakau: skaitykite šią 
istoriją ir sužinosite, kodėl jūsų protėviai paliko Portugaliją; apie 
didžią mano mokytojo dėl jūsų padarytą auką; kas nutiko Lisabo- 
nos žydams, kai šis šimtmetis turėjo vos šešerius krikščioniškuo- 
sius metus. Kad išliktumėte gyvi, jūsų mintys turėtų laikytis 
įsikibusios šių įvykių tarsi vaikai, netekę tėvų. 

O svarbiausia, jeigu jūs seksite šių žodžių melodiją ir ritmą iki 
pat paskutinės kadencijos, sužinosite, kodėl niekados neturėtumė- 
te kelti kojos krikščioniškojon Europon. 

Tad neapsirikite — po šios istorijos paviršiumi slypi perspė- 
jančios sakmės ašmenys. Esu įsitikinęs, kad tai jūsų saugumas pa- 
skatino Dėdę Abrahamą pasirodyti man ir pašaukti mane 
Portugalijon. Jeigu nerašyčiau, jeigu atmintis ir toliau abejingai 
tylėtų, galbūt taip pat turėčiau save kaltinti dėl jūsų mirties. 

O dėl paslapties marginio, kurį prieš jus išvyniosiu, mano priešai 
pasakytų, kad jis bus sudarytas iš sudėtingų arabeskų, nes stengiuo- 
si paslėpti kraują, kuriuo suteptos mano paties rankos. Faktai rodys 
ką kita. Dėdė Abrahamas suteikė man šią galimybę gyventi visiškai 
pačiu savimi, ir aš jo nebenuvilsiu. Tad jeigu tarp mano kuklesnių 
sakinių gijų jūs aptiksite painiavos, — ir netgi prieštaravimų, — tai 
tik todėl, kad matytumėte įvykius, kaip šie iš tikrųjų nutiko, matytu- 
mėte mane tokį, koks esu. Mat žydas anaiptol nėra paprasta būtybė, 
kokia krikščionys visad norėjo, kad save laikytume. O žydas ereti- 
kas anaiptol nėra toks atsidavęs vieninteliam tikslui, kad ir kaip tą 
skelbtų mūsų rabinai. Mes visi pakankamai gilaus ir plataus proto, 
kad mielai priimtume į savo sielas gausybę paradoksų ir mįslių. 

Dabar turiu prisipažinti paskutinį dalyką: nė kiek nenutuokiu, 
kodėl toje vizijoje Dėdė Abrahamas pašaukė mane brolio Mordeka- 

jo vardu, ir šis nežinojimas kelia man nerimą. Tarytum mano moky- 
tojo pasirodymas turėtų gilesnę reikšmę, prieš dvidešimt ketverius 
metus įvykusių mirčių prasmės vidinį klodą, kurio vis dar nepajėgiu 
apčiuopti. Pavyzdžiui, kodėl Dėdė pasirodė man tik dabar? Aišku, 
man reikia daugiau laiko tam dalykui apsvarstyti. Ir vis dėlto galbūt 
jis norėjo pasakyti apie supratimo šviesą, kuri perskros manąją tam- 
są, kai užrašinėsiu mūsų istoriją. Gal pagaliau suprasiu subtilesnes 
sąsajas tarp praeities ir dabarties tiktai tada, kai mano rankraštis 
priartės prie pabaigos? Ši galimybė verčia mane nusišypsoti, šiek 
tiek nuramina abejones; mano Dėdei būtų visai būdinga pareikalau- 
ti dienų naktų žemiškojo triūso ir tik paskiau atskleisti prieš mane 
paskutiniąją savo dieviškosios minties esmę! Taigi tęsiu toliau... 

Kai pirmąsyk sugalvojau išdėstyti mūsų vargus rankraščio pus- 
lapiuose, mano šeima ir aš slėpėmės savo namų rūsyje. Tai ten 
prieš dvidešimt trejus metus pradėjau savąją istoriją. Ir tai ten mes 
pradėsime vėl. 

Prieš prieidami prie Žmogžudystės, kuri pakeitė mūsų gyveni- 
mus, pakalbėsime apie tris dalykus: kaip mirė saviplakiai; kaip 
buvo sužeistas brangus draugas; ir kaip buvo suimtas vienas šei- 
mos narys. Jeigu būčiau supratęs šių ženklų pranašystes, jeigu bū- 
čiau jas perskaitęs kaip Mirties Angelo parašytos vientisos poemos 
eiles, būčiau išgelbėjęs daug gyvybių. Bet man pakišo koją nežino- 
jimas. Galbūt, kai šiais puslapiais seksite mano žodžius, jums klo- 
sis geriau. Tebūna palaiminta jūsų aiškiaregystė. 

Tad atsisėskite ramiame kambaryje, maloninami kvapų, atsklin- 
dančių iš krūmų ar gėlių klombos. Pasisukite į rytus, numylėtosios 
Jeruzalės link. Giesme atpalaiduokite proto mazgus. Ir tegul žva- 
kės šviesa mes švelnų šešėlį ant šių puslapių, kai versite juos. 

Bruheem kol demuyay eloha! Palaiminti visi Dievo savo paties 
atvaizdai. 

Berekijas Zarkus, 
Konstantinopolis 
Abo šeštoji, 5290-ieji (1530-ieji KE) metai 

PIRMA KNYGA 


Pirmas skyrius 


Kai buvau aštuonerių, krikščioniškaisiais tūkstantis keturi šim- 
tai devyniasdešimt ketvirtaisiais metais perskaičiau apie šventuo- 
sius ibius, kurie padėjo Mozei pereiti gyvačių knibždančią Etiopijos 
pelkę. Su Dėdės Abrahamo dažais ir tušais nupiešiau raudonai ir 
juodai dalgiasnapį padarą. Dėdė paėmė pažiūrėti piešinį: 

— Sidabrinės akys? — nustebo jis. 

— Atspindi Mozę — kokios gi kitos spalvos galėtų jos būti? 

Dėdė pabučiavo mane į kaktą. 

— Nuo šiolei tu būsi mano mokinys. Aš padėsiu tau erškėčius 
paversti rožėmis ir prisiekiu tave saugoti nuo pavojų, kurie pasitai- 
ko kelyje. Puslapiai, kurie yra durys, atsivers mums prisilietus. 

Kaipgi aš galėjau žinoti, kad vieną dieną jį taip apvilsiu? 

Įsivaizduokite, kad esate laiko pašaly. Kad praeitis ir ateitis suka- 
si aplink, o jūs negalite surasti sau tinkamos vietos. Kad jūsų kūnas, 
jus talpinantis indas, netekęs jautrumo ir išlaisvintas nuo istorijos. 
Kadangi šitaip jaučiuosi, aiškiai matau, kada ir kur blogis prasidėjo: 
prieš keturias dienas, Nisano dvidešimt aštuntąją — mūsiškėje Žu- 
diarija Pekenoje, Mažajame žydų kvartale Lisabonos Alfamos rajone. 

Rytas buvo nelyginant brangakmenis — panašus į bet kurį kitą iš 
opalo karoliukų to pavasario mėnesio vėrinyje. „Naujiesiems krikš- 
čionims — penki tūkstančiai du šimtai šešiasdešimt šeštieji metai. 
Prakeiktiems širdies krikščionims — tūkstantis penki šimtai šeštieji, 
balandžio šešioliktoji. 

Iš ankstaus trečiadienio ryto patamsio, slėpdamasis čia, rūsyje, 
aš prisimenu penktadienio aušrą, kai tekanti saulė tartum pranaša- 
vo pirmuosius beprotiškosios fugos garsus. 

Prisidengęs vienu iš tos melodijos garsų, užsimaskavęs atmintyje — 
veidas, kurio aš ieškau. 

Pirmoji mūsojo Perėjimo švenčių sederio diena išaušo blanki 
ir sausa, kaip ir visos pastaruoju metu. Mes nesulaukėme lietaus 
palaimos daugiau nei vienuolika savaičių. Ir šiandien nesulauksi- 
me. 

O maras šiurpino mūsų kūnus ir sielas nuo antrosios Hešvano 
savaitės — dabar bus jau daugiau kaip septynis mėnesius. 

Karaliaus Manuelio krikščionys pusdaktariai nusprendė, kad gal- 
vijai nuostabiai tinkami sutraukti ore tvyrančioms esencijoms, ku- 
rias kaltino dėl tos ligos, tad pora šimtų apdujusių ir perkaitusių 
karvių paleista netrukdomai bastytis gatvėmis. 

O pats Manuelis su didžiuma aristokratijos jau seniai pabėgo 
nuo mūsų bėdos. Prieš tris savaites iš Abrantiso jis išleido dekretą, 
kuriuo nurodyta įrengti dvejas naujas kapines už miesto sienų tiems 
dešimčių dešimtims, kuriuos kiekvieną savaitę pasiimdavo Dievas. 

Žinoma, toks poelgis mirusiųjų sielų jau nebegalėjo padrąsinti. 
Ir kažin ar būtų galima smerkti gyvuosius už tai, kad laikė tą dek- 
retą paprasčiausiai dar vienu karaliaus bergždžio praktiškumo ir 
bailumo įrodymu. Ar tai jau buvo persilaužimas? Tikrai, kasdienis 
gyvenimas ėmė įgyti žiaurios ir neviltin varančios beprotystės bruo- 
žų. Per pastarąsias tris dienas mačiau pargriuvusį asilą, kuriam iš 
akių čiurškė kraujas, nes buvo durklu apakintas savo šeimininko, 
ir ne vyresnę kaip penkerių metų mergaitę, kuri klykianti buvo 
nusviesta nuo keturaukščio nuosavo namo stogo. 

Skurdžiai, malšindami alkio kančias, pradėjo misti trinto linų 
pluošto ir vandens tyre. 

Man ką tik sukako dvidešimt vieneri. Kad aš dėl savo paties 
labo buvau mažumėlę per pamaldus, rodo tai, jog tikėjau mūsų 
miestą esant dosniai apdovanotą akivaizdžiu Toros prasmingumu. 
Visa man atrodė pritvinkę grėsmingo amžino grožio bei siaubo. 
Netgi purvinos neseniai mirusiųjų pėdos, kyšančios iš po maišinio 
audeklo, dengiančio dvokiančius marymečio vežimus, turėjo kaž- 
kokio liūdno ir pagarbą keliančio žavesio. Mat šitai vertė mintis 
atsigręžti į Žmogaus mirtingumą ir mūsų sandorą su Dievu. 

Tik Dėdė Abrahamas turėjo drąsos visiškai neboti perkarašonių 
pamokslininkų, klajojančių po gatves ir spygaujančių, kad Dievas 
apleido Portugaliją ir kad pasaulio pabaiga čia pat, vos už penkių 
savaičių (tačiau, pastebėdavo jie, būtų galima ją nutolinti, jeigu 
mes dosniai aukotume variokus). Irzliai susiraukęs Dėdė man tuo- 
met pasakė: 

— Kaip tu manai, nejau Viešpats neduotų man ženklo, jei reng- 
tųsi užverti paskutiniuosius šio pasaulio vartus? 

Tėvo Karlušo, kunigo ir šeimos draugo, dar negalėjai priskirti 
prie tų nelaimingųjų, kurie visiškai pasidavė miestą apėmusiai be- 
protystei. Tačiau tai atrodė tik dienų klausimas. 

— Sausra ir maras... tai velnio pagimdyti dvyniai! — susimokė- 
liškai pakuždėjo jis man, kai stovėjome po Šv. Petro bažnyčios 
durų arka. 

Tą rytą atvedžiau pas jį savo mažąjį broliuką Judą, kad šiam 
suteiktų tikybos pamokymų krikščioniškąja dvasia. Trejetas mūsų 
stebėjo su žvakėmis žygiuojančią saviplakių procesiją — šie čaižė 
sau nugaras odiniais rimbais, kurių galai baigėsi derviniais rutulė- 
liais, sustandintais skarda ir spalvoto stiklo šukelėmis. Paskui juos 
žengė broliai iš Lisabonos vienuolynų su išvyniotomis mėlynomis 
ir geltonomis trikampėmis vėliavomis, išsiuvinėtomis nukryžiuoto- 
jo Nazarėno atvaizdais. Pačiame gale iškilaus stoto, pasipuošę pra- 
bangiais laisvais šilkiniais drabužiais, gildininkai nešė padėklus su 
šventųjų statulomis. 

Abipus gatvės palei baltų, dulkėtų nuosavų namų fasadus dviem 
plyšinėjančiais kaspinais nusidriekdamos iki pat katedros rikiavosi 
žioplių minios. It antifoniniai chorai skambėjo šūksmai, meldžian- 
tys vandens ir malonės. Čia buvo visa mūsų miesto įvairovė: rai- 
tininkai ir valstiečiai, kekšės ir vienuoliai, elgetos ir juodieji vergai — 
netgi mėlynakiai jūrininkai iš šiaurės. 

Staiga pro tėvą Karlušą, Judą ir mane vakarų link leidosi bėgti 
beglobiai vaikai ir amsintys šunys, stengdamiesi neatsilikti nuo 
judančio reginio. Kunigas užsimerkė ir nervingai sumurmėjo mal- 

das. Aš giliai įkvėpiau tvyrantį ore žvarbų pavojaus kvapą. „Ir šią- 
nakt, — pagalvojau, — į nenuspėjamas šios pamišėliškos jūros 
sroves mes nuleisime uždraustąjį Perėjimo švenčių laivą.“ Taip, 
mūsų šventės būtų turėjusios prasidėti lygiai prieš savaitę. Tačiau 
daugelis slaptųjų žydų, taip pat ir mūsų šeima, atidėjo Perėjimą, 
vildamiesi saugiai praplaukti nešvariais „senųjų krikščionių“ sklei- 
džiamų apie mus paskalų vandenimis. 

Stovintis greta mūsų kažkoks purvinas, susivėlusiais plaukais 
medkirtys staiga iš visų plaučių suriko: 

— Vardan dangiškojo lietaus mums reikia daugiau kraujo! Lisa- 
bona turi tapti kraujo Venecija! 

Judas prisišliejo man prie kojų, ir aš spustelėjau jam petį. Tėvas 
Karlušas pasitrynė delnais aukštą kaktą, lyg nuo kažko gintųsi. Jis 
buvo apkūnus, kresnas vyras, švelnios, blyškios odos, mėsinga no- 
simi, nuo pernelyg gausaus gėrimo abu skruostai išmarginti rau- 
donų gyslelių tinklo. Nedaug kas rimtai į jį žiūrėjo, bet man tėvas 
Karlušas atrodė geras draugas. Apsnūdusios jo akys sustojo ties 
manimi. 

— Žmonės užvis labiausiai mėgsta šventvagystes, berniuk, — 
tarė jis. 

Staiga mane prislėgė liūdesys dėl mūsų likimo. Indiško pipiro 
kvapas privertė mane apsisukti, ir kraujas aptaškė man kelnes bei 
Judo veidą. Kažkoks klykiantis novicijus, nudyręs sau nuo mentės 
odą, bėrė ant žaizdos prieskonius, norėdamas pajusti Dievo meilės 
aštrumą. Pasibaisėjusiose savo brolužio akyse, man regis, pama- 
čiau žvilgsnį hebrajų vaikelio, pasirengusio bėgti per Raudonąją 
jūrą. Mirksnį mane sukrėtė nuojauta, nepaprasta savo tikrumu: 
„Mes, Lisabonos žydai, per ilgai laukėme, kad pakartotume Išėji- 
mą, ir faraonas sužinojo, jog vėl ketiname pabėgti“. 

Kai atsipeikėjau, Karlušas paslėpė savo žvilgsnį po gobtuvo kraštu 
ir pašnabždom sušuko: 

— To jaunojo novicijaus dejonės... Jose girdisi velnio vaikų ai- 
manos! 

Judas žvelgė į mane nustebęs, užėmęs kvapą iš smalsumo. Kai 
ašaros sužibo brolužio akyse, pakėliau jį, apšluosčiau ir pakedenau 
jo juodas it anglis garbanas. Jis apsivijo rankomis man kaklą. 

— Labai ačiū, — pasakiau Karlušui. — Tarp jūsų ir tų pamišė- 
lių, manau, gavome visus šios dienos tikybos pamokymus. 

Užtraukiau Judui ant galvos mantijos gobtuvą ir patapšnojau brolį, 
kuris vis kūkčiojo ir šnirpščiojo. Kai paskutinis atgailautojas praslin- 
ko pro buvusią mūsiškę sinagogą, Karlušas nusivedė mudu per aikš- 
tę. Prie kampo stovėjo mūsų vienaaukštis baltinto tinko namas, ku- 
rio stačiakampis perimetras buvo apibrėžtas tamsiai mėlynu apvadu. 
Spalvų panašumas patraukė mano žvilgsnį aukštyn, į ūkų aptrauktą 
brėkštančio dangaus žalsvą mėlį, paskiau žemyn, stogo keteros link, 
dėmėtos gelsvarusvių čerpių nuožulnumos, beveik viduryje perdur- 
tos mūsų kamino — suodžiais aprūkusio balto kūgio su orlaidžių 
įrantomis. Nuo jo viršūnės styrojo skardinis trubadūras, rodantis į 
rytus, Jeruzalės pusėn. Skystos dūmų juostos iš mūsų krosnies drai- 
kėsi aplink ir pietų vėjelio genamos rangėsi upės link. 

— Gal ir gerai, kad šiandien atšaukiame mūsų pamokas, — 
pasakė Karlušas, kai atidariau vartukus geležiniuose pinučiuose, 
juosiančiuose mūsiškius ir mano mylimo bičiulio Farido bei jo tėvo 
namus. — Turiu su tavo dėde vieną nemalonų reikalą, kurį vis 
atidėliojau. 

Įžengėme mūsų uždaro kiemo erdvėn, kurią iš visų pusių supo 
balti fasadai ir sienos. Pilko skalūno grindinio viduryje augo gar- 
baus amžiaus citrinmedis, o aplink oleandrų krūmai. Faridas, vil- 
kintis ilgais apatiniais, basakojis stovėjo savo prieangyje, braukda- 
mas rankomis juodas, ant pečių krintančias garbanas. Man jis visada 
atrodė apdovanotas visais karingo Arabijos dykumos poeto bruo- 
žais — lieknas, raumeningo stoto, skvarbių, žalių it vanago akių, 
švelniai rusvos odos ir guvaus, nenuspėjamo proto. Dėl šerių, ku- 
riuos visada palikdavo ant skruostų, atrodydavo mieguistas, tačiau 
patrauklus, ir tiek vyrus, tiek moteris dažnai pavergdavo jo tam- 
siagymis. Dabar, pasukiojęs stiprias rankas, kurias išlavino dirbda- 

mas kilimų audėju, jis pasveikino mane labo ryto. Nors nuo pri- 
gimties kurčnebylis, niekados nepatirdavo nė menkiausių keblu- 
mų, kad šitokiu būdu jį suprasčiau; dar vos tik išmokę vaikščioti, 
mudu susikūrėme gestų kalbą — be abejo, todėl gimėme tik dviejų 
dienų skirtumu ir augome laikydamiesi už rankų. 

Atsakiau į draugo pasveikinimą ir nusivedžiau tėvą Karlušą prie 
virtuvės durų, ogivinės angos kraštą žymėjo mozaikinis apvadas iš 
žalių ir rūdžių spalvos žvaigždžių. Su dvejone balse jis tarė: 

— Gal ir neblogai būtų šitai užbaigus. 

Ar gali namas turėti kūną, sielą? Mūsiškis buvo sukrypęs ir 
pavargęs nuo lietaus ir saulės šimtmečių, tačiau vis tebeteikė savo 
gyventojams saugų prieglobstį. 

Kaip rankraščių iliuminatoriai, Dėdė Abrahamas ir aš dažnai pieš- 
davome biblijinius būstus nusižiūrėję į mūsiškį namą. Sienoms nau- 
dojome pieniškąjį švino baltalą, o kad kaip galima panašiau pavaiz- 
duotume žemas ir įdubusias kaštono spalvos medines lubas, kurios 
per Abo ir Tišrio lietus grėsmingai braškėdavo, imdavome tamsiai 
rudus dažus, pagamintus iš vynuogienojaus, sidabro dulkių, medaus 
ir alūno. Padus kutenančios smėlinės plytelės nusipelnydavo šiek 
tiek cinoberio, gaunamo iš gyvsidabrio ir sieros junginio. 

Virš suskilinėjusių pamatų grindys nuožulniai leidosi link tvar- 
kingo motinos miegamojo saulėlydiniame namo gale — ne ką dau- 
giau nei koridoriaus, tačiau patogaus tuo, kad turėjo įėjimą iš Šven- 
tyklos gatvės klientėms, kurioms ji siūdavo. Iš saulėtekio pusės 
buvo mano tetos ir Dėdės jaukus, šviesus kambarys. Tarp tų dviejų 
terpėsi virtuvė, viduryje su dideliu ąžuoliniu stalu, aplink kurį slin- 
ko mūsų gyvenimai, ir miegamasis, kurį dalijuosi su Judu ir mažą- 
ja sesute Sinfa. Išsikišusi iš šio kambario Šventyklos gatvės link, 
prieš du šimtus metų, sprendžiant pagal mūrinį, pridurta mūsų 
vaisių krautuvėlė. 

Kai įžengėme vidun, Karlušas susiraukė nuo aitraus neseniai 
išbalintų sienų kvapo. Kol jis ir mano brolis nusileido paieškoti į 
rūsį Dėdės, aš nuėjau į savo kambarį pažvelgti pro vidinį langą 

mūsų krautuvėlėn. Viduriniame tarpe tarp lentynų, už pintinių su 
figomis, datulėmis, razinomis ir kišmišais, karčiaisiais apelsinais, 
lazdyno ir graikiniais riešutais bei visokiausiais vaisiais ir kitokiais 
riešutais, kokiuos tik galėjai rasti tuo metu Portugalijoje, darbavo- 
si Sinfa ir mano motina Mira, šaukštais semdamos iš medinių sta- 
tinaičių į keraminius dubenis alyvas išstatyti vitrinon. Persisvėriau 
per langą vidun ir šūktelėjau: 

— Tepalaimintas būna Jis, kuris nušvietė mūsosios Lisabonos 
rytmetį! 

Sinfa mestelėjo man šypseną. Išstypusi, kampuota, padūkusi mer- 
giotė, kurios balsas, rodės, be atvangos spygčiojo pro burnon su- 
grūstus krumplius, pastaruoju metu įgijo grakštumo. Turėjo be- 
maž dvylika metų, ir iš vos pastebimo lūpų putnumo, aukštų 
skruostikaulių ir kartkartėmis pasireiškiančio santūrumo jau ryš- 
kėjo bundantis moteriškumas. Mergaitė, kuri valandų valandas vai- 
kydavosi kiškius ir gaudydavo buožgalvius, buvo beužleidžianti 
vietą kitai — labiau besidominčiai nesuprantama kuklia, gazelės 
akių antrininke veidrodyje. 

Mudu su Sinfa pasibučiavome, ir motina pasiuntė man niūrų 
priešišką žvilgsnį. Žema apkūni moteris nuleistomis akimis ir pa- 
kumpusi, ji savo linijas kaip visados slėpė po laisva žalsvai tabaki- 
nės spalvos tunika ir juoda prikyšte. Tamsiai rudi jos plaukai, iš 
priekio šiek tiek žilstelėję, viršuje dengiami pilkų nėrinių skrybė- 
laitės, pakaušyje buvo surišti į mazgą, sutvirtintą juodu aksomo 
kaspinu iš Jeruzalės, prieš daugelį metų jai padovanoto vyresniojo 
brolio, mano dėdės Abrahamo. Tvirtai suveržtas mazgas tartum 
sutraukė visą spalvą jai nuo veido, kuris per pastaruosius kelerius 
metus išburko ir blausia išraiška tartum neigė bet kokią laimės 
galimybę; ji amžinai sielosis dėl savo seniai palaidoto vyro ir pir- 
magimio sūnaus, mano vyresniojo brolio Mordekajo. Visiems, ku- 
rie pažinojo tą jauną linksmą motiną, kokia anksčiau buvo, jos 
vargana būklė priminė, kad gyvenimas aštriausius dūrius palieka 
moterims, gimdytojoms — ir gedėtojoms — mirusiųjų vaikų. 

— Ar katra nors matėte Dėdęė — paklausiau. 

Sinfa truktelėjo pečiais. Motina apsilaižė suskirdusias lūpas tar- 
tum nepatenkinta, kad sutrukdžiau darbą, ir papurtė galvą. 

Tėvas Karlušas ir Judas pasitiko mane virtuvėje. 

— Niekur jo nematyti, — pasakė kunigas. 

Mes susėdome prie stalo palaukti. Staiga pro kiemo duris įėjo 
teta Estera. Vilkėjo juoda jupa aukšta apykakle, kuri tarsi šviesino 
jos rusvą veidą. Pasibaisėjusi išplėtė gyvas, tamsiai apibrėžtas, mig- 
doliškas akis. 

— Kas čia per dėmės?! — paklausė ji rodydama į mano kelnes. — 
Judas verkė?! — Ji smerkiamai sučiaupė žandikaulius ir rūsčiai įsi- 
spitrijo į mane, tuo pat metu susikišdama po tamsiai raudona skarele 
chna dažytų plaukų sruogas. Liekna ir aukšta, giliai įrėžto ir pri- 
temdyto grožio, vienut vienu žvilgsniu, mestu viršum savo elegan- 
tiškos nosies, ji galėdavo pajungti savo valdžion visus kambaryje. 

— Truputėlis kraujo, — pradėjau jai aiškinti. — Saviplakiai... 

Ji staigiai ištiesė priekin ranką ir įtraukė skruostus — dabar 
buvo panaši į šokėją mautrę. 

— Tik nepasakok man! Nenoriu to girdėti! Dieve mano, nejau 
netgi nesugebate patys nusivalyti? Nors ir ką darytum, žiūrėk, kad 
tavo motina nepamatytų Judo tokio. Niekad nebus tam galo! 

— Taip, eik išsivalyk, — sutiko tėvas Karlušas, pamodamas ran- 
ka. Jis pasigręžė į tetą Esterą ir pridūrė: — Aš jam sakiau, kad kai 
grįšime, pirmiausia turėtų tą padaryti. 

Pasiunčiau kunigui piktą žvilgsnį. Šis kreivai nusišypsojo ir kils- 
telėjo antakius, lyg mudu varžytumėmės dėl mano tetos švelnumo. 
Vis dar kreipdamasis į ją, tarė: 

— Na, dėl mano klausimėlio... 

Nusivedžiau Judą į mudviejų miegamąjį ir nuvilkau jam drabu- 
žius, paskiau nusirengiau pats. Kai valiau jį vandeniniu acto tirpalu, 
kurį motina visad reikalaudavo vartoti, mano rankose jo kūnas su- 
glebo. Tvirtas penkiametis, jau raumeningas ir vylingų pilkšvai mė- 
lynų akių, atrodo, jis turėjo išaugti į matiškai baltos odos Samsoną. 

Ne itin mėgdavęs praustis, vos tik aprengiau, jis iškart puolė 
virtuvėn. Kai įėjau, jis laikėsi įsitvėręs tetos Esteros jupos krašto ir 
tuo pat metu vartė pirštuose medinį vilkutį. Teta taisė savo mėgs- 
tamą kavą su migdolų pienu ir medumi, kaip buvo išmokusi gim- 
tojoje Persijoje. 

Iš lauko prasimušantį nemalonų vežimų su atmatomis bildesį ir 
girgždesį staiga nustelbė kažkokios moters klyksmai. Atidaręs lan- 
gines pasiklausyti, pastebėjau gatve dardančią pažįstamą skaisčiai 
raudoną karietą. Kaip visados arkliai buvo uždengti sidabrinės spal- 
vos audinio gūniomis su mėlynais kutais. Tačiau įprastas vadelio- 
tojas, „senasis krikščionis“ raupų duobučių subjaurotais skruos- 
tais, buvo pakeistas šviesiaplaukiu milžinu su plačiakrašte, žydrai 
violetine skrybėle. 

— Spėkit kas atvažiuoja, — tariau. 

Teta Estera stumtelėjo mane alkūne į šalį ir pažvelgė pro langą. 

— Oho, dona Meneziš! Vėl bus darbo Mirai, — suniurnėjo ji ir 
spustelėjo man ranką. — Tau nederėtų čia stovėti ir spoksoti į ją. 

Užverčiau akis aukštyn ir nusisukau. Karieta trinksėdama su- 
stojo, girgžtelėjo atidaromos durelės. Smulkūs donos Meneziš žings- 
neliai nutapnojo iki įėjimo iš Šventyklos gatvės į mano motinos 
kambarį. Vos tik įkėlusi koją į namus, apsimestiniais, lyriškais to- 
nais ėmė girti atsivežtąsias medžiagas. Motina uždarė duris, ir jos 
balsas pritilo pereidamas į švelnų murmesį. 

Teta Estera pasilenkė prie mūsų ir tarsi atskleisdama paslaptį 
pasakė: 

— Būtų stebuklas, jeigu Mira sugebėtų tą šlykštų rausvarudį 
aksomą paversti kuo nors tinkamu nešioti! — Nuėjusi prie kros- 
nies, ji su linine pirštine atnešė mums į stalą macus. 

— Tai padės mums susimokėti skolas, — priminiau. 


Tikrai. O kai sausra... 

— Tai velnias! — staiga perspėjamai sušuko tėvas Karlušas. 

— Sutinku, kad dona Meneziš ne itin daili, bet kažin ar ji iš 
Anos Pusės, — atsakiau. 

Kunigas primerkė akis ir sužioravo į mane. Pro storas, minkštas 
jo lūpas kyštelėjo liežuvis. 

— Ne ji, kvaileli! Tai maras ir sausra velnio darbas! 

— Jūs visai pasimaišęs, — hebrajiškai metė jam teta Estera su 
tuo savo piktu žvilgsniu, kuris būtų galėjęs užšaldyti ir vandenį 
vonioje. — Ir tyliau — nereikia jos nubaidyti! 

Šv. Petro bažnyčios varpai pradėjo skambinti terciją'. Tėvas Kar- 
lušas sumurmėjo sau, tarsi pasiduodamas religiniam šauksmui, pas- 
kubom sušnabždėjo maldą ir putliais pirštais paėmė šilto maco 
paplotėlį. Pasipiktinusiu tonu jis tęsė Šventąja kalba, kad nesu- 
prastų Judas: 

— Norite pasakyti, mieloji Estera, kad velnio nėra? 

— Noriu pasakyti, kad jeigu darsyk išgąsdinsite mano mažąjį 
sūnėną savosiomis nesąmonėmis... — Ir teta Estera ištraukusi iš 
ugnies geležinį žarsteklį pakišo raudonai žioruojantį jo galą kuni- 
gui po mėsinga nosimi, — ... pasirūpinsiu, kad susitiktumėte su 
jūsų krikščioniškuoju Išganytoju greičiau negu ketinate! Susiras- 
kite gąsdinti ką nors kitą! 

— Tavo teta visad mokėjo gąsdinti, — su gailia šypsena pakuž- 
dėjo man Karlušas. — Prisimeni aną dieną, kai jie tave nutempė į 
katedrą pakrikštyti? Ji keikė juos septyniomis kalbomis... hebrajų, 
persų, arabų, portugalų... 

— Mes prisimename, — pertraukiau perspėjamai pakeldamas 
ranką, kad visi išvengtume to prisiminimo. Per vėlu: Estera atsitvė- 
rė nuo mūsų, prigesęs jos žvilgsnis susitelkė į mintyse iškilusį vaiz- 
dą. Jos ranka, nuslydusi po raudona skarele, bandė užčiuopti kry- 
žiaus pavidalo randą, likusį po to prakeikto ryto, kai mus per 
prievartą pakrikštijo. Tuomet ji iš visų aršiausiai priešinosi kara- 
liaus įgaliotiniams, atsiųstiems nutempti žydus į katedrą. Vienas 
sargybinis parbloškė ją ant žemės ir prispaudė kojas ir rankas prie 
San Pedro gatvės grindinio. Kažkuris iš dominikonų vienuolių pri- 


* Trečioji bažnytinė valanda, kitaip — devinta valanda ryto. 

dėjo įkaitintą iki raudonumo geležinį kryžių statmenai jai prie kak- 
tos ir sušuko, kad visi aplink išgirstų: „Šiuo dovanoju tau mūsų 
Viešpaties ženklą!" 

O mane pakeliui į namus po krikšto apeigų krikščionių vaikai 
visą ištepliojo kiaulės krauju ir pjuvenomis. Bet jie niekados nesu- 
žinojo, kokią suteikė man dovaną: skaudus pažeminimas prišaukė 
man Dievo malonę, ir aš patyriau pirmąją iš savo vizijų. 

Šis antgamtinis reiškinys prasidėjo, kai Faridas išvydo mane 
kieme. Nesitverdamas gėda, aš pabėgau nuo jo. Tačiau pasiekus 
virtuvės duris, nuojauta, jog esu stebimas kažkieno akių, privertė 
mane sustoti. Atsisukau: toli danguje, viršum Mauro pilies, man 
pasirodė balta šviesa. Kai ji priartėjo, išryškėjo sparnai, ir aš supra- 
tau, kad švytėjimas tebuvo dieviškasis kiaušinis. Susiformavo spin- 
dintis rubiniškai raudonos, juodos ir baltos spalvų garnys, ir jam 
skrendant virš Mažojo žydų kvartalo stiprus plasnojančių sparnų 
sukeltas vėjas pasiekė mane. Nužvelgiau save — kraujas ir pjuve- 
nos buvo dingę. 

Dėdė tuomet pasakė, kad Dievas parodęs pastovų mano tyrumą 
ir leidęs suprasti, jog krikščioniškosios dėmės tėra paprasčiausia 
iliuzija. Aš paprieštaravau: 

— Tai buvo ne Dievas, o tik paukštis. 

— Betgi, Berekijau, — atrėmė jis, — Dievas ateina pas kiekvie- 
ną iš mūsų pavidalu, kokiu geriausiai galime Jį suvokti. Jis ką tik 
dabar tau buvo garnys. Pas ką nors kitą Jis galėtų ateiti kaip gėlė 
ar netgi švelnus vėjelis. 

Iš tiesų, jis buvo teisus; niūriausiomis mano gyvenimo aki- 
mirkomis Viešpats man visados pasirodydavo kokio nors paukščio 
pavidalu — galbūt todėl, kad geriausiai įžvelgiu tuose turinčiuose 
dovaną skraidyti tvariniuose Dievo sukurto pasaulio grožį. 

Dabar, prisiminęs kitus Dėdės išminties žodžius, pasakiau tetai 
Esterai: 

— Velnias — tai tik metafora. Religinė kalba. Nenorėkite, kad 
visi žodžiai turėtų kasdienišką prasmę. 

— Dievas paliudys, dar per anksti kabalistinei filosofijai! — at- 
šovė ši. 

Griežtas tetos Esteros tonas paskatino Judą užsiropšti šalia ma- 
nęs ant suolo. Suspaudė lūpas tuo priverstinės tylos rėžiu, kaip mo- 
tinos šauksmai ir pliaukšniai buvo jį išmokę. Pastaruoju metu jis 
įsigudrino daryti viską, kad tik nebūtų jos paskutiniąja nepakeliama 
našta — tipenti ant pirštų galiukų per savo vaikystę, o ne bėgioti. 

Dangtis į mūsų rūsį, esantį pietvakariniame virtuvės kampe, staiga 
atsivėrė. Iš laiptų angos pasirodė Dėdė Abrahamas, mano dvasios 
mokytojas. Jo kakta buvo išpilta prakaito, o plaukai išsidraikę į 
visas puses, lyg jis būtų ištiktas dvasinės audros. Smulkus, panašus 
į kikilį, staigių judesių žmogutis, smailo veido viduryje kyšojo ilga 
nosis, dėl kurios atrodė juokingas pašaliečiams, tačiau kuri po- 
draug žymėjo įžvalgų protą visiems jį pažįstantiems. Lygi, tamsi, 
cinamono spalvos oda tarsi dar labiau ryškino išsidraikiusią sidab- 
rinių plaukų kupetą ir vešlius antakius. Žylantys šeriai švelnino 
skruostus ir rangydamiesi vidun papildomai teikė jo veidui metų 
išminties bruožų. Visad, bet ypač po maldų, jo akys degė ta slapta 
žalia šviesa, tuo skvarbiu keistumu, kuris iškart leisdavo jį atpažin- 
ti kaip galingą kabalistą. 

— Kas čia? — merkdamasis paklausė jis. — A, tai mūsų miela- 
sis kunigas! 

— Iš kur jūs atsiradote? — paklausė Karlušas, vis dar nepripra- 
tęs, kad mano dėdė pasirodo iš niekur. — Mes vos prieš penkias 
minutes žiūrėjome rūsyje. Kartais pamanau, kad jūs lezas. 

— Kas tai yra /ezas? — susidomėjo Judas. 

— Vaiduoklis, kuris sugrįžta krėsti pokštų — juokdarė dvasia, — 
atsakiau. 

Dėdė dėkingai nusišypsojo ir pajudino ore dešinę plaštaką, pa- 
rodydamas penkis pirštus; pagal žydų mokymą /ezimai neva tu- 
rintys tik keturis. 

— Aš judu pogret su gyvenimo paslaptimis, — atlaidžiai numo- 
jo jis. 

Pakėlęs antakius, klausiamai kryptelėjo galvą sklindančių iš už- 
pakalinės namo dalies prislopintų balsų link. 

— Dona Meneziš, — paaiškinau. — Atvežė medžiagą dar vienai 
suknelei. Šįsyk — purpurinei. 

Jis nugėrė kavos ir paskubom palaiminęs godžiai surijo kietai 
virtą kiaušinį. Mudu jau buvome baigę shaharit, rytines maldas, 
bet jis vėl palinkėjo man labo ryto ir pabučiavo į lūpas. Pasisodinęs 
Judą ant kelių, apipylė jį skambiais bučiniais, palydimais murme- 
sio. Paprastai nelinkęs rodyti jausmų, kai ateidavo Perėjimo šven- 
tės, Dėdė svaigdavo meile. 

— Aš tik atėjau jums pasakyti, kad nusprendžiau neparduoti 
safyro, — Karlušas atsiduso, tartum prašydamas atleisti. 

Mano mokytojo lūpos staiga persikreipė, jo veidas įgijo grasi- 
namą išraišką. 

— Manau, jums derėtų persigalvoti, — tarė jis. 

— Tu perki brangakmenius?! — nustebau. Pažvelgiau į tetą, 
kad ši užprotestuotų. Bet ji vedžiojo žvilgsnį po Psalmių knygą, 
kurią neseniai perrašė vienam „senųjų krikščionių“ didikui, ati- 
džiai tikrindama, ar nepaliko klaidų. Vėl pasigręžęs į Dėdę, pridū- 
riau: — Jeigu turėtume tiek pinigų, galėtume uždaryti krautuvėlę 
ir palikti kelioms savaitėms šią nykynę. 

Mano mokytojas metė man narsų žvilgsnį. 

— Safyras nugludintas rabino Solomono Ibn Gabirolio laikais, — 
jis kalbėjo hebrajiškai, tik žodį safira ištarė portugališkai. 

Solomonas Ibn Gabirolis buvo puikus vienuoliktojo amžiaus žy- 
dų poetas, kilęs iš Malagos. 

— Man regis, aš nebepagaunu tavo minties, — prisipažinau. 

— Petah et atsmehah shetifateh delet. Pabelsk į save kaip į du- 
ris, — atsakė Dėdė. 

Tuo jis atlaidžiai leido suprasti, kad privalau tylėti ir atsakymo 
ieškoti savo paties viduje. 

— Tavo mistiškas patarimas gerokai per ankstyvas, — atšoviau. 

Užuot atsakęs, jis pripylė mano taurę vandens. 

— Išgerk, praeis pyktis. Skysčiai išplaus tau iš kūno baltąją 
tulžį. 

— Dar nors kiek skysčio, ir aš prigersiu, — atsakiau. 

— Tu prigersi, kai išnyksi Dievo vandenyne, — pridėjęs prie 
lūpų pirštą, jis paprašė nutilti. Pasigręžęs vėl į Karlušą, rimtai tarė: — 
Žinote, safira gali dingti. 

— Tai mano bėda. 

Mano mokytojas nukėlė Judą sau nuo kelių ir pasodino ant 
vienos iš mūsų persiškųjų pagalvėlių. 

— Keliauk sau, — pasakė. O tėvui Karlušui pridūrė: — Supran- 
tate, dingti amžinai. Savo padėtimi išstatote save pavojun. 

Kai jis kalbėjo, sumojau, kad šnekame visai ne apie brangakme- 
nį. Safira — užslaptinta Sefer, hebrajiškai — knygos, reikšmė. Be 
abejo, jis vedė derybas, ketindamas nupirkti rabino Solomono Ga- 
birolio kūrinį ir patyliukais šį išgabenti iš Portugalijos. Bet kodėl 
kalbėti užslaptintai mūsų namuose, kur esame saugūs nuo šnipinė- 
jančių „senųjų krikščionių“ akių ir ausų? 

Tėvas Karlušas linktelėjo ir atsiprašomai mostelėjęs atsistojo, 
rengdamasis išeiti. 

— Perspėju, aš nesiliausiu bandęs jus įtikinti, — ryžtingai pasa- 
kė mano mokytojas. 

Drebančia ranka kunigas persižegnojo. Stengdamasis Dėdę Ab- 
rahamą suminkštinti, jis nevykusiai bandė pajuokauti: 

— Jūsų kabalistiniai burtai neišgąsdins... 

Mano mokytojas pašoko nuo kėdės ir piktai nužvelgė Karlušą. 
Nuo jo įsiūčio kambaryje visa tartum sustingo. 

— Aš niekad neužsiimu magija! — Nusakyti šiai draudžiamai 
veiklai jis pavartojo hebrajišką terminą kabbalah ma'asit, praktinė 
kabala. — Šitai jūs turėtumėte gerai žinoti, mano drauge. 

Jis kalbėjo apie tą laiką, kai tėvas Karlušas pareikalavo amule- 
to šmeižikui, skleidžiančiam gandus apie besitęsiantį kunigo pa- 
kantumą Mozės tikėjimui, nužudyti. Žinoma, Dėdė atsisakė, nors 
kunigas asmeniškai kreipėsi į rabiną Abrahamą Zakutą, karaliaus 

astronomą, prašydamas pasirūpinti, kad piktadarys būtų nutil- 
dytas. Dabar Dėdė nuėjo prie krosnies ir ugnies šviesoje įsiste- 
beilijo į savo nagų paviršius. Jo topazo žiedas su įrėžtu ibiu, 
dieviškojo raštininko simboliu, iš vidaus sublėsčiojo saulėlydžio 
žara. 

— Kai Adomas ir Ieva gimė Rojuje, juodu nuo galvos iki kojų 
buvo it šarvu aptraukti raginiu dangalu, — tarė jis. Atsigręžęs į 
Karlušą, pridūrė: — O dabar iš tos pirmykštės apsaugos telikę 
mūsų pirštų nagai. Menkutė siena, tiesa? Ne kažkas prieš Bažny- 
čios ginklus. 

Į užuominą kunigas tik truktelėjo pečiais ir nuleido akis. 

— To nepakaktų jums išgelbėti, jeigu jie sužinotų apie safyrą. 

— Man jo reikia, — spyrėsi tėvas Karlušas su liūdesio gaidele 
balse. — Tikrai, jūs turėtumėte suprasti. Tai paskutinis... — jis 
nutilo, paskiau sausai pridūrė: — Dabar gal jau eisiu. Turiu pasi- 
rengti mišioms. 

— Ak, gudreiva! — šūktelėjo Dėdė. — Slepi safira, kurio reikės 
mūsų vaikams, kurio reikės Dievui! — Jis atsuko nugarą kunigui. 
Šis nulenkė galvą, tarsi mus visus prašytų atleisti, ir išėjo. 

— Galėjai būti ne toks griežtas, — pasakiau Dėdei. Šis tik nu- 
mojo į mano kritiką. Todėl pridūriau: — Tad kalbėjaisi su Karlušu 
užslaptintais žodžiais? Dona Meneziš tenai mūsų negali išgirsti. Be 
to, ji tikriausiai žino, kad mes neatsisakėm judaizmo. Jeigu jai tai 
būtų rūpėję, jau būtų įskundusi mus valdžiai. 

— Kunigas niekuo nepasitiki. Anot jo, „net mirusieji būna su 
kaukėmis". Ir kuo daugiau aš sužinau, tuo labiau tikiu, kad jis 
teisus. — Dėdė pasikrapštė galvą ir susiraukė. — Einu, pareikšiu 
pagarbą donai Meneziš. — Jis metė į mane valdingą žvilgsnį ir 
paliko virtuvę. 

— Kaip greitai žmonės pamiršta, — atsiduso teta Estera. 

— Ką nori tuo pasakyti? 

Ji pasišlakstė kaklą rožių vandeniu, paskiau apsirišo jį linine 
skepetaite. 

— Marą. Porą metų jis išnyksta, ir žmonės jau mano, kad vel- 
nias sugalvojo ką nors nauja. — Drebančia ranka ji perbraukė sau 
per kaktą ir apsvarstė savo žodžius. — Gal ir gerai, kad negalime 
pamiršti. Įsivaizduok, jeigu... 

— Aš tikrai nepamiršiu nė žodžio, nė gesto, nė vienos žaizdos. 

Teta Estera susiraukė: ji žinojo, kad kalbu apie tėvą ir vyresnįjį 
brolį Mordekają. Penki tūkstančiai šešiasdešimt trečiųjų žiemą, kiek 
daugiau nei prieš trejus metus, maro peilis atvėrė juos drėgniems 
šiaurės vėjams Kizleve. Mano tėvas, ištisai nusėtas šlapiuojančių opų 
ir pūslelių, mirtinai sušalo šeštą Hanukos dieną. Po mėnesio gyvi 
griaučiai — tiek tebuvo likę iš Mordekajo — mirė man ant rankų. 

Teta ir aš sėdėjome tylomis. Po kelių minučių dona Meneziš 
apleido mūsų namus nešina didžiule pintine vaisių, kurių visada 
pasiimdavo po savo apsilankymų. Estera tarė: 

— Einu, pažiūrėsiu, gal Sinfai reikia krautuvėlėje padėti, — ir 
su ta savąja nelanksčia, priekin pasvirusia eigastimi išsiskubino iš 
virtuvės. Aš stebėjau tarpduryje žaidžiantį su vilkučiu Judą, iki 
sugrįžo Dėdė. 

— Man reikia tavo pagalbos rūsyje, — pasakė jis. 

Mudu nulipome po atkeliamu dangčiu penkis stambius graniti- 
nius laiptukus — po laiptuką kiekvienai Toros knygai — į mažą 
aikštelę, kurios viduryje žalia ir geltona mozaika buvo sudėliota 
menora. Praėję kitų durų angą, ėmėme leistis dar vienais laiptais iš 
dvylikos smulkesnių klintinių laiptukų — po laiptuką kiekvienai 
Pranašų knygai. Po to, kai „senųjų krikščionių“ tūkstantis keturi 
šimtai devyniasdešimt septintaisiais metais buvo priverstinai užda- 
ryta sinagoga, ši vieta tapo mūsų šventove. Kai nulipome apačion, 
aš pasiėmiau nuo lentynos mėlyną cilindrišką šlikę ir užsidėjau ant 
galvos. Dėdė siekė sau už pečių ir užsitraukė ant galvos savąjį 
maldų šalį, padarydamas iš šio nelyginant gobtuvą. Mudu drauge 
užgiedojome: 

— Tau maloningai sutikus, tebus man leista įžengti į tavuosius 
namus. 

Rūsys buvo žemomis lubomis, penkių žingsnių pločio, dusyk 
tiek ilgumo, grįstas tokiu pat šiurkščiu skalūnu kaip ir kiemas. 
Matė daugiau nei tūkstantį metų giedonių, iš jo vėsus, suplėkęs 
oras, sandariai saugomas sienų, mirguliuojančių raštų rezginiais iš 
mėlynų ir geltonų plytelių, atrodė persunktas senovinės atminties 
kvapų. Langų plyšeliai pačiame šiaurinės sienos viršuje — mūsų 
kiemo grindinio lygmenyje — leido vidun tik menką, blausią švie- 
są. Nuo einančių palei rytinę patalpos sieną laiptų driekėsi rato 
pavidalo mūsų maldos demblys. Aplink jo apskritimą stovėjo sep- 
tyni keraminiai puodai su žaliuojančiais krūmais — po puodą kiek- 
vienai sukūrimo dienai. Trys su mirtomis, trys su levandomis ir 
vienas, simbolizuojantis šabą — su abiem persipynusiais augalais. 
Pusė patalpos už demblio, nukreipta į saulėlydžio pusę, buvo mūsų 
kasdienio darbo viešpatija, kur teta Estera perrašinėjo rankraščius 
ir kur mudu su Dėde juos iliuminuodavome. Trejetas puikiausio 
blizginto kaštonmedžio stalų stovėjo priešais šiaurinę sieną skiria- 
mi tik pėdos tarpo, tad mes galėjome matyti vienas kito darbą. Prie 
kiekvieno stalo stovėjo po kėdę su aukšta atkalte. Kitoje pusėje, 
priešais pietinę sieną, buvo dvi į grindis įleistos granitinės vonios. 
Tarp jų — griozdiška mūsų atsargų spinta iš stambiagrūdžio ąžuo- 
lo, su liūto letenų pavidalo kojomis ir aštuoniomis eilėmis po de- 
šimtį stalčių, kurių visi siauri ir ilgi, lyg dėželės spaudmenims lai- 
kyti spaustuvininko dirbtuvėje. Paskutinėje, žemiausioje eilėje buvo 
tik du stalčiai. Juose mes laikėme savo paauksas ir lazurito žydrę. 

Pats savotiškiausias patalpos daiktas neabejotinai buvo apvalus, 
lėkštės dydžio veidrodis ant sienos viršum viduriniojo stalo, kuris 
priklausė Dėdei. Viduje kaštonmedžio rėmų sidabrinis veidrodžio 
paviršius buvo įgaubtas ir todėl atspindėjo suspaustą ir iškreiptą 
vaizdą. Daug kartų prieš pradėdami medituoti mes žvelgdavome į 
jį, taip atpalaiduodami mintis nuo įprasto reginio, 0 ypač nuo pa- 
žįstamo kūno pavidalo. Veidrodis buvo šiokia tokia vietos įžymy- 
bė, nes pasakojama, kad krikščioniškosios eros tūkstantis trys šim- 
tai devyniasdešimt pirmųjų metų birželio šeštąją jis rasojo krauju, 

kai dešimtys tūkstančių žydų buvo nužudyta per riaušes, tuomet 
siautusias Iberijoje. Po teisybei, Dėdės Abrahamo prosenelis tvirti- 
no, kad veidrodis vos vos — plika akimi nematomai — pakraujuo- 
davo, kai tik mirdavo nors ir vienas žydas. Jis manė, kad prieš 
žydus nukreiptų riaušių metu kraujas tapo matomas tik todėl, jog 
tiek daug mūsų buvo nužudyta. Tad nuo Dėdės prosenelio laikų 
toliau jis buvo žinomas kaip O Espėlho a Sangrar, Kraujuojantysis 
veidrodis. 

Visi vylėmės, kad veidrodis niekad vėl neatskleis mums savo 
galių. 

Dėdė pamojo man link įleistų į grindis vonių, tardamas: 

— Man reikia, kad tu pasiusiotum. 

— Dabar? 

Nuo vonios krašto jis paėmė ąsotį. 

— Čion. Dabar pavasaris. Man reikia skaistuolio šlapimo. 

Kas metai, prieš pat Perėjimą, mano mokytojas gamindavo nau- 
jus dažus ir spalvas mūsų rankraščių iliuminacijoms. Šlapimo rūgš- 
tis paveikdavo kai kuriuos elementus ir padėdavo sukurti įvairias 
spalvas, ypač švelniai rožinę, sumaišius jį su brazilmedžiu, alūnu ir 
švino baltalu, taip pat briliantinį karminą, sumaišius jį su vynuo- 
gienojų šakelių pelenais ir negesintomis kalkėmis. 

— Aš jau ne skaistuolis, — prisipažinau, įsivaizduodamas Hele- 
ną, kokia ji buvo kalvose viršum didžiulio vienuolyno, statomo 
tuoj vakariau Lisabonos. Taip ilgai laukiau, kol ji apsispręs. Iki 
tolei man atrodė, kad nepatirsiu lyties ir gyvenimo kaip kiti žmo- 
nės. Ir tuomet, kai visa jau buvo prarasta, kai laivas, turėsiantis 
nuplukdyti Heleną į Korfų, jau stovėjo išmetęs inkarą Lisabonoje, 
jos glėbys atsivėrė man kaip Dievo malonės vartai. 

— Kokia nors kekšė „Skaistybės smuklėje"? — paklausė Dėdė, 
pažadindamas mane iš svajonių. Jis dažnai yra rekomendavęs tam 
tikrus blogos šlovės namus už miesto sienų. 

— Helena, — atsakiau, ir jis šelmiškai kilstelėjo antakius. 

— Šiaip ar taip, tu artimiausias skaistuoliui vyriokas, kito aš 

nerasiu neatskleidęs, kad mes vis tebeiliuminuojame hebrajiškas 
knygas. Judas per jaunas, aš per senas, 0 moters šlapimas per stip- 
rus — ypač tavo tetos. Pabandžiau jį prieš daugelį metų, kai mudu 
susituokėme. Visa paverčia juoda kaip Asmodėjaus siela. 

Abu kvailai išsišiepėme. 

— Dabar suprantu, kodėl vertei mane gerti skysčių, — pasa- 
kiau. 

Kol karštas, aitrus mano šlapimas sruveno į Dėdės ąsočius, šis 
kukliais, antiškais, sinagogose išsiugdytais žingsneliais nušlepeno 
prie mūsų stalų ir ėmėsi šluostyti nuo jų dulkes. 

Kai pasišlapinau į šešis skirtingus keraminius ąsočius ir saugiai 
uždariau jų dangčius, mes juos sukėlėme į vonias grindyse. Dėdė 
nusiplovė rankas ir perbraukė jas per šabo krūmelius — mirtą ir 
levandą. Susiraukė suglumęs. 

— Nieko nesuprantu — spausdintojas Djegus taip vėluoja. 

Djegus buvo šeimos draugas, kurį Dėdė įvesdinėjo į savąją svars- 
tovų kuopelę — atsidavusiųjų mistikai būrelį, kuris slapčia susiti- 
kinėdavo aptarinėti kabalos. Nors dar tvirtas vyras žilstančia barz- 
da ir rudomis, valdingomis patriarcho akimis, šio žmogaus širdis 
buvo paversta pelenais, kai prieš ketverius metus Sevilijos inkvizi- 
cijos liepsnose žuvo jo žmona ir duktė, o jam pačiam vos pavyko 
pasprukti. Dažnai mudu su Dėde stengėmės atgaivinti jo dvasią, ir 
šiandien buvome jį prikalbėję drauge pasivaikščioti po Sintros mišką, 
kur galėtume pasidaryti didžiųjų baltųjų gervių eskizų, prieš šioms 
išskrendant į šiaurę. 

— Galbūt jį užlaikė senjoros Belmiros šeima, — spėjau. 

Ji buvo Djegaus kaimynė ir draugė, prieš du mėnesius mirtinai 
sumušta Šabrege, viename iš miesto rytinių rajonų. Pastaruoju me- 
tu Djegus su jos mylimais žmonėmis praleisdavo daug laiko. 

Dėdė truktelėjo pečiais ir prikišo sulenktus delnus man prie 
nosies. 

— Atsigaivink, — tarė, ir kol uosčiau mirta kvepiančius jo pirš- 
tus, pridūrė: — Jeigu Djegus greit čia nepasirodys, nueisime pas jį 

į namus ir pasitikrinsime. Ak, kad jau išeisime, teks užsukti į Nau- 
jųjų pirklių gatvę. Pažadėjau Esterai, kad nunešiu jos neseniai per- 
rašytą Psalmių knygą. 

Mano mokytojas sugebėdavo verslo sandėrius paversti dispu- 
tais apie angelų lytinį gyvenimą ir kitus ezoterinius dalykus. 

— Turi lygiai tiek laiko, kiek užtruks man su Djegumi išlenkti 
po taurę vyno „Pastogės smuklėje"! — Toji landynė buvo nusmur- 
gusi, tačiau ten slapčia gaudavai išgerti košerinio vyno. 

Lūpomis jis nutaisė išgąstingą, bet kartu linksmai rūsčią miną: 

— Tik žiūrėkit, kas įsakinėja! 

Atsakiau į jo pastabą nuobodžiaujančia veido išraiška, kokią pa- 
sitelkdavau, kai mano tėvas prašnekdavo apie Talmudo pamokas. 

Dėdė linktelėjo: 

— Gerai jau gerai, ne daugiau nei pusvalandį, — sutiko jis ir 
pamojo, kad pasilenkčiau — šitaip suteiksiąs ranka man virš gal- 
vos palaiminimą. Paskiau, kai paėmiau iš spintos dažus ir spalvas, 
jis atrakino genizą, tradicinę slaptavietę, kur sinagogoje laikomos 
senos knygos. Mūsiškė buvo duobė — trijų pėdų pločio, keturių 
ilgio — grindyse vakariniame maldų demblio perimetre. Jos turi- 
nys nuolatos keisdavosi; vietoje slapčia išgabenamų iš Portugalijos 
knygų greitai atsirasdavo kitos, kurias mano mokytojas aptikdavo 
ir nupirkdavo arba išprašydavo. 

Dėdė įstatė vieną koją į genizą išimti mūsų darbo. Kai išlipo, jau 
sėdėjau prie stalo, tvarkydamas teptukus ir dažus. Tvarkingai pa- 
dėjęs ant šiek tiek nuožulnaus stalo paviršiaus prieš mane rankraš- 
tį, jis apglėbė delnu man sprandą ir užuolankomis patarė, kaip 
turėčiau spalvinti naujausiąją savo iliuminaciją vienai iš žymiojo 
„Lapės pasakėčių" rinkinio pasakų. Buvau bepradedąs analizuoti 
savo mokytojo žodžius, tačiau jo lūpos ėmė drebėti, ranka ant ma- 
no sprando atšalo. 

— Kas yra, Dėde? — paklausiau. 

Jis it vaikas abiem rankomis pasitrynė akis ir giliai įkvėpė oro, 
tarsi rengdamasis priimti iššūkį. 

— Tu toks jau suaugęs, — švelniai pasakė. — Tiek daug kuo 
man beveik lygus. Ir vis dėlto kai kuriais kitais dalykais... — Jis 
palingavo galvą ir liūdnai nusišypsojo. — Tiek daug norėčiau tau 
papasakoti... Beri, Dievas galbūt netrukus pareikalaus, kad mudu 
pasuktume skirtingais keliais. — Jis siekė išorinės kišenės ir išsi- 
traukė iš jos veleno ritinėlį. Įteikdamas man, tarė: — Būk malonus, 
priimk šią dovanėlę. 

Ritinėlis išsivyniojo į veleno juostą, ant kurios dailiomis auksi- 
nėmis raidėmis buvo parašyti mūsų abiejų hebrajiški vardai. 

— Estera jį padarė dėl manęs, — toliau kalbėjo jis. Vėl suėmęs 
man sprandą, įsakmiu balsu pridūrė: — Jeigu kada nors tau manęs 
prireiks, kad ir kur būtum, nesvarbu kaip toli ar kokiomis beviltiš- 
komis aplinkybėmis, atsiųsk šią juostą, ir aš pas tave atvyksiu. — 
Uždėjo antrą ranką man ant galvos ir įdėmiai pažvelgė į akis: — O 
jeigu dėl kokios nors priežasties matysi, kad esu tau žemiškai ne- 
pasiekiamas, pasimelsk viršum jo, ir aš iš paskutiniųjų pasisteng- 
siu pasirodyti prieš tave. 

Buvau taip sujaudintas jo gerumo, savo mokytojo nuoširdumo, 
jog gerklę sugniaužė beviltiškas ilgesys. Ašaros aptemdė akis, visa 
atrodė kaip per rūką. Gavau kelissyk nuryti seiles, kol pajėgiau 
sukuždėti: 

— Betgi mes niekad nesiskirsime. Aš visados... 

Dėdė mane pertraukė: 

— Jaunystei su laiku lemta atsiskirti nuo senatvės. Tu nueisi 
savuoju keliu, kaip ir turi būti, paskiau sugrįši. Bet joks demonas, 
„kad ir koks galingas, nesutrukdys man, jeigu atsidursi bėdoje! — 
Jis nukėlė ranką man nuo galvos ir paglostė skruostą. — Nagi, 
padirbėkime drauge. 

— Bet ar aš nieko negalėčiau?.. 

Jis ištiesė rankas ir parodė į rankraštį. 

— Vargas tam kabalos mokytojui, kuris atsako į kiekvieną mo- 
kinio klausimą! Nagi, imkis darbo! 

Po kelių minučių, kai savo piešinyje smulkiais juodais potėpiais 

ryškinau tvirtas jauno šuns kojas, orą it stiklo šukė perskrodė klyks- 
mas. 

— Eik, — šūktelėjo mano mokytojas. 

Užšuoliavau laiptais viršun. 

Virtuvėje buvo tuščia. Šiurkštūs balsai lauke drebino sienas. 
Persiropščiau per savo miegamojo langą krautuvėn, išpuoliau Šven- 
tyklos gatvėn. Traukdamasis nuo galvos šlikę, pastebėjau tetą 
Esterą, klūpančią prie mūsų draugo Djegaus, spausdintojo. Jis 
dejavo. Iš gilios žaizdos barzdotame jo smakre jai ant rankų liejo- 
si kraujas. 


Antras skyrius 


Spausdintojas Djegus buvo pirmasis, savo įnašu prisidėjęs prie 
kraujo upės, kuri per kitas kelias dienas turėjo mus nuvesti į nykų 
kraštovaizdį, iš visų pusių supamą sielvarto. Tačiau tuo metu ši 
mirties geografija mums dar buvo paslaptis. 

Jo smilkiniais varvėjo prakaitas, o skruostus dengė amžinų miesto 
dulkių nuosėdos. Kraujas plūdo jam kaklu iš žaizdos smakre. Ko- 
sėdamas gaudė kvapą. 

— Aš ėjau čia... paprasčiausiai ėjau, — sustenėjo jis. — Paupyje 
stabtelėjau prie Karališkojo šulinio nusiplauti rankų. — Teta Este- 
ra atsagstė viršuje apkrešėjusią jo liemenę ir pašluostė krūtinę 
skivyte, atsiplėšta nuo suknelės. Pastebėjau rudą seno rando dryžį, 
einantį jam per krūtinę, tuoj po raktikauliu, tarsi ten būtų įsirausęs 
koks kirminas. 

Aplink mus jau ėmė rinktis kaimynai, kuždėtis tarp savęs. 

— Du vaikėzai... — tęsė Djegus, — ... jie sušuko, kad aš nuodiju 
šulinį maro esencija. Ėmė vytis. Parpuoliau. Jie apmėtė mane ak- 
menimis. „Griebkite ilgauodegį rabiną! Griebkit su ilga...“ Kaž- 
koks tamsiaveidis vyriškis mėlynu gobtuvu išgelbėjo mane. Aukš- 
tas, stiprus. 

Apimtas nevilties, tikėdamasis paguodos, Djegus paskutiniuo- 
sius žodžius ištarė hebrajiškai. 

— Kalbėk portugališkai, — pakuždėjau, kai guldėme jį ant grin- 
dinio. 

Turbanas Djegui nusmuko, ir aš pirmąsyk išvydau jam virš ausų 
retėjančių žilų plaukų sruogas, skalpą nutaškavusius rudus apga- 
mus. Taip pat nukrito kažkoks sulankstytas popierėlis. Pamanęs, 
kad čia gali būti koks nors asmeninis laiškas ar maldos formulė, 
kurie apkaltintų jį kaip praktikuojantį žydą, sugriebiau popierėlį ir 
paslėpiau užtraukiamame virvute kapše, kurį nešiojuosi ant kaklo 
ir kuris atstoja nelyginant kuprinę. Judas pasitrynė į mane apšalęs 
iš baimės, ir turėjau jį gerai papurtyti, kad atsipeikėtų ir nubėgtų 
pas daktarą Montezinjušą. Dėdė prisijungė prie mūsų ir paskubom 
pasimeldęs tarė: 

— Einu vidun, pažiūrėsiu, gal rasiu kokių vaistų. 

Prispaudęs pirštą prie tamkart Esteros padaryto tvarsčio, pa- 
bandžiau užverti žiojančią Djegaus žaizdą, bet netrukus drobė visa 
permirko raudonai. Pakeičiau ją skiaute, atplėšta sau nuo mairški- 
nių, o Estera nubėgo švaraus vandens. 

Dėdė sugrįžo su Faridu, abu nešini taukės, sotvaro ir pelargoni- 
jos ekstraktais, klijais ir baltmoliu, gumiarabiku ir sieros vandeniu. 
Bet nė viena iš šių kraujavimą stabdančių priemonių nepajėgė pa- 
skatinti krešėjimo. 

— Ta jo prakeikta barzda! — sumurmėjo Dėdė. — Neprieinu 
prie žaizdos. — O Djegui pasakė: — Daktaras Montezinjušas gaus 
tave nuskusti. 

Tai išgirdęs Djegus, kuris buvo iš žydų dvasininkų Levių, nustū- 
mė mus į šalį. 

— Aš neleisiu! — sušuko jis hebrajiškai. — Negaliu būti be 
barzdos. Juk nevalia... 

— Esama levitų ir be barzdų, — priminiau, bet Djegus tik suvai- 
tojo. Pasigręžęs į Dėdę, sukuždėjau: — Užpulta dienos metu. Blo- 
gas ženklas. Dar pora savaičių sausros ir... 

— Ar tu įsitikinęs, kad tai nebuvo iš anksto suplanuota? — 
piktai paklausė Dėdė. 

Jau buvau beklausiąs, ką jis turėjo galvoje, bet kažkoks šešėlis, 
praslinkęs virš mūsų, privertė mane nutilti. Pora raitelių baltai auk- 
sinės karietos priekyje piktai žvelgė į mus nuo savo žirgų. Saulėje 
tviskėjo sidabriniai šalmai ir antblauzdžiai. Sausame vėjelyje plaiks- 
tėsi purpuriniai ir žali vimpelai, papuošti herbiniais karaliaus rutu- 
liais. 

— Dėl Dievo meilės, kas per bruzdesys?! — šiurkščiai paklausė 
vienas. 

Ir tik tuomet pastebėjau, kad mano mokytojas vis dar su maldos 
apdaru, su baltu ir mėlynu šaliu ant pečių, kaire ranka apvyniota 
filakterijų raišteliais, odine maldos dėžute prie kaktos viršum dva- 
sinės akies. Už tokį nusižengimą jis galėtų būti ištremtas kaip ver- 
gas į Portugalijos Afriką. Sau už nugaros, mūsąja rankų kalba da- 
viau Faridui ženklą, kad greičiau jį nusivestų. 

— Buvo sužeistas žmogus, — paaiškinau. 

— Tu „naujasis krikščionis“? — paklausė raitelis. 

Mano širdis dunktelėjo, lyg ragintų paneigti. Akies kampučiu 
pamačiau Faridą per minią tempiantis Dėdę. 

— Klausiau, ar tu „naujasis krikščionis“! — grėsmingai pakar- 
tojo raitelis. 

Karietos durelės už jo atsilapojo. Minia nuščiuvo. Iš karietos 
išlipo laibas, smulkaus sudėjimo vyriškis violetine tunika ir dvi- 
spalvėmis — juodomis ir baltomis — blauzdinėmis. Rauktinė auk- 
sinio šilko apykaklė, rodėsi, pateikia man liesą, piktą jo veidą lyg 
ant lėkštės. Juodos akys lakstė po minią, tartum ieškodamos nu- 
bausti kokį nors niekuo dėtąjį. Maskatuodamas ranka, sveriama 
dviejų žiedų su migdolo dydžio negludinto smaragdo akutėmis, 
valdingai Kastilijos tarme pasakė: 

— Paimsime jį su savimi. Netoliese Eštaušo turėtų būti ligoni- 
nė. 

Eštaušo rūmuose, akmeniniame tviskančiame statinyje su dau- 

gybe bokštelių, buvo apgyvendinami garbingi svečiai jų oficialių 
vizitų į Lisaboną metu. 

— Pone, naujoji Visų Šventųjų ligoninė čia pat, Rosijaus aikštė- 
ją, — pasakiau. — Nebus nė šimto žingsnių nuo jūsų kelionės 
tikslo. 

Djegus buvo vyras tikras meškinas, per šešias pėdas stoto, ir 
prireikė sargybinio ir vieno iš didiko mauriškos išvaizdos vežėjų, 
kad padėtų man jį pakelti. Karietoje priešais Kastilijos didiką sėdė- 
jo jauna moteris aukšta, smaila violetine kepure ir rožine šilkine 
jupa. Šviesiaplaukė, blyškios odos, apvalaveidė. Su nedrąsiu rū- 
pesčiu ji pasilenkė prie Djegaus ir pažvelgė į mane protingomis 
akimis, nekantraujančiomis, kad paaiškinčiau. 

— Užpultas svetimšalių jūrininkų, — pamelavau. 

Staigiai nustebęs jos žvilgsnis, neįtikėtina neviltis, veido gimi- 
nystė mano paties sunkmečiui. Tai buvo tarsi nušvitimas — shefa, 
Dievo malonės antplūdis. Panašus į Toros posmą, netikėtai nusi- 
metantį apdarą ir atsiskleidžiantį tviskančia prasmės nuogybe. 

Šalia merginos tupėjo bukasnukis šuo mėlynu ir geltonu truba- 
dūro kostiumu. Ant tamsiai raudonų karietos grindų kėpsojo si- 
dabrinė dėžė. Šias pastarąsias detales pastebėjau tik tuomet, kai 
kastilas šūktelėjo savo vežėjui, kad pasiruoštų toliau keliauti. Atsi- 
traukęs toliau aš stebėjau tą sceną, kaip dažnai tai darau, norėda- 
mas įtvirtinti gyvenimą toje, kaip Dėdė vadina, mano toriškoje at- 
mintyje. Kai durelės užsidarė, didikas išsilenkė prie manęs pro 
langelį ir vynu atsiduodančiu balsu pašnibždėjo: 

— Nesibijok. Tavo draugas šią šventą dieną nemirs! — O savo 
vežėjams šūktelėjo: — Paskubėkit! Mes juk turime sužeistąjį! 

Kai vežėjai suplakė arklius, smalsumas, artimas baimei, smilkte- 
lėjo man širdį. Kas buvo tie kastilai? Ar jie žinojo, kad mes užsislė- 
pę žydai?! Didikas šaipėsi iš manęs ar pripažino savo giminingu- 
mą? Karieta nuriedėjo gatve, ir mirksnį jos lange išvydau ištemptus 
mažutėlaičius it vaiko pirštus. Užuolaida nusileido, užbaigdama 
mano klausimus. 

Dėdę radau mūsų kieme žaidžiantį šachmatais su Faridu. Mal- 
dos šalį buvo tvarkingai sulankstęs ir pasidėjęs ant kelių — po- 
draug su filakterijais viršuje. Kai papasakojau, kas nutiko Djegui 
su Kastilijos didiku, jis pažvelgė į mane ir tarė: 

— Kol mano spėkų dar nesunaikino šis pagonis, verčiau eime į 
ligoninę ir įsitikinkime, kad Djegus gydomas teisingai. 

Faridas perskaitė žodžius iš jo lūpų ir nusišypsojo. Mudu su 
Dėde nuėjome persirengti išeiginiais drabužiais, ir virtuvėje jį pa- 
klausiau, ką turėjo galvoje sakydamas, kad Djegaus užpuolimas 
buvo suplanuotas. 

Užuot atsakęs, jis irgi paklausė: 

— Kas gyvena šimtmečius, bet vis tiek gali numirti dar ne- 
gimęs? 

Užverčiau aukštyn akis. 

— Nereikia mįslių, tik atsakymo. 

Jis susiraukė ir nuėjo į savo kambarį. 

Po savaitės suradau atsakymą į netikėtą Dėdės aforizmą. Jei 
būčiau supratęs anksčiau, ar būčiau galėjęs pakeisti mūsų likimo 
šviną į auksą? 


Mudu su mokytoju patraukėme paupiu, nes bepasisukantis vė- 
jas dabar kamavo mus dvoku, nešamu nuo vieno iš miesto sąšlavy- 
nų, esančių už dantytų sienų. Viešosios kapinės buvo perpildytos, 
ir pastaruoju metu ant šiukšlių krūvų versdavo vergus afrikiečius. 
Ko pakankamai greitai nepasigriebdavo maitvanagiai ir vilkai, pu- 
vo ir maišėsi su išmatomis į košmarišką smarvę, kuri įsigerdavo į 
odą ir kaulus it nematoma rūgštis. 

Kai ėjome pro Arklių šulinio vartus, prisiminiau metališką šiur- 
pulį, kurį sukeldavo Žudiarija Pekenos vartai, kai „senieji krikščio- 
nys“ uždarydavo viduje nakčiai žydus. Kažkas viršuje šūktelėjo, ir 
mes pasisukome pažiūrėti. Buvusysis mūsų rabinas Fernandas Lo- 
za nuo sinagogos laiptų viršaus mojo, kad palauktume jo. Po to, 
kai buvo atverstas krikščionybėn, jis tapo prekiautoju krikščionių 

dvasininkų drabužiais, rengė netgi Lisabonos vyskupą, tesutrupa į 
miltus šio liežuvis. 

— O ne, tik ne rabinas Loza, — suvaitojau. — Už kokią baisią 
nuodėmę mes verčiami atgailauti? 

Dėdė nusijuokė. Kažkokia moteris riktelėjo „Vanduo!“, ir mudu 
prisispaudėme prie sienos, kai pamazgų liūtis šliūkštelėjo pro tre- 
čio aukšto langą. 

Šnopuodamas Loza prisijungė prie mūsų, siaurus jo pečius den- 
gė prašmatnus raudonas apsiaustas su perlais siuvinėta apykakle. 
Liesas ir smailianosis, giliai įdubusiomis klastingomis akimis, spin- 
dinčia plika galva ir surauktu burnos plyšiu, jis man atrodė it mait- 
vanagiškas golemas, sutvertas medžioti požeminius graužikus. Vai- 
kystėje maniau jį vietoje pirštų turint nagus, ir mano sapnuose jis 
niekad nekalbėdavo, tik šnypšdavo. 

— Tos bjaurios, purvinos karvės visur! — dabar jis pasakė apsi- 
mestiniu patricijaus balsu. 

— Jos bent košerinės, — priminė mano mokytojas. 

Rabinas Loza nusiviepė: 

— Žinote, toji bėda spausdintoją Djegų užklupo todėl, kad kal- 
bėjosi su jumis apie šaltinį. — Tai buvo užkoduota užuomina į 
kabalą; jam buvo ne paslaptis, kad Dėdė norėjo įtraukti Djegų į 
savąją svarstovų kuopelę. 

Mano mokytojas pagarbiai nusilenkė ir hebrajiškai sušnabždėjo: 

— Hakham mufla ve-rav rabanan, jūs didis mokslavyris ir rabinų 
rabinas. — Jis žvilgtelėjo į mane pasitikrindamas, ar pagavau jo 
žodžių žaismą — mat įžeidė Lozą, pabrėžęs raides h, a, m ir r. 
Drauge sudėtos jos sudarė hebrajišką žodį „kvailys“. 

Dėdė pasisuko eiti, bet rabinas jį suturėjo: 

— Minutėlę! — jis apsilaižė lūpas tarsi mėgaudamasis gardžiu 
padažu. — Atėjau jus perspėti. Eurikus Damašas sako, kad jeigu 
nors ir per miegą šnibžtelsite jo vardą, sukaposiąs jus ir paduos į 
stalą kaip dešros įdarą. Verčiau nekišk snapo į asmeninius reika- 
lus, žmogeli! 


47 


Man apmirė širdis; Damašas buvo „naujasis krikščionis“, ginklų 
pirklys, kuris gaudavo iš karaliaus užsakymų už savo ankstesniųjų 
brolių šnipinėjimą, ir kuris nuotaką pasiėmė dar visai vaiką. Prieš 
dvi savaites Dėdė įsiveržė į slapto žydų teismo posėdį ir pareikala- 
vo šį teisti už tai, kad nuskandino naujagimį gėlių pardavėjos, ku- 
rią buvo išprievartavęs ir atsisakė vesti. Tyrimas baigėsi prieš sa- 
vaitę, kai paslaptingai dingo ir pati gėlių pardavėja. Rabinų teismas 
turėjo laikyti Dėdės vardą paslaptyje, bet, matyt, kažkas — tikriau- 
siai pats Loza — pranešė jį Damašui. 

— Tik tiek atėjote man pasakytiė — paklausė mokytojas. 

— Šito visai turėtų pakakti. Jeigu nebūčiau įsikišęs, jis pats 
būtų atėjęs. 

— Didžiai dėkoju, o didysis mokslavyri ir rabinų rabine! — Dė- 
dė pajuokiamai nusilenkė. 

Loza it višta įtraukė smakrą ir su gaižia, tačiau kantria mina 
žmogaus, kuris pralaimėjo mūšį, bet ne karą, palydėjo akimis mus 
nueinančius. 

Kol skubinomės miesto centro ir ligoninės link, mąsčiau, kaip 
apsaugoti savo mokytoją nuo virtinės kabalistinių demonų ir bib- 
lijinių milžinų. Galbūt aš niekad neišaugsiu iš tokių fantazijų. Ir vis 
dėlto, kai ėjome pro didžiulio Lisabonos žuvų turgaus ir uosto kle- 
gesį, staiga man jos pasirodė labai tinkamos. Šiaip ar taip, Dėdė 
buvo prisiekęs mane, dar berniuką, globoti, o paskiau tapti misti- 
niu vadovu. Ar tai reiškė abipusį pažadą, kurio iki šiol nenujau- 
čiau? 


Kai mes paaiškinome savo reikalą Visų Šventųjų ligoninės vy- 
resniajam, šis mums didžiuodamasis pranešė, kad Djegų atgabenęs 
didikas — ne kas kitas, kaip tik Almiros grafas. Nors šis vardas 
man nieko nesakė, aukso raidėmis įrašiau jį savo toriškon atmin- 
tin, nes mane traukė toji bendrakeleivė. Jaunutė vienuolė palydėjo 
mus į Djegaus palatą — tamsią, žemomis lubomis, atsiduodančią 
actu, ambra ir mirtimi. Virš kiekvienos iš dvylikos lovų ant sienos 

kabėjo po prakeiktą krucifiksą. Už praskleistų pageltusios drobės 
užuolaidų gulėjo vyrai, odiniais diržais pririšti prie lovų, užvertę 
akių baltymus ir iš paskutiniųjų besikabinantys į gyvenimą, aplipę 
tvarsčiais, dvokiantys mėšlu. Langinės buvo dalinai atdaros, kad 
matytųsi dominikonų bažnyčia anapus aikštės. 

Djegus gulėjo paskutinėje lovoje. Atpažinęs dideles jo akis ir 
krokų spalvos turbaną, džiugiai ir podraug su nerimu nusišypso- 
jau. Bet jis buvo visiškai pasikeitęs. Nuskusti skruostai marmuriš- 
ko baltumo, šen bei ten su kraujo dryžiais. Anksčiau paslėptos 
žandenos dabar darė jo veidą sunkų, nusvirusį. Netikėtai jis tapo 
panašus į žmogų, lengvai dalijantį dovanas, tupinėjantį apie vai- 
kus, tačiau gavusį sumokėti už tai, kad nesirūpino savimi — į tokį 
žmogų, kokiu galbūt buvo prieš tremtį ir vienatvę. 

Žiojanti smakre žaizda buvo prideginta ir susiūta. Pamatęs mus, 
jis aiktelėjo ir atsisėdo. Nejučia pasuko galvą į sieną, tarsi rengtųsi 
mirti. 

Dėdė stabtelėjo, skvarbios smaragdinės jo akys troško susikeisti 
vietomis su Djegaus akimis. Kai stumtelėjau jį priekin, nuėjo prie 
savo bičiulio ir padrąsinamai nusišypsojo. Iš čia mums buvo maty- 
ti, kad nelaimingasis išpiltas karštinės prakaito. Meldžiausi, kad 
tai nebūtų maras. 

— Atrodai gerai — kraujavimas liovėsi, — pasakė mano moky- 
tojas. 

— Nereikėjo ateiti ir pamatyti mane tokį. — Djegus vėl nusig- 
ręžė į sieną ir užsimerkė. 

— Kai tik smakras užgis, galėsit vėl pradėti auginti barzdą, — 
paguodžiau jį. 

— Dėkoju, kad atėjote, bet dabar turiu paprašyti, kad abu pa- 
liktumėte mane. 

Dėdė linktelėjo man, kad paklusčiau ligonio prašymui. Kai atsi- 
dūriau prieškambaryje, Dėdė sėdėjo Djegaus lovos kojūgalyje. Juodu 
pašnabždom kalbėjosi, ir mano mokytojas energingais sukamais 
judesiais mostagavo rankomis. Djegus užsidengė delnais akis, liūd- 

nai nusvėrė galvą. Meldžiausi, kol atėjo Dėdė. Jis nusiminęs atsi- 
duso. 

— Prasti dalykai. Djegus kurį laiką turės pakentėti. 

— Manau gerai, kad ne visi mes priklausomi nuo levitų suvar- 
žymų, — atsakiau. 

— Kiekvienas mūsų priklausomas nuo išorinių įtakų. Privalai 
prisitaikyti prie jų arba gyventi tyruose kaip atsiskyrėlis. Ir netgi 
ten... — Mokytojas nutilo ir pasikasė galvą. — Eime iš šios skylės. 
Pradedu visas niežėti. 

— (Gal kokie nors rankraščiai jį pralinksmintų, — pasiūliau. — 
Galėtume paprašyti, kad mums paskolintų tuos lotyniškuosius trak- 
tatus, kurių jis taip trokšta, ir... 

— Jokių knygų! — Dėdė iškėlė rankas, lyg stabdytų atlekiančią 
karietą. 

Lauke monotoniška giesmė virpino Rosijaus aikštės orą; kasdie- 
nė saviplakių procesija traukė Paupio rūmų link. Nušvietusi nusi- 
minusias Dėdės akis, saulė išryškino jo sielos susijaudinimą dėl 
Djegaus nevilties. 

— Tiesa neateina į pasaulį nuoga, — pasakė jis, — bet vilkėda- 
ma vaizdais ir vardais. O melai? Kokiais drabužiais vilki melai? 

— Tokiais pačiais, kaip ir tiesa, — atsakiau. — Mūsų pareiga 
atskirti. 

— Taip, — sausai sutiko jis. — Ar Dievas mato visus nusikalti- 
mus? 

— Nori pasakyti, ar bus nubausti tie vaikėzai, kurie užpuolė 
Djegų? 

— Galvok, ką tinkamas. 

Kol svarsčiau, ką atsakyti, Dėdė spustelėjo man ranką. 

— Atleisk. Nebenoriu daugiau apie tai kalbėti. Eime pasivaikš- 
čioti, kaip ir ketinome. 

— Bet aš nepasiėmiau eskizų sąsiuvinio, — priminiau. 

— Piešk paukščius savo toriškoje atmintyje, sūnau. 

Mudu su Dėde drauge praleidome mielą dieną, stebėdami savo 
mėgstamas gerves. Kai regi tokius didžiulius ir kerėpliškus, tokius 
baltus sutvėrimus nusileidžiančius iš žydrynės nelyginant plunks- 
neles — tiesiog užima kvapą. Lengvo vėjelio dvelksmai nešė mums 
švelnų gėlių aromatą ir kai Dėdė pasakė, kad metas grįžti namo, 
nustebau — tarsi iš manęs būtų atimama pati ta diena. 

Kai sugrįžome namo, Sinfa ir teta Estera virtuvėje taisė mums 
Perėjimo sederį, ant geriausios baltos staltiesės buvo paskleidusios 
ryžių, kad pašalintų nešvarumus. Name tvyrojo drėgni, svaigūs 
kvapai; krosnyje ant iešmo pamažu skrudo nuostabus avinėlis; aro- 
matingi jo syvai varvėjo ir šnypštė ant geležinių grotelių. Iš galvon 
mušančio kvapo supratau, kad jis buvo sulaistytas taukais tų nuo- 
stabių riebalų kišenėlių, kokios yra avių uodegos — ši kepimo 
paslaptis Esteros atsigabenta iš Persijos. 

— Dieviškai kvepia, — pasakiau. 

— Prieš valgį pasimelsk, — nusišiepė Dėdė. Jis išsmuko į rūsį. 

Pasiėmiau grūstuvę ir piestą, obuolių, graikinių riešutų, datulių 
bei medaus ir nuėjau į krautuvėlę; belaukdamas pirkėjų paruošiu 
harosetą. 

Kadangi aptarnavo pirkėjus, motina buvo išlaisvinta nuo pagal- 
bos Sinfai ir Esterai virtuvėje. Krautuvėlėje buvo tyku, kol nesuma- 
niau išstatyti vitrinon šalia durų neseniai gautus bananus iš portu- 
galų Afrikos. Galbūt ir sutapimas, bet staiga mes tapome vieta, 
kurią visiems reikėjo aplankyti. Slaptieji žydai visą popietę neleido 
man atsikvėpti paskutinės minutės užsakymais šio vakaro Perėji- 
mo sederiui. 

Kai danguje ėmė tvieksti saulėlydžio pranašai — rausvi ir auk- 
siniai debesys, jaučiausi jau išsekęs. Užsklendžiau duris, užtrau- 
kiau užuolaidas ir sėdėjau vienas patylomis melsdamasis, kol Dėdė 
pašaukė mane virtuvėn: Su savuoju baltu palaidiniu atrodė puikiai, 
plaukus buvo susišukavęs į priekį šabo garbanomis. 

— Beje, ar Reza neužsuko krautuvėnė — viltingai pasiteiravo 
jis. 

Mano pusseserė Reza, vienintelė likusi gyva iš Esteros ir Dėdės 
vaikų, neseniai ištekėjo ir Perėjimą praleis su savo vyro šeima. 

— Ne, oar turėjo? — paklausiau. — Man regis, ji sakė nežinan- 
ti, ar išvis galės šį vakarą ateiti! 

— Aš tik pamaniau, kad galbūt... — Dėdė suėmė mane už ran- 
kos ir su liūdesiu balse pasakė: — Suradau Hamano veidą savajai 
Hagadai. Gal dabar visas mūsų darbas eis sklandžiai. 

Mano mokytojas iliuminavo Hagadą vienai Barselonos slaptųjų 
žydų šeimai ir vis nesėkmingai ieškojo tarp mūsų pažįstamųjų vei- 
do, kuris tiktų kaip Hamano modelis. Bet kodėl Dėdė liūdnas? Kad 
nėra Rezos? Nespėjau paklausti — jis ėmė mane laiminti. Apkabi- 
nau jį ir pirmą sykį, kiek pamenu, jis nejučia savo kūnu pasidavė 
mano meilei. Gal per pastarąsias kelias dienas buvau pelnęs dides- 
nį jo pasitikėjimą? Staiga įkvėptas to savo ryžtingo tvirtumo, tar- 
tum atsigėręs manosios energijos ir rūpesčio, pabučiavo mane į 
lūpas ir priglaudė prie savęs. 

— Perėjimo šventės atėjo! — sukuždėjo jis. 

Mudu apsikeitėme džiugiomis šypsenomis. 

Sinfa ir Judas padengė stalą. Krokų spalvos keraminė Perėjimo 
lėkštė, kurią mums padarė kaimynas Samiras, buvo padėta su kalen- 
dra, salotomis, keptais kiaušiniais ir skrudinto avinėlio kulšimi — 
simbolinėmis patiekalo dalimis. Esterai pritarus, dar įdėjau šaukštą 
savojo haroseto, simbolizuojančio cemento skiedinį, su kuriuo iz- 
raelitai kaip vergai išmūrijo Egipto kaprūsius, rūmus ir piramides. 
Macai uždengti drobine staltiesėle. Sidabrinė taurelė, pagal tradi- 
ciją skirta Elijui, stovėjo kampe šalia Dėdės vietos. 

Kaip apibūdinti šį pirmąjį Perėjimo vakarą? Žodžiai ir veidai, 
kupini paguodos? Svaigaus džiaugsmo? Liūdesio dėl tų, kurie 
jau išėję? Susėdome į savo vietas jungiami bendros pasiruošimo 
auros. Kaip visados visam ritualui vadovavo Dėdė. Nors Perėji- 
mas savo esme yra atminties šventė, atpasakojimas istorijos, kaip 
Dievas žydus išlaisvino iš vergijos, ji taip pat turi ir paslėptą pras- 
mę. Toros gelmėje susigūžęs it feniksas savo kiaušinyje — pasa- 

kojimas apie dvasinį kelią, kurį kiekvienas iš mūsų gali nueiti 
nuo vergovės iki šventumo. Perėjimo Hagada — tai auksinis var- 
pas, kurio skambūs garsai mums sako: visados atmink, kad Šven- 
toji Žemė tavo viduje! 

Pradžiai mano motina uždegė nuo krosnies žvakę, paskiau abie- 
juose mūsų stalo galuose užžiebė mažutėliais kandeliabro laipte- 
liais šokčiojančias liepsneles. Dabartis ir praeitis susijungė. Mes 
buvome izraelitai, laukiantys Mozės prie Sinajaus, užtiestas baltai 
stalas tapo mūsų altoriumi, o virtuvė — šventykla dykumoje. 

Paskiau Dėdė, kaip mūsų vedlys, pradėjo įvadinę, sakrališkiau- 
sią šventės dalį, tęsiamai ištardamas palaiminimą viršum pirmosios 
iš keturių taurių vyno, kurias tradiciškai išgerdavome: 

— Palaimintas esi Tu, o Viešpatie mūsų Dieve, Visatos Kara- 
liau, vynmedžio vaisiaus sutvėrėjau. — Dėdė giedojo hebrajiškai; 
švelnus jo balsas tebuvo silpnas aidas to trimitiško garso, kuriuo jis 
pradėdavo mūsų pamaldas tais laikais, kai įskundėjai „senieji krikš- 
čionys“ dar negalėdavo slapčia pasiklausyti. Jam pakartojus šiuos 
žodžius ir po jų sekančias eilutes portugališkai, kad Judas — atsi- 
likęs su hebrajų kalbos pamokomis — galėtų suprasti, visų susirin- 
kusiųjų balsai susiliejo į vieningą prisižadėjimo ir bendrumo srau- 
tą: „Ouem tem fome gue venka e coma. Todo necessitado gue venha 
e festeje Pessa. Este ano agui, no proėximo em Israel. Este ano escra- 
vos, no prėximo homens livres. Tegul visi, kurie alkani, ateina ir 
pavalgo. Tegul visi, kurie skursta, ateina švęsti Perėjimo su mumis. 
Šiais metais mes čia, kitais — gal būsime Izraelio žemėje. Šiais 
metais mes vergijoje, kitais — gal būsime laisvi. 

Kiek vėliau, pradėjęs pjaustyti garuojančius avinėlio gabalus 
mums prie macų, jis paaiškino, kad kiekviena hebrajiškos abėcėlės 
raidė valdoma angelo ir kad tai angelai, surinkti mūsų rašytiniais ir 
sakytiniais žodžiais, daro stebuklus, kuriais stebisi paprasti žmo- 
nės. 

Tikrai, tą vakarą mūsų maldos ir pasakojimai buvo sparnuoto 
grožio. 

Tačiau kokie gležni esti angelai; jų magija buvo išsklaidyta vie- 
nu mirksniu. Sinfa nuėjo atidaryti kiemo durų Elijui, pranašui, ku- 
rio dvasia, sakoma, per Perėjimą užsuka į kiekvienus namus. Drau- 
ge su šaltu oru į vidų įsiveržė trūkčiojantys šūksmai. Mano 
mokytojas pašoko; žodžiai buvo hebrajiški. Vėl nuskambėjo iš toli 
atsklindantis klyksmas. Paskiau — tyla. 

— Kas tai galėtų būti? — paklausė motina. 

Dėdė išblyško. 

— Niekas, — atsakė išsiblaškęs, tartum būtų pagautas kažko- 
kios vizijos. Ir toliau per visą vakarienę jis nepratarė nė žodžio, tik 
užbaigė ceremoniją. 

— Kitais metais Jeruzalėje, — tokie buvo baigiamieji žodžiai 
apie amžinąjį sugrįžimą tėvynėn, bet jie nepasiekė mūsų. 

Kitą rytą su gaidgyste radome prie mūsų kiemo durų nežinia 
kieno paliktą raštelį, kuriuo gavome atsakymą į motinos klausimą. 
„Naujųjų krikščionių“ slaptakalbe buvo parašyta: „Praėjusią naktį 
šešiolika kregždžių nebegalėjo sugrįžti į savo lizdus ir buvo pasi- 
imtos faraono. Tarp jų ir jūsų paukštytė Reza". 

Kaip paaiškėjo, mano pusseserė Reza podraug su visais kitais 
jos slaptojo sederio svečiais išvakarėse buvo suimti ir nuvežti į 
miesto kalėjimą. Matyt, kažkas juos įskundė. Dėdė šitai regėjo pro 
mistikos langą ar tik spėjo, kad vyksta kažkas baisaus? 

Kai rytui auštant perskaičiau tą raštelį, motina pasakė: 

— Estera ir Dėdė nuėjo pas „naujuosius krikščionis" aristokratus, 
kurie tarnauja dvare. Juodu viliasi, kad gal kuris nors sutiks padėti. 

Buvo šabo diena prieš antrąjį šventąjį Perėjimo vakarą, o aš 
anuomet degiau pamaldumu, tad nusprendžiau prisidėti prie grei- 
tesnio Rezos išlaisvinimo visą rytą ir dieną giedodamas. Tačiau tai 
anaiptol nepadėjo; prieš pat saulėlydį teta ir Dėdė sugrįžo namo 
dulkėti ir nusiminę. 

— Vienas iš dvariškių žydų pabandys įsikišti, — netvirtai pasa- 
kė mano mokytojas ir įpykęs pasikasė galvą. — O visi kiti... lieja 
ašaras arba kalba netikrais žodžiais. 

Kitą vakarą, visiškai nusiminęs, kad Reza tebekalinama, Dėdė 
atėjo pas mane į rūsį ir pirmąsyk užsiminė apie galimybę mums 
palikti Portugaliją. 

— Jeigu paprašyčiau tave amžinai palikti šią šalį, ar sutiktum? — 
paklausė. 

— Taip, jeigu reikėtų. 

— Gerai. Tačiau tavo motina... ar ji sutiktų? 

— Ji išsigandusi. Priešą, kurį pažįsti, lengviau iškęsti, nei tą, 
kuris nežinomas. 

— Teisybė. O jeigu tavo motina nesutiks, abejoju, ar Estera 
sutiks. Nei Reza — dabar, kai ji ištekėjusi ir rengiasi kurti šeimą. 
Kad tik pavyktų ją susigrąžinti namo! 

— Ar ir dėl to buvai susirūpinęs? Nori išvykti? Bet jeigu to 
paklausei... 

Dėdė numojo į mano klausimus ir ėmė giedoti maldą karalie- 
nei Esterai, eiles ypač prasmingas mums, nes ši irgi buvo pri- 
versta slėpti savąjį judaizmą: „Mano Viešpatie... padėk man, esu 
viena, neturiu kas man padėtų, nes į savo rankas imu savo gy- 
vastį...“* 

Jo paties rankos susigniaužė į kumščius pabalusiais krumpliais, 
lūpos drebėjo. Pašokęs sugriebiau jį už pečių. Iš akių jam plūdo 
ašaros. Vargšas Dėdė, pagalvojau, Portugalija jį varo prie kūno 
ištvermės ribų. 

- Žydų dvariškiai pasieks, kad Reza būtų išlaisvinta, — paguo- 
džiau. — Tuomet, jeigu tu norėsi, mes pasirengsime išvykti. Kaip 
nors visus įtikinsime. Tačiau dabar privalai pailsėti. Eime, nuvesiu 
tave viršun. Gali remtis į mane, kol nepaliksime šių tyrų. 

— Likime čia, — paprašė jis. — Gerai? — Linktelėjęs, kad pri- 
ima mano pagalbą, pridūrė: — Nuvesk mane ant demblio. Nusitei- 
kimas maldai man padeda. 


* ST, Est. 4, 14 (čia ir toliau cituojamas Antano Rubšio vert., „Katalikų pasau- 
lis“, V., 1998). 

Mudu tylomis atsisėdome, ir jis nusišluostė rankove akis. Uždė- 
jęs ranką man ant galvos, lūžtančiu balsu tarė: 

— Kur ta veleno juostelė su mudviejų vardais, kurią tau daviau? 

— Padėjau skrynutėn, kad būtų saugiau. 

— Gerai. — Jis patenkintas nusišypsojo. — Kaip guodžia žinoti, 
kad tu ją turi. 

Spustelėjau jam ranką. 

— Klausyk, Dėde, kad ir kas tai būtų... 

Jis nutildė mane, uždėjęs ranką ant kaktos. 

— Tu vertas įpėdinis, — tarė. — Nepaisant, ką šaukčiau ant 
tavęs įpykęs, niekad nesigailėjau, kad esi mano mokinys. Niekad. 
Ilgiau pagyvenęs ir suteikęs daugiau maldų darbui, būsi didis iliu- 
minatorius. Sykį tavo tėvas man pasakė: „Mano Berio širdyje tūno 
kabalos liūtas“. Ir jis buvo teisus. Žinoma, palaima nešioti tokį 
liūtą su savimi. Bet laukinis žvėris, netgi gimęs iš kabalos, kai kada 
gali tapti nepatogus. Tad įdėmiai klausykis. Iki šiol tai buvo nela- 
bai svarbu, nes gyvenai mokymosi laikotarpį. Bet kai išeisi į pasau- 
lį, kai greta maldų veikla žemiškame pasaulyje užims deramą vie- 
tą, tu gali patirti sunkumų. Kadangi niekad nesugebėsi nešioti 
kaukių kaip kiti iš mūsų. Kiekvieną sykį, kai pabandysi užsidėti 
kokią nors, išgirsi riaumojantį savo viduje liūtą. Štai kodėl buvai 
tokioje gilioje neviltyje tuomet, kai tave atvertė — ką gi, galbūt 
Dievas tau atsiuntė viziją. Tau bus nelengva. Galimas daiktas, kurį 
laiką teks gyventi atsiskyrus nuo žmonių. Ar kentėti jų žemiškuo- 
sius nuosprendžius apie tave. Bet laikykis tvirtai, apsikabinęs liūtą 
savo viduje. Ar supranti, ką sakau? 

Aš linktelėjau, ir jis tęsė: 

— Tad užteks kalbėti. Vargas dvasios vadovui, kuris pripildo 
savo mokinį išdidumo. Iš visų pusių mus tyko grėsmės, ir jeigu 
norime išlikti, privalome sunkiai dirbti. Tai svarbiau nei įgimtas 
talentas ar polinkis. Tavasis liūtas reikalingas darbo! 

Mudu su Dėde prisėdome kiekvienas prie savo stalo. Spalvinda- 
mas Hamano ir Mordekajo iliuminaciją, jis švelniomis akimis vis 

žvilgčiojo į mane. Jaučiau, kad glamonėja žvilgsniu mano figūrą, 
stengdamasis sau priminti, kad — nors Reza ir kalėjime — pasau- 
lis vis tiek puikus ir gražus. 


Kitą dieną, sekmadienį, vos tik katedros bokšto laikrodis išmu- 
šė sekstą“, kažkas pasibeldė į mano motinos kambario laukujas 
duris. Ji šūktelėjo man. Atbėgau iš rūsio kvailai ginkluotas šer- 
muonėlių kailio šepečiu. Jos kambaryje stovėjo juodas vergas, gra- 
žus kaip naktis, vilkintis plono mėlyno šilko švarkeliu, geltonomis 
blauzdinėmis. Rankoje jis laikė laiškelį, storai užantspauduotą rau- 
dona smalka. 

— Nuo domo Žuano, — užsikirsdamas portugališkai pasakė jis, 
turėdamas galvoje vieną iš dvariškių žydų, į kurį kreipėmės pagal- 
bos. 

"Tuoj pat atskubėjo Estera, suprato kas kaip. Ji linktelėjo man, 
kad paimčiau laiškelį, užsidengė burną delnais ir ėmė kažką persi- 
škai murmėti. Aš atplėšiau laiškelį. „Mes sugundėme faraoną auk- 
su, — buvo parašyta. — Iki nakties kregždės sugrįš namo". 

Įgrūdau santūriam vergui likusių iš rytinės vaisių siuntos razi- 
nų, o Estera išbėgo papasakoti Dėdei. Kai sugrįžau virtuvėn, abu 
stovėjo apsikabinę vienas kitą. 

— Norėčiau ten būti, kai ji išeis iš kalėjimo, — sakė mano mo- 
kytojas. 

Estera paglostė jam skruostą. 

— Pašildysiu jai avinėlio! — Staiga rūsčiai nužvelgė jį ir smer- 
kiamai pagrasė pirštu. — Bet kai sugrįši namo, pamiegosi! 

Dėdė užsimerkė ir klusniai it vaikas linktelėjo, paskiau kreipėsi 
į Mane: 

— Beri, noriu tau duoti du pavedimus. — Išėmęs iš savo kapšo 
rankraštį, padavė man. — Pirma, įteik šią Psalmių knygą. Ar Žinai, 
kur gyvena ją užsakęs didikas? — Aš linktelėjau, tad jis tęsė: — 


* Ketvirtoji iš septynių kanoninių valandų arba pamaldos tuo laiku, paprastai 
šeštąją dienos valandą, kuria laikomas vidudienis. 

Viduje yra raštelis. — Dėdė nuvėrė mane rimtu žvilgsniu. — Ati- 
duosi jį tik namų šeimininkui. Tik jam! Ir žiūrėk, kad perskaitytų jį 
tavo akivaizdoje. — Ir atsainesniu tonu pridūrė: — Paskiau par- 
nešk iš Samsono Tižolaus košerinio vyno. — Jis padavė man per- 
rištą raudonu kaspinu ritinėlį. — Štai jam laiškas. 

Mudu su Dėde palikome namus drauge, bet jis pasuko šiaurėn 
kalėjimo link, o aš patraukiau rytų kryptimi. Prieš tai pasibučiavo- 
me. Tik tiek. Jei būčiau suvokęs, kad po kitų kelių valandų įvykių 
jau niekad nebesijausiu Žengiantis pasaulin globojamas mylinčio 
Dievo, nei žmogus, nei velnias nebūtų įstengęs manęs suturėti ne- 
puolus prie savo mokytojo ir neėmus maldauti, kad panaudotų 
visas savo galias ateičiai pakeisti. Ar būtų galėjęs sumaišyti kokių 
nors miltelių ir žolių antpilų, kuriais prišauktų mums kitokią lem- 
tįė Kaip bijau pasibelsti į save ir išgirsti atsakymą. 

Pirmiausia pabandžiau įteikti Psalmių knygą, bet man nepavy- 
ko, nes neradau namų šeimininko. Paskiau, kai iš Lisabonos ėjau 
nupirkti vyno, pakeliui Dievas man suteikė įžvalgumo taip pat nu- 
pirkti mūsų šventei ir alheiras. Tai tuo laiku, kai buvome atversti, 
sugalvotos dešros, kad išgelbėtų mūsų kaklus ir žydiškosios mity- 
bos papročius. Nors išvaizda ir skoniu panašios į kiaulienos mitalą, 
savo sudėtyje turėjo rūkytą kurapką, putpelę ar viščiuką, duonos 
įdaro ir prieskonių. 

Palikau miestą pro Šv. Onos vartus ir po kokių dviejų valandų, 
sprendžiant iš žemyn krypstančios saulės, jau beldžiausi į Samsono 
Tižolaus kaimiškos trobos duris. Iš vidaus niekas neatsiliepė, tad 
apėjau apie namą prie durų į rūsį. Jos buvo atdaros. Nulipau že- 
myn ir paėmiau nedidelę vyno statinaitę. Neturėjau kuo rašyti, — 
nei rašalo, nei plunksnos, — tad tik palikau ant stalo prie durų 
užmokestį, o vietoje kortelės, kad mano atsilankyta, — macą iš 
savo kapšelio. Samsonas supras, kad tai aš palikau Dėdės laišką ir 
paėmiau vyną. 

Atgalios į Lisaboną buvo geros penkios mylios, ir pėdindamas 
keliu kaipmat nuo savo naštos pasidengiau prakaitu bei dulkėmis. 

Iki įžengdamas miestan, dusyk ilsėjausi paunksnėje ilgų vėlyvos 
popietės šešėlių, krintančių nuo siūbuojančių alyvmedžių. Apie pus- 
mylį iki Šv. Onos vartų pušų giraitėje nusiaviau batus, norėdamas 
pėdomis pajusti duriančius sausus spyglius. Siekdamas atsignybti 
maco, užčiuopiau popierėlį, kuris buvo iškritęs iš Djegaus turbano. 
Išlankstytas jis turėjo talismaninį Dovydo žvaigždės pavidalą; ten 
buvo parašyta: „Izaokas, Madre“, Nisano dvidešimt devintoji". Šian- 
dien buvo dvidešimt ketvirtoji. 

Tuo metu laiškelis man nieko nesakė. 

Spėju, jau buvo apie ketvirta popiet, kai vėl išvydau Lisabonos 
sienas. Tikrai mažų mažiausia valanda po nonos''; bežingsniuoda- 
mas buvau girdėjęs gretimuose kaimeliuose bažnyčių varpus kvie- 
čiant tikinčiuosius melstis. Kai įžengiau į miestą, mane pasitiko 
aitrus, dūmingas smarsas, kažkoks neaiškus murmesys — lyg toli 
arenoje ūžtų minia. Keistas vaizdas: namai sandariai užvertomis 
langinėmis, krautuvės užrakintos tartum nakčiai. Visur aplinkui 
gatvės tuščios, gerokai pritemdytos popiečio saulės šešėlių. Nu- 
sliūkinau priekin, atsargiai statydamas pėdas grindiniu. Po graniti- 
nėmis Maurų pilies sienomis prie manęs šoko bėgti dvejetas jaunų 
darbininkų su dalgiais rankose. Buvau besprunkąs, bet sumojau, 
kad nepasiseks. Vienas iš jų pridėjo dalgio geležtę man prie kaklo 
ir iškėlė už plaukų nukirstą jaunos moters galvą, iš kurios ant gat- 
vės grindinio lašėjo kraujas. Ji buvo man nepažįstama. 

— Tu marrano''*'? — paklausė jis, turėdamas galvoje atverstą- 
jį žydą. Pieniškai balta, išvirtusi dešinė jo akis su negeru žibesiu 
atspindėjo mano baimę. — Šįsyk mes prigriebsime visus marra- 
nos! 

Mano širdis stuksėjo maldą, trokšdama gyventi. Papurčiau gal- 
vą ir padaviau jam savo ryšulį. 

— Pažiūrėk! 

* Motina (isp.). 
“ Penktoji iš septynių kanoninių valandų ar pamaldos tuo metu, paprastai 


devintą dienos valandą (trečią valandą po vidudienio). 
“** Kiaulė (isp., portug.). 

Jis perdavė ryšulį savo barzdotam draugui. Šis pažvelgė vidun ir 
pauostė. 

— Dešros! — tarė ir sugrąžino man. 

Mintyse sukalbėjau padėką Dievui, o negyvaakis nuleido dalgį 
ir paklausė: “ 

— Tai vynas? 

Aš linktelėjau, ir jis paėmė statinaitę iš manęs. 

Visas virpėdamas ėmiau alsuoti godžiai. 

— Tie dūmai... iš kur jie?.. 

— Šventasis laužas Rosijuje. Dominikonai nori pasiųsti ženklą 
Dievui liepsnomis, kūrenamos žydų mėsa. 

Gniaužianti vidurius baimė dėl savųjų likimo nebeleido daugiau 
klausinėti. Abu vyriškiai, atsigėrę iki soties, užkišo volę. Stebeili- 
jau į moters galvą. Jos akys nebuvo tuščios. Tad kokios tuomet? 
Besitraukiančios nuo šio pasaulio? Atsiėmiau statinaitę, krūtine 
man nuvilnijo šiurpulys, lyg iš jos spruktų narsa. Barzdotasis, iškė- 
lęs tabaluojančią galvą, dusyk palaižė jai skruostą, lyg mėgautųsi 
mylimosios prakaitu. Atsirišęs užtraukiamą kelnių virvutę, apnuo- 
gino savąją neapipjaustytos varpos bjaurastį. Purvu apkepusiais 
pirštais praskyrė pajuodusią moters burną, pridėjo ją sau prie juos- 
mens. Paskiau suskato daryti kai ką nenusakoma. Antrasis stebėjo, 
spaudinėdamasis delnu. Nedrįsau užsimerkti, tačiau nusisukau. Kai 
kriuksėjimai baigėsi, barzdočius užsirišo kelnes tardamas: 

— Kai eisi, būk atsargus. Kartais žmonės netyčia palaikomi žy- 
dais! 

Kai darbininkai nuėjo, pritūpiau po vienu krautuvės dangalu. 
Galvos svaigulys man pamažu lėgo. Vynas šiek tiek nuslopino bur- 
noje lipnų, rūgštų skonį. Nejau medžiojami visi buvusieji Žydai? 

Skuodžiau žemyn Altamos laiptais ir siauromis gatvelėmis, iki 
pasiekiau San Pedro gatvę; vartukai į mūsų kiemą gulėjo sulanks- 
tyti ir perkreipti. Asilas buvo dingęs. Virtuvės durys atlapos. Puo- 
liau vidun tarsi per ano pasaulio slenkstį. Aplink tvyrojo tyla. Kros- 
nyje ruseno žarijos, ant stalo stovėjo du puodeliai. Šalia vieno — 

perpus perlaužtas macas. Mūsų nudriskęs kilimas užtrauktas ant 
rūsio dangčio. 

— Dėde! — sušukau. — Mama! 

Pašiurpęs, sutrikęs nuslinkau į savo miegamąjį, ten išvydau su- 
skaldytas lovas, nusiaubtas komodas. Žvilgtelėjau krautuvėlėn — 
statinės išvartytos, išsiliejusios alyvos plytėjo juodai žaliu kilimu, 
pro duris nusidriekusiu Šventyklos gatvėn. 

Motinos kambarys buvo tuščias, bet nesujauktas. Paliečiau ere- 
lio pavidalo veleno talismaną, kurį ji visad laikė ant pagalvės ir 
pagalvojau: Rūsyje... Jie visi drauge slepiasi ten! 

Atsargiai nutempiau nuo rūsio dangčio kilimą, stengdamasis 
nenutraukti virvutės, kuria jį buvo galima užtempti iš apačios. Pas- 
kiau, atkėlęs duris, nuslydau laiptais ant pirmosios aikštelės. Rūsio 
durys buvo užrakintos. 

— Tai aš! — šūktelėjau pro tamsų plyšį tarp durų ir staktos. — 
Dėde, atidaryk. — Tyla. Pabeldžiau į duris. — Čia aš, — vėl pašau- 
kiau. — Mama, ar kas ten yra... čia tik aš. — Atsigręžęs pažvelgiau 
laiptais viršun į tylią virtuvę, ir sunkus nerimas pakirto man kojas. 

Tikrai žinojau, kad Dėdei, mūsų stebukladariui, kabalos meist- 
rui, kiaurai perpratusiam Toras, Talmudą ir Zoharą, nieko bloga 
negalėjo nutikti. Juk neįmanoma nužudyti tokį mistikos virtuozą 
žmogaus pagamintais įnagiais. Bet Judas ar Sinfa... Kas, jeigu juo- 
du viduje, tik bijosi atsiliepti? O gal rūsys tuščias? Gal jie visi 
pabėgo? Rasi mano mokytojas turėjo slaptą būdą, kaip užrakinti 
duris iš lauko. Idant apsaugotų knygas. Taip, tikriausiai taip ir bus. 

Ar tai buvo nuojauta? Paprasta logika? Suvirpėjau pagalvojęs, 
kad Dėdę išties galėjo ištikti kas nors baisaus. Stovėdamas virš 
mozaikinės menoros, iš visų jėgų suskatau daužyti duris. Ir galiau- 
siai jų geležinis skląstis atšoko nuo medžio. 

Atsidūriau viduje. 

Stiprus, aštrus levandų ir išskyrų dvokas užėmė man šnerves. 
Stebeilijau į du kruvinus nuogus kūnus. Dėdės ir kažkokios mergi- 
nos. Juodu gulėjo per kelias pėdas vienas nuo kito, ji — ant šono, 

jis — aukštielninkas, jų rankos bemaž lietėsi. Atrodė lyg persipynę 
pirštai būtų išsiskyrę, kai abu nugrimzdo į miegą. 


Trečias skyrius 


Kai išvydau juos, staiga man pritrūko oro, kūnas suglebo. Smi- 
gau šilton tuštumon, supamon prislopinto ūžesio ir mirguliuojan- 
čios šviesos, gaudydamas kvapą siūbuojančių sienų ritmu. Dėdė — 
nuogas. Kraujo skraistė uždengusi jo krūtinę. Mergina šalimais 
irgi be jokio dangalo ir tokia pat paplūdusi krauju. 

Nuo bjaurios smarvės aplink, rodės, drėgsta akys. Vaitodamas 
klūpomis siekiau jo riešo, pamėginau užčiuopti pulsą; nieko — 
ledinė tyla. 

„Senieji krikščionys" riaušininkai nužudė jį! 

Žvelgiau paklaikęs tai į vieną, tai į kitą kūną lyg į nepažįstamą 
raštą. Ar juodu mylėjosi? Kas galėtų ji būti? 

Kaklai ir torsai apibrėžti rudo skysčio. Pasilenkiau prie Dėdės 
galvos. Jo kakle prasiskyrė du odos skivytai, apnuogindami gilų 
rėžį, dar drėgną nuo kraujo. 

Kas nors padėkit man, mintyse šaukiau. Maloningiausiasis Die- 
ve, prašau, padėk man! 

Išsirangiusi iš vidurių stingdanti baimė sugniaužė man krūtinę, 
kai suvokiau, kad esu vienas, kad amžinai nebeturėsiu savo moky- 
tojo. Šleikštulio banga pakilo iš vidaus, vėmiau ant grindų plytelių, 
iki man iš nosies ėmė varvėti dilgus skystis. 

Kad sušilčiau, apsigobiau rankomis pečius. „Nieko nevalia keis- 
ti, — pamaniau. — Nieko, kol neįtvirtinau šios scenos kaip eilutes 
iš Biblijos savo toriškoje atmintyje. Nevalia man apalpti!" 

Maldos demblis buvo permirkęs raudonai, sugėręs išlietus jų 
gyvybės syvus. 

Betgi durys buvo tvirtai užšautos iš vidaus. Kaip galėjo žudikas 
išsigauti laukan? 

O gal jis dar čia? 

Pašokau ant kojų, stvėriausi peilio. Laikydamas tamsoje jį prieš 
save tarsi liepsną, sugrįžau prie laiptų, paskiau apsigręžiau atgal. 
Nuo tylios vilties man drebėjo kojos. 

Tačiau mano žvilgsnis atsimušė tik į sienų plyteles ir langų ply- 
šelius, stalus ir kėdes — ničniekas nekrustelėjo. Patalpoje — nė 
gyvos dvasios, atrodė gūdi it krūtinės ląsta gyvulio, kurio širdis 
staiga liovėsi plakusi. 

Apgaubtas tylos, kokia seka po žiemos giedonių, prisiminiau 
Dėdę, kaip šis įteikė man veleno juostą, ant kurios teta Estera buvo 
užrašiusi mudviejų vardus. „Aišku, — pagalvojau, — jis tikriausiai 
žinojo, kad artinasi Mirties angelas. Štai kodėl perspėjo mane, kad 
netrukus teks išsiskirti." 

Stovėjau nugara į pietinę rūsio sieną, sugniuždytas didžiulės 
savo netekties, iš visų jėgų spaudžiausi prie granito ir sproginau į 
juos akis. 

Ir dabar, po dvidešimt ketverių metų, kiekviena smulkmena man 
tokia pat ryški, kaip pirmosios Pradžios knygos eilutės. 

Mano mokytojas gulėjo aukštielninkas, nusvirusia kairėn galva, 
iškilmingos rimties poza. Mergina — ant kairio šono, jos kūną nuo 
jo skyrė žmogaus rankos ilgio tarpas. 

Dėdės pėdos tysojo maldos demblio apskritimo viduryje, galva — 
tuoj už šio perimetro. Atmerktos akys, tamsesnės ir stikliškesnės 
nei gyvos, žvelgė į niekur. Abu jo skruostai ir susivėlusių sidabri- 
nių plaukų kuokštai virš dešinės ausies kruvini. Kairė ranka prie 
šono, atverstu delnu, sulenktais pirštais. Tačiau dešinioji tartum 
stengėsi pasiekti merginą — pirštų galais buvo vos per du nykščio 
narelius nuo ištiestos jos rankos. 

Jeigu prieš pat mirtį jis būtų vylęsis prisilytėjimu merginą pa- 
guosti, ar jo kūnas ir galva nebūtų pasukti dešinėn, kad sumažintų 
atstumą? 

Padariau išvadą, kad prieš atsidurdamas šioje galutinėje pozoje 
jis jau buvo negyvas ir įsivaizdavau, kaip gobtuvu užsidengęs do- 

minikonų vienuolis įsiręžia ir jam iš už nugaros nuplėšia drabu- 
žius, perpjauna gerklę, ir kraujas pliūpteli krūtine, kliokia ant ko- 
jų. O paskiau kažkodėl Dėdė švelniai, netgi pagarbiai buvo nuleis- 
tas ant žemės. Dešinė jo ranka nuslydo merginos link atsitiktinai. 
Arba galbūt buvo paguldytas taip, kad atrodytų stengęsis paguosti 
ją agonijoje. 

Kodėl? Gal atėmusieji jam gyvybę buvo mirties meninin- 
kai? 

Dėdės Abrahamo sėdmenys buvo šūdini. Susimaišiusios su krauju, 
bet neišmindžiotos išmatos buvo ant maldų demblio, jo viduje ir 
prie pat krašto, šalia šabo mirtų ir levandų krūmo. 

Smarvė patalpoje — bjaurus gėlių kvapo ir šlykštaus dvoko jun- 
ginys. 

Mergina — veikiausiai ne daugiau kaip dvidešimt. Menkutė ir 
blyški, tikra nendrelė. Ilgi rudi plaukai sulipę nuo sukrešėjusio 
kraujo. Gal kokių penkių pėdų ūgio, krūtys — mažutės, stangrios, 
marmuro baltumo, taip pat su kraujo druožėmis. 

Taip nedažnai buvau regėjęs drabužių nevaržomą moters fi- 
gūrą, jog dailių jos linijų ir tamsių šešėlių poveikis dar labiau 
atitolino mane nuo tikrovės. Jau nustėręs ir vis dar negalėdamas 
patikėti, kurį laiką spoksojau į ją tartum pamiršęs visa iš savo 
praeities. 

Jos šlaunys ir kulkšnys irgi buvo šūdini. Kaip ir Dėdės, dvejetas 
odos skivytų knojosi nuo ilgoko rėžio jai skersai gerklės. Tačiau su 
ja mažiau terliotasi nei su Dėde, ir kai geležtės ašmenys išlaisvino 
jos sielą iš kūniškojo apvalkalo, tikriausiai buvo nusviesta ant že- 
mės it tref. Ji nukrito sunkiai, smarkiai nosimi trenkdamasi į vieną 
iš levandų krūmų; gėlių vazonas gulėjo pavirtęs, sudaužytas jos 
galvos, ir žemės bei keraminės šukės buvo pažirusios iki pat laiptų. 
O pati nosis sulaužyta, groteskiškai nusukta į dešinę ir apkepusi 
krauju. Mergina dabar dryksojo ant kairio šono, galva nulenkta 
pažasties link, tartum ji būtų norėjusi paslėpti akis. Kairė ranka 
ištiesta Dėdės pusėn; dešinioji — nepatogiai iškleipta už nugaros. 

Kojos šiek tiek suriestos krūtinės link, tarsi ji stengtųsi pabėgti 
vaikiško miego prieglobstin. 

Susizgribau stebeilijąs į nuobrozdų žiedą jai aplink kaklą, per 
kokius du nykščio narelius aukščiau apkrešėjusio rėžio. Šios įran- 
tos atrodė kaip ankšto karoliukų vėrinio paliktas pritemimas, ir iš 
pradžių kažkodėl pamaniau, kad šios žymės likusios nuo puošusių 
kaklą karolių. 

Paskiau pažvelgiau į Dėdę ir išvydau, kad ir šiam aplink kaklą 
toks pat tamsus ruoželis. Nuobrozdos supo kaklą tuoj pat viršum 
Adomo obuolio. 

Nejau juodu buvo pasmaugti mazguota virvele? 

Priklaupiau prie merginos, paėmiau jos kairę ranką. Buvo šalta, 
bet dar nesustingusi. Ant smiliaus — vestuvinis žiedas iš perpintų 
auksinių plaušelių. Nutraukiau jį, įsidėjau kišenėn ir sukuždėjau: 
„Gal jos vyras dar bus gyvas ir saugos jį kaip atminimą. 

Staiga mano paties balsas perskrodė tą tamsą, kurioje iš pradžių 
nenorėdamas patikėti skendėjau: garsiai aiktelėjęs sumojau, kad 
abiejų kaklai perpjauti tuoj žemiau didžiojo kvėpuojamosios ger- 
klės žiedo, kaip šitai, prisilaikydami šohetų ritualo, atlieka visi gy- 
vulių skerdikai — Žydai. 

Nejau koks nors išdavikiškas „naujasis krikščionis" atvedė Na- 
zarėno sekėjus pas mano dėdę, paskiau perpjovė jam gerklę Min- 
tyse man iškilo vaizdas, kaip dominikonų vienuolis kursto minią 
įsilaužti į mūsų rūsį, kaip mano dėdė sugriebiamas ir atiduodamas 
šiam parsidavusiam žydui nelyginant aukos avinėlis. 

Mano mintyse suskambo „naujojo krikščionio“ ginklų pirklio 
Eurikaus Damašo pavardė. Rabinas Loza persakė mums, kaip šis 
neseniai grasino Dėdės gyvybei: Jeigu kada nors, kad ir per miegą, 
šnibžteltum Damašo pavardę... 

Gal Damašas priėmė iš dominikonų kapšą auksinių soverenų už 
tai, kad parodytų, kur slepiasi garbingiausieji mūsų bendruomenės 
nariai? Gal savo sąrašo viršuje patalpino Abrahamo Zarkaus pa- 
vardę? 

Bet ar galėjo Damašas nužudyti kaip šohetas? 

Mano žvilgsnis nejučia nukrypo į laiptus. Šviesa iš viršaus atsi- 
spindėjo nuo rytinę rūsio sieną puošiančių plytelių, rodė man raštą 
iš dvylikakampių žvaigždžių, tarsi saugojančių paslaptį. Žvaigždės. 
Šviesa. Raštai. Paslaptys. Ilgus metus gilinausi į Torą bei Talmudą 
ir išmokau pajausti, kada mąstydamas iškrypstu iš logikos — ar 
graikiškosios, ar žydiškosios — kelio, todėl dabar mano protas 
ieškojo plytelėmis įamžinto rašto, kuris padėtų išsiaiškinti. Stebei- 
lydamas į mėlynos, baltos ir auksinės glazūros sūkurį, vis perstati- 
nėjau ir perstatinėjau žodį azulejo, plytelė, iki jo reikšmė nutolo, 
iki liko tik akys, įbestos į stiklišką paviršių. Suvokimas, gavęs lais- 
vę, kokia esti tuštuma, privertė mane dūstantį pašokti ant kojų: 
Dėdės sielą atskirti nuo kūno krikščionys nebūtų galėję — radau 
rūsio dangtį uždarytą, mūsų apdriskusį persišką kilimą vietoje. Siau- 
tėjanti minia nebūtų nužudžiusi dviejų žmonių, paskiau tvarkingai 
uždariusi paskui save dangtį ir užtraukusi vieton kilimą. Žydiško 
kraujo sušildytomis rankomis jie būtų įsidrąsinę ir išlėkdami išvar- 
tę visa, kas pakliuvo po akių. Mūsų rūsys būtų buvęs nuniokotas! 

Apsidairiau aplink pasitikrindamas, ar patalpa neištrypta krikš- 
čioniškųjų kojų. Stalai ir atsargų spinta aiškiai neliesti. Iš baldų tik 
kreivasis veidrodis ant sienos viršum Dėdės stalo buvo aiškiai su- 
kruvintas. Rusva nuosruva leidosi nuo viršutinio jo krašto įgaubtu 
sidabriniu paviršiumi. 

Nejau žudikas laikė pridėjęs krauju varvančią ranką prie veid- 
rodžio rėmo, kai spitrijo į savo iškreiptą atvaizdą? O gal Kraujuo- 
jančiojo veidrodžio legenda — tikra? 

Kad ir kaip ten būtų, krikščionys rūsin nebuvo patekę; jų paieš- 
kas sužlugdė slaptasis mūsų rūsio dangtis. 

„Bet ir nė vieno žydų kilmės skerdiko čia nebūta!" — vėlgi 
patvirtino vidaus balsas. Juk nė vienas skerdikas nežinojo apie 
mūsų slaptąjį įėjimą. Nei Eurikus Damašas negalėjo apie jį žinoti. 
Vadinasi, dangtis turėjo būti paliktas atdaras. Nejau Dėdė galėjo 
būti toks neatsargus? 

Uždėjau delną ant savo mokytojo krūtinės, tartum ieškodamas 
atsakymo jo esybėje. Vos vos užsilikusi šiluma užėmė man kvapą. 
Pažiūrėjęs lavondėmių, aptikau tik tamsią mėlynę ant kairiojo pe- 
ties su nežymiu patinimu aplink. Po mano pirštais pablyškusi jo 
oda atrodė kieta kaip šikšna, tačiau siaubingai tebeišlaikiusi tru- 
putėlį gyvojo elastingumo. 

Spėjau, jog veikiausiai jis miręs ne daugiau kaip prieš pusvalan- 
dį, tuoj po ketvirtos valandos popiet. Ir kad smarkios kovos nebū- 
ta. 

Sugriebiau jo dešinę ranką — tą, kuria laimino ir iliuminavo, 
ėmiau tyrinėti jos poras ir linijas, lyg siekdamas iššifruoti kalbą, 
parašytą ant senovinio pergamento. Staiga pirmą sykį gyvenime iš 
tiesų ėmiau jausti, kad Dievo dvasia apleidžia mane. Meldžiausi, 
kad kraujo skraistė ant Dėdės kūno būtų sapnas, suskaičiavau iki 
penkių — Toros knygų skaičiaus — ir vėl nukreipiau į jį žvilgsnį... 
Oras užstrigo man gerklėje, lyg kažkas būtų sugniaužęs ją kumš- 
čiu. Nepajėgiau žiūrėti; pratrūkau raudoti — stipriai, visu kūnu, be 
atvangos. 

Kiek ilgai aš verkiau? Kai slegia toks jausmas, laikas liaujasi 
egzistavęs. 

Vėl sugrįžus tylos palaimai atsisėdau, ėmiau linguoti pirmyn ir 
atgal. Prisiminiau kurčią ir aklą berniuką, kurį sykį mačiau šitaip 
linguojantį gatvėje, ir dabar supratau, kodėl jis taip darė; persmelktas 
izoliuotumo ir vienatvės — tokių didžiulių, jog buvo beribiai, — 
kūnas stengiasi save guosti judėjimu. 

Kai pagaliau atsipeikėjau, susivokiau laikąs rankoje dantytą va- 
zono šukę. Prisėdau šalia savo mokytojo krūtinės. Atsiplėšiau skiautę 
nuo marškinių ir ėmiau šluostyti kraują nuo iškreiptos jo veido 
kaukės. Manosios lūpos kartojo ir kartojo it užkeikimą jo vardą. 

Pastebėjau kruviną jo šalį sugumuliuotą prie vieno iš mirtos 
krūmelių ir užsimečiau ant pečių. Kaip atminą. Kieno — nė pats 
nenutuokiau. Sėdėjau nuoga krūtine. Visas drebėjau. Vėl šluos- 
čiau marškiniais rašalą nuo jo dešinės rankos, numoviau nuo jos 

topazo žiedą; dieviškasis brangakmenis turėjo sugavęs smaragdinį 
mokytojo akių švytesį, ir tos šviesos man reikės visados. 

Sukalbėjęs už Dėdę, paskiau ir už merginą kadišą, paėmiau jo 
kairę ranką ir taip pat pradėjau šluostyti. Po nykščio nagu buvo 
įstrigęs vienut vienas siūlelis. Pakėlęs jį sau prie akių, nustačiau: 
juodas šilkas. Nedrąsiai mano klauson smelkėsi vardas, kurį ga- 
liausiai pašnabždom ištarė lūpos: „Simonas Eanišas, medžiagų įve- 
žėjas“. 

Simonas buvo mūsų šeimos draugas ir Dėdės svarstovų kuope- 
lės narys, kurį mano mokytojas prieš daugelį metų išpirko iš Sevi- 
lijos inkvizicijos, sumokėdamas lobį lazurito. Dabar prieš mane vaiz- 
duotėje iškilo jo rankos, apmautos juodomis šilkinėmis pirštinėmis, 
kurias Mano motina buvo jam pasiuvusi iš donos Meneziš medžia- 
gos atlaikų. Tos pirštinės turėjusios saugoti švelnius jo delnus nuo 
nuotrynų; mat jis teturėjo kairę koją — dešinioji buvo amputuota 
jaunystėje — ir sunkiai vaikščiojo, remdamasis mediniais ramen- 
tais. 

Ar siūlas išrautas iš vienos iš tų pirštinių? 

Būdamas svarstovų kuopelės narys jis, aišku, žinojo apie rūsį ir 
kaip ten patekti. Bet argi žmogus tik su viena koja būtų turėjęs 
jėgos ir sugebėjęs išlaikyti pusiausvyrą, kad nužudytų lyg šohetas? 

Įsidėjęs siūlą kapšan, ištyrinėjau kitas mokytojo panages, ar ne- 
rasiu ten odos dalelyčių arba plaukų. Nieko. Paskiau — jo veidą. 
Lūpų gyslelės buvo pažeistos, sudarė sutrūkinėjusius tinklelius. Už- 
merkiau jam akis. Vokai buvo tamsūs, matyt, pamušti. 

Pajutau savo pečius liečiant sukruvintą mokytojo šalį ir nukrei- 
piau akis į mūsų stalus — kasdienio darbo vietas. Dėdės šlepetės ir 
baltas palaidinis buvo ant grindų po stalu. Priėjęs arčiau aptikau, 
kad viena šlepetė apvirtusi padu viršun. Antroji — geras keturias 
pėdas toliau nuo jos. Matyt, buvo nerūpestingai nusviestos iš kaž- 
kokio atstumo. 

Visi jo drabužiai gausiai permirkę krauju. Dėdė nužudytas su 
jais, paskiau išrengtas. 

Sukinėjausi ratu po rūsį, ieškodamas kitų apdarų ir kartkartė- 
mis sustodamas trumpam pažvelgti į savo sumažintą atvaizdą Krau- 
juojančiame veidrodyje. Koks niekingas ir bjaurus tuo metu atro- 
džiau — kažkoks suglamžytų bruožų ir gyvatiškų akių padaras, 
susimazgiusiais it Gorgonės plaukais. 

Patalpoje man nepasisekė rasti nieko, kas priklausytų merginai. 
Netgi nei kokios nors palaidinės ar kaklaskarės. Nei bent vieno 
kaspino. 

Skaisčiai gėdos nutvieksta galimybė privertė mane užsimerkti. 
Pastaruoju metu Dėdė buvo labai susirūpinęs. Priežasčių jis niekad 
iki galo man taip ir nepaaiškino. Kas, jeigu jo rūpesčių ištaka buvo 
mergina — meilužė, kuri jam pranešė, kad tai bus judviejų slaptų 
ryšių pabaiga? Arba gal ji tapo nėščia ir iškėlė jam ultimatumą: 
skirkis su Žmona arba atskleisiu, kas vaiko tėvas! 

Nejau Dėdė išrengė ją viršuje, nusivedė į rūsį ir užstūmęs skląs- 
tį nužudė, paskiau nusižudė pats? Betgi rėžis jam gerklėje... Ar 
įmanoma tokią žaizdą pasidaryti pačiam? Argi galėtų Dėdė nužu- 
dyti kitą būtybę, nešiojančią savo įsčiose dieviškąją kibirkštį? 

Ir kur peilis? Ar privertė šį išnykti, sušnabždėjęs kokį užkeiki- 
mą? | 

Užėmęs kvapą, grabinėjau rankomis po abiem kūnais. Nieko, 
tik šleikštulį keliantis šaltas, negyvas sunkis, mygiantis skubiai pa- 
sirūpinti laidotuvėmis. 

Surasti peilį man niekur nepavyko. Tačiau pačiuose apatiniuose 
mūsų atsargų spintos stalčiuose aptikau, kad dviejų juodmedžio 
dėžučių dangteliai atstumti; nedidelis paauksų ir lazurito žydrės 
lobis dingęs; žudikas — ar kitas vagis — paliko neliestus menkes- 
nius daiktus ir nusitaikė į mūsų vertingiausius mineralus. 

Aišku, svarbiausia ne tai, ką žudikas paėmė, bet tai, kad jis 
tiksliai žinojo, kur lobius rasti. Žmones, taip gerai pažįstančius mū- 
sų atsargų spintą, galima suskaičiuoti ant mano rankų pirštų: Fari- 
das ir jo tėvas Samiras, taip pat svarstovų kuopelės nariai. 

Žudikas turėjo būti vienas iš jų. 

Keturių Dėdės kuopelės narių vardai suskambėjo man ausyse it 
skaitomi iš karališkojo dekreto: 

Simonas Eanišas, medžiagų įvežėjas ir rankraščių iliuminato- 
rius. 

Tėvas Karlušas, kunigas, žmogus, kuriam buvome patikėję Ju- 
do krikščioniškąjį auklėjimą. Argi jis ir mano dėdė nesiginčijo apie 
Solomono Ibn Gabirolio rankraštį, kurio Karlušas nesutiko atsisa- 
kyti? 

Djegus Gonsalvišas, spausdintojas ir uolus levitas, kurį prieš dvi 
dienas, penktadienio rytą, vaikėzai apmėtė akmenimis. 

Samsonas Tižolus, galingai sudėtas vynininkas, pas kurį šįryt 
buvau nuėjęs košerinio vyno. 

Kai mintyse suskambėjo Samsono vardas, su širdgėla prisimi- 
niau Dėdės jam parašytą laiškutį ir balsu save sukeikiau, kad ne- 
perskaičiau jo. 

Stovėjau priešais rytinę sieną ir stebeilijau į plytelių raštą; pirmą 
sykį suvokiau, kokiu dideliu apsimetėliškumu buvo apdovanotas 
žmogus, kuriam privalėjau įvykdyti teisingumą, supratau, kad pri- 
sidengęs draugiškumo kauke jis mus visus vedžiojo už nosies. Jau- 
čiau, kad jeigu man pasisektų jį sučiupti, būtinai išsiaiškinsiu visa, 
kas nutiko šiame rūsyje. 

Pamažu, atsargiai statydamas kojas it koks vabalas maldinin- 
kas, ėmiau ropinėti po patalpą, stengdamasis žingsnelis po žings- 
nelio įamžinti atmintin sceną — it pirštų galiukais slinkčiau po dar 
neišvyniotą Toros ritinėlį. 

Už vieno iš mūsų stalų kojos slypėjo karoliukas. Tamsus, išrai- 
žytas vingiuotų įbrėžų. Pakėliau jį ir mintyse įsivaizdavau, kaip 
Dėdei apie kaklą užveržiamas rožinis ar koks vėrinys. Gal jis pri- 
klausė tėvui Karlušui? 

Įsimečiau karoliuką kapšan. 

Vienos iš dviejų juosiančių vakarinę sieną odinių drapiruočių 
apatinis kraštas buvo su dviem ryškiomis kraujo žymėmis. Tarp jų 
tiesia linija oda buvo įpjauta. Be abejo, žudiko ranka suėmė šia 

drapiruotės dalimi geležtę ir staigiai truktelėjo žemyn, norėdama 
nuvalyti peilį. 

Tarp vakarinės sienos, maldų demblio ir laiptų pirmyn atgal 
vinguriavo kruvini sandalų padų pėdsakai; tačiau jie nesitęsė laip- 
tais aukštyn. Žudikas buvo atsidūręs spąstuose, ieškojo, kaip iš jų 
išsigauti, o paskiau paprasčiausiai išnyko. 

Kiek skirtingų žmonių paliko pėdsakus? Ant demblio aiškiai 
matomi Dėdės ir merginos. Kiek galėjau spręsti, žudikas avėjo san- 
dalais, ir jo pėdos buvo nykščio nareliu ilgesnės ir gerokai plates- 
nės už Dėdės. 

Ar negalėtų šie pėdsakai priklausyti Djegui arba Samsonui? Abie- 
jų pėdos kaip Galijoto. 

O gal būta ne vieno žudiko? Šiurkštus demblio paviršius išlaiko 
įspaudus, tačiau nepakankamai, o ant tamsaus skalūno man būtų 
buvę neįmanoma atskirti dviejų ar netgi trijų žudikų pėdsakus, 
jeigu tų dydis ir forma panašūs. 

Simonas, medžiagų įvežėjas... Vėl ėmiau svarstyti apie jį. Netgi 
ir vienakojis būtų galėjęs nužudyti kaip šohetas, jeigu giedantį 
kabalistą būtų užklupęs netikėtai. Tačiau jis būtų palikęs tik kairės 
kojos žymę. O aiškiai buvo matomi dvejetas dešinių sandalų pėd- 
sakų, kuriuos paliko ne Dėdė! 

Tad jeigu čia nagus prikišęs Simonas, jis privalėjo turėti bendri- 
ninką. 

Betgi aš pernelyg užbėgu į priekį; siūlas galėjo būti tyčia pakiš- 
tas, stengiantis kaltę suversti Simonui, o karoliuką visai lengvai 
galėjo numesti kokio nors klastūno ranka, kad nukreiptų nepa- 
grįsto įtarimo spindulį į tėvą Karlušą. Netgi pėdsakai galėjo būti 
suklastoti. 

Vėl priklaupiau prie Dėdės krūtinės ir pakėlęs jo kairę ranką ap- 
žiūrėjau nykščio nagą. Kaip ir dera pagal etiketą, jis buvo dailiai 
nudildytas, išskyrus mažytį plyšelį, padengtą sukrešėjusiu krauju, 
kur buvo įstrigęs siūlas. Tad ar ne tikėtina, kad siūlas buvo ten 
pakištas kokio nors svarstovo, trokštančio mesti įtarimą ant Simono? 

Nesvarstydamas pasekmių, pakėliau ranką, kurią laikiau, sau 
prie lūpų, kad paskutinįsyk pajusčiau Dėdės prisilytėjimą ir palai- 
minimą. Prisitraukiau kūną prie savęs ir įnikau bučiuoti jo skruos- 
tus ir lūpas. 

Visas susikruvinau. Išsidažiau krauju. Tarytum būtų atgijusi ko- 
kia nors iliuminacija. 

Kai užsimerkiau, šaltas blogos nuojautos gūsis privertė mane 
pašokti ant kojų. Prakaitas man išmušė kaktą. Viso kūno plaukai 
nuo šiurpo tartum pastiro. Krūtinėje besitvenkiantis šauksmas at- 
stūmė sielos duris, ir pro jas įsmuko vizija: 

Aplink mane — išdegęs akmenuotų kalvų kraštovaizdis. Karšta 
ir sausa. Per gilius tarpeklius ir slėnius saulė driekia dantytus šešė- 
lius, suteikdama reginiui gryno Toros aiškumo. Tolumoje nuo rytų 
horizonto kyla ir artėja balta šviesa. Kildama vis aukštyn dangaus 
link, ji mirkčioja tarsi reikštų kodą, ir man atrodė, kad ji iš tiesų 
keliauja nešdama žinią. Stovėjau maldos poza, o aplink mane gir- 
dėjosi stiprus šniokštesys. Tartum alsuotų nematomas padaras — 
ar patsai oras. Baltoji šviesa staiga išsiskleidė į sparnus ir įgijo 
didžiulio švytinčio ibio pavidalą. Atrodė, kad baltų jo plunksnų 
pigmentas išgrynintas iš paties mėnulio. Atstatęs prieš save juodas 
kojas, šis paukštis nusklendė žemyn ir nusileido priešais mane, 
pabėgėjo kelis žingsnius priekin, kad neparvirstų, suglaudė spar- 
nus, paskiau panardino dalgišką snapą sau krūtinėn, pasikedenda- 
mas plunksnas. Paukštis buvo žmogaus didumo. Kai karališkai sto- 
vėjo priešais mane, jo didelės sidabriškos akys atrodė tartum 
pripildytos skysto gyvsidabrio, turinčios dvasinės Mozės traukos. 
Pražiodamas ir sučiaupdamas snapą, jis prašneko mano dėdės bal- 
su: „Apsisuk aplink!“ Aš paklusau ir tuomet išvydau, kad stoviu 
didžiulio, gal kokios mylios pločio, vandens telkinio pakraštyje, ir 
tasai šniokštesys, lyg kažkas alsuotų — tai paprasčiausiai garsas, 
kurį kėlė atsiritančios ir nuslūgstančios bangos. Kitame krante tūks- 
tančių tūkstančiai žmonių it sudarę kolonas skruzdės bėgo aukš- 
tyn tolimų kalvų šlaitais. „Dabar apsisuk į mane", — paliepė ibis. 

Aš vėl paklusau. „Kaip ir manei, tu pavėlavai į šių metų Išėjimą ir 
esi paliktas. Jeigu ketini dabar persidanginti, gausi skristi; neturi 

laiko laukti, kol Mozė sugrįš“. Atsakiau: „Betgi aš neturiu sparnų“, 
bet ibis atrėmė: „Kabalistui skraidyti nereikia sparnų, tik valios“. 
Žodį „valia“ — vontade — jis tyčia ištarė dviprasmiškai, lyg turėtų 
reikšti ir bondade, „gerumas“. Paskiau ibis tarė: „Dabar pasigręžk 
į pietus“. Įvykdžiau ką lieptas, ir kraštovaizdis sustingo laike. Vi- 
sur aplink mane tvyrojo veleno kvapas, ir išvydau, kad jūra ir kal- 
vos, ir netgi pats ibis tebuvo figūros, nupieštos iliuminuotos Haga- 
dos puslapyje. Stovėjau ant didžiulio paveikslo, vaizduojančio 
Išėjimą, Egipto krante. Buvau paliktas su faraonu. 

Atsklidę iš gatvės šūksmai sugrąžino mane dabartin. „Žinoma, — 
pagalvojau, — bloga nuojauta, apėmusi mane, kai prieš dvi dienas 
stebėjau saviplakius, buvo šios vizijos pranašystė. Dievas stengėsi, 
kad jį priimčiau, ir tą rodė nuo penktadienio. Kaip prastai aš klau- 
siausi, kai tai buvo išties reikalinga!" 

Dabar klausimas buvo toks: ar turėjau valios ir gerumo saugiai 
išvesti savo šeimą į Šventąją Žemę? 

Staiga instinktyviai, fiziškos baimės pastūmėta, mano ranka pra- 
šyte prašė aiškaus tikrumo, kurį suteikia peilis, sugriebė jį iš kap- 
šo. Judas ir Sinfa... motina, Estera... Kai tariau jų vardus, mano 
plaštakos gniaužėsi į kumščius. Būtinybė juos surasti pripildė ma- 
ne tokios galingos suspaustos jėgos, jog kiekvienas oro kvėpsnis 
tartum plakėsi po plaučius. 

Skubėdamas laiptais viršun, ištraukiau iš kapšo Psalmių knygą, 
kurią Dėdė buvo paprašęs mane nunešti; nors ir ne pernelyg dide- 
lis šios svoris, kažkodėl staiga ėmė erzinti. Tačiau nuvėrusi mintis 
privertė atsišlieti į sieną: „Tasai laiškutis, kurį Dėdė parašė didikui! 
Gal šis padės man ką nors išsiaiškinti?" 

Laiškas buvo įkištas tarp rankraščio viršelio ir pirmojo puslapio. 
Stovėdamas ant rūsio laiptų, persmelktas baimės, sulaužiau smal- 
kos antspaudą: 


73 


Brangusis ir gerbiamasai Domai Migeli: 

Prieš save matote savąją Psalmių knygą ir mano sūnėną Berekiją. 
Taigi jūsų klausiu: ar šie tokie skirtingi? Abu gražūs, abu kupini 
žodžių, kuriuos verta prisiminti. 

Jeigu jums kyla kokių nors abejonių, pažiūrėkit mano sūnėnui į 
akis. Argi pasmerktumėt mirčiai tokį gerą ir protingą žvilgsnį? 

Pasakiau jums, kad esama pagal Dievo pavidalą sutvertų kūri- 
nių, kurie neturi kojų, tik puslapius. Todėl bemaž jau buvau atsisa- 
kąs tų tolesnių klausimų, kad jūsų neišgąsdinčiau. Bet mano plunksną 
šiuo popieriumi gena neviltis, tad negaliu jų užgniaužti. 

Ar tvirtai tikite, kad knyga negyva? Kad ji neatsigamina? Jeigu ne 
čia, mūsojoje ašarų pakalnėje, tuomet galbūt Dangaus karalystėje. 

Netgi, ar galite būti tikras, kad knygos — ne angelai, kuriems 
Dievas suteikė tokį pavidalą? 

Argi pati Tora ne Dievo kūnas? 

Tariu jums vieną vardą: Metatronas. 

Pakartokite šį vardą sau pačiam. Šimtą šešiasdešimt devynis kar- 
tus, jeigu tik drįstate. 

Ar angelas Metatronas dargi tuomet surašys gerus darbus, ku- 
riuos esate atlikęs, o gal tik praslys žvilgsniu viršum jūsų vardo? 

Jūs — žmogus iš sudužusio laivo, įstrigęs negyvenamoje saloje. 
Iš valties metu jums virvę. Tačiau ne virvės jūs norėjote, ir aš ne tas 
išgelbėtojas, kokio tikėjotės. Nejau bėdosite dėl savo likimo ir de- 
juosite iš nusivylimo, iki iškelsiu inkarą ir nuplauksiu tolyn? O gal 
suvoksite, kad niekas iš mūsų šiame pasaulyje negauna tiksliai to, 
ko nori? Ar nepasitenkinsite tuo, ką Dievas jums suteikė? Vis dėlto 
virvė nuo žydo, Perėjimo dieną plaukiančio valtimi per Raudonąją 
jūrą — tai ne šiaip sau daiktas, į kurį galėtum nusispjauti. 

Dargi galbūt pasirodys, kad jums patinka keliauti. 

Jeigu jums kyla nors kokių abejonių, pažvelkite į savąją sandorą, 
kuri visuomet buvo su jumis. Kad ir ką nuspręstumėte, telaimina jus 
Dievas! 

Abrahamas Zarkus 

P. S. Laukiau, kad toliau jūs man pasakysite, jog krikščionys 
daktarai gali sugrąžinti mano žmonai, brangiausiajai Esterai, ne- 
kaltybę! 


Kai baigiau skaityti laišką, lyg kažkokios durys atsivėrė mano 
viduje; Migelis Ribeiras, įžymusis krikščionių didikas, veikiausiai 
irgi slaptasis žydas! Ką kita Dėdė galėjo turėti galvoje žodžiais 
„savąją sandorą, kuri visad buvo su jumis“, jeigu ne apipjaustytą 
lyties organo vainiką? Aišku, Dėdė pareikalavo iš domo Migelio 
sunkaus dalyko, kurį šis tikriausiai atsisakė išpildyti. Antraip ma- 
no mokytojas nebūtų užsiminęs apie Metatroną — pagal Talmudą 
angelą, kuris surašo gerus izraelitų darbus. 

O tai, kad reikalavo pakartoti Metatrono vardą šimtą šešiasde- 
šimt devynis kartus, Dėdei būdinga; tiek kartų veiksmažodis zak- 
har, prisiminti, įvairiomis formomis pasirodė Senajame Testamente. 
Kai tik mano mokytojas norėdavo, kad kas nors mažiau įgudęs 
filosofijoje suprastų sunkesnes Toros vietas, jis užduodavo jiems 
šitiek sykių kartoti šventąją frazę, susijusią su nagrinėjamuoju pos- 
meliu. Pamažėle, kabalistiniais kanalais, žmogaus sąmonėje susi- 
formuos supratimas. 

Kad Dėdė reikalavo iš domo Migelio kažką bendra su knygo- 
mis, buvo aišku. Ar jis prašė daugiau lėšų, kad galėtų nupirkti 
kokius nors dar iki neseniai nežinomus rankraščius? Gal jisai sura- 
do itin ypatingą knygą, kai ką turinčio tokią vertę, jog tai sukėlė 
kam nors svarstovų kuopelėje godulį. Ar tokia šio laiškučio sąsaja 
su kabalos mokytojais? 

Ėmiau vėl kopti laiptais ir pirmąsyk sumojau, kad žengiu teisy- 
bės link. Čia tikrai įsivėlęs koks nors svarstovas. Galbūt dar su kuo 
nors, nepriklausančiu kuopelei. Jie papjovė Dėdę dėl neįkainoja- 
mo rankraščio, kurį šis aptiko, dėl ko nors tokio vertingo, tokių 
magiškų galių, kas sugebėtų paversti auksinę vieno iš mano dėdės 
draugų širdį alavine. 

Nuo laiptų viršaus pažvelgiau žemyn į savo mokytoją ir mergi- 

ną. Tysančius ant demblio. Siekiančius vienas kito lyg... Mintis, 
kad juodu iš tikrųjų galėjo būti meilužiai, išsirangė iš manęs, ir 
abejonė dar labiau pagilino siaubingą mirties prarają, skiriančią 
mane nuo Dėdės. Ar iš tiesų jį pažinojau, o gal tik probėkšmom 
pamatydavau po slepiančia kauke? 

Staiga iš Šventyklos gatvės atskriejo moters klyksmas. Sukuž- 
dėjau „sudie“ kūnams apačioje, kaip atsisveikinama su miegan- 
čiais vaikais. 

Virtuvėje girdėjosi padriki minios balsai, atsklindantys iš gatvės 
tuoj už laukujų mano motinos kambario durų. Kieme šlepsėjo at- 
sargūs žingsniai. Pažvelgęs laukan išvydau geibų vaikėzą, basą, su 
rudu šiaušeriu. Jis skynė citrinas nuo mūsų medžio. Žingtelėjau 
prie jo ir perspėjamai sušnypščiau: 

— Nagi, nešdinkis iš čia! 

Šis aiktelėjo, apsisuko ir išnėrė pro vartukus. 

Kyštelėjau viršum sienos galvą pažvelgti jam pavymui, tačiau 
tučtuojau pasilenkiau; iš dešinės Šventyklos gatve upės link leido- 
si koks šimtas šiurkščiais drobiniais vilkinčių valstiečių, nešinų dal- 
giais ir kapliais, smaigais ir kardais. Širdis man taip daužėsi, jog 
svyravau į šalis. Minutėlę prisėdau, kad praeitų svaigulys, paskiau 
puoliau pašiūrėn vinių ir plaktuko. 

Darbavausi sparčiai, genamas žūtbūtinio ryžto. Prikaliau vini- 
mis rūsio dangtį prie medinio rėmo ir užtraukiau vieton apdriskusį 
kilimą vis kartodamas: „Niekam nevalia išniekinti kūnų". Savo kam- 
baryje pasikeičiau drabužius; nors komoda buvo nusiaubta, pačio- 
je apačioje tebegulėjo suplyšę drobiniai marškiniai ir kelnės, palik- 
ti kaip netinkami. Drabužiai, kuriais vilkėjau anksčiau, persismelkę 
ištekėjusia Dėdės gyvybe, pateko kalkėmis dvokiančion kiemo iš- 
vietės duobėn. 

Prieš pasišalindamas, įsmukau į Farido namus. Kadangi šis bu- 
vo kurčias, šūksmais negalėjau paraginti, kad pasirodytų iš slėpy- 
nės. Pakuždomis pašaukiau Samirą, jo tėvą. Mane pasitiko plytelių 
ir akmenų tyla. Apžiūrėjau virtuvę ir miegamuosius. Namai buvo 

išplėšti, audimo staklės sudaužytos į šipulius. Bet šeimininkų — nė 
ženklo. Matyt, pabėgo. Norėdamas įsitikinti, trissyk stuktelėjau 
koja į grindis, paskiau sykį, po to dar keturis sykius. Šitaip suda- 
riau magiškąjį egiptietišką skaičių pi — signalą, kuriuo kraštuti- 
niais atvejais mudu su Faridu naudojomės. Jeigu jis būtų čia, savo 
padais pajustų tą skaičių. 

Jokio atsako. 

Kai sugrįžau kieman, prie manęs pribidzeno Rozeta, mūsų ka- 
tė. Nuo jos kaklo kadaravo dvi žalios vyšnios, kurias mano moti- 
na buvo užkabinusi kaip atpažinimo ženklą. Išrietusi iš malonu- 
mo nugarą, ji murkė, pilku kailiu trindamasi man į koją. Švelniai 
paspyriau ją į šalį ir nuėjau prie vartukų. Žengęs į San Pedro 
gatvę, išvydau dangų vakaruose, viršum Lisabonos centro, ap- 
trauktą dūmais. Prisiminiau savo šeimą ir sugniaužiau peilį. Ir vis 
dėlto nepajudėjau priekin, bet atsigręžęs atgal pažvelgiau per tuščią 
aikštę į dviaukštį namą tuoj už granitinės Šv. Petro bažnyčios 
prieangio arkos. Tėvas Karlušas gyveno viršutiniame aukšte. Ar 
kaip svarstovų kuopelės narys jis prisidėjęs prie Dėdės nužudy- 
mo? O gal netgi įmanoma, kad mano šeima slapstosi drauge su 
juo? 


Žengdamas per tris laiptukus, užkopiau viršun. Radau jo duris 
užrakintas. Šūktelėjau: 

— Atidarykite! Su manimi jums bus saugiau. Tik pasakykite, ar 
Judas pas jus? Velniai rautų, nagi atsiliepkite! 

Nieko. Mano širdin įsismelkė nuodėmingas noras, kad kas 
nors būtų žuvęs ir todėl veikiausiai nepakaltinamas dėl žmogžu- 
dystės. 

Kai vėl atsidūriau lauke, nykiai tuščioje aikštėje, klausydamasis 
atsklindančių nuo upės šūksmų, kojos nejučia ėmė nešti link dū- 
mų debesies, tvyrančio viršum Lisabonos centro. Nelyginant gyvos 
būtybės kiautas kėblinau priekin, o ilgas mano šešėlis traukėsi at- 
galios, lyg žingsniai, kuriuos stačiau, būtų buvę pašvinkę. 

Kai ėjau palei pietinę katedros sieną, pro mane prabėgo būrelis 
moterų, lyg sprunkančių nuo priešų antplūdžio, bet nė viena iš jų 
nepabandė manęs sustabdyti ar perspėti. Ar tai sprunkančios nuo 
faraono kregždės? Nepažiūrėjau į veidus, o kad ir ką sakytų vys- 
kupai, sprunkančių nuo mirties žydų balsai nė kiek nesiskiria nuo 
krikščioniškųjų. 

Prie Magdalenos bažnyčios stoviniavo grupelė jaunuolių, gin- 
kluotų kapliais ir smaigais, tad skubiai kirtau kairėn ir patraukiau 
upės link. Atsidūriau Rua Nova d'El Rei“ gatvėje, šalia Gailestin- 
gumo bažnyčios. Simono, medžiagų įvežėjo, krautuvė buvo vos 
penkiasdešimt žingsnių vakariau. Puoliau tenai. Ketvertas vyrų pir- 
kliškais drabužiais, besišnekučiuojantys tarpduryje kitapus gatvės, 
sužiuro mano pusėn, bet nepajudėjo artyn. Kiek toliau būrelis be- 
globių vaikėzų spardė vienas kitam vytelių pintinę, lyg ta būtų 
odinis kamuolys. 

Kaip apsakyti įspūdį, kai regi gatvėje visas langines tvirtai už- 
darytas, balkonus tuščius, nepravažiuojant nė vienos karietos? „Taip 
atrodo miestas, kai įsiveržia priešas, — pamaniau. — Miestas be 
ateities." Įsivaizdavau esąs vaiduoklis, klausiau save, ar mano kumš- 
tis girdėsis, kai pasibelsiu į Simono krautuvės duris. Aišku, girdė- 
josi. Langinės viršuje atsidarė. Barzdotas vyriškis plačiakrašte mė- 
lyna skrybėle iškišo galvą pro langą. Tai buvo ponas Žuanas, Simono 
namo šeimininkas ir „senasis krikščionis“. 

— Liaukis baladojęsis! — riktelėjo. 

— Nežinau, ar mane prisimenate... Pono Abrahamo Zarkaus 
sūnėnas. Atėjau pas Simoną Eanišą. Man reikia jo. Ar jis namie? 

— Tu dvi valandas pavėlavai. Jo atėjo dominikonai. Perpjovė 
pilvą, paskiau nusitempė link... — Jis mostelėjo ranka besirangan- 
čių viršum Rosijaus dūmų pusėn. — O dabar eik. Jei turėtum nors 
kiek proto, privalėtum slėptis. 

— Vadinasi, jis negyvas? 


* Naujoje karaliaus gatvėje (portug.). 

— Nejau tu neturi akių, kvaily?! Matai dūmus? Tai jis. O dabar 
eik šalin, marrano, kuily, kol dar ir manęs neatėjo dominikonai! — 
Langinės užsitrenkė. 

Nužingsniavau tolyn, o mano viduje tarsi kviesdami į biblinius 
tyrus, kuždėjo trijų likusių svarstovų vardai: vynininko Simono, 
spausdintojo Djegaus ir tėvo Karlušo. 

Pirmiausiai reikėtų surasti Samsoną; jo žmona Rana, sena mūsų 
kaimynė, nesugebės nuo manęs nuslėpti tiesos. Jeigu jisai sugrįžo 
namo permirkęs Dėdės krauju, jos akys viską išduos. 


Rosijaus aikštė atsivėrė prieš akis nelyginant kirminais užkrėsta 
žaizda, knibždanti šūkaujančių žmonių. Jie grūdosi apie įstrigusias 
karietas, brovėsi pro didžiules Visų Šventųjų ligoninės arkadas, 
juokdamiesi svėrėsi per balkonus ir palanges. Ore šaižiai klykau- 
damos suko ratus žuvėdros. Kažkoks skarmalius šoko, jam ant pė- 
dų geltonai šlapiavo šašuotos opos. „Įkastas tarantulo! — šūktelė- 
jo man kažkokia perdžiūvusi moteris. — Negali liautis, netgi dėl 
šito!“ Ji nusijuokė ir užspringo raganos kosuliu. 

Priešais Dominikonų bažnyčią miniai virš galvų stulpais kilo 
tamsūs dūmai. 

Jaudulio karštis mane pastūmėjo priekin. Grįžti atgal būtų buvę 
tas pat, kaip pasitraukti nuo paties Dievo. Ar nuo Šėtono, kai šis 
puola. Tik šventieji turi tokios galios. 

Staiga šurmuliuojančios minios pakraštyje išvydau poną Solo- 
moną, auksakalį. Kažkoks milžinas žvilgančiais kalvio raumenimis 
laikė jį, užlaužęs rankas už nugaros. Jo plaukai ir kaklas buvo 
išteplioti šūdais. Atpažino mane ir veidas jam persikreipė, kojos 
sudrebėjo. Lakstančios jo akys meldė, kad sprukčiau. Įsivaizdavau, 
kaip meldžia: „Nagi, Berekijau, kol dar nevėlu!" 

Kažkieno stumteltą staiga jį prarijo knibždėlynė. 

Nėriau jam iš paskos, nešamas plūstelėjusios žmonių bangos 
vidurin. Mane kaustė siaubas, kad išvysiu savo šeimynykščius, su- 
čiuptus šios minios centre. Ir dar — karštis, panašus į lytinį geis- 

mą, atėmė man jėgas. Be paliovos stumdomam, lyg sapne krisčiau 
nuo rankų ant rankų, prieš mane staiga atsivėrė erdvė. Laužas. 
Traškanti ugnis. Oranžiniai ir žali liepsnos liežuviai rangėsi aukš- 
tyn bažnyčios stogo link. Iš varpinės bokšto dominikonų vienuolis 
su išpampusiu gūžiu laikė ant kardo galo atkišęs į minią nukirstą 
galvą, nirtulingu balsu ragindamas prastuomenę: „Muškite ereti- 
kus! Muškite velnio žydus! Įvykdykite jiems Viešpaties teisingu- 
mą! Tegul susimoka už nusikaltimus prieš krikščionių vaikus! Te- 
gul jie..." 

Laužas skleidė siaubingą karštį, maitinamas daugybės žydų kū- 
nų, kurie buvo į jį sumesti. Apkvaitęs, visai praradęs nuovoką, 
spoksojau, iki atpažinau Nesimą Farolą, vertėją ir pinigų skolinto- 
ją, kuris tartum žvelgė į mane pro liepsnos langelį. Jo galva buvo 
juoda, suanglėjusi, akys baltos it žuvies. Tausodamas save, nulei- 
dau akis, bet sau prie kojų išvydau virvininko Mošės Almalio gal- 
vą, it Jono Krikštytojo biustas gulinčią ant tamsiai raudono skysčio 
padėklo. Aplink visą laužą telkšojo kraujo klanai, iš kurių viršun 
kilo kūnų stirtos. 

Po kelių sekundžių ar minučių — mat šitokio reginio neįmano- 
ma prisiminti pagal laiko seką — Almalio galvą pagriebė ir nusine- 
šė kažkoks pro šalį bėgantis barzdočius. 

Kol sekiau, kaip jis paklaikęs braunasi pro minią, bemarškinis 
vyriškis, prakaituojantis it kalnakasys, įniko kirviu kapoti išdrikusį 
ant žemės kažkokios senės kūną. Pirma nukirto kairę plaštaką, 
paskiau — dešinę. Pastaroji buvo su žiedu — akvamarinu, priklau- 
siusiu senjorai Rozamonte, pagyvenusiai mūsų kaimynei, kuri vi- 
sad man dovanodavo citrinų. Žmogus su kirviu buvo pagautas to- 
kio žudymo džiaugsmo, kad netgi nepastebėjo brangakmenio. Jis 
juokėsi ir šaukė: „Žydų pelenai gerai patręš mūsų laukus!" Pas- 
kiau švystelėjo senjoros plaštakas minion. Nuskambėjo pritarian- 
tys šūksmai, ir aš ėmiau brautis tenlink. Vienas blyškaus, spuoguo- 
to veido jūreivis iš šiaurės dabar turėjo užsidėjęs plaštaką su žiedu 
ant galvos, šoko, girtai dainavo gerkline kalba. Kai atsidūriau prieš 

jį, liovėsi strakaliojęs. Išpyliau visas savo monetas jam prie kojų ir 
parodžiau į radinį ant galvos. Jūreivis linktelėjo, kažką gerkliškai 
sumarmaliavo ir išmetė plaštaką aukštai oran, tiesiog į žuvėdras. 
Ta nukrito patikšdama krauju. Sugriebiau ją, paslėpiau savo kap- 
šan. Nuo granitinių Dominikonų bažnyčios laiptų atskrieję šūks- 
mai it Paskutiniojo Teismo trimitas privertė mane pasisukti: „Muškite 
eretikus! Nagi muškite juos!“ Šūkavo kresnas, pelėdos akių vienuo- 
lis, apsivyturiavęs savąja blogio sutana. It heraldinį skydą jis tiesė 
minion medgalį su prakeiktuoju Nazarėnu. Prie jo, ant grindinio 
akmenų bažnyčios laiptų papėdėje, gulėjo auksakalys Solomonas. 
Išverstu pilvu, kraujuojantis it sužeistas šuo. Žingtelėjau priekin, ir 
jis šūktelėjo mano vardą. Tamsiai raudonos juostos dryžavo baltą jo 
palaidinę. Dvejetas permirkusių prakaitu ir krauju vyrų stenėdami 
daužė jį sukaltomis Nazarėno kryžiumi lentomis. Solomoną, kurio 
švelnumas suteikdavo paauksoms dieviškojo šnaresio. Solomoną, ku- 
ris pabučiavo mane į lūpas ir pravirko, išvydęs mano sukurtąsias dėl 
jo Esteros knygos iliustracijas. Solomoną, kuris... 

Sunkus darbas buvo taip žudyti. Sulig kiekvienu smūgiu krau- 
jas čiurkšlėmis tryško iš auksakalio nelyginant iš fontanų, į ku- 
riuos Žžvelgi iš dangaus. Subadytos, apnuoginta mėsa jo rankos 
tiesėsi aukštyn, stengdamosis sustabdyti kankynę. Klyksmai. Heb- 
rajiški klyksmai, šaukiantys karaliaus Manuelio. Paskiau skirti Ab- 
raomui. Mozei. Dievui. „Liaukitės! O Dieve, liaukitės!“ Ir jis už- 
springo gargaliuojančiu iš burnos krauju. 

— Nuskuskime žydą, iki jis numirs! — sušuko vienas iš vyrų. 
Ištraukęs iš laužo liepsnojančią šaką, prikišo prie žilos Solomono 
barzdos ir padegė. Pritvinkusios kančios auksakalio akys išsprogo 
iš skausmo, paklaikusios ieškojo žmonėse pagalbos. 

Tarytum erezijos strėlė pervėrė mano mintis, aš mąsčiau: „Tai 
Dievo silpnumas, jeigu mes negalime atitraukti nuo kitos Žmogiš- 
kosios būtybės tokio fizinio skausmo ir prisiimti jo sau". 

Staiga, nešinas surūdijusiu kirviu, šaukdamasis gailestingumo 
ir lietaus, priekin žingtelėjo dramblotas milžinas su nupieštu ant 

kaktos raudonu kryžiumi. Smagiai užsimojęs sau virš galvos, jisai 
su trenksmu smogė dantyta geležte Solomonui per kaklą. Gyvybės 
syvas netgi aptaškė man kojas, ir suplėšytas jo kūnas sukniubo 
nelyginant lėlė, kraujas švirkštė iš kaklo it jaunas vynas iš statinai- 
tės. 

Kai atsipeikėjau, krikščionys spoksojo į mane; kaip kvaila, bet 
ištiktas siaubo nejučia kuždėjau sau maldas hebrajiškai! 

Staiga mane sugriebė kažkieno ranka, trūktelėjo atgalios. Tem- 
pė iš visų jėgų. Veidas pažįstamas. Davidas Mozišas? Besvoriu grei- 
čiu it košmare skuodėme pro besitiesiančių į mus rankų sienas. 
Lėkėme per judantį mišką. Aplink kampus. Aukštyn akmeniniais 
laiptais. Žemyn ūksmingais skersgatviais. Į kažkokį namą. Į svetin- 
gą tamsą, pro užsitrenkiančias duris. 

Kažkieno ranka užspaudė man burną. Sau prie skruosto jutau 
sunkų alsavimą. Pažįstamas balsas sušnibždėjo mano vardą: 

— Tylėk, Beri! 

Tai Davidas Mozišas, mūsų buvusysis chazanas. 

— Pone Davidai, matėte Solomoną, auksakalį? — paklausiau. 

— Mačiau daugelį mūsiškių, — atsakė jis. 

— Bet Solomoną. Ar jūs matėte... 

Čia pat už durų suskardėjo šūksmai: 

— Žemyn, prie upės! Greičiau! Pasiimkit vežimą! 

Ponas Davidas uždengė delnu man burną. 

— Ar matėte mano šeimynykščius? Motiną, Judą... 

— Ne, tačiau jie galėtų būti bet kur. 

— Turiu grįžti... galbūt jiems pavyko pasiekti namus. Privalau 
juos surasti ir... 

Jis sugriebė mane už apykaklės. 

— Klausyk, vienintelis būdas juos surasti — tai išlikti gyvam. 
Privalai išsigelbėti. 

— Kaip visa prasidėjo? ! Kas atsakingas už šią... 

— Dominikonų bažnyčioje. Krucifiksas su pradurta skyle, už- 
dengtas veidrodžiu. Vienuolių iš atbulosios pusės įkišta deganti 

zvakė. Jie sako, esą šviesa — tai Nazarėno ženklas, stebuklas. Maž- 
daug prieš valandą toks vienas „naujasis krikščionis" Jakobas Ša- 
veirolis, siuvėjas, buvo... 

— Aš su jo sūnumi Meniu lankiau mokyklą. Puikiai išmano 
Torą. Nuostabus žmogus. Turi krautuvę aukštyn... 

— Jis kvailys! Pasakė, kaip būtų geriau, jeigu Kristus padova- 
notų Mums ne ugnį, bet lietų. 

=" lės 

— Sumuštas negyvai. Jie perpjovė jam pilvą ir ištraukė... Du 
kunigai pakvietė tikinčiuosius mušti žydus. Jo brolis Izaokas irgi 
užmuštas, suplėšytas į gabalus. Toji galva varpinėje — tai jo. Šiau- 
riečiai jūrininkai paaukojo pinigų laužo malkoms. Ir netrukus... ir 
netrukus... — Davido balsas užsikirto. 

— O karalius, kodėl jis nestojo mūsų ginti? Dvidešimt metų 
mes buvome atsidavę... 

— Karalius Manuelis?! — Ponas Davidas atsiduso. — Jis bailys, 
bet nekvailas. Supranta, kad jeigu pasiųs kariuomenę mums į pa- 
galbą, minia pareikalaus jo galvos. Liaudis nekenčia jo bemaž taip 
pat, kaip ir žydų. Jis duos laiko riaušėms išsikvėpti, paskiau vėl 
paims valdžion miestą. 

Mudu stovėjome tylomis prisišlieję vienas prie kito. Negalėjau 
kalbėti apie Dėdę; mano pasakojimas tik būtų patvirtinęs, kad jis 
niekad nebesugrįš. Ir negalėjau pasitikėti nė vienu „naujuoju krikš- 
čioniu“, kol daugiau nesužinosiu apie žmogžudystę. Tad paklau- 
siau: 

— Ar girdėjote ką nors, koks likimas ištiko tėvą Karlušą ar 
spausdintoją Djegų? — Kai Davidas papurtė galvą, pridūriau: — O 
vynininką Samsoną? 

— Nė žodžio, — atsakė jis. 

Mano akys ėmė priprasti prie tamsos; mudu stovėjome įvijoje 
laiptinėje. Virš mūsų, pro siaurą pinučių dengiamą langutį aukš- 
čiau durų, sunkėsi blausi šviesa. Staiga virš mūsų man išryškėjo 
veidas, spygsantis iš už centrinės laiptų ašies. Mečiausi priekin. 

Sugriebiau koją. Ranka nuslopinau klyksmą. Tai buvo mergina. 
Stengėsi ištrūkti, bet prisitvenkęs baimės laikiau ją tvirtai. 

— Liaukis! Aš tavęs nenuskriausiu! — nuraminau. 

Mirksnį ji dar kovojo su manimi, paskiau atsikratė išgąsčio. Jos 
alsavimas šildė man delną. 

— Velniai ją griebtų! — pakuždom sukeikė chazanas. 

— Šiaip ar taip, negalime čia likti, — pasakiau. — Esame per 
arti Rosijaus. Dabar eikite, susitiksime už Porto de Santa Ana, Šven- 
tosios Onos vartų. Už vienuolyno ant kalvos auga vienišas ąžuolas. 
Laukit manęs ten. Pasaugosiu, kad ji nerėktų, kol suspėsite pasiša- 
linti. — Dabar aiškiai mačiau savo draugą. Pro suplėšytą jo mantiją 
buvo išsipešęs maldų šalis. — Ir dėl Dievo meilės, numeskit šalin 
savo talį. 

— O kaip tu? — paklausė jis. 

— Sykį mane išgelbėjote. Visa kita padarysiu pats. Dabar, kai 
jau susivokiu, kas dedasi, aš išsisuksiu. Tik atsikratykite savo šalio. 

— Negaliu. — Jis paslėpė šalį po mantija. 

— Ir jūs manote, kad siuvėjas Jakobas buvo trenktas? Klausy- 
kit, susitiksime už Šventosios Onos vartų. Eikit! 

Ponas Davidas delsė, lyg norėtų kažką pasakyti, paskiau spus- 
telėjo man alkūnę ir metėsi pro duris. 

Valdžia ir baimė nuspalvina jaudulį labiau nei kas kita, ir laiky- 
damas apglėbęs merginą, jaučiau lyg mano kūnas būtų iš gyvo 
sidabro, spindintis, neturintis ribų. 

Karštas jos alsavimas tvilkė mane. Kai atitraukiau ranką, ji išsi- 
tiesė ir prispaudė mano pirštus vėl sau prie burnos. Liežuviu it 
lytiškoje maldoje lyžtelėjo man delną, aitrino geidulį, vedžiodama 
juo tarp nykščio ir smiliaus. Siekė pirštų galais manojo vyriškumo. 
Spustelėjo sykį, smalsumo paskatinta. Pagal persipynusių atodūsių 
ritmą mudviejų liežuviai kyščiojo sutartinai pirmyn ir atgal. Dveje- 
tas nuodėmingų bepročių, štai kas mes buvome, laiptinėje drauge 
pritvinkę jausmų, kai čia pat už durų siautėja riaušės. Ji paėmė 
mane už rankos. 

— Viršun, — sukuždėjo. 

Nejau kūnas gyvena atskirai nuo proto? Po to kai mačiau savo 
Dėdę, kaip galėjau leistis, kad mane nusivestų? O gal lytinė sueitis 
gydo, nors mes to nenorime pripažinti? 

Nusekiau paskui ją į kambarį, pritemdytą užtrauktos užuolai- 
dos. Spragtelėjo durų užraktas — it griaustinis sapne. Šviesos ruo- 
žai prie lango atitraukė mane nuo nepažįstamosios. Iš čia galėjau 
matyti, kad buvome šalutinėje gatvelėje, apie penkiasdešimt žings- 
nių nuo Rosijaus aikštės, Maurų kvartalo pakraštyje. Šiksmai sun- 
kėsi tartum pro sluoksniuotą medžiagą. Širdis man staiga peršoko: 
priešais degė pono Solomono veidas. Tik kad jis turėjo smaragdi- 
nes Dėdės Abrahamo akis. Jos buvo tuščios, šaltos, žvelgiančios 
man pro šalį. Tiek daug mirties, tiek daug kraujo. Merginos ranka 
glostė man užpakalį. Pasilenkiau jai prie burnos, bet mergina stai- 
giai nėrė žemyn, pradėjo glamonėti mano geismą šilta sliduma, su 
pašėlusia aistra suko verpetus, vertė mane gurkčiojančiu šešėliu 
be jokio pavidalo, tik vien prisitvenkusiu noro, siautulingai vaito- 
jo, kai spaudžiau ją prie savęs, taršiau prie virpančios savo krūti- 
nės jos plaukus ir laižiau ausų kriaukleles. Tarsi kopdamas ant 
pačios tamsos silueto, sugriebiau ją už pečių ir įnikau gniaužyti 
geismu dilgčiojančias jos krūtis, vis stipriau ir giliau stumtis šilton 
drėgnon tamson, iki ji ėmė aikčioti lyg verkdama, o aš iš vidaus 
sprogau — it laisvai krisčiau bedugnėn tuštumon. 

Kone varydama iš proto, lyžtelėjusi liežuvio galiuku, ji viską 
pasiėmė iš manęs, paglostė man veidą. 

— Nusiprausiu, — vėjeliu dvelktelėjo kuždesys. 

Spragtelėjo atidaromos durys. Aš likau gulėti lovoje. Laiptais 
žemyn bėgantys žingsniai. — Marrano! — atskriejo jos riksmas. — 
Mano kambaryje žydas! 

Susirišau kelnių virvutę ir praskleidžiau užuolaidą. Mergina bu- 
vo gatvėje šalia kažkokios karietos, apsupta vyrų su apsiaustais, 
rodė pirštu aukštyn mano pusėn. Pasigriebiau kapšą ir iššokau į 
laiptų aikštelę, per ją išbėgau ant stogo, nuslydau ant verandos 

kitoje pusėje. Šauksmai mane ginė pirmyn. Lėkiau stogų čerpėmis, 
keberiojausi žemyn lietvamzdžiais. Balsai iš buto apačioje it vėjo 
gūsiai pavymui skriejo man pro ausis. Paskutinė atbraila priartėjo 
taip netikėtai, lyg būtų kas nors užvertęs knygą. Keturiasdešimties 
pėdų grynos statumos iki grindinio apačioje. Dviejų vyrų augumas 
skyrė mane nuo kito stogo. 

— Stok, žyde! — Apsigręžiau, lyg manęs lauktų kova su visais 
krikščionimis. Jaunas ilgaplaukis didikas nevikriai ropojo stogu 
žemyn. Aukštas, plonas, lieso veido, smakras su kilmingojo pasi- 
pūtėliškumu atsikišęs priekin. Geltonos jo blauzdinės išteptos krauju 
nelyginant velniško rašto ženklais. Ilguose elegantiškuose savo del- 
nuose laikė botagą. 

„Jaunas medžiotojas, išsirengęs įrodyti savo šaunumą drau- 
gams ir šeimynykščiams, — pamaniau. — Ir aš turiu būti paauko- 
tas vardan jo pasipūtėliškumo." Laukdamas kojomis pasiieškojau 
tvirtesnės atramos. Jisai sustojo dvidešimt žingsnių iki manęs ir 
neryžtingu suglumusiu veidu delsė. Keista, jaučiau esąs prieš jį 
pranašesnis. 

— Šitai bus vienas malonumas, — apsimestinai lengvu tonu 
prašneko jis. Įsiręžė kojomis ir užsimojo botagu, paskiau šūktelė- 
jęs kirto juo priekin. Botago galas pliaukštelėjo man prie pat kojų. 
Dvi čerpės suskilo. Mirksnį vėliau jų skeveldros šaižiai klanktelėjo 
apačioje, ir jaunikaičio savimi pasitikintis veidas patenkintai išsi- 
šiepė. 

Kažkoks šuoras tarsi vaiduoklis iš mano kojų pirštų nubėgo 
krūtinėn ir toliau galvon: tai kilo Dievo malonė. Tvirtai įsitvėriau 
jos. 

— Sakoma, kad jeigu žydui ganėtinai smarkiai užvoži, gali iš- 
girsti, kaip jo krūtinėje sužvanga auksas, — nusivaipė jis. — Aš 
tuoj pasitikrinsiu! 

Ta legenda buvo pagrįsta baisia tiesa: krikščioniškaisiais tūks- 
tantis keturi šimtai devyniasdešimt antraisiais išvarytiems iš Ispa- 
nijos žydams buvo uždrausta pasiimti vertybes. Kai kurie iš tų de- 

šimčių tūkstančių, kurie kirsdavo Portugalijos sieną, išdrįsdavo pra- 
ryti monetas. 

Kai šliaužiau aukštyn stogo kraigo link, viena čerpė išsilaisvino. 
Pakėliau ją, atstačiau kaip skydą sau prieš krūtinę. Mintyse man 
iškilo Mozės ir jo rašomųjų lentelių paveikslas. Kepinanti Toros 
amžiaus saulė tarsi traukė mane prie dangaus. Mano grėsmingasis 
priešas nusijuokė. Plačiais nemikliais žingsniais jis pasivijo mane 
stogo viršūnėje. Žvelgėme vienas į kitą skiriami dešimties pėdų 
tylos. Jo veidas buvo iškreiptas paniekos. Pradėjau giedoti Neįvar- 
dijamojo vardus. 

— Magiškas marrano užkeikimas? — pasidomėjo jis. 

Kad apsiginčiau, man kilo pagunda pasitelkti kabalistinę mal- 
dą, kuri prišauktų jam mirtį. 

Nuslopindamas savo viduje žodžius, nuvijau šią mintį tolyn, iki 
vos vos tesvėrė mano sielą. 

— Kvailas žyde, — pasakė jis. — Mes visus jus užmušime. — 
Nusilupk odą ir išimk savo auksą! 

Staiga vidinė jėga pastūmėjo mane. Puoliau priekin. Lyg įklim- 
pęs į suskystėjusį laiką, jis pamažu iškėlė botagą. Ar nustebo, kad 
žydas pultų neperspėjęs? Jis nė nepamėgino manęs išsilenkti. Pri- 
sidengęs čerpe kaip skydu, it bulius visu smarkumu įsirėžiau į jį, 
išmušiau kvapą. Jis nusirito stogu, nuslydo nuo atbrailos ir krisda- 
mas žemyn visą laiką klykė. Kai trenkėsi į žemę, iki manęs iš apa- 
čios atskriejo garsas, lyg pirštinėtu kumščiu kažkas būtų bilstelė- 
jęs į duris. 

Pažvelgiau žemyn. Jis gulėjo keistu kampu, persilenkęs lyg iš- 
mesta nebereikalinga marionetė. 

Jeigu noriu išnešti kailį, vis dar lieka įveikti stogą. Tačiau kai 
šokau, atstumas nuo manęs tartum nutolo. Atsimušęs į sieną ėmiau 
kristi, kietai atsitrenkiau į lentomis išklotą verandą apačioje. Stip- 
riai nusibrozdinau ranką, perštėjo sukruvintą veidą. Būstas, matyt, 
priklausė ankstesniems tradiciniams musulmonams; buvau virš ga- 
lerijos, iš kurios jų moterys, pačios nematomos, stebėdavo pasaulį 


87 


apačioje iki to laiko, kai ir jų religinės apeigos buvo uždraustos 
įstatymu. 

Spardžiau mėlynas lenteles, pakol šios pasidavė, paskiau nušo- 
kau žemyn. Čia nebuvo šviesos, keistai pasijaučiau kaip nesavas. 
Atsidūriau miegamajame su šiaudiniais čiužiniais ir odiniais demb- 
liais. Sulaikęs kvapą slinkau į kalkėmis išbaltintą prieškambarį. 
Per sienas iki manęs atskriejo balsai. Apie rusenantį židinį buvo 
susirinkusi kažkokia šeimyna. Priešais išdygo aukštas cinamono 
spalvos veido vyras plačiu žaliu palaidiniu ir balta pusapvale kepu- 
rėle ant pakaušio. Šviesiai rudos jo akys buvo arti viena kitos ir grės- 
mingos — kaip erelio. Tarp antakių vešantis tamsių plaukų kuokš- 
tas teikė jam paslaptingą išvaizdą. Pagalvojau: „Esu pernelyg 
nuvargęs, kad pajėgčiau kovoti. Jeigu šis vyras nuspręs atimti man 
gyvybę, paaukosiu ją jam kaip maldą. 

— Ieškai prieglobsčio? — paklausė netvirta portugalų kalba. 

Atsakiau arabiškai su Žydišku akcentu: 

— Mane gaudo. — Abu stebėjome, kaip man iš rankos ant 
odinio demblio laša kraujas. Sulenktu delnu užspaudžiau jį. — At- 
leiskite, kad ištepiau jūsų... 

Vyriškis pašaukė žmoną. Ši atskubėjo prie manęs kartu su 
jauna mergina, įsitvėrusia jai į apdarus. Merginos plaukai ir na- 
gai buvo raudonai nudažyti chna. Užtepusi ant žaizdos rusvai 
žalio tepalo, moteris sutvarstė man ranką drobės atraiža. Tam- 
siomis, ryškiai apibrėžtomis akimis baimingai pažvelgė į mane, 
kai pagyriau jos dukters grakštumą arabišku posmeliu, kurį kaž- 
kada parašė Faridas. 

Vis dėlto, krisdamas buvau išniręs petį ir dabar apsiraminęs su- 
pratau, kad vos galiu jį pajudinti. Tvinkčiojo skausmu, paskiau 
aptirpo. 

— Mano vardas Ataras, — pasakė vyriškis. — Esu puodžius. 
Atvykau iš Taviros. 

— Berekijas Zarkus. Vaisių pardavėjas, ir visad gyvenau Lisabo- 
noje. 

Jis pasodino mane ant pagalvės ir davė atsigerti vandens. Kai 
paminėjau Samirą, Farido tėvą, maloni šypsena nušvietė jo veidą; 
juodu pažinojo vienas kitą ir netgi drauge gilinosi į Koraną Grena- 
doje, kai ta dar buvo islamo karalystės sostinė. 

— Atnešiu tau dar vandens, — pasakė kai išgėriau puodelį. 
Žingtelėjo už manęs, staigiai sugriebė. Stipriai truktelėjo. Mano 
petys pokštelėjo. Per visą it potvynio banga nubėgo skausmas, 
paskiau atslūgo. — Dabar pasijausi geriau. Tačiau kurį laiką nebe- 
šokinėk nuo stogų. 

Kol bandžiau pajudinti ranką, jo žmona nušluostė man veidą. 
Ataras pasakė: 

— Jei non, gali pasilikti, kol praeis neramumai. 

— Turiu pamėginti susirasti draugą, paskiau grįžti pas savo šeimą. 

Mano kelnės ties vidine siūle buvo smarkiai perplėštos. Jis pri- 
vertė mane jas pasikeisti į abą' su dailiomis žalsvai geltonų siūlų 
arabeskomis prie kaklo. 

— Kaip kada nors tau atsilyginsiu? — paklausiau. 

Jis numojo šalin mano rūpestį. 

— Klajoklių mantai lemta palikti jų rankas, — nuramino. — 
Šitaip geriau. Tai, kas be sparnų, geba kreipti mūsų mintis. — 
Uždėjo man ant galvos megztą pusapvalę kepurėlę. 

— Alachas tebus su tavimi, — palinkėjo prie durų. 

Pakartojau jo baigiamuosius žodžius ir dėkodamas nusilenkiau. 

— Kai tik galėsiu, sugrąžinsiu jums drabužius. 

Jis užtraukė man ant galvos palaidinio gobtuvą ir taip pat nusi- 
lenkė. 

Kai išsmukau laukan, gatvė buvo tuščia. Skubėdamas grindi- 
niu tuščiai stengiausi pritildyti savo žingsnius. Aitrus degančių 
žydų kūnų smarsas dabar tvyrojo visur. Neabejojau, kad dūmų 
kamuolys kybo čia pat viršum manęs, bet pakelti galvos nenorė- 
jau. Kvėpuodamas pro burną, praėjau Maurų vartus, su panieka 


* Platus palaidas berankovis arabų apdaras. 

stebimas dviejų raitų sargybinių. Tačiau taip apsirengusio šie ka- 
rūnos atstovai nedrįs manęs liesti; jeigu pasireikštų oficiali prie- 
varta prieš buvusiuosius musulmonus, kaip atsakas galėtų būti 
pralietas krikščionių kraujas turkiškose žemėse ir Šiaurės Afriko- 
je. 

O dėl minios, tai apsiginti teturėjau peilį. Meldžiaus, kad man 
netektų juo pasinaudoti. 

Vos tik atsidūręs už miesto sienų, nuleidau gobtuvą ir perbėgau 
laukus, plytinčius priešais Šv. Onos vienuolyną, paskiau ėmiau ro- 
džiulio ąžuolo link, vainikuojančio kalvą priekyje. Tačiau pono Da- 
vido ten neradau. Tuoj už Romėnų tilto apačioje buvo susirinkęs 
nedidelis būrys susirūpinusių „senųjų krikščionių“; jie pasakojo 
klaikias istorijas, kaip minia užpuldinėjo kiekvieną, nors bent kiek 
susijusį su žydais. Pasak jų, kai kurie bailiai netgi naudojosi riau- 
šėmis kaip priedanga asmeniniam kerštui arba norėdami išsiva- 
duoti nuo skolų. 

— Viskas per „naujuosius krikščionis“ — tai jie sukėlė sausrą! — 
šūkaliojo viena senė juodais apdarais kiekvienam, kurie tik norėjo 
klausytis. 

Staiga pro Šv. Onos vartus ieškoti marranos su pakilia nuotaika 
išžygiavo uodžiančių kraują medžiotojų — kaimiečių, ginkluotų 
kūjais ir geležiniais strypais iš kažkurios nusiaubtos kalvės — bū- 
rys. Prigludau krūtine prie žemės ir laukiau. Saulė jau buvo nusi- 
leidusi, ir dangų traukė perlamutriška prieblanda. Viršum manęs 
vienišo ąžuolo šakose sparnais skėtriojo varnos. Mirtį įsivaizdavau 
kaip rašalo dėmę, plūstančią man iš skrandžio į rankas ir kojas. Už 
kokias nuodėmes, ėmiau save klausinėti, Dievas atima iš mūsų 
geriausius izraelitus? Kodėl naudojasi šiais Lisabonos krikščioni- 
mis, kad mus nubaustų? 

Netrukus Nazarėno sekėjų balsai nutolo. Mane vėl apėmė bai- 
mė tik tuomet, kai prisiminiau senjoros Rezamonte plaštaką savo 
kapše. Šalia jos pirštų buvo raštelis, iškritęs iš spausdintojo Dje- 

gaus turbano, dabar nusidažęs krauju. Vėl skaitydamas jame para- 
šytus žodžius — Izaokas, Madre, Nisano dvidešimt devintoji — 
svarsčiau, ar tai neturėjo ką nors bendra su Dėdės nužudymu. Gal 
jo mirtis faktiškai Djegaus iš pradžių buvo planuota po penkių 
dienų — penktadienį, dvidešimt devintąją? Ar negalėjo Izaokas 
būti vardas žudiko, nusamdyto už saują monetų, paimtų iš dvasi- 
ninkų skrynios, iš Motinos Bažnyčios, iš Madre? 

Be abejo, man buvo aišku, kad audžiu sudėtingą istoriją vien tik 
iš įkalčių siūlų, jog tokia įvykių seka tėra tolima galimybė. Tačiau 
jaučiausi toks vienišas, toks likęs be visko — šeimos, Lisabonos ir 
Dievo meilės, kad man reikėjo tikėti pasaka, — nors ir kokia nejti- 
kima, — kuri surikiuotų šios siaubingiausios dienos įvykius protui 
suvokiama tvarka. 

Tokia yra vienatvės galia. Ir tuomet supratau, kad laisvė, kokia 
paliekama beglobiams našlaičiams ir mokytojų netekusiems moki- 
niams, gali būti pats baisiausias dalykas pasaulyje. 


Ketvirtas skyrius 


Baigėsi sekmadienis, trečiasis šventas Perėjimo vakaras. Buvo 
gerokai po vidurnakčio. Ponas Davidas nesusitiko su manimi — 
jis arba negyvas, arba slapstosi. Šv. Onos vartai dar labiau prisi- 
kimšo krikščionių prastuomenės. Visai kas kita Vienuolių vartai 
kiek toliau į rytus. Tenai, gniauždamas kapše peilį, pro kelis užsi- 
miegojusius kaimiečius, šliurpiančius iš medinių dubenų sriubą, 
perėjau sutvirtintą vestgotišką tiltą ir sugrįžau į Lisaboną. Apa- 
čioje tėkmės paviršiumi nelyginant dangiškas laivelis slydo mė- 
nulio pjautuvas. Garsų dilgsniai tarsi dramblio kaulo adatėlės sku- 
bino mane priekin. Smelkiamas baisaus išgąsčio susivokiau, jog 
kovoju su karštine. Ir vis dėlto, ar buvau kada nors dar labiau 
gyvas? Visi mano kūno nervai stiebėsi dabartin, gaudydami ma- 
žiausią pojūtį. 

„Ar mieste jau saugu? Atsakymas tartum neturėjo reikšmės; be- 
galinis ilgesys krūtinėje, toks pat galingas kaip Dėdės giedama 
Tora, ginė mane namo. 

Kai praėjau vartus, neaiški polifoninė ragelių muzika, rodėsi, 
šoko nelyginant šešėliai palei supančias seniausiąją miesto dalį 
aukštas mauriškas sienas. Patraukiau įkalnėn. Alkasovos rūmai 
dunksojo viršum manęs, bokštai svogūnų galvutės pavidalo viršū- 
nėmis tviskėjo oranžine šviesa, kuri it ūkas šliaužė tamson. Šimtus 
pėdų Žemiau tarsi nesutikdami su mano kelione miegojo Lisabo- 
nos centras ir mūsų didžiausias žydiškasis kvartalas Mažoji Jeruza- 
lė — dvidešimt tūkstančių mėnesienos nutviekstų namų, prisišlie- 
jusių ant kalvų ir slėniuose bei besiglaudžiančių Težo išlinkyje. 
Meldžiausi už savo šeimą, o pūkinė pilka mėnesiena man už akių 
vokų skaidėsi ir vėlei liejosi išvien nelyginant angelai. 

Leidausi staigiai žemyn krentančių senoviškų laiptų ir gatvelių 
labirintu. Prie San Martinjaus bažnyčios pašiurpau nuo dūmų smar- 
so. Sulėtinau žingsnius, ėmiau slinkti palei kalkėmis baltintas sie- 
nas. Mano akims atsivėrė Lojušo aikštė. Priešais trapias vienuoly- 
no arkadas pleškėjo didžiulis laužas, siųsdamas viršum minios 
trūkčiojančias šviesos ir tamsos peteliškes. Aikštės viduryje nedar- 
nia eilute stovėjo jūrine virve surištomis rankomis ir kojomis grupė 
„naujųjų krikščionių" iš mūsiškio Mažojo žydų kvartalo. Drabužiai 
suplėšyti, galvos nusvirusios nuo išsekimo. Visi tylėjo. Iš blausių, 
beviltiškų veidų buvo matyti, kad valandų valandas jie šitaip ve- 
džioti po miestą. 

Atšiaurūs vyrai su kardais ir alebardomis rikiavo juos į vietas. 
Nutykinau atgalios ir pasislėpiau už tavernos apsilaupiusiomis sie- 
nomis kampo. 

— Meldžiu jus, nereikia! 

— Jei norite, nužudykite mane, bet palikite gyvus mano vaikus! 

Kaitrios oranžinės liepsnos šviesoje ieškojau savo šeimynykščių 
veidų, o šimtai balsų, meldžiančių pasigailėti, daužė man širdį. Te- 
esie palaimintas Jo vardas, nė vieno iš maniškių tenai nebuvo. Ta- 

čiau atpažinau visus surištus vieną su kitu belaisvius, tarp jų ir 
Solomoną Elį, chirurgą, ir įsidėmėjau jų veidus savojoje toriškoje 
atmintyje. 

Kumpanosis vienuolis siūbavo rūkstančią sidabrinę smilkyklę ir. 
lotyniškai keikė žydus. 

Kiek jų jau buvo ištempta iš mūsų kaimynijos ir paversta pele- 
nais? Mažylis Didis Molšus, kuris — mes visi tikėjomės — turėjo 
užaugti į didį poetą? Nejau jo ateitis buvo išplėšta iš motinos ran- 
kų ir 2.. Arba Mursa Benžamin, kuri ten, už Šv. Vincento vartų, 
pirmąsyk davė man pažvelgti tamsiojon merginos vieton? Ar ir jos 
nuostabus kūnas liepsnų vainike bepradedąs?.. „Būk geras, — mel- 
džiausi, — tegul niekas šiąnakt nebus sudegintas." Tačiau, kai mels- 
damasis stabtelėdavau įkvėpti oro, nuolat užklupdavo klausimas: 
kodėl Jis leido taip išniekinti bet kurį iš savo atvaizdų? 

Samuelį Bišpų, kalvį, pririštą prie monumentalaus akmeninio 
kryžiaus aikštės viduryje, buvo rengiamasi nuplakti. Neatsigręžda- 
mas pasitraukiau šalin į tamsą. Tuščiose gatvėse aidu atsimušdavo 
duslūs mano širdies tvinksniai. Koks biblijinio masto bailys aš bu- 
vau, kad palikau jį ir visus kitus belaisvius mūsiškius! 

Krūtinę ir sužeistą petį maudė vis grįžtantis mazgan susimetęs 
skausmas, ir man buvo gėda dėl savo baimės. Pritūpiau atsikvėpti, 
meldžiau išgelbėjimo. Salsvas kvapas nutvilkė man šnerves. Pakėlęs 
prie jų ranką aptikau, kad kraujuoju iš nosies. Nejau iš paskos seka 
žmonės? Pašokau ant kojų ir įsispraudęs į lentinį prieangį ėmiau 
klausytis. Išgirdau teškant vandens lašus. Orą perskrodė ir nėrė į 
atvirą langą kitapus gatvės šikšnosparnis, ir mane pribloškė baimė, 
stipri kaip mauriškų būgnų trenksmas. Vėl leidausi priekin. Placa 
do Limoeiro, Citrinmedžių aikštėje, tarp avių miegojo skarmaluoti 
elgetos. Vienas pabudo ir stebėjo mane kvailai smalsiomis akimis. 

Trumpindamas kelią, pro seną smuklę su viešbučiu nusileidau 
laiptais palei nelemtą namą, kuriame, kai buvo atverstas krikščio- 
nybėn, nusižudė ir nužudė savo vaikus Izaokas Ibn Zachinas. Įsu- 
kau gatvikėn už San Migelio bažnyčios. Tarsi po kryčio kulvers- 

tom nusileidęs ant žemės, susivokiau beklumpinąs San Pedro gat- 
ve. Galybė svogūnų ir česnakų galvučių iš apversto vežimo ridinė- 
josi man po kojomis. Apie begalvį nuogą kūną paleistomis žarno- 
mis viena per kitą grūdosi pulkelis juodų žiurkių. Nuskubėjau savo 
namų link. Per tą laiką, kai paskutinį kartą, prieš pusdienį mano 
juose būta, kaimynystė išniekinta. Visos sienos ištepliotos šūdais, 
krautuvės apiplėštos, durys ir langinės suskaldytos. Prie buvusio- 
sios mūsų mokyklos įėjimo kybojo kūnas: daktaras Montezinjušas. 
Kraujyje sumirkytu pirštu jam ant krūtinės buvo nupieštas kryžius. 
Iš burnos žvilgsėjo auksinis soverenas; narsusis žydas, matyt, įsidė- 
jo jį ten, kad susimokėtų už keltą per Jordano upę. Vienas iš jo 
sandalų buvo nusmukęs nuo kojos. Per kulno kraštą kyšojo olean- 
dro šakelė. Pakėliau ją. 

Nusėlinau prie mūsų namų, įsmukau pro vartukus. Po kiemą 
kudakuodamos bėginėjo pora vištų, išleistų iš kaimynų vištidžių. 
Mūsų citrinmedis buvo nukirstas. Mintyse sukalbėjau mūsojo tikė- 
jimo priesaiką iš Deuteronomiumo“, kad netgi apgulos metu nega- 
lima kirsti vaismedžių; „Jų vaisius gali valgyti, bet neturi jų kirsti". 
O balsu sušnabždėjau: „Sinfa, Judai, Estera..." 

Mažne ištariau ir Dėdės vardą, bet jo vaizdas — kaip guli sustin- 
gęs ir išblyškęs — surakino man lūpas tyla. Kai sugriebiau mūsų 
durų rankeną, Rozeta, pilka ir vaiduokliška, stryktelėjo ant žemos 
sienelės šalia manęs. Vyšnios nuo jos kaklo buvo dingusios. „Palū- 
kėk“, sukuždėjau jai. Bet vos tik durys atsidarė, ji stryktelėjo vidun. 

— Mama... Estera... — tyliai pašaukiau. 

Nakties tamsuma nė nekvėptelėjo. 

Krosnis mūsų virtuvėje buvo šalta. Pagrabinėjau plytelių grindis. 
Buvo šlapios. Kraujas? Pridėjau prie burnos pirštus. Tik vanduo. 
Įsidūriau pirštus į nukritusio peilio galą, nusikeikiau, paskiau pašlo- 
vinau Jį, kuris geležiai suteikia galios. Apgraibomis slinkdamas į 
miegamąjį, kuriuo dalijausi su Judu ir Sinfa, laikiau peilį priešais 


* Penktoji Senojo Testamento Penkiaknygės knyga — Pakartoto įstatymo knyga. 

save. Paglostęs šaltą, tuščią čiužinį, kur abu miegodavo, sušnabždė- 
jau maldą už judviejų saugumą. Netvirtomis kojomis nusėlinau į 
motinos kambarį, patylom pašaukiau ją, pirštais pagrabinėjau tvar- 
kingai paklotos lovos tuštį. Apsigobiau antklode pečius, kad liau- 
čiaus drebėjęs. 

Kur galėtų būti jie visi pasidėję? 

Plėšikai vėl buvo išnaršę mano komodą, bet vis tiek paliko daug 
nuspurusių iš ankščiau paveldėtų nuodėvų. Nusimetęs nuo pečių 
antklodę ir išsinėręs iš nepatogios Ataro abos, užsimoviau savo tėvo 
drobines kelnes ir apsivilkau vyresniojo brolio marškinius. Dėdės 
komodoje susiradau jo senovišką vilnonį apsiaustą. Nejau dabar aš 
likęs vienas — visų Dėdės drabužių paveldėtojas, jo istorijos pasa- 
kotojas? 

Perkirtęs kiemą, įėjau į Farido namus, tyliai pašaukiau jo tėvą 
Samirą. Lauke sudunksėjo sunkūs žingsniai. Nėriau prie grindų ir 
atsargiai kilstelėjęs galvą pažvelgiau pro langą. Dvejetas vyrų su 
kardais. Sukiojo galvas į šalis, žvalgydamiesi po kiemą. 

Staiga padais pajutau trissyk bilstelint grindų plyteles. Dar- 
syk. Paskiau keturis. Faridas. Stuksena ženklą pi iš užpakalinės 
namo dalies. Per priekinį kambarį nutykinau virtuvėn. Prakaituo- 
tas delnas sugriebė man už peties. Mudu pasibučiavome, laikiau 
apkabinęs Faridą, ir tylus jo verksmas tartum smelkėsi man per 
odą iki pat širdies. Turėjau tvardytis, kad nepasiduočiau jausmui, 
tad pasitraukiau nuo savo draugo. „Nieko man nesiseka rasti“, 
braižiau mūsų ženklų kalba jo delne. Pamaniau, gal pasakyti jam 
apie Dėdę, bet nuslėpiau tą žinią, lyg tai dar būtų buvę netiesa. 
Nejau mano mokytojo būta tokio galingo kabalisto, jog gebėjo 
primesti tokią iliuziją? 

Padrikais paklaikusiais judesiais Faridas suskato brėžti ženklus. 

— Lėčiau, — paprašiau. 

— Kai atėjo krikščionys, mėginau pabėgti iš Mažojo žydų kvarta- 
lo, — ženklais parodė jis. — Bet jų buvo labai daug. Kaip debesis 
skėrių. Sugrįžau ir pasislėpiau. Mirksnį pamačiau Judą. Tik jį. Tėvas 

Karlušas bėgo su juo San Pedro gatve. Abu dingo jo bažnyčioje. 
Bandžiau šūktelti juos, bet mano balsas... 

Vadinasi, Karlušas gyvas! Galbūt iš tiesų slėpėsi, kai pasibeldžiau 
į jo duris! Tačiau kaip tuomet dėl Judo? 

Farido delnas išsilygino ir prisispaudė prie manojo. Jo pulsas 
tvinksėjo tankiai tankiai. Erdvė ir laikas išnyko, liko tik dvi būtybės, 
šiltai pasitinkančios viena kitą. 

Ženklais parodžiau: 

— Šiandien popiet sykį tau pastuksenau pi, kokią valandą ar dvi 
po nonų, bet nesulaukiau atsakymo. 

— Aš ieškojau Samiro. 

— Nepasisekė rasti? 

Jis papurtė galvą. 

— Kaijie atėjo, jis buvo vienoje iš slaptųjų maurų kvartalo meče- 
čių. Man nepavyko tenai nusigauti. Nieko nežinau. 

— Du kaimiečiai su kardais pažeidė mūsų kiemo neliečiamu- 
mą, — parodžiau jam. — Pamėginkime nepastebėti išsmukti ir nu- 
sigauti iki Šv. Petro bažnyčios, paieškoti Judo ir Karlušo. 

Faridas atsistojo ir per šviesos ir tamsos ruožus nusivedė mane 
prie užpakalinių savo namų durų. Žengėme laukan, ir netikėtai 
mus užklupo ilgaplaukis vyriškis, ginkluotas ietimi. Jis nusitaikė į 
mane smaigaliu. Mečiausi ant grindinio. Dešiniajame žaste paju- 
tau karštį. Iš gilios prarėžos netoli alkūnės varvėjo kraujas. 

Faridas truktelėjęs pakėlė mane, ir mudu kaip paklaikę nulėkė- 
me upės link. Prie Žydų laiptų sumojau, kad mūsų likimo pirštas 
bėga iš paskos, šaukiasi pagalbos ir tikrai prisikvies minią, jeigu 
mes jo nenutildysime. Tad stabtelėjau, sugriebiau Faridą ir ženklais 
parodžiau jam savo planą. Jis linktelėjo, nubėgo laiptais ir nėrė į 
skersgatvį už senjoro Benadifo vaistinės. 

Varvančiu į kairį delną krauju laukiau laiptų viršuje savojo 
užpuoliko. Nusispyriau sandalus, kad kojomis tvirčiau įsiremčiau 
į grindinį. Anas šnopuodamas artėjo. Dabar išvydau, kad yra jau- 
nesnis už mane, apvalaus kaimo berno veido, su kupeta susitar- 

šiusių juodų plaukų. Tačiau kad ir koks atrodė nuožmus, jo akys 
buvo išsigandusios. Nuo juostos jam kabojo žmogaus ausys, ir 
prie šlaunies žybsėjo lezgelin įsegtas juvelyriško darbo auskaras. 
Kitu laiku ir kitoje vietoje būčiau nupiešęs jį kaip vieną iš pasi- 
baisėjusių Sauliaus sūnų. Kokią prasmę visa tai turėjo? Tartum 
Lisabona būtų atlapojusi vartus vis didėjančiai beprotystei. Ir vis 
dėlto nuo šio klaikaus, baimę pranokstančio reginio ėmiau alsuo- 
ti lengviau. 

— Grįžk prie savo sorų ir rugių, — šūktelėjau jam. | 

— Tu pavogei geriausius mano tėvo laukus, — atsakė jis. Pritū- 
pė, lyg rengdamasis šuoliui. — Nejudėk! — perspėjo. Jo ieties ge- 
ležtė nerangiai šokčiojo aukštyn žemyn. Buvo nepratęs nešiotis tokį 
ginklą. 

— Aš rankrasčių iliuminatorius ir vaisių pardavėjas. Niekad nie- 
ko nesu pavogęs. 

Keista, kaip netgi sunkiausiomis akimirkomis gali pajausti hu- 
morą; aš pagalvojau: Hm, tai ne visiška tiesa... sykį su savo draugu 
biskvitinį pyragaitį... 

— Marranos — čionai! — iš visų plaučių sušuko jis. Ir su deramu 
įniršiu pridūrė: — Žemę, kuri amžinai priklausė mums! Jūsų tauta... 
Jūs gyvenate iš mūsų, užleidote marą, geriate mūsų vaikų kraują! 

— Savo nuoskaudas dėstyk tam, kuris pavogė iš tavęs žemę! — 
atšoviau. 

— Jūs vykdote jų įsakymus. Valdote už juos turtą, renkate jiems 
mokesčius! 

Jam už nugaros it katė nuo stogo nušoko Faridas ir negirdimais 
žingsniais ėmė sėlinti priekin. 

Pasakiau vaikinui: 

— Mesk ietį ir keliauk sau. Tau nieko neatsitiks. 

Staiga šis metėsi priekin. Aš išsilenkiau, bet kliudytą sveikąjį 
petį nutvilkė atsivėrusi žaizda. Žvelgdamas į plūstantį kraują, ta- 
riau sau: „Daugiau niekad nesileisiu sužeidžiamas „senojo krikš- 
čionio“. 


73592 97 


Faridas sugriebė jį iš už nugaros. Stipriu savo dilbiu apglėbė vai- 
kino kaklą ir įrėmė jam į skruostą lenkto mauriško durklo geležtę. 
Aš sugriebiau ietį. 

— Jeigu taip grasintum kilmingiesiems, kaip grasini mums, tuo- 
met viskas būtų gerai! 

Staiga mus privertė atsisukti stūgsmai iš gatvės galo: 

— Laikyk juos, sūnau! Mes ateiname! 

Pamojau Faridui, kad paleistų bernėką; turėjome jį išmainyti į 
savąsias gyvybes. Vos tik likęs laisvas, šis spjovė man į veidą. 

— Kai jus pagausime, nupjausiu tau kunkolus ir pasikabinsiu 
prie juostos! — pažadėjo. 

Perdūriau ietimi jam šlaunį. Jis parkrito. Kraujas užliejo koją, lyg 
siekdamas nuplauti jo desperatiškus klyksmus. Faridas sugriebęs 
apgręžė mane. Nuskuodėme Žydų laiptais prie upės. Nusviedžiau į 
sidabrinius vandenis prakeiktą ginklą, ant kurio mano kraujas buvo 
susimaišęs su „senojo krikščionio" krauju. 

Bėgdamas stebėjausi prievarta, kuri, sakytum, taip lengvai iš 
manęs prasiveržė. Nejau ir aš paprasčiausiai visus tuos metus tik 
nešiojau užsidėjęs pamaldumo ir mandagumo kaukę? Ar tai tikra- 
sis Berekijas, kurį man lemta išvysti vien įsiūčio ir nevilties akimir- 
komis? 


Rožiniais ir rausvai auksiniais atspalviais išbrėško aušra. Mudu 
slėpėmės ant smėlio juostos vidur meldais užžėlusios įlankėlės tarp 
Lisabonos ir Santa Irijos. Miegojau nieko nesapnuodamas ir pabu- 
dau Farido glėbyje išsigandęs, netikėtai užkluptas staiga sugrįžusios 
saulės. Jis nušluostė man kaktą, pasodino, ir mane pribloškė nepa- 
prastas jo grožis, ypač tamsūs, jaunatviški šeriukai, styrantys ant 
skruostų ir kaip ormamentas ryškėjantys gelsvažalės odos fone. Tan- 
kios, neklusnios juodų it anglis plaukų garbanėlės tarsi karčiai rėmi- 
no jam veidą, sruogomis dabino kaktą, krito ant plačių pečių. Atro- 
do kaip pinklių rezgikas, sakydavo žmonės, kurie bijojosi jo tylėjimo 
ir vertinančio šviesiai žalių akių žvilgsnio, kurie per savo tamsumą 

tikėjo, kad kurtieji — blogiečiai. Bet viena, kas ateidavo Faridui į 
galvą regzti — tai tik eilėraščius. Jis iš prigimties buvo poetas, ir 
užvis dažniausiai jo akys būdavo susitelkusios vidun į save, tesvars- 
tydamos frazės grakštumą ar ritmo apmatus. Šiuo metu jo lūpos 
buvo mąsliai sučiauptos rėžiu. Čiupinėjo pirštais sau dešinės ausies 
lezgelį, kaip visados tai darydavo susirūpinęs. Atrodė, tarsi stengtųsi 
prabilti. Bet šitai, aišku, buvo neįmanoma. 

Paskatintas Farido grožio, kurį laiką žvelgiau į savo paties atspin- 
dį ramiuose vandenyse aplink mus. Palyginti su juo atrodžiau ne- 
kaip, apėmė toks jausmas, lyg man būtų nepažįstamas šis atsispin- 
dintis dvynys, žvelgiantis į mane užguitomis akimis, su apaugusiu 
bjauriais šeriais smakru, krentančiais ant pečių menkais susimazgiu- 
siais plaukais. Jauną mokslinčių, kaip ir jo Dėdė pasižymėjusį tiria- 
mu profiliu, tartum prarijo sulysęs, įniršusio veido girių jaunikai- 
tis — Panas keršytojas. Nejau iš tiesų buvau tapęs pusiau žmogiška 
būtybe, kokiomis mus visus laikė dominikonai? 

Faridas patapšnojęs man petį, atkišo duonos iš savojo kapšo. At- 
sisakiau; išaušo tik trečioji Perėjimo diena, ir mes tebešventėme Eg- 
zodą. 

— Per naktį tau nuslūgo karštis, — ženklais pasakė jis. — Geriau 
jautiesi? 

Išnirusį petį man kaustė tas bukas, mazgu susimetęs skausmas, 
kurį nuo šiol visados siesiu šia mirtina Perėjimo švente. Žaizdą dil- 
byje, pasidengusią sukrešėjusiu krauju, peršėjo. Dešinė pėda degė, 
jos pirštai buvo vienos žaizdos. 

Ženklais parodžiau Faridui: 

— Mozė mus paliko, ir turėsime keltis į kitą Raudonosios jūros 
krantą patys. Esame visai vieni. 

Jis ženklais atsakė: 

— Rojus ir pragaras — tai jūra ir dangus. O tu — horizontas. 

Tuomet tie žodžiai man nieko nereiškė. Kur kas svarbesnis atro- 
dė grakštus jo stiprių rankų šokis, pernelyg mielas, kad galėtum 
ištverti. Ir kai jis paglostė man veidą, rauda, gumulu susitvenkusi 

gerklėje, išsiveržė iš manęs laukan. Mus abu užgriuvo prisiminimų 
apie laužą lavina, įkaitusi ir galinga. Tačiau aš vis tiek nepajėgiau 
kalbėti apie Dėdę. Faridas paėmė iš manęs senjoros Rozamontės plaš- 
taką. Buvo toks išsigandęs. Visas drebėjo. Ir vis dėlto pridėjo jos krau- 
ju nudažytų marmurinių pirštų galiukus sau prie užmerktų tarsi mal- 
dai akių. Tuomet pastebėjau jam ant sprando mėlynes ir rumbus. 

— Palaidosime ją citrinmedžių giraitėje, — parodė ženklais. — Ji 
visados galės mums dovanoti savo vaisių. 

— Kas nutiko? — parodžiau į jo sumušimų žymes. 

— Nieko, — atsakė jis. 

— Papasakok. 

— Praeitą naktį skersgatvyje — vienas žmogus bandė mane su- 
laikyti. Aš jį užmušiau. 

Pirmą sykį vienas iš mudviejų gavo parodyti ženklais veiksmažo- 
dį „užmušti“ pirmuoju asmeniu. Abu suvokėme, kad mudviejų ges- 
tų kalba turės pasikeisti, jei norime neatsilikti nuo šio naujo „senųjų 
krikščionių“ amžiaus. Tarsi nepajėgtume susidoroti su tokiu uždavi- 
niu, grįžome palei Težą Lisabonon tylūs. Atsiribojęs nuo savo paties 
jausmų, prisiminiau jaunąjį didiką, kurį nustūmiau nuo stogo. Kur 
aš rasiu atleidimą, kad pašalinau iš žemiškojo pasaulio būtybę, pri- 
pildytą dieviškosios meilės kibirkšties? 


Prie pat Šventojo Kryžiaus vartų mes užėjome prie krantinės pri- 
rištus laivus su druska. Balansuojančios ant galvų keraminius ąso- 
čius su baltais kristalais moterys gumbuotomis, žaizdotomis kojomis 
nusišypsojo mums. Vaikai žaidė, šunys vizgino uodegas. Kažkoks 
pirklys su ryškiai raudonais ir žaliais apdarais nežinau kodėl nukėlė 
mums kepurę. Iš vienos moters, pardavinėjančios maistą palei upę, 
Faridas nupirko saldintų ryžių ir pakepintų sardinių. Jis godžiai ska- 
navosi, bet man, žinoma, kąsnis nelindo gerklėn. 

Kai pasiekėme Mažąjį žydų kvartalą, tarsi būtume palikę teatrą. 
Staiga atsivėrė reginys, pagimdytas ne išsižadėto tikėjimo ar atsi- 
skyrimo nuo Bažnyčios, bet faktiškai įrėmintas šūdų ir dvokiantis 

prievarta; raižomas seiles drabstančių šunų lojesio, kupinas salelių, 
vilnijančių žiurkėmis ir pelėmis. 

Išlikę gyvieji, beminčių akių ir it bejausmės kaukės atrodančiais 
veidais, nedrąsiai šlepseno basomis pėdomis ir šluostė nuo savųjų 
priedurių kraują. Mūsų dėmesio laukė kūnai: Saulius Ha Kohenas, 
dvilinkas ant savo miegamojo palangės, jo ranka, sustingusi it sūdy- 
ta mėsa, mataravo vėjyje pirmyn atgal, stuksėdama į langinę nepa- 
žįstamą kodą. Raziela Mor — paleistomis žarnomis, burnoje — svo- 
gūnas, kurį stengiasi ištraukti Nata, jos duktė, debesys musių taikosi 
sudėti kiaušinius į įsčias. Nuo rangytų omamentų viršum mūsų mo- 
kyklos durų kybo sustingęs ir išpurtęs daktaras Montenzinjušas. Sem- 
tuve pasodintas nežinomas kūdikis be galvos. 

Niekas nedrįso kalbėti, kai prieš akis toks neįtikimas fizinis pavi- 
dalas. 

Ar žinote, ką reiškia žvelgti į begalvį kūdikį, sėdintį semtu- 
ve? Tartum visos pasaulio kalbos būtų buvę pamirštos, tartum 
visos kada nors parašytos knygos būtų buvę paverstos dulkėmis. Ir 
kad jūs tuo džiaugiatės. Kadangi tokie žmonės kaip mes neturi 
teisės kalbėti, nei rašyti, taip pat palikti istorijoje nors kokį pėd- 
saką. 

Mūsų krautuvėlės durys dabar gulėjo ant grindinio įstrižai viena 
kitos, tarsi vestų į absurdišką požemio karalystę. Prislopintos hebra- 
jiškos aimanos sklido iš senjoros Fajamos namo kitapus tako. Per 
sieną į mane žvelgė mėlynos prašančios jos šuns Belaus akys. Bur- 
noje dabar jis turėjo gumbuotą ir suaižėjusį, pageltusį nuo senumo 
kaulą; atrodė lyg būtų vėl suradęs kažką panašaus į savo neseniai 
amputuotą priekinę kairę koją, tąsyk senjoros Fajamos palaidotą 
kieme už Šv. Petro bažnyčios. Jo snukis trūkčiojo, tarsi būtų sekęs 
pėdomis kieno nors, kam galėtų tai parodyti. 

Kieme mane pasitiko motina ir Sinfa. Jos rankiojo sudaužytų ska- 
lūno plytelių šukes. Šaukdama vardu Sinfa pribėgo ir įsikibo į mane 
lyg bijodama, kad neparkristų. Motina parpuolė ant kelių ir pratrū- 
ko raudoti. Jai ant kaklo kadarojo dvejetas veleno talismanų. Kai ją 

pakėliau, įsitvėrė manęs pabalusiais iš nevilties krumpliais. Ji kūk- 
čiojo tarsi tampoma vėmulio. Atgavusi kvapą pratarė: 

— Judas dingo. Nežinau, kas... 

Motina laikė sugriebusi mane taip tvirtai, jog atrodė jos širdis 
stuksi mano krūtinėje. Svaigdamas nuo jos artumo, pažadėjau: 

— Aš jį surasiu. 

Vis dar negalėdama patikėti, perbraukė ranka man per plaukus, 
krūtinę. Sinfa prisiglaudė prie Farido. 

— Tu nesužeistas? — paklausė motina. — Nieko neatsitiko, kad 
tau nereikėtų... 

— Taip, viskas gerai. O kaip Estera ir Reza? 

— Estera sumušta, bet gyva. Apie Rezą nieko nežinome. — Mo- 
tina pasigręžė į Faridą. Nors ji niekad iki galo nepritarė mano drau- 
gystei ir baiminosi jo tylumo, dabar pažvelgė į jį su neramiu rūpes- 
čiu, kilstelėjo ranką ir pasistengė kuo panašiau pamėgdžioti mudviejų 
gestą, kai sveikindavomės. 

— O Farid estabem, ar tau viskas gerai? — parodė lūpomis. 

Jis nusišypsojo ir padėkos ženklan nulenkė galvą. 

— Jam irgi viskas gerai, — pasakiau. — Kur jūs visą praeitą 
naktį buvote? Aš sugrįžau, bet namai buvo tušti. 

— Mes buvome čia! Slėpiausi su Sinfa krautuvėlėje. Kai krikščio- 
nys atėjo pirmą sykį, buvo siesta. Mes ją leidome pas Didį ir jo 
motiną. Puolėme namo ir tik aptikome, kad... 

— Jūs manęs negirdėjote? — pertraukiau. 

Tamsiai nuraudusi, motina iškėlė rankas. 

— Aš apstačiau Sinfą ir save pačią statinėmis su pupelėmis, pas- 
kiau uždengiau mudvi pintinėmis, pilnomis pernokusių figų. Šitaip 
slėpėmės, kol pajėgėme ištverti, negalėjome daug girdėti. 

Violetiškai nusidažiusia oda ir atsiduodančios cukraus rūgėsiais, 
staiga motina ir Sinfa tartum įgijo švento grožio; abi spindėjo išsau- 
gotu gyvenimu. Nusijuokiau, man kvailai palengvėjo. Pabučiavau ją 
į kaktą. 

— Protinga mergaitė! — pagyriau, lyg būčiau mano tėvas. 

— „Senųjų krikščionių" vyrai priešais Šv. Stepono bažnyčią pri- 
spaudė Esteros rankas prie grindinio, — slapčia pašnabždėjo ji. — Ir 
tuomet... 

Supratęs linktelėjau, ir ji nuleido akis. 

— Mama, ar matėte kurį nors iš svarstovų? Tėvą Karlušą, Djegų, 
Samsoną... 

— Nė vieno. 

Apieškojęs savo kambarius, Faridas parodė, kad Samiras nesu- 
grįžęs. Įėjome į mūsų namus. Estera sėdėjo virtuvėje, rankas įsprau- 
dusi sau tarp kojų, apie basas jos kojas telkšojo balutė vandens. 
Pabučiavau ją į kaktą. Buvo šalta. Estera nenorėjo kalbėti. Užden- 
giau ją apklotu nuo Sintos ir Judo lovos. 

Baugščiai sukuždėjau motinai: 

— Taigi... taigi jūs nematėte Dėdės? 

— Ne. Maniau, gal jis rūsyje. Bet dangtis tvirtai užkaltas. Matyt, 
jo darbas. O užuolaidos ant langų angelių užtrauktos. Negalime 
pažvelgti vidun. Beldėme ir šaukėme jį dešimtį kartų. Jokio atsako. 
Bijau laužti dangtį. Galimas daiktas, turėjo priežastį jį užkalti, rasi 
norėjo apsaugoti knygas ar ką nors dar... dar labiau okultiška. Ti- 
kiuosi, jam nieko neatsitiko. Veikiausiai išėjo ieškoti mūsų, paskiau 
negalėjo sugrįžti namo. 

— Kada paskutinįsyk jį matėte? — paklausiau. 

— Sekmadienį po pusryčių. Netrukus prieš tai... prieš tai, kai jie 
atėjo. Jis pasišalino į rūsį giedoti maldų. O mudvi su Sinfa išėjome 
pas... 

— Mama, tai aš jį užkaliau, — ramiai pasakiau. 

— Tu? Kodėl? 

— Kai sugrįžau, nulipau apačion ir... Palūkėk. — Išėjau kieman, 
atsinešiau iš pašiūrės kūjį ir ėmiau daužyti dangtį. Paskutinė len- 
ta atšoko su treškesiu, kuris tartum leido numanyti baisų galuti- 
numą — lyg savo namuose jau niekad nebesijausime saugūs. 

— Palauk, dar neik, — sulaikiau motiną, statydamas koją ant 
laiptelio. — Pirma aš pažiūrėsiu. 

Tai buvo beprotybė, bet pamatyti Dėdę norėjau pirmiausiai, nes 
tais laikais dar labai mažai tenutuokiau, kiek toli siekia kabalos mo- 
kytojo galios. Gal prieš perpjaunamas gerklę jis nurijo popieriaus 
skiautelę su ypatinga maldos formule, slaptu Dievo vardu, kuris pa- 
dėtų jam atgyti? 

— Kodėl... kas yra? — motina sugriebė mane už rankos. — Ką tu 
žinai? Jis apačioje? 

— Gerai, eime, — tariau ir savo balso drebulyje išgirdau paprastą 
tiesą, kad jis amžiams iškeliavo iš žemiškojo pasaulio. — Tačiau 
turiu tave įspėti, kad Dėdės su mumis nebėra. 

Motina prispaudė delną sau prie burnos, slopindama riksmą. No- 
rėjau suimti jos rankas, bet atitraukė jas, lyg būčiau susitepęs. 

Motina ropštėsi laiptais žemyn vienu delnu prisidengusi akis, ki- 
tu — prilaikydama sau ant kaklo kadaruojančius talismanus. Bet ji 
nepravirko. Tik išvydusi jį suvaitojo. Su švokštesiu įkvėpė oro. Lyg 
dustų. Tik tiek. 

Atsiklaupė prie Dėdės, jo pirštus pridėjo sau prie skruosto ir ėmė 
rautis plaukus. Jos veidą apnuogino rauda. Nusigręžiau į šalį; tokia 
akimirka nepakenčia liudytojų. 


Penktas skyrius 


Laikas — tai kaip antspaudas, patvirtinantis egzistenciją. Ir kaip 
antspaudas yra pramanytas. Kaip sakydavo Dėdė, praeitis, dabar- 
tis ir ateitis iš teisybės tai tik to paties eilėraščio eilutės. Mūsų 
tikslas — jo rimuotę sugrąžinti prie Dievo. 

Ir vis dėlto jau pirmadienio popietė, praėjo diena nuo Dėdės 
mirties. 

Netrukus sutems ketvirtasis Perėjimo vakaras. 

Motina ką tik išlipo iš rūsio, pasakiusi man, kad niekad anks- 
čiau merginos neregėjo. 

— Tikrai? — paklausiau. 

— Niekad, — droviai sukuždėjo, ir mačiau ją manant: „Tai kū- 
niškoji nuodėmė užtraukė jam mirtį". 

Stovėjau ties kūnais, teta šalia manęs. Ji nei rypavo, nei verkė, 
tik paėmusi vazono šukę raižė sau pirštus aštria it skustuvas jos 
briauna. 

— Estera, liaukis! — pasakiau. — Estera... 

Sustingęs jos žvilgsnis, nutolęs ir vaikiškas, bylojo, kad buvo at- 
siribojusi nuo siekiančio į mūsų širdis prasiskverbti Dėdės mirties 
neatšaukiamumo. Dejonė, pakilusi jai iš pilvo, staiga suaižėjo į žiauk- 
sėjimą. Estera pažvelgė į savo vyrą, tada į merginą, paskiau palinko 
priekin, tarsi truktelta iš apačios jo rankos, įniko raižyti sau smi- 
lių — pirštą, dabinamą vestuvių žiedo. Prišokau prie jos, išplėšiau iš 
delno keraminę šukę. Plūstelėjęs kraujas nudegino man rankas. 

Faridas, atskubėjęs nuo laiptų, globėjiškai apkabino ranka Este- 
rą per liemenį. Vedama šalin, ji atsigręžė, įdėmiai nužvelgė mane 
lyg prieš ilgą kelionę sakytų „sudie“. 

Vaiduokliškai grakščiai pasikėlė laiptais, Faridas sekė tuoj įkan- 
din jos. 

Nors tikslūs vingiai mums nežinomi, kelias tarp liūdesio ir įžval- 
gos, matyt, rūpestingai nubrėžtas Dievo; staiga man toptelėjo, kad 
žudikas, kuris buvo gerai susipažinęs su mūsų atsargų spintos turi- 
niu, tikriausiai turėjęs žinoti ir apie genizą! 

Išėmęs raktą iš kabančios už Kraujuojančiojo veidrodžio ungu- 
rio pūslės, pakėliau einančio palei šiaurinę sieną mūsojo maldų 
demblio kraštą ir atlupau skalūno plytelę, atidengdamas užraktą. 
Pasukau raktą pusę apskritimo dešinėn. Išgirdęs trakštelėjimą, at- 
kėliau besiribojantį su siena trijų iš keturių pėdų dydžio medinį 
dangtį, užmaskuotą skalūno plytelėmis. Mūsų geniza, protestuoja- 
mai sugirgždėjusi, atsivėrė. 

Mano būta teisaus: kraujo druožės ištepliojusios du viršutinius 
rankraščius — „Lapės pasakėčias", kurias iliustravau aš, ir „Este- 
ros knygą", kurios raides dailino teta. Žemiau, daugmaž švarios, 
bet vis dėlto šen bei ten pateptos raudonais žudiko piršto rėželiais, 

buvo šeimos Toros, Hagados ir maldų knygos; Judo Abenzaros 
darbo Viduržemio jūros žemėlapis; Dėdės draugo Abrahamo Šebos 
religiniai komentarai; Faridadino Ataro poezijos darbai; ir dvejetas 
Abrahamo Abulafijos — mūsų dvasios tėvo — mistikos vadovų, 
kurių mano mokytojas dar nebuvo pasiryžęs patikėti savo slaptie- 
siems gabentojams. Po jais, iš pažiūros neliesti, gulėjo magiškais 
žvėrimis iliuminuota Tora, palikta mano mokytojui jo velionio bi- 
čiulio Izaoko Brakarenzio; Koranas iš Persijos; trejetas šūsnių as- 
meninių mano mokytojo laiškų; mūsų vilnonis maišas monetoms, 
tebesunkus nuo variokų ir sidabrinių; ir galiausiai mano tetos ir 
dėdės vedybų sutartis, vieno surašyta, kitos iliustruota. 

Vėl užrakinau viską po genizos dangčiu. 

Man atrodė aišku, kad žudikas, pasiekęs žemesniuosius ran- 
kraščius, toliau nebeieškojo — šie buvo nesutepti. Ir jeigu jis būtų 
ieškojęs taip giliai, tikrai būtų pasiėmęs mūsų pinigus. 

Vienintelis darbas, kurio trūko, praskleidė naujos paslapties žied- 
lapius: tai buvo Hagada, kurią Dėdė prieš pat savo mirtį buvo be- 
baigiąs iliuminuoti. Nors ir su visomis drąsių raštų pynėmis ir pa- 
dabintomis paukščių galvomis raidėmis ji buvo nieko neverta, 
palyginti su Abulafijos rankraščiais, kurių dalys buvo šimtmečių 
senumo ir perrašytos paties mano mokytojo ranka. 

Vadinasi, mano dėdės Hagada veikiausiai turėjo žudikui slaptą 
vertę. 

Šis tikrumas man suteikė ir kitą, todėl pasigręžiau į mūsų darbo 
stalus: žudikas surado raktą nuo genizos ungurio pūslėje, paslėp- 
toje už Kraujuojančiojo veidrodžio. Šitai patvirtino, kad čia įsivėlęs 
mūsų svarstovų kuopelės narys. Betgi kodėl geniza buvo vėl užra- 
kinta? Iš paprasto tvarkos potroškio? 

Ieškodamas galių, kurios sustiprintų manąsias, išsiėmiau iš kap- 
šo Dėdės žiedą su ibiu ir užsimoviau ant dešinio smiliaus. 

Faridas jau buvo sugrįžęs į rūsį, stovėjo tarp kūnų, spoksoda- 
mas į prasiskyrusius sukrešėjusio kraujo kraštus Dėdės kakle. Ėmė 
svirduliuoti, lyg praradęs pagrindą po kojomis. Pažvelgė į mane ir 

kažką išvydo... Akys jam užvirto aukštyn, šleikščiai pasimatė bal- 
tymai. Jo kūnas suglebo. Pašokau ir suspėjau pagauti jį bekrintan- 
tį. Prilaikiau, kol atsipeikėjo. 

Dabar laiptų aikštelėje stovėjo Sinfa. Mergaitės akys it Toros 
rodyklės buvo susmigusios į Dėdę. Rankomis ji grabaliojosi plau- 
kus ant sprando. Jos kelnių klešnėmis varvėjo skystis. 

Išsigandęs, kad ji neatlaikys mirties vaizdo iš arčiau, šūktelėjau: 

— Lipk viršun ir saugok duris! Nieko neleisk žemyn! 

Ji pakluso. Faridas jau peikėjosi, ir aš rankove ėmiau sausinti 
jam kaktą. Jis atsisėdo. 

— Man jau gerai, — parodė. — Pernelyg staiga tai mane užklu- 
po. Ir kai kas mano pastebėta... 

— Kas? 

— Ant dešinės tavo dėdės šlaunies... 

Faridas sudėjo rankas ir giliai atsiduso. 

— Kas gi?! — nekantravau. 

— Semente branca. — Spermai įvardyti Faridas pavartojo kaba- 
listišką baltosias sėklos terminą. 

— Apie ką tu čia kalbi? 

— Eikš, — parodė jis. Abu priklaupėme. Tikrai, ant Dėdės šlau- 
nies vidinio paviršiaus, tarp kraujo tėpių, buvo matyti plutelės 10- 
pinėliai, primenantys žėručio trupinius. 

— Tai galėtų būti bet kas! — pašėlusiai sumostagavau. — Išsi- 
liejęs medus, migdolų pienas. Dėdė nekreipė dėmesio į... 

— Čia semente branca, — nekantriais, žemyn nukreiptais ges- 
tais pakartojo Faridas. — Aš ką tik pamąsčiau ir... — Nespėjus 
man sutrukdyti, jis atlupo nuo šlaunies trupinėlį ir uždėjo sau ant 
liežuvio. Paskanavo, kaip kas nors ragautų naują prieskonį. Staiga 
užspringęs, išspjovė sau delnan ir nusišluostė į kelnes. — Juodu ką 
tik mylėjosi, — parodė aiškiais gestais. 

Aiktelėjau ne sukrėstas to, kad Dėdė galėjo mylėtis su kokia 
nors kita nei teta Estera, o to, kad jis atsivedė meilužę į savo maldų 
rūsį, mūsų sinagogą... Neįtikėtina. Tai keitė viską. Ir vis dėlto... 

— Klausyk, man reikia tavo pagalbos, — ženklais parodžiau 
Faridui, suvokdamas, kad mes pasiekėme lemtingąjį laiką, kai 
turėjau kliautis jo ypatingais gabumais. Nutraukiau nuo mergi- 
nos maldų kilimėlį ir papasakojau draugui, ką jau žinojau ir spė- 
jau, parodžiau jam laiškutį, kurį Dėdė parašė domui Migeliui Ri- 
beirui — didikui, kuriam teta Estera perrašinėjo Psalmių knygą. 
Kai perskaitė, sugriebiau tvirtas jo rankas ir prispaudžiau sau 
prie krūtinės, kad pajustų mano širdies tvinksnius. Gestais pasa- 
kiau: 

— Faridai, aš mąsčiau, kad Dievas, ko gero, suvedė mus drau- 
gėn kaip tik šiam Perėjimui. Galbūt jis nori, kad mudu abu suras- 
tume žudiką. Netrukus turėsim eiti ir paieškoti Judo. Bet kol kas 
noriu, kad pavaikščiotum po šią patalpą, užmestum žvilgsnį į kiek- 
ko aš nepastebėjau. Bet ką! Tu privalai man pateikti savo nuomo- 
nę apie tai, kas atsitiko. 

Faridas padarė, ko prašytas. Ir kai jau buvo pasirengęs papasa- 
koti, ką aptiko, pamojo man, kad prieičiau kartu su juo prie Dėdės. 
Mudu pritūpėme prie šio galvos. „Kada galėsime jį palaidoti?" — 
staiga paklausiau save. Sukrėstas prisiminiau, kad kuo greičiau 
privalome saugiai palydėti jį pašventinton žemėn. 

— Pjūvis gerklėje kiek įkypas, — gestais parodė Faridas. — 
Sakyčiau, žudikas iš užpakalio pakreipė tavo Dėdės galvą kairėn ir 
aštriu kaip skustuvas peiliu savo dešinėje rankoje... — Faridas per- 
traukė ranka sau per krūtinę, parodydamas, kokiu judesiu veikiau- 
siai užbaigtas mano Dėdės gyvenimas. 

Jis atsistojo, nuėjo prie merginos, pritūpė šalia jos rankų ir pa- 
silenkęs energingai pauostė, šnopuodamas it šuo. Pakėlęs akis į 
mane, parodė: 

— Jos dirbta su alyvų aliejumi ir rozmarinu. Ir dar su kažkuo, 
kas bemaž išgaravę, galbūt su citrinų aliejumi. — Jis smiliaus galu 
palietė jos nykštį: — Va, likę pelenų. Spėju, ji buvo kepėja. Pelenai 
galbūt nuo krosnių. 

Pritariamai linktelėjau; būčiau buvęs didesnis kvailys nei esu iš 
tikrųjų, jei numočiau į Farido uoslę ar pastabumą. 

— Ir pažvelk į jos dešinį smilkinį, — parodė jis. — Jame nedide- 
lis apvalus įlinkis. Taip pat ir kairiajame. 

— Kaip manai, kas tai? 

— Visiškai nenutuokiu. Bet simetriškumas itin keistas. O dabar 
eikš čia. — Jis nusivedė mane prie odinio vakarinės sienos užtiesa- 
lo, į kurį nusivalytas peilis. Pakėlęs sau virš galvos jo kraštą, paro- 
dė penkis veržliai užteptus kraujo brūkšnius, staigiai nutrūkstan- 
čius prie švaraus plytelės krašto. Tartum ten buvo nušluostyti 
kažkieno rankos pirštai, bet ne delnas. 

Nejau žudikas sugebėjo išnykti, pirštais krauju nupaišęs slap- 
tingus simbolius? Gal kuris nors iš svarstovų išsikvietė nelabąjį, 
kad nužudytų mano mokytoją? Ar galėjo toks padaras iš Anapus 
prasismelkti pro mezuzą, prikaltą prie mūsų durų rėmo? 

— Ką tu pasakysi? — nekantriai gestais paklausė Faridas. Kai 
papurčiau galvą, jis paleido užtiesalą nukristi vieton ir ženklais 
parodė: — O dabar duokš man rožinio karoliuką ir siūlą. 

Išėmiau abu iš kapšo ir padaviau jam. 

Jis pauostė ir palaižė juos. 

— Karoliukas iš saldžiavaisio pupmedžio, gerai nugludintas. Bran- 
gus. Sakyčiau, vietinės gamybos. Bet jis nepriklauso tėvui Karlu- 
šui. Bent ne toks jo rožinis, kurį pažįstu. Siūlas, kaip Žinai, šilkinis. 
Labai puikios kokybės. Turėčiau pamatyti Simono pirštines, kad 
galėčiau pasakyti, ar siūlas iš jų. Ir netgi tuomet... Lisabonoje, ko 
gero, daugiau mylių juodojo šilko negu grįstų gatvių. — Jis nulei- 
do prie šonų rankas. 

— Nieko daugiau? — paklausiau. 

— Tik tiek, kad tu buvai teisus — tavo Dėdė nužudytas dar su 
drabužiais. Viduje jo palaidinio yra išmatų ir semente branca dėmių. 

Regis, mano mokytojo kūnas išleido visus savo skysčius. Gali- 
mas daiktas, smurtinės mirties akimirką kūnas stengiasi apsivalyti, 
kad siela galėtų greitai iškeliauti pas Dievą. 

— Ak, šitaip? — paklausiau. Kai jis linktelėjo, ženklais paro- 
džiau: — Tad kaip, tavo nuomone, jis paspruko? Tikrai žinau, kad 
dangtis buvo tvirtai užšautas iš vidaus. Būtų turėjęs pereiti pro 
rūsio sienas. Kitaip neįmanoma... 

— Tik viena labai menka mintis pasistengė išsklaidyti mano 
nežinią, — gestais parodė jis. 

— Būtent? 

Faridas atkreipė dėmesį į langų angeles. Jų buvo trejetas, ova- 
lios formos, ir kiekviena ne ilgesnė kaip dešimt nykščio narelių ir 
ne platesnė už vyro delną. Buvo pridengtos mažutėmis langinėmis, 
kurias galėdavai užrakinti, ir didžiai išblizgintomis odos skiautė- 
mis, kurios praleisdavo patalpon tik blausią šviesą. 

Aš ženklais parodžiau: | 

— Netgi vaikas ar neūžauga nepralįstų pro tokias. Nebent žudi- 
ko būta šermuonies ar žalčio... 

— Sakiau tau, kad tai netikus mintis. — Faridas truktelėjo pe- 
čiais, pridėjo nykštį ir smilių sau prie lūpų, paskiau grakščiu lanku 
pasuko juos aukštyn, Jis norėjo pasakyti, kad mudu turime pa- 
laukti, kol atsakymą duos Alachas. 

— Aš negaliu tiek laukti, — atsakiau. Nuėjęs prie laiptų, atsisė- 
dau apsvarstyti paslaptį. Pagalvojau: „Kaip keista, kad jaučiu vien 
kažkokią tuštumą ir kūno silpnumą, nieko daugiau“. Lyg kartu su 
Dėde būtų numirusi ir mano meilė. Tarsi — atskirtas nuo savo 
praeities ir dabarties — plūduriuočiau laisvas nuo visko, išskyrus 
nepaliaujamą būtinumą surasti žudiką. 

Staiga širdis kone iššoko man iš krūtinės: kažkas krebždino lan- 
ginę viršum vienos iš angelių, kur mudu ką tik kalbėjomės. Užbė- 
gau laiptais viršun, per virtuvę išpuoliau kieman. Ir aptikau Roze- 
tą, letenėle tekšnojančią skaisčiai raudonos vilnos kamuoliuką, kurį 
Dėdė neseniai jai buvo padaręs. Visa šlapia, atrodė lyg būtų buvusi 
įmesta į šulinį. 

— Ak, tu, besiele kvailele! — sušnypščiau jai. 

Giliai atsidusau, atsiprašiau jos ir pro mūsų vartelius išėjau gat- 


110 


vėn. Rytų pusėje, apie šimtą žingsnių toliau San Pedro gatve, mūsų 
mokyklos tarpduryje vis dar tebekybojo daktaro Montezinjušo kū- 
nas. Kažkoks neaukštas žmogelis ilgu violetiniu apsiaustu sustojo 
priešais jį iškėlęs dešinę ranką aukštyn, kad suteiktų palaiminimą. 
Mačiau jį tik iš profilio, tačiau kaip ir mano mokytojo plaukai 
buvo žili, veidas — cinamono spalvos. 

„Dėdė! — staiga pagalvojau, lyg visos mano ankstesnės išvados 
dėl jo mirties būtų buvusi gryna kvailystė. — Žinoma, jis pasinau- 
dojo magija ir mus visus apgavo!" 

Suprantu, tai beprotystė, bet man didžiai atlėgo, ir žingtelėjau 
jo link. Gal netgi buvau pradėjęs juoktis. Tačiau išgirdęs besiarti- 
nančius žingsnius, tamsaus gymio žmogutis pasisuko į mane, su- 
stingo, paskiau šoko už kampo San Migelio bažnyčios galo link. 
Kol ten atsidūriau, jis jau buvo dingęs iš akių. 

Didžiai suglumęs nutapenau atgalios prie daktaro Montezinju- 
šo kūno. Auksinio sovereno, įkišto jam burnon, kad susimokėtų už 
dangiškąjį keltą per Jordano upę, nebebuvo. Sukrėstas, kaip tai 
atsitinka nušokus nuo aukštos sienos, pamaniau: „Žmogelis su vio- 
letiniu apsiaustu buvo ne mano Dėdė ir iškėlė ranką ne palaiminti 
kūną, 0 pavogti monetą — tai būta paprasčiausio vagies". 

Kol žingsniavau atgalios namo, mane smelkė jausmas, kad isto- 
rija pasuko klystkeliu, ir to nenumatė nė pats Dievas. Dabar Lisa- 
bonoje visi mes — ir žydai, ir krikščionys — galėjome kliautis tik 
savimi, kad išliktume gyvi. Ir tuomet mane pašiurpino mintis, ko- 
kios nė neįsivaizdavau kada nors ateisiant į galvą: „Niekad nebuvo 
jokio stebinčio mus Dievo! Netgi savo kabalistine esme Tora pa- 
prasčiausiai tėra fikcija. Nėra jokios sandoros. Visą savo gyvenimą 
aš paskyriau melui". 

Vėl nulipęs į rūsį, atsisėdau ant apatinio laiptelio ir paslėpiau 
veidą rankose. Priėjo Faridas, uždėjo ranką man ant galvos. 

— Visi mes šiuo metu abejojame Dievu, — ženklais parodė jis. — 
Negalvok apie didesnius rūpesčius, kurie mus visus slegia. Tu- 
rime reikalą su žmogžudyste. Grįžkime prie jos. Nagi, kokią 

ypatingą vertę žudikui galėjo turėti dingusi tavo Dėdės Hagada? 

Priminiau Faridui, kad mano mokytojas visados biblinių perso- 
nažų veidus kūrė nusižiūrėjęs pagal įžymius lisaboniečius, kaimy- 
nus ir draugus — įskaitant ir jo mylimus kolegas iš svarstovų kuo- 
pelės. Žinoma, jis visada stengdavosi pritaikyti juos prie personažų, 
turinčių savų polinkių ir interesų. 

— Ar kuris nors iš svarstovų buvo pavaizduotas iliuminacijose 
kaip blogas žmogus? — gestais paklausė Faridas. 

— Ne, — ženklais atsakiau. — Nemanau, kad kurį nors jis įta- 
rė. Arba tik visai jis neseniai sužinojo apie rezgamą prieš save 
išdavystę. Veikiausiai nebūtų sugrįžęs atgal ir perpiešęs jų atvaiz- 
dus. Paprasčiausiai tai būtų pareikalavę pernelyg daug triūso, kad 
rezultatai... — aš neužbaigiau sakinio; visa stojosi vieton. Praeitą 
penktadienį, prieš pat sėdantis Perėjimo sederio, Dėdė man pasa- 
kė suradęs Hamano veidą savo paskutiniajam rankraščiui. Jo balse 
buvo persipynę liūdesys ir palengvėjimas. Taigi Faridui gestais pa- 
rodžiau, kad, matyt, tą pačią dieną Dėdė buvo išsiaiškinęs kažko- 
kio nukreipto prieš jį sąmokslo kaltininkus. Ženklais pridūriau: — 
Ir, manau, piešdamas niekšą Hamaną jis pasinaudojo savo pagrin- 
dinio priešo veidu...veidu žmogaus, kuris jį nužudys. Tai vienintelė 
galimybė. Ir štai kodėl jo paskutinioji Hagada pavogta. Žudikas 
žinojo, kaip buvo charakterizuotas. Ar įtarė. Arba netgi atsitiktinai 
tai aptiko, kai godžiai sklaidė genizos rankraščius. Apimtas pani- 
kos, jis pasiėmė Hagadą. Štai kodėl nepaliko kraujo pėdsakų ant 
apatinių rankraščių arba nepasiėmė mūsų monetų. 

Faridas pasitimpčiojo ausies lezgelį ir viršum savo plačios no- 
sies rimtai pažvelgė į mane. 

— Privalome išnagrinėti paeiliui kiekvieną svarstovą, — žen- 
klais parodė jis. — Tėvas Karlušas, kokią jis galėjo turėti paskatą? 
Ar jis galėtų būti Hamanas? 

— Dėdė ir jis ginčijosi dėl Solomono Ibn Gabirolio safira, kurios 
Karlušas nesutiko perleisti. 

— O Samsonas Tižolus? Ar Dėdė pastaruoju metu su juo kalbėjosi? 

— Prieš pat man išeinant pas jį nupirkti vyno, Dėdė man pasa- 
kė, kad norėtų su juo pasikalbėti ir įdavė laiškutį. 

— Apie ką jis norėjo pasikalbėti? 

— Nežinau, — ženklais atsakiau. — Bet dar vienas dalykas. Juo- 
du matydavosi tik per svarstymus. Ar tik dėl atstumo tarp mūsų 
namų? Kartais apie tai pagalvodavau. 

— Antipatijos kibirkštėlė? 

— Veikiau varžovystė. Dvejetas protingų, stiprių kabalistų. Netgi 
angelai gali rungtis tarp savęs. 

— Dar yra Djegus. 

Kol kas Djegus nebuvo galutinai priimtas į svarstovų kuopelę. 

— Nežinau, ar jam jau buvo pasakyta apie slaptąją genizą. 

— Galėtum šitai sužinoti iš kitų kuopelės narių. 

Išėmiau raštelį, iškritusį iš Djegaus turbano, parodžiau Faridui 
ir paaiškinau, kaip tas pateko į mano rankas. 

— Ką tu apie tai manai? — paklausiau. 

— Madre, aišku, reiškia motiną, ypač kai kalbama apie Dievo 
motiną. Tad sakyčiau, jog tai, matyt, pusiau žydiškas, pusiau krikš- 
čioniškas talismanas — malda į Švenčiausiąją Mergelę, kad Izaoką 
dvidešimt devintąją ištiktų kas nors gera, — jisai sugrąžino man 
raštelį. — Labai keistai pastaruoju metu jūs, anusimai, elgiatės. Esa- 
te it sfinksai — su žydiškomis širdimis ir krikščioniškomis galvomis. 

— Dar vienas dalykas, Faridai. Tuo metu Djegus buvo sužeistas. 
Ar apmėtytas akmenimis ir užvytas jis galėjo turėti tiek jėgų, kad 
perpjautų dvi gerkles? 

— Jeigu jis jautė būtinumą; Djegus iš tų, kuriems svarbiausia 
išlikti gyviems; pabėgo iš Kastilijos, o inkvizitoriai putoja, kad jis 
būtų nedelsiant sučiuptas. Žaizdos būtų geriausias pasiteisinimas, 
jeigu kas nors pradėtų jį įtarinėti. 

— Bet jis gyvena už kelių kvartalų. Argi būtų rizikavęs iškelti burę 
ir plaukti iki mūsų per „senųjų krikščionių“ jūrą? Sunku patikėti. 

— Tačiau jeigu jis sujungė savo sugebėjimus su Eurikaus Da- 
mašo... 

— Ar su rabino Lozos, — pabrėžiau. — Jis visados nekentė 
Dėdės. Ir jis prekiauja religiniais apdarais, be abejo, ir rožiniais. 

Faridas giliai atsikvėpė. 

— Ir galiausiai yra domas Migelis Ribeiras, — gestais parodė 
jis. 

— Manau, Dėdė buvo nuėjęs pas domą Migelį lėšų labai vertin- 
gam rankraščiui nupirkti. Knygai, kuri galbūt sukėlė ginčus svars- 
tovų kuopelėje. Šįsyk Dėdės pastangos išgelbėti nuo sunaikinimo 
visus iki vieno hebrajiškos raštijos puslapius, matyt, kainavo jam 
gyvybę. 

— Merginos vyras, — ženklais parodė Faridas. — Kaip dėl jo? — 
Jis sugriebė man rankas, sutrukdydamas užprotestuoti. — Supran- 
tu, bemaž neįmanoma, kad ji ir Dėdė buvo meilužiai, — pagestiku- 
liavo jis. — Bet ne kiekvienas turi tavo tikėjimo palaimą. Galbūt 
vyras manė, kad žmona įtaisinėja jam didžiulius ragus. Ji galėjo 
ateiti pas Dėdę kokios nors pagalbos, pasiteirauti ko nors religijos 
klausimais. Vyras gal pasekė, padaręs klaidingą prielaidą, kad ta- 
sai, su kuriuo ji susitikinėja, — slaptas meilužis. Stebėdamas, kaip 
ji dingsta po rūsio dangčiu, jis įsiveržė vidun ir šoko ant Dėdės. 
Pats nurengė nuo žmonos drabužius, kad per ją nebūtų prisikasta 
iki jo. 

— Pavydo apsėstas vyras, įtarus, niekuo netikintis, greitai pasi- 
duodantis įsiūčiui. 

— Lisabona iki bokštų viršūnių knibžda tokių kirminų. Kiek 
mudu pažįstame žmonių, kurie nesupranta, kaip reikia mylėti? 

— Betgi vyras būtų turėjęs suvokti, kad patsai žmonos veidas jį 
išduos. Nurengti drabužius būtų buvę absurdiška. 

— Nebent šie turėjo slaptą vertę, — ženklais parodė Faridas. — 
Kokį nors brangakmenį ar paskolos raštelį. Beri, esama dar vienos 
galimybės. — Faridas nervingai apsilaižė lūpas. 

— Kokios? 

— Sukame ratus aplink nelyginant bitininkai apie įpykusių bi- 
čių avilį, vengiame užsiminti apie Esterą. — Jis numojo šalin mano 

prieštaras. — Nė vienas iš tų, kuriuos pažįstame nėra linkęs grei- 
čiau įpykti nei ji, tiesa? O gal aš klystu? — paklausė. 

Aš linktelėjau. 

— Jos tylėjimas itin keistas. Galbūt aptikusi rūsyje merginą su 
tavo dėde... 

— Tai tik juoko verta! — pertraukiau. — Nejau manai, kad ji, 
pagauta pavydaus įsiūčio, galėjo juodu pasmaugti kokiu nors roži- 
niu, kurį visai atsitiktinai rado gulintį kieme?! Paskiau perpjovė 
jiems gerkles, pavogė mūsų lazurito žydrę, paauksas ir išbėgo gat- 
vėn, kad būtų išprievartauta? Faridai, tai kortų namelis, pastatytas 
ant nuožulnaus stalo! Ne, jos tylėjimas nėra keistas. Aš ją puikiai 
suprantu. Tyli todėl, kad amžinai nepajėgs patikėti, o ne kad yra 
kalta. 

— Kortų namelis ant nuožulnaus stalo per smėlio audrą, — 
atsakė Faridas atsiprašomais grakščiais rankų judesiais. — Bet aš 
privalėjau išleisti oran mintį, kad ši laisvai nuskrietų nuo mūsų. 
Nagi, sakyk man, Beri... Kodėl kuris nors iš svarstovų turėtų ben- 
drininkauti su Euriku Damašu ar su kokiu nors kuopelei nepri- 
klausančiu pašaliečiu? 

Šantažas? Tas žodis įsiveržė į mano mintis taip smarkiai, jog aš 
pašokau ant kojų. 


— Kas yra? — sugestikuliavo Faridas. — Ką tu išgirdai? Kas 
ateina? 
— Ne tai, kad ką nors būčiau išgirdęs. — Parodžiau jam, jog 


minutėlę pabūtų ir duotų man pagalvoti. Ar galėjo Eurikus Dama- 
šas šantažuoti kurį nors vieną iš svarstovų, kad tas padėtų jam 
nužudyti Dėdę ir apiplėšti mūsų atsargų spintą ir genizą? Galbūt 
jis įsivaizdavo, kad mes laikome statines aukso, skrynias, pilnas 
rubinų. Gal netgi atsivedė į namus merginą ir čia nužudė, kad 
pamanytume, jog ši ir Dėdė buvo meilužiai — idant įtikintų mus, 
jog blogą darbą atliko jos vyras? 

Man dingtelėjo dar viena baisi mintis: gal žudikas išliejo ant 
Dėdės savo paties sėklą! Tai neapsakomai siaubinga! Tačiau net 

jeigu per šias pastarąsias dvi dienas mes nieko kito neišmokome, 
tai nors patyrėme, kad toks blogis visados buvo tik viena kibirkštė- 
lė, atitrūkusi nuo esamojo laiko. 

— Šantažas, — pasakiau Faridui. — Šiuo prakeiktu laiku, kai 
viešpatauja kaukės, kiekvienas turi vieną kitą paslaptį, už kurią 
gali būti priverstas susimokėti! 

Faridas atsistojo ir suėmė mane už peties. 

— Bet šitai mums irgi iškelia keblumų. Jeigu visi turime paslap- 
čių, kurias stengiamės nuslėpti, argi ne bet kuris iš mūsų galėjo 
būti priverstas? Kaipgi mudu stumsimės priekin, jeigu ant kiekvie- 
no matysime įtarimo šešėlį? 

Ir tuomet mane užliejo tiesiog neįsivaizduojamas siaubas. Pra- 
kaitas išmušė kaktą. Man pasidarė bloga, garsiai suvaitojau. Taip 
susijaudinau, jog prašnekau į Faridą balsu, o ne pasinaudojau mud- 
viejų ženklais. 

— Tėvas Karlušas buvo su Judu! Gal berniukas matė žŽmogžu- 
dystes? Karlušas pats nepajėgė atimti jam gyvybės. Todėl pašalino 
jį 

Faridas perskaitė man iš lūpų, užsimerkė, lyg atsitverdamas nuo 
tokios galimybės. 

— Aš apie tai nepagalvojau, — geibiai parodė ženklais. Sunėrė 
rankas tarsi maldai. 

Paėmiau jį už peties, ženklais paklausiau: 

— Ar nepastebėjai, gal Karlušas buvo išsikruvinęs? 

— Jie buvo toli. Man regis, ne, bet nesu tikras. 

Sunki tyla užspaudė mums lūpas. 

Likome su Euriku Damašu, rabinu Loza ir Migeliu Ribeiru. Vie- 
nas ar daugiau jų susidėjo su kuriuo nors iš svarstovų kuopelės 
narių. 

— Mums reikės su visais jais pasikalbėti, — pasakė Faridas. 

Aš linktelėjau ir mintyse ėmiau dėlioti, kaip paaiškinti mūsų 
rastus įkalčius. 

Dėdė buvo namuose visai vienas, jį aplankė mergina, kurią paži- 
nojo daugelį metų, kepėjo padėjėja, galbūt kokio nors seno draugo 
dukra. Ji buvo didžiai susirūpinusi. Pastaruoju metu vyras ją mušė. 
Ką ji turėtų daryti? Mano mokytojas pasodino ją prie virtuvės stalo 
ir įpylė taurę vyno, atmiešto vandeniu, pasiūlė macų. Juodu šnekė- 
josi apie jos neviltį, iki atsklidę iš gatvės šauksmai patraukė jų 
dėmesį. Iškart sumojęs, kas dedasi, Dėdė paliepė jai tyliai sėdėti, 
katės žingsniais išslinko kieman, o paskiau krautuvėlėn paieškoti 
savo šeimynykščių. Bet aš buvau begrįžtąs į namus iš kelionės nu- 
pirkti košerinio vyno, o Estera — turgavietėje priešais Šv. Stepono 
bažnyčią. Judas buvo su tėvu Karlušu. Motina ir Sinfa leido siestą 
su kaimyne. Kai „senieji krikščionys ėmė daužyti krautuvėlės du- 
ris, jis nusivedė merginą į rūsį, iš apačios užtraukė vieton viršum 
dangčio aptriušusį persišką kilimą. 

Langų angeles šiaurinės sienos viršuje dengė užuolaidos, kad 
niekas negalėtų pažvelgti vidun. Mažutės langinės užrakintos. 

Kažkuriuo laiku vėliau, per trumpą riaušių ramybės tarpsnį, į 
rūsio duris pasibelsta. Pažįstamas balsas šaukėsi pagalbos. Puolęs 
laiptais viršun, Dėdė atvėrė mūsų sinagogos slenkstį broliui iš svars- 
tovų kuopelės. Šis žmogus anksčiau buvo susiginčijęs su Dėde dėl 
vertingo rankraščio, galbūt bandė jį įsigyti slapčia nuo mano moky- 
tojo. Kad ir kokia konkrečiai būtų to žmogaus nuodėmė, pelnė jam 
Hamano veidą. Ir vis dėlto, kai lauke siautėjo riaušės, bet kokia 
pagieža kol kas privalėjo būti pamiršta. 

Staiga iš už svarstovo vidun žingtelėjo Eurikus Damašas. Jis puolė 
netikėtai, nustūmė Dėdę laiptais žemyn. Štai iš kur jam ant peties 
ryški mėlynė. Mano mokytojas pasikėlė ant vieno kelio ir tuomet 
buvo sugriebtas iš užpakalio. Ant kaklo jam apvyniotas rožinis. „Ne- 
sipriešink, ir prisiekiu Tora, aš pasigailėsiu merginos!“, sušuko Da- 
mašas. 

Dėdė pasidavė, tą mirksnį suvokdamas, kokią auką buvo pa- 
šauktas padaryti. Jam buvo užgniaužta gyvybė. Svarstovas, ka- 
dais buvęs šohetas, pakėlė mano mokytojo kūną ir perpjovė ger- 

klę, idant būtų tikras, jog šis neatgis. Dėdė buvo atsargiai pagul- 
dytas ant grindų. Kraujas netrukdomai plūstelėjo ant maldų dem- 
blio. 

Po nagu buvo pakištas juodas siūlas, kad įtarimas kristų ant 
Simono. 

Tuo tarpu mergina pasitraukė prie rytinės rūsio sienos ir susigū- 
žusi meldė pasigailėti. Damašas sulaužė Dėdei duotą pažadą, su- 
griebė ją, bet kai smaugė, rožinis nutrūko. Jis perpjovė jai gerklę, 
paskiau sviedė žemyn. Jos galva trenkėsi į gėlių vazoną. Nosis sulū- 
žo ir groteskiškai persikreipė. Per kelias sekundes mergina mirtinai 
nukraujavo. 

Rožinio karoliukai pasklido po skalūnines rūsio grindis. Dama- 
šas paliepė svarstovui juos surinkti. Vienas liko nepastebėtas po 
mūsų stalais. 

Paskiau svarstovas paėmė iš ungurio pūslės raktą nuo genizos, 
atrakino užmaskuotą dangtį. Pačiame viršuje gulėjusi paskutinioji 
Dėdės Hagada godžiai pasklaidyta, ir galiausiai žudikas aptiko 
pavaizduotą kaip Hamano savo paties veidą. Išsigandęs jis paslėpė 
rankraštį po apsiaustu ir pasakė Damašui, jog privalą kuo greičiau 
pasišalinti. 

Damašas žinojo, kur rasti mūsų lazurito žydrę ir paauksas, tad 
paprasčiausiai pasiėmė dažus iš juodmedžio dėželių. 

Abu drauge jie išrengė kūnus, kad atrodytų neva Dėdė ir mergi- 
na mylėjosi. Šitaip norėta paskutinįsyk žiauriai pasityčioti iš mūsų 
šeimos. Ir, žinoma, kaltę suversti merginos vyrui. Galimas daiktas, 
svarstovas protestavo. Bet jam priminta tariamai baisi paslaptis, dėl 
kurios buvo šantažuojamas. 

Visa šita žudynė sukėlė Damašui jaudulį, nes esama vyrų, ku- 
riems lytiškumas glaudžiai persipynęs su prievarta. Arba galbūt jam 
atrodė, kad scenai trūksta paskutinio, iškrypėliškai poetiško potė- 
pio. Panoro išniekinti Dėdės kūną dar šlykščiau. 

Jis išsitraukė savąjį vyriškumą ir išliejo sėklą ant Dėdės. 

O dėl merginos, tai svarstovas ją visgi šiek tiek pažinojo. Jos 

tėvas buvo ne tik Dėdės, bet ir jo paties geras draugas. O jos 
aprangoje buvo kažkas tokio, kas būtų galėjęs išduoti šią sąsają. 
Tad jis pasigriebė jos suknelę ir palaidinę, netgi apatinius drabu- 
žius. 

Gal Judas stovėjo laiptų viršuje ir matė visa tai? Gal buvo ap- 
glėbtas žudiko rankų ir išsineštas? 

Paskiau svarstovas sau ant kaktos, taip pat ir Eurikui Damašui, 
užrašė slaptą Dievo vardą. Galbūt ir ant Judo kaktos. Galingą var- 
dą, kuris buvo paimtas iš praktinės kabalos vadovėlio ir kuris turėjo 
padėti jiems pereiti per sienas. 

Ir tuomet jie išnyko. 


Šeštas skyrius 


Kai kartojau Faridui savo įsivaizduojamą įvykių seką, išgirdau 
kieme vyrišką balsą. Tai buvo mūsų kaimynas, rabinas Solomonas 
Ibn Verga, kurio barzdotą veidą rėmino durų anga. Jis guodžiamai 
kalbėjo Sinfai apie Dievo gailestingumą. Vienoje rankoje laikė tris 
skalūno plyteles, kitoje — pintinaitę svogūnų. 

— Tau pasisekė, vaikine! — nusišypsojo jis. Tartum bijotų per- 
žengti mūsų namų slenkstį, nepajudėjo manęs link. 

— Bet daugeliui iš mūsų — ne. Judas dingęs. O Dėdė... 

— Taip, Sinfa man pasakojo. — Jis pastatė ant žemės pintinėlę 
ir pamojo, kad prieičiau. Kaip vyresnysis suėmęs mane už peties, 
pamokė: — Niekada nepamiršk, kad tavo gyvybė buvo išsaugota, 
idant prisimintum. O aš šias bedieviškas riaušes padarysiu savo 
rašomos knygos apie žydų istoriją kulminacija. 

— Istorijos knygos? — paklausiau. Niekad nebuvau girdėjęs, 
kad nuo pat Juozapo“ laikų koks nors žydas būtų rašęs tokį dar- 
bą. 


* Juozapas Flavijus (Joseph ben Matthias) — Žydų istorikas (37 — 100? m.e. 
metai). 

— Būtent, — atsakė rabinas. — Pasakojimą apie visus dilgėlių 
vartus, pro kuriuos mes praėjome pakeliui į Alyvų kalną. 

„Mes iš tiesų Žengiame į naują erą, pagalvojau. Tai bus pasau- 
lis, apibrėžtas istorijos tekstų, o ne Dievo darbų. Rabinai ir kabalis- 
tai taps atgyvenomis." 

— Siūlau iliuminacijoms panaudoti savo pastarųjų dviejų dienų 
patirtį, — pridūrė jis. — Paversk tai, ką išgyvenai paveikslais. To- 
kia mums, žydams, yra meninė kūryba. — Jis padavė man plyteles. — 
Turbūt iš jūsų kiemo. Mėtėsi gatvėje. 

Padėkojau, jis palinkėjo man ramybės ir buvo beapsisukąs eiti. 

— Ak, ojeigu jums reikėtų svogūnų... — Jis iškėlė pintinėlę. — 
Kažkas apvertė vežimaitį. Jų tenai ne kažkiek, bet atiteko mums 
pigia kaina. 

Vėlgi, kas galėtų pamanyti, kad tokiomis akimirkomis humoras 
įmanomas. Ir vis dėlto mudu nusišypsojome. 

Nejau beprotystė kaip ir įžvalga užeina blyksniais? 

Ir tuomet išgirdau juos. Pirmuosius bangomis atsiritančius besi- 
artinančių „senųjų krikščionių“ riksmus. Prasispraudžiau pro sve- 
čią ir nubėgau prie vartukų. Iš tai sustiprėjančių, tai pritylančių 
murmesių ir šauksmų nusprendžiau, kad jie artinasi iš vakarų pu- 
sės, nuo katedros. Ir sparčiai. 

— Kas tai, vaikine? — paklausė rabinas Solomonas. 

Pasigręžiau į jį: 

— Verčiau jūs eikit namo, rabi. Man regis, dar nesibaigė. 

Jis užsimetė ant galvos apsiausto gobtuvą. Žengdamas pro ma- 
ne savaip persakė eilutę iš Patarlių knygos: 

— „Dievas baudžia tą, kurį myli, kaip tėvas sūnų, kuriuo gėri- 
si." Mes esame jo išrinktoji tauta. Mes dar išvysime atstatytą Šven- 
tyklą.* 

Sukviečiau draugėn šeimyną ir pasakiau, kad turį lygiai vieną 
minutę mantai susirinkti. Puolęs išvietėn, mediniu samčiu pakabi- 


* Kalbama apie žydų Viešpaties Šventyklą Jeruzalėje, kurią Šventajame Rašte 
raginama atstatyti (ST, Ag 1,1-15; Zch 1,16;8,9). 

nau gumulą bjaurasties, paskiau ištepliojau ja apšiurusį kilimą, den- 
giantį mūsų rūsio dangtį, — šitaip vyliausi atbaidyti plėšikus ar 
įsibrovėlius. Iš savo kambario pasiėmiau žvakę ir skiltuvą, kelis 
apklotus ir ąsotį vandens. Slaptame skyrelyje komodos dugne glū- 
dėjo veleno juosta su įrašytais mano ir Dėdės vardais. Sugriebiau 
ją ir apsivyniojau apie riešą auksinėmis raidėmis žemyn, prie odos, 
kad nebūtų galima perskaityti. Paskiau visus nusivedžiau žemyn į 
rūsį, be paliovos save keikdamas; tas minutes, kurias praleidau 
kalbėdamasis su Faridu, būčiau galėjęs paskirti Judo paieškoms. O 
dabar... 

Kai supratau, kad negalėsime šią dieną palaidoti Dėdės, užve- 
džiau netvirtu balsu maldą, prašydamas Dievą atlaidumo. Užmer- 
kęs akis, siūbuodamas visu kūnu podraug su savo širdies tvinks- 
niais meldžiau, kad šis nusižengimas priedermei niekaip 
nesutrukdytų jo sielos kelionės. 

Likusią pirmadienio dalį mes — motina, Estera, Faridas, Sinfa ir 
aš — laukėme. Sėdėjome kiekvienas savame atskirame pasaulyje, 
niekas nekalbėjo. 

Ryškus dengiančio negyvą merginą maldų kilimėlio mėlis; šil- 
tas, sodrus Sinfos plaukų kvapas, kai ši, pakišusi galvą man po 
marškiniais, alsavo karščiu; neramus cikadų zirzesys kieme. Visi 
išdavikiški pojūčiai aitrino tą patį klausimą: kodėl esu čia ir turiu 
viską matyti, klausytis ir uosti, kai tiek daug mūsiškių žuvo? 

— Man beveik norisi, kad būčiau žuvęs su jais, — sukuždėjau 
motinai. 

— Kaltė laikosi prie mūsų kaip Dievas, — atsakė ji. — Argi 
galėjo būti kitaip? 

Kaskart, kai manydavau savo motiną nesant vertą kovoti dėl 
jos, ši užklupdavo mane panašiu posakiu. 

— Mes gyvename, kad prisimintume, — pasakė Sinfa, pakarto- 
dama rabino Solomono žodžius. 

Gal šitaip mėgdžiodami suaugusiuosius vaikai geba išsaugoti 
viltį 2 

Staiga iš gatvės atskriejo šūksmai, kaltinantys marranos, kad 
raganyste prišaukę sausrą. 

Tai buvo tądien pirmasis iš trijų atskirų kartų, kai išgirdome 
Nazarėno sekėjus. Šimtai jų užgriuvo mus bangomis, vedami do- 
minikonų vienuolių, šaižiais, spygiais eunuchų balsais šaukiančių 
mums išeiti ir būti apvalytiems liepsnomis, koneveikiančių velnio 
išperas žydus. „Bichos meio-humanos, pusžmogiai padarai", vadi- 
no jie mus. Sykį, jau į pavakarę, mūsų rūsio kaštonmedžio balkius 
sudrebino dūdmaišių muzika, lyg kviesdama mugėn. Paskutinįsyk, 
mano apskaičiavimu tris valandas po to, kai nusileido ketvirtasis 
Perėjimo vakaras, per tamsą mus pasiekė šaižūs kvyksniai — tarsi 
gatve kas nors gintų kiaulę. Meldžiausi, kad būtų tik tiek. 

Dusyk perbildėta per mūsų namus, sudaužyta visa, kas dar bu- 
vo likę iš baldų. 

Sinfa gūžėsi tarp Farido ir manęs. Estera laikėsi stoiškai. Apie 
jos akis nebeliko tamsaus dažų apvado, žylantys plaukai netvar- 
kingai krito ant pečių. „Aktorė, kurios draugai aktoriai visi mirė, 
kurios teatras sudegintas iki pamatų", pamaniau. 

Motina gniaužė rankoje savuosius talismanus ir tyliai meldėsi. 
Kai pakeldavo akis į mane, mačiau, kad lygina, kiek aš panašus į 
Judą. 

Jeigu krikščionys būtų aptikę rūsio dangtį, visi būtume žuvę: 
lentos paskubom sukaltos vieton, o tikrųjų durų skląstis sulaužy- 
tas, kai įsiveržiau vidun, ieškodamas Dėdės. Vienas klaidingas žings- 
nis užtiesto kilimo viduriu, ir jie tikra šio žodžio prasme būtų už- 
griuvę ant mūsų. 

Kai nusileido sutemos, ištepiau Dėdę ir merginą mira, kad ši 
nustelbtų besiskiriančius kvapus, žyminčius akimirkas, kai siela 
apleidžia kūną. Paskiau vėl juos uždengiau maldų kilimėliais. 

Padedama taukų ekstrakto, žaizda nuo vaikino ieties mano dil- 
byje galop užsivėrė. Kad geriau gytų, užtepiau ją plonu medetkų 
sulčių sluoksniu ir aprišau drobine skepetaite. 

Sykį sutelkiau drąsą ir šnibžtelėjau tetai Esterai: 

— Ar kada nors anksčiau esi mačiusi mMirusiąją merginą? — 
Teta sėdėjo ant suolelio, kurį atsinešėme iš virtuvės, užsimetusi ant 
pečių mano motinos storą rudos flamandiškos vilnos mantiliją. De- 
šinė jos ranka, apsukta kruvinu drobiniu rankšluosčiu, buvo įspraus- 
ta tarp kojų, saugojo tai, kas buvo išniekinta. 

Nepratarė nė žodžio, ir supratau, kad siela pabėgusi giliai jos 
kūno vidun. 

Gal buvo žiauru Esterą to klausti? Man tai nerūpėjo; privalėjau 
sužinoti, ar ją pažįsta. Ne iš gašlių paskatų, kaip teta veikiausiai 
pagalvojo. 

Pasilikau merginos auksinį sutuoktuvių žiedą savo kapše, idant 
atiduočiau jos vyrui, ir meldžiaus, kad tik anas dar būtų gyvas ir 
galėtų saugoti jį atminimui. 

Dėdės žiedą su akute pabučiavau ir padėjau juodmedžio dėžu- 
tėn, kurioje anksčiau laikėme savo paauksas; jaučiau, kad Esterai 
būtų skaudu matyti mane juo mūvint. 

Kai motina pasiteiravo mane, kur dabar yra ši atminimo dova- 
na, pagalvojau, kad galėtų būti tinkamas laikas pasišnekėti su ja. 

— Kas žinojo apie genizą? — paklausiau. 

Ji įtraukė galvą kaip višta, išpūtė į mane akis, lyg būčiau nete- 
kęs proto, ir liepė daugiau neklausinėti. 

Kai katedros varpai išmušė vidurnaktį, išgirdome kieme Britą, 
mūsų skalbėją „senąją krikščionę", pašėlusiai šaukiant mus šaižiu 
pasiklydusios žuvėdros balsu. Jau buvau beatsiliepiąs, bet motina 
staigiai atkišo į mane rankas ir sudėjo jas kryžiumi. 

Tuomet suvokiau, kad nė pats velnias tikrai nežino, ar mano 
brolužis nepatekęs į nagus kankintojams, neturintiems pagarbos 
nei kūno grožiui, nei sielos šventumui. 

Ir paklausiau savęs, kas tas žmogus, kuris pagal musulmonų 
papročius įrėžtas Patvariojon lentelėn. Prisiekiau sau išsiaiškinti 
merginos tapatybę. Labiau negu bet kada tikėjau, kad ši yra pa- 
slapties raktas. 

Antradienį, vos rytui išbrėškus, nusprendžiau, kad jau gana tam- 
sos ir dvejonių. Nuo oro ir judesių stokos man surakino kojas ir 
rankas. Rausvai violetinėje priešaušrio prieblandoje ryžausi leistis į 
Judo, Rezos ir svarstovų kuopelės narių paieškas. Samprotavau, 
kad tokią ryto valandą sutiksiu nedaug krikščionių. 

— Nereikia tau eiti! — sukuždėjo motina. Jos nagai susmigo 
man į kūną. — Ne! Dar nesaugu. Ir privalai sukalbėti rytmečio 
maldas. Dėdė supyks, jeigu neatliksi priedermės Viešpačiui. 

— Rytmečio maldos gaus palaukti! — atšoviau. Išsilaisvinau iš 
jos ir patikėjau visą savo kapšo turinį, išskyrus peilį, Faridui. 

Šis priėmė mano atiduodamus daiktus be jokio gesto. Jo akys 
buvo paraudusios, skruostais varvėjo prakaito dryželiai. Kai pabu- 
čiavau jį kakton, ši degė, atsidavė negera liga. Bičiulis nusigręžė 
nuo mano tiriamo žvilgsnio, ir aš išvydau, kad mėlynės jam ant 
sprando subjurusios iki juodumo ir geltonumo. 

— Kaip jautiesi? — rankomis paklausiau. 

— Dygliuotas žvėris raižo man vidurius, stengdamasis ištrūkti, — 
vangiai ženklais atsakė jis. 

Nejau tai maras? Jeigu jis numirs, kas išsakys mano slapčiau- 
sias mintis, padės surasti žudiką? 

Persmelktas nevilties, tebestebėjau jį, prisiminiau, kad tai mūsų 
sena bičiulė Mursa Benžamin pirmoji pasakė, kad mudu dvyniai, 
padovanoti skirtingiems tėvams. Mieloji Mursa turėjo netrukus vėl 
ištekėti po savo pirmojo vyro ligos ir mirties. Bet ar ji nors liko 
gyva? 

Leisdamasis į paieškas, pasiėmiau iš mūsų pašiūrės plaktukų ir 
pakuždom kreipiausi į Dievą: „Sugrąžink mums Judą ir vieton jo 
pasiimk mane“. 

Apsaugai nuo krikščionių sugiedojau sieloje eiles iš Zoharo. 

San Pedro gatvė arčiausiai manęs buvo tuščia. Tamsus, tirštas 
rūkas gaubė miestą. Langinės, kurios atlaikė riaušininkų antpuolį, 
buvo užrakintos, lyg niekad nebūtų ketinama jų vėl atverti. Žuvė- 
dros sklandė viršum galvos, švytinčios, lyg tuoj tuoj ims ir užsi- 

liepsnos. Žemiau, prie Šv. Petro vartų, kažkokia stambi moteris, 
nešina ant galvos pintine, leidosi bėgti sunkia šokuojančia ristute. 
Aukštai viršum jos, už dvynių katedros bokštų, dangun rangėsi 
dūmų juostos; matyt, Rosijuje vis dar siautėjo laužas. 

Tėvo Karlušo būsto durys tebebuvo užrakintos. Šv. Petro bažny- 
čios viduje kabančios alyvos lempos spragsėjo liepsna. Navoje gu- 
lėjo lavonai — išsikėtoję it krantan išplauti nuskendę žvejai. 

Senjora Telu, siuvėja, aukštielninka dryksojo po transeptą puo- 
šiančia Apreiškimo freska. Jos veidas buvo baltas, vaškinis, akys 
užmerktos. Jokio kraujo. Nė lašo. Jai per petį karojo alavinis švil- 
pukas, kuriuo šaukdavosi savo vaikus. 

Kažkoks urzgesys privertė mane atsigręžti. Rausvasnukis gels- 
vai rusvas šunėkas stovėjo uždėjęs priekines letenas ant pilvo žmo- 
gaus, kurio krūtinė iki juodumo buvo permirkusi krauju. Pastatęs 
ausis jis pakėlė apskretusią, virpančią viršutinę lūpą ir apnuogino 
iltis, suurzgė iš gerklės gilumos, lyg aš rengčiausi kovoti su juo dėl 
kūno. 

Patraukiau Šv. Mykolo bažnyčios link. Priešais Nazarėno alto- 
rių tysojo daugybė sustingusių, tylių negyvėlių. Paėmiau nuo šoni- 
nės koplyčios žvakę ir ėmiau ieškoti. Judo tarp jų nebuvo. 

Šv. Stepono bažnyčios kiemo sode, apvalios puikių medetkų 
klombos viduryje, aptikau paauglės kūną, kurį abejingu žvilgsniu 
metodiškai lesnojo pakumpęs maitvanagis. Stebėdamas jį patyriau, 
kad šie paukščiai pirmiausiai plėšia minkštuosius audinius — lū- 
pas ir liežuvį, akis. Mergaitės buvo neįmanoma atpažinti. 

Jau buvau bepasišalinąs, kai iš savo slaptavietės šoninėje koply- 
čioje išlindo bažnyčios prižiūrėtojas. Mano paklaustas, jis papurtė 
galvą ir atsakė: 

— Ne, tėvo Karlušo čia nebuvo. Tik kiti kunigai. Daugelis trau- 
kė prie upės. Buvo kalbama apie valtis, gabenančias žydus kiton 
pusėn. 

Supratau, kad vienintelis dalykas, dabar galėjęs išmušti iš vė- 
žių — tai švelnumas. Kai apkabino mane, žemė išslydo man iš po 

kojų. Nustūmiau jį ir siekiau pasiremti sienos. Paskiau pabėgau. 

Aušra skleidė viršum horizonto vaiskią šviesą. Kregždės pla- 
Čiais ratais Zujo ore apie mane čirpdamos tartum kažkokia greita- 
kalbe. Pasukęs prie Težo, nupasakojau Judą žuvų pardavėjoms, 
ruošiančioms prekystalius praeitos nakties laimikiui. Jos nieko ne- 
buvo mačiusios. 

— Nejau žudė žydus? — viena paklausė mane ir nusižiovavo, 
lyg ši mintis jai būtų buvusi nuobodi. 

Apverčiau moteriškės staliuką, ir ši sukliko it papūga. Bet nie- 
kas nedrįso stoti prieš mane; žmonės atpažįsta beprotybę ir trau- 
kiasi nuo jos. 

Paskiau pasukau į miesto centrą, iki vidinio Terreiro do Trigo — 
Kviečių aikštės — pakraščio. Toliau eiti nedrįsau; prieplaukos rajo- 
ne dvejetas portugalų krovikų ir grupelė šviesiaplaukių šiauriečių 
jūrininkų šūkaliojo ir svaidėsi keiksmažodžiais. Tarp jų tysojo ket- 
vertas negyvėlių. Krūva užmuštų šunų padrikai gulėjo aplink orna- 
mentinį kryžių aikštės viduryje, jų kraujas merkė paklotus šiaudus 
iš neseniai iškrautų ryšulių. Kiek toliau, vienoje iš krantinių, prie 
kurios paprastai būdavo remontuojami laivai, džiūgaujanti minia 
susirinko stebėti, kaip prievartaujama afrikietė vergė mergina. Veidu 
prispausta prie gličių lentų, ji kriokčiojo nuo nugarą užgulusio 
mažo žŽmMmogėno šiurkščių, nirtulingų stūmių. Jūrininkai ir pirkliai iš 
plūduriuojančio laivų miesto stebėjo ir juokėsi. Pasukau atgalios į 
Mažąjį žydų kvartalą, kur palyginti buvo saugiau. Ir pirmieji žygiai 
tartum iškėlė man klausimą: „Ar „senieji krikščionys" taip stipriai 
mūsų nekenčia todėl, kad davėme jiems Jėzų, Išganytoją, kurio jie 
iš tikrųjų visai nenorėjo?" 


Vienaukštis Rezos namas, kuriame ji gyveno kartu su savo uoš- 
viais, stovėjo Citrinmedžio aikštės šiaurinio perimetro viduryje. Kai 
tenai nukakau, saulė buvo ką tik iškišusi akį iš už rytų horizonto. 
Duris radau uždarytas, bet neužrakintas. Virtuvėje pakrypęs riog- 
sojo didžiulis kaštonmedžio stalas: jam stigo dviejų kojų. 

Kažkuris kaimynas išgirdo mane ieškant ir pro gatvės duris įki- 
šo galvą vidun. Smulkus žmogutis nuo skustuvo paraudusiais skruos- 
tais ir užmiegotomis akimis. Kai paklausiau, ar nematęs Rezos, 
nusispjovė į mane. 

Nejau tie krikščionys visados tikisi, kad mes glebna ranka nusi- 
šluostysime jų panieką ir toliau vilksime kojas netikron ateitin? 

Pastūmiau jį taip smarkiai, jog išlėkė gatvėn ir parkrito klykda- 
mas. 

Gal kokių ketverių metų mergytė stoiškai sėdėjo ant pagalvės 
Rezos darže — nuoga. Jai ant kaktos pirštu anglimi buvo nupieštas 
statmenas kryžius. Knebinėjo razinas. Tamsūs plaukai styrojo nu- 
kirpti prie pat pečių, slaptingas rudas akis rėmino ilgos, dailios 
blakstienos. Ant dešinio nykščio ji neturėjo nago. 

— Aš pabėgau, — pasakė ji. 

— Koks tavo vardas? — paklausiau. 

Mergytė abejingai pažvelgė į mane ir papurtė galvą. 

— O kur tavo tėvai? 

Ji susikimšo burnon razinas. Perplėšiau perpus paklodę ir pri- 
dengiau ją. 

— Pasiimsiu tave pas save į namus, — pasakiau. — Ten būsi 
saugi. 

Ji norėjo būti nešama ant pečių. Taip keista buvo girdėti vaiko 
juoką. Pastačiau ją ant grindinio ir priverčiau eiti. 

Namie pirmąkart susivokiau, kad virtuvė visa apversta aukštyn 
kojomis. Suskilusiame ąsotyje prie šaltos krosnies buvo likę kele- 
tas brangių acto lašų. Išvarvinau juos sau ant delnų ir mergytei ant 
kaktos. Visiškai nuvaliau nuo jos kryžių. Mudu nulipome į rūsį. 

— Kas čia? — išpūtė akis motina, lyg mergytė mestų iššūkį jos 
sielvartui. 

— Radau ją Rezos namuose. Bet Rezos tenai nebuvo. Tik ji. 

Motina patylom nusikeikė, paskiau paėmė iš manęs mergytę ir 
tvirtai prispaudė prie savęs. 

— O Judas? — paklausė. 

Papurčiau galvą. 

— Pamečiau jo pėdsakus. 

Motina nukreipė žvilgsnį į sieną. Toks pat iškankintas judesys 
kaip ir mano vyresniojo brolio Mordekajo visai prieš mirštant. Kai 
galop liovėsi alsavęs, suvilgiau pirštą jo paskutiniąja ašara ir per- 
braukiau sau per lūpas. Kai paragavau to sūrymo, manimi nelygi- 
nant dykumos vėjas perbėgo skaudus palengvėjimas. 

Ir kaip tik tuomet mane ištiko antroji iš vizijų — pirmoji nuo 
mudviejų priverstinio pokalbio. Nuo kojų ji šovė man galvon ir išsi- 
veržė iš burnos klyksmu. Šioje vizijoje stovėjau mūsų kieme. Morde- 
kajas sėdėjo ant stogo, šalia skardinio trubadūro vėtrungės. Smel- 
kiamas ilgesio norėjau prie jo prisijungti. Mano žvilgsnį patraukė ta 
pati tolima šviesa, kurią visados regėdavau savo vizijose. Priartėjusi 
ji persimainė į didžiulį žėrinčių spalvų erelį su vėduokliška uodega. 
Jo galva buvo vaiduokliškai balta, o akys it prizminiai kristalai blyk- 
čiojo tai violetiniai, tai raudonai. Apykaklė gelsvai žalia, dešinys 
sparnas sidabrinis, kairysis — auksinis. Krūtinė — murikinės srai- 
gės purpuriškumo. Sklęsdamas žemyn prie mūsų stogo, šis didžiulis 
paukštis išskėtė nagus ir lengvai pagriebė Mordekają. Šūktelėjau: 
„O kaip aš?" Mordekajas atsakė: „Po daugelio metų mums prireiks 
tavo pagalbos. Tu vis dar turi darbuotis Dievo labui". Saugus galin- 
guose erelio naguose jis tolo į rytus, Jeruzalės ir Alyvų kalno link. 

Vadinasi, mano tikrasis darbas visados buvo išvaduoti savo šei- 
mynykščius iš faraono, saugiai palydėti juos iš Portugalijos? Nejau 
žmogus gimęs per savo gyvenimą atlikti vieną didžiulį uždavinį? 

Dabar, kreipdamasis į motiną, paklausiau: 

— Ar girdėjai per pastarąsias kelias savaites ką nors įdomaus iš 
Dėdės apie jo draugus svarstovus? Kokių nors abejonių... piktu- 
mo? 

Ji nesiteikė atsakyti, tik ėmė sukioti ir traukyti sau ant smilki- 
nių plaukus. 

Mergytė, kurią suradau Rezos darže, klestelėjo ant skalūno ply- 
telių ir abejingai žvelgė į mane. Sinfa atsistojo priešais ją, spitrijo 

prisimerkus, čiupinėdamasi ant sprando plaukus. Kol man dar ne- 
persidavė ši nevilties nuotaika, išbėgau ieškoti svarstovų. 


Djegus gyveno vienas būste šalia Šv. Tomo bažnyčios, mažiau 
nei šimtą žingsnių nuo rytinių miesto sienų, dažniausia krikščio- 
niškoje Alfamos dalyje. Kol kopiau gatvėmis į ten, namų langinės 
ėmė klangėdamos atsivėrinėti. Miestiečiai su ilgomis megztinėmis 
kepuraitėmis, užmaukšlintomis žemai ant kaktų, spoksojo į mane 
žiovaudami ir mirksėdami. Darban boglino darbininkai. Mano pil- 
vas pradėjo urgzti, reikalaudamas sūrio riekelės ar macų paplotė- 
lio. Bet pamiršau pasiimti pinigų. Rasi būčiau galėjęs paprašyti 
raugintos duonos plutelės, bet buvo diena prieš penktąjį Perėjimo 
vakarą. Aišku, chametz vis dar man draudžiama. 

Vienų durų prieangyje stovėjo daili mergaitė su šiaudukais nuo 
miego susivėlusiuose plaukuose. Ne vyresnė už Sinfą, buvo apsi- 
gobusi vilnone antklode. Pašnabždom šūktelėjo mane, ir mirksnį 
praskleidė savo dangalą. Buvo nuoga, krūtys mažutės ir grakščios, 
berniokiški klubai. 

— Už du kiaušinius pasiimsiu tave savo nuošalion vietelėn, — 
sušnabždėjo. — Kodėl paprasčiausiai ne... 

Štai kas atsitinka mūsų tauriausiame ir ištikimiausiame mieste, 
kai vaikai paliekami Bemeilystės dievui. 

Kiek priekyje, nuo stataus šlaito krašto priešais mažutę aikštę 
šalimais San Bartolomiu bažnyčios ketinau apžvelgti Lisabonos cen- 
trą ir įsitikinti, ar krikščioniškoji audra baigėsi. Naivu buvo netgi 
svarstyti tokią mintį; už kokios mylios apačioje, slėnio viduryje, ply- 
tėjo Rosijaus aikštė. Ten jau buvo susirinkę bent tūkstantis „senųjų 
krikščionių". Dvejetas didžiulių gaisrų driekė liepsnas dangun. 

Iš mano apžvalgos taško ant šlaito viršūnės „senieji krikščio- 
nys" atrodė mirksniui nusimetę žmogiškąjį pavidalą ir panašūs į 
skruzdes, padrikais pulkeliais zujančias šen ir ten. | 

Spėdamas, kad grupelės marodierių netrukus pasipils po mies- 
tą, nuskubėjau prie Djegaus būsto. Didžiulio namo durys buvo už- 

rakintos. Jis gyveno antrame aukšte, tad šūktelėjau viršun. Iš kita- 
pus gatvės mane įtariai ėmė stebėti griaučius primenantis senas 
kurpius su dviem plaktukais panašiame į leteną delne. Atrėmiau 
žmogėno žvilgsnį, ir šisai staigiai nusisuko. 

Rankiodamas nuo gatvės akmenėlius, suskatau svaidyti juos 
į Djegaus langines. Pro trečio aukšto langą tuoj viršum jų iškišo 
galvą apsiblaususi senė krauju pasruvusiomis akimis ir Žžilais še- 
riais apžėlusiu smailu smakru. Laikė sau apie galvą juodą šalį, 
buka raudona nosis buvo mažne visai nugraužta kažkokios li- 
gos. 

— Ko nori? — viauktelėjo navarietišku akcentu. 

— Djegaus Gonsalvišo. Ar matėte jį? 

Senė pernelyg energingai papurtė galvą ir apsilaižė lūpas. Bal- 
su, kuriuo visi jos žodžiai tartum sukibo išvien, pasakė: 

— Supranti, šiaip pas mus čia nesikišama į kitų Žmonių reika- 
lus. Dievas žino, aš tesirūpinu, ką kasdien veikia mano vyras. Bet 
kai kada Viešpats atsiunčia ką nors su klausimu, ir mes privalome 
atsakyti. Kadangi Viešpats stebi, ir jeigu to nepadarytume, tai... 

Spėjau, kad ji girta ar nevisprotė. 

— Tai jis čia? — nutraukiau ją. 

— Ojos, — rimtai, pamažu ištarė ji, tarsi metų metai patirties 
slėptųsi už šio žodžio. 

— Ką? 

— Akys! Tų portugalų akys didumo sulig graikiniu riešutu. Ir 
jie spokso, lyg norėtų pamatyti, kokios spalvos tavo siela. Ar tu 
niekad nesusimąstei, kad kaip tik čia šuo pakastas? 

— Klausykit, nežinot, ar Djegus šiandien čia buvo? — paklau- 
siau. 

— Dievas visada stebi. Šėtonas irgi. Ir kai visur tie kukulakiai 
portugalai, neištrūksi. Kai aš buvau... 

Pusbalsiu sukuždėjau: 

— Papasakok tai ožkoms, ragana! — Dar pasirinkęs akmenėlių, 
ėmiau stipriau svaidyti juos į Djegaus langines. 

— Jo čia nėra! — piktai suriko ji. 

— Tad kur jis? Aš neturiu laiko! 

Senė pažvelgė į dangų ir persižegnojo. 

— Žmones iš jo aukšto išsivedė vakar, — sukvaksėjo. — Vyrai 
portugališkomis akimis. 

— Ar galėčiau žvilgtelėti vidun? — paprašiau. 

— Kas tu esi? 

— Jo sūnėnas, — pamelavau. 

Ji išsilenkė per langą ir pakėlusi viršutinę lūpą it suerzintas 
asilas nužvelgė gatvę. Matyt, kurpius spoksojo į ją, nes iškėlusi 
jam kumštį suriko: 

— Imkis savo darbo, senas tinginy, išpendėjęs runkeli! 

Šis pamojavo jai delnu, lyg būtų pakvaišusi, prisimerkė ir pada- 
rė piktos akies ženklą su ištiestais mažyliu ir smiliumi. 

Šį užkeikimą ji atrėmė persižegnodama, paskiau vėl suriko ant 
jo. Išėmusi iš savo palaidinės raktą, numetė jį man į saujon sudėtus 
delnus. 

— Tik nesuvalgyk jo, — perspėjo mane. — Kito neturiu. 

Tikėjausi, kad vėl sukvaksės, bet buvo labai rimta. 

— Duodu žodį, — nuraminau. 

Pasiekęs antrą aukštą, paklebenau Djegaus durų rankeną ir ra- 
dau jas užrakintas. Tačiau durys į jo kaimyno būstą buvo išplėštos. 
Iš ten dvelkė keistas kvapas — lyg sūroko vandens. Prieš imdama- 
sis tyrinėti, sugrąžinau raktą viršutiniojo aukšto kaimynei. 

— Tu žydas? — paklausė ji. — Mat, supranti, jie buvo žydai. 

— Žydas, — sausai prisipažinau. 

Ji sugriebė mane už rankos. 

— (O dabar paklausk, ar ir aš ne tokia! 

— Turiu eiti, — pasakiau. 

Jos nagai susmigo man į kūną. 

— Paklausk, — pareikalavo. 

Ūmaus jos įsiūčio purslai aptaškė man veidą. 

— Jūs žydė? — abejingai paklausiau. 

Nespėjau išsilenkti — sudiržusiu senu delnu ji skėlė man antausį. 

— Jūs, portugališki išperos, niekad nesivaržote įžeisti Navaros 
damą! — šūktelėjo. — Bet aš ne... 

Iki vėl pasiekiau Djegaus būstą, ji vis dar rėkė. Beldžiau ir šau- 
kiau jį, bet atsakas buvo tik tyla. Staiga vis labiau imdamas baimin- 
tis dėl jo saugumo, pradėjau šaukti: 

— Djegau! Djegau! Čia tik Berekijas. 

Man neatsiliepė joks garsas. 

Įėjau į gretimą būstą. Jame gyveno senasis Levis Kalifa, nebe- 
praktikuojantis farmacininkas ir Talmudo žinovas, su našliu žentu 
ir dviem vaikaičiais. Kambarių būklė nepranašavo nieko gero apie 
Djegaus saugumą; baldakiminė lova priekiniame kambaryje buvo 
išplėšta. Ant rytinės sienos kruvinu pirštu nupieštas kryžius, o po 
juo pėdos dydžio raidėmis žodžiai: Vincado Pelo Cristo! Atkeršyta 
už Kristų! 

Degdamas panieka legionams „senųjų krikščionių“ tamsuolių, 
gadinančių Portugalijos įvaizdį, pastebėjau, kad žodis vingado bu- 
vo parašytas su klaida. Kaip gali jie tikėtis nors trumpam praregėti 
Dievą, jei nemoka nei teisingai rašyti, nei skaityti bent su kokia 
nors nuovoka? 

— Pone Levi! — atsargiai pašaukiau. 

Tyla. 

Prie tolimosios sienos durys į likusią būsto dalį suskaldytos gu- 
lėjo ant grindų. Peržengęs jas ir tykindamas pro atvirą angą, pate- 
kau į kvadratinį, ne daugiau kaip trijų pėdų pločio ar ilgio kamba- 
rėlį su storiausio ąžuolo parketu ir vieninteliu baldu — medine 
kėde. Ir vis dėlto, kažin ar kada nors anksčiau buvau patekęs į 
labiau baldais apstatytą kambarį? 

Iškart supratau peržengęs šventą slenkstį. 

Ant baltintų sienų juodomis mažutėmis hebrajiškomis raidėmis 
buvo surašyta Išėjimo knyga. Visa. Pradedant vardais izraelitų, at- 
ėjusių į Egiptą su Jokūbu, ir baigiant hebrajų vergų pabėgimu per 
Raudonąją jūrą, ir kaip Mozė pastato Maldyklą. Eilutės prasidėjo 

rytinės sienos viršuje, tiesia horizontalia linija tęsėsi į pietus, pas- 
kiau į vakarus iš šiaurės, sudarydamos žiedą. Spėjau, kad buvo 
prirašyta daugiau kaip du šimtai tokių žiedų. Raidėmis nelyginant 
šventasis medis buvo išmarginta visa viršutinė kambarėlio pusė. 

Buvo pradėta ir Kunigų knyga, tačiau staigiai nutrūko Įsakymu 
nedeginti Viešpačiui medaus. Matyt, kaip tik tuo metu krikščionys 
įsiveržė kambarėlin ir išsivedė rašiusįjį. 

Visai nereikėjo sukti galvos dėl tapatybės. Neabejojau, kad tai 
buvo Levis Kalifa. Kas kitas būtų buvęs toks pamaldus ir slapčia 
laiką leistų atpasakodamas pagrindinę Perėjimo istoriją? 

Pasijaučiau apimtas tokios pagarbos, jog paprasčiausiai pasisu- 
kau į sieną ir skaičiau; mano akys lakstė vis greičiau — kaip atsi- 
tinka dervišui, kai šis pagauna savo šokio ritmą. 

Nesitikėjau sutikti patį Kalifą. Bet virtuvėje ant grindų, sudau- 
žytos lėkštės šukėje, gulėjo dešinė ranka. Žinojau, kad ši priklausė 
jam, nes smilius, ant kurio visad nešiodavo žiedą su karneolio aku- 
te, buvo nupjautas. Šalimais gulėjo paskutinis anglies gabalėlis, 
kuriuo jo rašyta ir kuris, matyt, iškrito iš pirštų. 

Nukirsta ranka atrodo netikra. Betgi kodėl? Gal todėl, kad pro- 
tas negali patikėti, jog įmanomas toks žiaurumas! 

Ir kodėl taip yra, kad krikščionys mus ne tik užmuša, bet ir 
nukerta mūsų kūno dalis. Ar šitaip stengiamasi paversti mus ne- 
žmogiškais, kad geriau atitiktume jų susikurtą mūsų, kaip velnių, 
įvaizdį? 

Netoliese nuo jo pirštų galų mėtėsi juozažolės mėlynumo Kali- 
fos mylimųjų braziliškų papūgų galvos. Buvo davęs joms vardus 
Ternura, Švelnumas ir Empatia, Atjauta — Talmudo žinovo dviejų 
žodžių devizas. 

Švelnumo ir Atjautos kūnai, matyt, buvo pavogti dėl vertingų 
plunksnų. Ko gero, jos jau puošia kokio nors krikščionių didiko 
skrybėlę. 

Pasilenkiau pakelti ranką, kad ją paskiau palaidočiau, bet mane 
privertė atsisukti sugirgždėję medinėmis grindimis žingsniai. Prieki- 

niame kambaryje stovėjo senasis kurpius iš anapus gatvės, įbedęs į 
mane kantrias pilkas akis. Liesas, įdegęs, jis vilkėjo tik apatiniais 
marškiniais su prakaito dėmėmis ir prastų prasčiausias drobines kel- 
nes. Buvo kokių penkiasdešimties, plonų riešų ir siaurų, pakumpu- 
sių pečių. Už ausų styrojo susivėlusių žilų plaukų kuokštas. 

Vienoje rankoje laikė kurpalių, kitoje — plaktuką. 

Išsitraukiau peilį ir atkišau jį prieš save. „Vėl būsiu priverstas 
kovoti", pamaniau. Nenorėdamas susiremti su juo šventoje rašyti- 
nės Toros aplinkoje, žingtelėjau į priekinį kambarį. 

— Turi nedaug laiko, — pasakė jis kimiu balsu. 

Aš nieko neatsakiau, tik pagalvojau: „Kodėl krikščionys visa- 
dos laukia, kad žydai, prieš stodami kovon, ką nors pasakytų?" 

Mane apėmė pyktis, atrodė tarsi gyslomis tekėtų įkaitintas gyvsi- 
dabris. Dar žingtelėjau priekin, mus teskyrė trys žingsniai. Laukiau, 
kad jis pultų pirmas ir įsivaizdavau, kaip sukniubs nuo mano peilio. 

Vis dėlto nenorėjau jo nuskriausti; sakoma, kad pateisinamai 
atimti gyvybę ir šaltakraujiškai nužudyti — skirtumas labai men- 
kas, ir aš nesiimu tvirtinti, kad mano rega tokia gera, jog visados jį 
įžvelgčiau. 

Plaktuko galu jis pasikasė plikę viršugalvyje. 

— Tu nesupranti, ką turiu galvoje, aš esu draugas, — pasakė. 

— Tad mesk savo ginklus. 

Didžiai mano nuostabai, jis tvarkingai juos padėjo sau prie ko- 
jų. Rūpesčio raukšlės išvagojo jam kaktą. 

— Turi nedaug laiko, — pakartojo. — Jie ateina nuo upės. Tau 
reikia grįžti namo. Atėjau tave perspėti. 

— Kodėl? — paklausiau. 

— Na, paprasčiausiai sakykim, ponas Levis buvo geras draugas. 


Kada tu paskutinįsyk jį matei? 


Eime, sūnau. — Jis ištiesė man ranką. 
— Pasakyk, kada paskutinįsyk jį matei, prašau. Turiu žinoti. 
— Vakar. Dominikonai atėjo paimti jo ir šeimos. — Jis vėl ištie- 
sė ranką ir palietė man alkūnę. 

Nejučia atsitraukiau. 

— O Djegus Gonsalvišas? Ar jis buvo su ponu Leviuė 

Kurpius nerimaudamas pasisuko į duris. 

— Klausyk, privalai eiti! Nejau nesupranti? 

— Ar matei Djegų Gonsalvišą? 

— Ne. Jo čia nebuvo, antraip būčiau matęs. Galbūt jį sugavo. — 
Jis trūktelėjo pečiais, paskiau piktai tęsė: — Klausyk, aš einu. Gali 
dingti iš čia su manimi arba laukti, kol jie užgrius ir tave sučiups. 
Ir nesijaudink, ragana navarietė pasistengs, kad tave kaipmat su- 
rastų. Tai ji atidarė duris, kad jie galėtų paimti poną Levį neišlieda- 
mi prakaito. — Jis pasilenkė pasiimti plaktuko ir kurpaliaus. Stai- 
ga man kilo noras durti jam į sprandą. Tačiau kokiam tikslui būtų 
pasitarnavę, jei sužaločiau šį dorą krikščionį? 

Ar mano gyslomis tekantis gyvsidabris trokšta ko kito? 

— Eime, — paragino atsitiesdamas. Balsas nuskambėjo mal- 
daujamai — kaip mano tėvo, kai šis prašydavo, kad mokyčiaus. Iš 
už namo iki mūsų atskriejo šūksmas. Kurpius prisidėjo prie lūpų 
kreivą pirštą, parodydamas, kad tylėtume. 

It vaikai išsirengę pavojingan nuotykin abu drauge išsliūkino- 
me laiptinėn. Ragana navarietė, kaip jis ją vadino, stovėjo laiptinė- 
je virš mūsų, raukšlėtas jos veidas buvo perkreiptas. Senasis kur- 
pius iškėlė plaktuką ir lengvai stuktelėjo juo sau per galvą, 
parodydamas, ką jai padarys, jeigu išduotų, kur esame. Nutykino- 
me laiptais it sėlinantys prie grobio katinai. Dabar norėjau surasti 
Samsoną, perskaityti laišką, kurį mano Dėdė jam pasiuntė. Keti- 
nau pasiekti Porta de Sao Vicente, Šv. Vincento vartus, išsigauti iš 
miesto ir patraukti į šiaurės vakarus, jo namų link. 

Gatvėje kregždės vis dar it paklaikusios skraidė po rytmečio 
žvarbą. Iš vakarų pusės atskriejantį murmesį perskrodė pašaipus 
juokas jaunikaičių, kurių širdžiai mielas pavojus. 

Kurpius parodė gatve rytų pusėn, kur neryžtingai buvo bepra- 
merkianti akį saulė. 

— Keliauk su Dievu, — tarė jis, spusteldamas man petį. 

Aš padėkojau ir nubėgau. 

Nepajėgiu apsakyti, kaip giliai Dėdės mirtis turėjo būti aptem- 
džiusi man sveiką protą; bet kuris kitas žydas mano vietoje būtų 
sumojęs, kad dominikonai, tarsi atlikdami savo pirmučiausiąją re- 
liginę rytmečio priedermę, uždarys visus išėjimus iš miesto. 

Bėgti taip pat buvo klaida. 

Kaukšintys mano žingsniai permušė „senųjų krikščionių" bal- 
sus ir Mane išdavė. 

Kokio šimto žmonių minia stoviniavo priešais Šv. Vincento var- 
tus. Pastebėję mane, nelyginant strėles ištiesė mano pusėn rankas. 

Sustojau, kvapą man gniaužė baimė. Vis dėlto suvokimas, kad 
slystu pražūtin, privertė mane ištiesti ranką, lyg siekčiau įsitverti 
turėklo ar sienos. Aišku, sugriebiau tik orą, paskiau instinktyviai 
stvėriausi peilio, kuris padėtų man apsiginti. Bežadį mirksnį netgi 
sudvejojau, ar neatėmus sau pačiam gyvybės; tai būtų buvę lengva; 
tais laikais dar tikėjau nuosavu Dievu ir nebijojau mirties. Mirti — 
taip. Bet ne šlovingosios kelionės atgalios Dangaus karalystėn. Pas- 
kutinė malda, vienintelis dūris, ir būsiu laisvas. Pagalvojau: „Ver- 
čiau savo paties rankomis išlaisvinsiu savo sielą, nei šitai padarys 
žmonės, savosiose laikantys kryžių". 

Žinia, iš mano išvaizdos jie nebūtų galėję tikrai pasakyti, kad 
esu „naujasis krikščionis". Bet jeigu būčiau išrengtas, iš manosios 
sandoros su Viešpačiu išaiškėtų, kam priklausau. 

Noras gyventi yra stipresnis, nei maniau. Arba galbūt pernelyg 
troškau surasti Judą. 

Apsisukau ir leidausi bėgti, lyg rinktis nebūtų buvę iš ko. Ar 
priešai persekiojo mane? Negalėjau pasakyti; nuovoką man blaškė 
pagreitėjęs pulsas. Įsivaizduokite, kad per stūgaujančią audrą sto- 
vite prie pašėlusiai skambinančio švininio varpo. Tokie buvo mano 
širdies tvinksniai ir toksai alsavimas. 

Visa, kas dabar man sugrįžta, — tai bendras suvokimas, kaip 
bėgu žemyn lauko laiptais, savo paties klaiko kvapai. Kitas vaiz- 
das, įsismelkiantis mano toriškojon atmintin, — tai varpinės bokš- 

tas. Buvau atsidūręs priešais San Migelio bažnyčios fasadą, mažiau 
nei per du šimtus žingsnių nuo savo namų. 

Be jokio perspėjimo bokštas, rodėsi, virsta ant šono. Buvau pakei- 
tęs padėtį erdvėje, atsidūręs aukštielninkas ant grindinio akmenų. 

Nors iš paskutiniųjų stengiausi atgauti kvapą, skausmo nejau- 
čiau — tik tylų sąmyšį. Mano galva tartum buvo uždaryta stiklinė- 
je amiforoje. Atrodė lyg Dievo ranka neperspėjusi paprasčiausiai 
būtų paėmusi ir perkėlusi mane erdvėje. 

Šmėkštelėjęs vaizdas — staiga smėlyje užsiliepsnojanti vandens 
lelija — nutvilkė man žvilgsnį. Vėliau supratau, kad trumpam bu- 
vau praradęs sąmonę ir peikėdamasis gavau žvilgtelti į sapnų pa- 
saulį, srūvantį po mano įprastų minčių tėkme. Tačiau netgi tuo 
metu tas vaizdas — lelijos liepsnose — man pasirodė itin svarbus, 
Dievo dovana, kurios privalėjau nepaleisti iš rankų. (Ką tai galėjo 
reikšti, man paaiškėjo vieną dieną Konstantinopolyje beiliuminuo- 
jant Esteros knygą, kai suvokiau, kad Viešpats tą lemtingąjį Perėji- 
mą, Matyt, regėjo Lisaboną kaip degančią leliją.) 

Kairėje nuo savęs, už kokių šešių ar septynių pėdų, dabar paste- 
bėjau vyriškį su svidintos odos pelerina; jis klūpėjo ir laikėsi už 
peties lyg būtų buvęs sužeistas. Sumojau, kad jis, matyt, bus už- 
puolęs mane nuo kokio nors užslėpto priedurio, partrenkęs ant 
grindinio ir pats tuo pat metu užsigavęs. 

Pora išstypusių vyrukų apdriskusiais drabužiais bėgo prie ma- 
nęs gatvės nuolydžiu. Atrodė lyg būtų tikrieji dvyniai. Viršugalvius 
jiems dengė trumpai nukirpti juodi plaukai. Abu rankose turėjo 
kirvius, ir jaučiau, kad rengėsi mane perskelti it medžio kaladę. 

Už jų manęs link bėgo būrys įsiutusių vyrų ir moterų. Visa atro- 
dė it garsų ir vėjo, šešėlių ir siluetų sūkurys. 

Kai dvejetas ginkluotųjų kirviais susiliejo į vieną, paprasčiausiai 
nepajėgiau susigaudyti. Paskiau sumojau, kas ir taip buvo akivaiz- 
du: krintant pažeistas mano regėjimas. 

Šalta, saulėje blyksinti geležis geba priversti kūną gintis. Vienu 
mirksniu pašokau ant kojų, gniauždamas kumštyje peilį. 

Vingiuotos žemesniosios Alfamos gatvelės ir takeliai seniai bu- 
vo įjungti į mano sąmonės žemėlapį, ir kol sužeistasis užpuolikas 
stengėsi atsistoti, nėriau vakarų kryptimi. Per kelias sekundes pa- 
siekiau stačius laiptus, vedančius žemyn į Kantinos aikštę. Nuo 
aukščiausiojo laiptelio galima nesunkiai nušokti ant gretimų sto- 
gų. Pataikiau savo šuoliu tiksliai, paskiau persiropščiau keturiais 
stogais aukštyn ir žemyn kiton gatvelėn. Trejetas vyrų sekė man 
įkandin. Du, kurie buvo arčiausiai, laikė iškėlę kardus. Trečiasis 
buvo vienuolis, kuris savąja dvasininko lazda naudojosi kaip rams- 
čiu. „Pagaukit marrano! — kimiai šaukė jis. — Atneškite man jo 
sandorą su Velniu!" 

Supratau, kad jis trokšta kaip asmeniško trofėjaus mano lyties 
organo. Žinoma, išauklėtas žvelgti į pasaulį simboliškai, save pa- 
klausiau, ar tik nenori dominikonai sykį visiems laikams padaryti 
galą mūsų gebai daugintis. 

Gatvelė buvo tuščia. Nušokęs žemyn, persiritau per žemą sieną 
į senjoro Pintaus kiemą. Kaip ir spėjau, jo virtuvės durys buvo 
išlaužtos. Visi namai apversti aukštyn kojomis. Per jo virtuvę iššo- 
kau San Pedro ir da Adisos gatvių kampan. Čia pat kitapus gatvės — 
Farido namas. Vienu šuoliu liuoktelėjau sienos viršun, paskiau nušo- 
kau kieman ir nubėgau mūsų virtuvėn. 

Tačiau į rūsį nenulipau. Pasitikrinęs, ar nesu sekamas, atkė- 
liau netikrą ornamentinį komodos fasadą dėdės Abrahamo ir te- 
tos Esteros kambaryje, išsiėmiau išdžiovintą ungurio pūslę su ke- 
liomis monetomis, atidėtomis netikėtam atvejui. Kelias minutes 
palaukiau, kol nutils Šventyklos gatvėje šūksmai. Paskiau, tegir- 
dėdamas vien savo širdies tvinksnius, leidausi prie upės. Netoli 
kranto mėlynoje irklinėje valtyje sėdėjo žvejys, kurį matydavau 
nuo vaikystės, bet niekad nebuvau užkalbinęs, ir pjovėsi surūdi- 
jusiu peiliu sūrio riekelę. Buvo senas, gal kokių penkiasdešimt, 
kresnas, saulėje įdegusio, sudiržusio veido ir pilko beraščio žvilgs- 
nio. Kai pasuko į mane akis, iškėlęs parodžiau monetą ir pažvel- 
giau vakarų pusėn, žemyn upe; sykį atsidūręs ten, už miesto var- 

tų, ketinau nužingsniuoti penkias mylias iki Samsono Tižolaus 
vynuogyno. 

Žvejys linktelėjo, suskato irtis mano pusėn ir privairavo valtį 
prie kranto. 

— Man reikia išsigauti iš miesto, — pasakiau. 

Numetęs manąsias dvi monetas prie knibždančio masalo, pūkš- 
damas ir keikdamasis žvejys nuirklavo valtį kokias šimtą pėdų į 
upės vidurį. Ant jo dešinės pėdos nykščio į pilkšvą, vandenyje 
išmirkusią odą buvo įsigraužusi bjauri raudona opa. 

— Krabas įžnybo, — suniumnėjo. — Vis kaip reikiant neužgyja. 

Laviruodamas tarp dviejų žvejybinių laivų ir trumpindamas ke- 
lią aplink galerą, ant kurios plevėsavo vėliava su raudonu portuga- 
lišku kryžiumi, jis kreipė valtį, iki šią pagavo srovė. Tada ėmė 
irkluoti vienodu ritmu, ir gynybinės Lisabonos sienos tolo už mū- 
sų, kol galiausiai iš jų liko tik besidriekianti tarp bažnyčių bokštų 
ir miesto išorinių kvartalų juosta. Jis išmetė inkarą už akmenuoto 
kranto kyšulio ir kilstelėjo ranką, linkėdamas man sėkmės. 

Padėkos ženklan linktelėjau, pasiraitojau kelnių klešnes ir įbri- 
dau šaltan vandenin. 

Ant kranto du andalūzai piligrimai plokščiomis skrybėlėmis, ke- 
liaujantys į Santjago de Kompostelą, prisiartino prie manęs ir pasi- 
teiravo, kur galėtų surasti kokią nors taverną. Apsimečiau nesu- 
prantąs jų kalbos ir nuėjau tolyn. 


Septintas skyrius 


Po dviejų valandų man pasibeldus duris atidarė Rana, Samsono 
žmona ir buvusi mūsų bičiulė iš kaimynystės, su neseniai gimusiu 
kūdikiu Migeliu ant rankų, žindančiu jos krūtį. 

— Beris... o, Dieve mano, tu gyvas! Įeik! — Ji sugriebė mane už 
rankos ir įsitempė vidun, paskiau vėl uždarė ir užrakino duris. — 
Tiesiog negaliu patikėti! — Nusišypsojo. 

Pasibučiavome, ir aš ištiesiau ranką paglostyti švelnius kaip pū- 
kelius kūdikio plaukučius. Buvo dar toks mažutėlis, kietai užmerk- 
tomis akimis, jog, atrodė, šios niekad taip ir neatsivers. 

— Gražutėlis, — pasakiau. Juk kas gi galėtų pasakyti pirmakartei 
motinai, kad jos kūdikis iki vieno mėnesio amžiaus atrodys it vove- 
riūkštis? 

— Gražutėlis? Gal pastaruoju metu tu vėl pernelyg daug medi- 
tavai? — Rana pabandė nusišypsoti, bet ašaros įstrigo jai blakstie- 
nose. Nuleistas žvilgsnis bylojo apie beviltišką vienišumą, ir aš su- 
pratau, kad Samsonas taip pat pražuvo krikščioniškoje audroje. 

Mudu susėdome prie krosnies. 

— Kaip tu sužinojai apie riaušesė — paklausiau. 

— Kaimynai atėjo manęs perspėti. 

— Gal mums abiem reikėtų iš čia dingti. Grįžti į... 

— Juk žinai, aš negaliu, — pertraukė ji. 

Idant apsisaugotų nuo pavojų iš Anapus, Rana, gimus Migeliui, 
nė už ką nesutiks palikti savo namų keturiasdešimt dienų — tiek 
metų žydai klaidžiojo tyruose ir tiek dienų truko biblinis tvanas. 

Todėl tik paklausiau: 

— Kada paskutinįsyk turėjai žinutę nuo Samsono? 

— Nuo sekmadienio nieko apie jį negirdėjau. Jis rengėsi į Ma- 
žąją Jeruzalę nupirkti audeklo, kurio mums reikėjo... — Ji linktelė- 
jo į Migelį. — Ketino užsukti Simono Eanišo krautuvėlėn. Tu jo 
nematei, nieko negirdėjai? O gal kalbėjaisi su Simonu? 

— Ne, nieko. Bet nemanau, kad Simonui pavyko išsigelbėti. 

Ji nusuko veidą į sieną, lūpomis suskato šnabždėti maldą. 

— Vis dėlto neatmestina tikimybė, kad jis galbūt rado saugią 
priebėgą, — tęsiau. — Samsonas išmintingas. Ir įspūdingos išvaiz- 
dos. Galėtų atbaidyti ne vieną krikščionį. Tikrai, kai buvau vaikas, 
jis man keldavo baimę. Gal dar sugrįš. — Stengdamasis padrąsinti 
suėmiau ją už alkūnės, bet sumojau, kad iš tiesų tai save patį ban- 
dau įtikinti, kad Judas galbūt saugus. 

— Ne, — paprieštaravo ji. — Jeigu būtų gyvas, būtų jau grįžęs. 

— Gal kur nors slepiasi? 

— Samsonas — slepiasi? Beri, penkiasdešimt septynerių pirmą- 
syk tapęs tėvu nesislapstys, kai jo vaiko gyvybei gali būti iškilęs 
pavojus. 

Rana buvo viena iš tų retai sutinkamų asmenybių, kurios nie- 
kad sau nemeluodavo. Štai kodėl daugelis žmonių ją laikydavo 
agresyvia, netgi beširde. Pasidavusi likimui, ji palingavo galvą, per- 
braukė laisvąja ranka sau per rudų plaukų garbanas. 

— Jeigu turiu viena tai ištverti, tuomet... — Ji nutilo ir prikando 
lūpą, kad nepravirktų. — Vien valgo ir miega, — linktelėjo į Mige- 
lį ir pabandė nusišypsoti. 

Spenelis išslydo iš kūdikio burnytės, ir ji įstūmė tą atgal, kol 
mažylis grabaliojo rankytėmis. Vėl įnikęs žįsti, jis jaukiai, paten- 
kintas suknerkė. Rana viltingai pažvelgė į mane. 

— Beri, ar girdėjai ką nors apie mano tėvus? 

— Nieko. Atleisk, privalėjau pasitikrinti prieš eidamas čia. Ne- 
pagalvojau. 

— Viskas gerai. Manau, jie ateis, kai galės... jeigu galės. 

— Rana, praeitą penktadienį buvau čia užsukęs parsinešti vyno. 
Pasiėmiau statinaitę ir palikau raštelį. 

— Taip, iš macų supratome, kad tai buvai tu. 

Ji patapšnojo man ranką. 

— Kaip gera, kad kai kurie dalykai niekad nesikeičia. Aš, ma- 
tyt, miegojau. Šiaip daug nemiegu. Bet kai užeina, pasaulis man 
nebeegzistuoja. Nebent pravirksta Migelis. Tuomet lyg medžiotojo 
strėlė smigteltų man krūtinėn. 

— Klausyk, tu tebeturi tą laišką, kurį anądien palikau? 

— Žinoma, taip. Ar tai svarbu? 

— Man reikia jį perskaityti. Dėdė gal ką nors pranešė Samso- 
nui... Kur laiškutis? 

— Rūpestis dėl Migelio padarė mane šiek tiek išsiblaškiusią. 
Bet neabejoju, jis kur nors miegamajame. 

— Galime pažiūrėti? 

— Palaikyk. — Ji pakėlė ir padavė man Migelį. Kol Rana rausė 
skrynias ir stalčius, laikiau mažutėlį pasidėjęs ant rankos ir prisi- 
miniau tą švelnų jausmą, kurį sukeldavo Judas. Kiek daug vėlyvų 
naktų Mordekajas ir aš pravaikščiodavome su juo ant rankų, kad 
neverktų; buvo nelengvas kūdikis, plaučius užguldavo skystis, ku- 
ris jam sukeldavo stiprų kosulį. Užsimerkiau, ir švelnios kūdikio 
odelės pojūtis sudilgčiojo man pirštų galus. „Judai, mielasis Judai, — 
sukuždėjau sau. — Gerasis Dieve, prašau padaryk, kad jis dar būtų 
gyvas." 

Stengdamasis nuvyti mane užliejančią baimę, palaikiau su Rana 
pokalbį, kol ši ieškojo. Kalbėjomės apie Migelio pilvuko proble- 
mas. 

— Jo kakalai kaip šarkos mėšlas, — susirūpinusi pasakė ji. — 
Daktaras Montezinjušas sako, kad nėra ko jaudintis, tad manau... 

— Neimk į galvą, — numojau ranka. — Judui irgi taip buvo. 
Turbūt visi kūdikiai šiek tiek paukščiai. 

Ji nusijuokė, tačiau po to sekusi tyla dar aiškiau parodė, kokia 
niūri nuotaika prislėgusi namus. Mudu apsimainėme žvilgsniais, 
pripažindami, kad Samsonas galbūt niekad nebegrįš, ir ji ištiesusi 
ranką paglostė man veidą. 

— Brangusis Beri, — tarė. — Kaip man trūksta mūsų kaimynys- 
tės. — Mudviejų žvilgsnius sujungė prisiminimas apie demonus, 
drauge vytus mūsų vaikiškomis pajėgomis. 

Ji vėl įniko ieškoti, pasuko prie komodos su stalčiais šalia lovos. 
Iš medinės skrynutės su geležine spyna išėmė kažkokį ritinėlį. 

— Radau! — džiugiai pasakė ir įteikė jį man. — Šitas, tiesa? 

— Manau, taip. — Padėjau jai ant rankų Migelį. Ritinėlis išsivy- 
niojo į penkis popieriaus lapus. 

Tarsi kviesdama mane bendram nuotykiui, Rana tarė: 

— Klausyk, Beri, žvilgtelk į laiškutį, o aš atnešiu kchala duonos 
ir vyno... ne, aišku, tu tikriausiai dar atkartoji Išėjimą. Tuomet tik 
vyno, gerai? Tu gali pabūti, ką? Bent kol baigsi skaitytiė Turi pa- 
būti. 

— Pabūsiu, kol perskaitysiu. Paskiau turiu grįžti pas saviškius. 
Betgi, Rana, jeigu turi namuose chametzo... tuomet jūs dar nešven- 
tėte Perėjimo? 

— Ne. Mes laukėme, kol bus saugiau. 

Ji vėl nusivedė mane virtuvėn prie stalo ir atnešė taurę vyno, 
paskiau paėmė mano laisvąją ranką. Dėdės laiškutyje buvo tokie 
žodžiai: 


Brangiausiasis Samsonai, 

Migelis Ribeiras atsisakė. Tad aš papasakosiu tau istoriją. Joje 
rasi mano viltis, jog tu suprasi poreikį mums visiems šiuo lemiamu 
momentu aukotis. Jeigu mes per šį virsmą laiku nepasielgsime kaip 
rabinas Gravielis, tuomet visa gali būti prarasta. 

Nesvarbu, kad tavo tikėjimas bliūkšta, lems tik tavo poelgiai. 

Ar Samuelis tikrai pasieks savo? 


Kito lapo viršuje buvo užrašyta: A Historia da Crestadura do Sol 
do Rabbim Graviel — Pasakojimas apie rabino Gravielio saulės įdegį. 
Tai buvo ta pati istorija, kurią mokytojas man papasakojo per savo 
paskutinįjį šabą, ir kai be garso krutindamas lūpas skaičiau antraštę, 
jo ranka tarytum suspaudė man sprandą, o balsas sukuždėjo: „Taip, 
vėl perskaityk, Berekijau, kad ir patsai suprastum to reikšmę. Tad 
neatsitiktinai pateikiau šią istoriją jums abiem — tau ir Samsonui". 

— Kas tai? — paklausė Rana, pajutusi mano staigų jaudulį. 

— Pasakojimas apie rabiną Gravielį, vieną iš mano protėvių. 
Kaip turėjo kentėti Ispanijoje kalėjimą, kad liktų gyva jo duktė. 
Manau, Dėdė išvydo regėjimą, kad ir jis privaląs padaryti didelę 
auką. Taip... Kad mergina rūsyje liktų gyva, jis turėjo atiduoti savo 
gyvybę. Sudarė sandėrį. Bet žudikas netesėjo žodžio. 

— Beri, nori pasakyti, kad tavo Dėdė... O varge, Dieve mano! — 
Tik dabar suvokusi, kad mano mokytojas nebegyvas, Rana atšlijo 
atgal. Padėjo Migelį ant stalo, atsistojo ir delnu užsidengė ausis, 
stebeilijo į mane pasibaisėjusi. 

Paskiau ėmė drebėti. Priėjęs atplėšiau jai nuo ausų rankas. 

— Rana, Rana! 

Pažvelgė į mane, lyg bandydama išskaityti veidą, sužinoti, kas toks 
esu. Monotonišku, tarsi nenuspalvintu jokio jausmo balsu ištarė: 

— Samsonas... o dabar ponas Abrahamas... O Estera, ar ji2.. 

— Ne, ji saugi. Su motina ir Sinfa. Bet Judas dingęs. 

Pasodinau Raną prie stalo ir daviau atsigerti vyno. It vaikas ji 
abiem delnais suėmė taurę, nugėrė, pradėjo klejoti apie vynuogy- 
no šaltinius. Kai vėl tarp mūsų stojo tyla, paklausiau: 

— Ar Samsonas minėjo kokį nors nesklandumą svarstovų kuo- 
pelėje? 

Ji papurtė galvą. 

— Gal kokį nors ginčą su mano dėde? 

— Nieko. 

— Tai kodėl tuomet Dėdė užsiminė, kad Samsonas praradęs 
tikėjimą? Ar jis buvo patekęs į kokią nors bėdą? 

Rona suspaudė man ranką ir sukuždėjo: 

— Samsonas sako, kad kūdikį reikėtų auginti kaip krikščionį, 
kad žydu būti nebegerai. Šiais metais mes nešvęsime Perėjimo. Kad 
ir... — Rana praskleidė Migelio vystyklus ir parodė man jo varpos 
odelę; jis turėjęs būti apipjaustytas aštuntą gyvenimo dieną. Iš nevil- 
ties ji užsimerkė. Ašaros jai skandino blakstienas. Tarsi prisijungda- 
mas prie motinos, Migelis irgi pravirko. Paėmiau jį ir pasūpavau ant 
rankų, tačiau tai mažai tepadėjo. Staiga žodžiai išsiveržė iš Ranos 
tartum paleisti į visas puses: — Jeigu būčiau žinojusi... kaip jis galė- 
jo taip pasikeisti? Kai mudu susituokėme... ir paskiau laukėme kū- 
dikio. Mums buvo taip... taip gera. Prisimeni, koks būdavo Perėji- 
mas? Prisimeni, Beri? Prieš... palūkėk, aš tau kai ką parodysiu. 

Iš alkovos viršum krosnies ji ištraukė storą knygą. Sudėtingų 
pynimų kraštas ant viršelio rodė tai esant spausdintinį Senojo Tes- 
tamento egzempliorių, išleistą Eliezero Toledanaus, kai aš buvau 
dar vaikas. Ji padavė man knygą. 

— Pažiūrėk! — įsakė. 

Paėmiau knygą ir paklausiau: 

— Ką turi galvoje — kur turiu pažiūrėti? 

— Bet kur! Atversk ją bet kur! 

Sugrąžinau jai Migelį, idant šventraštis atsiverstų patsai savai- 
me. Prieš akis man buvo Ezdro knyga — eilutės apie Šventyklos 
atstatymą. Visi visutėliai Dievo vardai buvo užbraukyti rudu raša- 
lu. Suėmė šiurpas lyg nuo blogio talismano. 

Tarsi kieno nors genama, Rana ėmė greitai berti žodžius: 

— Samsonas man pasakė: „Mes turime palaidoti žydų Dievą. Po 
Perėjimo sukalbėsime Viešpačiui maldą, o paskiau turėsime Jį pa- 
laidoti ir užmiršti". Samsonas išbraukė visus Jo vardus! 

Stebeilijau į išniekintas eilutes, paskiau užverčiau puslapius ir 
paglosčiau, sau pasižadėdamas niekados daugiau į juos nepažvelg- 
ti. Padėjau knygą ant stalo. 

— Aš negaliu gyventi kaip krikščionė! — staiga riktelėjo Rana. — 
Jau veikiau nusižudysiu! 

Jos šūksnis tarsi perskėlė orą tarp mudviejų. 

— Betgi tavo sūnus? — paklausiau. — Kas juo rūpinsis?! Da- 
bar, kai... 

— Verčiau jis būtų miręs! 

Kai kurie žydai tėvai prieš devynerius metus nužudydavo savo 
vaikus ir nusižudydavo patys, kad nereikėtų būti prievarta atvers- 
tiems krikščionybėn — tokie poelgiai buvo užrašyti dokumentuo- 
se, bet aš niekad to nesuprasiu. 

— Tau nevalia taip galvoti, — pasakiau Ranai. 

Ši pasilenkė priekin ir padėjo man ant rankų Migelį. Akys jai 
žioravo bauginamu ryžtu. Sugriebė nuo stalo tvirtą duonriekį peilį, 
pašoko ir nukreipė jį į mane, visa įsitempusi iš pykčio. 

— Padaryčiau tai dabar pat, jeigu tik man pasakytum, kad turiu 
siūti savo Dievui įkapes! 

— Tu sunkiai nusidėtum, jeigu kada nors nuskriaustum šį kūdi- 
kį. Jis mums siųstas Dievo. Argi tu užmuštum Abraomą, Izaoką, 
Mozę, jeigu šie stovėtų čia priešais tave? 

Ji tebelaikė atkišusi peilį. 

— Šis vaikas — Abraomas, Izaokas, Mozė. Jis — Viešpats mūsų 
Dievas! — sušukau. 

Rana išmetė iš rankų peilį ir pravirko. Pasodinau ją ir paglos- 
čiau. Kūdikis atrodė tartum pakerėtas jos raudų. Tačiau, vos tik ji 
nusiramino, pradėjo spardytis ir muistytis. Lioviausi bandęs jį už- 
liūliuoti ir sugrąžinau motinai. 

Nė kiek nepagalvojęs, paėmiau nuo stalo išniekintą Senąjį Tes- 
tamentą ir įmečiau krosnin. 

Rana aiktelėjo: 

— Berekijau! Ne! Ką tu padarei... 

Besiraitantys, gelstantys puslapiai sutreškėjo liepsna ir dūmais, 
o aš tariau balsu, ėjusiu tartum iš Dėdės: 

— Man nereikia parašytų žodžių. Netgi Toros. Ir tau taip pat 
ne. Laikyk judaizmą širdyje. Dievas pasitiks tave iš vidaus, tuoj 
anapus ten, kur kalbi pati sau. Jeigu Samsonas sugrįžtų... o mes 
visi melsimės, kad jam nieko neatsitiktų, tegul sau kalba apie krikš- 
čionybę, o tu pati gyvenk judaizmu. Tavo sūnus patsai susigaudys 
kas ir kaip. Ir kai jis pakankamai suaugs, kad mokėtų saugoti pa- 
slaptis, papasakosi jam apie nuotaką — šabo dieną, kuri kantriai jo 
laukė visą vaikystę. Ir tu kartu atšvęsi jų jungtuves. 

Kūdikis vėl ėmė ieškoti jos krūties. Rana pamaitino jį, įdėmiai 
stebėdama veidą, lyg stengtųsi už jo akių nors trumpam pamatyti 
tas būsimąsias apeigas. 

„Kaip nuostabu, — degdamas pavydu pagalvojau, — galėti pa- 
siūlyti kitai būtybei peno iš savęs paties." 

Nejau Žmogaus gyvenimo tikslas visad paaiškėja visai netikėtai, 
vienu vieninteliu akies mirksniu? Mat tuomet supratau trokštąs 
pilnutinai kaip Rana paaukoti save kam nors, kolei manęs neištiko 
mirtis. 

Ji truktelėjo pečiais tartum nejtikinta. 

— Pažiūrėsim, — tarė. 

Prie durų mudu pasibučiavome. 

— Rana, ar Samsonas pyko ant Dėdės ar kurio nors kito svars- 
tovo? Ar tai turėjo ką nors bendra su tuo, kad jis prarado tikėjimą? 

— Ne. Viskas dėl kūdikio. Vienas dalykas gyventi pačiam bai- 
mėje, visai kitas — pasmerkti savo mylimą žmogų panašiai lem- 
čiai. Toliaregiškai nužvelgęs kūdikio ateitį, nebuvo patenkintas tuo, 
ką išvydo. 

— (Gal nori eiti su manimi? — paklausiau. — Juk žinai, kad 
galėsi gyventi su mumis kiek tinkama, būsi mielai priimta. Ir tau 
nereikia bijotis to Anapus. Tai prietaras. Gali be baimės palikti 
namus. 

— Ne. Dėkui. — Ji paglostė man ranką. — Tėvai bandys mane 
pasiekti. Jeigu tik galės... 

— Suprantu. Atmink, sukurk savo viduje sodą, kur galėtum 
slėptis, kur galėtum pakviesti Migelį, kai pakankamai suaugs. — 
Vėl perbraukiau delnu kūdikio plaukų sruogas. — O jeigu Samso- 
nas sugrįžtų, atsiųsk jį pas mane. Kalbėdami apie žydus Portugali- 
joje, mes vis dar galime vartoti būsimąjį laiką. Galbūt jis atgaus 
tikėjimą. 

Mudu pasibučiavome. Apsisukau eiti, bet Rana pašaukė mane 
atgal. Jos ranka, pridėta prie lūpų, drebėjo. 

— Kaip manai, gal Viešpats pasiėmė Samsoną keršydamas... už 
tai, ką jis padarė Senajam Testamentui? 

Ieškodamas atsakymo užsimerkiau ir pašiurpęs supratau, kad 
nebetikiu Dievu. Ore nubrėžiau platų gestą, kuriuo mudu su Fari- 
du naudodavomės nežiniai išreikšti. 


Aštuntas skyrius 


Žingsniavau tolyn nuo Ranos namų ir jausmas, kad leidžiuosi į 
atšiaurų Dievo nestebimą pasaulį, vertė mane tvirtai laikytis Dėdės 
pasakojimo apie rabiną Gravielį. Vėl perskaitęs tuos žodžius, prisi- 
miniau jo paskutinę Judui ir man duotą pamoką; tąkart mano mo- 

kytojas be kita ko kalbėjo apie būtinumą aukotis. Ši pamoka buvo 
duota praeitą penktadienį, kai sėdėjome prie mūsojo Perėjimo se- 
derio. Kol Estera pilstė mums samčiu į medinius dubenėlius ropių 
ir krokų sriubą, jis linktelėjo man ir pasakė: „Viešpats parodė Sarai 
malonę..." 

Jo žodžiai buvo man ženklas sukalbėti iš atminties Torą, prasi- 
dedančia šia eilute Pradžios knygoje. Portugališkai, kad suprastų 
Judas, pradėjau: „Viešpats parodė Sarai malonę ir pasielgė kaip 
buvo sakęs ir įvykdė, ką buvo pažadėjęs. Ji pradėjo ir pagimdė 
Abraomui jo senatvėje sūnų tuo laiku..." 

Dėdė privertė mane tęsti visas penkiasdešimt dvi eilutes. Stab- 
teldamas vien suvilgyti sau lūpas vynu, perpasakojau istoriją apie 
Izaoką, Abraomo ir Saros sūnų, kurio vardas hebrajiškai reiškia 
„Jis juokėsi“ — užuomina į didelį Abraomo malonumą, kad nepai- 
sant savo šimto metų amžiaus gebėjo pasidaryti sūnų. 

Kai persakiau eilutę: „Po šių įvykių Dievas išbandė Abraomą", 
Dėdė linktelėjo man pakėlęs antakius, šitaip parodydamas, kad 
kalbėčiau tiesiogiai Judui. Suėmęs delnan berniuko smakrą, buvau 
apdovanotas jo žvilgsniu. Nutaisęs kuo teatrališkesnį balsą, tęsiau 
pasakojimą: „Abraomai!“, pašaukė Viešpats, ir Abraomas atsakė: 
„Aš čia!" Dievas pasakė: „Paimk savo sūnų, savo vienatinį sūnų 
Izaoką, kurį myli, ir nueik į Morijos kraštą, ir paaukok jį kaip 
deginamąją auką ten viename kalne, kurį aš tau nurodysiu". 

Judas pasimuistė ant kėdės ir prikando lūpą, sujaudintas lau- 
kiančios Izaoko mirties. Jaučiau, kad jis stengiasi pamiršti mūsų 
motinos prakeikimą, įskaudintas to, kaip ši atsakė jam vietą savo 
gyvenime. Paėmiau jo rankas į savąsias ir papasakojau, kaip Abrao- 
mas surišo Izaoką ir paguldė ant aukure sukrautų malkų ir kaip jam 
vos tik pakėlus peilį nužudyti savo sūnų įsikišo Viešpats angelo 
pavidalu: „Nekelk rankos prieš berniuką; nieko jam nedaryk! Dabar 
aš žinau, kad tu bijai Dievo, nes neatsisakei man atiduoti savo viena- 
tinio sūnaus. Todėl aš tikrai laiminsiu tave ir padarysiu tavo pali- 
kuonis tokius gausius kaip dangaus žvaigždės ir pajūrio smiltys". 

Judą vargiai nuramino tokia taikinga pabaiga; iš jo veido buvo 
matyti, kad stokoja tikrumo. Man dilgtelėjo paširdžius, kai suvo- 
kiau, kaip Žiauru iš Dėdės ir manęs Toros kardu persmeigti gležnas 
jo gynybos galias. Uždėjau delną jam ant sprando, bandydamas 
glamone padrąsinti, kai šis nuleido ir nusuko akis, stengdamasis 
išvengti šeimos žvilgsnių. 

— Užvalgyk dar sriubos, — paraginau. — Atauš. 

Dėdė susiraukė, numojo šalin mano patarimą ir tarė: 

— Nagi, Judai mielasis, turėjau priežastį, kad Beris papasakotų 
tau šią istoriją. Pasakyk man, ką apie ją manai. 

Akys susmigo į berniuką. Bet šio lūpos buvo kietai sučiauptos. 
Ėmiau delnu padrąsinamai tapšnoti jam sprandą; mažylis vos ne- 
verkė. Gniauždamas pyktį, stebeilijau į Dėdę ir norėjau surikti: „Ar 
penkeriems trumpiems jo metams jau negana! Palik Judą ramybė- 
je arba, dievaži!.." 

— Noriu žinoti, ką tu manai, — mygo Dėdė. — Jokiu būdu 
nesmerksiu tavęs, kad ir ką pasakytum. Tikrai! Duodu žodį. 

— Na, pasakyk, Judai, — Estera motiniškai nusišypsojo. 

Motina žvelgė į jį akmeniniu veidu, nervingai timpčiodama plau- 
kų sruogas sau prie smilkinių. Spustelėjau jam sprandą, raginda- 
mas greičiau visa tai baigti, ir Judas suinkštė: 

— Man nepatiko. 

— Man irgi, — pritariau. 

— Kodėl tau nepatiko? — paklausė Dėdė ir pamojęs plaštaka 
nuginė mano pagalbą. 

Judas sugniaužė kumščius ir pasitrynė akis. 

— Todėl... todėl, kad nežinau. Todėl, kad man nepatiko. 

— Pasakyk kodėl? — švelniai paklausė Dėdė. 

— Todėl, kad Izaokas nepadarė nieko bloga! — išpoškino Judas. 

— Kaip tik. — Dėdė atsistojo ir pasilenkė prie berniuko, ranko- 
mis įsirėmęs į staktą. — Dabar pasakysiu tau paslaptį, Judai. O 
paslaptys — labai galingi dalykai. Todėl privalai niekam jų nepa- 
sakoti. Tai tik mums. Gerai? 

Judas linktelėjo ir lyg būtų buvęs staiga pakerėtas nejučia pra- 
sižiojo; jis mėgo Dėdės paslaptis. 

— Daugelis sako, kad ši istorija reiškia, jog kartais reikia daryti 
auką Dievui, — pradėjo mano mokytojas. — Jeigu būtina, netgi 
baisią auką. Ir viena prasme jie teisūs. Abraomas rengėsi nužudyti 
savo sūnų. O štai esama žmonių, kurie sako, kad neteisinga Dievui 
to paprašyti iš žmogaus. Ir neteisinga Žmogui sutikti. Galbūt jie tei- 
sūs. Kai kada ir aš pats taip manau. Bet čia esama paslapties... — 
Dėdė persilenkė per stalą, ir jo veidas su liepsnojančiomis akimis 
atsidūrė vos per pėdą nuo Judo. Jisai sušnabždėjo: — Neužmiršk, 
kad Izaokas reiškia „jis juokėsi". Tai įrodymas, kad mums būtina 
žinoti, jog Tora kalba metaforiškai, labai savotiškomis mįslėmis. 
Izaokas šiame pasaulyje nėra Abraomo sūnus. Jis toks nelyginant 
sūnus paties Abraomo viduje. Vaikas, sukurtas iš Abraomo juoko 
ir liūdesio, pykčio ir švelnumo, baimių ir svajų. Ir ko Dievas prašė 
iš Abraomo? Kad sutiktų jų atsižadėti. Kad sutiktų atsižadėti slap- 
čiausių jausmų ir minčių — savo brangiausiųjų turtų. Kad savo 
prote atrištų mazgus. Kad nuslopintų dalį savęs paties. O kodėl? 
Tam, kad jo sieloje atsivertų durys, pro kurias galėtų įeiti Dievas. 
Brangiausiasis Judai, šia istorija tavęs prašoma atsiverti Dievui, ir 
nieko daugiau. — Dėdė ištiesė ranką ir pakedeno savo sūnėnui 
plaukus, paskiau timptelėjo nosį. — Dievas taip tave myli, jog tei- 
kiasi papasakoti baisią istoriją ir priversti tave blogai apie Jį many- 
ti. Ir visa tai — kad galbūt vieną kurią nors dieną sutiktum Jį savo 
sieloje. Jis tenori, kad galėtų tave priglausti, nieko daugiau. Aišku? 

Vis dar pakerėtas, Judas stipriai linktelėjo. Su dėkingumu pa- 
stebėjau sau, kaip lengva keisti vaiko nuotaikas. 

Tąkart iš viso to pasimokiau, kad, prieš imdamas Dėde abejoti, 
gerai pagalvočiau. Bet dabar, žingsniuodamas namo, prisiminiau, 
ką jis mums visiems kalbėjo apie auką. Dievas paprašė biblinį Ab- 
raomą atsižadėti savo brangiausiojo turto. Gal Jis paprašė Dėdę 
atsižadėti savo paties gyvybės? Kodėl? Ar tam, kad būtų galima 
išgelbėti nuo krikščionių ugnies daugiau knygų? 

Po kelių minučių šiuos apmąstymus nutraukė kažkoks žmogus, 
pašaukęs mane vardu. Rana rasi nujautė saviškius: nuo kalvagūb- 
rio manęs link skubinosi jos tėvas Benžaminas ir motina Rachelė. 

— Beri! — šūktelėjo Benžaminas, paklaikusiomis iš baimės tam- 
siomis akimis bėgdamas prie manęs. — Kaip Rana, ar ji?... 

— Jai viskas gerai. Ir Migeliui taip pat. Kol kas jie saugūs. 

— Ačiū Dievui. — Jis padėjo rankas man ant krūtinės. — Klau- 
syk, mes negalime kalbėtis, turime eiti pas ją. Perduok mūsų linkė- 
jimus visai savo šeimai. 

— Būtinai. — Suturėjau jo ranką. — Tik vienas dalykas. Ar 
nematėte Samsono? Jis turėjo būti Lisabonoje, norėjo nusipirkti... 

Benžaminas pridėjo pirštus man prie lūpų. 

— Gali laikyt, kad nuo sekmadienio mano duktė našlė, — su- 
kuždėjo jis. — Samsoną sučiupo, kai prasidėjo riaušės. Jis buvo 
užkluptas nepasirengęs. 

Rachelė pasuko ore ranką. 

— Dūmai. Iš Samsono teliko dūmai. 

— O laužai Rosijuje tebedega? — paklausiau. 

Benžaminas linktelėjo: 

— Ir liepsnos niekad neužges, kol mes išliksime pačiais savimi. 

Jo žodžiai persmelkė mane apėmusį sąstingį, kuris savaime tai 
sustiprėdavo, tai atslūgdavo, ir aš suvokiau, kad pernelyg ilgai bu- 
vau atitrūkęs nuo saviškių. Nuskubėjau atgal į miestą ir aptikau 
rytinius ir šiaurinius vartus užkimštus begalės krikščionių ir domi- 
nikonų vienuolių. Tarp jų jauni vyriokai kumščiavo vienas kitą, 
keikėsi ir it meškiukai laukė progos išbandyti savo šaunumą. Ta- 
čiau vakarų pusėje, prie Šv. Kotrynos vartų, aptikau tik nedidelį 
būrelį girtų senių. Vėliau sužinojau, kad po miestą pasklido gan- 
das neva karalius pasiųsiąs iš rytų pusės savo dalinius atkurti sos- 
tinėje tvarkos; štai kodėl taip nebota vakarinių vartų. 

Matyt, atrodžiau kur kas mažiau marrano nei netgi mano moti- 
na įsivaizdavo; „senieji krikščionys", pro kuriuos praeidavau, nė 
vienas nepakėlė kardo, tik kvietė mane prisijungti prie jų šiurkščių 

juokų apie moteris ir žydus. Vardan savo gyvybės, teatleidžia man 
Dievas, paklusau jų norams. „Kuo žydas panašus į vabalą maldi- 
ninką?", paklausė vienas lieso, alkano veido vyriškis. Kai papur- 
čiau galvą, šis pasakė: „Spjauk į jį, ir toliau melsis. Uždaryk jį, vis 
tiek ir toliau melsis. Vienintelė išeitis — paimti kardą ir nukirsti 
jam galvą!“ 

Keista, kad kam nors tai gali pasirodyti linksma. Bet krikščio- 
nys pripildė orą savo bedančių stūgsmų, ir aš kaip įmanydamas 
įtikinamiau prisijungiau prie jų. 

Žingsniuodamas tolyn nuo šių žmonių ėmiau manyti, kad Die- 
vas leido man įeiti į Lisaboną pro šiuos vartus, kad pakeliui atga- 
lios į Alfamą galėčiau aplankyti „naująjį krikščionį" ginklų pirklį 
Eurikų Damašą; jo namas buvo kiek toliau priekyje pasiturinčiame 
Bairu Altaus rajone, ant šlaito viršum lūšnyno. O dėl šios tokios 
pavydėtinos vietos, tai Damašas pasakė mano dėdei netrukus po 
to, kai savanoriškai buvo atverstas ir kai abu vyrai dar kalbėdavosi 
vienas su kitu: „Niekad nenoriu pamiršti, iš kur atėjau. Joks ištiki- 
mas „naujasis krikščionis“ to nepamirš". 

Gerbtini sentimentai. Bet kai jo nebesimatė, Dėdė išpešė man iš 
galvos plauką. Sudraudęs „ša!“, kad neaiktelėčiau, tarė: 

— Berekijau, to žmogaus kilnūs žodžiai tiek pat įsitvirtinę jo 
sieloje, kiek šis plaukelis tavo odoje. Timptelsi — ir jis... — Dėdė 
pamojo delnais ore ir dėjosi nustebęs, kad plaukas dingo. — Nie- 
kad netikėk tuo, kuris laimi iš kito mirties, ypač tokiu žmogumi, 
kuris paskiau viešai rodosi su maldų šaliu. 

Saulė jau buvo žemai danguje, kai kopiau raizgalyne negrįstų 
gatvelių, vinguriuojančių aukštyn žemyn vakariniais šlaitais Bairu 
Altaus link. Ėjau pro medinių lūšnų sangrūdas, kur be jokių pro- 
švaisčių lenkdami nugaras leidžia gyvenimą skurdesnieji sluoks- 
niai, ir purvini veidai atsigręždavo man įkandin, lyg būčiau ne- 
įprastas reginys. Vaikydamiesi viščiukus ir kates, vaikai kėlė dulkes. 
Musės ropinėjo apie jų akių kampučius. Aukštas vergas afrikietis, 
kurio čiurna grandine buvo prirakinta prie surūdijusio inkaro, spok- 

sojo į mane įdėmiomis akimis pasakoriaus, įsimenančio praeinantį 
personažą. Atpažinau jį kaip giminingą sielą ir linktelėjau, bet airi- 
kietis nusisuko nuo manęs lyg įtartas nusikaltimu. Ore tvyrojo gė- 
dos ir pykčio kvapai. Tačiau šen bei ten prie kai kurių namų žalia- 
vo darželiai su medetkomis ir levandomis, kopūstais, ropėmis ir 
pupomis. 

Grįsta aikštė galingų kaštonmedžių paunksmėje žymėjo kara- 
liaus pakantumo pabaigą; už šio taško tos bjaurios pušinių lentų ir 
skudurų lindynės baigėsi ir prasidėjo nugludinti Lisabonos aristok- 
ratijos akmenys. 

Iškart atpažinau Damašo namą; nuo kalkakmenio atbrailų sty- 
rojo raguotos plačiaburnės chimeros, vaikystėje man variusios siau- 
bą. Iš už stogo, kur, be abejo, buvo kiemas, aukštyn kuokštais 
rangėsi dūmai. Išsitraukiau iš kapšo peilį ir užsikišau už kelnių 
juostos. 

Ėmiau traukyti geležines grotas priešais duris, ir jas atidarė glež- 
nas mielo, apvalaus veido berniokas. Stovėjo prieangyje, įsispren- 
dęs rankomis į šonus. Žali šilkiniai marškiniai ir ryškiai raudona 
liemenė plaikstėsi jam nuo krūtinės — matyt, kieno nors pirma 
laiko atiduotos nuodėvos. Irzliu gestu jis nubraukė sau nuo skruosto 
ilgą gintarinių plaukų sruogą ir pakišo po mėlynos beretės kraštu. 
Jo rankos buvo išpurvintos pelenais. Atrodo, jis pamanė mane esant 
svetimšaliu prekeiviu; savo smagiu, ritmingu balsu pamažu ir griežtai 
ištarė: 

— Mums nieko nereikia, kad ir ką parduodate. — Pasitrynė 
smakrą ir paliko ant jo prakaituotą juodą dryžį. 

— Aš nieko neparduodu. Ieškau Eurikaus Damašo. 

Jisai skeptiškai pažvelgė į dangų, paskiau į žemę ir truktelėjo 
pečiais. 

— Tavo vietoje imčiau kasti. — Jis pašaipiai perkreipė lūpas ir 
parodė nykščiu aukštyn. — Jis nepateks ten, jeigu mano žodis 
nors kiek reiškia. 

— Negyvas? — paklausiau. 

Berniokas pabeldė į akmeninę durų staktą. 

— Negyvesnis negali būti. 

— Tikrai? 

— Savo akimis mačiau jo kūną. Pražiodinau burną ir spjoviau 
vidun, kad įsitikinčiau. 

— Ar jis buvo užmuštas per riaušes prieš „naujuosius krikščio- 
nis?" 

Jis vėl truktelėjo pečiais. 

— Žinai, ponas Eurikus turėjo daug priešų. Nejau tu iš tiesų 
tikėjais, kad jis išliks gyvas? Būtų turėjęs slėptis kaip blakė čiuži- 
nio siūlėje. — Jis linktelėjo mano pusėn. — Vis dėlto, kas gi tuė 

— Pedras Zarkus, — atsakiau, pasivadindamas krikščioniškuo- 
ju vardu, kurį prisiėmiau atverstuvių kardo verčiamas. — Gyve- 
nu... 

— A, pono Abrahamo sūnėnasi 

— Iš kur Žinai, kas aš toks? 

Berniokas prisiartino prie manęs ir įsikibo pirštais į vartukų gro- 
tas, lyg ketintų ropštis aukštyn. Iš čia pastebėjau, kad jo skruostus 
rausvino kraujosrūvos ir nuobrozdos. 

— Ponas Eurikus nekentė tavo dėdės, — pasakė jis. — Nuola- 
tos kalbėdavo, kad sučiups jį ir užduos pinga, tiesiog norėdamas 
išgirsti, kokie pasipils keiksmai ir klejonės. Keista, bet man regis, 
tam tikra prasme savaip jį ir mėgo. Kaip mėgo bet kurį kitą. Tačiau 
jam atrodė, kad tavo dėdė šiek tiek trenktas... ir pavojingas. 

Pinga, reiškianti „lašą“, — tai kankinimo būdas, kai verdančio 
aliejaus lašai vienas po kito varvinami ant kūno. Kai kada nudegi- 
mais buvo paraidžiui užrašomas aukos vardas; portugalų vardai 
gali būti labai ilgi, ir daugelis žmonių prisipažins bemaž bet ką, iki 
verdantys lašai prieis iki jų šeimos pavardės. 

— Tu tarnas? — paklausiau. 

— Išsiunčiau juos. — Nusišiepęs it žmogus, atidengiantis lobį, 
jis nusiplėšė nuo galvos beretę. Šilkinių gintarinių plaukų kaska- 
dos nukrito jam ant pečių. Jis aiškių aiškiausiai buvo ji. 

— Esu jo našlė. — Ji energingai palinksėjo galva. Gūžtelėjo pe- 
čiais, lyg atsiprašydama už ankstesnę slapukystę, ir atrakino vartu- 
kus. Paėmė mane už parankės, tarsi kviesdama šokiui. — Eime! — 
tarė. 

Vadinasi, šis berniokas — Damašo mažoji nuotaka! Bėgčia ji 
įsivedė mane kruvinon virtuvėn ir per podėlį nusitempė į kiemą po 
apelsinmedžiais, gausiai aplipusiais vaisiais. Ant plytinės terasos 
palei vidinę namo pusę treškėjo didžiulis laužas iš drabužių ir mal- 
kų. Šalimais pūpsojo spalvinga krūva marškinių, apsiaustų ir kel- 
nių. Žiežirbos nuo liepsnų it plunksnelės kilo aukštyn į dangų ir 
krito atgalios žemėn. 

— Visą naktį deginu jo daiktus, — džiugiai atsiduso. — Pir- 
miausiai suėjo batai. Turėjo aštuonias poras. Savaitei kasdien po 
vieną. Ir dar vieną ryklio odos sekmadienio mišioms. Jeigu jam 
neįtikdavo, kaip juos išblizginau, nusišlapindavo ant jų ir privers- 
davo mane pradėti iš naujo. Ir galiu tau pasakyti, to žmogaus my- 
žalas smirdėjo kaip katino! Dabar tik ta bėda, kad jie degdami 
dvokė! Kaip ir jis pats! 

Liepsnos liežuviai šokčiojo it tampomos marionetės. 

— Tu įmetei Eurikų Damašą į laužą?! — paklausiau. 

— Manau, gerai paieškojęs, dar rasi jo dantis! — išsišiepė ji ir 
apsilaižė lūpas it gardžiuodamasi. — Turėjo jų daugiau negu rei- 
kia, tad, neabejoju, privalėtų ten kažkur būti. — Linksmomis aki- 
mis atrėmė apstulbintą mano žvilgsnį ir nusikvatojo. — Žinai, jis 
nuėjo pagrobti tavo dėdės. 

— Ar surado jį? Ką jis?.. 

— Ne, sugrįžo įpykęs. Neįstengė surasti, kur slepiasi ponas Ab- 
rahamas. Girdėjau, kai taip sakė. 

Vadinasi, nuojauta mane apgavo; Eurikus Damašas niekuo dė- 
tas. O Samsonas negyvas. 

Tad lieka tėvas Karlušas ir Djegus kaip vieninteliai svarstovai, 
galėję išduoti Dėdę; Migelis Ribeiras ir rabinas Lozas — kaip galė- 
ję nusmukti iki šantažo. 

— Jis norėjo pritaikyti pinga visai jūsų kabalistų kuopelei, — 
kalbėjo toliau mergina. — Priversti juos, kad pripažintų visa tai 
esant melą. Pastaruoju metu jis buvo tuo tarsi apsėstas. Matyt, 
senatvė. Supranti, jis tuo dalyku netikėjo. 

— Kokiu dalyku? Aš nesuprantu. 

Ji nusijuokė tarsi šaipydamasi iš manęs ir su aiškia puikyste 
patampė savo šilkinės liemenės kraštus. 

— Visur esančiu Dievu, kvaileli! 

Jai kalbant iš namo vilkdamas kruviną kardą išpuolė juoda- 
plaukis geibus paauglys su vos pastebimais ūseliais ant viršutinės 
lūpos. Jo akys buvo nukreiptos į mane. 

— Viskas gerai, Žozė, — nuramino ji. — Tai pono Abrahamo 
sūnėnas. — O man pašnabždėjo: — Žozė jį nužudė. Ne itin gerai 
valdo kardą. Bet kai žmogus girtas kaip kiaulė vynuogių geldoje, 
pakanka vieno nediduko dūrio ir... — Mėgdžiodama mirtiną dūrį 
smeigiantį fechtuotoją, ji pabadė žemyn rankomis, nusišypsojo, 
paskiau leido man įmesti laužan vieną apsiaustą. Žozė pripažino 
mane rimtai linktelėdamas kaip paauglys, prisiimantis globėjo vaid- 
menį, ir baugioje, pagarbioje tyloje mūsų trejetas stebėjo, kaip 
drabužiai rūksta, garankščiuojasi ir juoduoja. Merginos veidas 
surūstėjo. Ji palietė sau skruostus, tarsi sausintų dėmes. Pasigrę- 
žė į mane. 

— Žinai, turiu kitų žymių ant nugaros. Metus buvau jo plakimo 
stulpas. Plakdamas mane tapšnojo sau per „gaidžiuką“ — jeigu Ži- 
nai, ką turiu galvoje. — Ji išsišiepė. — Noriu ištrinti netgi prisimini- 
mą apie jį. — Paėmė mane už rankos. — Juk tu supranti, ką? — Aš 
linktelėjau, ir ji rimtai pažvelgė į mane, baksteldama sau į krūti- 
nę. — Ar kabalistai iš tiesų tiki, kad Dievas tūno čia? 

— Čia ir visur kitur. Ir niekur. Dievas ateis pas tave pavidalu, 
kurį galėsi pastebėti — su drabužiais, kad galėtum pamatyti Jį. Tai 
priklauso nuo Jo malonės... ir tavo regėjimo. 

— Tuomet jis neateis pas mane kaip vyras — man visai nereikia 
vyriškos lyties Dievo. Jau vieną tokį turėjau ir nekenčiau jo! Už- 

mušiu kitą vyriškį dievą, kai tik parodys man savąją „purpurinę 
galvutę!" 

— Tuomet apsireikš moterišku pavidalu. Ar belyčiu. Arba vei- 
kiausiai abiem lytimis. 

— Moterišku. Aha, jau veikiau moterišku. — Ji parodė kumštį, 
sugriežė dantimis ir šūktelėjo: — Joks vyras daugiau neįsibraus į 
mane! — Jos žvilgsnis tapo išdidus. Vėl užsimaukšlino ant galvos 
beretę ir susikišo po ja plaukus. — Pasiimk kuriuos nori jo drabu- 
Žžius ir eik sau! 

Stebeilijome vienas į kitą, tarsi stengdamiesi suvokti pasaulio 
žiaurumą. Drebančiu balsu ji tarė: 

— Kadaise buvo laiminga mergaitė, kuri plaukiojo Teže ir kuri 
sukryžiavo rankas sau ant krūtinės, tarsi stengdamasi nuraminti 
savąją neviltį. 

— Ir jaunuolis, kuris neteko dėdės ir mažojo broliuko. 

Jos akys supratingai atsimerkė, ir mudu linktelėjome vienas ki- 
tam lyg brolis ir sesuo, privalantys išsiskirti. Mūsų bendrumo sun- 
kulys dar minutėlę mane suturėjo vietoje, paskiau apsigręžiau ir 
nuėjau šalin. 

Saulėlydis nudažė dangų rožine ir vario spalvomis. Kai iš tolo 
stebėjau tebesusirinkusią Rosijaus aikštėje didžiulę minią, Dėdės 
ranka suėmė mane už sprando: „Jeigu nudažysi sau rankas raudo- 
nai, niekas tavęs neužkabins“, sukuždėjo jis. Supratau, ką turėjo 
galvoje, ir nuplėšiau susidariusį šašą sau ant peties, kur buvo pa- 
taikiusi bernioko ietis. Plūstelėjęs kraujas sušildė man pirštus. Išsi- 
tepliojau juo delnus ir rankas aukščiau jų. „O dabar leiskis prie 
upės, — sukuždėjo Dėdė. — Eik pakrante ir visiems, kurie tave 
stabdys, sakyk, kad medžioji marranos!" 

Kaip ir numačiau, pasiekiau namus be nutikimų. Šūdais ištep- 
liotas kilimas virš rūsio dangčio tebebuvo vietoje. Tačiau nusilei- 
dau apačion tarsi kalėjiman. Buvau jaunas ir išdidus, tad tokia 
slėptuvė kėlė vien gėdą. 

Kai atsidūriau laiptų apačioje, Sinfa pribėgo prie manęs ir pasa- 
kė, kad vos prieš pusvalandį kažkokie Žmonės stovėjo virtuvėje 
viršum jų, žadėdami gailestingumą bet kuriam marrano, kuris pats 
pasirodys. 

— Nebeik niekur! — meldė ji. 

— O Judas? — paklausė motina, užėmusi kvapą. 

— Nieko naujo, — atsakiau. 

Faridas ir mažoji mergytė be nago ant nykščio miegojo po ap- 
klotais šalia mūsų stalų. Estera sėdėjo tyli, jos profilis atrodė it 
kalkakmenio skulptūra. 

Nuraminau Sinfą ir atkėliau Dėdę dengiantį maldų kilimėlį. Į 
šnerves man tvokstelėjo jo sušvinkęs dvokas. „Dieve mano, kiek 
dar truks, kol mes galėsime jį palaidoti žemėje? — pagalvojau. Vėl 
ištepiau visą mira, sulig kiekvienu teptuko brūkšniu tardamas sau: — 
Žiūrėk, žiūrėk į jo veidą; privalai viską įsiminti, kad galėtum keršy- 
ti“ 

Kai šitaip vis kartojau sau, mano kūnas stebuklingai ėmė va- 
duotis iš susitvenkusios slogios įtampos, virpėti ir traukytis su šventu 
įniršiu. Tokia tad Toros galia, — 0 gal tiek toli pažengus manoji 
saviapgaulė, — kad vis labiau dariaus įsitikinęs, jog tai aš buvau 
parinktas išgelbėti izraelitus nuo Lisabonos filistinų ir jog įminda- 
mas Dėdės nužudymo paslaptį kažkokiu būdu pasuksiu raktą du- 
ryse į mūsų išsigelbėjimą. Koks būtent ryšys buvo tarp mano mo- 
kytojo mirties ir Portugalijos žydų išlikimo, kol kas visai 
nenutuokiau. 

Pažvelgiau į odines užuolaidas, užtrauktas ant langų plyšelių 
šiaurinės sienos viršuje ir vėl susimąsčiau, kaip galėjo pasprukti 
žudikas. „Turi būti slaptas išėjimas, — pagalvojau, — tunelis — 
kokia nors landa laukan, žinoma tik svarstovams. Štai kodėl Dėdė 
nenorėdavo, kad eičiau į rūsį be jo leidimo. Aš dar nebuvau įves- 
dintas į mūsų šventovės paslaptis." 

— Ar atnešei ko nors pavalgyti? — staiga paklausė mane Sinfa. — 
Ji alkana. 

Mergytė be nago ant nykščio stovėjo greta Sinfos ir tylomis 
ilgesingai žvelgė į mane. 

— Deja, pamiršau, — prisipažinau. — Lipu viršun, pažiūrėsiu, 
gal ką nors rasiu krautuvėlėje. Ten turėtų būti... 

— Ne. Sėdėk! — įsakė motina. Jos delnai buvo sugniaužti į 
kumščius, akys degė. — Palauksime, kol viskas tikrai baigsis! 

Sinfa ir mergytė ėmė knebinėti macą, kurį buvau palikęs. Buvo 
išteptas krauju, bet vis tiek išnyko itin greitai. Tad prie visko dar 
prisidėjo ir alkis. 

Kad nors kuo užimčiau savo nervingas rankas, trokšdamas suži- 
noti mergytės tapatybę, pasiėmiau iš mūsų atsargų spintos popie- 
riaus lakštą ir ėmiau ją piešti. 

Gal po kokios valandos, kai jau baigiau piešti jos veidą ir buvau 
pradėjęs vedžioti pirmąsias rankų linijas, pabudo Faridas. Sinfa 
patapšnojo man per petį ir pasakė, kad jis teiraujasi manęs. 

Nunešiau jam puodelį vandens ir palaikiau prie lūpų. Išgėrė 
godžiais gurkšniais. Jis gausiai prakaitavo, ir karštis jau buvo nu- 
slūgęs. Jo kelnės buvo išteptos krauju ir išmatomis. 

— Kaip jautiesi? — paklausiau. 

— Kažkas raižo mane iš vidaus, varo lauk. Bijau, nesuturėsiu. 
Mano kelnės... Turbūt taip smirdžiu, jog net Alachas užsiėmęs no- 
sį. 

Nekreipdamas dėmesio į Farido protestus, nušluosčiau jam už- 
pakalį ir šlaunis, paskiau vėl uždengiau apklotu. Mes neturėjome 
atliekamų pagalvių, tad parėmiau jo galvą keliais rankraščiais iš 
genizos. Kaip geriau šiuo metu galėjo pasitarnauti hebrajų raštai? 

Kai jis nugrimzdo į miegą, atsisėdau vienas prie rytinės sienos, 
toje vietoje, kur, kaip įsivaizdavau, mergina meldė pasigailėti jos 
gyvybės. Prilenkiau kelius sau prie krūtinės — poza, išreiškiančia 
savarankiškumą ir nuošalumą; kažkas šalta ir sukta tolino mane 
nuo šeimynykščių. Ar tai buvo keršto troškimas? Jie dabar kalbė- 
josi pašnabždomis, bet aš nepajėgiau pratarti nė žodžio. Man norė- 
josi bėgti, šaukti visiems, kad atkeršysiu už savo dėdę. Nebegalė- 

jau gyventi supamas kuždesių, varžomas užšifruotų pokalbių. Mo- 
kytojas buvo teisus: kabalos liūtas mano sieloje jau nebeleis man 
toliau gyventi kaip užsislėpusiam žydui. 

Ir šitaip supratau, kad per šį Perėjimą įvykusi dvasinė kelionė 
atskleis mano paties tikrąjį veidą. 

Vėl ėmiausi eskizo ir likusias šviesos valandas pasinėriau pirma 
į mergytės, paskiau Dėdės apybrėžas. Kai stojo sutemos, susivo- 
kiau nepajėgiąs sukalbėti vakaro maldų. Mergytė miegojo man 
tarp kojų, atrėmusi galvą į šlaunį kaip į pagalvę. Sinfa gūžėsi šalia 
mūsų po apklotu. 

Tąnakt per miegą mane pasiekė savo paties riksmai; buvau pri- 
rištas prie Rosijaus aikštės fontano ir krikštijamas palmės šakele. 

Pabudau tamsoje nuo slogaus prisiminimais dūmų kvapo, per- 
smelkusio mano drabužius — nors žinojau, jog tai neįmanoma, nes 
kelnės ir marškiniai, kuriais vilkėjau, nebuvo Rosijaus laužo liudi- 
ninkai. Tačiau kabalos požiūriu į panašias iliuzijas nevalia taip leng- 
vai numoti ranka, ir vėliau supratau kvapą rodant, jog kažkuri 
mano dalis nenužengė toliau sekmadienio. Tačiau dabar papras- 
čiausiai nusirengiau ir sušlaksčiau drabužius pankolio vandeniu iš 
mūsų atsargų spintos, bet kvapas, atkaklus it prisisiurbusi erkė, vis 
tiek tebesilaikė. 

Nebegalėjau užmigti. Geltoni ir violetiniai mėnesienos lopiniai 
it ledinės skraistės ėmė plaikstytis apie mano šeimynykščius ir ma- 
ne patį. Tačiau jų prisilytėjimas ramino. Tarsi visi būtume įsupti 
antklodėn, kurioje drauge paslėpti mūsų likimai. (Kaip būčiau no- 
rėjęs pasakyti „Dievo suteikton antklodėn", tačiau tuo metu tokia 
poezija man buvo nesuvokiama.) 


Ir taip pasaulis įžengė į ankstyvąsias trečiadienio ryto valandas — 
ryto prieš šeštąjį Perėjimo vakarą. 

Rūpestis vėl pastūmėjo mane prie Farido. 

Pirštų galais pajutau jo alsavimą — taisyklingą, tačiau silpną. 
Prisiminiau, kaip mudviejų vaikystėje jis pravirkdavo, kai po pava- 

sarinio lietaus pakvipdavo oleandrų krūmai kieme; malonūs kva- 
pai jį veikdavo labiau už viską. 

Taip, jis visados buvo jautresnis už mane. 

Ir dar prisiminiau, kaip mudu, kai gimė Judas, šokome prie 
upės padėkos Dievui šokį. 

Judas... Faridas... Dėdė Abrahamas... 

Vardai... Tai sutartiniai ženklai ar kas nors prasmingiau? 

Kai liūdėjau, kad mano vardas priverstinai pakeistas iš Berekijo 
į Pedro, Dėdė uždengė man galvą savo maldų šaliu. 

— Dievas turi daug vardų, — sukuždėjo. — Tad ir mes, sutverti 
pagal Jo pavidalą, galime turėti jų daug. O kas yra už tavo vardo, 
visados išliks tuo pat. 

Daug sykių mokytojas man kartojo, kad mes visi esame Dievo 
autoportretai. 

Nejau taip pat ir jo žudikas? 

Dabar, kai jau pamačiau aukštai besirangančias iš žydų lavonų 
sukrauto laužo liepsnas prie Dominikonų bažnyčios laiptų, galė- 
tum pamanyti, kad vienas gyvenimas — Dėdės gyvenimas — ne 
tiek daug reiškia. Galbūt siaubas turi susikoncentruoti vienut vie- 
noje sieloje nelyginant kančios deimantas. 

Staiga mano mintys atsidūrė aklavietėje, tad pakėliau akis ir 
išvydau pro langų plyšelius šiaurinės sienos viršuje pradedant smelk- 
tis brėkšmą. Gurkštelėjau vandens iš ąsočio ant atsargų spintos 
lentynos ir linktelėjau labąryt motinai, kuri ką tik prabudo. Sinfa 
miegojo jai prie šlaunies. Motina mašinaliai glostė jai plaukus. Es- 
tera miegojo ant kėdės, jos galva buvo nusvirusi ant dešinio peties, 
rankos geibiai kadarojo. Faridas irgi dar miegojo. Jo kakta degė. 
Pašluosčiau ją vandeniu, bet jis neprabudo. 

Nuklojau nuo mergytės maldų kilimėlį, atsiklaupiau prie jos 
veido ir dar šiek tiek pataisiau piešinį; burna, kurią jai suteikiau, 
buvo per plati, pernelyg pabrėžtinai jausminga. 

Žmogaus eskizas — galingas dalykas; kai žvelgiau į jį, atvaizdas 
įgijo apybrėžas talismano, išreiškiančio jos neišsipildžiusias viltis. 

Po kelių minučių, kai vis dar buvau užsiėmęs jos lūpų taisymu, 
išgirdau iš kiemo mus šaukiant Rezą ir jos vyrą Žozė. Motina išsi- 
tiesė, smakras jai atvipo. Tačiau ji neatsistojo. Tarsi negalėtų pati- 
kėti savo ausimis. Puoliau pas juos, Sinfa — įkandin manęs. 

Kai pasiekiau laiptų viršų, Reza jau kėlė dangtį. Pamojau, kad 
leistų man išlipti. 

— Aš visur tavęs ieškojau! — pasakiau, glausdamas ją prie sa- 
vęs. Kaip gera buvo jausti jos stangrų moterišką tvirtumą. Ir man 
taip reikėjo šviesos ir oro. 

Ir vis dėlto Reza atrodė kažkokia užguita. Didelės pilkos jos 
akys, paprastai tokios aristokratiškos — netgi šaltos, kas nors pa- 
sakytų — žibėjo karštu nerimu. Žozė nebūta pas barzdaskutį kele- 
tą dienų, jis atrodė nesveikas, išpurtęs nuo kažkokio tramdomo 
siaubo. Apie akis jam juodavo tamsūs ratilai, 0 storos raudonos 
lūpos buvo bjauriai suskerdėjusios. 

— Tau viskas gerai, Beri? — nedrąsiai paklausė Reza. 

— Viskas, viskas. Tačiau kurgi judu buvote? Nuėjau pas jus į 
namus, bet ten... 

— Bandėme keliauti į čia, bet kelias buvo užblokuotas, — pasa- 
kė Žozė, suimdamas mane už pečių. — Tad palikome miestą Sob- 
ralio link. Laikėmės ten. Kaskart, kai bandėme sugrįžti, iki šiol 
vartai... — Jis papurtė galvą. — Mes negalėjome rizikuoti. 

Reza nusiėmė skrybėlaitę ir neramiu balsu paklausė: 

— Ar... ar čia visi sveiki? 

— Nesiseka surasti Judo, — atsakiau. Širdis man ėmė daužytis 
krūtinėje lyg stengtųsi ištrūkti, kai pridūriau: — O tavo tėvas, Re- 
za... jis paliko savo kūną ir sugrįžo pas Dievą. 

Skrybėlaitė iškrito jai iš pirštų. Jos akys išsiplėtė, tarsi ieškoda- 
mos, kas padėtų suprasti. Žingtelėjau priekin, norėdamas paimti 
Rezą už rankų, bet ji atšlijo. Aš sukuždėjau: 

— Tai, kas kadais glaudė tavo tėvą, guli rūsyje. 

Staiga Rezos veidas išbalo, akys sustiklėjo. Ji nulipo pas jį į rūsį, 
tartum vilkdama jungą. 

Apačioje motina, Sinfa, Žozė ir aš pasitraukėme toliau, kai ji 
atsiklaupė nedrąsiais pirštais paliesti jo figūros; jeigu privalai susi- 
taikyti su mirtimi, kurį laiką turi ją sutikti vienas. 

Kai susmuko kaip vaikas ant grindų, uždėjau jai ant plaukų 
ranką. Jaučiau, kaip jos ašaros tarsi šnabždesiu skverbiasi į mane. 
Reza pasigręžė į Esterą: 

— Kaip tatai atsitiko, mama? 

Teta neatsakė, vis dar slėpėsi savyje. 

— Nežinai, ar karalius Manuelis atsiėmė miestą? — paklausiau 
Žozė. 

— Dar ne. Sakoma, jis bijo sugrįžti. Liaudis dabar reikalauja jo 
mirties. 

Reza pasimeldė prie Dėdės. Kai ji nusigręžė, Estera it šmėkla 
atsistojo, nuslinko prie kūno ir vėl uždengė jo veidą maldų kilimė- 
liu. Paskiau sugrįžo į vietą, atsisėdo ir sustingo kaip anksčiau. 

Reza pakėlė mergytę be nagų ant nykščių, ir šios viduje tarsi 
nugriuvo siena. Sukliko, lyg kas jai plėštų vidurius. 

— Tują pažįsti? — paklausiau. 

— Aviboja. Mano kaimynės Grasos duktė. Ar jiė.. 

Truktelėjau pečiais. 

— Ten buvo tik ši viena mergytė. 

Suprantu, tai nuodėmė, bet atsakydamas mąsčiau: „Kodėl ra- 
dau ją, o ne Judą?" 

ANTRA KNYGĄ 


Devintas skyrius 


Trečiadienis, netoli vidudienio — septynios valandos, iki sutems 
šeštas šventasis Perėjimo vakaras — ir aš jau baigiau visus piešinius, 
kurių man prireiks. 

Reza patikino mus, kad miestas nurimo, tad ji, Žozė, Sinfa, Avi- 
boja, motina ir aš užropojome vorele laiptais aukštyn, netvirtai sta- 
tydami kojas, lyg būtume sugrįžę iš ilgos viešnagės svetur. Idant 
atvėsinčiau Faridą, prilaikydamas veduosi jį į motinos kambarį ir 
apiplaunu veidą degtine. Pridedu prie kaktos kompresą. Nepajėgia 
išsilaikyti atsimerkęs, bet nemiega; pirštų galiukai vis slankioja ir 
slankioja mano ranka, klausia apie Samirą. 

Estera liko apačioje viena bendrauti su rūsio prieblanda. 

Mes rengiamės laidoti mano mokytoją ir merginą. Mazgodami 
juos, giedame maldas. Septynis kartus nuvalau Dėdės veidą šaltu 
vandeniu, tris — šiltu. Ir kaip yra parašyta, pirmiausia apiplauname 
jo pilvą, paskiau pečius, rankas, kaklą, genitalijas, kojų ir rankų 
pirštus, akis ir šnerves. 

Laikau marmurines senojo Dėdės apvalkalo rankas, ir mane už- 
lieja šilta liūdesio ir džiaugsmo banga: jis pasitraukė pas Dievą. Pas- 
kiau aš vėl vienas su nužudytuoju. Įžvalga ateina blyksniais, sakoma 
Zohare. Taip ir yra. 

Pjūvis, Žiojantis jo kakle, pajuodavęs. Kraujas sukrešėjęs rusvu 
gumbu. 

Keturis kartus plaunu jo pirštus, ir vis tiek šie lieka rašaluoti. 
Kaip ir dera menininkui, stosiančiam prieš Dievą. 

Teta Estera prikiša žirkles sau prie plaukų ir padeda savo chna 
dažytas sruogas jam ant krūtinės. 

Kuris hebrajų poetas yra pasakęs, kad našlės nukirpti plaukai — 
kraujo ašaros, sutrauktos į siūlelius? 

Kai mano mokytojas jau aprengtas baltais apdarais, motina pa- 
barsto simbolinių Jeruzalės dulkių jam ant akių ir intymių vietų. 

Laikau Sinfos ranką, kol ji sako „sudie“. 

— Mes niekad jo nebematysime, — linkteli man. Išvargusios, 
krauju pasruvusios jos akys plačiai atmerktos ir smalsios, bet ne 
liūdnos ar išsigandusios. 

— Kaip dabar — ne, — sutinku. — Kai kitąsyk išvysi Dėdę, jis 
ties į tave rankas ir sveikins atvykus pas Dievą. 

Nors ir tvirti, šie žodžiai slepia begalinį siaubą, kuris priverčia 
mane nejučia užsimerkti; aš jau užmiršau pojūtį, kai mokytojas ma- 
ne apkabindavo! 

Paguldome Dėdę ant jo maldų šalio, paskiau uždengiame drobu- 
le, kurią pasiuvo Reza ir motina. 

Kai jo veidas galutinai man išnyksta, užmerkiu akis, jų tamsyje 
stengdamasis įsiminti savo mokytoją. Dabar jis — tik violetinis šešė- 
lis; negaliu prišaukti jo spindesio. Ar jis išblės, iki aš nepajėgsiu 
netgi prišaukti jo balso? 

Ne mažiau rūpestingai numazgojame ir merginą. Dabar padeda 
ir Reza; ji išsiuntė Aviboją kieman pažaisti su Rozeta. 

Staiga virtuvės duryse pasirodo Brita, mūsų skalbėja. Iš prigim- 
ties apdovanota optimizmu, paprastai ji būdavo linksmo, mielo vei- 
do. Tačiau šiandien paniurusi, kalba kimiu balsu. Jos vežimaityje — 
paskutinė mūsų skalbinių partija. Atnešė mums sūdytą menkės odą, 
ilgumo sulig žmogaus ranka. 

Mes pasibučiuojame, ir nebūtina kalbėtis. Mūsų vienybės tyla 
sunkiu akmeniu slegia man krūtinę. 

— Buvau naktį pas jus atėjusi, — galiausiai sukužda ji. 

— Negalėjome atsiliepti. Bet vis tiek ačiū. — Vėl prispaudžiu 
lūpas jai prie skruosto, paskiau palieku su motina drauge lieti aša- 
ras. 

Kaimynystėje nėra nusipirkti karstų, neliko nė vieno gyvo „nau- 
jojo krikščionio", kuris galėtų juos padirbti. O aš nesutinku mokėti 
„senajam krikščioniui". Tad nunešame Dėdę ir merginą, susuptus 

marškomis, vežiman, kurį pasiskolinau iš daktaro Montezinjužo naš- 
lės. Asilas priklauso Britai; ši siūlyte įsiūlė jį. Nenorėjau sutikti, ta- 
čiau ji šnibžtelėjo: 

— Beri, nagi, prašau, juk tu galėtum būti mano vaikas. 

Sunkiai tramdau norą pasitraukti iš esamojo laiko į laimingesnį 
būtąjį. Privalau nugalėti jį, kad įstengčiau atlikti savo religines pa- 
reigas. O svarbiausia — surasti Dėdės žudiką. 

Estera sėdi vežimaityje ant medinio suolelio, pasidėjusi rankas 
ant kelių, jos plaukai iškarpyti nepataisomais kampais. Motina, Re- 
za ir aš žingsniuojame šalia asilo. Paliekame Lisaboną rytų kryptimi. 
Kai išvykstame krikščionių akys be jokių klausimų stebi mus; visi 
žino, ką ruošiamės daryti. Sinfa lieka namie su Žozė, Rezos vyru. 


Daugelis žydų pasidavė į Ouinta das Amendoas — Migdolų so- 
dybą, kaip mes vadiname didelį ūkį su įspūdingu orų nugairintu 
kalkakmenio bokštu viduryje apie dvi mylias į rytus nuo miesto. 
Ūkio savininkas Aronas Puežus buvo žydas kalnietis iš Bragansos, 
persikėlęs čionai, nes tame šaltame šiaurės rytų klimate jo jaunoji 
algarvietė žmona šiurpo iki gyvo kaulo. Kad primintų jam tėviškę, 
juodu atsigabeno migdolmedžių ir kaštonmedžių daigų ir pasodi- 
no šiuos čia. Iš pradžių stovėjęs vienaukštis namas buvo apleistas — 
iš jo dabar beliko ne aukščiau kaip iki juosmens siekiančios danty- 
tos akmenų eilės — vardan aštuonkampio saugyklos bokšto, kurį 
pasirinkti Puežų paskatino viena iš jo vizijų. Matyt, jis regėjo švie- 
sius ilgaplaukius jūrininkus, plėšiančius Lisaboną ir padeginėjan- 
čius visus žydiškuosius jos kvartalus. Neišvaizdus statinys buvo 
pertvarkytas taip, kad iš trečio aukšto varpinės būtų galima stebėti 
apylinkes; iš ten, kaip mudu su Faridu vaikystėje sykį išsirengę 
žvalgybon aptikome, galėjai matyti Težą bei tikrus stebėjimo bokš- 
tus paupyje ir iš anksto būti perspėtas apie užpuolimą. Aišku, liki- 
mo ironija, kad po daugelio metų, kai žydus atvertinėjo krikščio- 
nybėn, Puežaus žmona buvo mirtinai užmėtyta akmenimis 
tamsiaveidžių, žemaūgių kaimynų, kuriuos nuo seno pažinojo. Kad 

ir kaip ten būtų, kaip pasakojama, tąnakt, kai buvo užmušta jo 
žmona, Puežus ir dvejetas jo dukterų bergždžiai bandė nugriauti 
savąjį bokštą, kuriame gyveno. Rytą išsekę, apimti nevilties, jie 
išskobė didžiulio kaštonmedžio kamieną, moterį užtempė viršun ir 
palaidojo ją viduje. Nors metams bėgant drevė užsipildė, tas medis 
tuoj į pietus nuo bokšto auga ir šiandien su praplikusiomis ir apsi- 
laupiusiomis šakomis tartum užnuodytas sąžinės graužaties. Taip 
pat kalbama, kad per Yom Kipurą jisai skleidžia puvėsių dvoką. 
Todėl sodyba tapo vietos įžymybe kaip slaptingų galių vieta, glau- 
džianti judaizmo kankinius. 

O dėl Puežaus, tai palaidojęs žmoną jisai su dukterimis vėl pasi- 
ėmė auginius, patraukė į pietus per visą Algarvę, atlaikė kelionę 
jūra ir įsikūrė Maroke netoli Tetuano. Taigi GOuinta das Amendoas 
migdolmedžiai, kaip ir daugybė jų Portugalijoje, seniai liko nepri- 
žiūrimi. Tačiau šiandien žengdami pro šalį matome, kad nepaisant 
apleistumo žali jų vaisiai aplipę netvarkingai susipynusias, pernelyg 
išvešėjusias šakas nelyginant muzikinės natos. 

Iš Mažosios Jeruzalės ir iš Žudiarja Pekenos, netgi iš nedidelės 
žydiškos gatvikės, kuri kitoje miesto pusėje, netoliese Karmelitų baž- 
nyčios, visi mes tempiame savo mirusiuosius. Nedaug kas turi kaip 
mes asilo traukiamus vežimus. Savo mylimuosius daugelis įvertę į 
medinius karučius. 

Vyresnieji nukreipia mus į laukus, kurie praeityje nenaudoti ka- 
pams. Linkteliu atjautos ženklan visiems prasilenkiantiesiems, bet 
neužkalbinu jų, tik pasiteirauju apie Judą ir du svarstovus — tėvą 
Karlušą ir Djegą Gonsalvišą. Niekas jų nematęs. 

Talkinamas trijų darbininkų maurų, atėjusių papildomai užsidirbti, 
iškasu dvi duobes. Jie tylių tamsių akių ir nieko neklausinėja. 

Reza būtinai nori padėti. 

— Beri, man reikia ką nors veikti, — spiriasi ji. — Kaskart, kai 
ramiai sėdžiu, pasaulis ima griūti. — Žvelgia į mane pasimetusiomis 
akimis ir nervingai kramto sau plaukų galiukus — vėl sugrįžęs vai- 
kystės įprotis. 

Dėdei motina parenka vietą šalia jauno migdolmedžio, kurio ša- 
kos it žvakidės iškeltos maldai į dangaus žydrynę. Mergina rado sau 
poilsio vietą po didžiuliu kamšteniu, kurio šakos išsiskleidę tarytum 
pasitinkančio senolio rankos. 

Perrašinėtojas Izaokas Ibn Faražas gieda drauge su mumis. Jis 
čia laidoja Mošės Almalo galvą; regis, Izaokas buvo tas beprotis, 
kuris nubėgo prie Rosijaus laužo ir išvogė iš liepsnų paskutiniąją 
savo draugo dalelę, kad šio šmėklai pomirtiniame gyvenime netektų 
bastytis po žemiškąjį pasaulį. 

— Prisižiūrėjau visam savo gyvenimui krikščionių, — atsiveria jis 
man. — Mokausi turkiškai. Visai lengva, raštas arabiškomis raidė- 
mis. Sėsiu pirman, kokį tik pavyks rasti laivan, plaukiančian į Salo- 
nikus. Kalbama, kad šie tampa žydišku miestu. Šiaip ar taip, patar- 
siu ir tau padaryti tą pat. 

— O kaip jūsų namai čionai? 

— Vis tiek netrukus visį mūsų draugai bus palikę Portugaliją. Ir 
patikėk manimi, nenoriu padaryti tokios pat klaidos, kokią padarė 
Loto žmona'! 

Turėdamas galvoje raštelį, kuris išslydo iš Djegaus turbano ir 
kuriame buvo paminėtas vardas „Izaokas“, aš klausiu: 

— Ar prieš riaušes nebuvote sutaręs dėl ko nors susitikti su Dje- 
gumi Gonsalvišu, spausdintoju? 

— Kiek prisimenu — ne. 

— O šio mėnesio dvidešimt devintoji, ateinantis penktadienis — 
ar jis jums reiškia ką nors ypatinga? 

Izaokas pasikaso ant smakro baltus želmenis ir išviepia apatinę 
lūpą. 

— Beri, — sakojis, — matau, kad tave ištikusi bėda ir esi reikalin- 
gas pagalbos. Bet gausi kalbėti aiškiau, jei nori, kad suprasčiau. — Jis 
paima mane už rankos ir įsmeigia savo švelnias akis man į veidą. 


* Aliuzija į biblinį padavimą: kai Lotas bėgo iš Sodomos, kurią Viešpats už 
nuodėmes sunaikino, jo žmona atsigręžė pažiūrėti ir pavirto druskos stulpu 
(ST Pr 19, 15-26). 

Ir staiga tampa juokinga, kad įtariau jį esant raštelyje paminėtu 
Izaoku; jis niekad neturėjo jokių ryšių su svarstovų grupe, nei jokių 
priežasčių jausti Dėdės priešiškumą. Suvokiu, kad imu visais nepasi- 
tikėti. 

— Nesvarbu, — sakau. Paskiau, mano paprašytas, jis mėgina 
sugrąžinti Esterai gyvumą, įtikinėdamas šią persiškai. Stiklinėmis 
akimis ji atsako jam. 

Septynis kartus apsuku Dėdės kapą melsdamasis. Kaip ir pri- 
klauso dėl Ba'al Shem, Dieviškojo Vardo Mokytojo. Manosios heb- 
rajiškos maldos balsas, tai pakylantis, tai nuslūgstantis it vanduo 
viršum sudūlėjusių kalkakmenio sienų, tartum atėjęs iš tolimos toli- 
mos praeities. Jaučiu poreikį vaikščioti, tad palieku saviškius ir einu 
palaidoti po citrinmedžiu senjoros Rozamontės ranką. Dėkingas pa- 
siimu kaip paskutiniąją jos dovaną akvamarino žiedą ir įsidedu kap- 
šan greta Djegaus raštelio ir merginos sutuoktuvių žiedo; gal kurią 
nors dieną jis išpirks faraono pasiglemžiamą dar vienos kregždės 
gyvybę. 

Grįždamas prie saviškių, trumpam stabteliu ir uždedu delną ant 
masyvaus kamštenio, kurio vertinga žievė neseniai buvo nulupta. 
Pats nežinau, kodėl, galbūt norėdamas geriau pajusti žaliojo milžino 
galią, aš užsimerkiu. Tučtuojau stipri šviesa nutvieskia tamsą oranži- 
ne-juoda liepsna ir tartum drėgna šiluma kiaurai persmelkia mane 
visą. Aukštai viršuje kažkas garsiai sušnara, lyg ant aukščiausiosios 
šakos būtų nutūpęs erelis ar garnys. 

— Taip, mes čia, — suskamba Dėdės balsas. — Tačiau neatsi- 
merk. Mūsų spindesys sunaikins tave. 

Idant apsisaugočiau, kietai sumerkiu vokus, o jisai sako: „Bere- 
kijau, medžio žievė — ne tik poezijoje vartojamas simbolis. Tai 
tikrai egzistuojanti esybė, kartu su tavimi užimanti žemiškąjį pa- 
saulį. Ji auga, miršta ir gali būti nulupta medininko. Pajusk, kaip 
tavo ranka susitinka su tvirtybe, slypinčia po tokia žieve". Suspau- 
džiu kamieną rankomis ir jaučiu, kaip taki jėga iš žemės kyla per 
mano kojas ir pasiekia galvą. „Tave patraukė prie šio medžio, nes 

jis tau priminė, kad kaukė gali būti ne tik metafora, — sako jis. — 
Ji taip pat gali būti ir tikroviška puošmena". 

Aš mąstau: „Dėde, prašau, kalbėk man kuo paprasčiau“, o jis 
piktai atšauna: „Mes kalbame Dangiškosios karalystės kalba ir ki- 
taip nemokame!" Vėl perėjęs į atjaučiamą toną, tęsia: „Atmink, mū- 
sų šešėlis — tai tavo šviesa. Kas mums visai aišku, tau — didžiai 
neįtikėtina. Klausyk, Berekijau. Niekad nedrįsk siųsti savųjų iliumi- 
nacijų per pasiuntinį, kuris diena iš dienos neatpažįsta savęs nuosa- 
vame veidrodyje. Ir prisimink akių žvilgsnį to, kuris kalba dešimčia 
liežuvių". 

Ir sulig šiais žodžiais mano rankos pajunta virptelėjimą, ir iš vir- 
šaus atsklinda plazdesys. Liepsnojanti tamsa man po vokais pereina 
į pilkį; paukštis — Dėdė — nuskrido. Atmerkęs akis, aš per tuščią 
šakų kupolą žvelgiu viršun į erdvų mėlyną dangų. 

Mano sąmonėje pasikartoja jo žodžiai: „Niekad nesiųsk savųjų 
iliuminacijų per pasiuntinį, kuris diena iš dienos neatpažįsta savęs 
nuosavame veidrodyje". 

Ar jis darė užuominą į žmogų, kuris nepažįsta savęs? Ar į ką 
nors tokį be atminties, besistengiantį palikti už savęs praeitį, pa- 
neigti ją buvus. Į žmogų, kuris nepajėgia pažinti savęs, nes nenori 
prisiminti savo istorijos, padėjusios padaryti jį tokį, koks yra šian- 
dien. 

„Ir prisimink akių žvilgsnį to, kuris kalba dešimčia liežuvių. Fa- 
ridas"“, Dėdė tikrai darė užuominą į šio pirštus — dešimtį jo liežu- 
vių. Mano mokytojas norėjo, kad pasikliaučiau jo įžvalgumu ir 
perprasčiau asmenybę to žmogaus, kuris netgi nepajėgė pažinti 
savęs. 

Mirksnį mane apima pagunda melstis palinkus prie veleno juos- 
tos sau ant riešo, kad mano mokytojas vėl mane aplankytų ir aiškiau 
atsakytų žemiškojo pasaulio kalba. Tačiau giliai širdyje bijau įžengti 
į tikrosios kabalos sritį; matyt, Dėdė turėjo savų priežasčių kalbėti 
man mįslėmis. 

— Beri! — Tai motina šaukia mane iš kito lauko galo. 

Pajudu jos link mąstydamas: „Vis labiau ir labiau pasaulis brau- 
nasi į vidinį mano minčių pasaulį. Tartum Dėdė žinojo, kad taip 
atsitiks". 

Netoliese čiurlenančiame upokšnyje mudu su Reza nusiplauna- 
me rankas, ir visi tuojau pat paliekame Migdolų sodybą; man nera- 
mu dėl Farido gyvybės. O „senieji krikščionys" bet kuriuo metu gali 
užgriūti kaip skėriai. 

Prieš pat namus iššoku iš vežimaičio pasiteirauti Šv. Petro bažny- 
čioje apie tėvą Karlušą. Jo — nė kvapo, butas tebeužrakintas. Tad 
Alfamos gatvelėmis ir lauko laiptais kopiu prie Djegaus namo. Kur- 
pius, kuris vakar man padėjo išvengti, kad nebūčiau sučiuptas, šūkte- 
li nuo slenksčio ir linkteli kviesdamas prie savęs. 

— Neik vidun, — sušnabžda. 

— Kodėl? 

— Buvo atėjęs kažkoks žmogus, ieškojo tavo draugelio Djegaus. 
Visai neseniai pasišalino. Bet jo čia būta ir anksčiau, vis stebėjo. Gal 
netgi dabar yra čia, pasislėpęs, tykantis. Tik nusišypsok man ir link- 
telėk, o paskiau keliauk sau. 

Padarau dar geriau — deduosi besijuokiąs, o paskiau klausiu: 

— Kas tasai žmogus? 

— Nežinau. Šiaurietis. Šviesiaplaukis, tvirtas. 

Padėkos ženklan linkteliu ir nueinu, o mano žingsniai vis atkar- 
toja klausimą: „Gal tai tas pats žmogus, kuris nužudė Dėdę, dabar 
medžioja Djegų?" 


Namie Reza priešpiečiams ruošia kietai virtus kiaušinius. Žino- 
ma, Maisto ruoša pirmąsias septynias mūsų gedulo dienas turėtų 
būti kokio nors kaimyno pareiga, bet aplink neliko nė vieno, kurio 
nebūtų ištikęs sielvartas. Visos keraminės šukės iš virtuvės iššluotos 
kieman, grindys išvalytos. Netgi išlaužta mūsų stalo koja vėl prikal- 
ta vieton. 

— Brita viską sutvarkė, kol mūsų nebuvo, — paaiškino Reza. — 
Dabar su kitais ji valo krautuvę. 

— Ir Estera su ja? — klausiu. 

— Ne, ji tavo motinos kambarėlyje, budi prie Farido. 

— O Aviboja? 

— Taip, ji padeda valyti, nė per žingsnį nesitraukia nuo Sin- 
fos. — Reza pakramto savo plaukų galiukus ir atsidūsta. — Žinai, 
turėsiu mergytę įsidukrinti. Negaliu palikti ją rūpintis pačia savimi. 
Grasa, jos motina, buvo našlė ir vienintelis vaikas šeimoje. 

— Ji žydė? 

Rezos akys sužaibuoja. 

— Ketverių metų mergytėė Kas tu toks, Berekijau Zarkau, kad 
šitaip klausi apie našlaitę? Manai, vaikai gimsta mokėdami hebrajų 
ar dar ką nors? Koks galėtų būti skirtumas... 

— Reza, tu manęs nesupranti. Man tas pat. Tiesiog šitai galėtų 
sukelti keblumų. 

— Aš nieko neveikiu, tik ir gyvenu su keblumais. — Ji vėl atsi- 
dūsta ir tarsi atsiprašydama perbraukia delnu man ranką. — Jos 
tėvas buvo „naujasis krikščionis", Grasa — „senoji“. 

— Saugiau būtų to nesakyti mano motinai.. bent kol kas. 

Reza linkteli, ir aš pabučiuoju ją į skruostą. 

Atsargiai pravėręs motinos kambario duris, aptinku Faridą, gu- 
lintį ant šono po dviem sunkiomis antklodėmis ir drebantį. Teta 
Estera sėdi ant taburetės lovos kojūgalyje, vis taip pat žvelgia nema- 
tančiomis akimis, sudėjusi ant kelių rankas. Pabučiuoju jos vėsią 
kaktą. 

Susigarankščiavusi, kruvina paklodė nutraukta nuo lovos ir nu- 
kišta prie sienos. 

Farido akys atsimerkia, bet jis nenusišypso ar kaip nors kitaip 
neduoda suprasti, kad mane pažįsta. Nutraukiu nuo savo lovos vil- 
nonę antklodę ir užkloju jį dar vienu sluoksniu, atsiklaupiu šalimais, 
noriu paimti jo ranką. Jis pamoja mane šalin. 

— Tai gali būti maras, — parodo ženklais. 

— Tavo gestai jau stipresni, — pameluoju. Mudu susikimbame 
pirštais, ir jo akys vėl užsimerkia. Sėdžiu mintyse piešdamas Portu- 

galijos, Graikijos ir Turkijos apybrėžas tarsi apmatus šachmatų len- 
toje, kur mano šeima ir aš pats atstojame pėstininkus. 

Kai Faridas liaujasi drebėjęs ir užmiega, kurį laiką glostau jo 
plaukus. Paskiau sugriebęs į gumulą ir pasikišęs po pažastimi išter- 
liotą paklodę ištykinu ant pirštų galų pro.duris ir per savo kambarį 
skubu paslėpti jo vidurių nelaikymą nuo motinos, kuri galėtų parei- 
kalauti, kad dėl blogėjančios ligos vaikiną paliktume sau pačiam. 
Išvydusi mane, Reza krūpteli, bet kitas jos žvilgsnis reiškia bendra- 
mintiškumą. Paslepiu paklodę už oleandro krūmo šalia mūsų išvie- 
tės. Vėliau pasakysiu Britai, kad paklodė ten ir kad skalbdama sau- 
gotųsi negerų esencijų, kuriomis ta persisunkusi. 

Neturėdamas acto, nusiplaunu rankas ūkišku muilu ir vandeniu, 
nueinu į rūsį ir sudarau įtariamųjų sąrašą — pradėdamas dviem 
likusiaisiais svarstovais — ant veleno skiautės smulkutėmis raidė- 
mis, kokiomis parašytas ir Dėdės vardas: 

Tėvas Karlušas. 

Djegus Gonsalvišas. 

Rabinas Loza. 

Migelis Ribeiras. 

Sulig paskutiniu brūkštelėjimu pamanau: „Mergina, kurią palai- 
dojome, it vėtrungė nurodys teisingą vardą". 

Pasiimu savąjį nupieštą jos portretą, įsimetu kapšan plaktuką ir 
apeinu visas kepyklas Alfamos ir Grasos kaimynystėje, jausdamas, 
kad ji yra mįslės raktas, kad jeigu man pasiseks išsiaiškinti jos tapa- 
tybę, aš taip pat sužinosiu, kas tas Žmogus, kuris sugriovė mano 
ateitį. 

Dabar, kai sugrįžo rimtis, matau, kad Lisabona tapusi spoksančių 
krikščionių akių, šiukšlių ir mėšlo, suskaldytos medienos ir kruvinų 
akmenų miestu. Niekas iš pustuzinio kepėjų ar jų padėjėjų, kuriuos 
apklausiau, nepažįsta merginos. Kertu žemyn pro katedrą ir pasuku 
Mažojon Jeruzalėn. Krautuvės uždarytos, gatvės nuklotos šiukšlių. 
Moterys nuo savo priedurių šluosto kraują. Sudeginta lova riogso 
smilkdama pačiame Sinagogos aikštės viduryje, tarsi laukdama sa- 

vininko. Simono Kilo kepykla už Paupio rūmų užkalta lentomis. Aš 
smunku jai iš šono, pro supuvusių kopūstų ir svogūnų krūvą, po 
kurią naršo sulaukėjusios katės, vieno katino gauruoti pauteliai išti- 
nę sulig citrinos dydžiu. Kai pabeldžiu į pono Kolo atskiro įėjimo 
duris, šis atsargiai pažiūri žemyn pro langą. Neskusti jo skruostai ir 
išsigandusios akys — požymiai ligos, kuria mes visi sergame. 

— Pedras Zarkus? — klausia jis. Kai linkteliu, jis parodo į savo 
kiemą. Aš palaukiu prie vartų. Jis įsileidžia mane, apkabina, bučiuo- 
ja. Nuo kūkčiojimo krūtinė jam kilnojasi it dumplės. 

Vilki jis šiurkščiais gedulo drobiniais. 

— Kiris? — sukuždu aš, įvardydamas vienintelį gyvą jo sūnų su 
tokia pat baime nusidėti, kaip kad tarčiau slaptąjį Dievo vardą. 

— Taip, — atsako jis. Mudu laikomės už rankų. — Kaip taviš- 
kiai? 

— Dėdė Abrahamas negyvas. 

Simonas aikteli. 

— Kaip galėjo jis... 

Žodžiai jam nutrūksta, nes abu žinome, kad šiame pasaulyje net- 
gi gaonas, genijus, žmogus, gebantis daryti stebuklus, gali žūti nuo 
paprasto peilio. 

Klausiu apie Judą, bet jis tik papurto galvą. 

— Daug ko pasigendame, — sako. — Ir niekad jie nebus surasti. 
Praryti leviatano. Ir įsidėmėk mano žodžius, — pranašišku balsu 
tęsia, — pabaisa tik tada pasirodys, kai pasiims mus visus. Palūkėk, 
ir pamatysi! 

Paduodu jam piešinį. 

— Ta mergina... ar kada nors ją matėte? Manau, ji galėjo dirbti 
kokioje nors kepykloje. 

Jis prisimerkia. 

— Šiek tiek panaši į Medą Foržaž, kai ši buvo jauna, — sako. — 
Tokie pat įkypi antakiai, susieinantys virš nosies. Nelyginant pete- 
liškių sparnai. Bet aš jos nepažįstu. 

— Kas ta Meda Foržaž? 

— Maždaug tuo metu, kai mes buvome atverčiami, pabėgo iš 
Mažosios Jeruzalės. Bet jai dabar būtų apie penkiasdešimtį. Našlė. 
Negalėtų būti ji. 

— Kur ji persikėlė? 

— Man regis, kažkur šalimais Belemo. — Belemas buvo miestas 
netoliese, iš kurio portugalų karavelės išplaukdavo į Afriką, Indiją ir 
Naująjį Pasaulį. — Spėju, tikėjosi sutikti turtingą keliautoją, jeigu tu 
supranti, ką turiu galvoje, — priduria Simonas. Jis trukteli pečiais, 
tuo parodydamas, kad jos nesmerkia. — Kad išliktume gyvi, daro- 
me, kas būtina. 

— Jos amžiaus moteris negali vien iš to gyventi, — sakau aš. 

— Jos vyras įveždavo vilnas iš Flandrijos. Ji padėdavo, vesdavo 
apskaitą. Galbūt ji kaip ir tavo motina imasi siūti. 

— Dėkui. — Mudu švelniai apsikabiname, lyg bijodami prisipa- 
žinti, kad galbūt skiriamės amžinai. — Jūs nebeatidarysite savo ke- 
pyklos, taip? — spėju aš: 

Simonas papurto galvą. 

— Nebenoriu maitinti šios šalies, — sako. — Kraujaleidys, — 
sukužda jis. — Portugalijoje tai kur kas geresnis amatas. 


Nuo visų susibūrusių prie Šv. Kotrynos vartų „senųjų krikščio- 
nių" žvilgsnių man šiurpsta ant sprando plaukai, bet mano kūno 
parengtis leistis į kojas nereikalinga; jų akys ramios, jie alsuoja leng- 
vai. Baime dėl maro ir sausros bei gausybės demonų, užvaldžiusių jų 
susimazgiusias smegenis, atsikratyta — bent kuriam laikui. 

Mažiau nei per valandą pasiekiu Belemo pakraščius. Čia šimtai 
afrikiečių ir padienių darbininkų, prižiūrimų bizūno, sunkiai pluša, 
statydami karaliui Manueliui įspūdingą vienuolyną, kuriam užbaigti 
prireiks geros ateinančio amžiaus dalies. 

Skudurininkas purvinomis kelnėmis parodo man vietos kepyklą. 
Prie durų pasitinka liesa kaltinančio, gaižaus veido moteriškė. 

— Kuo galiu jums padėti, senjore? — klausia ji šiurkščia, su 
kastiliška prietarme, portugalų kalba. 

Iš akcento suprantu ją esant „naująja krikščione" iš Kastilijos, 
viena iš tūkstančių, kurie pabėgo čia, kai karalius Ferdinandas ir 
karalienė Izabelė tūkstantis keturi šimtai devyniasdešimt antraisiais 
išvarė žydus. Iš tūžmingų moteriškės akių matau, kad jai nemalonu 
būti pastebėtai su bendrataučiu. Parodau savąjį piešinį: 

— Ieškau šios merginos. 

Ji atsuka man nugarą ir imasi dėlioti bandutes nuo medinių pa- 
dėklų į maišus. 

— Tai svarbu, — priduriu. 

— Jeigu jums nieko nereikia, tuomet eikite sau. 

— Ji mirė, — sakau. — Norėčiau pranešti jos tėvams. 

Ji atsigręžia ir nepatikliai prisimerkia. 

— Ji — senjoros Monteiru mergaitė. Kodėl... 

— O senjora Monteiru gyvenač.. — pertraukiuų; nebeturiu kan- 
trybės bijotis, nors ir kaip žydas. 

— Žemyn gatve, po dešinei. Namas su geltonais apvadais. Bet 
būtų geriau... 

— Sakykit, ar senjora Monteiru turi ką nors bendra su Meda 
Foržaž? 

— Tai jos brolienė, — atsako ji. — Kaip jūs... 

— Antakiai nelyginant išskleisti peteliškės sparnai. Ir seno žydo 
atmintis. 

Toliau gatvėje mažiukė, įtarių akių moteriškutė žvynuotu, sudir- 
žusiu veidu nuo savo durų piktai pažvelgia į mane, lyg jai būčiau 
sutrukdęs kortų lošį. Ant galvos jai nušiuręs perukas, pagamintas iš 
vaškuoto juodo lininio pluošto. 

— Jūs — senjora Monteiruė — klausiu. 

— Kas teiraujasi? 

— Mano vardas nieko jums nereikš. — Paduodu jai savo eski- 
zą. — Ar atpažįstate šią merginą? 

— Tai Tereza. Ką jūs su šituo veikiate? 

Iš namo gilumos pasirodo jos vyras, kresnas, panašus į triušį žmo- 
gėnas. Jis išsitepęs baltais milteliais, galbūt negesintomis kalkėmis, 

ir žengdamas prie mūsų sunkiai pūkščia, priverstas kelti savo basas 
riebias kojas. Virš mieguistų, tamsių jo akių sužėlę šaunantys į šalis 
it sparnai antakiai. 

Moteriškutė sako: 

— Pas tą žmogų Terezos piešinys. Pažiūrėk. 

Žiauna jam atkąra, lyg niekad nebūtų matęs meno kūrinio — ar 
lyg būtų supratęs. Išspaudžiu iš savęs stringančius gerklėje žodžius 
apie jos mirtį, ir jis prispaudžia kumščius sau prie skruostų. Iš akių 
jam plūsteli ašaros. Ištiesiu į jį ranką, bet senjora Monteiru pagauna 
mane už riešo. 

— Kąjūs sakote? — klausia ji. 

— Ji buvo užmušta per riaušes Lisabonoje. Sekmadienį. 

Senjora delnu prisidengia burną, slopindama aimaną. Pasibaisė- 
jusios akys susitelkia į save. Tyla užgula mus visus tris, galiausiai 
moteriškutė suklinka: 

— Taip ir žinojau, kuo šitai baigsis! Užmušta su tais žydais, taip? 

Nespėjus man atsakyti, vyras nustumia ją ir vėl įbėga į namus. 
Moteriškutė atsitrenkia į sieną ir susmunka ant žemės. 

— Bjaurybė! — klykteli ji, sukreksi ir spjauna jam įkandin. 

Padedu senjorai atsistoti ir pakeliu nuo žemės savo piešinį. Jos 
akyse nepasirodo ašaros, tad sakau: 

— Ji buvo užmušta Žudiarija Pekenoje. Gal žinote, ką ji ten vei- 
kė? 

Ji pačiumpa piešinį man iš rankų ir įsižiūri, lyg rengdamasi kriti- 
kuoti. 

— Tai ji, be jokių abejonių. Jūs piešėt? 

— Taip, — atsakau. 

— Menininkas, a? Pasileidusi ožka, nederėjo jai pabėgti. Bet 
merginos iš mišrių santuokų... nes ji tokia buvo, suprantate... Aš ne 
žydė. Ačiū Dievui. — Ji mosteli namo gilumon, lyg nuvydama mu- 
sę. — Jis žydas... tai yra, buvo. Vis per tą maišytą kraują. Verčia 
merginas geisti vyro, vos tik pradeda kraujuoti. Kalbama, mišrių 
santuokų vaikams mėnulis sukelia niežulį. — Senjora pasitrina pur- 

vinus, sudiržusius delnus. — Visas tas kraujo maišymasis, gryno su 
užterštu. — Palinguoja galvą. — Žinote, jūs turite talentą. Juk jūs 
ne žydas, ką? 

— Buvau. Dabar tik mėginu išlikti gyvas. Kaip mažne kiekvienas 
šioje mėšlynėje. 

Ji stebeilija į mane su įsiplieskusia panieka. Stengiuosi nepamirš- 
ti, kad ji taip pat Dievo kūrinys, raibulys nuo meilės safyro, kurį jis 
prieš amžių amžius įmetė mūsų pasaulin. Matau tik seiles jos lūpose 
ir varnos juodumo peruką. 

— Ar jums nebūtų sunku pasakyti, ką Tereza veikė Mažajame 
žydų kvartale? 

— Nejau nesiklausote? Nuėjo, kad įstatytų jai tarpukojin. Geidė 
apipjaustyto paukštuko! — Moteriškutė mato, kad jos tonas mane 
trikdo, nusijuokia, pamoja ranka. — Jai patiko tas pojūtis, kai stam- 
bus, riebus žydiškas gaidys užšoka ant jos iki pat galo ir ima kėtrioti 
savo... 

— Kas jos vyras? — pertraukiu. 

— Prekių įvežėjas su gera galva, taip pat, kalbama, ir su dideliais 
kiaušiais. Gauruotais... kaip vilna. Tiktai skonio kaip marokietiškų 
datulių. — Ji godžiai apsilaižo lūpas. — Tačiau bepinigis. Ne visi 
moka daryti pinigus. Cha! Patyriau tai dusyk gyvenime! Tasai mano 
vytelis... O dabar Terezos. — Ji palinguoja galvą ir susiraukia. — 
Vadinasi, Manuelis Monšikas. Kai pamanai, kad būtų galėjusi susi- 
rasti bent tokį, kuris... 

Atrodo, širdis tuoj iššoks man iš krūtinės. „Žinoma, — pagalvo- 
jų, — buvęs Dėdės mokinys — Tereza, „senoji krikščionė", buvo jo 
nuotaka!" 

Tik prieš mėnesį gavo iš karaliaus gryno kraujo pažymą, sėkmin- 
gai ištrinančią jo žydiškosios praeities „dėmę“. Dėl šios tariamos 
išdavystės Dėdė neseniai Šventyklos gatvėje jį buvo įžeidęs. Dabar, 
senjoros Monteiru atskleistų faktų šviesoje šis susidūrimas atrodo 
nudažytas bloga lemiančiomis spalvomis. 

Šalti pirštai paliečia mano ranką. Vėl susikoncentruoju į esamąjį 

laiką, išvystu, kad senjora Monteiru šiepiasi man pasikėlusi sijoną ir 
tapšnodama delnu sau tarp kojų. Nutraukiu jai peruką, numetu už 
jos ant grindų. Po juo iš utėlėtos galvos odos styro šlykštūs Žilų 
plaukų kuokštai. 

Sprunku, o iš paskos vejasi jos kreksulys. Prieš mane veriasi Be- 
lemo, paskiau Lisabonos pakraščio gatvės, tačiau tarytum lekiu vien 
į savo mokytojo nužudymo paslaptį. Galbūt Manuelis užtiko Terezą 
su Dėde, išsitraukė peilį ir... 

Ir vis dėlto aukšta kliūtis užtveria man kelią į atsakymą: kaip 
Manuelis būtų galėjęs sužinoti, kur yra mūsų rūsio dangtis ir 
geniza? 

Šlovė Jam, atveriančiam malonės glėbį! Aptinku, kad San Loren- 
so vartai šiaurinėje miesto pusėje saugomi tik tingios prastuomenės. 
Įėjęs pro juos, aplenkiu apleistą kalvos šlaitą, kurio viršuje stūkso 
Maurų pilis, ir skubiai nusileidžiu į Alfamą; prieš susitikdamas su 
Manueliu Monšiku turiu vėl pasitikrinti, kaip jaučiasi Faridas. 

Virtuvėje mane pasitinka motina. Už jos stovi Djegus. Dabar Žžaiz- 
dą jo smakre šiek tiek slepia kelių dienų senumo barzda, siūlės vos 
matomos. Ant galvos jam krokų spalvos turbanas. Stebeilija mane 
viršum savo plačios nosies, tartum tikėdamasis perskaityti mintis, 
paskiau prišlubčioja it sužeistas šuo artyn. Mudu apsikabiname. Bet 
žinojimas, kad jis galėjo regzti sąmokslą prieš mano mokytoją, ver- 
čia elgtis atsargiai, suvaržytai lyg prastam aktoriui. 

— Kaip gaila tavo dėdės, — sako jis. — Ir atsitik taip, kad už- 
muštų krikščionių padugnės, tiesiog sunku patikėti. 

Djegaus žodžiai nepajėgia įveikti tvirtų vartų, už kurių užsidarau; 
aš ne tik nepasitikiu juo, bet dabar dar matau, kad virtuvės kampe 
prie krosnies stovi kažkoks pašalietis, ir negaliu apnuoginti savo 
sužeistos sielos. Pūstakrūtinis, akmeninio veido vyriškis neišvaizdžia 
samdinio livrėja laiko pasidėjęs abi plaštakas ant kardo makštyse ir 
stovi ramiai išsitempęs. Aš klausiamai linkteliu jo pusėn. 

— Mano asmens sargybinis, — atsako Djegus. 

— „Naujasis krikščionis" ė 

— Su indulgencijos kortele. Pagalvojau, kad taip bus saugiau. O 
dabar, kai minia užmušė tavo dėdę ir tiek daug kitų, manau... 

— Mano mokytoją nužudė žydas! — pareiškiu. 

— Ką? 

— Dėdės gerklė perpjauta lyg šoheto. 

Pirmą sykį motina išgirdo mano prielaidą. Siekia rankomis stalo, 
tartum pasaulis toltų nuo jos. 

Djegus žiopteli gaudydamas orą. Užsidengia delnais burną, tar- 
tum stengdamasis sutrukdyti tokios išdavystės galimybei patekti sa- 
vo vidun. 

Šitaip jis išreiškia nekalto filosofo sukrėtimą ar vaidybišką žudiko 
pasipiktinimą? 

— Betgi kodėl žydui reikėjo atimti tavo dėdės gyvybę?! — klau- 
sia jis. 

— Gal iš pavydo, gal ketindamas apiplėšti, — meluoju, norėda- 
mas pažiūrėti, kaip jis reaguos. 

Staiga motina surinka: 

— Dėl Dievo meilės, apie ką tu čia kalbi, Berekijau?! Kaip galėjai 
patikėti, kad vienas iš mūsų tautiečių norėtų atimti mano brolio 
gyvybę?! — Jos žodžiai nuskamba su ta isteriška gaidele, iš kurios 
gali suprasti, kad tuoj tuoj mane apkaltins esant blogą žydą. 

Atsigeriu vandens iš ąsočio ant krosnies atbrailos, pažvelgiu jai į 
akis ir sakau: 

— Pavogtas rankraštis. Joks „senasis krikščionis" nė nenutuokė, 
kad tokių turime namie. 

Motina ima pašyti sau plaukus. 

— Tikrai? — klausia Djegus. 

Kai linkteliu, jis paima mane už rankos. 

— Iš kur dingo rankraštis? 

— Iš rūsio. 

— Jis turėjo rūsy knygų! Ką jūs... 

— Jo paskutiniosios Hagados, — paaiškinu. 

— Laikė hebrajiškas knygas? 

— Taip. 

— Nejau jis proto buvo netekęs?! 

Arba Djegus įgudęs dėtis nežinančiu, arba jis iš tikrųjų dar nebu- 
vo visiškai priimtas į svarstovų grupę, dar nežinojo apie genizą. Rei- 
kės pasitikrinti pas tėvą Karlušą, jeigu šis tebegyvas. Ir vis dėlto, 
kas, jeigu jis meluoja, norėdamas kaltę suversti savo kolegai filoso- 
fui? 

— Jisai slapčia gabendavo knygas iš Portugalijos, — sakau Dje- 
gui. — Gelbėjo, kad nebūtų sudegintos. 

— Dieve brangus. Su kuoė — klausia jis. 

— Nežinau. Klausykit, kada jūs paskutinį sykį matėte Dėdę? 

— Praeitą penktadienį. Ligoninėje. Ir pats ten buvai. Kodėl tu... 


O sekmadienį? Ar tuomet jo nematėte? 


Ne. Dėl ko visi šie klausimai? 

— Stengiuosi atsekti, kur jo lankytasi, — pameluoju. — Kur jūs 
buvote nuo sekmadienio iki dabar? 

— Slapsčiausi. Su draugu. — Djegaus veidas įsitempia, lyg jis 
rengtųsi atskaityti griežtą pamokslą. — Berekijau, manau, tau reikia 
pasiaiškinti. Kas tave verčia galvoti, kad... 

— Neprivalau niekam aiškintis, — šiurkščiai atrėžiu. — Dėdės 
mirtis suteikia man naujų teisių, ir viena iš jų ta, kad galiu neboti to 
rūstaus veido, kuriuo tikitės mane įbauginti. Smerkite mane, jeigu 
norite. Raukykitės, melskitės, šaukitės prieš mane Toros. Man nerū- 
pi. 

— Turėtų rūpėti. Kas, jeigu... 

— Nurimkite, Djegau! Tik pasakykite, ar žinote, kas tas žmogus, 
kuris teiravosi apie jus jūsų būste? 

— Koks žmogus?! Apie ką tu čia kalbi?.. 

— Kai šįryt nuėjau jūsų ieškoti, kaimynas iš anapus gatvės, kur- 
pius, man papasakojo, kad jūsų teiravosi kažkoks Žmogus... švie- 
siaplaukis, tvirtas... galbūt šiaurietis. 

Djegaus akys išduoda siaubą. 

— Ar žinote, kodėl kas nors turėtų jus sekti? 

— Ne, — sukužda jis. Suima mane už pečių, stipriai juos suspau- 
džia. — Nebent... nebent mane persekioja tas pats žmogus, kuris 
nužudė tavo dėdę! 

— Taip, aš apie tai pagalvojau. Betgi kodėl kažkam norėtųsi ma- 
tyti jus abu negyvus? 

Jis papurto galvą. 

— Maąstykit! 

— Nėra jokių priežasčių! — suvaitoja jis. — Ką galėjome žinoti, 
kad... 

— Ar Dėdė minėjo kokią nors ypatingą savo surastą knygą? Išvis 
kokią nors? 

Djegus vėl papurto galvą. Aš išsitraukiu savo nupieštą kartu su 
Dėde nužudytą merginą. 

— Oją? — klausiu išskleisdamas prieš jį eskizą. — Ar atpažįstate 
ją? 

— Niekad nemačiau. Kas ji tokia? 

— Nesvarbu. — Piešinį vėl įsidedu kišenėn. — O kaip dėl domo 
Migelio Ribeiro? Ką apie jį žinote? 

— Jis didikas, tiesa? Senojo Rodrigaus Ribeiro sūnus, jeigu tei- 
singai prisimenu. 

— Taip. Ar Dėdė kada nors jį minėjo? 

— Tik ne man. Betgi, Beri, tu tikriausiai turi kitų įkalčių dėl 
žudiko asmenybės. Ką suradai rūsyje? Ką nors, kas nurodytų į tą 
šiaurietį, kuris manęs ieškojo? Privalau Žinoti. Jeigu jis medžioja 
mane, tuomet turėsiu... 

— Nieko, — pameluoju, nes dar nenoriu jam patikėti, ką esu 
aptikęs. Nusigręžiu nuo jo skeptiško žvilgsnio į savo motiną. Ši 
žvelgia į šokčiojančią krosnyje ugnį. Patapšnoju motinos ranką. 

— Kaip Faridas? — švelniai klausiu. 

Ji pakelia į mane išsigandusias akis: 

— Berekijau, man reikia žinoti daugiau. Ar Hagada — vienintelė 
pavogta knyga? 

— Taip, turbūt. Nagi, kaip sekasi Faridui? 

— Ar tu nemanai, kad turėtume... 

— Mama, tik pasakyk man, kaip Faridas... 

Ji prikanda lūpą ir niekinamai nusigręžia nuo manęs. 

— Tu nesveiko proto! — surinku. — Visi tie tavo „turėtume“ ir 
priderama gyvensena. Kokią gavai iš to naudą? 

Ašaros užplūsta jai akis, sukaupusi paskutines jėgas, ji sako: 

— Kaip tu gali su manimi šitaip elgtis, kai Judas?.. 

— Eik ir pagiedok tai ožkoms! — surinku. Pasitraukiu nuo jos 
ir Djegaus, su gailesio gėla ir podraug su malonumu suvokiu, jog 
tai aš pradėjau šį kivirčą. Dėdės mirtis išlaisvino mane nuo savo 
buvusios asmenybės bei savo ateities, ir, atrodo, įsiūtis bei nusivy- 
limas — tai visa, kas likę iš manojo paveldo. 

Įkišu galvą motinos kambarin pas Faridą. Šis miega, alsuoja trūks- 
niais ir krūpčioja tartum kamuojamas košmarų. Patrinu jam sprandą 
ir rankas drėgnu rankšluosčiu, ir kova jo viduje nurimsta. Slegiamas 
baimės dėl jo sveikatos, palieku namus. 

— Kur eini? — šūkteli pavymui motina. 

— Laukan! 

Djegus meldžia, kad sustočiau, atšlubčioja iki manęs prie kiemo 
vartukų, mąsliai perbraukia delnu šerius sau ant skruostų. Sako 
man: 

— Jeigu esi teisus dėl savo dėdės, tuomet, ko gero, ir tau gresia 
pavojus. 

— Tai visai nesvarbu. Joks „senasis krikščionis" niekad man ne- 
bepakenks. — Ir žvelgdamas jam į akis priduriu: — Beje, taip pat ir 
žydas! 

Jis švelniai siekia mano rankos: 

— Koks tu nepatyręs, sūnau mano. Nė nenutuoki, ką gali jie 
padaryti. Berekijau, manau, kad tau ir taviškiams derėtų paprasčiau- 
siai susikrauti mantą ir išvykti. Kaip tik tai aš darau. Sutvarkau visus 
reikalus, parduodu, ką galiu, ir išvykstu bet kokiu įmanomu būdu. 
Karalius neišdrįs mūsų sulaikyti dabar, kai... 

— Ramybė su tavimi, — pertraukiu, paskiau prisimenu raštelį, 

kuris priklauso jam. Ištraukiu popierėlį iš kišenės ir įspaudžiu Dje- 
gui į delną. 

— Iškrito iš jūsų turbano, kai gulėjote ant grindinio. Deja, jis šiek 
tiek išteptas senjoros Rozamonte krauju. Atleiskite. 

Djegus perskaito raštelį, paskiau supratingai linkteli. 

— Taip, Izaokas. Vienas toks pažįstamas iš Andalūzijos. Iš Ron- 
dos. Primenu sau, kad turiu tą dieną su juo susitikti. Mano atmintis 
ne be ta, kokia buvo anksčiau. Tavo dėdė jį pažinojo. 

— O Madre? 

— Prie Dievo motinos fontano. Ten mūsų susitikimų vieta. Mes 
buvome... — Jis nutyla ir sugriebia mane už rankos tarsi apniktas 
baimės. — Betgi dabar galbūt suprantu! Izaokas kalbėjo, jog ketina 
parduoti tavo dėdei knygą! Maniau, ji kastiliška kalba, bet kai tu 
pasakei, kad jis laikė hebrajiškas knygas... 

— Kada? 

— Kelias dienas iki jo... iki sekmadienio. Mes čia susitikome. Tu 
turbūt buvai krautuvėje. Izaokas pasakė turįs Judo Halevio „Chaza- 
rų knygos" egzempliorių, ir tavo dėdė giliai įkvėpė oro, lyg mėgau- 
tųsi mirtos kvapu. 

— Labai norėčiau su juo susitikti. 

— Pabandysiu nustatyti, kur jis, ir atvesiu po pietų šį vakarą. 

Padėkoju, o Djegus priduria: 

— Galbūt šiuo metu neverta vaikščioti po Lisaboną. Turėtum... 

Numoju ranka, išeinu pro kiemo vartukus ir leidžiuosi San Pedro 
gatve. Kai paskutinįsyk atsigręžiu pažiūrėti, matau šokčiojant Dje- 
gaus galvą viršum kiemo sienos, kai jis šlubčioja atgalios virtuvėn. 
O jeigu vaikėzai, apmėtę jį akmenimis, buvo kieno nors pasamdyti, 
galbūt kito svarstovo? 

„Nėra atsitiktinumų ir sutapimų, — girdžiu Dėdės žodžius. — 
Visa turi reikšmę." 

Staiga iš vieno priedurio iššoka kažkoks žmogus baltais apdarais 
ir atkiša man prieš veidą knygą odiniais viršeliais. Mano peilis jau 
jam prie gerklės, bet žmogus ima šaukti: 

— Beri! Ką tu darai?! 

Nuleidžiu geležtę; tai tik Antonijus Eskaraveljus ir jo kirmgraužų 
išvarpytas Naujasis Testamentas. Buvusysis žydų tarybos narys ir 
nepaprastai nagingas sidabrakalys, po priverstinio atvertimo jis tapo 
karštu krikščioniu ir kiek vėliau — dar karštesniu bepročiu. 

Antonijus dvokia it senos atmatos. Žilstelėjusi barzda apskretusi 
nešvarumais, O rusva sudiržusi oda nuberta raudonų pūslių. Jo evan- 
gelijos atsiduoda kardamonu ir mėšlu — derinys itin nemalonus. 
Užsiimu nosį. 

— Dievas su tavim, — sukakariekuoja jis, kai atitraukiu durklą. 
Sumirksi paklaikusiomis, lakstančiomis į šalis akimis, prispaudžia 
man prie pasmakrės savo knygą, lyg taisydamas mano laikyseną. 

— Pageidaučiau, kad šitaip nesikabinėtum prie manęs, — atsa- 
kau. Nustumiu evangelijas jam prie šono ir atsidūstu išvydęs utėlių 
glindas, nutaškavusias jo apšiurusias kasas. Vildamasis, kad jis galė- 
tų nukreipti Dėdės žudiko pėdsakais, toliau klausiu: 

— Ar buvai savo įprastoje vietoje netoliese mano namų, kai pra- 
sidėjo riaušės? 

Nuleidęs negirdomis mano klausimą, jis atsako su bedante šyp- 
sena: 

— Vėl padaviau prašymą kelionei į Romą pamatyti popiežių. At- 
rodo, šįsyk galiu gauti leidimą išvykti. 

— Tai dar ne tavo nosiai! — šaukiu, nes jis jau daug metų prašėsi 
išleidžiamas iš Portugalijos. Tūkstantis keturi šimtai devyniasdešimt 
devintųjų karaliaus dekretu visos sienos „naujiesiems krikščionims" 
buvo uždarytos. 

— Nieko panašaus! — surinka jis lyg įžeistas mano užuominos, 
kad reikalas beviltiškas. — Ir privalai prie manęs prisidėti, vaikine. 
Tu ir ponas Abrahamas! 

— Nebebus kelionių mano mokytojui, — sukuždu sau. Ką gali 
žinoti, kaip Antonijus sureaguos į jo mirtį. Su ilgesingu liūdesiu 
prisimenu, kaip dėdė visados jam sakydavo: „Ko leistis į tokią toli- 
mą kelionę žmogui, taip stokojančiam šventumo?!" Savo nuostabai 

pakartoju elgetai kitą Dėdės posakį: „Vien nuo minties, kad teks 
pamatyti popiežių, man ima niežėti pakaušį." 

Taigi aš imsiu mėgdžioti savo mokytojo žodžius? Nejau šitaip jį 
išlaikysiu prie savęs? 

O Antonijus dėsto: 

— Manau, kelionė pas popiežių Julių II tau pasirodys didžiai 
smagi. Kalbama, musulmonai visame Italijos pusiasalyje draugiškai 
nusiteikę. 

Musulmonai Italijoje? Turbūt sausra išdžiovino jam geografijos 
nuovoką. 

— Nagi, paklausyk, drauguži, ar tu buvai čia sekmadienį, pirmą- 
ją riaušių dieną? — vėl klausiu aš. 

— Netoliese... pasislėpęs, — atsako jis. Prideda pirštus sau prie 
lūpų. — Su keturkoju draugu. 

— Ar tau matėsi mūsų kiemo vartai? 

— Taip. Nuo grindinio iki dangaus, visa tai dalis... 

— Ar matei ką nors pro juos įeinant? Tarkim, su peiliu... ar roži- 
niu. Galbūt Manuelį Monšiką? Prisimeni, tai vienas iš buvusių mano 
dėdės mokinių. 

— Regis, kokį vieną ar du laumžirgius, — sako jis. — Ir kelias 
varles. Ne visad taip paprasta jas pastebėti, kai šokinėja pro... 

— Bet žmogų? — Jis papurto galvą, tad aš toliau klausinėju: — 
Tu neapsirinki? O kaip dėl Djegaus Gonsalvišo? Pažįsti jį, spausdin- 
tojas... mano Dėdės bičiulis. 

— Nemačiau. 

— O tėvo Karlušo? Arba rabino Lozos? 

Po kiekvieno mano ištarto vardo jis purto galvą. Matyt, žudikas 
bus įėjęs ir išėjęs pro mūsų vaisių krautuvėlę — ar pro mano moti- 
nos atskirą išėjimą į Šventyklos gatvę. 

— Tad ramybė su tavimi, — tariu ir linkteliu atsisveikindamas. 
Vos tik Žingteliu šalin, jisai sugergždžia: 

— Ar neliko jums nuo Perėjimo avinėlio? Mano skrandyje tuštu- 
ma didesnė nei sieloje! 

— Eik pas Sinfą, — šūkteliu per petį. — Ji tau duos visų gėrybių, 
kokių tik geidi. 

— Telaimina tave Dievas, vaikine. 

Priekyje prie katedros sienos klega elgetos; nepaisant Karūnos 
grasinimų mirtimi, viena iš karaliaus paleistų karvių buvo paskersta. 
Sausas, raumeningas vyriškis surūdijusiu kardu diria jai odą, o šla- 
pias nuo prakaito žonglierius linksmina būrelį benamių vaikėzų ir 
šunų, švysčiodamas oran tris kruvinas jos kanopas. 

Manuelio Monšiko namuose už kampo tvyro tyla, niekas neatsi- 
liepia į mano beldimą. Staiga vos vos prasiveria vieno lango langi- 
nės. 

— Tai aš, Pedras Zarkus, — šūkteliu, atsargumo dėlei prisistaty- 
damas krikščioniškuoju vardu. Niekas neatsako, tad nuslenku už 
namo šono. Permetęs per sieną plaktuką, prisitraukiu ant jos ranko- 
mis ir nušoku kieman. Juodai vilkinti Manuelio mažiukė motina 
stovi prie užpakalinio priedurio ir gumbuotose rankose laiko mėly- 
ną keraminį ąsotį. Laukiantis jos žvilgsnis nelyginant išgąsdinto gy- 
vulio, įdegęs veidas susiraukšlėjęs nuo amžiaus. 

— Tai aš, Pedras, — sakau. — Kurį laiką su Manueliu drauge 
lankiau mokyklą. Mano dėdė — ponas Abrahamas. 

Pakeliu nuo žemės plaktuką, ir senė sviedžia į mane ąsotį. Tas 
sudūžta man prie kojų į dvi lygias dalis. Ji puola vidun į namus. 

Ant slenksčio pasirodo Manuelis, jam ant pečių ryškiai raudonas 
apsiaustas su juodais apvadais. Abiem rankomis laiko tiesiai prieš 
save iškeltą kardą, kuris mano akims dalija perpus jo rausvą, jaunat- 
višką veidą. Atrodo tiesiog kaip dar vienas iš didžiųjų stebuklų šioje 
klastų epochoje, kurią turime kęsti; niekad neatspėtum, kad kadaise 
jo būta pernelyg jautraus berniuko, kuriam nuo mažiausio vėjo aša- 
rodavo akys, nuolat dvilinkai suriestą, kai vaikydavosi po mišką 
savo mylimąsias plaštakes. Dabar jis it fazanas pučia krūtinę, kardo 
galu ore nubrėžia raidę jotą ir apsimestinai įsakmiu balsu sako: 

— Nežinau, kokią skolą taries atėjęs čia atsiimti, tačiau iš manęs 
ar mano šeimos negausi nieko! 

— Gali tai pagiedoti ožkoms, — atšaunu. — Pasilaikyk visą tą 
savo krikščioniškąją narsą nekaltoms mergelėms, kurias suvedžioji 
per Yom Kipurą. Atėjau tik su šituo. — Išsitraukęs iš kišenės ritiniu 
susuktą piešinį, metu jam. — Pasižiūrėk, narsusis, gražusis Kristaus 
kryžeivi! 

Manuėlis priklaupia, atsargiai pakelia eskizą. Tuoj pat jo akyse 
įsižiebia nuostaba. Tartum būčiau padavęs vogtą daiktą, jis klausia: 

— Iš kur jį gavai? 

— Aš pats nupiešiau. 

— Tują matei? — Jis įkiša kardą makštin, puola prie manęs. Vėl 
tapęs draugu, siekia mano rankų ir klausia: — Kur? Kada? Ar jai 
nieko nenutiko? 

— Manueli, man gaila... ji negyva. Nužudyta mūsų namuose. 

Kai paaiškinu, jo prisilytėjimas tampa šaltesnis. Virpantis alsavi- 
mas atliepia nenorui patikėti. Arba jis gabus meluoti, arba pirmąsyk 
išgirsta apie jos mirtį. 

— Tai negalėjo būti ji, — sako jis. — Netgi tavo rankai pasitaiko 
ne taip nupiešti akį, smakro išlinkį... 

— Ji skalbėja ar kepėja? — klausiu. 

— Nei ta, nei ta, — nusišypso jis. — Tai klaidinga... 

Kai ištraukiu iš kišenės pintų auksinių gijų žiedą, jis pagriebia šį 
iš manęs. Jo balso tikrumas susvyruoja. 

— Kaip tik toks. Bet iš tikrųjų tai nieko neįrodo. Pažįstu moterų, 
kurios turi visai tokius pat žiedus. 

— Jos rankos kvepėjo alyvų aliejumi, rozmarinu ir citrinų alieju- 
mi. Buvo išteptos pelenais. O smilkinyje — dvejetas įdubų. Lyg žy- 
mės, paliktos... 

Kraujas nuslūgsta Manueliui iš veido. Jis atsiklaupia, kad nenu- 
alptų. Tarsi pasiduodamas miegui, užsimerkia ir pravirksta. Kai pa- 
galiau atgauna kvapą, sako: 

— Nuo žvakių... Ji dirba pas poną Bentų. Su juo gamina kvapias 
žvakes. Su augalinėmis esencijomis. Kai vaškas atšąla, jos aptrau- 
kiamos alyvų aliejumi, kad nepasentų. 

— O įdubos? 

Manuelis linkteli: 

— Nuo gimimo. Pribuvėja turėjo ją ištraukti. Replėmis. Ji neno- 
rėjo išeiti. Visad bijojo pirmųjų žingsnių, taigi. Buvo tokia nedrąsi, 
lyg pasaulis — tai statūs laiptai, vedantys į kalėjimą požemyje. Aš 
stengiausi jai padėti suprasti, jog apačioje — sodas. Stengiausi jai 
padėti eiti į jį. Mes buvome... mes... 

Laukiu, kol liausis jo ašaros, ir svarstau: kaip neįtikima, jog drovi 
mergina buvo rasta nuoga su Dėde po to, kai su juo pasimylėjo. 

Staiga Manuelis silpnu balsu paklausia: 

— Kaip ji buvo užmušta? Ar išprievartauta krikščionių? 

— Nežinau, ar ji buvo išžaginta. Nemanau. Bet, Manueli, jai bu- 
vo perpjauta gerklė. 

— Dieve brangus... — Jis panarina galvą tarp rankų. Paskiau 
pažvelgia į mane ir klausia: — Turbūt... ją turbūt jau palaidojote? 

— Negalėjome ilgiau laukti. Atleisk. Migdolų sodyboje. Kai ga- 
lėsiu, parodysiu tau tikslią vietą. Ir drauge sukalbėsime už ją kadišą. 
Bet ar nenutuoki, ką ji galėjo veikti mano kaimynijoje? 

— Sekmadienį ji išėjo aplankyti Tomašo, savo brolio. Jis gyvena 
netoliese jūsų. Matyt, pabėgo nuo minios ir atsitiktinai susirado ke- 
lią į jūsų kiemą. 

— Ar ji pažinojo mano Dėdę? 

— Be abejo, buvo girdėjusi apie jį. Bet juodu niekad nebuvo 
susitikę, kiek aš žinau. 

— O kaip dėl kurio nors iš Dėdės svarstovų kuopelės narių... 
Djegaus, tėvo Karlušo. 

— Nemanau, kad ji dargi būtų girdėjusi apie juos. 

— Ar ji laikė save žyde? 

Jis papurto galvą. 

— Iš teisybės, tai ne. Mat Mozės įstatymai dėl to, kad motina 
turi būti žydė ir visa kita. Jos motina — „senoji krikščionė", gi- 
musi Segovijoje, bet nuo mažumės gyvenusi Lisabonoje. Iš tikrų- 
jų kaimietė. Bet nemėgink jai to sakyti. Terezos tėvas Portugali- 

jos „naujasis krikščionis" iš Šavišo. Kai Tereza nusprendė tekėti 
už manęs, atsisakė turėti ką nors bendra su ja. Tad ką aš darau? 
Gaunu gryno kraujo pažymą. Logiška, a? Bet argi senai kekšei 
tai rūpi? Pareiškia man, kad žydas — kaip granato vaisius, nes 
kraujas jo viduje nudažo viską, prie ko prisiliečia. Į viską ji turi 
atsakymą. Kaip šėtonas. — Manuelis atsistoja, sielvartingai per- 
kreipia veidą. — O tavo dėdė, tai jis niekad nesuprato, kas mane 
slegia. 

— Maanueli, ponas Abrahamas irgi negyvas. 

Jis krūpteli, palinksta į mane. Jo akys išduoda paniką. 

Linkteliu patvirtindamas, jog tai tiesa. 

— Teta Estera išprievartauta ir nenori kalbėti. Judo vis dar pasi- 
gendame. O Dėdės nebėra su mumis. Motina, Sinfa ir Reza sveikos. 

Manuelis nusigręžia slėpdamas ašaras. O gal, kad jau anksčiau 
tai žinojo? 

— Vadinasi, ponas Abrahamas jau niekad man nebeatleis, — 
sukužda jis. 

— Ar jo atleidimas toksai svarbus? — paklausiu. 

Manuelis staigiai apsisuka ir sužioruoja į mane lyg būtų nusikals- 
tama užduoti tokį klausimą. 

— Berekijau, karaliaus pažyma nepašalina širdies! 

— Aš pasikalbėjau su juo apie tave. Po to, kai gatvėje su tavimi 
taip šiurkščiai pasielgėme. Pasakė, kad kitą sykį susitikęs gerbs ta- 
ve. Nesusivaldė dėl tos gryno kraujo sąvokos. Suprato negerai pasi- 
elgęs. Jis visai nebepyko ant tavęs. 

Iš Manuelio akių tyliai byra ašaros. Jis pakelia abi savo motinos 
ąsočio puses. 

— Kaip krikščionys jį surado? Ar negalėjo pasprukti su tavimi? 

Svarstau, ar nepamelavus jam, bet nusprendžiu, kad teisybė ir 
taip jau paini. Kai papasakoju apie kūnus, jis vėl paslepia veidą už 
rankų. 

— Tai neįtikėtina! — sudejuoja. Vis kartoja ir kartoja tą žodį, iki 
balsas pereina į kuždesį ir galiausiai pranyksta tylos okeane. 

Prieinu prie jo ir sakau: 

— Privalome tiksliai sužinoti, kaipgi ji pateko pas mus į rūsį. Gal 
jos brolis mums pasakytų. 

— Jeigu jis dar gyvas. 

Kol žingsniuojame iki Tomašo būsto, Manuelis šnabžda žmonos 
vardą tarsi užkeikimo žodį. Slepia savo jausmus po griežtos savitvar- 
dos priedanga, gniaužia kardo rankeną. Visa tai ne jam. Privalėjo 
eiti į pasaulį ne su nublizginta geležimi, o su tinkleliu drugiams 
gaudyti ir užrašų knygute. 

Mudviejų kelionės tikslas — trečias aukštas apšepusio namo var- 
ganame kvartale po kalva, kurią vainikuoja Šv. Stepono bažnyčia. 
Kai atvykstame, varpai trankiai skambina mišparams, bažnyčion slen- 
ka „senieji krikščionys“. Vienas sargas veja šalin laigančius šunis, 
kurie irgi nori patekti į pamaldas. Saulėlydis jau nušvietė horizontą. 
Šeštojo Perėjimo vakaro sutemos bemaž čia pat. 

Atėję aptinkame Manuelio svainį, pagalvių kimšėjo pagalbinin- 
ką, grūdantį plunksnas impilan. Jo pastogėje smarvė kaip vištidėje. 
Vyriokas bekaklis, skruostai kaip tėvo Karlušo išvagoti raudonų gys- 
lelių, plinkančios galvos pakraščiais purvinas rudų plaukų apvadas. 
Jo veidas it buliaus, nežinia dėl ko pagauto įsiūčio. Išklauso mūsų 
atneštą žinią nė nepakeldamas galvos. Tik trumpam stabteli judėjusi 
jo ranka, štai ir viskas. 

— Ji tik pasakė, kad išeina, — pagaliau paaiškina. — Skundėsi, 
kad nėra švari — tai dienos, kai moterys kenčia. 

Pamojau Manuelį laukan; sužinojome visa, ko mums reikėjo. 

— Ką tu žinai apie šį žmogų? — teiraujuos. 

— Kam dar klausi? Tos krikščioniškosios jo pusės elgesys ir pro- 
tas kaip kiaulės. Gali įsivaizduoti, kaip tai siutina žydiškąją pusę. 
Tikriausiai Tereza buvo įvaikinta. Tik šitaip galima paaiškinti. 

Kai pažvelgiu aukštyn, Tomašas pasitraukia nuo lango. Ar nega- 
lėjo jis pasekti seserį ir nužudyti juos abu iš kokių pusiau susiforma- 
vusių religinio teisuoliškumo paskatų, paveldėtų iš motinos? Ar ne- 
galėjo jis ir koks nors svarstovas, kuriam buvo patikėta mūsų genizos 

paslaptis, ateiti ir tuo pačiu metu nužudyti Dėdę? Nejau įmanomas 
toksai sutapimas? | 

Dvi plunksnos sklendžia žemyn mūsų link. Pagaunu vieną. 

— Man regis, Tereza laikė save labiau žyde, nei tu manai, — 
tariu tvirtai sugniauždamas plunksną. Išvydęs suglumusį Manuelio 
žvilgsnį, klausiu: — Kur eina žydų moterys, kai tik joms baigiasi 
mėnulio ciklas? 

— Į maudyklę, — atsako jis. 

— O kur artimiausia maudyklė? 

— Rua de Sao Pedro'. Kiek toliau ta pačia kryptimi nuo jūsų... 

— Būtent. 


Dešimtas skyrius 


Mūsų sinagoga Žudiarija Pekenoje buvo pastatyta krikščioniš- 
kaisiais tūkstantis trys šimtai septyniasdešimt ketvirtaisiais ant ne- 
didukės kalvos šalia pietinio Lisabonos senovinių gynybinių sienų 
pakraščio. Šio šlaito apačioje — mažutė aikštė, kurios viduryje 
auga didžiulė kriaušė, sesė aukščiau visų namų kylančios milžinės, 
kuri teikdavo paunksnę mūsų pagrindinės šventyklos Mažojoje Je- 
ruzalėje kiemui. Nugludinto kalkakmenio laiptai kyla viršun dvi- 
dešimt pėdų nuo aštuonkojiško medžio šaknų raizginio iki Samue- 
lio Aurikaus odų raugyklos pirmame aukšte ir dar penkiolika iki 
sinagogos — antrame. 

Kitoje sinagogos pusėje driekiasi San Pedro gatvė. Kaip tik čia 
mūsų protėviai įrengė įėjimą į micvą — keletą kaskadomis vienas į 
kitą krentančių tvenkinių, dvejetą jų ritualiniams apsiplovimams — 
iškirstų Žemiau uoloje ir dosniai maitinamų požeminio šaltinio. Tam 
tikros derybos, kurias sumaniai vedė rabinas Zakutus ir kiti dvaro 
žydai, išgelbėjo juos nuo masinių tūkstantis keturi šimtai devynias- 


* San Pedro gatvė (portug.). 

dešimt septintųjų metų konfiskavimų ir sudarė galimybę mūsų cha- 
zanui Davidui Mozišui likti valdytoju. Be abejo, iš mūsų vyrų ir 
vaikinų nebereikalauta, kad prieš šabą šie pasinardintų į vandenis. 
Bet aš atkakliai laikiausi šio papročio. Šiaip ar taip, maudynė daug- 
maž yra maudynė, ir turbūt netgi popiežius neįrodytų, kas žmogui 
galvoje. Žinia, dabar viskas pasikeitę; portugalų prakeiksmai su- 
pančiojo mūsų rankas, ir įrodymai nieko nebereiškia. Visoje Ispa- 
nijoje maudymasis penktadieniais buvo paskelbtas pakankamu įkal- 
čiu, jog Žmogus būtų paleistas dūmais. Kad Lisabona pradėjo 
sveikinti šio inkvizicijos laužo karštį pastarąją savaitę tapo visiškai 
aišku. 

Savaime suprantama, mūsų moterims nuo tada, kai buvo atvers- 
tos krikščionybėn, taip pat užginta apsišvarinti po mėnulio sukeltų 
raudonųjų potvynių. Tačiau Tereza, Manuelio žmona, matyt, buvo 
kur kas labiau tikinti bei drąsi, nei jo apskritai įsivaizduota. Ar buvo 
ji užklupta „senųjų krikščionių“, kai maudėsi? Galbūt ji paspruko 
nesuspėjusi apsirengti ir nuskuodė gatve, ieškodama saugumo mū- 
sų namuose; juk šie tik per keturias duris rytų kryptimi nuo micvos, 
trikampyje, kurį sudaro Rua de Sao Pedro su Šventyklos gatve, Rua 
de Sinagoga. 

Maudyklės durys užrakintos, kai pasibeldžiame, niekas neatsilie- 
pia. 

— Nemanau, kad po sekmadienio ponas Davidas liko gyvas, — 
sakau Manueliui ir paaiškinu, kad chazanas neatėjo susitikti su ma- 
nimi prie Šv. Onos vartų. 

Nepaisydamas mano žodžių, Manuelis šūkteli jį pro durų plyšį. 
Mieste jau stojo šeštasis Perėjimo vakaras, pilkas ir vėjuotas, dulkių 
sūkuriai kyla nuo grindinio. Manuelis delnu prisidengia nosį, spiria 
koja į duris. 

Jokio atsako. Jis klausia: 

— Kur dabar? 

— Įjo būstą, — atsakau. — Žinau, kur jis laiko savo raktus. 

Mes pasukame tolyn, ir Manuelis sako: 

— Niekaip negalėjau suprasti, kodėl ponas Abrahamas visad mė- 
go gyventi taip arti maudyklės ir sinagogos. Turiu galvoje tai, kaip 
juodu su rabinu Loza nuolatos nesutarė. Regis, nuo to dalykai darėsi 
tik blogesni. 

— Dėdė visados sakydavo, kad mūsų vieta pati tinkamiausia iš- 
keliauti pas Dievą. Rua de Sao Pedro ir Rua de Sinagoga susieina 
ties mūsų namais. Jis tvirtino, kad kabalistas turėtų stengtis gyventi 
linijų sankirtoje — „kur dvejetas tampa vienetu". 

— Matyt, palaima būti įsitikinusiam, kad gyvenimas sudarytas iš 
aiškių, nesunkiai įžvelgiamų raštų, — liūdnai nusišypsojęs išsako 
savo nuomonę Manuelis, ir iš balso tono galiu spėti, kad jis irgi 
abejoja Dievu. 

Mudu šalutine gatvele užkopiame įkalnėn prie chazano namų ir 
pasibeldžiame į duris. Ant jo namo kraigo tupi ištrūkęs laisvėn me- 
džioklinis sakalas, budrus ir baikštus, nuo dešinio pentino kadaruo- 
ja odinis dirželis. Perkarusi moteriškė atsikišusiu smakru šūkteli mus 
nuo laiptų viršaus, ir paukštis nuskrenda. 

— Mes visi čia dievobaimingi krikščionys, užaugę su Viešpačiu 
Jėzumi savo širdyse. — Tarsi maldai ji sudeda delnus sau prieš krū- 
tinę. 

Netgi iš čia aš matau, kad ji iki kraujo apkramčiusi sau nagus. 
Tikriausiai galvoja, kad ir mudu medžiojame marranos. 

— Paprasčiausiai mes ieškome pono Davido, — nuraminu ją. — 
Viskas gerai. Tik norime sužinoti, ar nematėte jo? 

— Ak, taip ir žinojau. Bet jo čia nerasite. Nemačiau nuo sekma- 
dienio. Man regis, jam buvo lemta tą dieną Rosijaus laužo ugnimi 
sušildyti paties Dievo širdį. 

„Lemta tą dieną sušildyti Dievo širdį?" Dažnai, stengdamiesi kal- 
bėti eufemizmais, lisaboniečiai pavartoja absurdiškiausius ir siau- 
bingiausius posakius. Ar yra dar žemėje kokia nors tauta, labiau 
gebanti savo liežuviais skorpioną paversti rože? 

Aš klausiu: 

— Gal kartais turite jo buto raktą? 

— Taip, turiu, — atsako. 

— Galime ten žvilgtelti? 

— Minutėlę, tuojau jums padėsiu. 

Nervingomis rankomis lygindamasi juodos suknios priekį, ji nu- 
lipa laiptais pas mus. Stengiasi nežiūrėti man į akis. Neryžtingai 
taria: 

— Kai tik susipažinome su senjoru Davidu, manėme, kad jis toks 
padorus. Aišku, vėliau sužinojome, kad jis tik marrano. Patikino mus, 
kad šio pat mėnesio pabaigoje jis išsikelsiąs. 

Ji apgailėtinai bando atsiriboti nuo savo nuomininko. 

Manuelis stengiasi ją nuraminti: 

— Žinote, jis buvo vietinis chazanas. — Jis ištaria būtent šiuos 
žodžius, nes įtaria — kaip ir aš — ją bijantis todėl, kad irgi esanti 

žydiškos kilmės. Pavartojo hebrajišką žodį „chazanas“, šitaip duo- 
damas jai suprasti, kad ir mudu mokame hebrajiškai — kad esame 
„naujieji krikščionys", neketinantys jos nuskriausti. 

Tačiau dėl panašaus skambesio moteriškė sumaišo „chazanas" 
su portugališkuoju azango, reiškiančiu blogos lemties ženklą ar gre- 
siančią nelaimę. Energingai linktelėjusi, ji karštai atsako: 

— Taip, taip, jūsų prakilnybė teisus — visi žydai azango! 

Prieš savaitę mes būtume pasijuokę iš jos tamsumo. O dabar 
giliai įkvepiame oro, lyg rengtumėmės kovai, kuri gali užsitęsti visą 
gyvenimą. Padrąsinta bendramintiškumo, kuri tariasi susilaukusi iš 
mūsų, ji puola atidaryti durų. 

— Štai! — taria, trekštelėjus užraktui. Kai durys girgždėdamos 
prasiveria, iš vidaus tvoksteli bjaurus kvapas. — Jeigu tik palūkėtu- 
mėte kelias minutes, būčiau didžiai jums dėkinga, — nužemintai 
priduria ji. Mirksnį susiduria su nustebusiu mano žvilgsniu. — Ne- 
noriu būti nemandagi, brangūs ponai, bet žvaigždės ir planetos ro- 
do, kad šiandien savo namuose neturėsime pašaliečių. Tikiuosi, jūs 
suprantate. 

Numintas odinis takelis veda nuo pono Davido įėjimo iki šalto 
židinio už penkių žingsnių. Bet mes nedrįstame pajudėti; per visą jo 

ilgį guli išdarinėtos ir sutrupintos brangios liutnios iš Davido rinki- 
nio. Citra, aptaisyta kuo gražiausiu raudonmedžiu ir vyšnios me- 
džiu, perlaužta perpus ir kadaruoja it negyvas krabas nuo kablio ant 
židinio atbrailos. Po ja kėpso krūvelė sudaužytų stiklų ir keraminių 
šukių, o jos viršuje raizgalynė iš filakterijų, prie kurių niekad nebe- 
prisilies gyva žmogaus ranka. Namų šeimininkė griežtai nukreipia į 
mus pirštą: 

— Būtumėt matę prieš man sutvarkant. Jo pupos buvo apžėlę 
pilkais pelėsiais it rabinų barzdos! Ir smarvė... Viešpatie, jo tauta 
dvokia, tiesa? 

— Sakykit, ar nematėt jo klumpiųė — klausiu. 

Ji vėl pasilygina suknios priekį. 

— Deja, aš neseku, kur jo daiktai. Mes nepalaikėme draugiškų 
santykių. Iš teisybės, tai mes niekad netgi... 

Nueinu prie jo drabužių spintos, o ji vis dar veblena apie tai, kad 
stengėsi laikytis nuo „muzikalaus žydelio“ — taip dabar apie jį atsi- 
liepia — per šaltą atstumą. Jo klumpės glaudžias po krūva nebema- 
dingų aksominių kepurių iš karaliaus Žuano laikų. Truputėlį man 
spustelėjus ir patylom hebrajiškai nusikeikus, kulnas pasisuka, ir iš 
atsivėrusios ertmės iškrenta trys raktai. Namo savininkė išsižioja. O 
aš sakau: 

— Ketverius metus, dar gerokai iki jums čia atsikeliant, mokiaus 
pas Davidą šiame pat kambaryje graikų ir arabų kalbų. Nejau neat- 
spėjate iš mano kvapo? 

— A, suprantu, — sukužda ji ir skubiai įkvepia oro. Nenorom 
sužavėtu balsu pripažįsta: — Jūs, žmonės, gerai mokate apsimetinė- 
ti. 

— Tai ne apsimetinėjimas, — sakau, — o magija! — Prisiminęs 
seną triuką, kurio mane išmokė Dėdė, parodau tuščią delną, pas- 
kiau ištraukiu jai iš panosės Davido raktus. 

Ji aikteli, persižegnoja ir parpuola ant grindų maldos poza. 

— Maldauju, nedaryk man nieko bloga, — suvaitoja, apsipylusi 
ašaromis. 

— Jeigu sugrįžtų „muzikalusis žydelis", tik pasakykit jam, kad 
buvo apsilankęs Pedras Zarkus, — paprašiau. 

— Taip, senjore, — linkteli ji. — Bet, bijau, bus geriau pasakyti 
jam tai šiąnakt jums pačiam savo sapnuose. Tai vienintelis būdas 
šiuo metu, jūsų prakilnybe, kad žinia pasieks tikslą. 


Micva drėgna ir gliti, kažkokio apdairaus žydo užkaltais langais. 
Visiškoje tamsoje lipame žemyn, aš paslystu. Mano užpakalis šiurkš- 
čiai susiduria su granitinio laipto briauna, aštrus skausmas nuveria 
petį. Šūkteliu. 

— Gal einu paieškoti alyvinės lempos, kol dar rimtai nesusižei- 
dei, — sako Manuelis. 

Jis vėl grįžta viršun ir išsmunka į vakaro sutemas, atsargiai užda- 
rydamas paskui save duris. 

Sėdžiu viduje, gaubiamas juodos vienatvės ramybės, ir violetiniai 
siluetai sutirštėja, o paskiau susitraukia, toldami lopinėtais šešėliais. 
„Tamsos skraistė suteikia mūsų troškimams ir baimėms pavidalą", 
girdžiu savo dėdės balsą. Tad aš laukiu. Gaubiamas mano tylaus 
alsavimo, pasirodo Mordekajas, koks buvo jaunystėje, paskiau nu- 
šokuoja jauno elnio kojomis. Kažkoks girgžtelėjimas sugrąžina ma- 
ne iš svajų. Aš pašoku. Širdis man stuksi pavojaus signalus. Prieš 
akis iškyla Dėdė, melsvas, su aukso taškučiais — iliuminacija, nu- 
piešta mano atminties. Jo veide dvejonė, susimąstymas, lyg svarsty- 
tų sunkiai suprantamos eilutės prasmę. Užuot sustojęs ir pasisveiki- 
nęs, jis vis kyla aukštyn ir aukštyn į netikrą lubų naktį ir galiausiai 
išnyksta. 

„Nekreipk dėmesio, — sakau sau. — Tai ne vizija, o tik iliuzi- 
ja." 

Silpnas alsavimas, sklindantis iš apačios, paskatina mane žingtel- 
ti priekin. O gal tai tik vėjas, besismelkiantis pro nematomą olos 
kiaurymę? Pasakojama, jog yra bent tuzinas skirtingų tunelių ir grę- 
žinių, kurie čia susieina ir atsiveria paviršiun, — likučiai požeminio 
tinklo, kurį sukūrė mūsų protėviai, laukdami Mesijo. Sušunku por- 

tugališkai: „Judeu ou Cristao?*“" Matyt, dabar jau tai vienintelis svar- 
bus klausimas. 

Alsavimas liaujasi. 

— Aš ateinu su taika, — pasakau. 

Lūkestinga tyla. Vėl mane apima baimė. Nusprendžiu užduoti 
tamsai mįslę; jeigu tai žydas, supras, ką turiu galvoje. 

— Kuris angelas ištiesia rankas Abraomui? — Teisingas atsaky- 
mas — „Razielis“; jo ir Abraomo vardai sudaro du šimtus keturias- 
dešimt aštuonis — hebrajų kalba raidės taip pat reiškia skaičius. 
Razielio rankos — lygybės ženklas, sujungiantis juos. 

Atsargumo dėlei žingteliu du laiptelius aukštyn, jeigu šešėlis mes- 
tųsi mano balso link. Bet tamsos neperskrodžia joks judesys. Vėl 
pakartoju savąją mįslę ir palypėju dar aukščiau. Girgžtelėjusios pra- 
siveria durys ir aukščiau manęs liepsna apšviečia Manuelio veidą. 
Mano akims atsiveria žemiau pilkuojanti laiptų virtinė. 

— Atleisk, kad taip ilgai užtrukau, — sako jis. — Niekas... 

— Ššš... Man regis, kažkas čia yra. Girdėjau alsavimą, paskiau 
lyg žingsnį. 

Jis ant pirštų galų nulipa pas mane. 

— Žydas ar krikščionis? — sušnabžda. 

— Žingsnis neturi tikėjimo. 

— Tad kas tai... 

— Razielis, — pasiekia mus kimus kuždesys. — ... Razielis. 

— Ką jis sako? — klausia Manuelis. 

Pridedu pirštą sau prie lūpų, parodydamas, kad tylėtų 

— Pasirodyk! — šūkteliu žemyn hebrajiškai. 

Mažutis žmogėnas mirksinčiomis akimis ir retėjančių plaukų 
kuokštais virš ausų basomis kojomis Žingteli iš tamsos prie laiptų 
papėdės. Persirišęs juosmenį storu rankšluosčiu, ir todėl jo krūtinė 
atrodo susitraukusi. Tai chirurgas, Solomonas Elis. Nė nepajuntu, 
kaip nubildu laiptais žemyn. 


* Žydas ar krikščionis? (portugal.). 

— Negali būti! — sušunku. — Mačiau jus Lojušo aikštėje, surištą 
kartu su žmona ir... 

Džiūgaudamas jis patapšnoja man per pečius. 

— Shalaat Chalom! — sušunka. — Vienas iš mano berniukų iš- 
trūko gyvas! 

Solomonas apdovanoja malonybiniais vardais visus kūdikius, ku- 
riuos apipjausto. Manasis visados buvo Shalaat Chalom, kas reiškia 
„svajonėse išprašytasis“ — užuomina į mano tėvo maldas dėl dar 
vieno sūnaus. 

— Bet aš mačiau jus su... 

Pridėjęs pirštą sau prie lūpų. Solomonas nutraukia mano žodžius. 

— Brangiausioji mano žmona Reina žuvo, — sukužda jis. Pavin- 
guriuoja ranka aukštyn, mėgdžiodamas dūmus. — Visi, išskyrus mane. 

— Betgi kaip? 

— Klausi kaip? Cistos dėka, brangusis Shalaat. Vienam iš gal- 
važudžių, kurie mus sučiupo, buvau išpjovęs skausmingą cistą. Mū- 
rininkui. Maždaug prieš kokius metus. Jis mane atpažino, kai Rei- 
na jau buvo... Jie privertė mane žiūrėti. Pasakiau jam, kad noriu 
sekti paskui ją per Jordano upę. Jisai slapčia nusišypsojo ir smogė 
man. Kai atsipeikėjau, gulėjau ant kažkokio namo stogo viršum 
San Migelio bažnyčios. Man tarp kojų iš plytelių žėlė geltonos 
laukinės gėlės. Kaip keista. Pamaniau esąs miręs. Buvo naktis. Bet 
kai išvydau mėnulį... Supranti, nesu niekur skaitęs, kad rojų suptų 
dangaus kūnai. O gal sahar so uma outra sohar, mėnulis tik dar 
vienas kalėjimas? — Solomonas trūkteli pečiais, per prievartą rūgš- 
čiai nusišypso. — Galimas daiktas, manasis mūrininkas pagalvojo, 
kad bus didesnė bausmė palikti mane gyvą. Atsibudęs buvau be 
drabužių. Tad kur turėjau eiti? Ne namo. Ten jau nieko nebėra. 
Atsivilkau čia. Durys buvo atdaros. Vėliau kažkas atėjo ir jas užra- 
kino. 

— Ar dar kas nors čia buvo? — klausia Manuelis. — Mergina? 

— Niekas, — atsako chirurgas. 

Aš sakau Manueliui: 

— Iki ateinant Solomonui, ji veikiausiai jau buvo mirusi — anks- 
čiau sekmadienį. Ir kažkaip iš čia bus nusigavusi į mano... 

— Kokia mergina? — susidomi mohelis. — Sinfa? Ar ji?.. 

— Ne, jai viskas gerai. — Suimu Solomono rankas, papasakoju 
jam apie Dėdę ir apie mūsų paieškų tikslą. — Taigi, ar matėte ką 
nors, išvis ką nors — brangenybių, drabužių, maisto?.. — klausiu jį. 

— Einam su manimi, — rimtai taria jis. 

Chirurgas veda mus pro vyrų apeiginį tvenkinį prie rengimosi 
nišų moterims, išklotų plytelėmis, sudarančiomis šešiakampes Do- 
vydo žvaigždes. Jis eina atsargiais, vaikiškais judesiais žmogaus, ku- 
rio daug dienų badauta. Tačiau vis tiek jo žingsniai šiose olose aidi 
it būgnų bilsmas. Jis nusiveda mus į persirengimo kambarėlį, kuria- 
me miegojo. Manuelis numeta į šalį rankšluostį, atstojusį Solomonui 
antklodę. Pakelia drobinę tuniką, kuri buvo sugumuliuota į pagalvę, 
ir paleidžia aną laisvai kadaroti nuo rankų. 

— Terezos? — klausiu. 

Manuelis nuleidžia lempą, ir jo veidą paslepia šešėlis. Jis atsi- 
klaupia. Gūdi rauda virpčioja lediniu plytelių paviršiumi. 

— Buvo nuoga, kai ją suradome, — pakuždu Solomonui. — Ne- 
manau, kad tokia būtų išbėgusi gatvėn, jeigu nuo jos priklausytų. 

Manuelis staiga žengia pro duris ir eina koridoriumi į pagrindi- 
nį kiemą. Tuščiai šaukiu jį vardu ir galiausiai nuseku iš paskos. 
Mano šūksnių aidas skardena aplink tartum balsas, išduodantis 
paslaptis. 

Pasukęs rytų pusėn, Manuelis bėga nuožulnuma į apmąstymų 
kambarį, paskiau nuskuba žemyn pro seniai apleistas maudykles ir 
drėgme atsiduodančias grotas. Galiausiai mes pasiekiame kambarį, 
kuris yra pono Davido raštinė. Viduje randame dvi jo knygų spintas 
su bokšteliais apverstas, maudyklės įrašų knygas išmėtytas po grin- 
dis. Priešingame kambario kampe kėpso ant šono paversta alyvinė 
lempa. Kol Manuelis ją apžiūrinėja, Solomonas susmunka ant ak- 
meninių grindų. Drėgname, sudvisusiame ore jo krūtinė sunkiai kil- 
nojasi. 

— Man pavargo kojos, — gūžteli jis pečiais. 

— Kai tik iš čia išeisime, gausime jums maisto, — patikinu jį. 

Solomonas kilsteli ranką, parodydamas, kad jam neskubu. 

— Dėl ko visa tai? — klausiu Manuelį. 

— Bandžiau pažiūrėti, kuriuo keliu mano žmona galėjo nusileisti, 
kai atėjo krikščionys. 

Solomonas apsidairo aplink, lyg triušis pauosto orą, pasilenkia 
prie žemės, paskiau atsistoja ir pasistiebia ant pirštų it elnias, besi- 
stengiantis nusiskabyti aukščiausią šaką. 

— Ore kažkoks negeras kvapas, — sumurma ir iškiša liežuvį. — 
Lyg mėšlo. 

Jis teisus: ore tvyro blogio tvaikas. 

— Gal pastipusios voverės ar žiurkės, — spėja Manuelis. — Vei- 
kiausiai prigėrė. 

Mano sąmonėje pasisuka suvokimo raktas, tad atsakau: 

— Ne, tai ne pastipęs gyvulys. Dabar aš suprantu. Parodysiu 
jums, kas tai, kai nueisime į mūsų rūsį. 


Manuelis, Solomonas ir aš nulipame laiptais po mūsų slaptuoju 
rūsio dangčiu. Mohelis gūžiasi po antklode, kurią jam daviau, ir 
ranka prisilaiko sienos, kad neparkluptų. Anksčiau niekad nėra bu- 
vęs mūsų rūsyje ir dabar smalsiai klausia: 

— Tad kiek ilgai visa tai čia buvo, berniuk? 

— Tiek, kiek kas nors pajėgia prisiminti, — atsakau. 

Maldų kilimėlis ir mirtų krūmai padeda Solomonui suprasti, kad 
patalpa buvo tapusi mūsų slaptąja sinagoga, ir jisai pragysta: 

— Šlovė Jam, kuris gelbsti Savo šventyklą nuo stabmeldžių. 

Teta Estera sėdi prie Dėdės rašomojo stalo priešingame rūsio 
gale ir stebeilija tiesiai prieš save į Kraujuojantįjį veidrodį. Ji be 
skarelės, ir su bet kaip nukarpytais chna dažytais plaukais atrodo 
baisiai. 

— Ete, — pašaukia ją Solomonas, nes mėgsta visus vadinti mažy- 
biniais vardais. 

Ji nei atsako, nei sujuda. Solomonas papučia lūpas, klausiamai 
pažvelgia į mane. Aš pasakau: 

— Kol kas ji neatsakinės. Turime duoti jai laiko. 

Mohelis linkteli, paskiau pauosto orą. 

— Tai šis rūsys skleidžia tą kvapą, — sako. — Vieta dvokia 
lyg... — nebaigęs jis aikteli, nes pagalvoja apie Dėdės paliktą pū- 
vantį kūniškąjį apvalkalą. 

Aš žengiu tiesiai prie odinių užtiesalų iš Kordobos, kabančių ant 
vakarinės rūsio sienos, tuoj Esterai už nugaros. Suvyniojęs vieną, 
nukabinu nuo kablių ir paguldau ant skalūninių grindų, paskiau tą 
pat padarau su kitu. Nuo savo alyvinės lempos Manuelis uždega du 
mūsų sidabrinius kandeliabrus. Spaudydamas pirštais sieną tuoj že- 
miau keistų kraujo dėmių, staigiai nutrūkstančių prie plytelių lini- 
jos, aš tariu: 

— Jeigu Samiras ar Dėdė būtų čia, mes sutaupytume šiek tiek 
laiko. Netgi kuris nors iš svarstovų. 

— Ko tu ieškai? — klausia Manuelis. 

— Pamatysi. Ką tik supratau, kaip žmogus — ar netgi keli žmo- 
nės — gali dingti iš šio rūsio. Ir kaip kvapas gali būti nuneštas per 
nuotolį. 

Vėl pradedu kumščiais stuksenti kiekvieną plytelę horizontalioje 
eilėje ties pat savo galva, nuo pietinės rūsio pusės iki įleistų į grindis 
vonių šiaurinėje, greta Esteros. 

Solomonas pašnibžda Manueliui: 

— Vargšas berniukas, pono Abrahamo mirtis taip jį paveikė, jog 
mąsto iš kairės į dešinę. — Tai vietos žydų Žargonas išsakyti nuomo- 
nei, kad aš visiškai praradęs protą. 

— Užtikrinu jus, kad joks uodas neįskrido man į ausį, — atsakau, 
darydamas užuominą į tai, kaip karalius Nimrodas prarado protą. — 
Aš visad stebėdavausi, kaip mano dėdė nuolat pasirodo nežinia iš 
kur. Kartais tėvas Karlušas netgi spėdavo, kad jis pokštauja su dva- 
siomis. Bet dabar žinau, kaip jis tai darydavo. Ir kodėl niekad nega- 
lėdavau be jo leidimo įžengti į rūsį. — Aš vis stuksenu ir neaptikęs 

norimo garso, pereinu prie žemesniosios plytelių eilės. Dar Žemiau, 
ketvirtoje eilėje, kertančioje sieną mano kaklo aukštyje, aptinku, ką 
norėjau — tuščią garsą po plytele, vos kraštais besiremiančią į sie- 
ną. 

Staiga žemyn nuo laiptų atbilda Sinfa, sustoja ant apatinio laiptu- 
ko ir stebi mane nepatikliomis akimis. 

Pastuksenu dar kokius dvidešimt kartų ir surandu turinčių sil- 
pną pagrindą plytelių apybrėžas. Jeigu teisingai spėju, dešiniame 
ar kairiame pakraštyje turėtų būti plytelė, kuri paspausta sujudėtų. 
Po kelių akimirkų aptinku ją ir atkeliu, podraug nusilauždamas 
nykščio nagą. Pametėju plytelę Sinfai. Atsivėrusiame tarpe — ap- 
vali geležinė rankena, kurioje negrabiai įrėžtas hebrajiškas žodis 
rechizah, maudyklė. Giliai atsidusęs ir pasimeldęs sėkmės, suimu 
ją Ir trūkteliu. 

Traukiu į save toliau, plyšys sienoje tampa kraštu durų, besisu- 
kančių ant centrinės ašies. Prieš mus atsiveria juodų juodžiausia 
kiaurymė. Solomonas prisijungia prie manęs, pritupia šalia it musul- 
monų šventuolis ir su keista išraiška žvelgia vidun. Pasigręžiu į Ma- 
nuelį: 

— Duokš lempą — einu vidun. 

— Kur tai veda? — klausia jis. 

— Pamatysim. Bet dabar duokš man lempą. 

Jis paduoda. Mes galime pažvelgti akmeninio tunelio priekin. 

— Einu paskui tave, — sako Manuelis. 

Solomonas patapšnoja man petį. 

— Aš liksiu čia. O tu, Sinfa, — jis linkteli mano seseriai, — ar 
neatneštum man macų ir vandens? Taip pat ir stiklo košerinio vyno! 
Ir minkščiausios, švelniausios pagalvės, kokią tik pavyks surasti! 

Mudu paskui Manuelio lempą įsmunkame tamson, o Sinfa puola 
laiptais viršun. Drėgnas koridorius priekyje atsiduoda šaltu akme- 
niu ir nuošale. Jis siaurėja, o lubos tuo pat metu žemėja ir galiausiai 
mums lieka vietos judėti tik ropomis. Mudu stumiamės priekin it 
kurmiai. Maždaug už dvidešimties pėdų, kai sienos prasiplečia ir 

paaukštėja, atsistojame. Iš kalkakmenio durų kyšo surūdijusi geleži- 
nė rankena, tokia pat apvali ir su tokiu pačiu įrėžtu žodžiu rechizah. 
Manuelis trūkteli jas ir atidaro ant sukamosios ašies. Į mus plūsteli 
drėgmė. Pakeliu aukštyn lempą. Priešais sutviska mėlynos ir žalios 
plytelės. Ant grindų mėtosi daugybė popierių. Mes esame maudyk- 
lėje, chazano raštinėje. 


Kai Manuelis ir Solomonas kiekvienas patraukia namo, nueinu 
pas motiną, dabar jau tvirtai įsitikinęs, kad žudikas — joks burti- 
ninkas, 0 paprasčiausiai gudrus svarstovas. Jinai krautuvėje, prie 
laibos žvakės šviesos kniūpsčiom šveičia grindis. Pakartoju jai, ką 
aptikau. 

— Ar žinojai apie slaptą išėjimą? — klausiu. 

Ji atideda į šalį šepetį ir atsiklaupia. 

— Kai tu buvai dar negimęs, — pradeda ji, — o šio miesto „nau- 
jieji krikščionys“ tebebuvo žydai ir tavo tėvas bandė užmegzti... 

Aš užsimerkiu, nes ji tartum atverčia titulinį puslapį dar vienos 
begalinės istorijos apie mano tėvą ir jo pastangas sukurti pelningą 
verslą. Ji jaučia mano susierzinimą, tad piktai meta: 

— Mūsų rūsys buvo micvos dalis! Štai iš kur tos granitinės vo- 
nios. 

— Kodėl niekad man nepapasakojai? 

Ji nusisuka, tarsi jai būtų sunku mane kęsti. Jos skruostų raume- 
nys piktai trūkčioja. 

— Manai, kad turi teisę viską žinoti? Gyvenime taip nėra, ne- 
svarbu, ką mano brolis galbūt yra tau sakęs. 

Žvelgiu į motiną su panieka, nors ir žinau, kad ji teisi. 

— Gal jis manė, kad tu žinai, ir nėra reikalo apie tai kalbėti, — 
priduria taikiu tonu, vėl paimdama šepetį. — Šiaip ar taip, tai nebu- 
vo svarbu. 

Silpnas mostas, kuriuo pavaro mane šalin, žymi nuovargį. Staiga 
ji pažvelgia žemyn, susiraukia; iš kažkokios slaptavietės iššoka raup- 
lėta ruda rupūžė. 

— Kaip manai, ko ji nori? — klausia motina. 

— Maisto... gal musės. Kad liktų gyva. Palik ją ramybėje. 

— Palikti ramybėje? Tokį nešvarų padarą? Vieną iš dešimties 
Perėjimo negandų?! Dievo atsiųstų nubausti egiptiečius, kurie laikė 
mus vergovėje. Savo namuose? 

Motina tartum šokinėja nuo miegeivystės iki kažkokio verdančio 
beprotiškumo. Sugriebia šluotą, tuo metu aš bandau ją sugrąžinti 
prie svarbesnių dalykų, sakau: 

— O aš visad maniau, kad jisai slėpdavosi su knygomis genizoje. 
Kaip mėgdavo jų prisilytėjimą ir kvapą! 

— Kas? — klausia ji ir suraukia antakius, lyg būčiau pamišėlis. 

Staiga man kyla noras skelti jai antausį. Ji atkelia į šalį vieną iš 
nukabintų nuo vyrių krautuvės durpusių ir šluota ištrenkia vargšę 
rupūžę Šventyklos gatvėn. 

— Ar tu negalėtum... — prabylu. Bet nėra prasmės kalbėti. Pačiu 
savo buvimu motina tartum pakerta man jėgas. Ji svajingai spokso į 
dangų. Apdujusi rupūžė krypuliuoja iškėlusi galvą. Nežinia iš kur 
atsiranda Rozeta, vogčiomis sėlina išleidusi nagus. 

— Nedrįsk! — surinku. Šoku laukan, sugriebiu delnu rupūžę ir 
įsimetu ją kapšan. Laukiu, kad motina ims prieštarauti dėl purvo. 
Bet jos dėmesį pagauna iš vakarų kylantys sidabriniai debesys; nak- 
tis kaip ir visa kita jai primena Judą. 

Išmetu rupūžę į laukus, kurie aukštyn upe, nusiplaunu rankas, 
pakramsnoju maco ir pasuku į namus pažiūrėti, kaip jaučiasi Fari- 
das. Virš horizonto pakilo mėnulio pjautuvas, ir kol stebiu ratilą apie 
jį, mano galvoje bręsta istorija: Manuelio žmona maudosi micvoje, 
išgirsta viršuje, gatvėje skerdžiamų „naujųjų krikščionių“ riksmus. 
Skuosdama per baseinų ir nišų labirintą, pasiekia šaltą Žvaigždžių 
sieną chazano raštinės viduje. Ar jungiančiosios durys buvo atda- 
ros? Gal ir mano dėdė buvo maudyklėje, prausdamasis prieš maldą? 
O gal ji suklinka, kai krikščionys pasišviesdami deglais leidžiasi 
žemyn? Galimas daiktas, Dėdė ją išgirsta, atidaro slaptąsias duris, 
įropoja maudyklėn ir nusitempia saugion vieton. 

Mano mokytojas ir mergina drauge laukia rūsyje, kol baigsis 
Lisabonos beprotystė. Bet žudikai — svarstovas ir šantažuotojas — 
prisistato pirma. Prikvietę į mūsų namus mirtį, juodu išsmunka pro 
slaptąjį išėjimą į maudyklę. Vienas iš jų uždarydamas palytėja duris, 
pirštais palieka paskui save kruvinus dryžius ir saugiai išropoja tu- 
nelin. 

Kai pareinu, Faridas sėdi virtuvėje. Jo veidas blyškus, išvargęs 
nuo kovos. Žinau, kad turėčiau pulti prie jo, bet mano paties jėgos 
išsekintos nevilties. 

— Ar derėtų tau jau būt atsikėlusiam? — klausiu ženklais nuo 
slenksčio. 

Mano bičiulis linkteli, sunkiais gestais parodo: 

— Radau savo namus tuščius. Neturi nuo mano tėvo žinių? — 
Sumaskatuoja baltos Farido rankos — lyg angelai jau rengtųsi jį 
pasiimti... 

— Ne, aš visur klausinėjau. Niekas jo nematė. Anksti rytą eisiu 
paieškoti. Visa jau ganėtinai nurimę, tad... 

— Tau atėjo raštelis, — parodo jis ženklais ir iškelia ritinėlį. — Iš 
teisybės, tai tavo dėdei. 

Aš nuplėšiu antspaudą. Laiškutis nuo senjoros Tamaros, senos 
prekiautojos knygomis Mažojoje Jeruzalėje, su kuria mes dažnai 
turėdavome reikalų. Štai jo turinys: 


Pone Abrahamai, vienas vaikinas bandė man parduoti kny- 
gą, kuri pasirodė esanti neseniai jūsų aptiktas pasakų rinkinys. 
Ar ji buvo pavogta per riaušes? Man labai gaila. Galbūt turėjau 
ją nupirkti, bet man susisuko galvoje, ir aš isteriškai šaukdama 
išvijau jį iš krautuvės. Bet, manau, galiu nupasakoti, kaip jis 
atrodė. Gal kas nors jį atpažins, ir mes susigrąžinsime knygą. 


Jaučiuosi, lyg pagavęs šabui didžiulę žuvį: pasakų rinkinys iš Egip- 
to, užkoduotas pradingusios Dėdės Hagados pavadinimas! Man pra- 


nešta, kad žudikas padarė neatsargų žingsnį. O dabar, kai jau žinau, 

kaip jis pasišalino... Atrodo, svarstyklės Dangaus karalystėje pakry- 
po mano naudai. 

Ir vis dėlto, dar nespėjus šiems atradimams užpildyti mano plau- 
čius gaiviu vilties oru, Faridas vėl sukausto mane nusivylimui: kai 
rankomis jam persakau senjoros Tamaros raštelį, jis ženklais paro- 
do: 

— Dar viena kliūtis iškyla prieš mus. Kai atėjo raštelis, nuslinkau 
žemyn į rūsį, tikėdamasis ten rasti tave ir išvydau slaptąsias duris 
sienoje. Žinau, ką tu galvoji. Bet žudikas nepasišalino šiuo keliu. 

— Ką?! 

— Eik ten. Paieškok kraujo. Pamatysi jo pėdsakus, iki urvas su- 
siaurėja. Tartum žudikas apgraibom sienomis čiuopė sau kelią. Bet 
visos tokios žymės baigiasi, kai toliau tenka ropoti. Žudikas ten ne- 
praėjo. Jisai sugrįžo atgal į rūsį. 

Aš giliai įkvėpiu oro. 

— Taip manai? 

— Saulei patekėjus, galėsi geriau patikrinti mano žodžius. Dabar, 
prie lempos šviesos, tavo akys galbūt nepajėgs įžiūrėti, ką aš ma- 
čiau. Tačiau tai tiesa. Jokios klaidos čia nėra. 

Vėl smilkteli mintis, kad neatsitiktinai Dievas davė Faridą; žino, 
kad man prireiks pagalbos iš Jo susikurtojo tokio talentingo savo 
paties atvaizdo. Ženklais parodau: 

— Betgi žudikas žinojo, kad gali pabėgti pro duris, kodėl jam 
reikėjo sugrįžti atgal į rūsį? 

— Galbūt jis ką nors išgirdo maudyklėje... daugiau krikščionių. 
Arba galbūt, taip... galbūt jis buvo per stambus ir nerangus, kad 
galėtų prasisprausti urvu. Veikiausiai niekad anksčiau šiuo keliu 
nebuvo ėjęs. Galbūt tikėjosi, kad prasispraus. Bet kai pamatė... 

Farido rankos nusvyra prie šonų. Jis nusilpęs parodo, kad vėl ima 
viduriuoti. Susigėdęs dėl savo geros sveikatos išvedu jį išvietėn. Į 
mus tvoksteli nakties oras, sausas ir vėsus. Farido veidas persikrei- 
pia iš skausmo, kai jam plaunu peršintį užpakalį. Įveikdamas baimę, 
mąstau: „Aš ne tik nežinau, kaip žudikas paspruko, bet dabar dar 

turiu kovoti dėl kito žmogaus gyvybės". Žvelgdamas mintyse į Fari- 
do ateitį, regiu Mirties angelą, šešėlį su tūkstančių spoksančių akių, 
stovintį prie mano bičiulio mirties patalo. Kaulėtos rankos laiko kar- 
dą, ant kurio smaigalio pakibęs nuodų lašas. Išvydęs prieš save šią 
kraupią būtybę, pagautas siaubo Faridas praveria burną, kurioje su- 
stingsta gargaliuojantis kurčnebylio klyksmas. Kaipmat Mirties an- 
gelas į ją įmeta savąją šlykštaus skonio dovaną. 

Ir nuo šio lašo Faridas miršta, pabąla ir supūva. 

Išsigelbėjimo nebus. 

Mudu parslenkame atgal į namą, bičiulio suglebęs it skudurinės 
lėlės kūnas remiasi į mane. 

— Faridai, tad kurgi, dėl Dievo, slėpėsi žudikas, kai aš įsiveržiau 
vidunė Durys buvo užrakintos. Rūsyje nieko nebuvo. Prisiekiu, nie- 
ko! 

Gestais jis parodo poetišką frazę, kad viskas Alacho valioje, o aš 
sugriebiu kabančią nuo viduriniojo balkio alyvinę lempą ir nulekiu 
laiptais apačion. Kaip jis ir sakė, kraujo lašais ir pėdsakais išteptos 
tunelio sienos ir grindys, ir likusios pirštų žymės grupėmis po pen- 
kias, kur žudikas grabinėjo sau kelią priekin. Kai prireikia ropoti, 
neryškios kraujo dėmės, kuriose įžiūrimi medžiagos rašto įspaudai, 
sugrįžta atgal prie manęs; matyt, jas paliko prispausti prie akmens 
keliai. Ankščiausioje vietoje ilgas kraujo dryžis tartum rodo, kad 
ranka iš paskutiniųjų siekė priekin. Kai tunelis tolimajame gale pra- 
deda vėl platėti, kai vėl galiu atsistoti, nieko nebėra. Nei kruvinų 
pėdsakų, nei pirštų žymių. 

Žudikas sugrįžo atgal. Arba išnyko. 


Vienuoliktas skyrius 
Faridas nusileidžia laiptais į rūsį, ranka prisilaikydamas sienos, 
nes jo žingsniai dar netvirti. Prieina prie manęs, pritupia, kovoda- 
mas su raižančiu jam vidurius skausmu, ženklais sako: 

— Dabar jau žinai, kad žudikas neišėjo pro slaptąsias duris, tad 
papasakok man savo veiksmus po to, kai aptikai Dėdę... viską. 

Būtent magija žodžių, ženklais išsakytų bičiuliui, suteikia man 
įžvalgos; kai viską papasakoju, sprendimas ateina savaime. Tartum 
jis būtų tūnojęs Mano sąmonėje visąlaik, susirangęs nematomame 
kamputyje it miegantis katinas. 

— Geniza! 

Faridas linksi, lyg skaitydamas Išminties knygos eilutę. Ranko- 
mis jisai sako: 

— Žudikas veikiausiai slėpėsi ten, kai tu pro rūsio duris šaukei 
saviškius. Kai įpuolei vidun, jis gulėjo su knygomis susigūžęs tam- 
soje. Vėliau, kai užlipai viršun pasiimti vinių ir plaktuko, kiek su- 
gaišai — nuvijai plėšiką, stebėjai išilgai gatvės minią. Buvai apdu- 
jęs ir kurį laiką pasėdėjai. Veikiausiai jis pasinaudojo šiomis 
akimirkomis ir paspruko pro tavo motinos kambario duris Šven- 
tyklos gatvėn. 

— O, Dieve... aš nepasižiūrėjau... tai yra, man neatėjo į galvą 
pasižiūrėti, nes pirmiausia maniau, kad jį nužudė „senieji krikščio- 
nys". Jie nebūtų galėję žinoti apie genizą. 

— Privalome patikrinti, — parodo Faridas. — Nevalia daryti klai- 
dų. 

Atrakinęs šios slaptavietės dangtį raktu, kurį paėmiau iš už Krau- 
juojančiojo veidrodžio, iškeliu mūsų rankraščius ir laiškus, taip pat 
ir maišą su monetomis. Atidengtos duobės viduryje dabar nesunku 
pastebėti kraujo dėmes. Jos nubėrusios dugną it rudi nukritusių la- 
pų šešėliai, turi audinio rašto įspaudų. 

Pasisuku į Faridą ir ženklais jam parodau, kaip suprantu dėmes: 

— Žudikas gulėjo ant dešiniojo šono, surietęs kūną apie rankraš- 
čių krūvą. Iš čia visos dėmės dugne nuo kruvinų drabužių. Jo kojos 
buvo prilenktos prie krūtinės, o sandalų nosys įspaudę žymes ryti- 
nės sienos pagrinde. Kairė jo alkūnė rėmėsi į šiaurinę pusę ir paliko 
žiedlapio dydžio medžiagos įspaudą šalia viršutinio krašto. Ištiesta 
dešine ranka laikė šoheto peilį. Kai jis čia gulėjo, laukdamas, kol aš 

pasišalinsiu, kelis kartus pertraukė geležte per pietinę sieną, kurioje 
liko nežymūs kraujo ruožai. 

Faridas pritariamai linkteli. 

Sau sukuždu: „Djegus". 

Bičiulis perskaito man iš lūpų ir ženklais klausia: 

— Kaip dėl jo? 

„ — Per savo stambumą jis galėjo neišsitekti tame tarpe, kur iš 
rūsio į maudyklę tenka gautis ropomis. 

— Teisybė. Bet netgi ir tėvui Karlušui būtų galėję iškilti sunku- 
mų. 

— Galbūt. Bet, supranti, Djegus pasakęs, kad vakare sugrįš su 
žmogumi, kuris norėjo parduoti Dėdei hebrajišką rankraštį. O kas, 
jeigu jis man tai pasakė, norėdamas sau laimėti šiek tiek laiko? 
Turiu jį surasti. Galbūt netgi šiuo metu jis mėgina pasprukti. Ir 
pažadu paieškoti tavo tėvo. Iš Djegaus būsto nueisiu į jo slaptąją 
mečetę. 

Sukeliu knygas ir laiškus atgal į genizą. Faridas atšlepena šali- 
mais, paima mano ranką. 

— Tau nereikėtų artintis prie Rosijaus. 

— Aš nusileisiu į Maurų kvartalą iš gretimo Grasos rajono. Vis- 
kas bus gerai. 

— Kalbėk tik portugališkai. — Kai linkteliu, pirštais pasako: — Ir 
pasiimk geriausią mano durklą. Tą iš Bagdado, kuriuo galėtum per- 
skelti perpus netgi menkiausią sufijo* mintį. Pasiimk jį iš mano mie- 
gamojo. 

— O kokiu tu ginsies? 

— Savo tėvo. Tuo ilguoju iš Safedo. Jis norėtų... 

Aš linkteliu, o Farido gestai krinta sielvartingon tylon. Mudu 
žvelgiame vienas į kitą per žengiančios mirties nuotolį. Abu žinome, 
kad kiek vėliau mano rankos nebegalės jo pasiekti. Visai kaip Mor- 
dekajas ir mano tėvas jis nusklęs žemyn į ano pasaulio sielų sergėto- 


* Asketiškos, atsiskyrėliškos ir mistiškos musulmonų sektos narys. Pavadinti 
pagal nešiojamus vilnonius drabužius (arab. suf — vilna). 

jo Dumos“ juodaliepsnes rankas. Faridas virpina ranką sau prie pil- 
vo, — tai mūsų ženklas, reiškiantis siaubą, — paskiau silpnu kumš- 
čiu mušasi per krūtinę; taip duoda suprasti, kad jo sielos užtvankos 
nebeatlaiko ir kad jis nebepajėgs toliau tverti vienas. 

Mudu apsikabiname, ir jo žiedlapiškas gležnumas toks pat kaip 
Mordekajo. Šonkauliai, kieti ir šalti, vilnija išsišovę, tartum stengtų- 
si išsiveržti iš kūno. Girdžiu savo dėdę perspėjant: „Berekijau, nepa- 
lik gyvų dėl mirusiojo!" Ženklais parodau: 

— Einu gydytojo. Djegaus paieškos gaus palaukti. Jeigu tu tik... 

— Nereikia daktarų! — pertraukia Faridas. — Krikščionys vien 
teišmano nuleidinėti kraują. 

— Aš surasiu musulmoną. 

— Kur? — skeptiškai gestais klausia jis. 

— Kur nors... Eisiu visur, kur prireiks. 

Kurį laiką mudu ginčijamės. Tačiau tai tik vaidyba; abu žinome, 
kad daktaras Montezinjušas buvo vienas iš paskutiniųjų, kurie išti- 
kimai taikė Avicenos ir Galeno išmintį. Ką galėčiau dabar surasti, 
kuris nebijotų užsikrėsti lankydamas vargšą, kurčią kilimų audėją. 
Plasnojančiais judesiais jis numoja į mano žodžius. Dejuoja, kol van- 
deniu mazgoju jam rankas ir kojas. Jo oda be opų. Tai ne maras, ne 
prakaitinė karštinė“'. Gyvybė iš jo siurbte siurbiama iki paskutinio 
lašo. Staiga jis nustumia mane į šalį. 

— Eik ir surask Djegų, — piktai parodo jis gestais. — Tu tik 
gaišti laiką su manimi. 

— Faridai, ar padarysi, ką pasakysiu? — klausiu rankomis. 

Jis nuslopina mano prašymą silpstančia gestų banga: 

— Tu neturi gyvybės alyvos, kurią galėtum įpilti į mano lempas. 


* Duma(h) arba Douma (aramėjų k. tyla) — tylos ir mirties ramybės angelas, taip 
pat Egipto angelas globėjas, Pragaro valdovas ir angelas baudėjas. Zohare apie 
jį kalbama kaip apie turintį sau pavaldžių „dešimtis tūkstančių naikinimo ange- 
lų" ir kaip apie „Gehinomo (t.y. Pragaro) demonų vyriausiąjį su 12 000 miriadų 
palydovų, kuriems visiems pavesta bausti nusidėjėlių sielas“. Tai populiarus 
žydų folkloro personažas. 

** Epideminė liga, siautusi XV ir XVI amžiais; jai būdingas karščiavimas ir 
gausus prakaitavimas, dažnai per kelias valandas baigdavęsis mirtimi. 

— Tavo poezija šiuo metu visai neįdomi, — atkertu ženklais. Jis 
nesiliauja priešinęsis, tad užsimoju ranka, neva vaizduodamas, kad 
griebsiuos prievartos. Jis nusišypso — toks absurdiškas šis gestas. 

Puolusia nuotaika, pagimdyta neišvengiamumo, pagalvoju: „Tai 
paskutinis kartas, kai matysiu jį laimingą". 

Užrakinu genizą ir padedu jos raktą atgal į ungurio pūslę. 

— Aukštyn, — paliepiu Faridui. 

— Ką tu sumanei? — klausia šis ženklais. 

— Kantrybės. 

Virtuvėje išverdu kiaušinį, užbarstau druskos ir priverčiu Faridą 
nuryti jį užsigeriant buksmedžio ir verbenos arbata. Drauge ištveria- 
me valandą mašinalaus kramtymo ir kankinamus tąsymus vemti. 
Sumaitinu jam anglies pelenų, priverčiu dar išgerti skysčių, iki išsi- 
pučia pilvas. Mano nurodomas, jis prilenkia kojas sau prie krūtinės, 
O aš pastatau jam stiprią klizmą iš sėmenų nuoviro misoje, dar vieną — 
tik iš misos ir vienut vieno lašo aršeniko. Kai tik jis išvalytas, Sinfa iš 
rūsio atneša ypatingų opijaus ir kamparo mišinio smilkalų, kurie 
turi sukelti mieguistumą. Kvėpuodamas juos, Faridas čiaudo. Jį mig- 
dau, sekdamas pasakėčias apie Kalilą ir Dimną', kurias man vaikys- 
tėje skaitė Estera. 

Pasiėmęs iš po Farido čiužinio bagdadiškąjį durklą, šeštosios 
Perėjimo nakties vėsoje kopiu aukštutinėmis Alfamos gatvelė- 
mis ieškoti Djegaus. Tačiau prieš pat pasiekdamas jo namą, pa- 
stebiu anapus gatvės tamsoje dunksantį aukšto stoto vyriškį. Jis 
remiasi į kurpiaus dirbtuvėlės sieną su besilupančiu tinku, ant 
galvos turi plačiakraštę skrybėlę ir susisupęs į tamsų apsiaustą, 
dengiantį kūną iki pat aukštaaulių batų padų. Mažų mažiausia 
jis delnu augesnis už mane, gerokai per šešias pėdas — toks 
ūgis tarp portugalų beveik nesutinkamas. Lygūs jo plaukai krin- 


* Dviejų tūkstantmečių senumo klasikinės indų pasakėčios, turėjusios įtakos 
visoms Europos pasakėčioms nuo Ezopo iki Lafonteno bei kitų kultūrų literatū- 
rai, tarp jų — „Arabijos naktims“, Dž. Coserio „Kenterberio pasakojimams", Dž. 
Č. Hariso „Dėdei Remui". 

ta ant pečių. Dešiniame delne sugniaužęs žaliaminės odos raite- 
lio rimbą. 

Tai ne kas kitas, kaip tik šiaurietis, apie kurį buvau perspėtas. 

Staiga jis pakelia galvą ir išsitiesia; be abejo, pastebėjo mane. 
Mudu apsikeičiame žvilgsniais, ir jaučiu, kad jis žino, kas aš toks. 
Tačiau nė vienas iš mūsų nesujuda. Klausimai tartum prikausto man 
kojas prie grindinio: jis čia stovi tykodamas nužudyti Djegų ar tik 
laukdamas atsiimti užmokestį, kuris šio svarstovo buvo pažadėtas už 
Dėdės nužudymą? 

Įdomu, ką jis galvoja apie mane? 

Aš neužsibūnu, kad sužinočiau atsakymus; juos turi duoti pats 
Djegus ir, aišku, jo nėra savo būste, antraip šis šiaurietis taip kan- 
triai nelauktų lauke. Traukiuosi atatupstas ir nuskuodžiu Maurų kvar- 
talo link, kartkartėmis vis pasitikrindamas per petį, ar nesu seka- 
mas. 

Į naktinės Lisabonos gatves iš tavernų ir viešnamių langų liejosi 
ryškios oranžinės šviesos. Kaskart, kai išgirstu kokį nors garsą, ma- 
no širdies trinksniai šokteli lyg siekdami pabėgti į slaptą prieglobstį; 
būtent šiuo nakties metu visi garsai ir daiktai sakytum tapę oraku- 
lais, pranašaujančiais mirtį. 

Slaptoji mečetė, kurią lanko Samiras, yra antrame kalvio dirbtu- 
vėlės aukšte, netoliese senosios maurų turgavietės. Didelės medinės 
durys su persipynusių raštų raižiniais ir pasaga vietoje belstuko vi- 
duryje užrakintos. Beje, žemiau jų ant grindinio guli negyvas dagi- 
lis, jam prie snapo — kraujo lašas. Antrąsyk pastuksenu belstuku, ir 
virš manęs lange užsižiebia žvakė. 

— Kas ten? — pasiekia mane šnypščiantis moters kuždesys. 

— Pedras Zarkus. Ieškau pono Samiro. 

Langinės trinktelėdamos užsiveria. Po kelių sekundžių nedrąsiai 
pravertų durų plyšyje pasirodo vyriškis ilgais apatiniais, sauso, rau- 
meningo kūno ir primerktų it sufijų asketo akių. Plazdančios žvakės 
liepsnos šviesoje po pusmėnuliu išlenktais skruostikauliais ryškėja 
duburiai. 

— Ieškau pono Samiro, — prabylu aš. — Jis čia lankosi... 

— Kas jūs? — paklausia jis portugališkai. Balsas ramus, skam- 
bus, it iškirstas iš granito. 

— Jo draugas. Pedras Zarkus. Mes gyvename priešinguose to 
paties kiemo galuose. Jeigu jis pas jus, pasakykit, kad aš... 

— Jo čia nėra. — Žmogus kalba nenoriai, lyg jam grėstų pavojus, 
jei būtų pastebėtas su manimi. 

— Ar žinote, kur jis nuėjo? 

— Kai buvo sukurtas laužas, mes išsibarstėme. Jis nubėgo namo 
pas Faridą. Palaukit. — Vyriškis uždaro ir užsklendžia duris. Žings- 
niai nutolsta, paskiau paskubom sugrįžta. Durys girgžtelėdamos pra- 
siveria, ir man iškišami tabaluojantys sandalai. — Samiras išbėgo 
taip greitai, jog paliko šituos, — paaiškina jis. 

Žinia, kad Farido tėvas veikiausiai irgi žuvęs, paskatina mane 
bėgti į senjoros Tamaros knygų parduotuvėlę ir namo, Mažojon Je- 
ruzalėn — sužinoti apie „pasakų rinkinį iš Egipto“, kuris buvo jai 
pasiūlytas. 

Beldžiuos į jos duris, tačiau neišgirstu jokio atsako. Kojos pakrei- 
pia mane namų link. Mano kūnas tuščias nelyginant ola, ir nakties 
oras rezonuoja krūtinėje tartum švininio varpo viduje. Turiu ko nors 
užvalgyti ir melsti nezos, patvarios ištvermės, kuri nuolatos sklinda 
iš Dievo į žemiškąjį pasaulį. 

Namie nusiprausiu veidą, užvalgau suplėkusių macų ir porą obuo- 
lių, paskiau atsisėdu priešais židinį ir imu giedoti. 

Kai meldžiuosi, nusileidžia vienatvė ir maudulys, pagaudami ma- 
ne savo tinklan. 

Staiga prieš mano akis iškyla Dėdės rankos, pašėlusiai mosta- 
guoja židinio galan kalba, kurios nepajėgiu suprasti. 

Prakaitas išpila man kaktą. 

Netikėtai prie manęs palinksta kažkieno veidas. Iškreiptas šok- 
čiojančių šešėlių, jis liepsnoja oranžine šviesa. Man permuša širdį. 
Atšlyju, pašoku ant kojų. 

— Berekijau, atvedžiau žmogų, apie kurį tau pasakojau. — Tai 

Djegus, nutviekstas židinio atšvaitų. Jis parodo ranka: — Štai Izao- 
kas iš Rondos. 

Kelissyk giliai įkvepiu oro, kad nusiraminčiau, matau, jog Dje- 
gaus asmens sargybinis stovi prie virtuvės durų nugara į mus. O 
pats Izaokas — lieso, blausaus veido kaip ir daugelio „naujųjų krikš- 
čionių" pirklių. Vilki plačiais ryškiai raudonais apdarais, viršum krin- 
tančių iki pečių lygių plaukų skiauterėta purpurinė kepuraitė, nuo 
kurios atgal išlinkusi ilga tamsi plunksna. Kai mudu spaudžiame 
vienas kitam ranką, jis įžūliai žvelgia man į akis, tarsi bandytų įtikin- 
ti savo jėga ar kviestų atsigulti pas jį lovon. Kai kada taip elgiasi 
kaimiečiai, ir aš sumoju, kad jis, ko gero, tik neseniai prasigyvenęs 
pinigo. 

Priverstas staiga nusileisti iš pusiau miego sapnų, mano kūnas 
lieka apsunkęs. Kad suteikčiau sau laiko atgauti jėgas, uždegu viršum 
stalo dar dvi alyvines lempas. 

— Nematėte mano motinos ar Esteros? — klausiu Djegų, nesusi- 
gaudydamas, kada ir kur pabudau. 

— Be abejo, jos miega, — sako jis. — Po poros valandų išauš. 
Tačiau pamaniau būsiant saugiau ateiti dabar. Spėjau, kad tu dar 
nemiegosi. 

Krintanti nuo lempų šviesa suteikė mūsų šešėliams labiau rami- 
namus, žmogiškesnius metmenis. Pakviečiu svečius atsisėsti. 

— Gal vynuogių degtinės? 

Mano pasiūlymas priimamas. 

Izaokas suspaudžia taurelę lūpomis, lošteli galvą ir išlenkia gėri- 
mą it vandenį. 

— Gelia dantis, — pasako. — Padeda apmalšinti skausmą. 

— Jeigu pageidautumėt, mes turime gvazdikų aliejaus, — pasiū- 
lau. 

— Dėkui. Bet ir aš pats jo turiu. Jisai siekia kišenėn, išsitrau- 
kia buteliuką ir patrina skysčiu sau dantenas. Jo rankos plonos, 
elegantiškos, nagai nepriekaištingai apkarpyti. Regis, kol kas dar 
tik jo rankos turėjusios laiko priprasti prie turtų. Netrukus ir jo 

lūpos išmoks mėgautis vynu iš taurės, ir kai jisai sukirtinės ran- 
komis, valia nepajėgs atsispirti — kaip povo plunksnos prieš sil- 
pną vėją. 

— Djegau, kur jūs buvote? — klausiu. — Aš jūsų ieškojau. 

— Pas draugą. Pamaniau būsiant saugiau, nei grįžti namo. 

— Iš tikrųjų taip. Tas šiaurietis... mačiau jį prie jūsų namų. 

— Šiaurietis? — nustebusiu balsu perklausia Izaokas. 

— Šviesiaplaukis, aukštas, su žaliaminės odos rimbu, kokius ga- 
mina Kastilijoje, — atsakau. 

Djegus gūžteli pečiais. 

— Aš neisiu namo. Galbūt jam nusibos laukti manęs ir paprastų 
paprasčiausiai pasišalins. 

— Kaip manot, ko jis nori? — klausia Izaokas. 

Djegus užsidengia rankomis veidą ir suvirpa, paskiau stebeilija į 
mane akimis, kuriose atsispindi baimė: 

— Įtariame, kad jis nori mane nužudyti. Koks nors priešas, kurį 
mes, pono Abrahamo draugai, nežiniom įsigijome. 

Izaokas nervingai pasičiupinėja krintančius ant ausų plaukus. 

— Su gailesčiu išgirdau apie jūsų dėdės Abrahamo mirtį, — sako 
jis. — Andalūziškas jo akcentas sodrus, balsas žemas, lėtas ir priki- 
męs kaip daugelio, kilusių iš to krašto. 

— Girdėjau, kad jūs turite parduoti safira, nugludintą Judo Hale- 
vio, — sakau jam. 

Jis perfrazuoja vieną iš žinomiausių poeto eilių: 

— „Aš nesustosiu, iki pranašo Zacharijo kraujas neras sau ramy- 
bės". — Tiriamai nužvelgia mane tarytum norėdamas perprasti, kuo 
aš pats čia dėtas. 

— Mano dėdę tai sudomino? — klausiu svarstydamas, kaip ver- 
tinti šį Izaoką iš Rondos. 

— Labai, — įsiterpia Djegus. 

Izaokas priduria: 

— Jisai kalbėjo surinksiąs per kelias dienas pakankamai pinigų 
sumokėti man už jį. Bet dabar aš... 

— Kaip jūs įvežėt safira Portugalijon? — toliau klausinėju. 

— Jis visąlaik buvo čia. Nupirkau Porte iš vieno bičiulio, kuris 
rengėsi jį sudeginti. Negalėjau leisti, kad taip atsitiktų. Manau, jūs 
suprantate. 

— Jeigu tu nenupirksi, Berekijau, bijau, safira gali patekti į ran- 
kas kam nors kitam, ne kaip tu nutuokiančiam apie jo svarbą, — 
primena Djegus. 

— Tad jūs pats jau visai nebesvarstote tokios galimybės? — klausia 
Izaokas Djegų. 

— Aš tik domėjausi norėdamas padėti ponui Abrahamui, iki šis 
surinks pakankamai pinigų. Pats labiau vertinu lotyniškus rankraš- 
čius. Kur kas saugiau. Tad turiu nusileisti Berekijui. 

— Ar kas nors kitas domėjosi knygaėt — klausiu. 

— Buvau su kai kuo susitikęs, — atsako Izaokas. — Tačiau, atro- 
do, niekas nepasirengęs ką nors pasiūlyti. 

— Net ir senjora Tamara, knygų pardavėja Mažojoje Jeruzalė- 
jeė — pasitikslinu. 

— Ji nenorėjo turėti su tuo nieko bendra. Šiuo metu nesupirkinė- 
ja knygų hebrajų kalba — netgi vertimų iš hebrajų. Suprantate, po 
to, kas įvyko... 

Djegus įsiterpia: 

— Beje, Simonas, regis, tikėjo, kad už tai galima gauti gerą kainą 
kitur. Genujoje, Konstantinopolyje arba Ragūzoje. Netgi Maroke. 

— Simonas Eanišas, medžiagų įvežėjas? — klausiu. 

— Taip, — atsako Djegus. 

Širdis man taip trankosi, jog siūbuoju į šalis. Nejau jie varžėsi dėl 
knygų? Ar galėjo taip būti? 

Ydingas noras krusteli mano viduje ir pakyla į lūpas šėtoniška 
malda, kad žudikas būtų ne Simonas — kad man būtų suteiktas 
malonumas atkeršyti. 

Djegus patapšnoja man petį ir liūdnai tęsia: 

— Sunku patikėti, kad tiek daug pastangų tenka įdėti dėl ran- 
kraščių, kuriuos kadaise galėjome pasiimti iš savo bibliotekų. Atro- 

do, mūsų paveldas pereina į privačias rankas. Ateis diena, kai visi 
mūsų raštai priklausys krikščionių didikams ir bus užrakinti auksi- 
nėse skryniose bei išstatyti parodai dėžėse po stiklu. 

— Sutinku parduoti jį pigiai, — sako Izaokas. Jo balsas paaukštė- 
ja, kai stengiasi mane sugundyti. — Arba netgi išmainyti. Šiuo mo- 
mentu pakaktų sidabrinės žvakidės. Noriu daugiau nebegaišti ir grei- 
čiau grįžti Rondon. 

— Suprantate, negaliu tesėti jokio žodinio susitarimo, kurį galėjo 
būti sudaręs mano dėdė, — paaiškinu. — Prireiks visų mūsų santau- 
pų vien tam, kad prasimaitintume. Bet štai ką man pasakykite — ar 
jis neminėjo, kas padeda supirkinėti rankraščius ir slapčia juos ga- 
benti iš Portugalijos? 

— Jūs nežinote?! — nustemba Izaokas. 

— Ne. Mano dėdė nenorėjo sakyti, bijodamas, kad kada nors 
gali būti išaiškintas. Kuo mažiau apie jo reikalus mes žinotume, tuo 
geriau. 

Staiga virtuvėn įslenka Faridas. Rankomis jis parodo: 

— Aš nežinojau... 

— Nieko tokio, — atsakau jam ženklais. — Pasėdėk su mumis, 
jeigu turi jėgų. 

Djegus ir Izaokas atsistoja, nusilenkia Farido pusėn. Šis linkteli 
galvą, klesteli ant kėdės greta manęs ir uždeda sunkią plaštaką man 
ant rankos. 

— Mano bičiulis kurčias, — paaiškinu. — Jisai skaitys mums iš 
lūpų. Ką bepasakytumėt man, bus pasakyta ir jam. 

— Deja, mes nekalbėjome su jūsų dėde apie jo metodus, — tęsia 
Izaokas. Jis atsistoja. Nusišypso, matyt, gerai išlavinta šypsena. — Ir 
jeigu jūs neketinate pirkti knygos?.. 

— Ne. 

— Tuomet, manau, mūsų susitikimas baigtas. Dėkui už vynuogių 
degtinę. 

Prie durų jis paima mane už parankės. Švelniu kuždesiu, lyg ban- 
dytų užmigdyti vaiką, padeklamuoja Mošės Ibn Ezros eiles: „Mano 

naktis nugrimzdo tylion, bebangėn jūron tamsos, jūron bekraštėn, ir 
ja keliaujantiems nėra krantų. Naktis ši ilga ar trumpa? Iš kur siel- 
varto prislėgtam žmogui tą žinot? — O tik man vienam į ausį pa- 
šnabžda: — Laikykitės!" 

Keistas šio nepažįstamojo, kuriuo aš netikėjau, švelnumas palie- 
ka mane paskendusį sielvarte it vienišą našlį. Izaokui ir Djegui iš- 
ėjus, paguldau Faridą į lovą. Mano motina miega Esteros ir Dėdės 
lovoje, susirietusi į kamuolį, alsuodama su pertrūkiais. Iš jos rankos 
iškritęs užkimštas buteliukas. Sugriebiu jį nuo antklodės raukšlių, 
lyžteliu užvarvinęs lašą tąsaus skysčio sau ant piršto. Drignės ir man- 
dragoros ekstrakto kartis. Idant kuriam laikui pabėgtų nuo savęs ir 
podraug nuo Lisabonos vartų, motina pasišaukė sutemų miegą, pa- 
našų į transą. Gal taip ir geriau. 

Rūsyje aptinku tetą Esterą, vis tebesėdinčią prie Dėdės stalo it 
statula, Sinfą drebančią jai prie kojų. Atnešu iš viršaus antklodę, 
užkloju mergaitę. Jos akyse atsispindi uždarumas, baimė. Tačiau 
man prisilietus, ji irzliai atšlyja. 

Savo kambaryje atsisėdęs ant lovos, prieš ryždamasis leistis Ma- 
žojon Jeruzalėn, kur pabandysiu pažadinti senjorą Tamarą, meldžiuosi, 
kad Judas sugrįžtų sveikas ir gyvas. Bet nespėju pasitelkti kojas — 
giedonė persipina su miegu, kuris užkrenta ant manęs nelyginant 
vilnonė antklodė. 

Pabundu lovoje. Tamsu, nors į akį durk. Juoduma aplink tartum 
slepia blogį. Stangri šiluma spaudžiasi man į šonkaulius. Aš pašoku. 
Tai Sinfa, jos veidą šydu uždengę plaukai. 

Iki galutinai atsipeikėju, ji pabunda. 

— Kur eini? — suinkščia. 

— Pas senjorą Tamarą. 

— Tau nereikia eiti! 

Paglostau jai skruostą. 

— Nieko neatsitiks. Nesirūpink. 

Ji atsisėda, panardina galvą man po marškiniais ir alsuoja į mane 
karščiu. Šitaip vaikystėje ji ieškodavo prieglobsčio. 

— Sugrįšiu tuoj po aušros, — raminu ją. — Prisimeni, kaip išve- 
žiodamas rytais prekes tave pasiimdavau į senjoros Tamaros knygų 
krautuvėlę ir skaitydavau „Lapės pasakėčias" ? 

Ji linkteli man prie krūtinės. 

— Netrukus mes vėl tai darysime. O kol kas, kai būsiu išėjęs, ar 
pasižiūrėsi už mane Faridą? 

Pagyvėjusi nuo gautos užduoties, kaip ir tikėjausi, ji išsimuisto 
galva iš po mano marškinių. 

— Ir ką turėsiu daryti? — klausia. 

— Kai pabus, sugirdyk jam dar buksmedžio arbatos. Ji mėlynaja- 
me motinos ąsotyje. Ir pamaitink kiaušiniu, jeigu tik galės valgyti. 
Po to nusiplauk muilu rankas. 

Ji mąsliai linkteli ir atsistoja ant čiužinio. Valdinga mūsų motinos 
povyza žvelgia iš viršaus į mane supratingomis suaugusiojo akimis. 
Nejau mergaitė slapčia nekenčia manęs, kad padedu jai tolti nuo 
vaikystės? 


Lauke viršum mūsų jau stojusi ketvirtadienio aušra. Saulės veži- 
mas pradėjęs kilti dangun. Kai pasieks vakarų horizontą, paprašys 
septintąjį Perėjimo vakarą apdovanoti žmoniją savo šventuoju sau- 
lėlydžiu. 

Pakeliui pas senjorą Tamarą stabteliu Auksakalių gatvėje prie 
„Naujųjų krikščionių“ dirbtuvėlių pasižiūrėti, ar kas nors nebandė 
parduoti mūsųjų paauksų ar lazurito žydrės. Man pasibeldus, atsilie- 
pia naujanašliai ir ką tik netekusieji vaikų — jie bučiuoja mane ir 
tiesia rankas, lyg galėčiau išmelsti iš Dievo, kad sugrąžintų tuos, 
kuriuos kadaise mylėjo. 

Tačiau niekam nebuvo pasiūlyta nei paauksų, nei lazurito, nei 
aukso. 

Kai išsivaduoju iš jų glėbių ir suku laukan jie apipila mane paža- 
dais padėti. Sukrėstas, saugodamasis, kad pernelyg nepasiduočiau 
atjautai, išsmunku priešpriešiais tekančiai saulei. 

Kai trukteliu senjoros Tamaros skambutį, ši sušunka: 

— A tinta esta guase seca, rašalas beveik išdžiuvęs! — Tai jos 
senamadiška maniera pasakyti, kad jau einanti. Sužvanga pustuzi- 
nis atrakinamų spynų. Pro durų plyšį pažvelgia blausi akis, giliai 
įdubusi viršum odos maišelio. — Berekijau! 

Senjora Tamara išsišiepia bedante šypsena, atkabina paskutinę 
grandinėlę ir įsitraukia mane vidun lyg vaikas, tempiantis savo gim- 
dytoją prie lobio. Sidabriniai plaukai rėmina suvytusį jos veidą. 

— Leisk man į tave pažiūrėti! — sušunka ji, smulkiais žingsne- 
liais pasitraukia atgal ir prisimerkia į mane; sunkūs jos vokai susi- 
raukšlėja. Supūkščia, ir tamsūs plaukeliai ant viršutinės jos lūpos 
pasišiaušia, kai sako: — Tau reikia nueiti pas barzdaskutį ir nors 
kiek pamiegoti! — Atsuktas jos skruostas kviečia mane įspausti bu- 
činį. 

— Ar jūsų nepažadinau? — klausiu. 

— Manet? Tu juokauji? Sena moteriškė niekad nemiega kie- 
tai. — Ji su kartėliu numoja delnu. — Seno amžiaus nelaimė — 
visi tie dardantys prisiminimai, kurie neduoda žmogui miegoti! 

— Tad kurjūs buvote? Vidury nakties buvau atėjęs. Niekas neat- 
siliepė. 

— Gretimame name, — atsako ji. — Miegojau pas kaimynę. 
Šiomis dienomis žydas, kuris vis dar išdrįsta miegoti vienas pats, jau 
įkėlęs koją kapan! 

Mudu kalbamės apie maniškius. Ji aikteli, išgirdusi apie Dėdės 
mirtį. 

— Eikš. — Pavadina mane prie savo rašomojo stalo greta židi- 
nio. — Sėskis ant taburetės! — Pasiunčia į mane griežtą, tačiau 
išsiblaškiusį žvilgsnį, lyg svarstytų, kaip gali būti, kad Dėdė nužudy- 
tas, jeigu yra Dievas. 

Drebančiomis rankomis ji nukelia į šalį lotynišką traktatą apie 
gėles, kurį turbūt skaitė prieš man ateinant. Pamoja sėstis, uždega 
dvi žvakes, kyšančias iš septynšakės sidabrinės menoros taurelių. 
Įvairiu stiprumu sudūlėję rankraščiai rikiuojasi lentynose iki pat lu- 
bų, sudaro netvirtus bokštus ant grindų. Ji prisitraukia kėdę greta 

manęs ir atsisėda sudėjusi rankas ant kelių, lyg telkdama savyje 
tvirtybę, reikalingą ašaroms nuginti. Kambarys ir ji — abu atsiduo- 
da velenu ir ypatingomis dulkėmis, kurios sklinda nuo retų knygų; 
senjora neatidarinėja langų, saugodama savo graikiškuosius, romė- 
niškuosius, bizantiškuosius, persiškuosius ir europietiškuosius to- 
mus nuo mirties. Kaip vaikystėje mėgdavau šios krautuvėlės sanda- 
rų kitoniškumą, lyg joje būtų sukrautas manasis paveldas. 

— Jis buvo tik vaikas, — primygtinai pabrėžia ji. 

— Kas? 

— Berniokas, kuris atėjo parduoti tavo dėdės Hagados. 

— Gal jis kalbėjo su kokiu nors akcentu? 

— Ne, jis iš Lisabonos. 

— Tamsios odos? 

Ji palinksta prie manęs, sutreškina žandikauliais. Iš tvyrančio apie 
ją lengvo kardamono kvapelio suprantu, kad kramto jo sėklas. 

— Šviesios, — sako. — Smulkus, liesas. Suveltais plaukais. It 
dagynė. Palūkėk. — Ji nelyginant višta lakstinėja po kambarį, su- 
randa popieriaus, nendrinę plunksną ir rašalinę. Padeda visa tai prie- 
šais mane. — Piešk, Beri, — paliepia ir atsistoja lyg Toros mokytojas 
pasilenkusi man prie peties, vadovaudama mano eskizui: — ... Ne, 
ne, jo nosis buvo plonesnė, šnervės it citros garso plyšiai, supranti, 
labai elegantiškos. O lūpos putnesnės, lyg patemptos. Daugiau išlin- 
kio... daugiau ryškumo... — Kai aš teisingai pagaunu kokį nors bruožą, 
ji spusteli man įtemptą raumenį tarp sprando ir peties ir sukužda 
perfeito“, tarsi ištempdama žodį šilkine gija. Po valandos ji patenkin- 
ta atitraukia ranką: 

— Ojo drabužiai? — klausiu. 

— Menki. Nuskuręs niekadėjas. Iš tų vaikėzų, kurie krantinėse 
įkyriai siūlo esparto žolę*'. Sakė parduodąs Hagadą savo šeimininko 
paliepimu. Padaviau jam pavartyti pasakų knygą, kol apžiūrėsiu siū- 


* Puiku (portug.). 
* Stipa tenacissima ir Lygeum spartum (lot.) — Pietų Europos ir Šiaurės Afrikos 
žolės, vartojamos popieriaus ir virvių gamybai. 

lomą pirkinį. Bet mažasis driskius netgi nemokėjo skaityti. — Ji 
susiraukia tarsi neraštingumas — pernelyg bjauri nuodėmė, kad ją 
būtų galima kęsti. Laikydama už rankos, palydi mane iki durų. — 
Atleisk. Man reikėjo ją nupirkti. Bet staiga pratrūkau rėkti it papū- 
ga. Žinai, kokia būnu. — Ranka parodo, kad pasilenkčiau arčiau jos 
ir sąmoksliškai sukužda: — Berekijau, po viso to... Kaip tu manai, 
kada karalius ateis į protą ir vėl leis mums turėti hebrajiškas kny- 
gas? 

— Niekad. 

— Tad ir man reikia pradėti slapčia jas gabenti, — prislopintu 
balsu ji padaro išvadą. 

— Kai sužinosiu, kaip mano dėdė tai darė, papasakosiu jums. 

Susuku ritinėliu savo piešinį ir įsidedu kišenėn. Atsisveikindami 
pasibučiuojame. Atsidūręs gatvėje, žvelgdamas tolyn į rusvus sto- 
gus mąstau, kas galėjo būti toks drąsus ar kvailas, kad pasiųstų į 
Mažąją Jeruzalę nemokšą vaikėzą parduoti pavogtą Hagadą la- 
biausiai patyrusiai prekiautojai knygomis. Su pakilusiu nuo grindi- 
nio dulkių sūkuriu mane pasiekia Dėdės balsas, kuždantis Migelio 
Ribeiro vardą — to aristokrato, kuriam Estera neseniai perrašinėjo 
Psalmių knygą. 

Aš klausiu: „Kodėl jis?" ir sulaukiu atsakymo: „Kaip tik todėl, 
kad portugalo didiko veiksmų žydui nevalia užginčyti". 


Dvyliktas skyrius 


Praeiti Rua Nova d El Rei — tikras pragaras, jau dvokia prekei- 
vių ir gyvulių prakaitu, sumišusiu su prieskonių kvapais. Prasibrau- 
nu pro juoduomenę į Auksakalių gatvę ir pasuku Migelio Ribeiro 
rūmų link. Lauke stovi dvejetas ginkluotų sargybinių, pirštinėtomis 
rankomis jie laiko iškeltas alebardas. Žemesnysis iš jų, liguistos iš- 
vaizdos žmogėnas su kiškio lūpa, stebi mane įtariomis akimis. Atsi- 
stoju prieš jį ir kreipiuosi: 

— Pasakyk savo ponui, kad su juo nori pakalbėti Pedras Zarkus. 

Pašaukiamas nuskusta galva juodaodis liokajus, kuris nuneša mano 
pageidavimą vidun. Jisai sugrįžta ristute. Sargybinis atidaro vartus. 
Ant paradinių laiptų puola manęs pasitikti kresnas, apkūnus tarnas 
taukuotais, vario spalvos plaukais ir suprakaitavusia spuoguota kakta. 
Vilki mėlynomis tamprėmis, per ankštomis mėsingiems jo sėdme- 
nims, ir žalio brokato liemene, įplėšta ties kaklu. Paima mane už 
parankės, lyg lydėtų toliau nuo pavojaus. Iš arčiau matau, kad rie- 
bus jo sprandas nukasytas iki kraujo ir paraudęs. Nejau jis apniktas 
niežų? Atsiduoda metalu nelyginant sena moneta. Gal rijo antimo- 
nio piliules — vaistą nuo visko, nemokamai rekomenduojamą krikš- 
čionių pusdaktarių. 

— Vidun... vidun! — sušnabžda, pašėlusiai mostaguodamas ran- 
komis. 

Jis įveda mane į skliautėtą laukiamąjį, ištapytą rausvučiais die- 
vais ir deivėmis florentietišku stiliumi, paskiau sužavėtomis akimis 
nužvelgia mane nuo galvos iki kojų ir sąmokslininko balsu klausia: 

— Ar jūsiškis Dievas iš tiesų bulius? 

— Ką? 

— Ar žydų Dievas — bulius? — rankomis sau virš galvos padaręs 
ragus, jis paaiškina, lyg aš nesuprasčiau portugališkai: — Nagi, kar- 
vės patinas... karvės vyras... bulius... 

Žinoma, buvau girdėjęs apie Koimbros universiteto mokslinčius, 
manančius, kad mes turime kibias uodegas; Bragos vyskupus, tei- 
giančius, kad mums savosioms Perėjimo apeigoms reikia šilto krikš- 
čionių vaikų kraujo; Porto daktarus, kalbančius, kad mūsų kvapas 
panašus kaip pūvančios banginio mėsos — foetor Judaicus'. Bet 
šioji nuomonė, kad mes meldžiamės buliui — naujas šmeižtas. Tik 
po daugelio savaičių man paaiškėjo, iš kur kilusi ši klaidinga pažiū- 
ra, kai sumojau, kad tarnas sumaišė portugališką žodį touro, bulius, 
su Tora. Tad, užuot atsakęs, aš paprasčiausiai atsidūstu ir tariu: 


* Žydiškas kvapas (Jot.). 

— Tik leisk man pasišnekėti su tavo ponu. Jis žino, kas esu. 

Tarnas rankove nusišluosto kaktą ir reikšmingu tonu sako: 

— Nejau nežinote, kur jis? Kalbėjo, kad jam reikia surasti Abra- 
hamą Zarkų. Juk šis jūsų dėdė, tiesa? 

— Taip. 

— Tuomet jūs privalote žinoti! 

— Užtikrinu tave, aš nežinau. Ir mano dėdė niekaip negali būti 
su juo, nes yra miręs. 

— O Dieve. — Jis paslepia galvą rankose. 

— Kas yra? — klausiu. 

Jis maldaujamai pažvelgia, sušnabžda: 

— Nuo sekmadienio domas Migelis dingęs. Jis minėjo jūsų dė- 
dės vardą. Aš maniau... 

— Ar ieškojote jo? 

— Palikti? Palikti šiuos namųs?! — Tarnas žingsniuoja po kam- 
barį, grąžioja rankas, tai jas suneria, tai vėl išskiria. į 

— Kada paskutinį kartą jį matei? 

— O Dieve... sekmadienį popiet. Beprasidedant riaušėms. Bu- 
vo atėję keletas vyrų, jie ieškojo marranos. Jis pasišnekėjo su jais, 
paskiau išjojo Benfikos link. Mat turi ten arklides. Bet mes nesu- 
laukėme nuo jo jokios žinios. Nemanau, kad jam pavyko ją pa- 
siekti. 

— Kas buvo kartu su juo? 

— Niekas. Siunčiau ten raštelius. Niekas jo nematė. — Jis įninka 
kasytis sprandą, paskiau su katės nuožmumu ima draskyti kirstinį 
randą žemiau ausies. Pritupia prie žemės, lyg ketindamas išsituštinti 
tiesiog į savo tamprių sėdynę ir toliau kasosi. — Jeigu jis būtų Žy- 
das, tai suprasčiau, — suaimanuoja. — Betgi yra niekuo dėtas! Vi- 
siškai niekuo dėtas! 

Prisimenu Dėdės pastabą apie domo Migelio sandorą su Viešpa- 
čiu. Matyt, nė namų tarnai nežino, kad jis slaptasis žydas. 

— Pagiedok tai ožiams, tamsus kaimieti! — metu jam ir apsigrę- 
žiu išeiti. 

15. 3592 

Tarnas pašoka ir sugriebia mano ranką. Iš pykčio akys jam iš- 
sprogsta it žuvies, sušnypščia: 

— Taip, tu vienas iš jų! Iki pat kaulų smegenų! 

Žiauriai šypsodamasis atkertu: 

— Nebijok, neprakeiksiu tavęs mūsajam touro dievui. 

Jis valdinga poza išriečia nugarą ir įsispokso į mane viršum savo 
bukos nosies. 

— Nešdinkis, marrano! — išdidžiai sušunka. 

Bet užuojauta paprastiems mirtingiesiems jau manęs nebeveikia. 
Apsisuku ir Žingteliu tolyn, tačiau jis sušunka pavymui: 

— Nejau taip ir išeisi?! 

Atsigręžiu į jo maldaujančias akis. Vėl pritūpęs draskosi sprandą, 
dabar jau iki kraujo. Stebiu jį iš tolo ir, savo nuostabai, neturiu nė 
kiek atjautos krikščioniškajam sielvartui. 


Kelias į Benfiką eina pro Kampolidos akmenų kirtyklos duburius, 
kur šimtai geltonakių afrikiečių iš išvarpytų uolienos kalvų kerta 
kalkakmenį. Anie tapę dviejų rūšių vergais: portadores, arba neši- 
kais su pritvirtintais prie nugarų nupintais iš vijoklių krepšiais, ste- 
nantys ir plumpuojantys po savaisiais akmens nešuliais; ir picado- 
res, kirtikai, plačiapečiai ir raumeningi, gniaužiantys rausvuose 
delnuose medines geležinių kirtiklių rankenas ir po truputėlį ardan- 
tys kalvas. 

Trečia jų rūšis gyvena žemesniame lygyje: maži, judrūs bernėkai, 
portugališkieji vergai, vadinami lebres, kiškiais, kurie renka akmenų 
nuobiras ir meldų pintinėse gabena jas iš darbų vietos. 

Pagrindinėje Benfikos aikštėje pavargusių akių močiutė, susisups- 
čiusi juoda mantilija, nuo San Domingušo bažnyčios laiptų perša 
pirkti svarainių marmeladą. 

— Gal žinote, kur Migelio Ribeiro arklidės? — klausiu ją. 

— Niekad apie tokį negirdėjau, — atsako. 

— Čionykštis kalvis žinos, — tariu. — Būkit maloni, pasakykit, 
kur jis darbuojasi. 

Senolė parodo gatve žemyn į apdulkėjusią medinę lūšną ir su- 
kreknoja: 

— Ak, tai jūs ieškote basko! — Ji susikūprina ir suprunkščia sau 
pačiai, lyg būtų išaiškėjusi kokia nors paslaptis. 

Prie lūšnos durų rankenos pririštas gailiai atrodantis asilas. Apie 
užkrėstą žaizdą vargšo padaro snukyje sukasi zvimbiantis spiečius 
musių. Kalvės viduje blyškiaodis milžinas tankiais juodais plaukais 
ir gumbuotomis it ąžuolo šakos rankomis pučia karietos didumo 
dumples. Vilki tik sandalais ir ilga odine prijuoste, taigi iš šonų 
matyti jo storos, raumeningos kojos ir netgi sėdmenys. Panirusios į 
žaizdrą cilindriškos dumplių žiomenys žėri raudonai. Ore tvyro dū- 
mų, metalo ir sunkaus triūso tvaikas. Kosteliu, stengdamasis atkreipti 
jo dėmesį, atsiprašau ir klausiu: 

— Domas Migelis — ar tokį pažįstate? Kalbama, jis čia kažkur 
netoliese turi arklides. 

Jis atsigręžia į mane ir kapotu baskišku akcentu pasiteirauja: 

— Kas klausia? — Nuo kairio ausies spenelio per skruostą jam 
driekiasi storas randas. Nuo smakro pamažu, vienas po kito ant 
grindų kapsi prakaito lašeliai. 

— Vadinuosi Pedras Zarkus, — prisistatau. — Turiu jam žinutę iš 
Lisabonos. Nuo jo sesers. 

Kalvis nusisuka nuo manęs ir imasi vėl pūsti dumplėmis. Susier- 
zinusiu balsu atsako: 

— Jeigu dirbate jo seseriai, tuomet privalėtumėte žinoti, kur jis 
gyvena. 

— Jai nuo vaikystės akių drumstys, todėl negalėjo nupasakoti 
kelio. 

Iš to, kaip jis abejingai nuleidžia rankas ir nusišluosto į prijuostę 
prakaitą nuo pirštų, matau, kad nepavyko įtikinamai pameluoti. 

— Jai nebūtina regėti, kad galėtų nupasakoti kelią į savo brolio 
arklides, — sako jis. 

— Klausykit, po riaušių ji atvyko iš Koimbros. Yra susirūpinusi. 
Žino tik tiek, kad jis čia kažkur Benfikoje. Ar jums reikia perskaityti 


227 


surašytą manąjį kilmės medį, kad atsakytumėte? O gal užteks patik- 
rinti man dantis? | 

Kalvis gerkliškai nusijuokia, nužvelgia mane nuo galvos iki kojų. 

— Jūs iš tiesų atrodote gan malonus jaunikaitis. — Jis atstato 
priekin kojas, atsilošia ir masyvia plaštaka siekia po prijuoste prie 
savo lyties. Glamonėja save, ir gašlus jo žvilgsnis aiškiai rodo, ko 
nori. — Už nedidukę kainą galėčiau jums pasakyti. 

— Už nedidukę kainą galėčiau sužinoti iš ko nors kito. 

— Manasis „paukštukas“ didžiai mielas, — išsišiepia jis, parody- 
damas kelių rudų dantų liekanas. — Didelis kaip varnas. O kaip jis 
bučiuotų tavo subinės žandukus! Manau, jaunikaiti, tau patiktų. 

— Turiu draugą, kuris tai mėgsta. Bet man neįdomu. 

Jis atsiriša prijuostę ir numeta ją šalin. Po apačia visiškai nuogas, 
varvantis prakaitu, apžėlęs susivėlusiais plaukais, raumeningas. Jo 
strypas kyšo stačias iš pilvo, didelis ir apvalus it kočėlas. 

— Galėčiau paimti tave neatsiklausęs, — sako, lyg rodydamas 
prielankumą, kad iš anksto mane perspėja. Jo akys blizga lūkestingu 
goslumu. 

Parodau Farido durklą. 

— O aš galėčiau nupjauti jį. 

Milžinas nusijuokia ir ima artintis it sėlinantis žvėris, viliokiškai 
perbraukia nykščiu sau per randą skruoste. 

— Iš kur žinai, kad tau nepatiks, jeigu niekad nebandei? — klau- 
sia. 

Traukiuosi atatupstas, o širdis stuksi baimės kodą. 

— Bandžiau. Sykį su draugu, kurį minėjau. Bet man geriau kito- 
kios sueitys. Ir ypač mėgstu, kai mano subinės niekas neplėšia per- 
pus, jeigu tu nieko prieš. 

Jis nesišypso, bet pakelia prie lūpų delną pasiimti seilių. Aš trau- 
kiuosi atatupstas prie atdarų durų. Mėgindamas sugundyti mane 
geismu, anas ima spaudyti savo lytį. 

Aš užgiedu: „Šlovė Jam, kuris padėjo man ištrūkti nuo satyrų" 
ir išpuolu gatvėn. Atsigręžęs per petį, matau kalvį prie jo asilo, 

rodantį vargšui gyvuliui ir nemažai benfikiečių savo slaptąjį vyriš- 
kumą. 

Vėl atsiduriu pagrindinėje aikštėje, nei muilo pardavėjas, nei krep- 
šių pynėjas nežino, kur Migelis Ribeiras laiko savo arklius. 

— Ar nepykstate, kad jūsų kalvis šitaip darkosi? — klausiu rody- 
damas išilgai dulkėtos gatvės. 

— Tai į naudą verslui, — paaiškina muilo pardavėjas. — Žmonės 
renkasi iš visur aplink pažiūrėti į baską kalvį, kurio didesnis už jo 
arklių! 

Į mūsų pokalbį įsijungia prekiautojas prožimniais ir man praneša, 
kad palei kelią į Sintrą esama keleto arklidžių, tad aš patraukiu pro 
miesto vakarinius vartus. Purvinas kelias driekiasi šiaurėn palei toli 
nusitęsiančius žagrenio krūmynus, o prasideda jis koplyčia Šven- 
čiausiajai Mergelei. Moteriškutė, it pelytė juodai susisupsčiusi, klū- 
pomis meldžiasi maloningajam atvaizdui. Nazarėnas kūdikis Mari- 
jos rankose atrodo gležnas ir vienišas. Besimeldžiančioji atsuka į 
mane švelnų, dvelkiantį šiluma veidą. 

— Kadaise čia meldėsi Šventasis Antanas, — praneša ji man. 

Jeigu sudėtum visas „senųjų krikščionių“ paraiškas sau priskirti 
Šventąjį Antaną, greitai padarytum išvadą, kad šis savo kelionėmis 
aprėpė daugiau žemių nei Diasas, da Gama ir Kolumbas su visais 
savo laivais drauge paėmus. 

— Vadinasi, tai labai šventa koplytėlė, — švelniai atsakau persi- 
žegnodamas. — Sakykite, senhora, gal žinote, kur galėtų būti domo 
Migelio Ribeiro arklidės? 

— Man regis, kiek toliau šiuo keliu, — atsako ji parodydama 
šiaurėn. Dar už dviejų šimtų žingsnių po kairei. Pirma praeisite upe- 
lį, kuriame prieš kelerius metus per potvynį nuskendo Melų berniu- 
kas, paskiau eilę didžiulių granitinių akmenų, kurie, kaip sako tėvas 
Vaskus, likę iš raganų šventyklos tais laikais, kai Jis dar buvo negi- 
męs. Už jų jau visai netoli. 

Vėl persižegnoju ir padėkoju jai. Vietovės žymės pasirodo kaip 
moters ir sakyta. Tačiau į mane atsklinda drėgna, puvėsiška smarvė. 

Vos tik peržengiu išsikerojusį šešėlį, metamą didžiulio ąžuolo, ant 
kurio išrėžta tuščiaakė kaukolė, kokios paprastai piešiamos virš raup- 
suotųjų namų durų, smarvė dar labiau sustiprėja, kelia šleikštulį. 
Staiga man prieš pat kojas šokteli greitas it baimė kiškis. Visais savo 
pojūčiais nutaikytais į tai, kas dedasi aplink, peržengiu per paliktus 
viduryje lauko karučius. Vakarinėje kelio pusėje apelsinmedžių gi- 
raitė užleidžia vietą pievoms, ir aš pastebiu arklides — šešetą arka- 
dų greta baltai mėlyno gyvenamojo sodybinio namo. Valdą juosia 
žema akmenų siena. Mediniai vartai, pro kuriuos patenkama vidun, 
neužrakinti, man pastūmus, su žvygesiu prasiveria. Nužengęs pusę 
purvino takučio šūkteliu: 

— Domai Migeli! Esu pono Abrahamo sūnėnas. Neketinu daryti 
nieko bloga! 

Mano balsas, atrodo, pavojingai įsirėžia į sušvinkusį orą. Vien tik 
duslus, iš toli atsklindantis genio stuksenimas suteikia drąsos įženg- 
kovodamas su kylančiu vėmuliu, kvėpuoju kaip įmanydamas pavir- 
šutiniškiau. Visos, išskyrus vieną, stoginės tuščios. Tai iš ten sklinda 
tas pragaištingas kvapas: beakį žirgą graužia tuntai besirangančių 
kirmėlių. 

Laukujės namo durys užrakintos. Vos tik paliečiu belstuką, iš 
vidaus mane pasiekia prislopintas garsas. Mano ranka atplėšia kap- 
šą, sugniaužia Farido durklo rankeną. Durys atsiveria, ir pro jas 
išžengia liesas, kumpanosis ilgšis, apsigobęs šiurkščiu drobiniu ap- 
siaustu. Jis nukreipia man į širdį arbaletą. 

— „Senasis“ ar „naujasis“ krikščionis?! — klausia. 

— „Senasis“, — atsakau. 

Iš namo išnyra dar du vyriškiai. Rankos sugriebia mane iš užpa- 
kalio, praplėšdamos žaizdą mano petyje. 

— Filho da puta! Kekšės vaike! — Sušnypščia man į ausį balsas. 

Pavartodamas hebrajišką žodį „kekšė“, atšaunu: 

— Jeigu mano motina būtų zona, vilkėčiau kur kas geriau nei 
dabar! 

— Ką pasakei? — Ilgšis nuleidžia arbaletą, žingteli prie manęs. 

Mėlyni ir balti maldų šalio kutai nukarę jam iš po apsiausto. 

— Jūsų tzitzit matyti, — sakau jam. — Nedaugelį šitaip apgausi- 
te. 

— Aš ir nesirengiu nieko apgaudinėti, — atsako šis. — Žakobai, 
paleisk jį. 

Mane paleidžia, mudu palaiminame vienas kitą ir pasisakome 
vardus. 

— Ieškau domo Migelio Ribeiro. — paaiškinu. — Ar čia jo arkli- 
dės? 

— Taip — Jis parodo ranka į duris. 

Viduje išvystu vyriškį šiek tiek vyresnį už mane, styrančiais juo- 
dais plaukais ir skruostus temdančia kelių dienų senumo barzda, jis 
sėdi ant grindų priemenės gilumoje. Vilki mėlyno brokato liemene, 
prasegta prie kaklo, odinėmis raitelio kelnėmis, perplėštomis ties 
šlaunimi, prasčiausiais alentežiškais aukštaauliais. Vienas iš jų be 
kulno. 

Atpažinimo ženklan linktelėjęs man, jis atsistoja ir eina prie ma- 
nęs, šiek tiek šlubčiodamas dėl trūkstamo kulno. 

— Domas Migelis Ribeiras? — klausiu. 

Jis linkteli. Imu prisistatinėti, bet kumpanosis sargybinis su arba- 
letu, dabar stovintis greta manęs, sušunka: 

— Jis — Abrahamo Zarkaus sūnėnas! 

Domo Migelio akys išsiplečia, ir jis paima mane už rankų. Jo 
prisilietimas šaltas. 

— Eime! — virpančiu iš nekantrumo balsu pakviečia. Nusiveda 
mane į šiltą virtuvę, kvepiančią pakepinta mėsa, ir mes vienu du 
susėdame prie didelio stalo šalia židinio, kuriame spragsi žarijos. 

— Kurjūsų Dėdė? — teiraujasi jis. 

Kai papasakoju, nusigręžia į sieną ir persižegnoja. 

— Kodėl jis pastaruoju metu pas jus lankėsiė — klausiu. 

Tačiau domas Migelis vis nusisukęs į šalį. Tad sakau jam: 

— Galbūt man trūksta miego, tačiau esu suglumęs. Ar žinote, 

kad esate žydas? Ar bent kad mano dėdė laikė jus tokiu? Ar tai 
turėjo ką nors bendra su paskutiniuoju jo apsilankymu? 

Didikas staiga pašoka ir nuo lentynos viršum židinio atbrailos 
nusikelia vynmaišį. Įpila tamsiai raudono gėrimo į dvi taures ir abi 
praskiedžia vandeniu. Paduoda vieną man ir taria: 

— Į jūsų sveikatą, — paskiau išlenkia vienu mauku savąją ir 
sunkiai susmunka ant kėdės. — Gerkit! — paragina mostelėdamas 
ranka ir priduria pacituodamas žinomą hebrajišką eilėraštį: — „Ger- 
ki, gerki, nereikia sustot, iki dienužė išblės ir saulė sidabrą ims jo- 
sios auksuot!". — Kai nugeriu gurkšnelį, jis paaiškina: — Vynas — 
vienintelis dalykas, kuris mane dar palaiko. Iki šiol jis pakeitęs visą 
mano kraują. — Į klausiamą mano žvilgsnį atsako: — Ne, nemanau, 
kad esu žydas... dar ne, tačiau mokausi juo būti. Ir, po teisybei, iš 
dalies štai kodėl jūsų dėdė pas mane atsilankė. 

— Nesuprantu. 

— Aš irgi, — nusijuokia jis vienu ironišku iškvėpimu. — Turė- 
tume vėl paklausti jūsų dėdę, kad tikrai žinotume. O dabar šitai 
neįmanoma. Bet sprendžiant iš to, ką jis man papasakojo, gimiau 
Siudad Realyje žydų tėvams. Tūkstantis keturi šimtai aštuonias- 
dešimt antraisiais metais. — Jisai spragteli pirštais. — Štai šitaip 
išlošiau dvejus metus. Šioks toks stebuklas. Jūsų dėdė sakė, kad 
tūkstantis keturi šimtai aštuoniasdešimt ketvirtaisiais mano tėvai 
buvo sudeginti per antrąjį išvis kada nors Siudad Realyje sureng- 
tą autodafė. — Jis išlenkia iš savo taurės paskutinius lašus vyno, 
pasikaso šerius ant smakro. — Jie buvo priskirti prie negatiros“, 
nes atsisakė išduoti kitų slaptųjų žydų vardus. Jūsų dėdė, taigi 
jisai sakėsi taip viską patvarkęs, jog būčiau slapčia išgabentas 
Portugalijon. Regis, kurį laiką jisai studijavo su mano tėvu, gerai 
pažinojo mano gimdytojus. Sakė, kad motina išgavo iš jo pažadą, 
kad aš tapsiu išauklėtas tikruoju krikščioniu ir nebūsiu supažin- 
dintas su savo kilme, nebent kada nors ateityje tai pasidarytų 


* Neigiamas asmuo (isp.). 

absoliučiai būtina. Jūsų dėdė sakė, kad tuo metu jo požiūris į 
mane buvo toks: „Jeigu tau lemta tapti vienu iš jų, tai reikėtų 
gauti iš to kuo daugiau naudos". Tad jis laukė, iki surado bevai- 
kius aristokratus, kurie norėjo, kad berniukas paveldėtų jų tur- 
tus, ir kurie neuždavinės pernelyg daug klausimų apie apipjaus- 
tytą kūdikio lytį. Sužinojau apie tai maždaug prieš savaitę, kai 
jūsų dėdė atėjo pas mane į namus pranešti, kad Psalmių knyga, 
kurią jūsų teta perrašinėjo dėl manęs, jau beveik baigta. — Mige- 
lis įpila mums abiems dar vyno. — Kaip įrodymą jis pateikė pasi- 
rašytą mano įtėvio laišką. 

— Kaip manote, kodėl mano dėdė tai papasakojo jums dabar, po 
tiek metų? 

— Nežinau. — Jis palinksta į mane ir žvelgia į akis, lyg bandytų 
išskaityti jose raminamą atsakymą. Gūžteliu pečiais, nes nepajėgiu 
jo suteikti. Migelis garsiai atsiriaugėja, nukreipia žvilgsnį į šalį. — 
Berekijau, aš daug apie tai mąsčiau, — sako neatsisukdamas. — Ar 
nemanote, jog jis žinojo, kad „senieji krikščionys“ pradės žudyti 
Lisabonos žydus... kad jam buvo neramu dėl mano saugumo? 

— Jis turėjo galių, bet aš... — Nugara aukštyn šliaužiantis šiur- 
pulys, užgniaužia man žodžius, priverčia nutilti. 

Migelis iškelia aukštyn rankas, tartum irgi nenorėdamas leistis į 
pavojingą pranašysčių sritį. 

— Kad ir kaip ten būtų, aš nesusivaldžiau. Po tokio ilgo laiko 
sužinoti... Dabar gailiuosi, kad nepasinaudojau proga paklausinėti jį 
daugiau. Suprantate, jeigu jau apie tai kalbame, aš tikiu jo žodžiais. 
Manau, jau niekados nesužinosiu apie savo gimdytojus daugiau. 
Kartais net keista, kaip supratimas visad ateina šiek tiek per vė- 
lai. — Du maukai, ir jo vyno taurė tuščia. — Eime, — pakviečia 
atsistodamas. — Čia yra žmonių, su kuriais noriu jus supažindinti. 

Žvelgiu į girtas jo akis ir imu suvokti, kad mano mokytojas pado- 
vanojo šiam jaunam didikui siaubingą tiesą. Gal jo mirtis — tai 
bausmė už sugriautą iliuziją 

— Pirma keletas klausimų, — tariu. 

Kaip pageidaujate. — Jis nusilenkia, lyg būtų mano tarnas. 

— Sakote, kad supykote, kai jis papasakojo jums? — pradedu. 

— Taip, o jūs nebūtumėte supykęs? — atsako jis. 

— Domai Migeli, galimi mano atsakymai kol kas nesvarbu. Kur 
jūs buvote sekmadienį, kai prasidėjo riaušės? 

— A, suprantu, kur jūs kreipiate. — Jis dedasi traukiąs sau iš 
krūtinės strėlę ir pernelyg nuoširdžiai nusijuokia. — Puiku. Buvau 
namie. Paskiau, kai dominikonai pradėjo deginti žmones Rosijuje, 
išvykau čionai. Berekijau, man ką tik buvo pasakyta, jog esu žydas. 
Ar jūs nebūtumėte... 

— Kas vyko su jumis kartu? — pertraukiau. 

— Niekas. 

— Tad neturite liudytojų, kurie galėtų patvirtinti jūsų žodžius? 

Domas Migelis nusišiepia, išsitiesia ir nuo teliūškuojančio skran- 
dyje vyno apsunkusiais, negrabiais pirštais palaisvina storus savo 
odinio gėdos maišelio raiščius. Jis apnuogina savo lytį, kilsteli api- 
pjaustytą galą, tarsi dovanodamas man rožę, ir taria: 

— Jis patvirtins mano žodžius! 

— Nelabai. Jis negali kalbėti. 

Domas Migelis gerkliškai nusijuokia. 

Nuo tokio girto žmogaus kvailumo pakeliu aukštyn akis. Nė kiek 
nesutrikęs, jis vėl ima varstytis gėdos maišelį, merkdamas akis į 
sunkiai susidorojančius su savo užduotimi pirštus. Baigęs giliai atsi- 
dūsta ir klesteli ant kėdės. Įdėmiai žvelgia į mane pernelyg ilgai — 
lyg bandytų įsiskverbti į mano mintis. Visa šiame ištvirkusiame aris- 
tokrate mane erzina. O labiausiai man nepatinka, kad nesuteikia 
jokio rakto suprasti, kas jis iš tikrųjų per vienas. 

Tartum paleista iš lanko strėlė mane smigteli mintis: „Tai žmo- 
gus, kurį turėjo galvoje Dėdė, kai man patarė saugotis pasiuntinio, 
diena iš dienos nesugebančio pažinti savęs". 

Pašokęs aš sušunku: 

— Kas jums sutrukdytų nebaudžiamai nužudyti mano dėdę?! Jums, 
didikui! 

— Klausyk, drauguži, — taria jis. — Nejau žudyčiau vienintelį 
žmogų, kuris galėtų atskleisti tiesą apie mano gimdytojus? Jeigu 
taip Manai, esi kvailys! 

— Mano dėdė vienintelis, kuris žinojo, kad jūs žydas... kuris ga- 
lėjo tą įrodyti! Nužudote jį, ir jūsų paslaptis saugi! 

— Berekijau, nejau vėl turiu jums parodyti savąją sandorą su 
Viešpačiu? Ir kiti apie tai žinojo. Berniukas, augantis su tarnais... 
žmonės mato. Po teisybei, manoji sandora didesnis įrodymas nei visi 
dokumentai karaliaus archyvuose. — Jis atsistoja, trenkia kumščiu į 
stalą. — Aš nenužudžiau jūsų dėdės! Jeigu būčiau tą padaręs, tai 
kodėl dabar nenužudau jūsų? 

Į šitai neturiu jokio atsakymo, dėl kurio vertėtų aušinti burną. 

Domas Migelis nusiveda mane į pilnutėlę žmonių svetainę. Pa- 
vargusių akių vyrai, moterys ir vaikai iškilmingai linksi, pripažinda- 
mi saviškiu. Trumpam pražysta šypsenos, paskiau jos nuvysta ir iš- 
nyksta. Namų šeimininkas sukužda man: 

— Nereikia bijoti, mes visi čia „naujieji krikščionys". — O jiems 
praneša: — Tai Berekijas, draugas iš Žudiarija Pekenos. 

Tamsus, migdolinių akių vyras nevalyva barzda, kuri nutaškuota 
avižinių dribsnių, atsistoja ir paklausia: 

— Ar pažįstate Mirą ir Luną Alvalades? Jos turėtų gyventi neto- 
liese jūsų. 

— Pažįstu, bet pastaruoju metu jų nemačiau, — atsakau. 

— Jos mano pusseserės. Jos... aš... — žodžiai jam nutrūksta. 

— Kai sugrįšiu Lisabonon, pamėginsiu sužinoti, kaip jos laikosi, 
ir atsiųsiu žinią domui Miigeliui. 

— O kaip daktaras Montezinjušas? — paklausia daili moteris, 
prisidengusi galvą rusvu nėrinių šaliu. 

— Deja, jis negyvas. Man gaila. 

Virpančiais balsais daugelis kitų sukaupę drąsą klausinėja apie 
draugus, giminaičius. Suteikiu žinių, kokias tik galiu, užsirašau var- 
dus savojon toriškon atmintin, kad paskiau, kai jau galutinai būsiu 
išsilaipinęs į keršto krantus, sužinočiau jų vardus. 

Migelis suima mane už peties, sukužda: 

— Jie visi iš Karnidos, Pontijos ir kitų gretimų kaimų. Kai prasi- 
dėjo riaušės, jie atėjo čia, ieškodami prieglobsčio. Aš paskleidžiau 
žinią, kad nė vienam nebus atsakyta, ir apginklavau kai kuriuos 
vyrus, kai tik šie prisistatė. 

— O žirgas arklidėse? — pasiteirauju. 

Jis nusišiepia. 

— Atgraso tiek smalsuolius, tiek pametusius protą. Tas pat ir su 
kaukole, išskaptuota medyje. — Migelis vėl atsiraugėja, trenkia kumš- 
čiu sau per krūtinę. Skėstelėjęs ranka, parodo į svečius ir palinguoja 
galva. Sukužda man į ausį; — Jie nenori niekur iš čia eiti. Turbūt 
artimiausiomis dienomis teks juos išmesti. 

— Ir Lisabonoje jau nebėra žudynių? — staiga paklausia mane 
protingos išvaizdos paauglė. Mirksnį atrodo, tartum pats Dievas bū- 
tų pasirinkęs ją užduoti man tokį klausimą; kambaryje tampa nejau- 
kiai tylu. Lyg mes būtume tapę susirinkimu tikinčiųjų, atėjusių lauk- 
ti paties Viešpaties atsakymo. 

— Ten sąlyginai saugų, — atsakau. Suprantu, kad tai nėra atsa- 
kymas, kokio jie trokšta, tačiau tik tiek galiu pranešti. 

— Ką reiškia „sąlyginai“?! — piktai paklausia vyriškis nevalyva 
barzda. 

— Tiek saugu, kiek bus kurį laiką, — atsakau. — Tiek saugu, 
kiek gali būti žydams pasaulyje, iki ateis Mesijas. 

Per kambarį nuvilnija murmesys. Ir vis dėlto kas, jeigu mūsų 
tikėjimas Jo atėjimu tėra ne daugiau, kaip tik viltis amžinai išmesto- 
jo negyvenamon salon iš sudužusio laivo? 

Migelis ir aš įsitaisome ant kilimo šalia židinio, o svečiai vėl ima 
kalbėtis tarp savęs. Jis man sukužda: 

— Jeigu būčiau nužudęs jūsų dėdę, manote, būčiau gelbėjęs vi- 
sus tuos Žmones? 

— Kad atpirktumėte žmogžudystės nuodėmę, galėtumėt išgelbė- 
ti visus izraelitus, — atkertu aš. 

Jis kietai užsimerkia, lyg norėtų atsitverti nuo pasaulio. 


236 


Matau, kad jį įžeidžiau. Tačiau tokios būklės, kokios dabar esu, 
svetimas skausmas mažai man terūpi, ir jeigu tvinksi mano širdyje 
nors kokia užuojauta, tai ji nepasiekia mano balso. 

— Mano dėdė parašė jums laišką, — tariu sausai. — Praeitą 
sekmadienį atnešiau jį jums į rūmus, tačiau tarnai pasakė, kad esate 
išvykęs. O dėdė Abrahamas man liepė įteikti jį tik jums į rankas. 

Mano šeimininkas praveria akis. 

Jos paraudusios ir iškamuotos. 

— Ar jums pasakė, kas jame rašoma? — klausia negyvu iš nevil- 
ties balsu. 

— Laiškas saugomas mano atmintyje. — Aš pakartoju jo turi- 
nį — Žodis žodin. 

Kai baigiau, jis kažkodėl kimiai nusijuokė. 

— Jūsų dėdė klausė, ar mane domintų prisidėti prie vieno jo 
reikalo, — sako jis. Žvelgia į mane, lyg staiga būtų nustebęs maty- 
damas prieš save. — Taip, esate dailus. Būtų buvę sunku jums 
atsakyti. Jis buvo išmintingas. Tai ko prašė, turėjo kai ką bendra 
su siuntiniais. Ir angelu Metatronu, paminėtu laiške. Ir kelionėmis 
į Genują, man regis. Kažkur Italijos pusiasalyje. Tikrai žinau pasa- 
kęs „ne“, bet iš tiesų neprisimenu, ką konkrečiai jisai siūlė. Mano 
protas šokinėjo tarp praeities ir dabarties. Tiek daug dalykų ėmė 
įgyti prasmę. — Jisai sugriebia man petį. — Berekijau, tau juk 
pažįstama ta akimirka, kai liaujiesi savo galvoje vertęs svetimą kal- 
bą ir supranti žodžius nebemąstydamas? Buvo kaip tik taip. Staiga 
supratau atokų mano įtėvių šaltumą, kaip jie vengdavo keliauti su 
manimi, prislopintus kuždesius anapus uždarų durų, kai guldyda- 
vo mane miegoti. 

— Tad kai prasidėjo riaušės, jūs?.. 

— Aš išsigandau. Buvau ką tik sužinojęs esąs žydas, ir štai tas 
laužas Rosijuje, kylantis iki pat Lisabonos stogų. Atrodė, lyg būtų 
sukurtas vien dėl manęs. Apima keisti jausmai, kai praeitis tau ne- 
bepriklauso... kai ji buvo pakeista ir tavo paties istorija perrašyta iš 
naujo. Tad išjojau čionai. 

— Ar mano Dėdė minėjo ką nors kitą, kai kalbėjosi su jumis... 
kitus vardus? 

Domas Migelis pernelyg energingai papurto galvą. 

— Nieko daugiau? Gal kokį kunigą... kitus žydus? Gerai pagal- 
vokite. 

— Aš ne itin kreipiau dėmesį. Jis norėjo, kad keliaučiau jo reika- 
lais. Savo ryšių dėka nesunkiai galiu išvykti užjūrin. Norėjo, kad 
nugabenčiau jo siuntinius. Taip, taip! Norėjo, kad būčiau coiTeio, 
kurjeriu, štai kuo. 

— Jis pavartojo kaip tik šį Žodį? 

— Taip. 

— Ir ką gi turėjote gabenti? 

— Angelus. — Domas Migelis nusišypso. — Dabar prisimenu, 
jūsų Dėdė sakė, kad gabensiu saugion vieton angelus. Visai nenu- 
tuokiau, ką jis turėjo galvoje. 

— Hebrajiškus rankraščius, — paaiškinu. — Veikiausiai jis neno- 
rėjo atskleisti jums visos tiesos, kol dar nežinojo, kaip jaučiatės, kad 
esate žydas... kurion pusėn pakryps jūsų ištikimybė. 

— Aš nesuprantu... angelai... knygos? 

— Knygos kuriamos iš šventų raidžių. Kaip ir angelai, pasak 
kai kurių. Žvelgiant iš šio taško, — pro kabalos langą, jeigu nori- 
te, — angelas — ne kas kita, kaip tik knyga, gavusi dangišką 
pavidalą... gavusi sparnus, pavartojant įprastą metaforą. Matyt, 
jums ketinta patikėti užduotį išgelbėti šiuos sparnuotus rankraš- 
čius nuo liepsnų. Jis nenorėjo pavadinti jūsų kontrabandininku, 
todėl pavartojo smagesnį žodį — kurjeris. Ir tai, manau, turėtų 
reikšti... — nutylu, nes staiga imu geriau suprasti išdavystę, ku- 
rios pasekmė — Dėdės mirtis. 

— Ką?! — klausia domas Migelis. 

— Turėtų reikšti, kad kažkas, kuris drauge slapta gabendavo 
knygas, išdavinėjo jį. Dabartinis correiro. Tad mano dėdei reikėjo 
rasti, kas šį pakeistų. Ir, matyt, jis buvo įvarytas į kampą. Štai kodėl 
nusprendė nebodamas rizikos, atskleisti jums žydišką kilmę. Galbūt 


238 


kurjeris netgi žinojo mūsų rūsį ir genizą, arba galbūt dirbo su kokiu 
nors svarstovu. Galimas daiktas jie nusamdė šiaurietį, kuris stebėjo 
Djegų Gonsalvišą prie jo miestiškojo namo. — Iš suglumusio domo 
Migelio veido matau, kad savosiomis prielaidomis jį sutrikdžiau. — 
Visai paprasta, — sakau aš. — Mano dėdei buvote reikalingas kaip 
tik jūs, nes ankstesnis kurjeris, kuriuo pasitikėjo, ėmė jį išdavinėti. 
Nežinau, kokiu būdu. Nei kodėl. Bet šis kurjeris, šis kontrabandi- 
ninkas, ko gero, yra raktas. 

— O kas toks juo buvo iki šiol? 

— Nežinau. Tačiau išsiaiškinsiu! — Aš atsistoju. — Turiu jau 
grįžti Lisabonon. Jeigu man prireiktų su jumis pasikalbėti, būsite čia 
ar mieste, savo namuose? 

— Čia, štai kur esu reikalingas. — Jis susijuokia. — Ir kur yra 
vyno. Kad ir ne košerinis, bet veikia taip pat gerai. 

Priemenėje prie durų stabteliu, nesiryždamas užduoti paskutinio 
klausimo. 

Domas Migelis užbėga man už akių: 

— Ar būčiau gelbėjęs visus tuos žydus, jeigu nebūčiau sužinojęs 
savo tikrosios praeities? Tą jūs norėjote išgirsti, tiesa? 

— Tai nesąžiningas klausimas. Jūs elgėtės garbingai, daugiau 
nei... 

— Ne, nebūčiau gelbėjęs. Ne tai, kad būčiau pritaręs žudy- 
nėms, žinokit. Nesu Žiaurus Žmogus, niekad nelaikiau žydų itin 
kitokiais nei... Norėjau pasakyti „mes". Vėl šiek tiek per vėlai 
ateinančio supratimo atvejis, ką? Bet būčiau sėdėjęs namie Lisa- 
bonoje ir skaityčiau knygą prie sidabrinės žvakės šviesos. O kai 
pro langus atskrietų klyksmai, paprasčiausiai liepčiau uždaryti 
langines. 


Vėl Alfamoje, suirzęs ir permirkęs prakaitu nuo išsekimo ir karš- 
tos Lisabonos popiečio saulės, bergždžiai beldžiuos į tėvo Karlušo 
duris, paskiau teiraujuosi jo Šv. Petro bažnyčioje. Pasak jos prižiūrė- 
tojo, apie jį vis dar nėra jokios žinios. 

O dėl Djegaus, tai nežinau kur pradėti jo ieškoti; stambuolis šiau- 
rietis turbūt vis dar laukia šio prie būsto, ir tikriausiai žmogaus nėra 
namie. Beje, vieninteliai jo draugai, kuriuos tikrai pažinojau, pri- 
klausė svarstovų kuopelei. 

Mygiamas vilties sužinoti Dėdės slaptųjų gabentojų vardus ar 
netgi įtartiną užuominą į kokį nors pažįstamą, nusprendžiu patikrin- 
ti mano mokytojui priklausančius laiškus, kuriuos anksčiau aptikau 
mūsų genizos dugne. Tačiau prieš pareinant namo, noras išsiaiškin- 
ti, kur sekmadienį buvo rabinas Loza, nuveda mane prie jo durų. 
Stipriai pabeldžiu, ir pro antro aukšto langą išsikiša it chimera su- 
vargęs jo veidas. 

— Ko nori? — atšiauriai klausia. 

Keista, bet kai išvystu jo veidą ir išgirstu šiurkštų balsą, man 
palengvėja. 

— Tik pasišnekėti su jumis, brangiausiasis rabi. 

Galimas daiktas, jis palaiko mano žodžius pašaipiais. 

— Grįžk prie savo nelemtosios kabalos! — meta jis. 

Trinkteli užveriamos langinės. Vėl beldžiu į duris, ir jausdamasis 
nuviltas dėl savo draugiškumo jo atžvilgiu, šaukiu: 

— Aš niekur nesitrauksiu, kol mes nepasikalbėsime! — Lau- 
kiu, ir mano viduje nei iš šio, nei iš to ima tvenktis pyktis. Suskantu 
spardyti duris. — Išlaušiu jas! Prisiekiu, išlaušiu tas jūsų prakeik- 
tas duris! 

Įsiūtis muša man į galvą, degina skruostus ir smilkinius. Tartum 
verdantis spiritas būtų pakilęs viršutinėn alchemiko distiliacijos in- 
do kameron, ir aš negaliu prisiversti liautis spardęs. Matyt, kad ir 
koks tvirtas buvo mūrinys, teikęs man pagrindą po kojomis, dabar 
staiga jisai sutrupėjo. Aplink susirenka spoksoti apdriskę vaikai. Ne- 
valyvas malkų išnešiotojas niekinamai dėbteli į mane ir ryžtasi pasa- 
kyti: 

— Ei, marrano, ką tu čia veiki?! — Pritūpęs, jis pasideda ant 
grindinio pintines. Jo akys, tartum nerėminamos blakstienų, blau- 
sios, išduodančios tik menkiausius žmogiškojo proto požymius. Vėl 

atsistojęs jis sukryžiuoja ant krūtinės laibas rankas ir niekinama po- 
za atsilošia. 

Turbūt esu pakvaišęs, nes žengiu tiesiai į jį, priekin atstatęs si- 
dabrišką savo durklą. 

— Tuoj nupjausiu tau ausis! — Kiekvienas mano žodis trykšta 
pagieža. — Štai ką čia veikiu! 

Praskaidrėjimo akimirką susivokiu mintyse mėgdžiojąs Faridą. 
Ar tai šitaip įgyjama bent kokios narsos — įsitvėrus drąsos įvaizdį ir 
padarius šį savuoju? 

Ar mes mokomės įterpdami savo vidun tai, kas kadais buvo iš- 
orėje? 

Malkų išnešiotojas ir toliau žvelgia į mane įžūliai, tačiau tyli. 
Baimė ir neapykanta paskleidžia nuo jo blogą kvapą, nurausvina 
skruostus. Vėl atsigręžiu į rabino Lozos namą. Kažkoks vaikis su 
užkritusiais ant kaktos juodų plaukų karčiais stebi mane, pamojuoja 
ranka. Staiga sumoju, kad tai vieno iš mūsų kaimynų vaikiokas, 
Didis Molšus. Tebus pašlovintas Jis, kuris gelbsti mažus vaikus. Aš 
irgi pamojuoju jam. Šis staiga aikteli, parodo man už nugaros. Apsi- 
suku ir šoku į šalį nuo paleistos į mane pliauskos. Tuoj pat dar viena 
skrieja mano akių link ir pralėkdama pro šalį kliudo man ausį. Atsi- 
duriu ant žemės. Apsičiupinėju žaizdą, ir mano pirštų galus nudažo 
kraujas. Manasis keršto angelas atsilošia ir didžiai patenkintas nusi- 
šiepia. Burnoje jam — apsamaniję rusvi griuvėsiai. Jisai spjaudo ir 
kosi. Atsistoju, deduosi apdujęs. Žmogėnas vis tebesijuokia, 0 aš 
puolu pirmyn ir trenkiuosi į jį. Pasirodo esąs silpnesnis, nei mano 
tikėtasi, — vien kaulai ir žandenos bei pageltusi oda. Parmuštas ant 
pasturgalio, žiopčioja, gaudydamas kvapą, paskiau šūkteli: 

— Marrano šunie! 

Atsistoju grėsmingai viršum jo ir prisidedu prie lūpų pirštą. 

— Tu dar turi ausis. Jeigu nori jas išsaugoti, tuomet, dievaži, 
tylėk. 

Jis atsikelia nuo žemės, nusišluosto kelnes, ir nusuka akis į žiūro- 
vus. 


16. 3592 

— Jis tik žydas, — sako stengdamasis išsaugoti orumą. — Never- 
ta vargti. 

Kai apsisuku, ketindamas jau eiti šalin, pagaunu Didžio žvilgsnį. 
Jisai suprato privaląs man duoti ženklą, jeigu tik malkų pardavėjas 
vėl imtų artintis. Mudviem susiėjus linkteli, kad viskas gerai. 

— Jo nebėra? — klausiu. 

— Anava, jau tolsta gatve. Betgi, klausyk, Beri, kol tu mušeisi, 
rabinas Loza paspruko. Išbėgo iš namų. 


Kai pareinu, motina šluoja kiemo plyteles. Nesiteirauja, kur aš 
buvau. 

— Visur purvas, — atsako ji į mano klausiamą žvilgsnį. 

Reza krosnyje kepa menkę su kiaušiniais. 

— Gal kartais pasižiūrėjai Faridą? — klausiu ją. 

— Jis vis dar tavo motinos lovoje. Ak, ir žvilgtelk ant stalo, — 
priduria ji. — Kai kas tau nuo pono Solomono. 

Solomonas, mohelis, kurį aptikau besislepiantį micvoje, paliko 
didžiulį lotynišką Averojaus“ komentarų apie Aristotelio „De ani- 
ma““' vertimą — galimas daiktas, kaip padėką, kad išvadavau jį iš 
maudyklės. 

— Kada jis buvo užsukęs? — klausiu. 

— Maždaug prieš valandą. 

— Ar neužsiminė, kodėl jį paliko? 

Reza šypteli. 

— „Dovana mano mažajam Shalaat Chalom“, pasakė. 

Nusitempiu knygą į savo kambarį ir numetu ant lovos. Pro vidinį 
langą matau Sinfą, šveičiančią krautuvėlės grindis. Įlipu pas sesę 
vidun, ir ji pakelia į mane išblėsusias akis. 

— Naktį daviau Faridui vandens, kaip tu man sakei, — sausai 
tarsteli. — Ir jis suvalgė du mano išvirtus kiaušinius. 


* Arabų filosofas Ispanijoje (1126? — 1198). 
“* „Apie sielą“ (Iot.). 

— Dėkui. Kaip miela iš tavęs. Gerai jauties? 

— Puikiai. Kodėl nors kiek nepabūni namie? Užvalgytum ko 
nors. 

— Klausyk, aš einu į rūsį. Gali eiti su manimi, jeigu nori. Bet 
paskiau vėl turėsiu palikti namus. 

— Kad sužinotum, kas nužudė Dėdę? — pasiteirauja. 

— Kas tau sakė? 

— Beri, aš nekvaila. Girdžiu pokalbius, žinau, ką... 

Vienintelis bilstelėjimas į duris nutraukia ją. Nelaukdama, ko! 
mudu atsiliepsime, vidun įvirsta senjora Fajama, mūsų kaimynė iš 
anapus Šventyklos gatvės. Juoda jos suknelė perplėšta prie kaklo, 
raudoni brėžiai driekiasi skruostu lūpų link. 


— „Senieji krikščionys"?! — surinku puldamas prie jos, pama- 
nęs, kad buvusi užpulta. 

— Ne, ne, — numoja ji, — nieko panašaus. — Sugriebia man 
ranką. Blyškios jos akys su raudonais apvadais nuo nemigos. Skruostai 
sukritę. — Pamačiau tave iš savo namų, — kalba toliau. — Man 
gaila dėl pono Abrahamo. — Pakelia mano ranką sau prie lūpų ir 
švelniai pabučiuoja, 0 aš užuodžiu jos nuovargio kvapą. — Beri, 


mums tavęs reikia. Ar negalėtum ateiti pas mane į namus? — Ir kad 
nenugirstų Sinfa, prisitraukia mane žemiau prie savęs ir sukužda į 
ausį; — Atsinešk talismanus. Ibbur apsėdo Žemilą ir niekaip jos 
nepaleidžia. — Ji stipriai suspaudžia man ranką. — Ir, Beri, ibbur 
sako, kad žino, kas nužudė tavo dėdę! 


Tryliktas skyrius 


Iš mūsų atsargų spintos rūsyje pasiimu kas reikalinga ibbur 
išvaryti ir patraukiu į senjoros Fajamos namus. Žemila, jos marti, 
sėdi pririšta virve prie medinio suolo virtuvėje, supančiotomis 
rankomis. Kvėpuoja gurkšniais, godžiai gaudydama orą. Kaip ap- 
rašyti tą apsėstąją auką? Dusyk anksčiau esu matęs simptomus: 

balta oda it vandenyje išmirkęs pergamentas; iškankintos akys; iš 
vidaus apie lūpas ir šnerves kraujo krekėsių apvadai. Žemila nie- 
kuo nesiskiria, galbūt netgi dar blogesnės būklės; jau praradusi 
geroką dalį žmogiškojo apvalkalo, pradėjusi įgyti demoniškąjį pa- 
vidalą. Kaštoninės garbanos ištepliotos šūdais, kuokštais prilipu- 
sios prie skruostų ir sprando. Kairės plaštakos mažylis aiškiai 
lūžęs, styro į šalį neįmanomu kampu. Laisva balta suknelė visa 
dėmėta, tartum Žemila būtų plaukiojusi purve ir kraujyje. „Ir bū- 
tybė iš Anapus išklaipė jos sielą“, pamanau, ir pirmiausia man 
kyla noras pabėgti. Bet Dėdė mane išmokė, kad iburai — tik 
metaforos, teisybė, labai stiprios, tačiau toli gražu neprilygstan- 
čios netgi pradedančiajam kabalistui. Ir jeigu šis demonas iš tiesų 
žino, kas nužudė mano mokytoją... 

Žemila staiga atlošia galvą, lyg ją būtų per sunku nulaikyti. Spo- 
gina į mane, ir iš jos akių išnyksta siaubas, dabar šios tik atspindi 
mąslią įžvalgos gelmę. Jos susitelkia į dūmų sruogeles, besirangan- 
čias iš mano smilkyklės. 

Bentus, Žemilos vyras, paliečia man petį ir savo pasimetusia šyp- 
sena meldžia padėti. Juodi jo plaukai pakaušyje stipriai surišti mėly- 
nu kaspinu, skruostai apžėlę tankia savaitės senumo barzda. Kakta 
ir rankos, kelnės ir marškiniai perdėm su juodomis prakaito ir vilnos 
taukų dėmėmis. Mat jis pelnosi duoną kaip keliaujantysis avikirpys 
ir tikriausiai saugiai sugrįžo Lisabonon vien tam, kad aptiktų žmoną 
šitokią. 

Belus, jų šuo trimis kojomis, paprastai karšta ištikimybe prisirišęs 
prie Žemilos, pasitraukęs prie durų į miegamuosius, baugiomis aki- 
mis spokso į ją. 

— Sente-se bem? Ar gerai jautiesi? — portugališkai klausiu Že- 
milą. 

Sutinku, tai keistas klausimas. Ji atsako man tik tyla. Šaltos it 
obsidianas akys neleidžia man įsiskverbti į jas. Pakeliu jos suriš- 
tas rankas. Pulsas greitas, nelygus, tartum josios gyvybės syvai 
blaškytųsi į visas puses. Ji susiraukia ir niekinamai dėbso į mano 

prisilytėjimą. Vėl gurkšteli oro. Muistydamasi hebrajiškai suklin- 
ka: 

— Mano krūtine krinta varpas! — Akys jai užvirsta baltymais, 
paskiau šaltu žvilgsniu įsispitrija į mane. 

Senjora Fajama sukužda: 

— Ji šokinėja tarp mūsojo pasaulio ir demonų karalystės. Aš 
linkteliu, o ji priduria: — Mes sužinojome, kad ibbur nešneka portu- 
gališkai, tik hebrajiškai. 

— Kada ši kančia prasidėjo? — šventąja kalba klausiu Žemilą. 

Jos krūtinė kilnojasi, paskiau nurimsta. 

— Kančios nėra — šis indas trapus, tačiau tinkamas, — pasigirs- 
ta atsakas. Balsas ne Žemilos. Monotoniškas, be jokios šilumos, heb- 
rajų kalba su kastilišku akcentu. 

— Kas tu toksė — klausiu. 

— Baltasis Maimonas su dviem burnom. 

Mirksnį nusigręžiu į šalį, kad nuspręsčiau, ką daryti: tai ne pa- 
prastas ibbur, o demonas. 

— Kodėl sakai „su dviem bumom'"'? 

— Viena ryti Anusim, per prievartą atverstųjų, vaikus. Kraujo 
burna. Su adatomis vietoj dantų. 

Pagavusi oro kvėpsnį, ji staiga raudonai spjauna į mane. Senjora 
Fajama aikteli. Kol šluostausi kaklą, Žemila išsižioja. Burnoje dantų 
griuvėsiai apsinešę šviežiu krauju. Ji juokiasi. 

— Te Dievas jai atleidžia, — sudejuoja Fajama. — Prieš pat man 
išbėgant pas tave, ji valgė stiklą. Bandžiau jai sutrukdyti, bet ibbur 
gali gyventi vien mineralais. Jis... 

Rankos mostu nutraukiu senjoros žodžių srautą, pasisuku į Žemi- 
lą. 

— Kodėl atėjai? — klausiu. 

— Zedek atsiskyrė nuo Rahamim. 

Šis demonas išmano kabalą! Kalba apie atotrūkį tarp moteriško- 
sios teisybės ir vyriškojo gailestingumo, ir tai pagrindinė blogio vieš- 
patystė mūsų laikais. 

— Aš ateinu su Rahamim. — sakau jai. — Rahamim ir aš, mudu 
drauge vesime šią moterį. 

— Tu gali įeiti į mane ir važinėtis, tačiau nebeišnirsi atgal! — 
perspėja demonas. 

Tai dvilypė užuomina į Žemilos lytį ir mistinės vizijos vežimą; 
nedaugeliui juo važinėjančių pavyksta sugrįžti gyviems ir sveikiems. 
Duodamas suprasti, kad turiu galvoje antrojo amžiaus žydų išmin- 
čių, kuris po kelionės šiuo vežimu sveikas sugrįžo į mūsąjį pasaulį, 
sakau: 

— Aš kaip rabinas Akiba“ ateinu su taika. — Pakėlęs virš mergi- 
nos savo didįjį pirštą, kviečiuosi Mozės galią. 

Žemila atšlyja. 

— Nesu nei amalekitas*', nei aspidas***! O Mozė miręs! 

— Dar vis Perėjimas, — atkertu jam. — Mozė keliauja Raudoną- 
ja jūra netgi šiuo metu, kai mes kalbamės. 

— Tuomet ir jis netrukus atsidurs anoje pusėje ir negalės tau 
padėti. 

— Tad nesutinki leisti moteriai vairuoti savo pačios laivą? 

— Ji įsileido mane vidun, ir aš čia pasiliksiu, teikdamas paguodą, 
kurios jūsiškis Dievas nenorėjo atsiųsti. Antraip būčiau nedėkingas 
svečias. Sutinki su manimi? 

— Kaip sau nori. — Aš pasigręžiu į Bentų. — Man reikės trijų 
dalykų. Šalto vandens iš Težo. Pripildyk jo didžiausią kubilą ar kati- 
lą, kokius tik pasiseks surasti. Kad įtilptų Žemila. Mes turime tokį, 
jeigu tau... 

— Mes irgi turime! Ko dar?! 

— Plekšnės. Atnešk pačią mažiausią, kokią tik surasi. Ir, dėl Die- 
vo, žiūrėk, kad būtų gyva. O galiausiai paprašyk, kad Sinfa tau pa- 


" Akiba ben Jozefas (50 — 135), hebrajų mokslavyris, žydų žodinės teisės, kuria 
pagrįsta Mišna (Talmudo dalis), sudarytojas. 

** Kilusios iš Ezavo klajoklių genties (Pr 36, 12) ir Išėjimo metu užpuolusios 
Izraelį Sinajaus dykumoje (Iš 17, 8-13) narys. 

** Nuodingoji gyvačių rūšis. 

rodytų, kur yra mūsų magiškieji dažai. Atnešk man ir įpilk truputėlį 
jų į lėkštę. 

— Ką mes darysime? — klausia senjora Fajama. 

— Visi nešvarumai ir purvas daro Aną Pusę aukštesnę. Taip sa- 
koma Zohare. Ir tai žino demonas. Žemilą privalu apšvarinti. 

— Gali man netgi nukarpyti nagus, tai nieko nepadės! — su- 
šnypščia ibbur. Šabas man — tik dar vienas saulėlydis, o tu tesi 
šešėlis, bandantis sustabdyti ugnį. 

— Oplekšnė? — sukužda senjora Fajama, kad nenugirstų demo- 
nas. 

— Žuvys atsparios tokiems kaip Maimonas, — atsakau jai. — 
Padės mums kovoti. 

Kai Bentus išeina, paaiškinu senjorai Fajamai, kaip mes giedo- 
sime Devyniasdešimt pirmąją psalmę, kad paruoštume Žemilą. 
Klausydamasi senjora abiem rankomis spaudžia smilkyklės gran- 
dinėlę. 

— Patrauk nuo manęs tą bjaurų kvapą, šūdo pilnas ožy! — staiga 
surinka demonas. — Ir žinok, Berekijau Zarkau — jeigu tik paban- 
dysi iškraustyti mane iš namų, niekad nesurasi savo dėdės žudiko! 

Piktojo padaro žodžiai atima man žadą. Žvelgiu į tamsias Žemilos 
akis, stengdamasis užmegzti su anuo ryšį. Apsėstosios galva tingiai 
siūbuoja ratu, lyg apimta nenugalimo miego. Galiausiai moteriškai- 
tė išsitiesia ir kimiai susijuokia. 

— Tad tu matei žudiką?! — klausiu aš. 

— Mačiau! Bet jeigu tu vėl pakelsi prieš mane Mozės pirštą, 
laikysiu paslaptį taip tvirtai kaip šią moterį. 

— O jeigu paliksiu tave ramybėje, apsakysi, kas žudikas? 

— Taip. 

Kodėl turėčiau tikėti tavimi? 


— Maimonas nemeluoja — sako jis. — Aš netgi išdrįsau jūsų 
Viešpačiui pasakyti tiesą. Nebijau jo. Neturiu ką prarasti. Tik to- 
kiems žydams kaip ši nuodėmingoji kekšė reikia meluoti savo Vieš- 
pačiui! 

Senjora Fajama paima mane už rankos: 

— Nejau klausysies ibbur, Berekijau? 

— Betgi jis žino! — sušunku. — Žino, kas tą padarė! 

— Atrišk mane! — pareikalauja demonas. 

Išsivaduoju iš karštligiško senjoros Fajamos gniaužto. Spausda- 
ma kumščius sau prie skruostų, ji sušunka: 

— Nejau tu tarnausi Samaeliui, Šėtonui, kad galėtum atkeršyti 
už savo dėdę? 

Prisipažinimas jau kirba man gerklėje: „Taip! Viską padaryčiau, 
kad tik jį surasčiau! Viską!" 

Tad kas mane sulaiko? Pati Žemila? Ji sukriūkia ir pašoka sta- 
čiom, kaklas jai persikreipia, kai pakelia kartu su savimi suolą, prie 
kurio buvo pririšta. Tas trinkteli ant grindų, o ji raičiojasi savo pan- 
čiuose lyg pasmeigta ant įkaitinto kardo. Žiopčioja, gaudydama burna 
orą. Kai potvynis jos viduje atslūgsta, stebeilija į mane neįskaitomo- 
mis akimis. 

— Atrišk mane! — pareikalauja. 

Inkštesys priverčia mane pasisukti. 

Vienintele savo priekine letena Belus pašėlusiai drasko duris į 
kiemą. 

Mano mintyse suskamba Dėdės balsas: „Nepalik gyvų dėl miru- 
siojo!" Jo rankos suspaudžia man pečius, kai vėl pasisuku į demoną. 
Aš užgiedu Devyniasdešimt pirmąją psalmę: „... po jo sparnais rasi 
prieglaudą... nereikės tau bijoti nakties klaiko, nei strėlės, iššautos 
dieną, nei maro, sėlinančio tamsoje, nei rykštės, čaižančios vidudie- 
nį..." 

— Tu niekad nerasi žudiko! — šaukia Maimonas. — Niekad! 

Senjora Fajama pritaria man, ir atskiros mūsų balsų gijos besisu- 
kančio psalmės ratelio suvejamos į vieną. Mudu drauge giedame: 
„Tu žiūrėsi ir matysi, kokia bausmė ištinka nedorėlius. Tu pasirinkai 
Viešpatį savo prieglauda, Aukščiausiąjį savo užuovėja, užtat neištiks 
tavęs žala, nepalies tavo palapinės nelaimė. Juk jis palieps savo an- 
gelams, kad saugotų tave visur, kur tik eitumei..." 

Po šių žodžių pasisuku nuo demono vidun į save, kopiu tylios 
maldos laiptais. Sykį pasiekęs spindinčią vidinio virpesio terasą, 
palaikomas savo krūtinės dumplių, vėl iškeliu viršun Žemilos di- 
dįjį pirštą. Ji šaudo akimis į šalis, stengiasi išsivaduoti iš virvių, 
murma hebrajiškai nešvankybes, klykauja. Pliūpsniais iš jos ver- 
žiasi kvatulys. Apdovanoja mane viliokiškų kerų šypsniu, perver- 
tu kyščiojančio liežuvio. Tačiau ji toli apačioje, suvystyta psalmės 
melodijoje, kurią dabar patikiu senjorai Fajamai. Slapti Dievo var- 
dai kyla man iš gerklės, liejasi iš šnervių ir sugrįžta atgalios, kai 
stengiuosi priderinti alsavimą prie žodžių ritmo, šviesa ir tamsa 
persipina, paskiau išsiskiria ryškiu kontrastu. Pasaulis tartum ap- 
neštas juodos liepsnos. Laikas traukiasi tolyn, ir iš savosios paky- 
lėtos būklės regiu, jog tai baimė būti pamestai verčia Žemilą juok- 
tis. Ant psalmės melodijos sparnų pakilęs dar aukščiau, siekiu 
žemyn paglostyti jai skruostą. Skausmas. Blogio gniaužtai. Šaltas 
vėjas. Man iš plaštakos plūstantis kraujas. Klyksmai. Senjora Fa- 
jama plauna mane. 

— Demonas tau įkando! — surinka ji. 

Numoju ją šalin ir vėl imu giedoti, kol kambarys papilkėja, ir 
mudu su Maimonu žvelgiame vienas į kitą, skiriantis mus atstumas 
pamažu alsuoja priešiška įtampa. Bentus prisiartina prie mano kū- 
no, paliečia petį. 

— Vanduo paruoštas, — sako jis. 

Kai nurenginėjame, Žemila priešinasi kaip žvėris. Pasuku į mie- 
gamąjį; jame Žemilos sūnus, mažasis Menašimas — sėdi, myluoja 
Belų ir verkia. 

— Turi mus palikti! — sakau jam. 

Menašimas pašoka, išbėga pro mus, šuo — jam įkandin. Abu 
drauge išpuola laukan. 

Upės vanduo tyras ir šaltas. Orą skrodžia Žemilos klyksmai. Jos 
kumščiai susigniaužinėja, kakle įsitempia sausgyslės. Besiblaškan- 
čios rankos išsivaduoja iš virvių. Vienas smūgis pataiko senjorai 
Fajamai, ir ši su trenksmu plojasi ant grindų. Žemilos veidą perkrei- 

pia pamėkliškas džiugesys. Kraujas varva jai iš burnos, rožiniais de- 
besėliais išskysta po teliūškuojantį vandenį. Ji raitosi mūsų rankose, 
kiekvienas raumuo rangosi, stengdamasis ištrūkti. 

Permirkęs šaltu prakaitu, tačiau šildomas iš vidaus maldos, aš 
giedu, o Bentus laiko panardinęs žmoną po vandeniu, kol oro sty- 
gius ir šaltis sustingdo jos kovos dvasią. Moteris sukalena dantimis. 
Pakišu jai po nosimi rūkstančius smilkalus. Jos lūpos nupilksta, akys 
sustiklėja. 

Iškeliame ją iš vandens. Senjora Fajama sausina jai plaukus rank- 
šluosčiu, šnabžda raminamus žodžius. Bentus bučiuoja žmonos ran- 
kas. 

Šnabždėdamas maldą iš Bahiro, iškeliu iš indo žuvį. Panardinu 
ją spurdančią į magiškus dažus. Žemila drebanti sėdi ant kėdės. 
Prispaudžiu cinoberiu nudažytą spurdančią plekšnę jai prie kak- 
tos. Moteris krūpteli it nudeginta. Greitai perbraukiu žuvį jai per 
pečius ir krūtis, pilvą, lytį ir pėdas, iki sutepu dažais visą dešimtį 
sefirot — pagrindinių taškų. Kai žuvis simboliškai įsigeria į jauno- 
sios moters gyvybinius syvus, numetu aną ant grindų. Kol ta blaš- 
kosi ant plytelių, užsimerkiu ir užtraukiu magiškus žodžius iš Jozu- 
ės knygos: „Sustok, saule, virš Gibeono ir, mėnuli, virš Aijalono 
slėnio!" 

Užmerktas akis užverčiu aukštyn, kol mintyse išvystu spalvas, 
tankiai, trūkčiojamai kvėpuoju, ir mane ima sukti Metatrono spar- 
nai. Kai praveriu akis, plekšnė plaka žiaunomis it dumplėmis. Įmetu 
ją atgal į Bentaus indą su vandeniu, mainais už gyvybę žuvis ant 
plytelių užrašė žinią. 

Skaitau kaip įmanydamas skubiau. Švystelėjusiame arabiškų žen- 
klų spektre įžvelgiu žodį tair, paukštis. Šiuo atveju tai užslėpta nuo- 
roda į angą, pro kurią galima išprašyti demoną. 

Už nugaros pasigirsta žingsniai. Priešais mane išdygsta tėvas Kar- 
lušas. Nuo kalno viršūnės, kur pakilau, nešamas sielos maldų ir 
giesmių vėjo, atrodo savaime suprantama, kad jis čia. Pridedu pirštą 
sau prie lūpų. Jo akys reikalauja apsispręsti. Linkteliu, jog sutinku. 

Jis pasisuka į Žemilą, iškelia viršum jos savo didįjį pirštą ir įtaigiu 
balsu užgieda mūsų psalmę. 

Krauju iš savo piršto jaunosios moters kaktoje išilgai likimo lini- 
jos nubrėžiu Elohim angeliškuoju raštu ketav einayim, kurio buvau 
išmokęs iš Dėdės. Jos galva užlinksta atgal, lyg kaklas nebelaikytų. 
Akys užvirsta, pasimato baltymai. Prieš tai, kol Žemilą apims mie- 
gas, nykščiu ir smiliumi suimu jos nosį. 

— Izraelio dievo vardu įsakau tau dingt iš šio žydiško kūno! — 
surinku. Aramėjiškai vieną po kito suminiu dieviškuosius vardus. Ir 
išplėšiu iš jos demoną. Žemila suklinka. Iš šnervių jai pasipila krau- 
jas. Ji krinta priekin ant manęs, burna gaudo kvapą. Savo rankove 
nušluostau jai veidą. 

— Esi išgelbėta, — sukuždu. — Demono nebėra. 

Ji bando kalbėti, tačiau krenta be sąmonės. 


Podraug su senjora Fajama ir Bentumi mudu su tėvu Karlušu 
liekame budėti. Žemilos nosis išdžiūvo. Pati ji visa buvo išprausta 
muilu ir karštu vandeniu. Kaip naujagimę vyras ją pakėlė ir nusine- 
šė į judviejų lovą. Pulsas jai sulėtėja ir išsilygina, raudonis sugrįžta į 
skruostus. Menašimas, Žemilos sūnus, klūpo greta ir glosto jai plau- 
kus. Apkloto kauburėlis, tyliai alsuojantis jai prie kojų — tai Belus, 
susirangęs po antklodėmis. Tėvas Karlušas sėdi kėdėje ir meldžiasi 
sau po nosimi. Kai jau pajėgiu pažvelgti į akis dar vienos mirties 
galimybei, sukuždu jam: 

— O Judas? 

Jis papurto galvą ir padaro grimasą. 

— Nežinau, kur jis. Kai ji pabus, mudu pasikalbėsime, kur pas- 
kutinįsyk jį mačiau. — Jo akys užsimerkia, ant blakstienų pakimba 
ištryškusios ašaros. 

Mano broliuko dingimas ir demono žodžiai apie pagundą, abu 
tie dalykai vis neduoda man ramybės, varo drėgną šiurpulį. Sėdžiu 
rytiniame kambario kampe ant grindų, giedu Torą, kuri lyg žemėla- 
pis nuvestų mus abu su Žemila atgal prie Dievo. Netrukus Karlušas 

atidaro vakarinio lango langines. Dangus žėri blėstančia šviesa. Be- 
sileidžianti už horizonto saulė tartum ieško sau pastovios slaptavie- 
tės. 

Jau beveik vidurnaktis, kai Žemila galiausiai atsibunda. Sėdi mo- 
tiniškai žvelgdama į šalia miegantį Menašimą. Išvydusi mane krūp- 
teli. 

— Beri, ką tu čia veiki? — klausia. 

— Neprisimeni? — į klausimą atsakau klausimu. 

— Ne. Ką... ką turi galvoje? 

Tartum šešėlis užslenka man ant širdies; demonas žinojo, kas 
nužudė, o dabar jis dingęs, ir aš turbūt niekad to nebeišsiaiškinsiu. 

Prie lovos atskuba senjora Fajama. 

— Sapnas iš Anapus, brangioji. — Ji paglosto Žemilai skruostą. — 
Sapnavai košmarą, ir aš paprašiau Berį, kad ateitų tavęs pažiūrėti. 

— Taip. — Išsiblaškęs Žemilos žvilgsnis išduoda, kad prisimena 
jo nuotrupas. — Sapnas. 

Bentus prispaudžia lūpas prie žmonos delnų. 

— Dabar tai nebesvarbu. 

Sutrikusi ji pasigręžia į mane. 

— Bet sapne buvai... buvai tu, — sako. — Mane nešė kraujo upė. 
Kaip Nilas Mozei palietus savo... Buvo šalta... taip šalta, — kalba 
atsargiai, lyg žengdama atgalios į savo košmarą. — O ant kranto 
buvai tu su savo dėde, šaukėte mane. Bet abu jūs buvote paukščiai... 
ibiai. O paskiau jūs kažką piktai klykavote. Plasnojote sparnais. Ma- 
ne pagavo srovė, daužė į uolas. Ir tuomet aš taip pat pavirtau ibiu. 
Skridau į krantą, į jūsų rankas. — Ji žvelgia savo atmintin... Trukteli 
pečiais, atsiprašomai man nusišypso. — Viskas išnyko. Tik tiek pri- 
simenu. 

— Svarbiausia, kad tai baigėsi, — nuraminau ją. 

Senjora Fajama bučiuoja man rankas. 

— Niekados nepajėgsiu tau atsilyginti. 

— Jau man atlyginta. — Tačiau mano žodžiai netikri, ir sugrįžta 
atgal nenuoširdūs. Priešais vėl atsivėrė Dėdės mirties tuštuma. Nuo 

šiol kiekvienas mano žingsnis ves žemyn. Tėvas Karlušas paima ma- 
ne už rankos. 

— Eime, dabar turime pasikalbėti apie Judą. 

Ar jam palengvėjo, kad Žemila nesugebėjo įvardyti jo kaip žudi- 
ko? 

— Taip, pasikalbėkime, — sausai atsakau. 

Žemila šūkteli man įkandin, kai mudu jau žengiame per jos kam- 
bario slenkstį: 

— Beri, aš dar kai ką regėjau savo sapne. Baltą padarą žmogaus 
veidu. Man regis, šiek tiek panašų į maitvanagį. Bet su dviem bur- 
nomis, apatiniąja tvirtai sučiaupta ir su kraujo apvadu. Turbūt kaip 
demono Maimono. Kai šaukėte mane nuo kranto, jisai savo nagais 
draskė tave ir tavo dėdę. Ir, Berekijau, Maimonas išėjo iš jūsų namų, 
pro jūsų krautuvėlės duris. Aš nebuvau upėje. Žvelgiau viršum savo 
sienos Šventyklos gatvėje. Grindiniu plūdo kraujas, ir keikiau Die- 
vą, kad jis šitaip padarė! 


Keturioliktas skyrius 


Karlušas ir aš stovime lauke prie senjoros Fajamos namų. Kol kas 
pastarosios Lisabonos nuodėmės snūduriuoja, gobiamos tamsios sep- 
tintojo Perėjimo vakaro rimties. Trokšdamas žmogiškosios šilumos, 
bet nenorėdamas atskleisti savo pažeidžiamumo žmogui, kuris gal- 
būt padėjo nužudyti Dėdę, timpteliu jį už vienos plačiųjų sutanos 
rankovių ir tariu: 

— Papasakokit apie Judą. Man reikia žinoti viską. 

— Jį... Jį sučiupo. „Senųjų krikščionių" būrelis. Sekmadienį. 

— Ar esama nors kokios tikimybės, kad jam nieko negresia... 


kad jis gyvas? 
— Būčiau linkęs taip manyti. Bet... — Kunigas sudeda delnus 
krikščionių maldos poza. — Kai prasidėjo žudynės, aš nusive- 


džiau jį Šv. Petro bažnyčion. Mudu pasislėpėme jos apačioje, rū- 

syje. Esi ten buvęs. Kur saugomos relikvijos. Ten buvo daug „nau- 
jųjų krikščionių". Bet atėjo žmonės. Ir jie pradėjo... — Karlušas 
padaro grimasą, ir jo balsas, blaškęsis tarp mudviejų it liepsna 
vėjyje, nuslopsta nuo siaubo gūsio. Jis suima mano rankas, pirš- 
tais prideda sau prie akių, giliai įkvepia oro, lyg panardindamas 
savo sielą į gaivų mirtų aromatą. Paskiau vėl jas paleidžia. — Aš 
su berniuku išsmukau pro išėjimą į kiemą, nusigavome prie Težo, — 
toliau pasakoja jis. — Prie mūsų prisijungė Mošė Žagušas su sa- 
vo šeima. Jis ketino nusisamdyti valtį ir persikelti kiton pusėn, į 
Bareirų. Išsiėmė iš po savo kepurės pamušalo auksinių soverenų. 
Valtininkas sutiko. Tačiau, jau mums beatsistumiant nuo kranto, 
atbėgo dar daugiau „senųjų krikščionių“. Jie... jie pasiėmė Judą 
ir kitus. Aš bandžiau priešintis, patikėk. Bet jie įmetė mane upėn. 
O kol aš... — Jis susigūžia, nusipurto, lyg jam staiga būtų pasida- 
rę šalta. 

Aš papurtau jį. 

— Nagi, pasakykit, kur jie pasiėmė mano brolį?! Ar prie Rosijaus 
laužų? 

— Nežinau. O Dieve, aš... aš nežinau. Iš pradžių Ribeiros rūmų 
link. Bėgau paskui juos. Ketinau žūtbūt susigrąžinti Judą. Tą ber- 
niuką... tą gražutėlį berniuką. Berekijau, jūsų gražutėlį berniu- 
ką... Žinai tą Valtininkų taverną už Gailestingumo bažnyčios? Ap- 
tikau juos tenai, lauke prie jos. Judas mane pamatė. Nusišypsojo 
ir iškišo liežuvį, lyg lauktų dovanos. Ar gali patikėti? Ką jis gal- 
vojo? Nubėgau prie dominikono, kuris viskam vadovavo. „Jūs 
per klaidą paėmėte „senąjį krikščionį, — pasakiau jam ir paro- 
džiau į Judą: — Tas berniukas mano globotinis, jis ne žydas". — 
„Dievas nedaro klaidų“, atkirto vienuolis. Tasai „senasis krikš- 
čionis" buvo kaip Erodas. Apsigobęs kažkokia beprotystės galia. 
Paliepė nuplėšti nuo Judo drabužius. Žmonės juokėsi iš berniuko 
apipjaustytos lyties. Bet jis neverkė. Atrodė panašus į tavo dėdę. 
Žvelgė į mane užsitvėręs kažkokia įžadėtąja tyla, lyg norėtų pasa- 
kyti, kad visa vyksta kaip ir buvo numatyta. Ponas Abrahamas ir 

Judas... aš nesuprantu. — Karlušas atsidūsta, pasigręžia į atmintį, 
kuri gniaužia jam kvapą. 

— Vadinasi, žinote apie Dėdę? Iš kur? 

— Žinoma, Sinfa man papasakojo. Prieš tai, kai atėjau pas tave į 
senjoros Fajamos namus. Papasakojo apie poną Abrahamą, užsimi- 
nė, ką tu veiki. 

Jis prisislenka visai prie pat manęs, sąmokslininkiškai pašnabž- 
da: 

— Jie mane išprievartavo, Berekijau. Buvo girti. Laikė prispaudę 
pakrantėje prie uolų, kol jie... Ypač sunku buvo ištverti jų juoką. Kai 
pajėgiau atsistoti, nuskubėjau į Rosijų. Bet Judo... jo niekur nebuvo 
matyti. 

— Kodėl anksčiau neatėjote mums pranešti? 

— Buvau išsigandęs. Įskaudintas. Visus kaulus man gėlė nuo jų 
vyno tvaiko... išgarų. Nubėgau prisiglausti Karmelitų vienuolynan. 
Berekijau, nesu drąsuolis. Tik pažvelk į tąsias sutanas, tuosius sta- 
bus... — Jis pakelia sau nuo krūtinės krucifiksą ir plėšia nuo savęs, 
kolei lūžta sąsaga. — Tik pažvelk į tą klastingą medgalį, kuris de- 
ginte degina mane! — Įsitempusios, suriestais pirštais jo rankos trūk- 
telėjusios nurauna Nazarėną nuo kryžiaus. Jėzus, perkreiptas ir pa- 
stiręs, nukrenta it luošas žydas ant grindinio. Iš Karlušo gerklės 
veržiasi gyvuliški urzgesiai, jis sviedžia pliką kryžių į baltintą mano 
namų sieną. Nusiraminęs, šnopuodamas stebi stogus viršum mūsų, 
juodą upės veidrodį apačioje. — Pirmadienį, — sukužda, — ban- 
džiau jį surasti. Netgi įsmukau San Domingušo liūto irštvon, Bereki- 
jau, pirmą sykį per devynerius metus nesibijojau krikščionių. Gal tą 
pat jautė ir Judas. Tačiau kokiu būdu? Mažas berniukas negali jaus- 
ti tokių dalykų. Aš netgi pamaniau, kad galbūt jis paprasčiausiai 
pareis tiesiai čionai. Tai kažkaip... 

Viltis — keistas dalykas; ji neboja visų sunkumų. Karlušas vis 
kalbėjo ir kalbėjo, o aš pamaniau: „Vadinasi, dar neaišku, ar Judas 
negyvas. Jisai kažkur slepiasi saugiame kamputyje“. Tad klausiu 
Karlušą: 

— Kodėl turėčiau tikėti tuo, ką man papasakojote? 

— Kątu kalbi? — klausia jis. 

— Ar turite įrodymų, kur buvote tas pastarąsias dienas? 

— Nori pasakyti, kad įtari mane? 

— Įtariu kiekvieną, kol neateis Mesijas, — atšaunu. 

Jis atsidūsta, tarsi sutikdamas su tiesa, kurios ilgai nenorėjo pri- 
pažinti. 

— Gali paklausti karmeličių vienuolių. 

Nusprendžiu išbandyti jį, kaltę suversdamas Simonui: 

— Po Dėdės nykščio nagu buvo šilkinis siūlas. Juodo šilko... tar- 
tum plaušelis iš Simono pirštinių. 

— Simonot Nori pasakyti?.. 

— Taip. Kodėl ne? 

— Mielasis Berekijau, man regis, mirtis tau visai pamaišė pro- 
tą — imi skaityti iš kairės į dešinę. Simonas mylėjo tavo dėdę. 
Niekad nebūtų pakėlęs rankos prieš jį. 

— Galbūt juodu smarkiai susiginčijo svarstovų kuopelėje, — pri- 
menu. 

Kunigas numoja mano prielaidą šalin. 

— Ginčas dėl Talmudo ir Toros galėtų nuvesti prie karštų žodžių, 
bet niekad — prie kraujo. Jau privalėtum tai žinoti. 

Karlušas išlaikė šį nediduką išbandymą. Tačiau, o kas, jeigu jis 
įtaria, kad Žinau siūlą buvus pakištą — ar tokiu atveju nesureaguotų 
kaip tik šitaip? 

— O jūs papasakojote mano motinai apie Judą? — klausiu. 

— Taip. Kol kas ji laikosi ramiai. Su ja Sinfa. Kai mergaitė man 
papasakojo, kad tu kovoji senjoros Fajamos namuose su ibbur, pa- 
maniau, gal būsi reikalingas kokios nors pagalbos. — Karlušas nu- 
lenkia galvą. — Berekijau, ar žinai, kas žuvo? 

Iš manęs išsiveržia kvailas juokas. 

— Karlušai, jūs nesiliaujate mane stebinęs. Šio metu lengviau 
būtų atsakyti, kas nežuvo! 

— Domas Žuanas Maskarenjas, — sako jis. 

Aš linkteliu. 

— Taip, žinoma. — Karaliaus pavestas, domas Žuanas vadovavo 
miesto vartų ir muitų žinybai, buvo tas dvaro žydas, kuris praeitą 
sekmadienį auksu išpirko Rezą iš Limueiro kalėjimo. „Seniesiems 
krikščionims“ visados nepatiko, kad „naujasis krikščionis" turtėja iš 
mokesčių už jų prekes, tad iš mūsų tėvynainių jis buvo labiausiai 
nekenčiamas. — Kaip tai nutiko? 

— Kaip? Taip pat, kaip ir visiems kitiems. Minia atėjo prie jo 
namų. Išvertė vartus. Jis pabėgo stogais į Mažąją Jeruzalę. Įsivaiz- 
duoji, spruko kaip paprastas žydas. Jam pavyko pasiekti... 

— Karlušai, negaliu patikėti, kad jūs nesuprantate! — sušun- 
ku. — Jų akimis, mes visi su ragais ir uodegomis. Visi visutėliai. 
Nesvarbu, metame savo sriubon paauksas ar tik kiaušinio trynį! 

Mudviejų balsai susijungia maldon už domo Žuano sielą. 

— Gana religinės priedermės, — pasakau. — Dabar klausimai... 
Pirma, ar žinote, kas tie žmonės, kurie padėdavo Dėdei slapta ga- 
benti knygas iš Portugalijos? 

Karlušas papurto galvą. 

— Nieko nejtariate? 

— Nieko. Nebent tai buvo vienas iš kitų svarstovų. Ponas Abra- 
hamas sakė, kad geriau bus, jei niekas nežinos. Tam atvejui, jeigu 
mes būtume sučiupti. 

— Tuomet lieka Djegus... Simonas ir Samsonas negyvi. Ar Dėdė 
nepasakė?.. 

— Negyvi?! — pertraukia mane Karlušas. — Betgi tu ką tik 
minėjai, kad įtari Simoną! 

— Ne, jie negyvi. Aš... aš jus bandžiau. 

— Berekijau, turiu žinoti tiesą. Manieji kabalos broliai mirę ar 
gyvi? Nagi, sakyk! 

— Simono namų savininkė pasakė, kad minia jį nusitempė ir 
pavertė pelenais. Samsono uošvis man guodėsi matęs šį sučiuptą 
minios. 

Karlušo pečiai nusvyra. Jisai siekia ranka nusišluostyti akių. 

— Ar Dėdė jums ką nors pasakė apie Hamaną... O gal paminėjo 
ką nors keista dėl Djegaus? 

— Nejaugi ir Djegus?! — nustemba jis. — Manai, kad šis galėjo 
būti įsivėlęs į... 

— Dėdė buvo nužudytas šoheto peiliu. Kažkieno, žinojusio, kur 
yra mūsų rūsio dangtis ir geniza. Tai galėjo būti tik svarstovas. Arba 
vienas iš slaptųjų Dėdės gabentojų, tariant, kad šiems irgi buvo pa- 
tikėtos mano mokytojo paslaptys. 

— O kaip dėl Hamano? — klausia kunigas. 

— Pavogta paskutinioji Dėdės Hagada. Man regis, jis Hamano 
veido modeliu paėmė slaptąjį gabentoją, kuris jį išdavinėjo... ar kurį 
įtarė išdavyste. 

— Jis apie tai man neminėjo, — sako Karlušas. 

— Ar pastaruoju metu jis neatsiliepė apie ką nors blogai? 

— Ne, apie nieką. 

— Ar Djegus buvo galutinai priimtas svarstovų kuopelės na- 
riu? — teiraujuos. 

— Nori pasakyti, ar jis žinojo apie genizą? 

— Taip, ir apie slaptąją praeigą iš mūsų rūsio į micvą. 

— Tu suradai! Kaip? O gal jau žinojai apie ją? 


Per ilgai užtruktų paaiškinti, Karlušai. Prie jos mane atvedė 
kita mirtis. Tik pasakykit, ar Djegus žinojo? — meldžiu aš. 

— Kiek žinau, ne, — atsako Karlušas. 

— O apie genizą? 

— Ne. Ponas Abrahamas leido aiškiai suprasti, kad su juo kol kas 
tokių dalykų neaptarinėtume. 

Taigi beveik neįmanoma, kad Djegus laikė rankose šoheto peilį. 
Ir, vadinasi, jeigu tėvas Karlušas kalbėjo tiesą, visi svarstovai yra 
nekalti. Žudikas galėjo būti vienas ar daugiau iš Dėdės slaptųjų ga- 
bentojų. 

— Ar jūs dažnai naudojotės slaptąja praeiga? 

— Bemaž niekad, — atsako kunigas. 

— Gerai, — linkteliu. 

— Kodėl „gerai"? 

— Tai galėtų paaiškinti, kodėl žudikas iš anksto nežinojo, kad 
ja nepralįs. Tunelis siaurėjo. Man vos pavyko pralįsti. Bet kuris 
stambesnis... Tad jis, matyt, puolė atgal į rūsį ir kai išgirdo mane 
šaukiant nuo laiptų viršaus, pasislėpė genizoje. Paskiau, man nu- 
ėjus kieman atsinešti vinių rūsio dangčiui užkalti, jis ištykino laip- 
tais ir paliko namus pro mūsų krautuvėlę — Žemila pamatė jį 
Šventyklos gatvėje, iškeikė Viešpatį ir tokiu būdu atsivėrė ibbu- 
r'ui. Žudiko, matyt, būta demoniškos išvaizdos. „Baltasis Maimo- 
nas su dviem burnomis“, šitaip pavadino jį. Veikiausiai jis buvo 
labai šviesaus gymio. Gal dengėsi gobtuvu. O gal turėjo ant gal- 
vos plačią, veidą slepiančią skrybėlę, kurios smakro raištelis jai 
atrodė kaip antra burna. — Suimu kunigą už peties. — Karlušai, 
privalau patikrinti savo Dėdės laiškus, gal juose įvardyti jo slap- 
tieji gabentojai. Ir taip pat noriu parodyti piešinį. Bernioko, kuris 
bandė parduoti pavogtąją Hagadą... Tačiau mums reikia daugiau 
šviesos. 

Jau ketinu toliau žengti gatve mūsų vartukų link, bet tėvas Kar- 
lušas sugriebia mane už rankos. 

— Tad kaip manai, kas galėjo turėti drąsos slapta gabenti knygas 
su tavo dėde? 

— Nežinau. Bet mes veikiausiai jį pažįstame. Galbūt jie abu dėjo- 
si nemėgstą vienas kito. 

Su šiais žodžiais man topteli netikėta mintis. 

Ką, neskaitant karaliaus Manuelio ir kai kurių krikščionių dvasi- 
ninkų, Dėdė užvis labiausiai niekino? Brangųjį draugužį rabiną Lo- 
zą! Tačiau, o kas, jeigu šis priešiškumas buvo tik vaidyba Turėda- 
mas klestintį verslą, kaip oficialus aprangos dvasininkams tiekėjas 
Loza keliaudavo, kur tik panorėjęs, ir būtų sugebėjęs nesunkiai per- 
gabenti hebrajiškus rankraščius saugion vieton. Tad klausiu kunigą: 

— Ar kada nors per svarstymus Dėdė užsimindavo apie rabiną 
Lozą? 

— Tik labai retai. Ir paprastai su panieka. 

— Karlušai, ar tuojau pat nepaėjėtumėte su manimi iki Lozos 
namų? Laiškai galės šiek tiek palūkėti. Dėl kažkokios man nesu- 
prantamos keistos priežasties rabinas visados jus mėgo. O man labai 
svarbu su juo pasišnekėti. 

— Jis mane mėgsta, nes esu toks pat įbaugintas, kaip ir jis, — 
paaiškina Karlušas. — Kartkartėmis mudviem patinka drebėti drau- 
ge. 

Mudu su kunigu patraukiame prie rabino namų, ir jis baikščiai 
mane paklausia: 

— Tad tu man atleidi? 

— Atleidžiu jums? — nustembu. 

— Kad neapsaugojau Judo. Man svarbu žinoti. 

— Aišku, atleidžiu. Jūs tokia pat auka, kaip ir... Klausykite, Kar- 
lušai, nežinau, ar aš dar žydas, bet nesu ir krikščionių inkvizitorius. 

— Ne žydas?! Berekijau, tau reikia kuo nors tikėti! 

— Ak, nejaugi? Iš tikrųjų? 

— Žinoma. 

Aš sustoju. Giliai į save kvepiu nakties aromatus, sklindančius 
nuo tankių brūzgynų, supančių šią apgailėtiną gyvenvietę, vadina- 
mą Lisabona. 

— Alsuokite šioje tamsoje, Karlušai, — tariu. — Tarp šūdų, dū- 
mų ir miško kvapų esama kai ko nauja. Formuojasi naujas klimatas, 
kaimiškasis pasaulietiškumas, kuris suteiks mums prieglobstį nuo 
religija liepsnojančių krantų. Kol kas mes juntame tik lengvą jo 
dvelksmą. Tačiau jis ateina. Kad ir kaip stengtųsi „senieji krikščio- 
nys“, niekas nesutrukdys mums surasti priebėgą. 

Skeptišku pamokslininko balsu Karlušas atsako: 

— Brangusis Berekijau, meldžiu, pasakyk man, kuo bus grįstas 
šis naujasis kraštovaizdis, jeigu ne religija? 

— Kol kas nežinau, Karlušai. Jis dar neišsikristalizavo. Neabejo- 
ju, bus mistikų ir skeptikų. Bet nei kunigams, nei vienuoliams, nei 
diakonams, nei vyskupams, nei popiežiui nebus jame vietos. Ir jeigu 
tik jie įkels mūsų kraštan koją, išmesime visus, po šimts, kulvers- 

tom. Ir nebus mokyti linkusių rabinų. Tą pat minutę, tik išvyniok 
įstatymų ritinį — tą pat minutę perpjausime tau gerklę! 

— Turėtumei melsti Dievo atlaidumo už tokius žodžius, — per- 
spėja mane Karlušas. 

— Pagiedok tai ožiams! Jau gana meldžiau! Manasis Dievas ne- 
teikia nei atlaidumo, nei bausmės. 

— Ein Sof? — klausia kunigas, turėdamas galvoje kabalistinę 
nepažinaus Dievo be atpažįstamų požymių sampratą. Kai linkteliu, 
jis priduria: — Maža paguodos iš Dievo, kuris virš visko. 

— Ak, paguodos... Dėl šito, mielasis bičiuli, man reikia žmonos, 
su kuria naktį galėčiau gulėti, ir vaikų, kuriuos galėčiau apkabinti, o 
ne Dievo. Sau pasilaikyk Viešpatį, aprašytą Senojo ir Naujojo Testa- 
mentų puslapiuose. Aš pasiimsiu tą, kuris neaprašytas. 

Karlušas palinguoja galvą, tartum priskirdamas mane pasauliui, 
kurio jis niekad nesupras. Tuo tarpu mudu jau priėjome rabino Lo- 
zos namus. Palaukiu už kampo. Kunigas pasibeldžia į duris, ir viršu- 
tinio aukšto langines praveria Lozos paauglė duktė Estera Marija, 
braukdamasi nuo užmiegotų akių susivėlusius plaukus. 

— Atleiskite, kad jus pažadinau. Tėvas namie? — klausia Karlu- 
šas. 

— Nėra, — atsako ji. 

— Kur jis? 

— Nežinau. 

— Gal jam pasakytumėte, kad noriu su juo pasišnekėti? Būsiu 
Pedro Zarkaus namuose ar Šv. Petro bažnyčioje. Pasakykite jam, 
kad ateitų kuo skubiau. Net jeigu gautų mus pažadinti. Ir pasakyki- 
te jam, kad jo atžvilgiu mes nesumanę nieko bloga. 

Ji linkteli. Mudu su kunigu tursename namo, atsisėdame kie- 
me. Kaltė, kad buvome palikti gyvi, smelkia mus abu it nemaloni 
melodija. Aš įsmunku į namus alyvinės lempos, atsinešu ją laukan, 
išvynioju savąjį piešinį vaikėzo, kuris bandė parduoti senjorai Ta- 
marai paskutiniąją Dėdės Hagadą. Pašviesdamas eskizą, klausiu 
Karlušą: 

— Ar esate anksčiau jį matęs? 

Šis pakelia piešinį sau prie pat veido. 

— Ne, — atsako. Kai atsiimu piešinį, jis viltingai paklausia: — Ar 
galiu čia pasilikti iki ryto? Nepajėgiu būti vienas. 

— Neturime kito pasirinkimo. Nevalia jums artintis prie savojo 
būsto ar Šv. Petro bažnyčios. Kažkoks pakalikas, šviesiaplaukis šiau- 
rietis, atsiųstas nužudyti Djegų. Jis gali tykoti ir jūsų. 


— Manęs?! — Kunigas krūpteli, ir tingios jo akys išsiplečia, 
lyg būtų prarijęs nuodų. — Tuomet galimas daiktas šitai paaiški- 
na... — Jis išsitraukia iš po pelerinos primenančią vaikišką žaislą 


veleno skiautę su kampuose pririštais tarsi tzitzit gijų kuokštais. 

— Skaityk, — paduodamas taria jis. 

Miniatiūriniais hebrajiškais ženklais, kiekviena raide ne didesne 
už skruzdę primityviai pavaizduota žmogaus figūra. Pasitelktas sa- 
votiškas hebrajų ir portugalų kalbų mišinys, o žodžiai paimti iš Jobo 
knygos: „Juk jis palieka savo kiaušinius žemėje, leidžia smiltims 
juos šildyti. Užmiršta, kad koja gali juos sumindžioti ar laukinis 
žvėris sutrypti". 

— Kada jį gavote? — klausiu aš. 

— Praeitą penktadienį. Radau pakištą po mano būsto durimis. Iš 
pradžių pamaniau, kad nuo tavo dėdės. Tariau sau, bando įbauginti, 
kad gautų norimą knygą. — Karlušas nusišypso ir priduria: — Pas- 
kiau pagalvojau, kad galbūt tai palikai tu. 

Aš užverčiu akis. 

— O dabar, kai jūsų klaidžiojusios mintys sugrįžo namo ilsė- 
tis 2 

— Dabar nežinau. Bet jeigu kas nors nužudė tavo dėdę ir dabar 
nori nužudyti mane... Galbūt šis talismanas nuo jo. Galbūt knyga, 
kuri pas mane, turi kažką bendra su tavo dėdės mirtimi! Galbūt ji 
vertingesnė, nei mes manome. 

— Galite atnešti ją manė 

— Ne. Ji mano būste. O šiaurietis... Beri, tai buvo paskutinis 
mano judaizmo puslapis. Aš ją pasilikau, nes privalėjau taip pasi- 

elgti. Tavo dėdė reikalavo, kad neišsaugočiau nieko iš to, kuo 
buvau. 

— Viskas gerai, Karlušai. Bet ar nė kiek nenutuokiate, kodėl ji 
galėtų būti tokia vertinga? 

Jis papurto galvą. 

— Yra kitų išlikusių egzempliorių. Nepasakytum, kad ji vieninte- 
lė. 

— Ar jos paraštėse yra pastabų? 

— Nieko. Galimas daiktas slapčia gabenęs su tavo dėdė knygas 
žmogus paprasčiausiai norėjo pasilaikyti ją pačiam sau, o ne palikti 
šaliai. 

— Tai neatrodo tikėtina. Po to, kai išvežė per sieną šimtą ar 
daugiau vertingų kūrinių, nematyti logiškos priežasties, kodėl slap- 
tasis gabentojas vien dėl jūsų turėtų atsigręžti prieš Dėdę ran- 
kraščio. Ir ne tik tai. Genizoje buvo keletas vertingų rankraščių, 
kurių žudikas nelietė, ir tik išsinešė Dėdės Hagadą. — Paimu 
apžiūrėti talismaną ir pamatau, kad žodis „smiltys“, areia, para- 
šytas netaisiklingai. — Šitai buvo padaryta paskubom, galbūt slap- 
čia, — pastebiu. — Kažkieno, ne visiškai išmanančio Torą. Ir 
faktiškai ne itin patyrusio perrašinėtojo. Nors rašalas labai geras. 
Pasakyčiau — perrašinėtojo mėgėjo, kuriam prieinamas pats ge- 
riausias. Be abejo, dešiniarankio, sprendžiant iš raidžių pokrypio. 
O dėl gijų... — pauostau jas, perbraukiu pirštais siūlelius. — Spė- 
čiau, gan senos. Kvepia kedru. Matyt, laikyta skrynioje. Jeigu 
norime sužinoti daugiau, mums prireiks Farido pagalbos. Galbūt 
netgi rašalas turi būdingą kvapą. — Pažvelgiu į Karlušą. — Kaž- 
kas, pagaminęs šį talismaną, nori jus įbauginti. Bet jeigu būtų 
norėjęs nužudyti, nebūtų varginęsis ir siuntęs tokį perspėjimą. 
Galiu jį pasilaikytiė 

Kunigas linkteli. 

— Tik pašalink jį kuo toliau nuo manęs. — Staiga jis atlošia 
galvą ir nusižiovauja: — Kartais pagalvoju, kad galėčiau išmiegoti 
šimtmetį ar netgi du. 

— Klausykite, Karlušai, galite užimti mano lovą. Pasiimkite iš 
komodos dar vieną apklotą. 

— Bus gerai ir kieme. 

— Jūsų kančios nieko nesugrąžins. 

— Beri, man reikia matyti dangų, žvaigždes. Leisk man čia pasė- 
dėti. Užmigsiu, kai Dievas suteiks man malonę. 

Bejėgiškai gūžtelėjęs, palinkiu jam gero miego. Pakeliui į rūsį 
pastebiu motiną, stovinčią savo miegamajame — šešėlį, palinkusį 
viršum Farido. Nueinu prie jos, aptinku spaudžiančią prie krūtinės 
magreifah, mitinės dešimtskylės fleitos pavidalo veleno talismaną. 
Stebeilijame vienas į kitą be žodžių. Lyg susitarę, abu nukreipiame 
žvilgsnius į Faridą. Dabar jis alsuoja lengvai, tartum grįžtų mūsų 
pasaulin. Nejau įvykę mainai? Faridas už Judą? Ar todėl motina 
negali atitraukti nuo jo akių? 

Sukuždu jai: 

— Dėkui, kad užleidai jam savo lovą ir budėjai prie jo. 

Ji paima mano ranką, spūsteli. Nuo jos sklinda drignių kvapas. 
Mieguistu balsu prataria: 

— O, kad jis būtų vienas iš mūsų. 

— Dabar tai nesvarbu, — atsakau. 

— Klysti, Berekijau. Svarbiau negu bet kada. 

Mudu tartum skirtingų rasių atstovai. Pabučiuoju ją į kaklą, nu- 
šlepsiu rūsin. Tačiau Dėdės laiškuose maža, kas man teiktų vilties. 
Tik dvejetas jų įdomesni, abu nuo to paties žmogaus. Pirmas datuo- 
tas šių metų Šebato trečiąja ir parašytas arabiškai. Dėdė, matyt, jį 
gavo prieš pat savo mirtį. Pasirašyta įmantriu menoros pavidalo braižu. 
Kiek man pavyksta suprasti, — mat vyresnioji kabalistų karta mėgs- 
ta trikdyti eilinį skaitytoją — siuntėjo vardas Tu Bisvat. Aišku, tai tik 
slapyvardis, nes Tu Bisvat — žydų šventė, kurią mūsų mistikai sieja 
su Gyvybės medžiu ir tam tikromis atgailomis, atliekamomis čionai 
ir Dievo viešpatystėje. 

Deja, mano arabų kalbos mokėjimas apgailėtinai skurdus, kad 
pajėgčiau suprasti įmantrų siuntėjo stilių. Tačiau nėra jokių abe- 

jonių, jog bent vieną sykį užsimenama apie Dėdės jam siųstą sa- 
fira. 

Antras laiškas datuotas beveik lygiai prieš metus, taip pat parašy- 
tas arabiškai. Jeigu būčiau mygiamas išversti, pasakyčiau, kad Dėdė 
vedė derybas, ketindamas pirkti „plyteles, dekoruojančias saulėly- 
džio centrą". 

Man prireiks Farido pagalbos abiejų laiškų rangytiems arabiško 
kodo vijokliams išpainioti. 

Prieš uždarydamas genizą, darsyk peržiūriu visus laiškus, šįsyk 
palygindamas braižą su esančiuoju Karlušo talismane. Nerandu nė 
vieno, kuris atitiktų. Užlipęs viršun, aptinku Faridą skaniai knar- 
kiantį. Jo kakta nebe karšta. Nors ir maga, jo nepažadinu: tai pirmas 
sveikas jo miegas per pastarąsias dienas. Atsisėdu virtuvėje palauk- 
ti, kol jisai sujudės, Tu Bisvat laiškai saugiai paslėpti mano kapše. 
Ant smilkstančių mūsų krosnies žarijų užmetu kelis žiupsnius cina- 
mono. Į orą nelyginant šaudančios žvaigždės pliūpteli raudonų ki- 
birkščių adatėlės. Susivokiu esąs visas purvinas nuo dulkių ir suo- 
džių, tačiau iš manęs sklindantis drėgnas dvokas malonus. Lyg tai 
būtų žydiškas kvapas. Lyg aš būčiau sutikęs amžinai pasinerti siel- 
varte, lyg kerštas — kai tik surasiu Dėdės žudiką — sustiprintų šį 
muskuso kvapą ir padarytų jį dievišku. 


Pabundu anksti penktadienio rytą prie virtuvės stalo nuo sūroko 
jūros vandens kvapo — didelės sūdytos menkės atraižos mirksta 
puode vandens man prie galvos. Gaidžiai skelbia aušrą. Sinfa ir tė- 
vas Karlušas ruošia verbenos arbatą. 

Septintoji Perėjimo diena, ir jai baigiantis stos paskutinis švenčių 
vakaras. Baimė, kad laikas, per kurį turiu sugauti žudiką, baigiasi, 
visiškai mane išbudina. 

Linksmu veidu Sinfa atremia mano žvilgsnį: 

— Motina sako, kad žmogus gali gyventi kaip karalius vien men- 
ke ir kiaušiniais, — paaiškina. Maldaujančiomis akimis prašo pa- 
tvirtinti jos išgalvotąją laimę. 

Tačiau mane slegia jausmas, kad esu įkliuvęs į spąstus. Namai — 
kalėjimas; Sinfa ir tėvas Karlušas vargu ar gali būti išlikimo prana- 
šai. Pašokęs klausiu: 

— Rabis Loza nebuvo atėjęs? 

— Dar ne. 

— O kaip Faridas? 

— Tebeknarkia. 

— Jam jau gana miegoti! Reikia pažadinti. — Kai pašoku eiti, 
Sinfa puola prie manęs ir priglunda savo šiluma man prie krūti- 
nės. 

— Prašau, neišeik vėl! Kažkas baisaus tau nutiks šiandien, aš 
žinau! 

Turėčiau būti sujaudintas, tačiau tik noriu, kad mergaitė pasi- 
trauktų nuo manęs. Nuvedu ją atgal prie krosnies. 

— Nieko man nenutiks, — sukuždu. — Pažadu tau, niekad nebe- 
leisiu nė vienam „senajam krikščioniui“ manęs nuskriausti. 

Iš sukritusio sesės veido matau, kad storas netikėjimo sluoks- 
nis, saugojęs ją nuo sielvarto, nuplėštas. Paimu ją už rankos ir 
kartu su tėvu Karlušu įtraukiu į rytmečio maldas. Po jų kunigas 
taria: 

— Grįžtu prie San Domingušo darsyk pasiteirauti apie Judą. 

— Liaukitės, Karlušai, — patariu jam. — jeigu berniukas tebegy- 
vas, surasime jį. Jie nieko jums nepasakys. Jų akimis jis tik dar 
vienas žydiškas dūmelis. 

— Ne, turiu eiti. 

— Tai nesaugu. Šiaurietis gali stovėti lauke ir tykoti jūsų. 

— Jis lauks manęs prie namų. O aš išsmuksiu pro krautuvėlę 
Šventyklos gatvėn ir patrauksiu paupiu žemyn. Nieko neatsitiks. — 
Karlušas krypteli į mane, lyg lauktų, kad jam pritarčiau. 

Atrodo, kunigas galiausiai patyrė narsumo palaimą. 

— Gerai, — linkteliu. 

Kunigas nusilenkia ir išslenka. 

Likęs vienas su Sinfa tariu: 

— Leisk man pabūti minutėlę su Faridu, paskiau sugrįšiu pas 
tave. 

Jos veidas parausta ir išbrinksta. Spigina į mane pasiruošus pra- 
virkti. Ištiesiu ranką, bet ji atsiplėšia nuo manęs ir išbėga pro virtu- 
vės duris. 

Faridas tebemiega, bet spalva pagyvinusi jam veidą. Jo rankų ir 
kojų oda elastinga, šilta. Motinos talismanai kybo virš vaikino gal- 
vos lyg savotiškai patvirtinantys jį pasveikus. Suprantu, kad angelai 
pasitraukė, ir dėkingumo pilnatvė pakyla drėgme man į akis, stumia 
prie lango išsakyti padėką Dievui. Belus pastatytomis ausimis žvel- 
gia per senjoros Fajamos namų sieną, tvirtai pasirėmęs vienintele 
priekine koja. „Palaiminti vyrai ir moterys, vaikai ir šunys, — mąs- 
tau. — Kai pasaulyje tiek grožio, ar iš tikrųjų taip jau svarbu, jog 
esama nuosavo Dievo? Nejau mums negana to, ką turime?" Žvilgte- 
liu žemyn ir išvystu vis dar tebegulintį gatvėje Nazarėną, kurį Karlu- 
šas nuplėšė nuo kryžiaus. Ir figūrėlė, ir aš — abudu nutaikę klausi- 
mus į neįžvelgiamą ateitį. Faridas pabunda, dusyk bilsteli į lovos 
rėmą, kad atkreiptų mano dėmesį. 

— Neturi žinių nuo Samiro? — ženklais klausia. 

— Jokių. Man labai gaila. Minutėlę... — Pasiimu iš savo kamba- 
rio jo tėvo sandalus, atsiklaupiu prie bičiulio ir paduodu juos jam. 
Gestais parodau: 

— Nemaniau, kad būtų buvę gerai anksčiau tau juos parodyti, 
kai tu buvai toks... Žmogus mečetėje pasakė, kad tavo tėvas riau- 
šėms prasidėjus taip skubėjo išeiti, jog jas užmiršo. 

Faridas sugniaužia sandalus, ir jo akys kietai užsimerkia. Pirštai 
slenka raišteliais, jis pašniukštinėja jų odą. Užuodęs Samiro kvapą, 
patempia lūpas, jo veidas tartum atsiveria. Sprandas įsitempia kils- 
teldamas galvą aukštyn, Dievo rūsčio teismo link. Jisai suvaitoja. 
Suimu abi jo rankas ir savo meilės stiprybe stengiuos išvaduoti jį iš 
kančios. 

Pamažu Farido sielvarto bangos apmalšta į tylią tėkmę. Jis pasi- 
remia alkūne ir paklode nusišluosto ašaras, o aš gestais tik parodau: 


267 


— Man gaila. 

Jis linkteli ir marškinių rankovėn išsišnirpščia nosį. 

Atsisėdu šalia jo, toliau kalbu gestais: 

— Tau buvo dizenterija. Per visą tą sumaištį mažne pražiopsojau 
diagnozę. Turbūt nuo tų ryžių, kurių pakeliui nusipirkai, kai pirma- 
dienį grįžome Lisabonon. 

Padėkos ženklan jis perbraukia delnu sau per lūpas, paskiau iš- 
skleidžia jį ore, dėkodamas Alachui už mielaširdingumą. Jo judesiai 
užtikrinti, persmelkti atgauto tikėjimo. Pavydas dėl jo kliauties ge- 
radariu Dievu pakelia mane ant kojų. 

— Kuri šiandien diena? — klausia. 


— Penktadienis. 
— Jau artinasi šabas. — Jis palinguoja galvą ir giliai atsidūsta, 
tartum telkdamas ilgai snaudusias savojo kūno išgales. — Ką dar 


sužinojai apie Dėdės žudiką? 

Paaiškinu, paskiau parodau jam savo nupieštą skarmalių, mėgi- 
nusį parduoti Dėdės Hagadą, galiausiai paduodu laiškus nuo Tu 
Bisvat. 

— Jau kai ką turime, — ženklais sako jis, permetęs akimis pir- 
mąjį laišką ir ritmingai, lengvai perskaito jame esančias svarbias 
žinias: „Seniai jau norėjau jums parašyti, pone Abrahamai, vilda- 
masis, kad atkeliaus daugiau safira. Bet kai pastaruoju metu nieko 
nesulaukiau, imu stebėtis. Gal kas nors nutiko mūsų Zerubabeliui 
Ar galbūt jūs susirgote. Prašau atsiųskite man žinutę. Aš pradedu 
nerimauti". 

Būna akimirkų, kai miniatiūriškas rankraščio pasaulis tampa rea- 
lus, kai pranašo rankų apybrėžos ar kibirkštėlė herojės akyse vėl 
sužėri amžinoje esamybėje, kokia yra Tora. Panašus sustojusio laiko 
jausmas apima mane dabar, priverčia pažvelgti savo vidun. Priešais 
mane vyniojasi kelias. Jis veda iš Lisabonos per Ispaniją ir Italiją į 
Rytus. Juo žingsniuoja Dėdė ir su džiugia dovanotojo šypsena lūpo- 
se nešasi savo numylėtuosius rankraščius. 

Tokie vaizdiniai apninka mane, nes šis laiškas, regis, aiškiai pa- 

sako, kad mano mokytojo slapčia gabenamų knygų kelias vedė į 
Konstantinopolį. Ir kad jo bendrininkas Turkijos sostinėje, Tu Bis- 
vat, negavo numatytųjų siuntų, nerimavo, ar Dėdei kas nors nenuti- 
ko. Ši informacija, matyt, perspėjo jį apie galimybę, kad vieno ar 
daugiau iš savo kurjerių yra išdavinėjamas. Galimas daiktas, mano 
mokytojas su niekuo nesidalijo šia informacija, kol tikrai neįsitikino 
nusikaltėlio asmens tapatybe. O tuo tarpu jis nuėjo pasimatyti su 
domu Migeliu Ribeiru ir pabandyti užverbuoti naują bendrininką, 
kuris palyginti nesunkiai galėtų gabenti knygas per Portugalijos sie- 
nas. Kai didikas atsisakė prisijungti, Dėdė parašė Samsonui Tižolui, 
kuris savojo vyno verslo dėka irgi būtų galėjęs gauti leidimą kelio- 
nėms užsienin. 

O dėl Zerubabelio, tai šis, aišku, Ezdros knygos personažas. Kaip 
tik jam vadovaujant prie Persijos karaliaus Darijaus valdžios buvo 
atstatyta Saliamono šventykla. 

Bet kas jis toks šiame kontekste? Kodinis vardas žmogaus, pri- 
statančio Dėdės slapčia išgabentas knygas Konstantinopolinė 

Antrajame laiške nuo Tu Bisvat autorius užsimena apie zulecha, 
plyteles, kurias sutinka Dėdei nupirkti Konstantinopolyje. 

— Nesuprantu, — pasakiau Faridui. 

Šis ženklais atsako: 

— Šiame kontekste, manau, tai užslėpta nuoroda į statybinį blo- 
ką namui. Tavo dėdė galbūt vedė derybas, ketindamas nusipirkti 
namą europinėje Bosforo pusėje — saulėlydinėje Konstantinopolio 
dalyje. 


Penkioliktas skyrius 


Faridui ženklais rodau: 

— Taigi Dėdė visąlaik ketino išvykti, prieš pasakydamas mums 
apie Konstantinopolį laukė, iki pasibaigs derybos. Bizantija, Įsivaiz- 
duoji... Islamo šalis. Jeigu tik jis būtų pasidalijęs šia informacija su 

manimi, neabejoju, mes visi būtume sunkiau dirbę, kad sutaupytu- 
me pinigų. Bet rasi jis bijojo, jog bus nutvertas ir šitaip išstatys 
pavojun mus... 

Manąją nuostabos gestų kaskadą nutraukia teta Estera, pašauk- 
dama mane iš virtuvės. 

— Dieve mano, siela jai sugrįžo į kūną! — sukuždu. 

Jis perskaito man iš lūpų, karštai gestikuliuoja: 

— Eik pas ją! Galbūt esi jai reikalingas, kad galutinai sugrąžin- 
tum mūsų pasaulin. 

Įbėgu virtuvėn ir išvystu, kad mano teta ne viena. Laiko priešais 
save Sinfą, prisidengusi ja it gyvu skydu. Tuoj pat už šios stovi senis, 
liesas ir aukštas, labai blyškaus veido, dygiais žilais plaukais ir veš- 
liais, vikšrus primenančiais antakiais. Tartum Žmogus iš sniego. Es- 
teros akys rimtai seka mane. 

— (Gal prisimeni Afonsų Verdinjų, — sako ji. — Jis priklausė 
Dėdės svarstovų kuopelei. 

O Sinistro, žmogumi iš kairės, mes vadindavome jį su tam tikru 
dvilypiu jausmu. Tai buvo dviprasmybė, pasiskolinta iš italų kalbos, 
su nuoroda į domo Afonsaus kairiarankiškumą. Dėdė mėgo jį kaip 
keistenybę, sakydavo, kad šisai skaito Torą, lyg toji būtų sustingdy- 
ta žuvų klijuose — dėl atkaklaus asketizmo, kuriuo užsikrėtė studi- 
juodamas su sufijais Persijoje. Tad kurlink visa tai pakrypo? Dabar, 
kai žinau asmens tapatybę, jis atrodo netgi senesnis ir labiau suvy- 
tęs, tarsi būtų buvęs badintas ir temptas patalpoje, į kurią neprasi- 
skverbia šviesa. Geltonuojančios prakaito dėmės suglamžytų marš- 
kinių pažastyse. Per ranką permestas varganas juodas apsiaustas su 
nušiurusiu mėlynu šilkiniu pamušalu. Kai mudviejų akys susitinka, 
jo lūpos iš nepatogumo persikreipia. Nė vienas iš mudviejų neskuba 
pirmas pasisveikinti. 

— Prisimeni jį, tiesa? — mygia Estera. — Buvai dar tik berniu- 
kas, kai... 

— Prisimenu, — trumpai atsakau. Tuojau pat užgriūsiančios ne- 
laimės nuojauta stingdo mane tartum į kristalą. 

— Berekijau, kurį laiką aš pabūsiu su Afonsumi, — toliau kalba 
ji, lėtai ir švelniai. — Jis atvažiavo čionais, kai Žinia apie riaušes 
pasiekė Tomarą. Išsinuomojo kambarius senjoro Duartės smuklėje 
šalia Rezos namų. Mudu būsime ten. Būk geras, pasakyk savo moti- 
nai. Nenorėjau jos žadinti. Bet jeigu jai manęs prireiks, tegul ateina 
ten. 

— Nieko nesuprantu, — pratariu. 

Mano teta siekia rankomis sau prie smilkinių, patrina juos, tar- 
tum stengdamasi sutelkti besiblaškančias mintis. Sinfa pasisuka pa- 
žvelgti į ją, paskiau išlekia iš namų. Tuščiai Estera šaukia ją pavy- 
mui. 

Afonsaus veide atsispindi švelni užuojauta, kai persiškai kažką 
šnabžda Esterai. Globėjiška ranka apgobia jos pečius, prisitraukia 
prie savęs. O man sausai taria: 

— Tik duok savo tetai dar kiek laiko. Pasistenk suprasti, kad 
kelionė kur kas sudėtingesnė, nei tu kadaise manei. 

Jis išsiveda Esterą kieman. Susiglaudę juodu išnyksta pro varte- 
lius. Pavydas, tirštas ir karštas it derva, užplūsta man krūtinę; žiauru 
žinoti, kad beveik visiškas pašalietis sugebėjo atgaivinti mano tetą, 
kai aš pats nieko nepajėgiau padaryti. 

Ir kad ji paliktų saviškius tokiu metu — tiesiog neįtikėtina! 

Domas Afonsus... Ar jo pasirodymas viską keičia? Gal jis įpainio- 
tas į Dėdės nužudymą, jo knygų gabenimą? Betgi jis išvyko iš Lisa- 
bonos prieš prievartinį atvertimą, gerokai anksčiau, nei mano moky- 
tojas ir mano tėvas iškasė genizą. 

Absurdiškas nusivylimas įsiskverbia mano širdin, sukeltas suvo- 
kimo, kad gyvenimas — ne knyga, neturi paraštėse pastabų, paaiš- 
kinančių sunkius įvykius. Jeigu taip būtų, domas Afonsus būtų likęs 
sėdėti prie savo židinio Tomare. Atvykęs jis tik sukomplikuoja tai, 
kas ir šiaip jau slysta man iš rankų. 

Girdžiu savo dėdę tariant: „Mielasis Berekijau, gyvenimas mums 
atveria daugybę kelių, kurie niekur neveda, daugybę durų, už kurių 
stati tuštuma, daugybę laiptų, kurie kyla prie užrakintų vartų". Ir aš 

prisimenu, kaip jis man pasakodavo, kad visas gyvenimas — tai 
kelionė šabo link. „Net jeigu taip yra, — svarstau aš, — tuomet 
bemaž visi iš mūsų pasirenka labiausiai aplinkinius kelius, stengda- 
miesi tenai patekti." 

Nudūlinu atgal pas Faridą. 

— Žmonės labai keisti sutvėrimai, — pakomentuoju. 

— Kodėl? Kas atsitiko? 

Kai paaiškinu, jis klausia ženklais: 

— Tai tu nežinai? 

— Nežinau ko? 

— Kad anksčiau jie buvo meilužiai. Samiras man pasakojo. 

— Tu išprotėjai! Afonsus ir... 

— Visa tai baigėsi prieš daugelį metų. Ddbar nieko nebereiškia. 

Jo žodžiai pernelyg paprasti, kad pajėgčiau suprasti. Grindys 
sudrėgsta, slysta iš po manęs it plūstantys potvynio vandenys. Ges- 
tikuliuojančios Farido rankos sulaiko mane besisukančiame pa- 
saulyje. 

Galų gale ar Estera negalėjo prisidėti pie Dėdės nužudymo? 
Galbūt probėgšmom ji atskleidė domui Afonsui mūsų genizos pa- 
slaptį. Šis galėjo veikti savarankiškai, skatinamas savo tebesitę- 
siančios aistros jai. 

Faridas atspėja mano mintis, parodo ženklais: 

— Kortų namelis ant pasvirusio stalo per smėlio audrą. 

— Ne, jeigu ji nežinojo, ką rezga domas Afonsus. Galbūt jis nu- 
slėpė nuo jos savo klastą. Netgi dabar Estera neįtaria, kad žmogus, 
teikiantis jai paguodą — jos vyro žudikas! 

— Bet iš Tu Bisvat laiško mes žinome, kad labai panašu, jog čia 
įsipainiojąs vienas iš Dėdės slaptųjų gabentojų. Nebent galėtumei 
patikėti, kad Afonsus buvo vienas iš jų... Kad jis buvo Zerubabelis. 

Kurį laiką mudu su Faridu sėdime vis gilėjančioje tyloje; aš vis 
dar priblokštas, kad Estera taip staigiai išėjo. Kartkartėmis bičiulis 
rodo man ženklus, bet aš nekreipiu dėmesio, iki šisai sugriebia ma- 
ne už rankos. 

— Kažkas keistos eisenos įžengė į namus, — gestais praneša 
jis. — Juntu virpesius. 

Staiga kažkoks žmogus iš virtuvės pašaukia mane vardu. Aš puo- 
lu ten. Ant slenksčio stovi „negyvasis“ svarstovas Simonas Eanišas, 
sunkiai remdamasis ant ramentų, užsimetęs ant pečių nudėvėtą juo- 
do velveto mantiją. Jis nesiskutęs ir nesiprausęs, o kaktos viduryje 
didžiulis šašas — nelyginant sužalota akis. Kartu su juo Sinfa, apka- 
binusi it kokį pamestinuką. 

Glostydamas pirštinėta ranka jai plaukus, jis užjaučiamai linkteli 
man: 

— Berekijau, girdėjau apie poną Abrahamą. 

Nejučia žvilgteliu į jo pėdas, kad įsitikinčiau, jog šios yra žŽmo- 
gaus. 

— Tai jūs gyvas, — nusistebiu. 

Jis palinguoja galvą ir nusišypso — keista šypsena, pernelyg pla- 
čia, tartum jo lūpas temptų į šalis lėlininkas, traukantis nematomas 
virveles. 

Stiprus suvokimas, jog abu išlikome gyvi, mudu sujungia, ir aš 
žingteliu prie Simono. Tačiau jo pirštinės! Tos, kuria apmauta deši- 
nė ranka, nugarėlė perplėšta. Gal šilkinis siūlas, rastas po Dėdės 
nykščio nagu iš tiesų buvo... Atsargiai... prilaikau save. O Simonas 
veide nutaiso dar vieną šypsenos karikatūrą. 

— Jums viskas gerai? — klausiu. — Kas atsitiko? Jūsų namų 
šeimininkas sakė... 

— Viskas kuo puikiausia, — linkteli. — Liepiau visiems, kurie 
manęs teirausis, sakyti jog esu negyvas. Tuo tarpu taip atrodė sau- 
giau. Paskiau pabėgau iš Lisabonos. Vos ką tik sugrįžau. 

„Dieve brangus, — pagalvoju, — nejau ir Judas prisikels iš miru- 
siųjų? Ar to tikėtis pernelyg daugė" 

Kelissyk mandagiai nusilenkdamas, Simonas paima suplėkusį ma- 
cą, kurį jam pasiūlau. 

— Dėdė ne vienintelis svarstovas, kuris mirė, — pranešu jam. — 
Taip pat ir Samsonas. 

— Žinau. Lankėsi pas mane krautuvėlėje. Pasakiau jam, kad pa- 
siliktų, slėptųsi kartu su manimi. Bet jis norėjo sugrįžti pas Raną ir 
judviejų kūdikį. Buvo sučiuptas nenuėjęs nė penkiasdešimties žingsnių 
nuo mano durų... neturėjo jokių galimybių išsigelbėti, kai tų krikš- 
čionių riaušininkų pilna visur. 

Atrodo, kad mano kūnas kažkur toli. Noriu paspęsti Simonui 
spąstus, bet iš mano lūpų išsiveržia vien tiesa. 

— Djegui ir tėvui Karlušui pavyko išsigelbėti. O dabar vėl Lisa- 
bonoje ir Afonsus Verdinjus. 

Simonas linkteli, probėgšmais šypteli, lyg būtų manęs nenugir- 
dęs ir tik stengtųsi pasirodyti mandagus. Mudu atsisėdame vienas 
prieš kitą. Sinfa murma sau po nosimi apie laukiančią namų ruošą, 
idant aš manyčiau, jog ji nesiklauso mūsų pokalbio. Nepatenkintas 
mano žvilgsnis priverčia ją iššokti kieman. 

Simono veide prasiveria įsitempusi šypsena — lyg būtų nutapyta 
netalentingo iliuminatoriaus. 

— Kas nors juokinga? — klausiu. 

— Ne. 

Parodau jam į kaktą. 

— Jūs sužeistas. Kas jums smogė? 

Simonas pasičiupinėja šašą ir papasakoja, kaip jis esą užkliuvęs 
už vežimaičio, kai slapstėsi plunksnų dailintojo dirbtuvėlėje, nusi- 
juokia ir parodo dar nuobrozdų sau ant kelio. Paskiau papasakoja 
nevykusį anekdotą apie kvailą šunį, kaip tas kartą bandė nusisiusio- 

Kai kalba pagaliau nuščiūva ir įsiviešpatauja tyla, jo akys nervingai 
laksto po virtuvę. 

Savo bėdoje jis nusprendžia tapti dvaro juokdariu pas tironą 
Dievą. 

— Mums pasibaigė vynas, — sakau jam. — Bet gal norėtumėte 
vynuogių degtinės? Turime užsilikusių šiek tiek smilkalų iš Gojos, 
kurie galėtų... 

— Ne, ne. Man viskas gerai. 

Virtuvėn įslenka Faridas, prisėda greta manęs. Jis atsiliepia į Si- 
mono šypseną nedrąsiai, klausiamai krypteldamas. Kai į tai neatsa- 
koma, bičiulis gestais man parodo: 

— Jis nelyginant skurstantis jazminas, beprotiškai pražystantis 
prieš nudžiūstant. 

Labiau už viską trokšdamas išblaškyti jo apsimestinį linksmu- 
mą, papasakoju Simonui apie savo motiną ir tetą Esterą, taip pat, 
kad dingę Judas ir Samiras. Jis linkteli, lyg jau anksčiau būtų 
girdėjęs manąsias istorijas. Norėdamas pažiūrėti, kaip jisai surea- 
guos, sakau: 

— Aptikau šalia Dėdės kūno rožinio karoliuką. Esu linkęs many- 
ti, kad mano dėdę nužudė tėvas Karlušas. 

— Karlušas? Tačiau kokią tikėtiną dingstį galėjo jis turėti, kad 
nužudytų poną Abrahamą? — klausia jis. 

— Juodu ginčijosi dėl rankraščio, kurio kunigas nenorėjo per- 
leisti Dėdei, — atsakau. 

Simonas šypsosi, tarsi man įsiteikdamas, voriškai žingsniuoja pirš- 
tais per stalą. 

— Na, ką pasakysiteė — piktai klausiu. 

— O ką man pasakyti? Manau, tai nesąmonė. Bet jeigu jums 
norisi kaip tik tuo tikėti, tuomet kas aš toks, kad išsklaidyčiau jūsų 
iliuzijas? Man jau gana bandyti ieškoti tiesos. Visai tinka iliuzijos. 
Mes visi turėtume jaustis laimingi su žydinčių melų sodu — šitaip 
kur kas lengviau gyventi. 

Sinfa vėl įžengia vidun. Susirango Faridui po pažastimi. 

— Neprivalėtumėte manęs klausytis. — Staiga Simonas atsidūs- 
ta. — Esu senas kvailys, visai nebeturiu drąsos. Tačiau, jeigu nori, 
vardan pono Abrahamo pamėginsiu žvilgtelti tiesai į akis. Nagi, pa- 
sakyk man, ar tu tiki, kad Dėdė buvo nužudytas kažkieno, kuris jį 
pažinojo... „naujojo krikščionio"? — Klausiamos jo akys bemaž spindi 
viltimi, lyg mirti nuo žydo rankos būtų geriau, nei kad Dėdę nužu- 
dytų koks nors Nazarėno sekėjas. 

— Labai tikėtina, — atsakau. Kai paaiškinu apie šoheto peilį ir 

pavogtus mineralus, Simonas prikanda lūpą. Jis reikšmingai žvilg- 
čioja į Sinfą, kol tampa aišku, ką turi galvoje. Paprašau mergaitės 
atnešti mūsų svečiui krautuvėlėje likusių vaisių. 

— Suprantu, — supurkščia ji. — Bet juk jis buvo ir mano 
dėdė! — Sužioruoja į mane. — Atnešiu vaisių, kad padėčiau Fari- 
dui greičiau pasveikti, o ne todėl, kad tu prašei! 

Siekiu jos rankos, bet sesė išsilenkia ir išbėga. 

— Nežinau, ką su ja daryti, — prisipažįstu. — Vieną minutę 
baiminasi dėl manęs, kitą... 

— Laikas tuo pasirūpins, — šypsosi Simonas. 

— Kalbate kaip domas Afonsus Verdinjus. 

Taip, kada jisai sugrįžo? 

Tik tik parvažiavo. Įdomu, tiesa? 

— Ką turi galvoje? Manai, jis irgi galėjo būti... 

— Visai įmanoma. 

— Papasakok man daugiau, kaip ponas Abrahamas iškeliavo iš 


šio pasaulio. 

Balsu, į kurį vis neleidžiu įsiskverbti jausmui, papasakoju Simo- 
nui, kaip aptikau Dėdę ir merginą, jų kūno padėtis, pjūvius kakluo- 
se. Klausydamasis jis šypsosi, bet lūpos virpa. Jo viduje vyksta jaus- 
mų kova. Staiga mane pertraukęs, jis primygtinai klausia: 

— O ant tavo dėdės nebuvo dar ko nors neįprasta? 

Mano širdis sutuksi kodą, reiškiantį žodžius um fio de seda, šilki- 
nis siūlas, bet aš tik paklausiu: 

— Pavyzdžiui? 

Simonas gūžteli, lyg atsižadėtų žodžių, kuriuos tuoj ištars. 

— Semente branca, — sukužda jis, pavartodamas kabalistinį ter- 
miną „baltoji sėkla" vyriškai sėklai įvardyti. 

— Iš kurjūs?.. — Iškelta jo ranka nutraukia mano klausimą. 

— Sevilijoje vienas žydų bendruomenės narys mane įskundė. 
Niekad nesužinojau, kas jis toks buvo. Aišku, inkvizitoriai to nepa- 
sako kaliniams. Aš atsižadėjau savo tikėjimo, bet jie vis tiek mane 
užrakino. Tos juodos žymės ant tavo dėdės kaklo — tai buvo su- 

mušimai. Esu matęs tokius anksčiau. Nuo korimo, smaugimo garo- 
ta' ar... — Šypsena dingsta, ir jis nuleidžia akis, paskiau nusišluos- 
to jas marškinių rankove. — Sėkla ištrykšta kaip kūniškas atsakas, 
kai suspaudžiamas kaklas ir kvėpuojamoji gerklė, — tęsia jis. — 
Ne kiekvienam. Tačiau pasitaiko. Aš turiu teoriją, kad, Dievui pri- 
siartinus gelbėti teisuoliškosios aukos, pakyla džiaugsmas. Įvyksta 
orgazmas. Galbūt netgi Dievas tą pat akimirką patiria orgazmą. 
Galbūt jūsų dėdė tai žinojo. Kad ir kaip ten būtų, kai pasitikdama 
skausmą plūsteli ekstazė, auka stoja prieš Kūrėją. Kaip Dievo var- 
dų mokovas, jūsų dėdė, žinoma, bemaž tučtuojau bus pasiekęs 
labai galingą orgazmą. 

— Sakote, kad pirma jis buvo pakartas. Tačiau tenai nebuvo jo- 
kios virvės, nei... 

— Arba uždusintas garota, netgi pasmaugtas virve arba ranko- 
mis. Ir... 

— Tai buvo rožinis, — pertraukiu. — Aš nemelavau, kai sakiau, 
kad aptikau karoliuką. 

— Ir paskiau tavasis šohetas perpjovė jam gerklę, — toliau dėsto 
Simonas. — Galbūt iš įpratimo. Arba kad būtų tikriau. Niekada ne- 
gali būti visiškai tikras, kai turi reikalą su tokio masto kabalistu. 
Esama būdų... 

Faridas ženklais parodo: 

— Ne bet kam jis būtų leidęs prisiartinti taip arti, kad galėtų 
pakenkti. Matyt, buvo atėjęs Zerubabelis, kad ir kas jis būtų. 

Norėdamas išlaikyti paslaptyje, jog į šią žmogžudystę galėjo būti 
įsivėlęs vienas iš Dėdės knygų gabentojų, pastarojo sakinio Simonui 
neišverčiu. Šis nusikvatoja vienu iškvėpimu. 

— Faridas turi galvoje žmogų tokį, kaip aš. 

Pataikūniška Simono nedrąsa visiškai dingo, užleisdama vietą šiai 
naujai jo asmenybei. 

— Taip, — linkteliu. — Kaip jūs. 


* Sraigtu suveržiamas lankas — žiauraus kankinimo, mirties bausmės (smaugi- 
mo) įrankis, viduramžiais vartotas Ispanijoje ir Portugalijoje. 

— Berekijau, nesirengiu gintis. Jūsų dėdė išpirko mane nuo krikš- 
čionių mirties. Aš veikiau pats būčiau nusižudęs, nei... 

— Ir vis dėlto, mes kai ką aptikome, kas galėtų priklausyti 
jums, — neleidžiu jam užbaigti. 

— Ką? 

— Duokite man vieną iš savo pirštinių, ir aš jums pasakysiu. 

Jis gūžteli tarsi nusileisdamas beprasmybei, nusitraukia perplėš- 
tąją ir paduoda man. Siekiu kišenėn ir išimu siūlą, kuris visai atitin- 
ka: tas pats juodas šilkas, nė kiek nesiskiria. 

— Buvo įstrigęs po vieno iš Dėdės pirštų nagu. Jis jūsų. 

Simonas apžiūri siūlą, paskiau pasiremdamas į stalą atsistoja, įsmei- 
gia į mane užjaučiamą žvilgsnį. 

— Gal ir tas pats — nesu žinovas. Bet jis galėjo būti paimtas iš 
mano parduotuvės, iš daugelio Mažosios Jaruzalės šilko krautuvė- 
lių. Bet, žinoma, tau įdomu, kaipgi mano pirštinė buvo perplėšta. 

Man linktelėjus, jis atsiliepia poetišku balsu: 

— Kai Žmogus bėgi viena koja, yra tikimybė parkristi. Krisdamas 
ant akmens, persiplėši pirštinę. Nuostabi medžiaga, šis kirminų au- 
dinys, tačiau tie, kurie audžia jį savo kokonams, nenumato žmonių 
kvailumo. 

Jisai siekia savo ramentų, įspraudžia odines jų pagalvėles sau po 
pažastimis. Gėda, kad persekioju žmogų, kurį mylėjo mano mokyto- 
jas, sumišusi su iškrypėlišku noru tęsti puolimą, kol išguisiu jam iš 
sielos pačią paskutiniąją galimybę patirti laimę. Tad tariu: 

— Simonai, dabar kaukių laikai. Ir aš nežinau, kas slypi po jūsiš- 
ke. Lygiai taip pat jūs nežinote, kas yra po maniške. Sprendžiant iš 
to, ką Žinau, žmogus, koks jūs esate iš tikrųjų, tapšnoja sau per 
nugarą, kad mane apkvailino. 

Jis šokteli pasitaisydamas ramentus. 

— Sena mano kaukė sudegė prieš daugelį metų lauže, kuris 
prarijo mano žmoną... O naujoji... Aš netgi nežinau, kaip ji atro- 
do. — Leisdamas suprasti, kad tebūnie, kas būna, jis apsimauna 
pirštinę. — Galbūt mes baisiai susikibome su tavo dėde, kai niekas 

nematė. Štai kokią išvadą padarytų inkvizitorius. Bet ar tu juo ta- 
pai? Žydas mistikas, pavirtęs inkvizitoriumi?! — Iš gerklės jam 
išsiveržia kartus juokas. — Juk nebūtum pirmasis, tiesa? Viskas 
įmanoma Ispanijoje ir Portugalijoje. Telaimina Dievas šias stebuk- 
lų šalis. 

Čia Simono ciniška nusivylusiojo gyvenimu gynyba ar žudiko 
veidmainystė? 

— Nežinote, kas Dėdei slapčia gabeno knygas? — klausiu. 

Simonas papurto galvą. 

— Ir nieko nejtariate? 

— Nieko. Išmokau negalvoti tam tikrų minčių. Iš teisybės, nieko 
negalvoti — tai ypatingas talentas, kurį žmogus įgyji Kastilijoje ir 
Andalūzijoje. Kada nors nuvyk ten ir pamatysi, kaip jis vertinamas 
tų gerųjų, neapykantos kupinų provincijų piliečių. 

Išvynioju prieš jį piešinį vaikėzo, bandžiusio parduoti senjorai 
Tamarai paskutiniąją mano mokytojo Hagadą. 

— Kada nors jį matėte? 

— Kažin, — atsako Simonas. 

— O Tu Bisvat? 

— Kas tai? 

— Ne „tai“. Konstantinopolyje esama žmogaus, kuris susirašinė- 
damas naudojasi tokiu slapyvardžiu... jis gaudavo Dėdės slapčia iš- 
gabentus rankraščius. 

— Konstantinopolyje turbūt šimtai kabalistų, — palingavęs galvą 
sako Simonas. Bet kuris iš jų galėtų būti tas Tu Bisvat. Ponas Abra- 
hamas sakė mums, kad nesirūpintume ta kita jo veikla. Mes gerbė- 
me jo norus. Kaip ir tu, brangusis Berekijau. 

Jis vėl nutaiso tą savo apgailėtiną šypsnį, ir man panyžta delnai 
skelti jam antausį. 

— O Hamanas? — šiurkščiai klausiu. 

— Kas dėl jo? 

— Ar Dėdė jums nepasakė, kieno veidą suteikė Hamanui savo 
paskutiniojoje Hagadoje? 

Simonas papurto galvą ir nuklibinkščiuoja su ramentais prie du- 
rų. Atsigręžia į mane, dengdamasis delnu akis. Juokdarys išnykęs; 
jo Žvilgsnis tuščias — kaip žmogaus, kurio viltys sugriautos. Reikšmin- 
gu balsu jisai sukužda: 

— Berekijau, atėjau tau kai ką pasakyti. Ispanų didikas, apsisto- 
jęs Estaušo rūmuose, teiraujasi mieste apie hebrajiškas knygas, o 
ypač — apie iliuminuotus rankraščius. Šabą prieš tavo dėdės mirtį 
kreipėsi į mane, kad parduočiau keletą. Nežinau, iš kur jis iškasė 
mano vardą. Nenorėjo pasakyti. Saugokis visų mūsų, jeigu taip nori. 
Bet ypač saugokis jo. Gali kilti didelė pagunda parduoti savo dėdės 
knygas ir šitaip pasidaryti pinigų kyšiams, kad galėtumėt ištrūkti iš 
Portugalijos. Bet aš nepasitikiu tuo žmogumi. 

— Ojo pavardė“ 

— Jis vadina save grafu, Almiros grafu — bet aš įtariu, jog tai 
grynas melas. 


Paaiškinu Simonui, jog tai žmogus, nuvežęs Djegų į ligoninę, 
kai šis buvo apmėtytas akmenimis, ir abu užsispiria eiti kartu su 
manimi pasikalbėti su juo. Žingsniuojame mes tylomis ir pamažu, 
kad Simonas paspėtų su ramentais. Visa, kas dabar likę iš žudy- 
nių — tai nuovokios krikščionių akys; įtarios, lyg žymėtų teritori- 
ją, jos leidžia mums suprasti, kad esame ne tokie kaip jie. Lyg 
patys to nežinotume. Paskiau jie pradeda šnabždėtis ir gręžia akis 
į šalį nuo mūsų, tarsi būtume gyvi negyvėliai. Lyg patys to irgi 
nežinotume. 

Įkypame rytmečio šešėlyje, kurį meta katedros bokštai dvyniai- 
varpinės, Faridas duoda man ženklą, kad mus seka kažkoks žmo- 
gus. 

— Nuo pat mūsų namų, — gestais sako jis. — Ir tai šiaurietis. 
Tačiau kol kas neatsisuk. 

Mes vėl paspartiname žingsnius ir pro Magdalietės bažnyčią 
nusileidžiame į Mažąją Jeruzalę. Čionais ne tiek einame, kiek 
laviruojame tarp džiūstančių šūdų kupetų, kurių į gatves primėtė 

krikščionys. Ant grindinio vingiuoja ir nyksta rudi ruožai — kraujo 
pėdsakai, palikti laužan velkamų žydų kūnų. Aplink spiečiais zu- 
ja musės, lenda mums į šnerves, ganosi ant mūsų akių. Tačiau 
mano mintys lieka prie sekančio paskui mus šiauriečio. Tartum 
nematoma virvė mudu surišusi tempia mane už pečių atgalios. 
Prie senojo mokyklos pastato paskersuoju už savęs. Mūsų perse- 
kiotojas žingsniuoja pro stumiamą vežimėlį, prikrautą džiovintos 
žuvies. Šviesiaplaukis milžinas, kurį mačiau laukiantį prie Dje- 
gaus būsto; nė kiek tuo neabejoju. 

Ar tai jis „Baltasis Maimonas su dviem burmomis“ dėl savo švie- 
saus gymio? 

Paimu Simoną už rankos, pasakau jam apie mūsų šiaurietišką 
šešėlį. 

— Veikiausiai jam reikia manęs, — samprotauju. — Aš galiu ką 
nors žinoti apie Dėdę... apie sąmokslą jį nužudyti. Jūs privalote atsi- 
skirti nuo manęs. 

Simonas nusišypso, parodydamas, kad sutinka; jam nebesinori 
kovoti su likimu. Bet Faridas ženklais sako: 

— Ar negeriau būtų jį pasitikti? Trise prieš vieną. 

Galva krypteliu į Simono ramentus. 

— Netikus mintis. Vienas aš sugebėsiu atsikratyti jo Mažosios 
Jeruzalės skersgatviuose. Jis ne čionykštis. Nesusivoks, kas kaip. 
Susitiksime prie Eštaušo rūmų. Palaukite manęs. 

Abu pritariamai linkteli ir toliau traukia Rosijaus link. Pasitikri- 
nęs, kad mūsų šnipas mane mato, atgręžiu jam nugarą, paskiau 
kertu pro nėriniuotų apsiuvų krautuvėles kadaise buvusios žydų li- 
goninės link. Vienu šuoliu išnykstu iš akių, priglusdamas „Dviejų 
brolių" smuklės durų kalkakmenio nišoje. Iš čia prasmuksiu šonine 
gatvele žemyn atgalios į Rua da Ferraria, Kalvių gatvę. 

Kol spraudžiuosi durų nišon, kelios kremiškai baltos peteliškės 
nuplazdena ant šviežių arklio išmatų. 

Staiga šiaurietis sustoja priešais sankryžoje. Nusiėmęs skrybėlę, 
dairosi manęs. Jis aukštų išsišovusių skruostikaulių ir klastingų 

akių. Nubraukia sau nuo kaktos riebaluotų plaukų garbanas ir vėl 
užsideda skrybėlę. Bet pirmas jo žingsnis ne toks, kokio tikėjausi. 
Patraukia tolyn nuo manęs Farido ir Simono link. 

Padaryta klaida persmelkia mane šalčiu. Sėlinu priekin tyliai 
kaip katė. Tačiau šis šiaurietis atsisuka per petį tiesiai į mane, lyg 
būtų apdovanotas burtininko galiomis. Pažvelgia ryžtingomis aki- 
mis, paskiau leidžiasi bėgti. Skuodžiu paskui jį. Skrybėlė nukrenta 
jam nuo galvos. Jis kažką išsitraukia iš po apsiausto ir kumštyje 
blyksteli šviesa. Faridas irgi pajuto pavojų. Šimtą žingsnių toliau 
gatve jis pašėlusiai mosikuoja Simonui. Jie skliaudžia pro Mažo- 
sios Jeruzalės šiaurinius vartus, pro šešėlį, metamą Sao Nicolau“ 
bažnyčios kupolo. Šokčiojantys Simono žingsniai nerangūs, bevil- 
tiški. 

— Simonai, bėk! — surinku. Tačiau veltui. Jis pasisuka, išmeta 
iš rankos ramentą. Viską matau, lyg laikas būtų klampus medus: 
Simonas išsižioja, kai šiaurietis neria į jį; netekęs paskutinės atra- 
mos, jo kūnas trenkiasi į sieną. Faridas priklaupia prie jo, o švie- 
siaplaukis galvažudys nulekia tolyn besiplaikstančiu iš paskos ap- 
siaustu. 


Šešioliktas skyrius 


Simonas nepajėgia kalbėti. 

Arba galbūt to jau nebereikia. Jis guli ant Farido rankų ir akimis 
atsisveikina su šiuo pasauliu. 

Įsmeigtas tarp šonkaulių stiletas juodmedžio rankena atskiria jo 
kūną nuo sielos. 

Faridui ženklais parodau: 

— Dar vienas, kuris neišgyvens, kad pamatytų šį šabo vakarą. 

Pirštinėta kairė Simono ranka sugniaužia durklo rankeną. 


* Šv. Mykolo. 

— Pašalinkite jį, — sudejuoja vargšelis. Faridas ištraukia durklą. 
Lyg vynas, trykštelintis išmušus volę, kraujas švirkščia ant mūsų. Iš 
senojo svarstovo išsiveržia atodūsis. 

— Dėkui, — sukužda. 

Faridas iškelia geležtę, vieną ranką pakišęs it pagalvę Simonui 
po galva. 

— Smailas, — parodo jis. 

Linkteliu, kad supratau; šoheto geležtė tradiciškai stačiakampiu 
galu; o šis ginklas baigiasi baisiu smailiu. 

— Atleiskite, kad jus įtarinėjau, — hebrajiškai pašnabždu Simo- 
nui. — Aš turbūt... 

Jis linkteli, tartum nebūtų reikalo man išsakyti apgailestavimus, 
užmeta savo silpną ranką man ant alkūnės. Žvelgia anapus dangaus 
ir lūpomis be garso taria maldas. Atpažįstu Dievo, paskiau jo praras- 
tosios šeimos narių vardus. 

— Grasa, — sudėlioja jis lūpomis. 

Simonas pirštais glosto man alkūnę, lyg norėtų suteikti paguodą. 
Tą mirksnį, kai jo siela išskrenda, iš krūtinės išsiveržia gargesys, 
rankomis perbėga virpuliai, lyg suplazdentų sparnai. Perbraukęs del- 
nu, užmerkiu jo vokus. 

Tikriausiai nuodėmė tokiam žmogui kaip aš laikyti save prana- 
šu, netgi nors mirksnį. Tačiau uždedu savo lūpas Simonui ant lū- 
pų, savo akis jam ant akių, savo rankas jam ant rankų. Užkrentu 
ant jo tartum Eliša ant mirusio šunamietės sūnaus“*. Paskiau, įsprau- 
dęs savo nykštį ir smilių jam į burną, praveriu ją savo alsavimui. 
Septynis kartus pripildau jį gyvastimi iš savo gyvasties. Kai pučiu į 
jį savo dumplėmis, petyje man bangomis tai pakyla, tai vėl nu- 
slūgsta skausmas. Faridas tempia mane šalin. Jo akyse žymu nepa- 
sitenkinimas. 

Vis dėlto pabučiuoja mane į kaktą. 

— Užteks, — parodo jis. 


* ST 2 Kar 32-37. 

Kai pažvelgiu į Simoną, šio plaukai suvilnija, lyg juos paglostytų 


angelas. 
— Matai! — garsiai sakau. 
— Jis negyvas, — pasitikinčiais gestais atsako Faridas. — Jau 


nebepabus. — Jis priglaudžia mane prie savęs. Jo širdies trinksniai 
išplinta po mano kūną. Iš jo sklindanti šiluma apgaubia mane tam- 
soje po užmerktais vokais. 

Mudu abu delsiame. Aš kiek paverkiu. Paskiau Simono mirtis iš 
mano minčių pasitraukia, ir vėl išvystu Lisabonos dabartį. Apie mus 
spiečiasi minia, perdėm smalsi ir spėliojanti, nes krikščionims nieko 
nėra patraukliau, kaip tik regėti žydo nelaimę. Žvilgteliu gatve to- 
lyn, parodau Faridui, kad pasitraukiu tik minutėlei. Atsinešu šiau- 
niečio skrybėlę. Ją man paduoda bemarškinis berniūkštis nekaltomis 
Judo akimis. 

Atsidūręs vėl greta Farido, ženklais sakau: 

— Einu, pažiūrėsiu, kurlink jis nubėgo. Ar nebijosi likti vienas su 
tais filistinais? 

Jis sutikdamas linkteli. Nuskrieju it pametėtas staiga užvesto su- 
kučio. Rosijaus aikštės pradžioje sustoju, apstulbintas sūkuriuojan- 
čio vyrų ir moterų, karietų ir arklių samplūdžio. Absurdiškas aikštės 
gyvenimas paslėpė bėglį. 

Senas barzdaskutys skarmaluota liemene šūkteli tingiu algarvie- 
čio balsu: 

— Senjore, atrodote šiek tiek apšepęs. Ar nenorėtumėte nusi- 
skusti ir apsikirpti? Mano rankos miklios — viens, du, ir jūs gražus. 

— Tokio šiauriečio, šviesiais plaukais kartais nematėte?! — klau- 
siu jį. 

— (Gal sausra, stojus naujam mėnesiui, baigsis, — atsako jis. Su 
džiugiu kurčiojo nedėmesingumu sugriebia mane už rankos ir ban- 
do nusivesti į savo krėslą. Aš ištrūkstu. Barzdaskučio žmona, kuriai 
jauna mergina rankioja iš suveltų plaukų utėles, krypteli lenktu pirštu 
šiaurinio aikštės krašto link. 

— Nuėjo ton pusėn, — nurodo ji. 

Bergždžiai ten klausinėju krautuvininkus, iki keliaujantysis pre- 
kiautojas kilimais, judrus ir perdėtai paslaugus, parodo San Domin- 
gušo bažnyčios kairėn. 

Nuskubu purvinu keliu, kurį mes vadindavome Rua de Bruxa — 
Raganos gatve — pagal katiškų akių seną žiežulą, kuri už gerą kai- 
ną atstatydavo merginai nekaltybę. Raudonplaukis vandens parda- 
vėjas, po uždangalu lošiantis pats vienas kortomis, matė šiaurietį. 

— Tenlink! — sušunka jis, parodydamas rytų kryptimi. Įneriu į 
Maurų kvartalą, bėgu toliau, iki mėlyni ir balti miestietiški namai 
užleidžia vietą medinėms lūšnoms. Gatvės gale granitiniai laiptai 
nelyginant plisuotas kaspinas veda aukštyn prie didžiulio kalkak- 
menio kryžiaus, kuris žymi Žžemutinįjį Convento da Graca' pakraštį. 
Du šimtus pėdų aukščiau ant išdegusios ir vėjų nugairintos kalvos 
stūkso bokštų ir kuorų karūna, kuri ir yra patsai vienuolynas. Atsi- 
dūriau akligatvyje. 

Apdriskę beglobiai purvinais, suktais veidais, veikiau neūžaugos 
nei vaikai, priekyje prie laiptų spardo kimštą odinį kamuolį. Aukštai 
viršuje, ant kalvos viršūnės, menkutė vienuoliukė, sau pavaldžios 
vados nuodvasa, čirškauja jiems galicišku akcentu: 

— Šiū! Šalin, žiurkiūkščiai! Spirgėsite pragare, kolei neišsimal- 
dausite Dievo atlaidumo! 

Matyt, vaikėzų žaidimo tikslas — rinkti taškus už tiesiogius pa- 
taikymus į jos numylėtąjį kalkakmenio kryžių. 

Pastebėjęs mane, geibus berniūkštis žalsvomis akimis šūkteli jai 
kupinu išdidumo balsu: 

— Vai-te foder, vaca! Atsikrušk, karve! 

Vaikėzai juokiasi. Vienuolė toliau spygauja: 

— Per savo nuodėmes gausite vesti Šėtono kekšes! O jūsų vaikai 
visi gims akli ir kurti, su raginėmis uodegomis. O paskiau jūs... 

Regis, tai mintinai išmokta litanija, šis jos atsakas į tą kasdienę 
kankynę. Rasi tai jos atgaila. 


* Dievo malonės moterų vienuolynas. 

Sugriebiu kamuolį, kai tas nuo kalno atšokčioja mano pusėn. 

— Ei, atiduok! — šaukia vaikigaliai. Jų veidai kupini pykčio, 
įtūžę. 

— Tik pasakykit, ar nematėte svetimšalio, — atsakau. 

— Čia aplink vien tik svetimšaliai. Atiduok, po šimts, kamuolį! 

— Vyrą šviesiais plaukais iki pečių. Apsiaustas su:.. 

Vienas storstriukiu purvinu pirštu parodo: 

— It voras užropojo kalnan. 

Spiriu kamuolį iš rankų kryžiun. Šiek tiek pro šalį. Vaikiūkščiai 
džiugiai sukrykščia, paskiau klykaudami nusiveja kamuolį, atsiri- 
tantį žemyn akmenų nuobiromis. 

Kalvos viršūnėje uždusęs žvelgiu į arkinius Convento da Graca 
kontraforsus tarsi į Paslapties vartus. Kitoje gatvės pusėje plyti tur- 
gavietė. 

Teiraujuosi žarmnokų pardavėjų ir rėčių dirbėjų, karštuvų gamin- 
tojų ir narvelių paukščiams pynėjų, netgi kuprių kastilų šeimynos, 
atliekančios maldininkišką kelionę į Santjagą, tačiau niekas jo ne- 
matęs. 

Su paskutine viltim išdrįstu kreiptis į čirkštaujančią vienuolę. Jos 
vienas dantis rudas, atsikišęs it supuvęs durklas į apatinę lūpą, akių 
vokai tarsi džiovintos slyvos, nosis šašuota. Ji gan ilgam pertraukia 
savąją litaniją ir išminties balsu pasiūlo: 

— Ieškok Dievo, ne šiauriečių. 

Kai pakartoju tai, ką vienas iš beglobių jai pasakė padaryti, ji 
suklykia it braziliška papūga. 


Sugrįžęs į Mažąją Jeruzalę, tariuosi su Faridu, kur nugabenti Si- 
mono kūną. Deja, mes nelabai nutuokiame, kur jo namai. Remda- 
miesi jo pasakojimais apie Težo vaizdus, visados spėjome, kad gyve- 
na už vakarinių miesto vartų, ant kriaušio, kurį vainikuoja Santa 
Katarinos bažnyčia. Tad mudu pasiskoliname iš senjoros Martinš, 
mano tetos draugės, karutį ir kepinami popiečio saulės leidžiamės 
dardinti kūną. 

Ar žmonės spokso mums einant? Nežinau; vidinis klausimų ir 
gailesių pasaulis teikia man prieglobstį. Faridas žengia pirma. Aš 
vien jaučiu, kaip sunku stumtis įkalnėn, jaučiu karščio ir prakaito, 
saulės ir dulkių bjaurastį. Teatsibundu nedarnioms baltoms Lisa- 
bonos apybrėžoms, kai mudu išgirstame sušunkant Simono vardą. 
Rytuose Santa Katarinos bažnyčios varpinės bokštas strėle šauna 
dangaus žydrynėn. Prie mūsų pripuola neišraiškingo veido kresna 
moteriškė, ant galvos ryšinti balta skarele. Ji pasibaisėjusi spogina 
į kraują ant Simono drabužių. Atsiklaupia ir vemia. Kažkoks senis 
man pasako, kad ji — vyresnioji Simono sugyventinės sesuo. Jis 
parodo į sukriošusį namą. 

— Jie gyvena antrame aukšte. 

Mano nepatiklus nusiteikimas dar labiau sustiprėja ir tartum 
nutolina mane nuo vyksmo vietos. Simono mylimoji plona ir rusvos 
odos, pasižymi įgimtu, griežtu elegantiškumu, kai pakviečia mus 
vidun, ir kaip tokiai jaunai moteriai yra stebėtinai tvirtų bruožų. Ji 
protingų akių, vilki laisva rožinės spalvos tunika. Iš jos perdėm dvel- 
kia santūrus karališkumas, kuris man primena Rezą. Tačiau ji dar 
beveik mergaitė. 

— Tai Grasa, Simono žmona, — pristato jos sesuo. 

Kai pasakau, koks likimas ištiko Simoną, Grasa pribėga prie lan- 
go pasižiūrėti. Jos rankos įsitveria palangės. Savo intensyvumu jos 
stūgesiai gyvuliški, tarsi gerkline kalba šauktų dingusį mažylį. Apsi- 
kabina pilvą, ir akimirką nustėręs iš nevilties sumoju, kad ji nėščia. 
Kai pirmosios siaubo bangos jai apmalšta, pasakau: 

— Jūsų vardas buvo paskutinis, kurį sudėstė jo lūpos. 

Mes nusileidžiame gatvėn. Žmonės pasitraukia. Ji parpuola ant 
kelių ir myluoja Simono veidą, guodžia jį kalbomis apie Kristų ir jų 
būsimą kūdikį. Paskiau suvokiu, kas ir taip turėjo būti aišku: ji — 
„senoji krikščionė". 

Su žūtbūtine globėjiška jėga sesuo staiga trūkteli Grasą prie Fa- 
rido ir manęs. 

— Papasakokit viską apie Simono mirtį! — paprašo. 

Aiškinu nesavu balsu; Berekijas pasitraukė gelmėn po mano kū- 
no šarvais. 

Grasa nepajėgia kalbėti. Jos burna atkarusi, akyse atsispindi gili 
neviltis. Sugniaužtais kumščiais sesuo klausia: 

— Kur mes pasieksime teisingumą? 

Aš palinguoju galvą: 

— Kai surasiu tą šiaurietį, pranešiu jums. 

Mudu su Faridu išsitepę Simono krauju. Malonūs kaimynai pa- 
deda mums nusiprausti, duoda naujus marškinius ir kapšelius, pa- 
maitina sūriu ir vynu. Pernelyg silpni, kad priešintumės, priimame 
jų dovanas. Apsunkę nuo vyno, netvirtu žingsniu mudu slenkame į 
Lisabonos centrą, tarsi palikę už savęs biblinį vaizdą. 

Sugrąžinę karutį, it vaiduokliai klajojame Mažąja Jeruzale. Prie- 
šais dažytojo dirbtuvėlę, kur būdavo mūsų žydiškasis teismas, su 
kiekvienu žingsniu pradedu tarti „Abrahamas“, paskiau „Judas“. Po 
kurio laiko Faridas ima nerimauti. Jisai sustoja, nelyginant vėtrungė 
pasisuka į rytus. 

— Grįžtam namo, — parodo. 

Pasigręžiu į vakarus pasižiūrėti, kaip viršum šio prakeikto miesto 
leidžiasi saulė. Šiąnakt, savaitę nuo Perėjimo pradžios, mes 
privalėtume savo skaitymais palydėti Zoharą aušron. Bet nebeturi- 
me šventojo teksto egzemplioriaus. O jeigu ir turėtume... 

— Ne, ne namo! — sušunku vynu atsiduodančiu balsu. Pėdinu, 
iki atsiduriame prie Simono kraujo dėmės ant Mažosios Jeruzalės 
grindinio. — Visai neseniai ši ruda pluta buvo jo kūne, — ženklais 
parodau Faridui. Šis palinguoja galva, lyg tai būtų savaime aišku. 
Bet aš tiesiog negaliu tuo patikėti ir prisimenu dieną atvirkštine 
seka — tartum skaityčiau tekstą iš kito galo. Simono perspėjimas 
apie Almiros grafą man ištariamas tarsi palydėtas mauriškų tambūri- 
nų kadencijos. 

Faridas rankų gestais sako: 

— Grįžtame į Alfamą. Privalome kaip nors surasti Djegų... per- 
spėti jį, kad šiaurietis tikrai jį nužudys, jeigu tik aptiks. 

— Ne, Djegus nesiartins prie namų, ir mums nepasiseks nustaty- 
ti, kur jis. Mes eisime į Eštaušo rūmus. — Faridas purto galvą, tad 
paimu jį už parankės. — Man reikia, kad būtum su manimi. Be jokių 
kalbų. 

Mudu su Faridu įžengiame Rosijaus aikštėn. Vėjas apie mus ne- 
šioja pelenus ir medžio skiedreles iš laužo, kuriame deginti žydai. Iš 
pradžių atrodo, kad tai vieninteliai pėdsakai, likę iš krikščionių nuo- 
dėmių kalno, ir aš pagalvoju: „Nužudytieji tėvynainiai dabar gyvena 
tik mūsų atmintyje". 

Tačiau Faridas pastebi, kad tai ne visai tiesa. 

— Pažvelk žemyn, — sako jis ženklais ir parodo koja į sandūrą 
tarp grindinio akmenų. Žmogaus dantis. Turbūt tūkstančiai jų išsi- 
barstę po aikštę, įstrigę plyšiuose ir nelygumuose. Apsidairau ir pa- 
stebiu, kad visur klūpo moterys ir vaikai, renka tuos likučius, tarsi 
tai būtų derliaus nuėmimo metas. Be abejo, pasilaikys juos kaip 
talismanus prieš marą. 

Priešais mus, šiaurrytiniame aikštės pakraštyje, karališkųjų pėsti- 
ninkų pulkas pusračiu atitvėręs San Domingušo bažnyčią ties įėji- 
mu, už jų — raitininkų eilė, galbūt iš viso dvidešimt 

— Matyt, gubernatoriaus su dominikonų vyresnybe pasiektas kom- 
promisas, kad juos įsileistų Lisabonon, — ženklais parodo man Fari- 
das. 

— Kai visos žudynės baigiasi, karaliaus valdžia atsiunčia kariuo- 
menę, — atsakau jam. — Kaip miela žinoti, kad jis taip narsiai mus 
palaiko, ką? 

Einant toliau matau miestelėnus, kurie vos prieš dieną ar dvi 
būtų reikalavę karaliaus Manuelio galvos, stovinčius pagarbiomis 
pozomis. „Šis pasyvumas giliai įsišaknijęs portugalų krikščionių sie- 
lose, — mąstau. — Joks sukilimas čia niekad nepasiseks." 

Klastingų akių senė, atrodo, norinti užmegzti pokalbį, kaip visad 
žmonės elgiasi karališkosios valdžios akivaizdoje, susistabdo mus. 

— Suimti du dominikonų vienuoliai. Argi ne baisu? — sako ji. 

Iškeliu virš jos savo didįjį pirštą ir užgiedu: 

— Tegul tavo bjauri siela amžiais klaidžioja po pragaro viešpati- 
ją! 

Krikščioniškose senės akyse atsispindi panieka, tad spjaunu jai 
po kojomis. Mudu nuskubame tolyn. Prie paradinių Eštaušo rūmų 
vartų iš abiejų puošeiviško durininko su plunksnuota kepure šonų 
sargybą eina dvejetas stambių arbaletininkų. Už metalinių vartų pi- 
nučių, apelsinmedžių guoto paunksnėje, stovi trys karietos. Viena iš 
jų, nudažyta baltai ir paauksuota — tas pats važinys, kurį prisimenu 
iš tos dienos, kai buvo sužalotas Djegus. 

— Almiros grafas nori mane matyti, — pasakau durininkui. — 
Prašom jam pranešti, kad atvyko Pedras Zarkus. 

— Turite laišką, įrodantį šį reikalą? — klausia jis, suraukdamas 
veidą, lyg būtų užuodęs kažką sugedusio. 

Tuomet sumoju, jog mudu atrodome kaip kaimiečiai, visą dieną 
dirbę laukuose. 

— Neturiu laiško, bet jis pasimatys su manimi. 

Jis nužvelgia mane nuo galvos iki kojų, o aš prisidedu prie krūti- 
nės žydrai violetinę šiauriečio skrybėlę ir vaizduoju išdidžią povyzą 
kaimo bajoro, kuriam pabodę neišauklėti tarnai. Pasisuku į Faridą ir 
kuo geresniu kastilišku akcentu, kokį pavyksta nutaisyti, suniurnu 
apie įvyksiančią puotą pramanyto bičiulio, vardu Djazas, garbei; kas- 
tilai erzina portugalus, bet podraug ir daro jiems įspūdį, ypač kai 
išgali turėti tarnus. Mano pastangos atrodo dirbtinės, tačiau akies 
krašteliu matau, kaip durininkas persako žinutę liokajui viduje už 
vartų. 

Mudu laukiame kepinami siaubingos Lisabonos saulės ir stebime 
slidžius driežus, šmaižiojančius po grindinio plyšius. Faridas ilgesin- 
gai žvelgia per Maurų kvartalo stogus į rytus. 

— Kai baigsime čia, vėl pasiteirausime kalvėje Samiro, — paro- 
dau jam ženklais. — Galbūt pavyks surasti ką nors Žžinantį žmogų. 

Vienarankis liokajus atšlepena prie manęs. 

— Aš palydėsiu senjorą Zarkų į grafo kambarius, — sako. 

— Eime, — parodau Faridui, ir abu įžengiame pro vartus. 

Rūmų viduje tvyro jauno vyno ir ambros kvapai. Žengiame kori- 
doriumi, kurio grindys išklotos mozaika, mėgdžiojančia persiškus 
kilimus. Sienos baltintos, jose kas tris žingsnius nišų įdubos. Kiek- 
vienos nišos viduryje pjedestalas, ant kurio didžiuliai ąsočiai, kupini 
rausvų ir baltų rožės pumpurų. 

Virš mūsų skliautinės lubos išdažytos auksinėmis ir baltomis ara- 
beskomis, sudarančiomis foną kruopščiai nutapytoms šarkų, kuku- 
čių, lakštingalų ir kitų įprastų paukščių figūroms. Nežinau, ką gal- 
voja liokajus apie mūsų įmantrius rankų mostus, kai mudu su Faridu 
įvardijame vietinius įvairių jų rūšių pavadinimus; jo akys išduoda tik 
paviršutinišką domesį. 

Gale koridoriaus didžiuliame vieliniame narve — gumbuotašakis 
medis. Priėję arčiau pamatome, kad susisukę lizdus giesmininkai iš 
Portugalijos, Indijos ir Afrikos skraidžioja po jį it geltonos, oranži- 
nės ir juodos strėlytės. Parodau į gausybę baltų išmatų, kurias šie 
palieka, stengdamiesi sugadinti tokios parodos grožį. Supratęs, ką 
noriu pasakyti, ir laikydamas, jog tai beviltiškas dalykas, Faridas 
paprasčiausiai gestais atsako: 

— Net ir karalius gali šiek tiek suprasti grožį. 

— Jeigu suprastų, nelaikytų jų narve, — atšaunu. 

— Karaliui laisvė ir grožis niekad neina drauge! — išmintingai 
atsako mano bičiulis. 

Grafo kambariai antrame aukšte. Prie jo apartamentų laukia- 
mojo grindys išklotos šachmatų lentos rašto parketu. Kambario 
viduryje rožinės spalvos marmurinis stalas, aplink jį keturios kė- 
dės, išsiuvinėtos karaliaus herbiniais rutuliais. Mes pakviečiami at- 
sisėsti, bet mudviejų dėmesį patraukia trikdantis triptikas ant sie- 
nos po dešinei nuo įėjimo. Jame vaizduojamas barzdotas išsekęs 
šventasis, elgetaujantis sugriautame mieste, kupiname žiurkiagal- 
vių kunigų ir visokiausių sfinksų. Kreivai šypsodamasis, Faridas 
ženklais parodo: 

— Kažkieno, gerai pažįstančio Lisaboną. 

Staiga durys į vidinius kambarius atsiveria. 

— Ak, matau, jums patinka mūsų paveikslėlis, — kastiliškai sako 
man grafas. Jis patempia lūpas, tartum laukdamas reikšmingo atsa- 
kymo. Kumpa nosis ir tankūs juodi plaukai daro jo profilį panašų į 
sukto, gudraus asketo ir podraug teikia apgaulingai jaunatvišką iš- 
vaizdą. 

— Aš dar nežinau, patinka jis man ar ne, — atsakau. — Tačiau 
menininkas talentingas. 

— Man patinka žmogus, kuris pernelyg neskuba apsispręsti. Ma- 
žesnė tikimybė būti apgautam, a? 

— Neketinu derėtis, — atkertu. 

Gerai nusiteikęs jis juokiasi. Jokios užuominos, kad atpažįsta ma- 
ne iš mudviejų ankstesnio susitikimo. Vos vos linktelėjęs jis atlei- 
džia liokajų ir pasilenkia prie pagrindinės triptiko dalies. 

— Baisu, ką šventieji turi iškęsti, — sako jis. — Manyčiau, kad 
nebuvo to verta. Tapytas nyderlandiečio, pavarde Boschas. Karalius 
Manuelis gavo jį dovanų. Bet nemėgsta jo ir pakabina čia dėl ma- 
nęs, kai būnu Lisabonoje. — Grafas sučepsi lūpomis. — Mes visados 
džiaugiamės tuo, kas atlieka nuo karaliaus. 

Kaip vyresnis, kviečiantis jaunuolius prie išminties, jis pamoja 
man ir Faridui eiti svetainėn. Du smaragdiniai žiedai ant jo dešinės 
rankos smiliaus ir didžiojo piršto staiga atrodo tartum nuspalvinti 
šventosios šviesos. 

Svetainės viduje, prie priešingos sienos lango su uždaromis 
langinėmis, paslėpusi dešinę ranką už nugaros, stovi mergina iš 
jo karietos. Ji vilki ilga kreminės spalvos šilkine suknele, užsi- 
baigiančia viršuje nėrinių intarpu ir rauktine apykakle. Violetinis 
galvos dangalas sutraukęs jos plaukus atgal į kūgį su sidabrinio 
filigrano apvadais. Veidas blyškus ir švelnus, keistai mergiškas, 
su smalsiomis akimis vidury. Galbūt paskatinta manojo sužavė- 
to bendrystės žvilgsnio, ji parodo savo paslėptąją ranką — trum- 
pą, standžią, siekiančią tik ligi juosmens. Smulkučių jos pirštų 
virpulys, kai gniaužo perlų vėrinį, išduoda neramią dvejonę, bet 
kuo ilgiau aš žvelgiu, tuo tvirčiau jos veide ryškėja švelnumas. 

Jaučiu, kad jai norėtųsi glamonėti savo pirštų galiukus mano 
lūpomis. 

— Mano duktė Žuana, — pristato grafas. 

Su dėkingumu, sumišusiu su lytiniu geismu, pamanau: „Garbė 
Dievui, kad jos nepadarė jo žmona". Nusilenkiu ir pasisakau vardą. 
Ištiesiu ranką į Faridą ir pristatau šį. 

— Jis kurčias ir nebylys. Skaitys iš jūsų lūpų. 

Su paveldėtu iš Samiro islamišku grakštumu Faridas žemai nusi- 
lenkia. Tuo norima priminti mums, kad esame Alacho atstovai ir 
privalome susitikti rimtai, kaip pridera mūsų kilmei. 

— Nepaprastai džiaugiuosi, kad atėjote, — sako grafas. — Išgel- 
bėjote mane nuo kelionės į tą atgrasią Aliamą. Jauskimės patogiai, 
at — Jis paima dukterį už kairės alkūnės ir nusiveda per kambarį, 
tartum rengtųsi šokti. Mudu su Faridu nepatogiai įsmunkame į auk- 
sinio ir ryškiai raudono brokato krėslus aplink marmuru inkrustuotą 
stalą. Ant alavinio padėklo rožinės spalvos keraminis grafinas ir ke- 
turios sidabrinės taurelės. Žuana pripila mums vyno. Grafas įdėmio- 
mis akimis tyrinėja mudu. Abu atrodome kerėpliški, nedrąsūs, kaip 
žuvėdros ant kranto. Faridas ženklais parodo: 

— Kuo greičiau dingsime iš čia, tuo geriau. 

— Spėju, kad kai judu šitaip gestikuliuojate, kalbatės tarp sa- 
vęs, — padaro pastabą grafas. Jis pasikreipia kūnu į šalį, kaip skep- 
tikai dažnai elgiasi, ir žvelgia į mane iš aukšto, pramaišiui su smal- 
sumu ir pranašumu. 

— Mudu drauge augome ir susikūrėme kalbą, — paaiškinu. 

— Rankų kalbą. Ir dėl suprantamų priežasčių, — jis linkteli į 
Žuaną, — mane žavi rankos. Sakykite, ar jūs tariate paraidžiui kiek- 
vieną žodį? 

— Keletą. Tačiau dauguma žodžių turi ženklus. 

— O tariate portugališkai ar hebrajiškai? 

Į mano tylą grafas suktai šypsosi. Šypsena žmogaus, mėgstančio 
apsimetinėti ir kaltinti, sutrikdyti savo aukas prieš... Staiga jis nusi- 
juokia ir suploja rankomis. 

— Žiūrėkite, — sako, pasilenkia priekin ir padeda ant stalo 
nematomą daiktą, atkelia kampus į šalis, lyg išskleisdamas bran- 
gios medžiagos atraižą. Nulenkęs veidą ir be garso, vien lūpomis 
tardamas kažkokius žodžius, jis užsidengia galvą ir pečius nemato- 
mu šaliu. Pasisukęs į rytus vos girdimu kuždesiu gieda žydų vaka- 
ro maldų įžangą. Kai jo žodžiai nutyla, švelniu veidu pasigręžia į 
mus, prašydamas kantrybės. Pakuždom kastiliškai prabyla: — Nuo 
mūsojo šimtmečio ir vėliau vaidyba bus gera profesija žydams mo- 
kytis. Aš numatau, kad būsime tobuliausi aktoriai visose šalyse, 
visomis kalbomis, iki ateis Mesijas, ir tuomet mums nebereikės 
imtis vaidmenų. — Papūstomis lūpomis jis nusišypso ir linkteli, 
tarsi antrindamas savo paties prielaidai išsitiesia ir it magas moste- 
li ore savo nematomuoju šaliu. — Nesvarbu, kokie viliojantys tie 
vaidmenys būtų. Tad atleiskite man už mažutę vaidybą. Aktorius 
be žiūrovų — niekas, tad aš turiu naudotis visomis progomis. — Jis 
linkteli man, paskiau Faridui. — Aš tikrai prisimenu jus abu iš 
gatvės. Ir jūsų palaimintos atminties dėdę, su savais filakterijais 
bemaž sučiuptą karaliaus sargybos. — Persilenkęs per stalą jis pa- 
ima mano ranką. — Beprasmiška slapstytis, kai esi tarp savųjų, — 
priduria. 

Ištraukiu ranką iš jo šalto ir prakaituoto delno. 

— Vadinasi, jūs esate „naujieji krikščionys"? „— klausiu. 

— Taip, — atsako Žuana. 

— Ir šiek tiek ne, — atsiprašomai trūktelėdamas pečiais priduria 
grafas. 

Ar mergina prašneko jausdama, jog netikiu jos tėvu? Numany- 
damas mano silpnybę jai, Faridas ženklais parodo: 

— Nepasitikėk nė vienu iš jų. 

Uždedu delną Faridui ant rankos, kad jį nuraminčiau. O grafui 
tariu: 

— Gausite su manimi aiškiau kalbėti. 

— Iš tiesų visai paprasta, — sako grafas. — Mes esame ir nesame 
„Naujieji krikščionys". Turime žavutėlaičius karaliaus Ferdinando 

dovanojimo raštus. Tebūnie palaimintas Tas, kuris padaro dėmę ir 
pašalina ją. Ir, žinoma, jis taip pat suteikė man malonų titulėlį. Kaip 
aš įgijau šį mielą niekutį? Per vedybas, jaunuoli. Prisiminkite tai, kai 
ateis laikas pasėti savo sėklą. Palaimintos atminties Žuanos motina 
iš labai žymaus šeimyninio medžio šakų. — Jis linkteli savo dukters 
pusėn ir iškelia pirštą, lyg tuoj bus paskelbta tiesa: — Labai žymaus, 
bet ir labai nuskurdusio. Tad ir pinigų dėka, štai kaip aš tapau grafu. 
Nežiūrėkite į mane taip, lyg tai derėtų sumenkinti. Ne, senjore. Iš 
tiesų, ne! Aš niekuo nesiskiriu nuo paties Kastilijos karaliaus. Visi 
didikai — klastotės. Tik žvilgtelk po jų puošniais drabužiais ir išvysi 
pavydų kaimietį, kuriam baisiai maga įsiterpti savo tarnaitei tarp 
kojų. Ir jie visados pernelyg išlaidauja. Nepamirškite to! Niekad 
nepasimoko. Tai vienas iš dalykų, pagal kuriuos gali atpažinti, kad 
jie ne Žydai. O jeigu ko nors ir pasimoko, tuomet mūsų skystapro- 
čiai dominikonai sušunka: „Aha! Žydas!" ir paverčia juos dūmais. 
Tad užsikalkit daug pinigų, nusipirkite, ko tik panorėsite, ir niekad 
nieko nesimokykite. Tuomet ir jūs galbūt tapsite grafu! — jisai su- 
vilgo sau lūpas vyno gurkšneliu. — Beje, kuo jūs verčiatės? 

— Tėve... — įsiterpia Žuana. — Manau, šitai nėra būtina. 

— Žinoma, brangioji, tau taip atrodytų. Visa, išskyrus meilę jau- 
nai moteriai, nebūtina. 

Faridas ženklais parodo: 

— Kastilijoje tai laikoma sąmoju. Manau, mums derėtų pritaria- 
mai nusišypsoti. 

Klausiamai pakėlęs antakius, grafas pasisuka į mane: 

— Aš klausiau, kuo jūs verčiatės, senjore Zarkau? 

— Mano šeima turi vaisių krautuvėlę. Bet iš tiesų aš... 

— Ak, prašau! — sušunka jis, protestuojamai sumosikuodamas 
ranka. — Tik nekalbėkite apie šeimą! Šeimyniniai ryšiai — Ispanijos 
ir Portugalijos nelaimė. Privalote atsikratyti jų... o ne pabėgti nuo jų, 
mielasis vaikine! 

Dirsteliu į Faridą, klausdamas jo nuomonės, ką atsakyti. Šis atsi- 
dūsta ir ženklais parodo: 

— Jis kažkodėl bando mus sutrikdyti. 

— Jūs teisus, — pareiškiu atsistodamas. 

— „Teisus“ dėl ko? — apstulbsta grafas. 

— Tik pasakykite mums, kodėl norėjote pirkti iš Simono Eanišo 
rankraščius. 

— Ką tik pasakiau jums, sūnau mano! Dublonai', maravedžiai"“, 
kruzadai'*'*, realai'***... Sakykite, ar jūsų širdis nepradeda plakti 
greitėliau, kai išgirstate nuostabius pinigų vardus! Tiesiog tai Dievo 
vardai. Tik nė kiek ne slapti. Šlovė Tam, kuris sukuria aiškius daly- 
kus. — Jis pasilenkia prie manęs, sukužda: — Galbūt man nederėtų 
tuo užsiimti, bet... Jūsų dėdė apie tai žinojo. Klausykit, mielas vaiki- 
ne, aš čia supirkinėju rankraščius bemaž už dyką. Jūs, skurdžiai, 
tiesiog Mirštate, kaip norite jų atsikratyti. O paskiau parduodu juos 
už krūvą pinigų Aleksandrijoje, Salonikuose, Konstantinopolyje, Ve- 
necijoje — net popiežius Julius — tebūnie palaiminti tvirti Bažny- 
čios pamatai — domisi. Pelnai, kuriuos galima gauti, beribiai. Dabar 
žinau, kad jūs turite paslėpęs keletą nuostabių poemų. Tad kodėl 
nepardavus? O paskiau galėsit palikti šį pragarą. Aš netgi padėsiu 
jums. Turiu pažinčių tarp gabentojų laivais. Tenai Fare yra... 

Iš kur šis gribišius, slidus landūnas sužinojo, kad Dėdė laikė heb- 
rajiškus rankraščius? Aš klausiu Žuaną: 

— Ar visa tai dėl aukso? 

Ji rimtai pažvelgia man į akis ir patvirtinamai linkteli. 

Vadinasi, šis pinigingas iškilėlis duoda suprasti, esą Dėdė slapta 
gabeno Abulafijaus ir Mošės de Leono veikalus vien už auksą! Tar- 
tum tokie kabalos veikalai šiame pasaulyje dargi galėtų būti įkaino- 
ti! 

— Atėjo metas kalbėtis atvirai, — pasakau grafui, tarsi tai būtų 
įsakymas. — Ar tai jūs paliepėte nužudyti mano dėdę? 


* Ispanijos senovinė auksinė moneta. 

** Senovinė auksinė moneta, kaldinta Ispanijos maurų. 

*** Auksinė ar sidabrinė ankstyvoji portugalų moneta su kryžiaus atvaizdu. 
*** Senovinė atsiskaitomoji Portugalijos moneta. 

Įsižeidęs jis atsilošia, tačiau susigriebia ir gestu parodo, kad mums 
nėra ko pyktis. — Žinoma, ne. Aš ne... 

— Bet jeigu tai, ką jūs sakote, tiesa, tuomet, be abejo, laikėte jį 
savo varžovu. Galbūt jūs bandėte... — Mane pagauna įtūžis, pri- 
trūkstu žodžių. 

— Taigi jūs nieko man neparduosite? — klausia. — Netgi Haga- 
dos? Nei Esteros knygos? Nė vieno... 

— Tėve, prašau, — maldauja Žuana. 

— Nieko! — atkertu. — Ir jeigu sužinosiu, kad nužudėte mano 
dėdę, pažadu — perpjausiu jums gerklę! 

Grafas šypsosi: 

— Kaip įdomu, kai grasina! Tikiuosi, būtų visai neblogai pasigy- 
vinti veido spalvą, ką? 

— Mane nuo jūsų pykina, — metu. Apsisuku ir žengiu į duris, 
sprandas man dega. Iš paskos vejasi žingsniai. Mažutė Žuanos ran- 
ka suspaudžia mano riešą. 

— Jūs turite surasti didikę, kurią mano tėvas vadina „Karaliene 
Estera“! — pašnabžda. — Tačiau saugokitės jos! 


Septynioliktas skyrius 


Iš arčiau Žuanos plaukų kvapas buvo nelyginant nematoma ma- 
no paties geismų tąsa. Ji tik sykį spustelėjo man ranką, paskiau 
metėsi šalin. Iš kambario gilumos išgirdau pliaukšnį. 

— Tai rimta! — suniurnėjo jos tėvas. — Ką tu jam pasakei? 

Atsisukau į ją, bet merginos akys perspėjamai blykstelėjo, kad 
soje, Faridui gestais perteikiu merginos žodžius. Šis ženklais pa- 
rodo: 

— Kiekvienas vardas priduria puslapį mūsų paslapties knygoje. 

— Taip. Ir turime patikrinti nuosavą Dėdės Hagadą, kad sužino- 
tume, kurį puslapį. Aš jau pradedu suprasti. Ten turi būti Zerubabe- 

lis. Taip pat ir Karalienė Estera. Ir kai juos surasiu, manau, jie turės 
slaptųjų gabentojų veidus. 

— Turėtum žinoti dar kai ką, — gestais sako Faridas. — Tasai 
grafas, tai tas pats žmogus kaip ir Izaokas, kuris norėjo tau parduoti 
hebrajišką rankraštį. 

— Ką?! 

— Juodu — vienas ir tas pats žmogus — Izaokas iš Rondos ir 
Almiros grafas. 

— Iš kur tu žinai? 

— Žinau. Vienas dalykas — akys. Jos negali pasikeisti. Ir kai 
kurie jo gestai. Tikriausiai tu pastebėjai dailias Izaoko iš Rondos 
rankas. Jis geras aktorius, kaip sakosi pats. Matyt, geba pakeisti 
balsą, antraip būtum jį atpažinęs. Ir puikiai moka apsimetinėti. Bet 
ne tobulai. Po jo kvapais tvyro vienas, kuris niekaip nesitraukia. 
Gvazdikėlių aliejaus. 

— Prakeiktas skaudamas jo dantis! — sugestikuliuoju. Kai Fari- 
das linkteli, ženklais parodau: — Betgi kodėl jis vieną sykį norėtų 
parduoti rankraštį, o kitą — pirkti Dėdės knygas? 

— Neturime pakankamai eilučių, kad galėtume perprasti rimuo- 
tės tvarką. 

— Faridai, einam... turime grįžti namo ir pasižiūrėti senąją Dėdės 
Hagadą! 

— Man reikia likti, — atsako Farido rankos, ir nulenkdamas 
galvą jis prašo atleisti. — Dabar gerai jaučiuosi, tad privalau ieškoti 
savo tėvo. Kai tik galėsiu, susitiksiu su tavimi. 

Jo pirštų galiukai švelniai it žiedlapiai paliečia man ranką. Prisi- 
menu, kaip angelai buvo aprengę šį baltai, ir girdžiu Dėdės žodžius: 
„Nepalik gyvų dėl mirusiojo". Tačiau nesusilaikau ženklais nepasa- 
kęs: 

— Man reikia tavo pagalbos. Mudu dabar tokie artimi. 

— Beri, nebūk savanaudis, — gestais sako jis. 

— Savanaudis?! Dėdė negyvas! Ką nori, kad daryčiau? Ką visi 
jūs norite, kad daryčiau? 

— Noriu tik tiek, kad leistumei man ieškoti Samiro! Tad eik sau 
nuo manęs! 

Farido gestai perskiria tarp mūsų orą. Tačiau nejausdamas kaltės 
ir baimės, seku iš paskos į jo „draugų“ namus mūsų kaimynystėje. 

— Aš eisiu labai greitai, kiek pajėgsiu, — pažada jis. 

Bet pastangos mane nuraminti tik dar labiau paaitrina man 
įtūžį. 

Abu ieškome įsiterpusioje tarp mūsų tyloje. Vienintelę nuorodą, 
kur galėtų būti Samiras, gauname iš bedantės vąšių žuvims dirbėjos, 
kuri gyvena kitapus gatvės priešais senąją konfiskuotą mečetę. Ara- 
biškai, suliedama visas priebalses, ji sako mačiusi Samirą besimel- 
džiantį pasitiesusį savąjį maldų kilimėlį ant šlaito žemiau pilies. Ne- 
jau skubėdamas namo jisai stabtelėjo minutėlei melsti Alachą, kad 
išgelbėtų jo sūnų? Randėtu raudonu pirštu, sudžiūvusiu bemaž iki 
kaulo ji parodo, kur jo būta. Dulkėtos žolės ir suvytusios medetkos 
žymi tą vietą. Apžergęs jas Faridas žvelgia per Mažosios Jeruzalės ir 
vidurinės Lisabonos stogų kraigus Težo link. 

— Per platu, — parodo jis gestais. 

— Kas? — klausiu aš. 

— Upė. Būtų gerai, kad galėtum matyti kitą krantą. Kaip Taviro- 
je ar Koimbroje. Netgi Porte. Čia nėra artumo. Mes negalime apka- 
binti šio miesto. Upės platuma verčia mus jaustis, lyg būtume tik 
apsilankėliai. Kad visi mes esame nereikalingi. Ir tai yra miesto bė- 
da. 

— Mes nesiliausime ieškoję, kol surasime daugiau įkalčių, — 
sakau aš. Mano aptakūs žodžiai neatspindi iš vidaus graužiančio 
nekantrumo; Dėdė negyvas, o jisai sapalioja apie upes, kurias galė- 
tum apkabinti. 

Juodos Farido akys susminga į mane vangia šviesa, kuri slepia jo 
pyktį. Suvokiu, kad mudu abu vėl su kaukėmis. Dėl vienas kito. 
Pirmą sykį per daugelį metų. Šiaip ar taip, nepaisant viso nusivyli- 
mo, slypinčio po mano degančiais skruostais, jaučiu raminamą tik- 
rumą, kad mūsų ryšys niekad nenutruks. Tuomet ir daugelį dienų 

vėliau dažnai pagalvodavau, kad mano gyvenimas būtų klostęsis 
kur kas paprasčiau, jeigu būčiau galėjęs rasti fizinį pasitenkinimą jo 
glėbyje. 

Mudu skubame namo, kiekvienas užsidaręs savo mintyse. 
Prielaida, kad Almiros grafas padarė mus abu marionetėmis, paver- 
čia miestą nušiurusiu fonu pilkam scenovaizdžiui. Nejau ir Žuanos 
šnabždesys tebuvo dalis lėlininko intrigos? 

Prie mūsų krautuvėlės durų Faridas nueina nuo manęs savo na- 
mų link netgi neatsisveikinęs. 

Krautuvėlės gilumoje motina ir Sinfa dėlioja vaisius. Stebuklas: 
durys į Šventyklos gatvę vėl ant vyrių ir nudažytos tamsiai mėlynai. 
Noriu paklausti apie jas, bet motina apsunkusiu tonu sako: 

— Mes laukėme. Ar tu pasirengęs kalbėti maldas? 

Jos plaukai susivėlę, akys mieguistos. Matyt, vėl drignių ekstrak- 
tas. 

— Duokit man penkias minutes, — paprašau. 

— Šabas jau gana laukė! — sušunka ji. 

— Tuomet dvi minutes! 

Virtuvėje ant pagalvės miega Aviboja. Reza mūsų variniame puo- 
de verda menkę. 

— Atėjo Brita, — sušnabžda ji man. — Atidaviau jai išteptą pa- 
klodę, kurią tu paslėpei kieme. 

— Gerai padarei. — Aš pabučiuoju ją į kaktą. — Ar kartais nebu- 
vo užsukęs rabinas Loza? 

— Ne. 

— Kas nudažė ir pataisė krautuvėlės duris? 

— Bentus. Dalinai tai padėka už ibbur išvarymą iš Žemilos, liepė 
tau pasakyti. 

— Gerai. Klausyk, užlaikyk mano motiną kelioms minutėms, jei 
gali. 

Reza linkteli. Aš puolu rūsin, ištraukiu iš ungurio pūslės raktą 
nuo genizos ir išsikeliu nuosavą Dėdės Hagadą. Pasidėjęs ją ant 
kelių, dunksinčia širdimi peržiūrinėju iliustracijas, ieškodamas Ze- 

rubabelio. Jo piešinys prieš tekstą einančių iliuminacijų šešto pusla- 
pio viršuje. Kaip vaizduoja mano dėdė, tai jaunikaitis ilgais juodais 
plaukais ir aistringomis akimis. Jisai stovi teisuoliškai oria poza prieš 
karalių Darijų, optimistiško, atviro kaip kunigaikščio Henriko Navi- 
gatoriaus' veido. Abu vyrai stovi priekyje Migdolų sodybos bokšto 
iš kalkakmenio. Dešinėje rankoje Zerubabelis laiko susuktą Torą, 
tiesos esmę. Kairiojoje turi auksinę hebrajišką raidę Hė, dieviškos 
moters Binah“' simbolį. Dvejetas smaragdinių Žiedų spindi ant jo 
dešinės rankos smiliaus ir didžiojo piršto. 

Šie brangakmeniai man padovanoja tikrąją Zerubabelio asmens 
tapatybę; žmonių veidai sensta, smaragdai — ne. Zerubabelis ne kas 
kitas, kaip tik Almiros grafas. 

— Saulės vežimas tuoj pasislėps už horizonto, — šūkteli apačion 
Reza. — Verti šabo nuotaką laukti sužieduotuvių. O tai paskutinysis 
Perėjimo vakaras. Nagi, lipk viršun! 

— Tegul ji tuokiasi be manęs! — šūkteliu viršun. 

— Nebūk toks užsispyręs! 

— Reza, tu moki maldas. Ir turi balsą. Sukalbėk pati! 

— Kokia gyvatė tau įkando, Berekijau Zarkau? Juk žinai, kad aš 
negaliu vesti apeigų. 

— Tuomet paprašyk motinos. Tik palik mane ramybėje. Prašau. 

— Mums reikalingas vyras, kvailuti! 

Nors tai ir šventvagiška, bet aš sušunku: 

— Šabo nuotakai reikia tik balso, ne pimpalo! Paprašyk Sinfą, 
kad jums vadovautų, jeigu tu bijai. 

Reza užtrenkia rūsio dangtį. Mes palikti ramybėje. 

Vartau Hagados piešinius, ieškodamas karalienės Esteros. Ka- 
rališkas jos veidas pasitinka mane iš paties paskutiniojo puslapio 
apačios. Jos asmens tapatybė priverčia mano širdį suplakti grei- 
čiau; Estera, žydų karalienė, kuri laikė savo tikėjimą paslaptyje ir 
kuri vėliau išgelbėjo savo tautą nuo blogojo dvariškio Hamano 


* Portugalijos kunigaikštis (1394 — 1460), geografinių tyrimų rėmėjas. 
* Žydų mitologijoje reiškia moteriškąją galią Dievo viduje. 

keršto, ne kas kita, kaip tik dona Meneziš! Čia ji pavaizduota ne- 
šanti Torą Mordekajui, savo prisiimtam tėvui. Po pažastimi dalinai 
paslėptas rankraštis, veikiausiai Bahiras, — Šviesos knyga, — nes 
Dėdė jį apdovanojo spindinčia aureole. Mordekajo veidas priklau- 
so kažkokiam žmogui, kurio niekad nebuvau matęs. Bet ant jo 
matyti bizantiškas kryžius, žydiškas maldų šalis ir mėlyna aba su 
žalių arabeskų apvadais. Ar tai nuoroda į žmogų, priklausantį Rytų 
Bažnyčiai? Žydų tautybės draugas maurų karalystėje? Dervišas iš 
Turkijos? „Tas, kuris sutaiko visas Šventosios žemės religijas, — 
girdžiu savo Dėdę sakant. O sau pačiam sukuždu: — Arba Žmogus 
su trim kaukėmis". 

„Galbūt, — mąstau, — tai Tu Bisvat." 

Šie radiniai kuriam laikui patraukia mano dėmesį. Paskiau sumo- 
ju, kad tokį svarbų atradimą turi man patvirtinti sakališkos Farido 
akys. Kai iškišu galvą pro rūsio angą virtuvėn, Reza sako: 

— Taigi, Berekijau Zarkau, tu vis dėlto atėjai į protą! 

Sukdamas akis nuo šabo apeigų, puolu pro ją. Faridas savo mie- 
gamajame. Klūpantis veidu Mekos pusėn, užmerktomis akimis, jis 
linguoja priekin link žemės nelyginant palmės lapas nuo lengvo 
vėjelio. Kai išsitiesia, iš surauktų antakių suprantu jį žinant, kad esu 
šalimais. Tačiau jo akys neatsimerkia. Jis vėl palinksta į priekį. Įsi- 
tempiu iš pykčio, kai jis nė rankos mostu neparodo žinąs mane 
esant kambaryje. Žodis išdavystė įsirėžia man mintyse. Stukteliu tris- 
syk kulnu į grindis, paskiau sykį ir dar keturis kartus. Jis atsisėda. 
Ramios akys atsimerkia. Ženklais maldauju: 

— Eime, man reikia tavo aiškios įžvalgos. 

Faridas atsistoja. Pailgėjusiame jo veide šaltas apsimestinis abe- 
jingumas. Slinkdamas it vaiduoklis, jis nuseka paskui mane į mūsų 
namus. Reza švelniai klausia: 

— Dabar jau prisijungsi prie mūsų? 

Aš nei pažvelgiu, nei atsakau. Mudu įsmunkame rūsin. 

Faridas tik užmeta akį į Zerubabelį ir ženklais parodo: 

— Tai Almiros grafas. — Dėl Karalienės Esteros jis nėra toks 

tikras, iki parodau smaragdų ir safyrų vėrinį, kurį ji visad nešiojasi 
ant kaklo. — Taip, tai ji, — gestais patvirtina jis. 

Sunkiai tramdydamas verksmą, pagalvoju: „Dėdės nenumatyta 
alchemija šių draugų meilę pavertė baime. Paskiau neapykanta ir 
galop žmogžudyste". Kadangi kas galėtų būti bailesni, nei „naujieji 
krikščionys“? Kas galėtų labiau neapkęsti, nei portugalų ir ispanų 
didikai? Ir kas labiau pasirengę išduoti Dėdę, nei iškilę į aristokra- 
tus buvusieji Žydai, padėję jam slapta gabenti hebrajiškas knygas: 
Zerubabelis ir karalienė Estera! 

Ar pastaruoju metu tarp jų nutiko kas nors ne taip? Tu Bisvat 
rašė, kad mano mokytojo siųstoji safira jo nepasiekė. Galbūt dona 
Meneziš pradėjo savintis pelnus, skirtus naujiems rankraščiams pirkti. 
Arba galbūt nenuolankūs Dėdės sprendimai pradėjo varžyti Zeruba- 
belio verslo reikalus. Gal jis buvo pradėjęs pardavinėti knygas ki- 
"tur? 

Tad bjaurusis Hamanas naujausioje Dėdės Hagadoje — toje, kuri 
buvo pavogta iš mūsų genizos — būtų pavaizduotas Almiros grafu 
kaip senu žmogumi. Tai jam priklausė veidas, kurio mano mokyto- 
jas ieškojo, tas pats, kurį prieš pat Perėjimo pietus Dėdė man pasakė 
galiausiai suradęs. 

Ir vis dėlto, jeigu grafas kaltas, jeigu jis norėjo nutildyti Simoną ir 
kitus svarstovų kuopelės narius, kurie galėtų žinoti jo tapatybę, tai 
kodėl sutiko nuvežti Djegų ligoninėnė 

— Mums reikia surasti dingusią Hagadą kaip įrodymą, kad gra- 
fas įsakė Dėdę nužudyti arba nugalabijo jį pats, — ženklais pasakiau 
Faridui. 

— Kaip? — gestu klausia šis. 

— Kaip nors turime įvilioti doną Meneziš ir grafą į spąstus. Tik- 
riausiai Hagada pas juos. 

— Berekijau! — staiga šūkteli Reza. — Pas tave lankytojas... 
Tėvas Karlušas. 

Ar tai motinos sumanyta gudrybė mane išvilioti viršun? 

— Atsiųsk jį čia! — šūkteliu atgal. 

— Kas tai? — ženklais klausia Faridas. 

— Kunigas. 

Įkišu Hagadą slėptuvėn, užrakinu dangtį, paskiau padedu geni- 
zos raktą ungurio pūslėn. 

Tėvas Karlušas apgraibom leidžiasi laiptais. Prakaito lašeliai iš- 
pylę jam kaktą, alsuoja godžiai, lyg būtų bėgęs. 

— Judas? — klausiu. 

— Jokių žinių. — Jis prieina prie manęs, suima už rankų. Virpan- 
čiu balsu prabyla: 

— Turi man padėti! 

— Ar tai šiaurietis? Persekioja jus? 

— Ne, ne... ne tai. Bet Dieve mano! Aš kalbėjausi su dominiko- 
nais... Jie turbūt išsikvietė demoną, kad mane nužudytų. Berekijau, 
aš kai ką supratau — blogis pavydus. Šėtonas nori sugriauti, kas yra 
geriausia. O tavo dėdė turėjo gerai veikiančių galių, kurios gydė 
tiek šiame pasaulyje, tiek ir Dangaus viešpatijoje. Jeigu Šėtonas bū- 
tų norėjęs... Manau, jis ir dominikonai siunčia ant mūsų visų demo- 
nus. Baltąjį Maimoną. Žemila jį matė! Ji buvo teisi! 

Iš paklaikusių jo akių matau, kad Lisabonos beprotystė galiausiai 
pagavo ir kunigą. 

— Karlušai, liaukitės! Neturiu laiko metaforiškoms šnekoms. 

— Tuomet pažiūrėk į šitą! — surinka jis. 

Išsiima dar vieną talismaną. Ant glotnaus veleno skiautelės ma- 
žutės hebrajiškos raidės sudaro du neryškiai apibrėžtus koncentriš- 
kus ratus, kuriuose parašytos citatos iš Patarlių knygos: išoriniame 
rate — „Juk nedorumas yra jų valgoma duona, o smurtas — jų 
geriamas vynas", vidiniame — „Nedorėlių lempa gęsta". 

— Radau tai savo apsiausto pamušale! — šaukia tėvas Karlušas. 
Kaip tu tą paaiškinsi?! Kaip?! 

— Ššš! — raminu jį. Išsiimu iš kišenės talismaną, kurį jis davė 
man anądien. Šio naujo talismano raštas kai kuriose vietose tokio 
paties tikslaus braižo, kitose — ne toks tvirtas, lyg būtų rašyta kieno 
nors, nusilpninto ligos ar per daug išgerto vyno. 

Paduodu talismaną Faridui. Šis pauosto jį, paskiau palaižo. 

— Panašu į jūsų rašalą, — parodo ženklais. 

— Mūsų rašalą?! — Ir tuomet mįslė išaiškėja ir priverčia mane 
kimiai suvaitoti. Aš visąlaik vengiau savaime suprantamo atsakymo. 

— Karlušai, tos keverzonės neturi nieko bendra su Dėdės mirti- 
mi. — Pavartau rankose veleną, iš jo pobūdžio įsitikinu pagaminu- 
siojo menininko tapatybę. — Einam, — pavadinu kunigą. 

Jis ir Faridas nuseka paskui mane laiptais viršun. Motina silpnu 
balsu kalba maldas. Stabteli ir pažvelgia į mane su viskuo susitaikiu- 
siomis, apsunkusiomis akimis. Reza papildo tylą teisuoliškai smer- 
kiamu žvilgsniu, tą pat mėgdžioja Sinfa. Mes puolame į motinos 
kambarį. Slaptoje įduboje virš durų staktos aptinku talismanus, prie 
kurių dirbo. Smulkutė rašysena ta pati. 

— Nesuprantu, — prisipažįsta tėvas Karlušas. 

— Veikiausiai ji nugirdo jūsų ginčą su Dėde. Pamanė, kad galėtų 
padėti. Kai sveika nuovoka pritemdyta rūpesčio ir sielvarto, tuomet 
ir atsiranda tokios bjaurastys. Tą paskutinįjį ji turbūt įkišo jums į 
apsiaustą, kai praeitą naktį čia miegojote. Ji geria drignių ištraukas, 
nesugeba rašyti taip atidžiai kaip visados — nei blaiviau mąstyti. 
Atleiskite. Tikrai ji nelinkėjo nieko bloga. Tik norėjo gauti Solomo- 
no Ibn Gabirolio knygą, kurios taip geidė Dėdė. Tokios būklės gal- 
būt netgi pagalvojo, kad šie talismanai jai sugrąžins brolį. Dvejetas 
paslapčių persipynė. O mes manėme jos abi — viena ir ta pati. 

Jeigu atidžiau būčiau klausęsis savo paties žodžių, tuomet klaida, 
kurią tuojau turėjau padaryti, nebūtų buvusi padaryta. 

Faridas, tėvas Karlušas ir aš nueiname krautuvėlėn, kur mūsų 
negirdėtų mano šeimynykščiai, pasitarti, ką darysime toliau. Kai 
papasakoju kunigui apie nuosavoje Dėdės Hagadoje suteiktas Zeru- 
babeliui ir karalienei Esterai asmens tapatybes, Faridas tam tikrais 
gestais parodo: 

— Grįžtame į Eštaušo rūmus ir vėl susitinkame su Almiros grafu, 
priversime jį prisipažinti kaltę. 

Kai išverčiu jo žodžius kunigui, šis klausia: 


20 3592 305 


— Ojeigu Almiros grafas atsisakys? 

Faridas išsikelia iš kapšo patį baisiausią savo kolekcijos dur- 
klą — šešetas colių mirtinai aštrios geležtės, išlenktos kaip pjau- 
tuvas. Jis grasomai pasukioja ginklą kunigui po nosimi. 

— Grafas neatsisakys! — ženklais parodo jis. — Ir kodėl? Todėl, 
kad aktoriui reikalingas balsas. Pridėsiu smaigalį jam prie Adomo 
obuolio ir spustelsiu, iki jis pasakys tiesą. 

Kunigas atsilošia, nustumia Farido ranką ir kreipiasi į mane: 

— Nežinau, ką jis pasakė, bet man tai nepatinka. Dona Mene- 
ziš... labiau tikėtina, kad ji prisipažins tiesą. 

— Kodėl? Kad ji moteris? — atsakau niekinamai. — Jeigu ji 
slapta žydė, turinti slėpti savo tapatybę, tuomet nė kiek nedvejos 
įsakyti savo pakalikams, kad nukirstų mums galvas! 

— Žuana, grafo duktė, — ženklais rodo Faridas. — Ji mums 
padės. 

— Jeigu sugebėsime prie jos prisigauti. 

Išverčiu mūsų žodžius Karlušui, ir tuo metu pasigirsta bilsmas į 
mano motinos duris, išeinančias Šventyklos gatvėn. Mes nuskuba- 
me ten, aš atidarau duris ir prieš save išvystu apskritaveidį, išversta- 
akį berniūkštį. Jis išsiima iš kapšo raštelį ir paduoda man. 

— Laiškas, — sako jis. Kai paimu, berniūkštis pabėga. 

Raštelis skamba taip: 

„Berekijau, susitik su manimi Karališkajame kelyje į Sintrą, tuoj 
prieš Benfiką. Aš lauksiu prie dviejų vandens malūnų už vestgotų 
bažnyčios griuvėsių. Ateik vienas. Niekam nė žodžio. Ir ateik tuč- 
tuojau. Aptikau kai ką tau būtina žinoti apie pono Abrahamo mirtį." 

Pasirašyta plačiu Djegaus braižu. 

Tėvas Karlušas paima iš manęs laiškutį. Perskaitęs taria: 

— Neik, brangusis berniuk. Vis dar pernelyg pavojinga keliauti 
po Lisaboną vienam. 

Man krūtinę slegia pareiga perspėti Djegų apie rankraščių ga- 
bentojus. Be to, jo radinys galbūt padės įvilioti į spąstus karalienę 
Esterą ir Zerubabelį. 

— Ne, aš eisiu. Jau naktis, ir kol kas nelabai ką kita galiu dary- 
ti. — Pasigręžęs į Faridą, padedu ranką jam ant peties ir atsiprašau 
už ankstesnį savanaudiškumą. Paskiau priduriu: — Visai neketinu 
eiti vienas, jeigu tik tu prisidėsi prie manęs. 

Jis užsimerkia ir sutikimo ženklan nusilenkia. 

Mes išeiname, kol dar maniškių įkalbinėjimai netapo raudomis ir 
prakeiksmais, kol dar Sinfa nesuspėjo manęs nuverti savo atsidavu- 
siomis akimis. 

Faridas stabteli namie apsiauti tėvo sandalais. 

Penktadienio naktis temsta su smarkiu vėju iš rytų, iš prakeikto- 
sios Ispanijos. Kelyje į Sintrą, už aiškiai matomų vestgotų bažnyčios 
arkų, pasukame pramintu takučiu apleistų vandens malūnų link. 
Mėnesienoje jų siluetai išdrikę, voriški. Penkias lygas' toliau, hori- 
zonte it nukritęs debesis dunkso Sintros kalnas, kylantis aukštyn 
prie nepasiekiamo atsakymo. Faridas lyg triušis pauosto orą, apžvel- 
gia kraštovaizdį. Viršuje suka ratus baltas sakalas, it vaiduoklis sklen- 
džia oro srautais, padaras nepriklausantis nuo šalies, esantis aukš- 
čiau istorijos. 

— Ar paukščiai patrauklūs tuo, kad pranašauja mūsų išlaisvini- 
mą iš šio pasaulio? — ženklais klausiu savo bičiulį. 

— Gal kad dalyvauja mūsų kelionėje ir kartu vengia jos, — 
gestikuliuoja jis. Paskiau darsyk pauosto aplink tvyrantį orą. — 
Neseniai praėjo elnias, — parodo ženklais. Lėtais, atsargiais jude- 
siais priduria: — Ir dar kai kas. — Žengęs dar kelis žingsnius, 
Faridas pritupia, perbraukia pirštais dryžį, kurį jo kurčnebylio akys 
pastebėjo purve. — Žmonės, — konstatuoja jis ir parodo mano 
akims nematomą įspaudą. — Vienas ėjo su batais, sunkiais, trink- 
sinčiais žingsniais. 

— Galbūt Djegus, — spėju. 

— Ir dar du. Vienas žemas, sėlinantis pamažu. Kitas — baugštus, 
vis atsigręžinėjantis apsidairyti aplink. 


* Sen. ilgio matas — apie 3 mylias arba 4,8 km. 

— Štai šitas — Djegus, — nusišypsau. — Tie kiti tikriausiai jo 
asmens sargybiniai. 

Mudu skubame toliau. Nepriėjus malūnų, statinės pavidalo silu- 
etas ant takučio įgyja kampuotas apybrėžas, staiga sujuda. Mėne- 
sienoje išryškėja parkritęs žmogus. Ilgaplaukis ir plačiapetis šliaužia 
priekin it vikšras, dešinė jo koja, matyt, sužeista ir beviltiškai velkasi 
iš paskos. Jo dejonės nakties vėjo gūsiuose skamba kančia. 

— Šiaurietis, kuris išlaisvino Simoną iš jo apvalkalo! — sujaudin- 
tais gestais parodo Faridas. 

Iš arčiau niūrių, stambių jo veido bruožų nesumaišysi su niekuo. 

— Taip. 

Mudu stovime ties juo nelyginant bokštai. Didžiulis, stambus it 
pavirtęs žmogumi bulius, jis pasikelia ant kelių. Mudu žingtelime 
atgal. Mūsų kumščiuose atsiranda durklai. Tamsi drėgna dėmė plin- 
ta jam po šlaunį. 

— Jūs nužudėte mano draugą, — tariu. — Kodėl? 

Jis atsako svetima kalba, kurios nesuprantu. 

— Anglų, prancūzų, olandų?.. — klausiu jį. 

— Flamenco“, — atsako jis prasta kastiliška tarme. — De Bru- 
ges“'. 

Ar buvo jis mokytas kaip šohetas tarp šiauriečių žydų, aškena- 
zių? Parodau į jį ir klausiu: 

— Nuevo Cristiano?**" 

Jis vienu atokvėpiu nusijuokia: 

— Viejo, — atsako. Parodo į save, sukužda: — Muy Viejo Cristia- 
no, labai senas krikščionis. 

— Kodėl užmušei Simoną? — Kai jis neperprantamai gūžteli, aš 
susiimu už savęs pėdą ir čiurną, mėgdžiodamas kojos bigę. — Por- 
guė ė]?**** 


* Flamandas (isp.). 
* Iš Briugės (isp.). 
*** Naujasis krikščionis (isp.). 
** Kodėl jį? (isp.). 

Pliūpteli juokas, pereinantis į kosulį. Jis užsimerkia ir krypteli 
galvą, parodydamas, jog tai buvo neišvengiama. 

— Dona Meneziš? — klausiu. — Pažįstate ją? 

Jis nusišypso ir linkteli. Pasisuku pažiūrėti, ką mostaguoja Fari- 
das, ir tuo metu flamandas šoka ant manęs. Nuo jautiško jo svorio 
parvirstu. Smogiu, bet sudiržusios rankos gniaužia man gerklę. Ma- 
no peilis giliai sulenda jo patogiai atstatytan petin. Šaukiuosi Farido 
pagalbos. Kovoju. Bet milžinas per stiprus. Gniaužtai spaudžia vis 
tvirčiau. Mano krūtinė kilnojasi. Besiveržiantis iš jos kosulys už- 
stringa gerklėje ir ašaromis aptemdo akis. Ir vis dėlto matau jį aiš- 
kiai. Tarsi gintare įmūrytas skarabėjas: išverstos akys, išsipūtę žan- 
dai, neapykantos perkreipta burna. 

Sužinau, kad esama akimirkos, kai mirtis priimama kaip neiš- 
vengiamybė. Mano rankos paleidžia jo riešus. Nejaučiu nei pyk- 
čio, nei baimės. Tik nuotolį. Tartum stovėčiau už savęs ir gręž- 
čiausi nueiti tolyn. Tartum Dėdė šauktų mane iš anapus Rua de 
Sao Pedro: 

— Berekijau, klausykis manęs! Aš čia pat, laukiu... 

Riečiantis skausmas. Lyg užsiveržianti virvė degintų man gerklę. 

Iš flamando burnos pliūpteli sūrus skystis. Aš trūktelėjamas atga- 
lios į savo kūną. Peršinčios akys, mano lūpos užlietos krauju. Lyg 
prasiveriantys vartai flamando rankos nukrenta į šalis. Sunkis stu- 
miamas nuo manęs. Artyn palinksta Farido veidas. Viena jo ranka 
sugriebia mane, kita gestikuliuoja mano vardą. 

Godžiais gurkšniais gaudydamas orą, pastebiu flamandui į spran- 
dą įbestą Farido durklą. 

— Man viskas gerai, — parodau. 

— Nudėjau jį, — sako gestais. Šįsyk Farido rankose jokios dvejo- 
nės: pirštai išskleidžiami, sugniaužiami, paskiau pasukami delnu že- 
myn lyg laužtų šakelę nuo pagrindinės šakos. 

Faridas ištraukia iš galvažudžio kūno mūsų peilius, nušluosto juos 
į savo kelnes. Išskyrus mano padėką, mudu neapsimainome gestais; 
ir ką galima pasakyti? Tad mes toliau miname malūnų link. Šalia 

artimesniojo ant tako aukštielninkas guli kažkoks žmogus, bereikš- 
mės žuviškos akys įbestos į mėnulio pjautuvą aukštai danguje. Jo 
kaklas tebešiltas išblėsusia gyvybe. Priklaupiu pažvelgti iš arčiau ir 
atpažįstu veidą: asmens sargybinis, kurį Djegus buvo atsivedęs pas 
mane į namus. 

Sušnabždu maldą, kad ir Djegus nebūtų pakviestas pas Dievą. 

— Ar ką nors girdi? — ženklais klausia Faridas. — Netoliese 
jaučiu kažką judant. 

— Ne. 

Staiga iš už malūno rato žingteli Djegus. Jis vilki storą, kailiu 
pamuštą apsiaustą, siekiantį iki čiurnų. Netgi blausioje šviesoje ma- 
tau, kad jo veidas išpiltas prakaito. 

— Čia saugu, — sakau jam. — Kodėl jūs ne... 

— Berekijau, jie... jie bando nužudyti kiekvieną iš svarstovų kuo- 
pelės! — sudejuoja. — Mus visus. Niekur nesaugu. Mes... mes pri- 
valome... 

— Nusiraminkite. Už savęs ant takučio mes nudėjome šiaurietį. 

Djegus mane sugriebia už pečių. 

— Tuo nesibaigs. Jie susidorojo su tavo dėde, Samsonu ir Simo- 
nu — o dabar bandė nužudyti mane! Nejau nesupranti — visą svars- 
tovų kuopelę... Mus visus! 

Uždedu jam ant krūtinės rankas. 

— Nesirūpinkite. Dabar mes žinome, kas jie tokie. Tai dona Me- 
neziš. Už viso to stovi ji ir Almiros grafas. Jie veikiausiai mano, kad 
svarstovų kuopelės nariai žino jų asmens tapatybes ir gali įduoti 
karaliaus valdžiai. 

— Dona Meneziš?! Neįmanoma! Ji niekad... 

— Ji drauge su Dėde slapčia gabeno knygas. 

— Betgi ji didikė! 

— Juo geriau, kad būtų galima saugiai išgabenti hebrajiškus ran- 
kraščius iš Portugalijos. Jums taip neatrodo? 

Djegus žvelgia naktin, tartum galėtų rasti atsakymą kažkur už 
tamsaus horizonto. Vėl atsigręžęs į mane, taria: 

— Nežinau. Tiesiog niekad nepagalvojau... — Jisai stebeilija į 
negyvą savo asmens sargybinį. — Fernandus sužeidė šiaurietį į ko- 
ją, bet šviesiaplaukis šunsnukis pernelyg mikliai darbavosi peiliu. O 
Dieve! Negaliu grįžti Lisabonon. 

— Tad ketinate čia pralaukti iki gyvenimo pabaigos? 

— Aš nesiduosiu jų sučiumpamas! Kai jie lašina ant tavęs ver- 
dančią alyvą, atrodo, lyg surūdijusia geležtimi dirtų tau odą. Mel- 
diesi, kad greičiau ateitų galas. Viską padarytum. Nesiduosiu, kad 
man vėl taip nutiktų. Niekad. Girdi?! Niekad! 

Staiga prisimenu storą randą jam ant krūtinės, kai susmuko gat- 
vėje. 

— Jie pritaikė jums pinga? — klausiu aš. 

— Sevilijoje buvo specialistas, mokėjęs žmogui ant kūno piešti 
paveikslus įkaitinta alyva ir pelenais, kuriuos įtrindavo į randus. Ant 
devyniolikametės merginos krūtinės, kuri nusikalto tik tuo, kad penk- 
tadieniais tiesdavo švarias paklodes, jis išvarvino visą Pasijos sceną. 
Mergina paprasčiausiai niekaip nemirė. Jos krūtys tapo Jeruzalės 
kalvomis, bamba — Kristaus širdimi. Tai buvo pernelyg... 

— Djegau, klausykit. Jie galėtų visai taip pat lengvai pasiųsti ką 
nors paskui jus. Kad ir kur vyktumėte. Jums bus saugiau mieste. Su 
žmonėmis, kuriuos pažįstate. 

— Tik ne savo namuose, — baimingai nutęsia jis. Vėjas taršo 
sidabrinius jo plaukus, ir aš sumoju, kad žmogus nebenešioja turba- 
no; su kiekviena diena mes tampame vis mažiau žydiški. — Jie Žino, 
kad manęs reikia ieškoti ten. O kai supras, kad pasiųstas mane 
nugalabyti samdytas žudikas negyvas, jie atsiųs ką nors kitą. 

— Aš turėjau galvoje, kad jūs apsistosite pas mus, — sakau. 

Djegus pažvelgia žemyn, svarsto. Matau, kad jis jau sutiko. Tad 
klausiu: 

— Visų pirma, kodėl norėjote, kad čia ateičiau? 

— Berekijau, aš prisiminiau kai ką svarbaus... Kad domas Mige- 
lis Ribeiras, didikas, kuriam Estera perrašinėjo Psalmyną, prieš sa- 
vaitę buvo su tavo dėde susikivirčijęs. — Jis paima mano ranką ir 

tęsia pašnabždom: — Tavo mokytojas probėgšmais apie tai užsimi- 
nė svarstovų kuopelėje. Aš pasiteiravau ir sužinojau, kad domas 
Migelis apsistojęs arklidėse netoliese nuo čia. Benfikos pakraščiuo- 
se. Norėjau, kad mano asmens sargybinis vyktų ten su tavimi. Kad 
užkluptumėte jį nakčia. Tačiau dabar aš ne... — Jis nutyla ir apsidai- 
ro aplink. 

— Djegau, aš viską žinau apie kivirčą. Dėdė ir Migelis buvo susi- 
rėmę dėl to, kad šis atsisakė pripažinti savo tikrąją praeitį, savąjį 
judaizmą. Man apie tai papasakojo... 

— Visai ne! Tai buvo dėl knygos... Psalmyno, kurį Estera jam 
perrašinėjo. Jis nenorėjo mokėti jų sutartos kainos. Regis, grasino 
papasakoti valdžios pareigūnams, kad tavo teta ir Dėdė slepia heb- 
rajiškus rankraščius, jeigu šie nepadovanos jam Psalmyno. Dabar 
galvoju, kad jis susipainiojęs su dona Meneziš. Kažkur turi būti ry- 
šys. 

— Ne, ne. Dėdė nusiuntė jam laiškutį, prašydamas tapti slaptuo- 
ju gabentoju, — paprieštarauju. 

Tamsoje Faridui sunku skaityti Djegaus lūpas. Kai išverčiu žen- 
klais, jis gestais atsako: 

— Betgi Migelis Ribeiras turtingas. Išgalėjo susimokėti už Este- 
ros darbą. Ir jis patausojo tavo gyvybę, kai nuėjai su juo pasimatyti. 
Galėjo nebaudžiamai tave nužudyti. 

— Kąjis tau sako? — klausia Djegus. 

— Kad tame nėra jokios prasmės. 

Svarstovas ironiškai vienu iškvėpimu nusijuokia ir tvirtai suspau- 
džia man ranką. 

— Ar per pastarąją savaitę kas nors turėjo bent kokią prasmę? Aš 
tau kai ką pasakysiu, vaikine. Šio pasaulio nevaldo jokia logika, 
kurią tu tikriausiai rastum surašytą kabaloje. 


Djegus peržengia per šiauriečio kūną. Nusispjauna ant jo galvos 
ir ją paspiria. Paskiau klumpina toliau nelyginant nešulinis gyvulys. 
Erudito balsu postringauja sau pačiam, kad išplauksiąs į Rodą ir 

Konstantinopolį laivu, kuris po savaitės paliks Farų. Ryt vakare iš 
Lisabonos pradėsiąs kelionę į pietus. 

— O Konstantinopolis toks mielas miestas, — dėsto jis. — Visai 
nepanašus į Lisaboną. Tenai netgi lyja. Stambiais, gražiais lašais. 
Kaip perlais. Geras gyventi ir kabalistams. Kaip tik ten Azija susitin- 
ka su Europa, ten du tampa vienu, kaip sakydavo tavo dėdė. Prisi- 
meni, kai jis... 

Dulkės, naktis ir Djegaus dudenantis balsas susiveja lyg virvė 
apie mano mintis. Grifai suka ratus virš galvos, lydi mus atgal 
Lisabonon. Stabtelime praėję miesto vartus prie Chafariz da Es- 
peranca, Vilties fontano. Suvilgau sau veidą ir plaukus. Klausiu 
save, koks galėtų būti paslėptas ryšys tarp Migelio Ribeiro ir knygų 
gabentojų. Pro varvantį nuo savęs vandenį žvelgiu į Djegų. 

Šis šukuojasi ataugusią barzdą, kuri jau slepia skruostus ir smak- 
rą. 

— Valyvumas — šventa priedermė, — primena jis man. 

Galbūt ir taip. Bet kas apibrėžia jo dvasinę asmenybę. Gal jis — 
įsikūnijęs Klajojantis žydas, įbauginta būtybė, šiek tiek mažiau nei 
žmogiška, pasirengusi ir vėl kraustytis į dar vieną nesvetingą kraš- 
tą? Ar tai tokiais mes visi tampame — personažais, apibrėžtais krikš- 
čioniškosios mitologijos? 

Kai pasiekiame mano namus, pro vartukus mūsų pasitikti išbėga 
mažasis Didis Molšus šaukdamas: 

— Aš suradau jį, Beri! Suradau! 

— Ką? 

— Rabiną Lozą. 

— Kur jis? 

— Ten, micvoje. Mursa Benžamin tuokiasi. 

— Ką... dabar? Tai turėjo būti rytoj. Ir gerokai po vidurnakčio. 
Juk dar šabas! 

Jis sušnabžda: 

— Krikščionims suklaidinti vestuvės perkeltos į šiąnakt. 

Mes kartu įžengiame kieman. Tėvas Karlušas išeina mūsų pasi- 

tikti. Jis, Didis, Djegus, Faridas ir aš stovime prie mūsų nukirsto 
citrinmedžio strampo. Sakau jiems: 

— Turiu pasimatyti su rabinu Loza, įsitikinti, kad jis neturi su tuo 
nieko bendra. Aš greitai sugrįšiu. 

Visi pradeda man prieštarauti. 

— Žydams pernelyg pavojinga susitikinėti per apeigas, — api- 
bendrina Djegus, išreikšdamas visų nuomonę. — Kas bus, jeigu krikš- 
čionys mus aptiks?! 

Nepasitikiu Loza taip absoliučiai, jog nepajėgiu atsispirti norui 
su juo susitikti. 

— Gal ir taip, — sakau, — bet vis tiek privalau eiti. Be to, dėl 
karalienės Esteros ir Zerubabelio naktį nieko negalime imtis. Kai 
išauš, aš pradėsiu juos vilkti dienos švieson. 

Palieku savo draugus ir patraukiu į micvą ir Mursos Benžamin 
vedybų ceremoniją. Kaip bevaikė našlė, ji pagal levirato santuokos* 
įstatymą privalėjo ištekėti už savo mirusio vyro brolio, jeigu šis pasi- 
rinko paimti ją kaip nuotaką. 

Kažkoks išgeibėlis, kurio veidas paslėptas gobtuvo, saugo mau- 
dyklės duris. 

— Galiu įeiti? — klausiu. — Aš — Mursos draugas. 

— Paskubėk. 

Laiptai apšviesti sieninių deglų. Pagrindinėje salėje nedidelė ga- 
lerija užpildyta liudytojų, kuriuos gaubia plazdančios šešėlių ir švie- 
sos skraistės, priekyje vyrai, už jų moterys. Tačiau lipdamas žemyn 
pastebiu, kad kažkas ne taip. Rabinas Loza sėdi penkių teisėjų tribu- 
nolo viduryje. Pastebėjęs mane, jis krūpteli it nuplikytas. Piktose jo 
akyse atsispindi stingdanti baimė. Įtūžis, karštas ir nenumaldomas, 
nusmelkia mane iki slėpsnų. 

Ir vis dėlto, kas dedasi? Mursa stovi priešais savo svainį Efraimą. 
Jos plaukai sutraukti po šiurkščios medžiagos skara. Veidas nuvar- 
gęs, nusiminęs, rankos dreba. Tarp juodviejų ant žemės juoda kera- 


* Svainio įstatymas ST (Įst 25: 5— 10), kurio esmė išdėstyta toliau tekste. 

minė lėkštė. Halizah! O Dieve, kada gi Tavasis gailestingumas pa- 
sieks mus? Matyt, po riaušių prieš žydus Efraimas bus atsižadėjęs 
sutikimo vesti. Dalyvaujame jau gerokai pažengusioje ceremonijoje, 
kuri išvaduos jį nuo šios pareigos. O dėl Mursos, tai ir ji bus išlais- 
vinta. Tačiau kokion ateitin? Su mažu kraičiu ir pusei Lisabonos 
žydų jaunuolių pavirtus pelenais, galimybės jai susirasti laimę, ku- 
rios nusipelno, menkos. 

Paskutiniojo teismo balsu Efraimas skelbia atsisakąs vesti Mursą. 
Drebančiais, netvirtais skiemenimis Mursa hebrajiškai atsako: „Me'- 
en yebami lehakim leahiv shem beyisrael lo aba yabmi"“, paskiau 
pakartoja savo žodžius portugališkai, kad visi galėtų suprasti: „Ma- 
no vyro brolis atsisakė įtvirtinti savo brolio vardą Izraelio tautoje ir 
nenori manęs vesti levirato santuoka". Baigusi, ji giliai atsidūsta. 

— Ar supranti, ką ji pasakė? — klausia rabinas Loza Efraimą. 

— Taip. 

Teisėjai atsistoja. Mursa vos vilkdama kojas prisiartina prie Efrai- 
mo, pritupia ir vien tik dešine ranka pradeda atrišinėti odinius san- 
dalo raištelius, trissyk apsuktus apie jo dešinę blauzdą. Sunkūs jos 
atodūsiai dreskia orą. Kai galiausiai palaisvinti raišteliai nukrenta, 
Mursa pakelia jo pėdą ir nuauna sandalą. Atsistojusi ji užsimoja ir 
numeta sandalą ant žemės tarp Efraimo ir teisėjų. 

Rabinas Šeba kumšteli Lozą ir kažką pašnabžda jam į ausį; stor- 
žievis klastūnas, išsigandęs manęs, užmiršo savo vietą ceremonijoje. 
Paskubom jisai sako Efraimui: 

— Pažvelk į išlekiančias iš jos burnos seiles, iki šios pasieks že- 
mę. 

Mursa dreba, vargais negalais prisiverčia pasilenkti ir spjauti į 
juodąją lėkštę, kad šitaip simboliškai pažemintų savo svainį, atsisa- 
kiusį padovanoti jai vaikų. 

Nė kiek nesujaudintas Efraimas pakelia sandalą ir paduoda jį 
rabinui Lozai, lyg įteikdamas iškvietimą į teismą. Visi teisėjai sutar- 
tinai užtraukia: „Tebūnie Dievo valia, kad Izraelio dukterims niekad 
neprireiktų halizah ar levirato santuokos". 

Ceremonija baigta, ir Mursa susmunka ant grindų. Moterys puo- 
la prie jos, o Loza pasuka laiptų link. „Visi rabinai moka galabyti 
kaip šohetas! — mąstau aš. — Tai jis šantažavo Dėdės knygų gaben- 
tojus. Štai kodėl Dievas norėjo, kad dalyvaučiau šioje halizah!" 

Prasibraunu pro žmones galerijoje, puolu įkandin jo. Lauke pa- 
matau jį kėblinant savo namų link ir akies mirksniu pasiveju. Mano 
rankos susigniaužia apie jo apykaklės šilką. Prirėmęs prie Samiro 
namo sienos, sakau jam: 

— Toks didis mokslinčius ir rabinų rabinas kaip jūs neturėtų taip 
skubėti pasišalinti. 

Jis atstumia mane nuo savęs. 

— Netrukdyk man eiti, mažasis pederaste. 

— Maišote mane su Faridu, vyrų mylėtoju, kurio vardo jūs ne- 
vertas netgi ištarti. 

— Nejau taip ir muši mane gatvėje, visų akivaizdoje? — Jis apsi- 
dairo aplink, norėdamas priversti mane atsižvelgti į susirinkusį nedi- 
delį būrelį. 

— Galėčiau, — atkertu. — Man nerūpi, ką kiti apie mane pagal- 
vos. Bet būsiu teisingas. Neužmušiu jūsų už nusikaltimus prieš savo 
tautą, o tik jeigu sužinosiu, kad nužudėte mano dėdę. 

— Nužudžiau jūsų dėdę? Aš?! 

— Kas čia taip nuostabaus? Jūs išdavėte jį! Ar išdrįsite tai pa- 
neigti? Pasiėmėte šoheto peilį ir perpjovėte jam gerklę! 

— Iš tiesų aš tai neigiu. Žinoma, mudu nemėgome vienas kito. 
Tačiau tarp neapykantos ir žmogžudystės — visa Raudonoji jūra. Ir 
aš per ją nepersikėliau. 

— Kur jūs buvote riaušių sekmadienį? — griežtai klausiu. 

— Savo namuose. Viena iš mano dukterų serga. Meldžiausi. 

— Dievui ar Velniuiė 

— Tegul nukris man liežuvis... 

Stukteliu rabino galvą į baltintą sieną. Jis klykteli, sudejuoja. 

— O liudytojai?! 

— Abi mano dukros buvo namie su manimi! 

— Visą dieną? 

— Taip. 

— Tai kodėl dominikonai paliko jus gyvą? 

Jisai sušunka: 

— Dabar aš dirbu Bažnyčiai, kvaily! 

— Jūsų dukros namie? 

— Nedrįskite... 

Savaitė miego ir maisto stygiaus ima atsiliepti mano sveikai nuo- 
vokai ir pusiausvyrai. Tempiuosi įbaugintą rabiną San Pedro gatve 
jo namų link. Besitraukiančios savo sąmonės dalimi suvokiu, kad 
leidausi įveikiamas nevilties. Gal aš bijau pažvelgti tiesai į akis, suri- 
kiuoti visus įkalčius draugėn į lengvai suprantamą eilutę? Jie visi 
saugiai padėti manojoje toriškoje atmintyje: Baltasis Maimonas su 
Dviem Burnomis; Djegaus apmėtymas akmenimis; šoheto pjūvio per- 
rėža mano dėdės kakle; laiškai nuo Tu Bisvat. Jeigu tai būtų citatos 
iš Toros ar kabalos, galėčiau viską suregzti į prasmingą komentarą, 
atsakymą. Gal aš paprasčiausiai bijau užbaigti kelionę kerštu ir pra- 
eiti pro paskutiniuosius Tuštumos vartus anapus mano mokytojo 
mirties? 


Aštuonioliktas skyrius 


Pagal kabalą medus turi vieną šešiasdešimtąją manos saldumo; 
sapnas — vieną šešiasdešimtąją pranašystės galios; šabas — vieną 
šešiasdešimtąją būsimo pasaulio šlovės. 

O ligos miegas, kokia jo dalelė mirties? 

Rachelė, jauniausioji rabino Lozos duktė, guli ant šono po vilno- 
niu apklotu, viršutinė plaštakos pusė užriesta nelyginant pelekas 
ant kaktos, lyg ji stengtųsi apsiginti nuo žmogėdros. Akys užmerk- 
tos, tačiau kas kelias sekundes krūpteli, tartum bandytų nusikratyti 
nuo savęs sielos liūdesį. Estera-Marija, jos vyresnioji sesuo, parau- 
dusiomis iš rūpesčio, senkančio ryžto akimis budėdama sėdi prie 

lovos kojūgalio. Jos pirštais slenka rožinis. Linkteli man kaip daro 
nepajėgiantys kalbėti, išreikšdama jausmų bendrumą, tačiau ir ato- 
kumą. 

Laikau, kad vaiko kūno negalia lyg tas pat, kaip Efraimas atstū- 
mė Mursą. Sulaužyti ištikimybės pažadai — tartum rišamasis ce- 
mentas sujungia mūsų gyvenimus draugėn. 

— Kiek laiko ji tokia? — klausiu. 

— Nuo praeito penktadienio, — atsako Estera-Marija. — Bet iš 
pradžių nebuvo taip blogai. 

— O jūsų tėvas buvo kartu visą sekmadienį? 

— Siaubinga! — sustunga Loza. — Klausti mano nuosavos... 

Estera-Marija pakelia ranką, ramindama tėvą. 

— Taip, — sukužda ji. — Visą dieną ir naktį. 

Ji atsistoja, prispaudžia kumščius prie gėlos strėnose. Imu aiškin- 
ti: 

— Aš klausiu, nes mano dėdė, jis buvo... 

Mergina linkteli: 

— Mes visi girdėjome. Neprivalote aiškintis. Klausykite, kai at- 
ėjo „senieji krikščionys", mes buvome čia ir slėpėmės. Tėvas sakė, 
kad mūsų nelies, bet kaip galima pasitikėti žmogžudžiais? Iki... Ka- 
da tai buvo, antradienį? Regis, nelabai pajėgiu prisiminti dienas. 

Pasigręžiu į rabiną Lozą. 

— Tad kodėl manęs neįsileidote, kai anksčiau atėjau pas jus? 
Arba nestabtelėjote prie mano namų? Ir ką tik dabar, kai buvome 
micvoje, jūs... Ė 

— Nejau klejoji?! Tu spardei mano duris. O aš čia turėjau ser- 
gantį vaiką. Visi žino, kad tu nori atkeršyti už savo dėdę. O dabar, 
jeigu tu... Palūkėk... — Loza nueina per kambarį, nukabina nuo 
sienos patamsėjusį veidrodį ir atneša man. — Pažvelk! — pareika- 
lauja jis. — Argi nepabėgtum nuo to? 

Prie blausios žvakės šviesos išblukusiame sidabre išvargęs ir su- 
kritęs veidas — skruostai pleiskanojantys, apaugę šeriais, plaukai 
susivėlę ir purvini. 

— Jūs teisus, — pripažįstu. — Iš manęs nieko sau vaizdelis. — 
Išsitraukiu iš kapšo savo piešinį su beglobiu vaikėzu, bandžiusiu 
parduoti Dėdės Hagadą. 

— Ar katras nors iš jūsų atpažįstate tą bernioką? 

Pasilenkusi į žvakės liepsną supantį šviesratį, Estera-Marija tyri- 
nėja atvaizdą. 

— Ne, — atsako ji ir perduoda piešinį tėvui. Šis papurto galvą. 

— Vadinasi, jūs niekad nepadėjote mano dėdei slapta gabenti 
hebrajiškų knygų? — kreipiuosi į rabiną. Kai šis vėl papurto galvą, 
priduriu: — Turite tai prisiekti Tora. 

Jis prisiekia, o Rachelė per miegus švokščia nelyginant perplėš- 
tos dumplės. 

— Galiu ją paliesti? — paprašau. 

Loza linkteli. Pulsas jos rieše greitas. Kakta dega, tačiau, keista, 
mergaitė neprakaituoja. 

— Kokie kiti jai simptomai? — klausiu. 

— Nieko nevalgo, — sako Estera-Marija. — Ir kraujuoja iš vi- 
durių, kai ji... — Mergina palinksta prie manęs, ir jos lūkestingos 
akys išduoda, kad mano domesys netyčia sukėlė jai viltį. 

— Tai arba dizenterija, arba ispaniškasis bėrimas, — spėju. — 


Plinta per blogą orą arba nešvarumus. — Fragmentai iš Avicenos 
slenka manosios toriškos atminties puslapiais. — Buksmedžio ar- 
batos su verbena, ir kuo daugiau, — pasakau. — Jai reikia skys- 


čių, kad galėtų išprakaituoti savo pabrinkimus. Ir statykite kliz- 
mas su aršeniku, atskiestu granato sultimis ir vandeniu. Tačiau 
nuodo nepadauginkite. Daugių daugiausia kelis lašus, — Loza 
dėbso į mane viršum savo suplotos, apuokiškos nosies išraiška, 
kuri netgi pranašą priverstų pasijausti nejaukiai. Ir vis dėlto po 
viso, kas atsitiko, jo povyza man atrodo veikiau juokinga nei įžū- 
li. 

— Pasilaikykite savo kvailus žvilgsnius šabo apeigoms, — pasa- 
kau jam. 

— Nebebus tokių, — liūdnai taria jis. — Niekados daugiau. 

— Ir labai gerai, — nusišiepiu. 

— Ką tu žinai?! — surinka jis. — Ko išsižadėjai, išskyrus savo 
žydišką vardą?! Ar davei įžadus niekad neįkelti kojos sinagogon, 
jeigu Viešpats išgelbėtų mūsų bendruomenę? Ar atsisakei to, ką 
laikei brangiausia? Ką žinai apie auką?! Tu buvai vienuolikmetis 
berniukas. Taigi, prisimenu, kaip laikeisi įsitvėręs savo tėvo. Ir tu 
prisimeni mane bėgantį prie krikštyklos. Ar kada nors paklausei 
kodėl? Arba tavo dėdė? Ar gali suprasti tai buvus tam, kad nežūtų 
daugiau mūsiškių ir nebūtų žudomi mūsų vaikai? Sudariau su mū- 
sų Viešpačiu sutartį — išgelbėk Lisabonos žydus, ir aš atsiversiu į 
krikščionį. Ar tai blogai? Kas pasakys? Tu?! Tavo dėdė? 

Loza rankove nusišluosto nuo lūpų seiles, spogina į mane, ir 
metų metai tūžmasties degina raudoniu jam skruostus. 

Estera-Marija prieina prie jo, paglosto petį. 


— Nusiramink, tėve, — sušnabžda. 
— Mano dėdė miręs ir nieko negali pasakyti, — atremiu ra- 
miu, sausu balsu, kuris slepia mano pyktį. — Ir jeigu būčiau la- 


biau atsidavęs kabalistas, negu esu iš tikrųjų, galbūt jūsų neteis- 
čiau. Galimas daiktas, jūs iš tiesų išdavėte mus dėl aukštesnių 
tikslų. Arba galbūt šitaip sau įteigėte, kad išliktumėte gyvas. Šiaip 
ar taip, jūsų motyvai man neberūpi. Svarbūs jūsų veiksmai, kurie 
buvo svarbūs ir prieš tiek daug metų. Imu išmokti, kad tokiems 
žmonėms kaip jūs ir aš veiksmai svarbesni negu žodžiai, negu visi 
susitarimai ir kuždamos maldos. Manau, Dėdei buvo kitaip. Jo 
giedojimas iškviesdavo į šį pasaulį angelus. Tokiems stebuklada- 
riams... — Mano žodžiai nutrūksta, rabinas Loza, papampęs iš 
pykčio, nusisuko nuo manęs. Kalbėtis atrodo beprasmiška. Norė- 
damas atkreipti dėmesį, paliečiu Esteros-Marijos petį: — Plauk 
Rachelę rožių vandeniu, pavirintu su verbena ir kiaušinio tryniu. 
Ir dėl Dievo meilės, pakeisk šias suterštas paklodes. Arba dar 
geriau, sudegink jas! — Ištiesiu ranką virš mergaitės galvos ir 
palaiminu ją. 
— Ar mano sesuo mirs? — klausia Estera-Marija. 

— Tik Jis gali pasakyti, — pragysta jos tėvas. 

Pamaldus žvilgsnis aukštyn krikščioniško dangaus link turi man 
priminti apie neva jo padarytą auką. 

— Galbūt, — atsakau beširdiško iššūkio tonu; šiuo momentu 
teiginiai apie debesyse gyvenantį Dievą, kuris saugo mus, atrodo 
žiaurūs ir absurdiški. Tačiau Esterai-Marijai ir sau pačiam pridu- 
riu: — Bet jeigu darysi, kaip sakau, yra vilties. 

Mergina dėkingai linkteli. Rabinas Loza prikanda lūpą, kaip 
visados darydavo mano akivaizdoje, ir su panieka iškenčia, kai 
atsisveikindamas nusilenkiu. Pėdinu namo, žvelgdamas į dygsniuo- 
jančius dangų dantytus žvaigždynus ir galų gale suvokęs, kad jis ir 
visi pasaulio teisuoliškieji rabinai prarado savo valdžią man. Am- 
žiams. Taip pat ir šitai buvo šio Perėjimo kelionė. 

Kai tik tu pamanai perpratęs tikrąją Toros eilutės prasmę, ši 
kažkaip sugeba nusimesti savuosius apdarus ir atskleidžia vidinius 
klodus. Tas pat yra ir su kasdienio gyvenimo įvykiais. 

Djegus, tėvas Karlušas ir Faridas pasitinka mane virtuvėje su 
laiškučiu nuo Solomono Elio, to mohelio, su kuriuo aptikome slap- 
tąją praeigą iš mūsų namų į maudyklę. 

„Berekijui Zarkui" — parašyta ant šiurkštaus, prasto lininio po- 
pieriaus, kurio paviršius įspaustas kažkokio lanko. 

— Kol tavęs nebuvo, sulaukėme blogų žinių, — sako Djegus. — 
Mohelis Solomonas rastas namuose kybantis nuo gegnių už savojo 
talio. Savižudybė. Faridas, Karlušas ir aš nuėjome ten. Jis paliko 
tau šį laiškutį. 

— Betgi jis buvo išlikęs gyvas! — sušunku. Mano žodžiai tuš- 
čiai krenta tarp mūsų. Kas, galų gale, yra kūno patvarumas, paly- 
ginti su besigraužiančios sielos irimu? 

— Laiškutis neužantspauduotas, — pastebiu aš. — Ir jis parašė 
mano tikrąjį vardą, Berekijas. Niekad manęs šitaip nevadindavo. 
Aš jam buvau „Shaalat Chalom 

— Toks buvo mums perduotas, — gūžteli Karlušas. 

— Kieno? 

—.Jo sesers Lenos, — atsako Djegus. — Regis, ji aptiko kūną ir 
peržiūrėdama jo daiktus rado laiškutį. 

Pono Solomono žodžiai man parašyti skubiu, vaikišku braižu, 
įrėminti apvalaus įspaudo, likusio popieriuje. 

„Nejau pasirengimas mohelio darbui padaro žmogų nejautrų 
kūniškam skausmui? Aš tą padariau. Tai kai ką įrodo. Mano kūnas 
silpnas. Naujasis Pasaulis niekad nepajus mano žingsnių. Kai ku- 
riems dalykams verčiau likti paslėptiems. Aš įskundinėjau „nau- 
juosius krikščionius". Įskundžiau ir Rezą. Tikrai privalėjau tą dary- 
ti. Pinga grėsmė — deginantis šešėlis, kūnas — siaubingas bailys, 
kai gaubia tamsa. Vienas vienintelis lašas alyvos bematant pastūmi 
jį į klyksmus, kurie veržiasi iš vidaus gelmių nelyginant metančios 
odą gyvatės ir... Ponas Abrahamas prisiekė, kad atiduos mane žy- 
dų tribunolo teismui. Kad jis rasiąs būdų, jog būčiau nubaustas. Tą 
sekmadienio rytą mudu ginčijomės. Baimė. Jis, matyt, užuodė ją 
ant manęs. Pasakė: „Tu turi prie savęs peilį ir vis tiek esi išsigan- 
dęs". Jis šypsojosi, tarsi sveikindamas mane savo namuose. „Tavo- 
ji plieno geležtė užgrūdins mane Dievui ir galbūt netgi padės pa- 
siekti aukštesnį tikslą, bet mergina dar nepasirengusi. Solomonai, 
palik ją ramybėje, ir aš ateisiu pas tave it nuotaka". Bet mergina 
dvelkia inkvizicijos liepsnomis kaip ir vyras. Būti kaip Adomui... 
jeigu tik galėčiau. Aš nenorėjau atimti jam gyvybę. Nei merginai. 
Negaliu prašyti, kad tu man atleistum, taip pat Estera ir Mira, bet 
kai manęs nebebus, prašau sukalbėk už mane kadišą, kad galėčiau 
palikti šį pasaulį. Ar turės toks žmogus kaip aš ramybę? Palaima 
tau. Solomonas". 

— Ką rašo?! — klausia Djegus, kai skaitau. 

Mano lūpos surakintos padrikos išpažinties ir jos spragų. Savižu- 
dybė paaiškina, kodėl jis paliko man dovanų knygą. Bet kodėl gi 
staiga abejonė savo mylimu amatu? Kodėl neužsimena apie savo žmo- 
ną? Ar paskutinę gyvenimo akimirką jis neturėjo aiškaus proto? 

Gal tai klastotė, parašyta Zerubabelio ir karalienės Esteros? Ar 
šie įtaria, kad minu ant jų šešėlių? 

— Kiek laiko buvo miręs, kai sesuo jį surado? — ženklais klau- 
siu Faridą. 

— Sakė aptikusi šįryt. Bet laiškutį tik dabar. Neturėjo jėgų anks- 
čiau peržiūrėti jo daiktus. 

— Apie ką judu čia rodinėjatės? — klausia Karlušas. — Ir kas 
rašoma, velniai rautų?! 

Kai balsu perskaitau Solomono žodžius, Faridas paima iš manęs 
laiškutį, pauosto jį, palaižo kraštą. 

— Labai pigus popierius, — sako. 

— Kaip mohelis, Solomonas buvo labai įgudęs su peiliais, — 
primena Karlušas. 

— Tai galėtų viską paaiškinti, — priduria Djegus. — Mes tikrai 
neįtarėme, kad jis dirba išvien su ponu Abrahamu. Matyt, abu kaip 
tik to ir siekė. 

Jis teisus. Ir vis dėlto, ar galėjo Žemila supainioti plinkantį, rusva- 
odį žmogutį kaip kikilį su Baltuoju Maimonu su Dviem Burnomis? Ir 
kodėl šis būtų nusamdęs šiaurietį, kad nužudytų Simoną ir Djegų? 

„Tu atvėrei dar vienus vartus, — girdžiu Dėdės balsą. — Nagi, 
Berekijau, įkvėpk į plaučius šio pasaulio oro ir šok pro juos, kol 
nesuspėjo užsitrenkti". 

Susigrąžinu iš Farido laišką. Kojos nešte neša rūsin, kad galė- 
čiau apmąstyti, kas buvo parašyta. 

— Vienas pats, — sukuždu Faridui, ir šis paleidžia mano ranką. 

Atsidūręs apačioje, išsiimu iš atsargų spintukės Dėdės žiedą su 
topazo akute ir užsimaunu jį ant dešiniojo smiliaus. Atsisėdu ant 
mūsų maldų kilimėlio viršum kraujo dėmių. Įprastais kvėpavimo 
pratimais atvėręs savo proto duris, sukeitinėju vietomis parašytą- 
sias Solomono laiškučio raides, tariu jas kaip monotonišką giesmę. 
Jo žodžiai pakyla nuo popieriaus ir sukiojasi ore nelyginant žon- 
glieriaus žiedai, kaip nereikalingą svorį nusimetę prasmę. Rankos 
ir kojos man palengvėja iš palaimos. 

Įsivaizduokit, kad žvelgiate į lentelę su pleištišku užrašu. Kai 
proto mazgai atsipalaiduoja, hebrajų kalba tampa tokia pat sveti- 

ma. Raidės rodosi kaip sutraukytos figūros; kaip muzika be melo- 
dijos; kaip gyvūnai, neįvardyti Adomo. Pasaulio vientisumas daro- 
si permatomas ir galiausiai atsiveria. 

Per didžiausią Dievo duotąją erdvę — tuštumos, kuri už min- 
ties — su maldos tikrumu mane pasiekia žodžiai: „Tai, be abejo, 
Dėdės žudiko raštas; tai jo išpažintis, ne Solomono. Paliko jį mo- 
helio namuose po šio savižudybės. Kad jo sesuo ar kas nors kitas 
surastų ir atneštų man... kad nuviliotų mane nuo savo pėdsakų. 
Galbūt jis netgi nužudė vargšą Solomoną, kad kažkaip paleng- 
vintų savo planus!" 

Išsekęs sėdžiu vienas; pastangos prisišaukti įžvalgą brangiai kai- 
navo mano nusilpusiam kūnui. Rankos sunkios, tarsi švininės. „Pail- 
sėk, iki išauš", įsakau sau mintyse. Ir paklusdamos akys užsimer- 
kia. Dėdė sako man: „Miegok. — Jo balsas graudus, gundantis. — 
Tau reikia nusnūsti tyloje, jeigu nori užbaigti kelionę". 

— Ne, ne dabar, — garsiai atsakau. Pravėręs akis, pagalvoju: 
„Privalau apžiūrėti Solomono būstą, pasikalbėti su jo seserimi. Pas- 
kiau sugrįžti į Eštaušo rūmus. Privalau pamėginti šnektelti su Žua- 
na, grafo dukra". 

„Neklusnus kaip visada, — atsako Dėdė. Užsimerkiu, kad iš- 
vysčiau jo šypseną. — Turi pasiduoti sapnui, — tęsia jis. — Lisabo- 
nos dykuma praslinko tau po kojomis. Tu iš tiesų arti. Padėk galvą 
man ant kelių. Pasinaudok sapnais ir pateik klausimą. 

— Ar tai ne nuodėmė? — klausiu. — Nevalia klausinėti miru- 
siųjų, sako pranašai. 

„Visada galima kalbėtis su Dievu. Tai jo vandenyne dabar tūno 
šis vienintelis lašas. Paprasčiausiai nusirišk nuo riešo juostą su auksu 
užrašytais mudviejų vardais ir uždėk sau ant akių. Paskiau mie- 
gok". 

Paklūstu savo mokytojui. Ir sapnas iš tikrųjų ateina. 

Mane apgaubia šiluma, kokia užlieja, kai sugrįžti namo. Mano 
mokytojas stovi ties manimi, rėminamas rūsio sienos plytelių, su 
maldų šaliu ant galvos ir pečių. 

— Netikiu, kad domas Migelis Ribeiras ar koks nors šiaurietis 
pakalikas, nusamdytas tavo slaptųjų gabentojų būtų pakišęs šilkinį 
siūlą tau po nagu ar nužudęs kaip šohetas, — sakau aš. — Tad kas 
dar yra įsivėlęs? Ką Karalienė Estera pasiuntė tave nužudyti? 

— Tu jau žinai, kas atskyrė mano kūną nuo sielos, — atsako su išsi- 
sukinėjančia šypsena. — Klausimas tik „kur" ir „kada" tai suvoksi. 

— Kaip paprastai, Dėde, tu nori, kad padirbėčiau dėl atsakymo. 
Puiku. Kur ir kada sužinosiu jo vardą? 

Baltas jo palaidinio skvernas išsiskleidžia, mirtomis kvepiantis 
vėjelis padvelkia į mus. Lubos išskysta ir pranyksta. Sienos nu- 
krenta į šalis. Atsiveria dangus, vakarų horizonte užlietas rausvai 
violetine spalva. Mudu sėdime po Migdolų sodybos bokštu. 

— Kodėl čia? — klausiu. — Kodėl, kai leidžiasi saulė? 

Dėdė meta į mane skvarbų žvilgsnį, kuriuo nori parodyti, kad 
privalau atidžiai klausytis. Jis pakelia laiminančią ranką ir taria: 

— Miesto žemėlapis — neregio elgetos kojose. 


Auksinė šviesa spindi pro langų angutes šiauriniame rūsio lubų 
pakraštyje. Šeštadienio rytas. Aštuntoji ir paskutinė Perėjimo die- 
na. Atsisėdu ir žvelgiu atgalios į savo sapną tartum į iškeliaujantį 
svečią. Atidaręs genizą, bergždžiai ieškau braižo, kuris atitiktų So- 
lomono tariamąjį laiškutį. Paskiau, tiesiog norėdamas pasitikslinti, 
ar teisingai protauju, perverčiu nuosavą Dėdės Hagadą. Mohelis 
Solomonas neįkūnytas jokiame bibliniame personaže. Tikriausiai 
jis negalėjo būti įsitraukęs į slaptą knygų gabenimą su Zerubabeliu 
ir Karaliene Estera. 

Viršuje Reza kuria krosnyje ugnį, laikydama glėbyje Aviboją, pa- 
sodinusi ją sau ant šlaunies. Mergytės plaukuose įsegta putli oranži- 
nė medetka. Djegus ir Karlušas sėdi vienas prieš kitą prie virtuvės 
stalo, iš keraminių puodelių siurbčiodami garuojančią misą. 

Reza pirmoji pasisuka į mane. Jos akys išduoda, kad vis dar jau- 
čia man apmaudą, jog praeitą vakarą nevadovavau šabo apeigoms. 

— Tu numigai, — sako Karlušas. — Tai gerai. 

Mudu apsimainome palaiminimais. 

— Kur Faridas? — klausiu. 

— Savo namuose, meldžiasi, — atsako Djegus. 

Pasuku į duris kieman. 

— Kur rengiesi eiti? — klausia tėvas Karlušas. 

— Laukan, — atsakau. 

— Eini į mohelio Solomono būstą, tiesa? — gaižiai klausia Reza. 
Nespėjus man atsakyti, kur iš tikrųjų einu, ji tęsia: — Nejau negali 
tai palikti ramybėje? Jis miręs. Apturėjome savo kerštą. Tad priva- 
lome pagalvoti, kaip gyventi toliau, kaip pasirūpinti šeima, kurią 
tebeturime. Štai ko norėtų tavo mokytojas. Ir patikėk manimi, Be- 
rekijau Zarkau, tavęs laukia galybė darbų, jeigu tik panorėtum 
prisijungti prie gyvųjų! 

Reza stebeilija į mane taip, tarsi man būtų pravarčiau jai nepri- 
eštarauti. 

— Mums nepakeliui, — pasakau jai. — Jeigu dabar nesielgsiu 
kaip tinkamas, vėliau niekad nebegalėsiu prie jūsų prisijungti. — 
Tačiau kelionės tikslas, kurį man parinko, tinka kaip patogus me- 
las, tad priduriu: — Be to, ten einu tik atiduoti paskutinę pagarbą. 
Netgi žmogžudys nusipelno mūsų maldų. 

Djegus atsistoja. 

— Šįvakar išvykstu į Farų, kur sėsiu į laivą Konstantinopolin, — 
sako jis. — Galbūt turėtume atsisveikinti. 

— Aš greitai sugrįšiu. Kol kas dar ne laikas sakyti „sudie“. 

Kai įžengiu į Farido namus, šis meldžiasi svetainėje. Mane 
išvydęs, staiga atsitiesia, lyg būtų buvęs suriestas Alacho rankų. 


Devynioliktas skyrius 
Mažaūgė vienuolė su vieninteliu atsikišusiu iltiniu dantimi, sau- 
ganti šventosios vietos kalkakmenio kryžių, atsisuka ir rūsčiai žvelgia 
į mus, kai Faridas ir aš vingiuojame margaspalviais krūmais apau- 

gusia įkalne aukštyn, Grasos moterų vienuolyno bokštų ir Lisabo- 
nos rytmečio saulės link. 

Donos Meneziš rūmai prigludę aukštai prie purvino kelio, juo- 
siančio šiaurinį kalvos šlaitą. Tai akmeninė tvirtovė, perstatyta iš 
apleistų romėniškų įtvirtinimų, vienintelė šiuolaikiška prašmatnys- 
tė — marmurinis balkonas, prilaikomas keturių arkinių kontrafor- 
sų, įsirėmusių į kalkakmenio atodangą žemiau kalvos šlaite. Buvau 
dusyk atėjęs čia anksčiau, abu kartus pristatyti šilkines sukneles, 
kurias mano motinai buvo užsakyta pasiūti. Kai prieiname vartų 
saugomą įvažą prie namo šono, atsiduriame milžiniškų Maroko 
kedrų paunksnėje. Iš čia mums matyti balkono kraštas pastato už- 
pakalyje. Liesas vyriškis plunksnuota mėlyna berete stovi tolimaja- 
me jo gale. Rankoje jis laiko raudono stiklo taurelę ir neskubiai 
šnekučiuojasi su kažkuo, ko iš savo taško negaliu matyti. Kai pasi- 
suka kairėn pažvelgti į kažką tolumoje, atpažįstu jį: Almiros grafas. 

Žerubabelis ir Karalienė Estera susiėjo draugėn. 

Prie vartų šviesiaplaukis sargybinis su donos Meneziš rūminin- 
kams būdinga žydrai violetine skrybėle nuneša mano raštelį namo 
vidun. Kai smunkame šalin, Faridas ženklais parodo: 

— Gal ji gauna nuolaidą, užsisakydama šiuos pabaisas šiaurie- 
čius urmu. 

Norėčiau nusijuokti, nors vien tam, kad patvirtinčiau tebesąs jau- 
nas, kaip ir yra iš tikrųjų, bet atrodo nebeturiu jėgų. Kai prasilenkia- 
me su niūriąja vienuole, vis tebestovinčia vienuolyno sargyboje, šir- 
dis man tartum šokteli iš krūtinės. Aš pagalvoju: „Jeigu mano 
gyvenimui būtų lemta baigtis, kokia būtų buvusi jo prasmė?" 

Nėra laiko svarstyti, ką į tai atsakius. Mudu bėgame, slystame, 
vėl bėgame pakalnėn. Beprotiškas Lisabonos gatvelių raizginys pa- 
sitinka mus, suteikdamas anonimiškumą. 

Sugrįžęs namo, išsikeliu iš genizos du neįkainojamus filosofi- 
nius Abrahamo Abulafijos traktatus „Ateities pasaulio gyvenimai" 
ir „Paslėptojo rojaus lobynas". Abiejų paraštėse pastabos paties 
mokslavyrio ranka. 


327 


— Ką tu darai? — klausia Djegus nuo laiptų. Jis ir tėvas Karlu- 
šas stovi ant laiptelių ir su motinišku rūpesčiu žvelgia į mane. 

— Dabar suprantu, ko Dėdė iš manęs reikalauja. Jeigu dona 
Meneziš per Almiros grafą siekia nupirkti hebrajiškus rankraščius, 
ji juos gaus. Bet už labai aukštą kainą. Noriu paskutinės savo mo- 
kytojo Hagados. Ji — įrodymas, kurio man trūksta. 

Į pokalbį įsijungia kunigas: 

— Betgi tu pasakei mums tikįs, kad Solomonas kaltas dėl... 

— Nesvarbu, ką pasakiau! — pertraukiu jį. — Ar tikite viskuo, 
ką išgirstate? 

Karlušas susiraukia lyg užuodęs kažką pašvinkusio. 


— Mainai? — klausia Djegus. — Pono Abrahamo knygos už 
Hagadą? 

— Būtent. 

— Tu turi savo dėdės klastos, — atsargiai sako man tėvas Kar- 
lušas. — To negaliu užginčyti. Bet galbūt esi šiek tiek per daug 
gudrus. 


— Žinai, negundyk Šėtono, — pataria Djegus. 

— Judu abu pradedate skambėti panašiai, — prikišu jiems. — 
Manau, baimė verčia visus žydus kalbėti tuos pačius dalykus. Ir tai 
ima įkyrėti. Šiaip ar taip, aš negundau jokio velnio. Dona Meneziš 
tik tokia pati išsigandusi žydė, kaip ir mes visi. 

— Žydė? — sušunka Djegus. — Jokia ji žydė! 

— Nuosavoje Dėdės Hagadoje ji pavaizduota karaliene Estera... 
nupiešta nešanti Torą Mordekajui. 

— Tai ne įrodymas! — nusišaipo jis. 

— Man — taip! 

— Net jeigu tu ir teisus, ji ne žydė, — mokyto vyresniojo tonu 
sako Djegus, — o „naujoji krikščionė". Ir sulig kiekviena diena 
praraja tarp šių dviejų vis platėja. — Aš užverčiu aukštyn akis, tad 
jis priduria: — Bet kuriuo atveju, peilis neskiria religijų. O jos 
asmens sargybiniai turi juos labai aštrius. Pastaruoju metu mes visi 
tą sužinojome iš labai arti. 

— Tad ką norite išgirsti? Aš visa tai žinau. 

Kunigas nulipa iki laiptų apačios ir prieina prie manęs. Taria 
maldaujančiomis akimis: 

— Berekijau, dabar, kai neturi nei tėvo, nei Dėdės... 

— Patylėkite, Karlušai! Man nereikia jūsų globos. 

Jis atsako man sunkiu atodūsiu, kurį girdėjau visą gyvenimą ir 
kuris reiškia, kad dėl savo paties labo esu pernelyg užsispyręs. 
Sukišu rankraščius į odinę kuprinę, kurią Dėdė imdavo į savąsias 
dvasines išvykas Sintros kalnan. 

Djegus prieina prie manęs: 

— Tad kur tu su ja susitiksi? — klausia jis. 

— Migdolų sodyboje, — atsakau. 

— Kodėl ten? 

— Mano Dėdė taip pasakė. 

Tėvas Karlušas aikteli ir sugriebia mane už rankos, kai einu pro jį. 

— Tau pasirodė ponas Abrahamas? — Kai linkteliu, jis pritildy- 
tu balsu klausia: — Ir tu kalbėjaisi su juo? 

— Aš sapne uždaviau Dievui klausimą, ir man pasirodė Dėdė. 

— Ką... ką jis pasakė? 

— Kad prie Migdolų sodybos bokšto bus praeiti paskutiniai 
vartai. 

— Berekijau, — perspėja Djegus, — jeigu tu teisus, tuomet 
poną Abrahamą ir Simoną įsakė nužudyti dona Meneziš ir Almiros 
grafas. Tau nederėtų eiti. Pašauksiu tavo motiną. Matau, kad mūsų 
nenori klausytis. 

— Stokit! Neveskite jos čia! Simonas buvo nepasirengęs. Ir, 
matyt, mano Dėdė taip pat. Jie nežinojo, kokia ji iš tikrųjų pavojin- 
ga. O aš žinau. 

Jis toliau protestuoja balsu, aukštėjančiu iki isterijos. Iškeliu 
ranką, prašydamas tylos. 

— Jeigu pasakysite mano motinai, ji tik vėl pradės siūti savo 
bjauriuosius talismanus. Palikite ją krautuvėlėje. Mes dabar turė- 
tume atsisveikinti. Iki aš grįšiu, jūs jau galite būti išvykęs. 

Mudu su Diegumi apsikabiname, bet mano jausmams sunku 
pakilti iki jo ašarų; mane užvaldęs rambus abejingumas, susijęs su 
noru atkeršyti. 

— Tegul jūs rasite tuos lietaus perlus, kurių trokštate, po Kon- 
stantinopolio padange, — palinkiu ir prisiverčiu nusišypsoti. — Ir 
nepamirškite tų traktatų, kuriuos norėjote nupirkti iš senjoros Ta- 
maros. Niekur kitur tokių negausite. Jeigu jums reikia pinigų... — 
siekiu savo kapšan ir įteikiu jam senjoros Rozamontės akvamarino 
žiedą. 

Djegus paima jį. 

— Berekijau, aš nežinau, ką... 

— Nesakykit nieko. Tebūnie Turkijoje jums viskas gerai. 

— Man stigs nuostabiosios Portugalijos. O labiausiai — gerųjų 
Lisabonos žydų. — Jis palaimina mane ranka. — Tegul tu ir tavo 
šeima randa ramybę, kurios seniai nusipelnėte. 


Mudu su Faridu žingsniuojame Migdolų sodybos link, o ginta- 
riniai žolynai ir žydintys Portugalijos medžiai tartum pranašauja 
išsiskyrimą. Mes, žydai, ir vėl išsibarstome, ir tie šilkmedžiai ir 
levandų krūmai, aguonos ir šarkos negirdės savo hebrajiškų pava- 
dinimų ateinančiais šimtmečių šimtmečiais, galbūt niekados. Rasi 
jiems tai ir gerai. 

Sodyboje daugybė kapų dėl sausros neapžėlę piktžolėmis. Me- 
diniai antkapiai su portugališkais užrašais kyšo nelyginant gyveni- 
man besikabinančios rankos. Mes įžengiame bokštan ir keliamės 
įvijais laiptais. Sukamės ir sukamės kopdami aukštyn, pasiekiame 
varpinę, dabar tuščią, tik išmargintą paukščių mėšlo. Žvelgiame į 
auksinių miežių ir suartos žemės kilimus, perskirtus kamštenio rė- 
mų, susukioti, didingi jų kamienai nulupti iki pažeidžiamo raudo- 
numo. 

Mudu laukiame. 

Saulėlydis, kuris žymi Perėjimo pabaigą, gęsta su dengiančių 
Rojaus skliautą didžiulių topazo spalvos palmės lapų atspindžiais. 

Po kelių minučių, tiksliai kaip reikalavau savo laiškutyje, atva- 
žiuoja donos Meneziš karieta, sustoja prie sodybos žemių ribos. 
Moteris žingsniuoja viena per žemų migdolmedžių giraitę mūsų 
link, viršum galvos laikydama ryškiai raudoną skėtį nuo saulės. 
Tačiau rankoje neturi jokio rankraščio. Faridas ženklais parodo: 

— Metas. 

Jis užsikiša už kelnių juostos durklą. Stengdamasis išlikti ra- 
mus, pakeliu kuprinę, sunkią nuo Abulafijos rankraščių. Mes nusi- 
leidžiame iš varpinės, Dėdės ranka veda mane lėtu žingsniu, visiš- 
kai neatitinkančiu mano nervingo alsavimo. 

Mudu su Faridu stovime apatiniame aukšte tarp akmenų nuo- 
laužų ir laukiame didikės. 

Dona Meneziš nenuvilia. Drąsiai žengia per bokšto slenkstį ir 
šaltai man linkteli — tokiu nelyginant karališku judesiu, kokiu 
paliepia savo vežėjams, kad pasirengtų išvykti. Jos veidas, nors ir 
nėra nemalonus pažiūrėti, atrodo per apvalus ir smulkus — gal- 
būt todėl, kad rudos garbanos kietai sutrauktos atgal ir paslėptos 
po aukštu juodu kūgiu, perrištu geltonu kaspinu. Gražiai krin- 
tantis šilkinis sijonas su vertikaliais spindinčiais žaliais ir ryškiai 
mėlynais dryžiais madingai ties pilvu papūstas, kad sudarytų nėš- 
tumo įspūdį. Kaip niekad anksčiau stebeilydamas į ją pagalvoju, 
kad bijosi senti; platėjantys jos antakiai ir ilgos blakstienos storai 
padažyti, juodi it naktis, o nekrentanti į akis rausva pudra pašvie- 
sina rusvą veido spalvą. Lūpos papūstos, rodančios nekaltumą, 
rubinų raudonumo. Staiga ji sutraukia skėtį ir su rafinuotu santū- 
rumu čiupinėjasi pirštais ankštą smaragdų ir safyrų vėrinį ant 
kaklo. Paskiau nukreipia žvilgsnį į Faridą. Vėl pasigręžusi į ma- 
ne, nutaiso kažką panašaus į dirbtinio ir perdėto palankumo iš- 
raišką. 

— Atėjau, kaip jūs prašėte, — taria. — Tad gal būtumėte malo- 
nus ir teiktumės man pasakyti, kas per... 

— Kodėl neatsinešėte mano Dėdės Hagados? — griežtai pa- 
klausiu. 

— Jūs storžievis, — meta ji, lyg tai būtų tinkamas atsakymas į 
mano klausimą. 

— Kurji? — pakartoju. 

— Nežinau. — Ji pakelia antakius tartum sugluminta mano do- 
mesio. — Bet galite būti tikras, aš jos neturiu. 

— Tai neįmanoma, — pareiškiu. 

— Tačiau tiesa, — atremia ji. — Sakykit, ar jūs kam nors pasa- 
kojote apie mane, apie... 

— Nesirūpinkite, mes neatsivesime paskui save šnipų prie jūsų 
durų. Kiek žinoma visam pasauliui, jūs tokia pat „senoji krikščio- 
nė", kaip ir pati Kastilijos inkvizicija. 

— Ar nesiteiktumėte man pasakyti, kaip sužinojote? — klausia 
ji. — Gal iš savo motinos? 

— Ji žino?! 

— Ak, vadinasi, mieloji Mira tesėjo žodį ir nepasakė jums. — 
Su aiškiu palengvėjimu ji perbraukia pirštais sau nuo smakro per 
kaklą. 

— Ne, ji nieko nepasakė. — Aš kalbu, ir staiga mane sukrečia 
supratimas. — Pintinė su vaisiais, kuria nešina jūs visad palikdavo- 
te mūsų namus... Apačioje būdavo paslėptos knygos. Ji žinojo. 

— Sykį Ataro „Paukščių pasitarimas" susitepė nuo vynuogių. 
Jūsų dėdė įsiuto. — Dona Meneziš parodo man dirbtinę, gerai 
išmoktą šypseną. Supratusi, kad neatsakysiu tuo pačiu, įžūliu bal- 
su klausia: — Tad kaipgi jūs sužinojote apie mane? 

— Jūs iliuminuota nuosavoje mano dėdės Hagadoje kaip Kara- 
lienė Estera. Abejonių dėl jūsų religinių ištakų nebeliko. Ir jo pie- 
šinyje jūs pavaizduota ne tik atnešanti Mordekajui Torą, bet ir 
slepianti po pažastimi Bahiro egzempliorių. 

Ji pasičiupinėja ant kaklo vėrinį ir pagarbiai tūpteli. 

— Sumanu. Sveikinu. Tačiau turiu pasakyti, kad jūsų dėdė savo 
darbu pernelyg statė save pavojun. 

— Ar tai todėl nužudėte jį? — klausiu. 

Ji krūpteli. 

— Nužudžiau jį? Aš? 

— Jūsų nuostaba tokia pat netikra kaip ir kristalai apie kak- 
lą. 

— Šie brangakmeniai, beje, verti daugiau nei abiejų jūsų gyvy- 
bės, — patikslina ji. 

— Šiomis dienomis tai reiškia, kad beveik nieko neverti, mieloji 
ponia. 

— Matau, kad jūs labai panašus į savo dėdę. 

— Bet ne toks naivus, — atšaunu. — Žinau, kas jūs tokia ir ką 
padarėte. 

— Tikrai? — Ji pakreipia galvą ir nusivaipo, tartum nustebinta 
šuns pokštų. — Pasakykite man, ką jūs tariatės žinąs! 

— Nieko jums nepasakysiu. — Išsiimu iš kuprinės rankraščius. — 
Atėjau pasiūlyti šituos už mano dėdės paskutinę iliuminuotąją Ha- 
gadą. Žinau, kad ją turite. O šitie verti gerokai daugiau. Abiejuose 
yra pastabos paties metro Abrahamo Abulafijos ranka, tebūnie pa- 
laimintas jo vardas. 

— Jeigu esate įsitikinęs, kad nužudžiau jūsų dėdę, tai kodėl 
nebandėte atimti man gyvybės? 

— Jūsų mirtis jo nesugrąžins. 

— Kerštui logika nesvarbi. Jūsų neryžtingumas turi reikšti, kad 
nesate absoliučiai tikras dėl mano kaltės. — Ji linkteli man, lyg 
laukdama pritarimo. 

— Aš noriu jo Hagados! — sušunku. — Ir jūs iš čia neišvyksite, 
kol jos negausiu. 

Ji nuleidžia negirdom mano grasinimą. 

— Kodėl čia? Kodėl Migdolų sodyboje? — ramiu balsu klausia. 

— Ji taip pat buvo Dėdės pavaizduota toje pačioje iliuminacijo- 
je su Zerubabeliu. Kai visa tai susapnavau, jis man pasakė, kad 
paskutinius šios paslapties vartus peržengsiu čionai. Nagi, kurė.. 

— Jis pasakė jums tai? Ponas Abrahamas? — Ji perbraukia sau 
pirštais per įsitempusias kaklo sausgysles. Nervinasi taip pat, kaip 
ir aš. 

Taip, kalbėjausi su savo dėde, — patvirtinu. 

— Kada? — klausia nekantriai. 

— Ne jūsų reikalas. Esate čia paprasčiausiai tam... 

— Ar žinojote, kad kaip tik čia mudu drauge nusprendėme savo 
likimus? — pertraukia ji balsu, kuris iš baimės tartum pridūsta. — 
Prieš keturias žiemas, Adaro tryliktąją, Purimo išvakarėse. Turėjo- 
me simboliškai atkurti tą dieną pasiektą senovės hebrajų tautos 
pergalę prieš sirų kariuomenę. — Susimąsčiusi ji žvelgia savo at- 
mintin. — Jūsų dėdė primygtinai reikalavo susitikti su juo čia, 
Migdolų sodyboje, ir įsteigti savo slaptąjį knygų gabenimo tinklą. 

— Kodėl čia? — griežtai klausiu. 

— Jūs žinote Arono Puežaus istoriją ir jo... 

— Taip, — pertraukiu. 

— Ir jo regėjimą?.. — užbaigia ji. 

— Šviesiaplaukiai, su geležinėmis kaukėmis barbarai, kurie at- 
eis plėšti Lisaboną. 

— Geležinės kaukės, kad trukdytų susižinoti, — sako ji, tartum 
pateikdama citatą iš Išminties knygos. — Šviesiaplaukiai, nes krikš- 
čionys. Turėtumėte suprasti. Jūs buvote pono Abrahamo išrinkta- 
sis. Įsivaizduokite tai kaip Šventraštį. 

— Taip. Tai buvo regėjimas, kad krikščionys vieną dieną atims 
iš mūsų žodžius — mūsąsias knygas. 

— Ir kaip tik čia, pasakė jūsų dėdė, mes suplanuosime jų žlugimą. 

Mano sąmonėje susiformuoja atsakymas į mįslę, kurią Dėdė man 
uždavė prieš savo paskutinįjį šabą. Jis paklausė: „Kas gyvena šimt- 
mečius, bet vis tiek gali numirti dar negimęs?" 

„Knyga“, suvokiu dabar; gimsta iš naujo kiekviename iš mūsų, 
kai ją perskaitome. Ir gali numirti inkvizicijos liepsnose taip pat 
tikrai, kaip bet kuris iš mūsų. 

Dona Meneziš iš aukšto dėbso į mane. 

— Žinote, jeigu nebūtumėte manęs paprašęs susitikti čia, aš, 
galimas daiktas, būčiau pasirūpinusi, kad ir jus nužudytų. Bet ši 
vieta turi kažką tokio... 

— Kur Hagada?! — klausiu ją su vėl sustiprėjusiu įkarščiu. 

— Aš jos neturiu. Berekijau, leiskite man... 

— Aš neleidžiu jums tarti mano tikrojo vardo! Vadinkite mane 
krikščioniškuoju! 

— Kaip sau norite. Pedrau, aš dirbau su jūsų dėde. Jau daugiau 
nei trejus metus. Sakykit, jūs prisimenate senjorą Belmirą? — klausia 
ji. 

— Žydę, prieš kelis mėnesius mirtinai sumuštą prie Madre de 
Deus' fontano? 

— Taip. Jums nekilo klausimas, kodėl ji buvo užmušta? 

— Lisabonoje esama „senųjų krikščionių“, kurie bet ką padary- 
tų... 

— Ne! Tai buvo mano vežėjas. Prisimenate jį? Toks juodbruvas, 
kurį anksčiau turėjau. Ne iš tų naujųjų flamandų, dabar tarnaujan- 
čių pas mane. 

— Ją užmušė jūsų vežėjas? — nustembu. 

— Taip. Man buvo atsiųstas laiškutis. Šantažo laiškutis. Turėjau 
imti perdavinėti hebrajiškus rankraščius, kuriuos jūsų dėdė man 
patikėdavo, arba šantažuotojas atskleisiąs mano žydišką praeitį. 
Atsidūriau ne itin malonioje padėtyje. Ir ne tik man, bet ir mano 
šeimos nariams. Turėjau palikti pirmąjį rankraštį slaptavietėje prie 
Madre de Deus fontano. Taip ir padariau. Arba veikiau mano vežė- 
jas padarė. Jis pasislėpė ir laukė. Naktį atėjo rankraščio pasiimti 
moteris. Senjora Belmira. Mano vežėjas sučiupo ją, bandė išgauti, 
kieno buvo pasiųsta. Bet ji atsisakė kalbėti... Kad ir ką jis darė... 
Baiminuosi, jis per daug įsijautė į savo ištikimybę man. Šiurkštus 
žmogus. Išsiunčiau jį atgal pas savo šeimyną Toledan. Kastilai — 
žudikai iš prigimties. Niekad nesamdykite jų, nebent bulių ko- 
voms. 

— Ar pasakėte mano dėdei? — klausiu. 

— Aš niekam nepasakiau. 


* Dievo Motinos (port.). 

— Jūs juo nepasitikėjote? 

— Būdama savo padėties, negalėjau niekuo pasitikėti. Kiek ži- 
nau, jis buvo tas, kuris mane išdavė. 

— Mano dėdė niekad nieko neišdavė! 

— Ne, galbūt ir neišdavė. Bet kai tokia dilema... Pedrau, pasiti- 
kėjimas šiais laikais — dalykas, kuriam nedaugelis iš mūsų gali 
pasiduoti. Už tai galima per... pernelyg brangiai susimokėti. 

Nuo apgailestaujamo liūdesio jos veidas ištįsta. Ji žingteli ma- 
nęs link, tačiau aš pakeliu ranką, kad liktų vietoje. Kažkodėl jau- 
čiu, jog ji paženklinta pavojingo švelnumo. 

— Pasistengiau, kad būtų pradėta jį sekti, taip pat ir jūsų šeimą. — 
Dona Meneziš nutyla ir giliai atsikvepia. — Kad ir kaip ten būtų, po 
to, kai senjora Belmira buvo užmušta, gavau kitą laiškutį. Šįsyk 
šantažuotojas rašė, kad jeigu bandysiu sužinoti, kas jis, mano pa- 
slaptys bus atskleistos Bažnyčiai ir pačiam karaliui Manueliui. Tei- 
gė turįs įrodymų apie mano žydišką kilmę. Tad pradėjau perdavi- 
nėti jam rankraščius, kuriuos jūsų dėdė patikėdavo man. 

— Ar tebeturite tuos laiškučiusė — klausiu. 

Ji atsargiai linkteli. 

— Norite pažiūrėti, ar negalima būtų atsekti žmogų iš jo braižo? 
Pagalvojau apie tai. Jo laiškučiai visad būdavo pakeverzoti, lyg kaž- 
kieno parašyti kaire ranka. Arba galbūt vaiko. Sugalvojau planą. 
Turiu vieną vaikystės draugą. Visiškai patikimą, kuris padėdavo slap- 
tai gabenti knygas per Ispanijos sieną. Jūs pažįstate jį kaip... 

— Almiros grafą, — pertraukiu ją. 

— Taip. Jis atvyko... 

— Ir Izaoką iš Rondos, — priduriu. 

Ji papučia lūpas ir nustebusi pažvelgia į mane. 

— Tad jūs ir tai perpratote. 

— Faridas perprato, — atsakau. 

— Kaip? 

Faridas parodo sau į akis ir nosį. 

Ji tūpteli jam. 

— Sveikinu. Tad aš sumaniau, kad grafas atvyktų į Lisaboną ir 
siūlytų parduoti knygas pakeitęs išorę vienaip, o pirktų — kitaip. 
Mes tikėjomės kaip nors išsiaiškinti tą šantažuotoją ir suvesti sąskai- 
tas. Žinau, kad jis, tas šantažuotojas, mėgino parduoti jūsų dėdės 
Hagadą senjorai Tamarai. Tai buvo klaidingas žingsnis. Veikiausiai 
po riaušių jis išsigando. Gaila, bet senjora nubaidė jo pasiuntinį, 
neprivertusį išsikalbėti. Kaip tik tuomet šantažuotojas suprato savo 
klaidą ir tapo atsargesnis. Šiaip ar taip, aš žinau, kad jis turėtų būti 
kažkuris iš priklausančių — priklausiusių — pono Abrahamo svars- 
tovų kuopelei. Tik jiems buvo patikėta paslaptis, kad jis neteisėtai 
gabena per sieną knygas. Ponas Abrahamas man tai pasakė, kai 
mudu sudarėme sutartį. Pasistengiau, kad pradėtų juos visus sekti. 
Grafas patsai sekė vieną iš jų, tą seną nevykėlį Djegų, kai šį užpuolė 
„senųjų krikščionių" vaikėzai aną penktadienį prieš visą tą sumaištį 
Lisabonoje. Vienas iš grafo vežėjų išgelbėjo jį. O paskiau stojo sek- 
madienis... laužai. Po to, kai visi reikalavo žydų kraujo, nebegalėjau 
daugiau laukti. Nuojauta man pakuždėjo, kad tai Simonas Eanišas, 
medžiagų įvežėjas. Tad paliepiau jį... „išsiųsti“. 

Moteris kalba taip, lyg įsakymas nužudyti jai būtų savaime su- 
prantamas, vartoja šlykščius inkvizicijos terminus; kadangi nė vie- 
nam dvasininkui nevalia savo rankomis pralieti kraujo, Bažnyčios 
pasmerktieji Ispanijoje perduodami ar „išsiunčiami“ pilietinei val- 
džiai sudeginti. 

— Vyliausi, kad mano rūpesčiai baigėsi, bet gavau dar vieną 
šantažuojantį laiškutį, — toliau kalba ji. Vėl žingteli manęs link, 
netvirtu žvilgsniu meldžia neskubėti smerkti. — Kaip tik vakar 
prie Madre de Deus fontano turėjau perduoti dar knygų. Bet to 
nepadariau. 

— Tad pabandėte imtis Djegaus. 

— Taip, tegul Dievas man atleidžia. — Jos delnai susigniaužė į 
kumščius. — Ką jūs darytumėte manim dėtas?! 

— Aš? Vien tik todėl, kad neturiu drąsos prisipažinti, kas esu, 
neimčiau žudyti! 

— Labai garbinga! Kai inkvizicija užgrius Portugaliją ir jūs paju- 
site sau ant kaklo jos nagus, pažiūrėsime, ar vis dar taip manysite. 

— Ar vėl pabandysite nužudyti Djegų? 

— Taip. Ir tėvą Karlušą. Negaliu rizikuoti... Netrukus bus nu- 
statyta, kur jie yra. O mano žmonės gavo įsakymus. Ilgiau laukti 
negaliu. Pasirinkimo nėra. 

Faridas parodo į jos vėrinį ir piktais, kapojamais gestais pasako: 

— Žinoma, pernelyg daug smaragdų išstatyta pavojun! 

Kai išverčiu jo smerkiamus žodžius, dona Meneziš sušunka: 

— Jūs beširdis! — Sugriebia pirštais vėrinį ir nusiplėšia jį. Karo- 
liukai pabyra ant žemės. — Pasiimkit! — taria ji, paduodama kas 
likę iš brangakmenių vėrinio man, paskiau Faridui. — Esmė ne 
pinigai, 0 mano gyvybė! Mūsų visų gyvybės! — Donos Meneziš 
veidu šmėkšteli sielvartinga grimasa. Pajuntu tėkštelint man į skruos- 
tą jos mestą vėrinį. 

Trejetas mūsų stovi tylūs kaip kaliniai, nedrįstantys gelbėtis kal- 
ba, nes jaučia kaltę ir gėdą. Užsimerkiu ir klausausi savo alsavimo. 
Faridas paima mano delną ir pirštų spustelėjimais įvardija įtariamąjį. 

— Taip, — ženklais patvirtinu. — Vis dėlto tai galėtų būti jis. 

Tačiau kai pasisuku, ištinka stebuklinga akimirka: marmuro bal- 
tumo odos žiedas, kuris visados būdavo paslėptas donos Meneziš 
vėrinio, patvirtina dar vieną stulbinamą galimybę. 

— Likę tik du žmonės, kurie galėjo nužudyti mano Dėdę, — 
sakau. — Duokite man laiko iki ryto, prieš paliepdama dar ką nors 
nužudyti. 

— Per ilgai! 

— Tuomet iki vidurnakčio. Jūs žudote nekaltus žmones! 

Dona Meneziš linkteli, iš aukšto sužioruoja į mane ir Faridą 
nelyginant nenuolanki princesė, spygsanti į ją išprievartavusius 
vyrus. Ji pakelia suknelės šleifą, švysteli atgal už savęs, apsisuka ir 
išeina pro duris. 

Dvidešimtas skyrius 


Mudu su Faridu skubame Lisabonon, ir dirbamosios žemės už- 
leidžia vietą miesto pakraščių medinėms lūšnoms ir mėšlo krū- 
voms. 

Pasiekę senjoro Duartės smuklę „Šventasis kūnas", mes einame 
pas šeimininką. Mažutis žmogutis su kuokštais sušukuotų priekin 
plaukų karčiais sėdi prie stalo ir šaukštu semia sriubą bedantėn 
burnon. Jo skruostai išsipučia ir sukruta nelyginant ištemptos dum- 
plės. 

Sustojame prie jo. 

— Kada atvyko domas Afonsus Verdinijus? — klausiu. 

Šis pašnairuoja į mane ir susikemša burnon luitą sorų duonos. 

— Kas klausia? 

— Pedras Zarkus. Domas Afonsus yra su mano teta. Kada jis 
atvyko? 

Sulig kiekvienu krimsniu jo veidas susispaudžia ir užsimerkia. 

— Turėsiu pasitikrinti savo knygose, — sako jis. Nuo suskeldė- 
jusių jo lūpų varva sriuba. — Ir kaip, ponai, matote, aš valgau. 

Siekiu kapšan senjoros Rozamontės žiedo, paskiau prisimenu 
su prakeiksmu, kad atidaviau jį Djegui. Faridas su šypsena pagau- 
na mano nusivylusį žvilgsnį. Išsiima vieną iš donos Meneziš sma- 
ragdų ir paduoda žmogėnui, paskiau vogčia įmeta dar kelis bran- 
gakmenius mano kapšan. 

Spustelėjęs į Farido ranką žodžius „dėkui tau", smuklės šeimi- 
ninkui sakau: 

— Brangakmenis jūsų, jeigu man pasakysite, kada atvyko do- 
mas Afonsus Verdinjus. 

It gyvatės jo liežuvis išsikiša pro dantis. Storžieviškai linktelėjęs 
man, žmogėnas pagremžia karoliuką į savo keraminį dubenį. Nuo 
taško dydžio apnašėlės ant smaragdo briaunos susigarankščiuoja 
glazūros juostelė. 

— Gražuolis, — su godžia šypsenėle pasidžiaugia. 

— Nagi, klausiu, kada jis atvyko? 

— Trečiadienį. — Jis pakelia brangakmenį prieš žvakės šviesą. 

— Šį praeitą trečiadienį po riaušių ar aną ankstesnįjį? 

— Šį praeitą. 

— Jūs tvirtai teigiate?! — klausiu griežtai. 

Jis įsikiša karoliuką lyg kardamono sėklą po vidiniu apatinės 
lūpos išlinkiu. 

— Matote va ten tuos žmones? — Parodo į kelis pirklius, val- 
gančius prie pietų stalo. 

— Taip. 

— Tasai su barzda prekiauja cukrumi, bet nuo jo smarvė kaip 
nuo supuvusių kopūstų. Atvyko vakar suprakaitavęs it kunigas, 
kuriam užėjęs noras. Jis mėgsta didžiakrūtes moteris be dantų. 
Anas, švariai nusiskutęs, iš Evoros, supirkinėja vario dirbinius. At- 
vyko šiandien. Jis mėgsta carne preta, juodą mėsą, jeigu supranta- 
te, ką turiu galvoje. — Jis pašnairuoja į mane. — Čia nesideda 
nieko, apie ką nežinočiau. Jūsiškis žmogus atvyko trečiadienį, at- 
rodė ir smirdėjo bjauriau už savo žirgą. 

— Kuriame jis kambaryje? 

— Viršuje. — Jis parodo atdaras duris valgomojo gilumoje. — 
Kairėn, paskiau paskutinės durys po dešinei. 

Pasibeldžiu, ir duris atidaro Estera. 

— Berekijau! — aikteli ji. — Ar viskas... 

Prasigrūdu pro ją. Afonsus su ilgais apatiniais sėdi ant nepaklo- 
tos lovos. Jo pėdos raukšlėtos ir šiurkščios it iškastos iš Žemės 
mandragoros šaknys. 

— Ar kada nors girdėjote apie Simoną, medžiagų įvežėją? — 
klausiu jį. 

— Jūsų dėdės draugas. Estera rašė man apie... 

— Taigi ji rašė jums. — Nusilenkiu jai. — Tu gerai naudojiesi 
savo talentais, brangioji tetule. 

Jos veidas tampa atšiaurus ir šaltas. 

— Tavo nuomonė priimta domėn, — sako ji. — O dabar išeik! 

— Ar buvote kada nors su juo susitikęs? — klausiu Afonsų. 

— Apie ką visa tai? — Jo veidas perdėm sukrėstas ir suglumęs. 

— Tik atsakykite į mano klausimą! 

Estera ima artintis prie manęs, o Afonsus tuo tarpu atsako: 

— Tikrai neprisimenu. Galbūt. 

Netikėtai teta skelia man per veidą. Sugriebiu ją už riešo, ir 
Afonsus pašoka: 

— Palikite ją ramybėje! — surinka. 

Faridas žingteli tarp Esteros ir manęs, patraukia mano ranką. 
Jisai sužaižaruoja akimis į mane, ženklais sako: 

— Nedrįsk jos vėl paliesti, — ir nuveda mano tetą prie lovos. 

Estera atsisėda ir trina sau riešą. Akys stiklinės, nugara palinku- 
si priekin, lyg ji būtų sveriama žemyn medaliono su savuoju siel- 
vartu. Bet mano įsiūtis toks didžiulis, kad jos figūra nepajėgia su- 
kelti nė truputėlio tos užuojautos, kurią kadaise jai jaučiau. O 
Afonsui sakau: 

— Tad jūs nežinojote, kad jis turi tam tikrų negalių? Kad nau- 
dojasi ramentais, mūvi juodas šilkines pirštines, idant... 

Faridas man parodo, kad per daug kalbu, ir staiga sviedžia kelis 
donos Meneziš smaragdus ir safyrus Afonso link. Senasis svarsto- 
vas kyšteli ranką ir pagauna vieną. 

— Kas tai?! — klausia rodydamas man brangakmenį. 

Faridas sugriebia mane už peties. 

— Pamiršk jį! — kapotais ženklais parodo. — Jo ne tik nebuvo 
mieste, bet ir pažiūrėk, katra ranka jis gaudė! 

— Kairiąja! — irgi ženklais atsakau aš. 

— O pjūvio prorėžos pokrypis tavo dėdės kakle buvo... 


Kiekvienas žingsnis, kai lekiame vėl į mano namus tartum 
stato vieton paskutiniąsias trūkstamas seniai užsimetusio eilė- 
raščio eilutes. Baltasis Maimonas su Dviem Burnomis! Žinoma, 
Žemila buvo teisi! Savo isterijoje ką kita galėjo ji gobtuvu prisi- 
dengusiame žudike, randuotu veidu ir kruvinomis rankomis 

įžvelgti? Viskas sutampa: laikas, kuriuo Dėdė surado Hamano per- 
sonažą; tai, kad šantažuotojas tarpininke pasirinko senjorą Bel- 
mirą; netgi paties žudiko žodžiai, kad niekados daugiau nebe- 
bus kankinamas. 

Ir laikas šantažuotojo donai Meneziš nurodytas perduoti pasku- 
tiniuosius rankraščius, kurie turėjo būti slapčia išgabenti iš Portu- 
galijos, — ir tai nurodo tik vieną įtariamąjį. 

Paslapties skraistės nukrenta viena po kitos, ir galiausiai į mane 
žvelgia vienintelis veidas. 

Mūsų kieme asilas su atviromis balno nuotrynomis uodega vai- 
ko nuo savęs muses. Pro vidinį savo miegamojo langą matau, kad 
Sinfa, Reza ir motina stovi krautuvėlėje su mano pusbroliu iš Tavi- 
TOS. 

— Beri! — sušunka jis ir atvėręs glėbį puola prie manęs. 

“ — Ne dabar! — iškeliu rankas, kad jis nesiartintų prie manęs. 

— Motin, kur Djegus ir tėvas Karlušas? 

— O kas? 

— Aš klausiu! Kur jie?! 

— Kunigas vėl sugrįžo į San Domingušo bažnyčią. Djegus rūsy- 
je. Nuėjo apačion sukalbėti vakarinių maldų. Ką tu... 

Sinfa pertraukia: 

— Ne, kol mes čia buvome, Djegus užlipo viršun. Vos prieš 
kelias minutes. Tu nežiūrėjai, mama. 

— Eime! — ženklais sako Faridas. 

— Palūkėk, manau, aš žinau, ko jis nuėjo į rūsį. Ir tai, ką ten 
aptiksime, galbūt padės mums peržengti paskutiniuosius vartus. 

Pasiimu vieną iš lempų, kabančių nuo sijos viršum stalo. Nu- 
traukęs į šalį mūsų persiškąjį kilimą, Faridas atplėšia rūsio dangtį. 
Išsitraukęs peilį leidžiuosi apačion. Tačiau tamsa išduoda tik tuštu- 
mą. Geniza uždaryta. „Valyvumas — šventa priedermė", pamanau. 
Kaip tik žudikas pats man tai priminė. Paėmęs raktą iš ungurio 
pūslės, Faridas atkelia dangtį. Pašviečiu slaptavietėn. Visi Dėdės 
rankraščiai dingę! Netgi ir mūsų monetų kapšelis. 

Mes užsikepurnėjame laiptais ir puolame per kiemą į San Pedro 
gatvę. Farido pirštai juda mano mente. 

— Ar žinai, iš kur jis turėjo išvykti? — gestais klausia jis. 

Papurtau galvą. 

— Bet, manau, aš žinau, kur jis nuėjo. Su hebrajiškomis knygo- 
mis nedrįs bandyti palikti Portugaliją. Jeigu būtų sučiuptas — pin- 
ga. Veikiausiai jis... 

— Berekijau! 

Antonijus Eskarveljus, elgeta „naujasis krikščionis", susigūžęs 
įprastoje vietoje kitapus gatvės, pašaukia mane. 

— Ar matei ką nors išeinant iš mano namų — pro kiemo vartu- 
kus? — šūkteliu jam. 

Šis linkteli ir parodo gatve tolyn, katedros link. 

— Ką tik nudrožė ton pusėn. 

Faridas sugriebia mane už rankos, ženklais klausia: 

— Tad kurgi jis nuėjo? 

— Išmainyti jų. Už tai, ką pavogė ir už žiedą, kurį jam daviau, 
jis galėtų gauti, ką panorėjęs. Netgi galėtų nusipirkti Platono to- 
mus, kurių geidė. 

Silpna žvakės šviesa sunkiasi pro senjoros Tamaros knygų krau- 
tuvėlės langinių kraštus. 

— Tebūnie palaimintas Jis, kuris atveria Keršto vartus, — su- 
kuždu „ir mano ranka nulenkia durų rankeną. Faridas šnopuoda- 
mas laikosi šalia manęs. Švelniai stumteliu medines duris. Mudu 
įžengiame vidun. 

Djegus. 

Tik mirksnį jo veidu šmėkšteli nuostaba. Jisai stovi prie prekysta- 
lio kambario gilumoje — budrus, neperprantama apuoko tyla slepia 
jo mintis. Pavogtosios iš mūsų genizos knygos sukrautos prie jo kojų. 
Senjora Tamara sėdi ant taburetės, sunėrusi rankas sau ant skreito. Ji 
kalba, bet aš negirdžiu. Jai už nugaros stovi liesas, raumeningas airi- 
kietis vergas — stambių, neišraiškių bruožų ir įkritusiais badaujančio 
žmogaus skruostais. Sąmyšis ir baimė vagoja jo prakaituotą kaktą. 

Įsidėmiu šią sceną savo toriškoje atmintyje. 

Djegus ir aš vis žvelgiame vienas į kitą per ceremoningą ugnies 
karščio ir ryškio atstumą. Senjora Tamara atsistoja. Jos burna juda. 
Djegus išsitiesia, ir ant balto jo palaidinio suvirpa šešėliai. Mano 
kojos įsitempia, lyg rengtųsi kovai. Širdis ima tvinkčioti taip stip- 
riai, jog bemaž tai tolygu lytiniam jauduliui. Po jo barzda įsivaiz- 
duoju randą marmuro baltumo smakre: raudoną, iš kraštų su verti- 
kaliais dygsniais — antrąją išdaviko ir žmogžudžio burną. „Baltasis 
Maimonas su Dviem Burnomis“, sukuždu aš. 

Iš po savo apsiausto jis išsitraukia peilį — ilgą, kampuotu galu; 
šoheto geležtę. Vergas iš savo kapšo apnuogina stiletą. Kita ranka 
jis gniaužia lazdą, užsibaigiančią gyvatės galva. 

Senjoros Tamaros balsas pirmą sykį prasiskverbia pro mano 

— Berekijau, kas atsitiko? — Žingteli prie manęs. 

— Išeikit! — įsakau jai. Mano žioruojančios akys lieka įbestos į 
Djegų. 

Priėjusi prie Farido, išgąstingai uždeda jam ant krūtinės rankas. 

— Kas atsitiko, vaikine?ė Nagi sakyk! 

— Jis nužudė Dėdę, — ištariu. 


— Djegus?! — Ji staigiai atsisuka į jį. — Tai tiesa? 
Šis skėsteli rankomis, taikingai išvertęs delnus. 
— Žinoma, ne, — atsako. 


Suimu rankomis senjorą ir niukteliu durų link. 

— Eikite! — sušunku. 

Ji nė nepajuda iš vietos. Vis nenuleisdamas akių nuo Djegaus, 
stumtelėjęs atidarau duris. Senjora priešinasi mano bakštinama, 
paglosto man skruostą. 

— Betgi, mielasis vaikine, Djegus sakė, kad sutikai apmainyti 
knygas... kad tavo motina labai bijanti laikyti savo namuose hebra- 
jiškas knygas. 

— Dėl Dievo, palikite mus! — pakartoju. 

— Ką jūs darysite? — spiriasi ji. 

Duodu ženklą Faridui: 

— Lik čia. — Besipriešinančią ir klykiančią senjorą išvelku pro 
duris. 

Iš lauko ji šaukia reikalaudama, kad smulkiau paaiškinčiau. Bet 
mano dėmesį patraukia susisupęs į apsiaustą milžinas, stovintis 
mėnesienos užlietos storo audeklo stoginės šešėlyje; galvą jam den- 
gia plačiakraštė žydrai violetinė skrybėlė. 

— Telaimina Dievas karalienę Esterą, — sukuždu sau. 

Paskubom šnekteliu su vyriškiu. Šis priima mano dovaną, padė- 
koja trūkčiojančia kastiliška tarme. 

Aš vėl puolu knygų krautuvėlėn, užrakinu už savęs duris. Dje- 
gus pritariamai nusilenkia: 

— Štai ir tu, Berekijau! Ką tik čia sakiau Faridui, kaip esu nu- 
stebintas ir patenkintas, kad dona Meneziš paliko jus abu gyvus. 
Bet nežinau, ar jisai supranta, ką aš kalbu. 

— Faridas suprato daugiau negu jūs savo gimimo dieną, — 
atšaunu. 

Jo akyse žybteli linksmumo kibirkštėlė. 

— Tu visados toks globėjiškas. Tačiau iš tikrųjų, kas dabar ga- 
lėtų tikėtis ją parodysiant gailestingumą? Matyt, viršun prasimuša 
jos Žydiškas kraujas. 

— Kodėl nužudėte Dėdę? — klausiu. 

— Kodėl? Nori pasakyti, kad neatspėjai ir to? Regis, visa kita 
tu išsiaiškinai. Esi pernelyg protingas, kaip visados ir tvirtina mie- 
lasis Karlušas. Sevilija... Pagalvok apie Seviliją. 

— Ką būtent? 

Sujuda durų rankena. Senjora Tamara įninka belstis ir šaukti 
mane. 

— Ji atkakli, — nusišypso Djegus. 

— Taip pat ir mes, — atsakau. 

— Turbūt ji tave mėgsta. Tiesą sakant, mes visi mėgstam. Kad ir 
koks būtum. Štai kodėl taip stengiaus tave atkalbėti netęsti savo 
vargingo tyrimo. — Aš susiraukiu, ir tuomet jisai surimtėja. — Tad 

kur aš sustojau... A, taip, Sevilija. Žinoma, tai įvyko ten. Atsitikti- 
numas. Tavo dėdė tada mane pamatė. Pernelyg judrus jis buvo, 
perdėm ugnis ir energija. Kai toks esi, sukuri atsitiktinumus. Buvo 
atvykęs Sevilijon, kad iš inkvizicijos išvaduotų Simoną. Atnešęs 
išpirką lazurito žydre, jis netinkamu momentu įsibrovė pro tarnus 
pas mane į namus. Aš su vyskupo teisiniu padėjėju aptarinėjome 
mano... mano atlygį. Už tai, kad įdaviau Simoną ir kitus. Aišku, 
tuoj pat atsukau tavo dėdei nugarą ir daugiau neprataręs nė žodžio 
palikau kambarį. Bet jis turėjo gerą torišką atmintį. Ne tokią gerą 
kaip tavo, bet vis tiek ne eilinę. 

— Tais laikais jūs buvote švariai nusiskutęs, — sumoju. 

— Taip. Perpratai ir šitai, a? Barzda buvo skirta Lisabonai. Šiais 
laikais kiekviename mieste svarbu turėti kaukę, tau neatrodo? 

— Vadinasi, jūs netgi nesate levitas? 

— Kaipgi, esu. Melas nėra toks daugiasluoksnis. Tačiau tu bu- 
vai teisus. Mes ne visi nešiojame barzdas. Netgi griežtų pažiūrų 
Andalūzijoje. Ne, aš žinau, kad niekad joje nebuvai. O dabar, jeigu 
neatsargiai elgsies, nebeturėsi progos nuvykti. O ten yra ką pama- 
tyti. Alhambra, didžioji Kordobos mečetė. Jos sienose brangakme- 
niai, kurie... 

Faridas perbraukia ranka man per stuburą: 

— Tu imkis vergo, o man palik Djegų. Malonumas bus užbaigti 
jo gyvenimą. 

— Palauk, — gestu sakau jam ir klausiu Djegų: — Kodėl įdavė- 
te inkvizicijai Simoną ir kitus? 

— Koks tu naivus. — Jisai sugriežia dantimis ir sugniaužia kumštį. 
Kai Bažnyčia tave supa, spaudžia, darai, kas tau liepiama. Kad ir 
kas būtų liepiama! — Jis nusišypso ir atgniaužia kumštį. — Jūs, 
Portugalijos žydai, gyvenate be rūpesčių, vien pienu ir medumi — 
iš kur jums žinoti. 

— Pastaruoju metu daugiau dūmų nei pieno ir medaus. 

— Tai tebuvo menkas laužiukas, — pabrėžia jis. — Palūkėkite 
dar kelis metus, ir tuomet iš tiesų visa kaip reikiant įsiliepsnos. 

Tuomet darysite, kas jums liepiama arba... — Jis praskleidžia ap- 
siaustą, atsivarsto marškinius. Nuo rando jo krūtinėje atsimuša žva- 
kės šviesa. — ... arba susimokėsite savo kūnu. Pasakojau tau apie 
paveikslus, kuriuos jie išdegina žmogaus odoje. Manasis peizažas 
vos tik pradėtas. Matai horizontą? Jeigu prieisi arčiau ir įsižiūrėsi, 
išvysi Jeruzalės vartus. — Jis nuleidžia marškinius. — Šis mirtin- 
gas mūsų kūnas silpnas. Tu sužinosi, kad skausmas — didžiai ne- 
malonus dalykas. 

— Kai praeitą savaitę jums nuskuto barzdą, Dėdė atpažino jus 
kaip įskundėją, kurį matė Sevilijoje, — prisimenu aš. — Ligoninėje 
tas judviejų pokalbis... sujaudinti mano mokytojo gestai... Štai ko- 
dėl taip atkakliai spyrėtės, kad jums paliktų barzdą, štai kodėl 
jums nepatiko, kad mes aplankėme. 

— Dar vienas atsitiktinumas. Gyvenimas kupinas jų. Po kurio 
laiko Žmogus prie jų pripranti. Nors, man regis, likimo išdaigos 
tave tebeerzina. Tavo dėdė irgi to nesuprato. Daugelis dalykų jam 
buvo nesuvokiama. Nebuvo žmogus, linkęs užjausti. Kad galėtum 
užjausti, turi būti kaip visi žmonės, o jis... 

— Kaip jūs drįstate! — sušunku. 

— Tas, kuris prarado šeimą, drįsta bemaž viską! — atsako 
jis. — Nagi, tik pažvelk į save! Kabalisto kerštas! Ką Dėdė pasaky- 
tų2 

— Pasakytų, kad tu jau seniai praradęs paskutinį sielos likutį, 
kad sugrąžinti tave Anapus — tai mitzvah. Metatronas užskaitys 
kaip gerą darbą, kai tave nužudysiu. 

— Patogi saviapgaulė, — meta jis. 

— Apgaulingi patogumai — tai jūsų amatas, — atkertu. 

Jis iškelia peilį ir nusilenkia. 

— Mano amatas — jautiena ir paukštiena. 

— Reikėjo prie to ir likti. 

— Neturėjau pasirinkimo, — atsidūsta jis. — Gyvenimas neša. 
Kaip potvynis. Okeanui priešintis gali neilgai. Tačiau tu per jau- 
nas, kad... 

— Kai atėjote pasimatyti su Dėde, mūsų rūsyje aptikote tą mer- 
giną, Terezą, tiesa? 

— Jūsų dėdė jau buvo ištempęs ją saugion vieton. Tuo metu jis 
maudėsi. Slaptosios durys į maudyklę buvo šiek tiek praviros, kad 
jis galėtų išgirsti, jeigu dar kam nors prireiktų pagalbos. Ėjau su 
juo pasimatyti, kai riaušės pasiekė Alfamą. Užsikėliau ant savęs 
didelį medinį kryžių, idant save apsaugočiau, netgi palaiminau ke- 
lis žudikus pakeliui. Net keista, už ką žmonės gali laiminti vienas 
kitą. — Jis persižegnoja ir užverčia aukštyn akis. — Kaip pamal- 
dus krikščionis aš įsmukau į jūsų namus. 

— Ir tuomet jį nužudėte. 

— Ne taip greitai. Tavęs klausantis viskas atrodo lengva. Gy- 
venimas — tai ne Tora. Negali greitų greičiausiai skaityti eilučių, 
o paskiau, kai nepagauni esmės, vėl iš naujo perskaityti. Jis ne- 
buvo supratingas. Pasakė perduosiąs mane teisti žydų tarybai už 
tai, kad prieš visus tuos metus įskundžiau Simoną, ir vienaip ar 
kitaip pasirūpinsiąs, kad būčiau nubaustas. Gerai pažinojau tavo 
dėdę. Būtų suradęs, kaip mano gyvenimą padaryti pragaru. Netgi 
kai pagrasinau, kad įduosiu Rezą ir jos uošvius, kad jeigu nesi- 
liaus bandęs, aš vėl tai padarysiu, jis nenorėjo klausytis. Gaila, 
tikėjausi jį įtikinti. Kvaila buvo manyti, kad tavo dėdė elgsis kaip 
normalus tėvas. O jeigu jis dar kada nors pasakytų donai Mene- 
ziš, kad tai aš ją šantažavau, kad žinojau, jog ji žydė, mano gyve- 
nimas nebūtų buvęs vertas nė skatiko! Tik jeigu būtų prisiekęs 
Tora išsaugoti mūsų paslaptį, būtų išgelbėjęs sau gyvybę. Bet jis 
nesutiko. 

— Tad ir Reza buvo įkalinta per jus. 

— Tenka atsižvelgti į susidariusią padėtį. Reikia būti lanksčiam... 
keisti savo pavidalą priklausomai nuo aplinkybių. Barzda ir pra- 
bangūs drabužiai Lisabonai... Konstantinopolyje aš gal netgi tapsiu 
musulmonu. Šiaip ar taip, tai tas pats Dievas. Tiesa, Faridai? 

Faridas ženklais parodo Djegui kažką nepadoraus, 0 aš mąstau: 
„Pasiuntinys, nepajėgiantis atpažinti savo paties veido. Dėdė turė- 

jo galvoje Djegų — Klajojantį žydą, gabentoją ne knygų ar prekių, 
o savo paties sielos". 

— Vadinasi, tai, ką parašėte suklastotoje Solomono išpažintyje 
buvo tiesa... mano Dėdės atžvilgiu. 

— Taip. Mohelio savižudybė buvo patogi. Kai sužinojau apie 
tai, nuėjau ten, sumokėjau vienam driskeliui, kad šis nupirktų po- 
pieriaus iš senės, kuri plėšo drobę, paskiau palikau laiškutį, kad 
Solomono sesuo jį aptiktų. Daugelį žmonių taip nesunku suklai- 
dinti. 

— Jūs pasakėte Dėdei, kad pasigailėsite merginos, jeigu atsiža- 
dėsiąs gyvybės? 

— Taip. Jis kalbėjo apie auką. Tai jam daug reiškė. Manau, 
tikėjosi numirti. „Vardan didesnio gėrio ir aukštesnio tikslo“, pa- 
sakė jis. Keista mąstysena, ar ne? „Galėčiau jus užmušti nė ne- 
mirktelėjęs", pasakiau jam. „O aš lygiai taip pat nė nemirktelėjęs 
galėčiau numirti!" atšovė jis. Tik pamanyk sau! Ir įsivaizduoji, šiais 
mūsų laikais noras sušaukti žydų tarybą! Jis niekaip nesuvokė, kad 
nūnai krikščionių tūkstantis penki šimtai šeštieji, o ne hebrajų penki 
tūkstančiai du šimtai šešiasdešimt šeštieji. Ir, brangusis Berekijau, 
kol dar nevėlu, metas tau pačiam iš naujo nustatyti savo laikrodį. 
Priimk krikščionių kalendorių, iki laikas tau nesibaigė. 

— Jūs neatėjote pas Dėdę vien tik pasiginčyti su juo. Pakišote 
tą šilkinį Simono siūlą. Tikriausiai iš anksto žinojote, kad einate jo 
nužudyti. 

— Žmogui privalu turėti atsarginį planą. Tau nederėtų smerkti 
mano apdairumo. 

— Apdairumo? Jūs netgi norėjote nužudyti mane ir Faridą! Štai 
kodėl atsiuntėte man laiškutį, kad susitiktumėme prie vandens ma- 
lūnų. 

— Dar viena gera improvizacija, kurią sužlugdė dona Meneziš 
ir jos pakalikai. 

— Ir jūs pavogėte Dėdės Hagadą. Taip pat mūsų lazurito žydrę 
ir paauksas. Kaip paprasčiausias vagis! 

— O kodėl net Ar tu aukščiau tokių pagundų? Manau, ne. Ir 
rankraščius. Taip, galų gale štai šitaip visa prasidėjo. Taigi atro- 
dė... 

— Bet kaip apie juos sužinojote? Simonas ir Karlušas sakė, kad 
jums dar nebuvo užsiminta apie genizą. 

— Netgi kabalistas daro klaidų, vaikine. Mūsų draugužiai pa- 
prasčiausiai klydo. Tavo dėdė slapčia su manimi susitiko, viską 
paaiškino apie savo veiklą neteisėtai gabenant iš šalies knygas ir 
papasakojo netrukus gausiąs vertingų rankraščių ir būsiąs reikalingas 
mano akylumo, idant jo gabentojai deramai atliktų savo darbą — jis 
ypač abejojo dėl donos Meneziš. Jautė šią pradedant bodėtis prisi- 
imta rizika. Tavo dėdė bijojo išdavystės. Pradėjau ją sekti, domėtis 
veiklos metodais. Sužinojau apie Zerubabelį, kaip šis išveždavo 
rankraščius per sieną į Kadisą. Ponas Abrahamas nenorėjo, kad 
kas nors žinotų, jog papasakojo man apie genizą ir knygų gabeni- 
mą — šitaip mažiau atkreipčiau dėmesį. 

— Jis pasitikėjo jumis. 

— Deja, taip. Klaida. Mūsų amžiuje niekuo negalima pasitikėti. 
Prisimink nors tai, jeigu neprisiminsi nieko daugiau. 

— Jam reikėjo paklausti mane. Jeigu tik jis būtų... 

— Tai tu vis dar nesupranti, aė — klausia Djegus. 

— Ko nesuprantu, niekše? 

— Jis negalėjo rizikuoti tavo gyvybe. Turėjai būti jo įpėdinis, 
toliau tęsti jo planus įvesti tvarką tiek žemiškajame pasaulyje, tiek 
Dangaus viešpatijoje... žymiausiu kabalistu, kokį kada nors Lisabo- 
na regėjo! Nevalia rizikuoti tokio žmogaus gyvybe ir įvelti į knygų 
kontrabandą. Atsižvelgiant į esamą padėtį, tu, matyt, būsi paskuti- 
nysis Lisabonos kabalistas. — Djegus gūžteli pečiais ir šypteli man, 
lyg sutiktų su neišvengiama tiesa. — Nei knygų, nei kabalistų, nei 
žydų. Ką darysi, toks gyvenimas. 

„Keista, — mąstau, — kad šis žmogžudys gebėjo taip aiškiai 
perpasakoti tai, kas buvo nesuvokiama man. Nejau aš bijojau atsa- 
komybės. Ar kad būsiu paskutinysis iš sau panašių?" 

— Tai kodėl jūs nepasiėmėte visų knygų iš genizos, kai jį nužu- 
dėte? — klausiu Djegų. 

— Aš peržiūrinėjau rankraščius, vertinau juos, niekur neskubė- 
jau. Nerimauti nebuvo ko, neabejojau esąs saugus, kai siaučia riaušės 
ir man žinoma slaptoji praeiga į maudyklę. Paskiau aptikau pasku- 
tiniąją pono Abrahamo Hagadą. Gražus darbas. Sklaidžiau ją ir 
aptikau save pavaizduotą kaip Hamaną, žinoma, išplėšiau puslapį, 
o visą knygą įsidėjau kapšan, kad būtų saugiau. Pamatyti savo 
veidą jo iliuminacijose buvo sukrėtimas... Staiga mane apėmė pa- 
nika. Žinoma, tai kvaila. Jau norėjau išeiti pro slaptąsias duris, kai 
tu pradėjai viršuje šaukti savo šeimyną. Smukau tunelin, tačiau, 
deja, su savo apimtimis man jo nepavyko įveikti. Pasukau atgal, 
vėl sugrįžau rūsin ir uždariau paskui save duris. Prieš pat... 

— Kodėl paprasčiausiai nepasislėpėte už slaptųjų durų praeigoje? 

— Anksčiau niekad ja nebuvau ėjęs. Bijojau, kad jeigu uždary- 
siu, nukris koks nors slaptas skląstis ir aš liksiu ten palaidotas. Ne 
itin malonus tai būtų buvęs likimas! Tad prieš pat tau nulipant 
apačion, šiaip taip susirangiau genizoje ir uždariau dangtį. Ačiū 
Dievui, kad kėlei tokį bildesį. Iki atsidūrei apačioje, jau buvau sau- 
gus savo gūžtoje. Nors bijojau, kad išgirsi mano širdies tvinksnius 
ir, ko gero, turėsiu nudėti ir tave. Vis dėlto beveik buvau tikras, 
kad iš pradžių būsi suklaidintas, pamanysi, kad tai „senųjų krikš- 
čionių" darbas. Kai užlipai viršun, aš išlindau iš slėptuvės, užraki- 
nau dangtį ir padėjau raktą atgal ungurio pūslėn. Išsmukau pro 
jūsų krautuvėlę Šventyklos gatvėn. Nemaniau, kad kas nors mane 
matė. Bet Žemila... Jos laimė, kad yra tokia isteriška karvė su pik- 
tųjų dvasių haliucinacijomis, antraip būčiau turėjęs... 

— O senjora Belmira? Kodėl ji? 

— Miriamat Ji buvo mane įsimylėjusi. Ko taip nustebai? Aš 
visai malonus tiems, kurie... Prisimeni valandas, kurias praleidome 
drauge piešdami paukščius? Bet kuriuo atveju, šitaip buvo sau- 
giau. Jeigu ji būtų buvusi sučiupta, veikiau numirtų, nei išduotų 
mane. Ir taip atsitiko. Šia prasme moterys stipresnės už vyrus. Pa- 

tyriau tai Sevilijos požemiuose. Matys savo kojas sulydytas, ir vis 
tiek širdyje neparduos Mozės krikščionims. 

— Vaikėzas, kuris atnešė pas senjorą Tamarą parduoti Hagadą? 
Kas jis 

— Deja, tai buvo mano klaida. Ėmiau nervintis. Kaip jau pripa- 
žinau, turiu savų silpnybių. O dėl jo asmens, kai kurie dalykai 
turėtų likti paslaptimi, tau neatrodo? Jo vardas Izaokas. Geras, 
mielas vaikas. Tik tiek galiu tau pasakyti. 

— O laiškutis, kuris iškrito iš jūsų turbano? Jis iš tikrųjų lietė 
Almiros grafą ar tą Izaoką? 

— Dar viena paslaptis, kurios tau neatskleisiu. Atleisk. 

— Taigi, kai dabar gavote savo Platonąė.. 

— Šiąnakt išvykstu, kaip jau sakiau. Karieta į Farų. Gali viską 
apie mane užmiršti. 

— Neleisiu jums išvykti, — pareiškiu. 

— Neturi pasirinkimo, — Djegus patapšnoja peilio kraštu savo 
vergui per petį, — Mano naujasis asmens sargybinis liesas, bet 
pašėlęs, — sako jis. — Nenorėtų sugrįžti pas buvusį šeimininką. 
Anas dėjo jam į burną žąslus. Mušė ir krušo iki samonės netekimo. 
Kalbama, jis moka burti. Tikras juodasis kabalistas, jeigu nori Ži- 
noti. Galbūt iš vienos mūsų išnykusių genčių. Verčiau tu pasitrauk 
laukan ir netrukdyk mums eiti. Arba baigsis tuo, kad ir tavo siela 
visai kaip pono Abrahamo bus atskirta nuo kūno. 

— Ir kraujo uždanga man ant kaklo. Niekad neužmiršiu, ką jam 
padarėte! 

— Poetiški žodžiai. Tavo ar Farido? 

Djegus paima nuo stalo du tomus odiniais viršeliais. Pamoja 
negrui eiti pirma. Afrikietis pritupia, laikydamas sau prie krūtinės 
peilį ir lazdą, slenka priekin. 

Faridas stuksi man į nugarą: 

— Tu imi vergą ir... 

— Ne. — Numetu savo peilį ant grindų, apsisuku ir sugriebiu 
iškeltą Farido ranką. 

Jisai stumiasi nuo manęs, ženklais klausia: 

— Ką tu čia sugalvojai? 

— Nagi, eikite! — šūkteliu Djegui. — Negaliu ilgai jo laikyti! 

Apsikabinu rankomis Faridą, prispaudžiu jį prie sienos su kny- 
gomis. Nors tebegniaužia rankoje durklą, žinau, kad niekad nepa- 
naudos jo prieš mane. Bičiulis stengiasi išsivaduoti iš mano glėbio, 
aš vėl sušunku: 

— Keliauk sau, demone, kol nepersigalvojau! 

Baisia savo keršto jėga spaudžiu Faridą prie sienos. Vergas ir 
Djegus puola pro mus lauk. 

— Tu protingai pasirinkai, — sušnypščia žmogžudys. 

Klapteli atitraukiamas durų skląstis, ir mano akys kietai užsi- 
merkia, tarsi užsitverdamos nuo nuodėmės. Šaižus ir žvarbus nak- 
ties oras plūsteli į mus. 

— Nešdinkis atgal pragaran, Djegau! — sukuždu sau. 

— Berekijau! — Farido balsas išsiveržia nelygus, gargaliuojan- 
tis, tačiau aiškus kaip malda. Tuo pat metu jo kumštis pataiko man 
į petį ir atveria seną žaizdą. Stipriu spyriu išmušu iš po jo kojas. 

Durys užsitrenkia. Mudu vieni. Krūtinę man užlieja šiltas ir ait- 
rus pasitenkinimas. 

Faridas pašoka, sužioruoja piktai į mane. Išverčiu delnus taikos 
ženklan, suimu jį už pečių. 

— Tu prabilai! — su šypsena parodau ženklais; tarytum tai būtų 
vainikuojantis stebuklas viršum viso šio šlykštaus siaubo, galbūt 
Viešpaties ženklas, kad teisingai parinkau Djegui likimą. 

Siautulingais gestais Faridas atsako: 

— Todėl, kad leidai jam pasprukti. Dabar viskas perniek. Per- 
niek. Nebent mes galėtume... 

— Nesijaudink, — ženklais nuraminu jį. — Djegus buvo netei- 
sus. Kai kuriais žmonėmis galima pasitikėti. Pamatysi. 

Lauke senjora Tamara stovi drebanti, basa, vien su naktiniais 
marškiniais. Faridas apsikabina ją, o aš tuo tarpu pastebiu Djegų 
bėgantį įkandin savo vergo Auksakalių gatve Rua Nova d El Rei 

link. Mėnulis nušviečia jį nelyginant pasalūnišką žvėrį — nakties 
padarą, sprunkantį nuo medžiotojų. Sukuždu sau Jeremijaus žo- 
džius: „Jisai skurs tarp uolų išdegintuose tyruose, sūrioje žemėje, 
kur niekas negali gyventi". 

— Betgi jisai sprunka! — suvaitoja senjora Tamara ir pasiunčia 
man maldaujamą žvilgsnį. 

Jos žodžiai perrėžia mano ištvermę deginančiu dvejonės brūkš- 
niu. Leidžiuosi eiti, paskiau puolu skuosti pirmyn, lyg norėčiau 
surasti Dėdę. 

Staiga iš dešinės išnyra kažkoks tamsus šešėlis. Kelias akimir- 
kas jisai seka paskui Djegų, išryškėja skrybėlėtas profilis, jis pri- 
švytruoja arčiau. Blyksteli metalas. Iškyla ranka. Kai ji nukrinta, 
Djegus susmunka ant grindinio. Sausas vėjas atneša iki manęs gar- 
są, lyg pirštinėtu kumščiu Simonas pabelstų į mūsų duris. Tas gar- 
sas nepajėgia pasiekti mano atjautos vartų. 

Faridas, kuris bėgo paskui mane, ištiesia ranką, kai sulėtinu 
žingsnius. Ženklais jis klausia: 

— Kas tai buvoė.. 

— Vienas iš donos Meneziš žudikų, — atsakau. — Laukė Dje- 
gaus. Jam buvo įsakyta nepulti iki vidurnakčio, kaip mes ir prašė- 
me. — Išsiimu kelis safyrų ir smaragdų karoliukus, likusius iš do- 
nos Meneziš vėrinio. — Bet aš pakeičiau laiką. 

— Užmokėjai jam, kad nužudytų Djegų? 

— Jis vis tiek jį būtų nužudęs. Bet negalėjau rizikuoti ir laukti. 
Teatleidžia man Dievas. 

Laikau didikės karoliukus saujoje. 

— Jam įtikinti, kad tuoj pat nudėtų Djegų, užteko tik vieno, — 
pasakau. — Žydo gyvenimas, žmogaus gyvenimas beveik nieko 
nevertas. 

Atsargiai prisiartinę prie Djegaus, aptinkame šį spaudžiantį prie 
savęs Platono tomus. Kraujo srovelė varva jam iš burnos kampo 
taškuoto driežo link, miegančio grindinio plyšyje. Djegaus kapše — 
veleno lakštas su Hamano atvaizdu. 

Begalinę tylą mudu stebime kūną, tarsi žvelgtume į tuščią Toros 
arką, kuri niekad nebus užpildyta. Kai atsipeikėju, žingteliu švie- 
son, krentančion iš kandeliabro gretimo lango viduryje, ir tyrinėju 
Dėdės piešinį. Taip, Hamanas — tai Djegus. Negalima apsirikti. 

Stuburu man nuvinguriuoja šiurpas, kai pagalvoju, kad paskuti- 
nis Dėdės kūrybos aktas buvo savo paties žudiko veido iliuminaci- 
ja. 

Piešinyje Djegus-Hamanas pakumpęs, primena grifą, su skersai 
smakro einančia aiškia rando linija. Jis pavaizduotas šnabždantis 
karaliui Ahasverui' į ausį savo norą išnaikinti žydus. Kairėje tary- 
tum letenoje rankoje jis laiko suspaudęs dalį iš tviskančių dešim- 
ties tūkstančių talentų sidabro, kuriuos buvo pažadėjęs atiduoti į 
karaliaus iždą, mainais už pritarimą jo siaubingam planui. Tuo pat 
metu dešine ranka priima žiedą iš Karaliaus kaip ženklą, kad leidi- 
mas duotas. 

Sandėris buvo sudarytas. 

Piešinyje karalienė Estera nepavaizduota. Bet jos patėvis — taip. 
Kukliai stovi kampe su gedulo ašutiniu, kuriuo apsivilko išgirdęs 
apie įsaką sunaikinti jo tautą. Tačiau jo povyza išdidi, o veido 
išraiška vylinga, bemaž linksma. Be abejo, todėl, kad prie krūtinės 
laiko kilpą, kurioje Hamanas vėliau bus pakartas. Smaragdinė aist- 
ros kibirkštis jo akyse mane įtikina, kad Mordekajo modelis buvo 
pats Dėdė. 

Faridas suspaudžia man ranką, parodo į piešinį ir ženklais sako: 

— Tai tu. 

— Kas taip? 

— Vyriškis kampe. Tasai su kilpa. Mordekajas. 

Jaučiu, kaip širdis man ima plakti beprotišku, nelaimingu rit- 
mu. Nejau Faridas būtų teisus? Atrodo neįtikėtina, kad Dėdė galė- 
jo pavaizduoti mane kaip žydų išgelbėtoją. Ir piešinyje Mordekajas 
paprasčiausiai per senas. 


“ Kitaip (pagal graikus) — Kserksas I, Persijos karalius, žydaitės Esteros vy- 
ras (ST, Est). 

Rankomis spaudžiu veleną. Ašaros užplūsta man akis, kai pa- 
galvoju, kad jis galbūt apdovanojo mane žydų herojaus išore. 

Tiek daug klausimų, kuriuos būčiau jam uždavęs, taip ir liks 
niekad neatsakyti. 

Mano žvilgsnį patraukia mėnesienos apšviesta žuvėdra, skro- 
džianti nakties dangų. Uodai zyzia man prie ausų, lyg stengtųsi 
įsiskverbti į mintis. Hebrajiška malda už Djegaus ramybę, už pa- 
saulio ramybę išsiveržia iš manęs, ir juntu, kaip Dėdės ranka stip- 
riai spusteli man sprandą, paskiau nukrenta kažkur į šalį. Jo slink- 
tis amžinos nebūties link tokia staigi, kad aikteliu ir apsigręžiu. 
Mano akys stebi vilgšną smaragdinę šviesą dviejų žvakių, iš aukš- 
čiausio kvartalo lango saugančių, kad nepaklysčiau. 


TREČIA KNYGA 


Dvidešimt pirmas skyrius 


Beprotiškame pasaulyje po Djegaus mirties aš miegojau dienų 
dienas. Už užrakintų savo kambario durų ir aklinai uždarytų langų, 
tvankyje, persisunkusiame mano paties irimo kvapu. Vėl atsikėliau 
iš lovos tik tuomet, kai man ant veido it šilkinis šydas nusileido 
Žuanos, grafo dukters, vizija. Jos akys it perlai mirguliavo nuosta- 
biais atšvaitais, ji šnabždėjo man kažką kalba, kurios nepajėgiau 
suprasti. Iškviestą naktin, kojos nejučia mane nešė pro dunksančias 
Lisabonos sienas, kol galiausiai paaiškėjo, kur aš einu. Susivokiau 
stūgaująs viršun į vieną Eštaušo rūmų langą, kuris, tikėjausi, buvo jos. 

Langines atvėrė neūžauga susivėlusiais plaukais. 

— Liepsiu tave iškastruoti, jeigu nesiliausi kakariekavęs! — su- 
šuko jis. 

— Ieškau donos Žuanos, Almiros grafo dukters, — paaiškinau. 

— Jos čia nėra! — susiraukė jis. Langinės užsitrenkė. 

Visą kelią atgalios į namus mane persekiojo bjauri mėšlynų smar- 
vė. Trokšdamas Ein Sof tuštumos, vėl susiradau prieglobstį savo 
lovoje. Dienos susiliedamos sekė viena po kitos, samaninę šviesą 
keitė tamsa, iki pro mano sienas prasiskverbė Žuanos balsas, tarsi 
nešamas sparnuotos maldos. Vilkinti juodai, ji įžengė į mano kam- 
barį. Aš gulėjau po apklotais. 

— Negaliu ilgai užsibūti, — pasakė ji. Jos akys blizgėjo, atrodė, 
iš jų tuoj tuoj plūstels ašaros. — Tu sirgai? — paklausė nedrąsiai. 

— Taip. — Aš atsisėdau. — Turbūt. Kur tu buvai? Aš ėjau tavęs 
ieškoti. 

— Čia, Lisabonoje, bet anksčiau nedrįsau ateiti. 

— Niekad taip negeidžiau moters, kaip dabar geidžiu tavęs, — 
prisipažinau. — Man regis, tik tu viena gali mane išgydyti... arba 
išgelbėti. 

Ji atsisėdo ant lovos krašto ir pridėjo savo švelnią, mažutę de- 
formuotą ranką man prie lūpų. Buvau beprašąs, kad liktų su mani- 
mi amžinai, bet ji papurtė galvą, tarsi man būtų nevalia drumsti 
tylos tarp mudviejų. Pradėjo atsivarstinėti suknelę. O aš jau buvau 
nuogas. Kai atsigulė šalia manęs ir atvėrė glėbį, panirau į ją. 

Įsistatęs viduje jos šilumos, apsaugotas jos kūno švelnumo, pa- 
jutau, kaip mano viduje nutrūko įtampa, panaši į ištemptą lyną, ir 
pratrūkau raudoti balsu, einančiu taip giliai iš manęs, jog atrodė 
tuoj suplėšys man žarnas. Žuana sukuždėjo: 

— Negaliu pasilikti. Esu pažadėta kitam. Nelauk manęs. Rytoj 
palieku Lisaboną. Atleisk ir užmiršk mane. 

Žuanos raminantys pirštai nuslydo nuo mano skruosto, ir ji vėl 
prabilo: 

— Nelauk manęs. Neatimk savo meilės iš tos, kuri bus paskiau... 

Mano delne ji paliko perlų vėrinį. 

Kai mylimas žmogus amžiams iškeliauja, lieka tik jo brangeny- 
bėse pagauta mylimojo akių šviesa. Neskaitant atminties, tai vie- 
nintelis suvenyras, kurį mes išsaugome. 

Beprotystė: jeigu ši nepraryja tavęs viso, vieną gražią dieną gali 
palaisvinti savo nasrus tau apie kaklą. Tačiau kas nors — arba 
kažkas — turi padėti išsivaduoti. 

Kai atsibudau iš miego į rytą, tuščią be Žuanos, Faridas iš mano 
akių perskaitė, kas atsitiko. Nusitempė mane į „Skaistybės smuk- 
lę". Kelis mėnesius gyvenau ten, Lisabonos viliokių šilumoje, il- 
giau nebelaukdamas, kabindamasis ir braudamasis į jų gyvenimus, 
idant susigrąžinčiau savąjį. Mokėjo Faridas, nors nežinau, iš kur jis 
gavo pinigų. Galbūt pardavė keletą iš donos Meneziš safyrų ir 
smaragdų karoliukų; kai galiausiai atsisveikinome su Žudiarija Pe- 
kena, jų buvo likę tik trys. 

Žinoma, stebuklas, kad nė viena kekšių liga man neprilipo. Galbūt 
reikia širdies, pasiruošusios kentėti meilę, kad pažintum tokias ligas. 

Kai nebūdavau įsitaisęs viduje moters ar nešvirkšdavau iš vyn- 
maišio lanku sau burnon gėralo, aš vaikštinėdavau. Sykį net iki 

gelsvai rusvų kalvų aukščiau Mafros. Žengdamas išdegintais pur- 
vinais keliais, sustodavau mintinai pakartoti sau pačiam kiekvieną 
iš penkių Toros knygų: Pradžios knygą — priešais Abraomo kalno 
šventyklą netoliese Belašo; Išėjimo knygą — po nuvirtusios pušies 
tiltu už Montelevaro; Kunigų knygą — ant romėnų mozaikos Od- 
rinjaše; Skaičių knygą — užsikoręs ant pupmedžio šakos priešais 
vestgotų bažnyčią Igreža Novoje; o Pakartoto Įstatymo knygą — 
palinkęs viršum medaus korio, padovanoto man vienos „senųjų 
krikščionių" merginos tuoj už Linjaus vartų. Patyriau, kad žings- 
nių ritmas tinka maldoms. Miegas — taip pat. Žvaigždės svetingai 
sutikdavo mane naktimis nei protestuodamos, nei smerkdamos. 
Strėlytėmis lakstantys nuo medžio ant medžio geniai žadindavo 
mane rytais. Dvi savaites buvau saugus toli nuo Lisabonos ribų. 

Tolydžio mano viduje ėmė tvenktis energija, panaši į skubrų 
giesmės lūkestingumą, ir pamačiau, kad sugebu dienos metu dar- 
buotis mūsų krautuvėlėje. Sinfa su karšta ištikimybe globojo ma- 
ne. Netgi gulėdavo greta manęs lovoje naktimis, žvelgdavo be prie- 
kaištų, kai paryčiais išeidavau pas smuklės mergužėles. 

Reza ir motina moralizuodamos kovoje prieš mane tylomis, smer- 
kiančios jų akys buvo uždaros kaip kalėjimo vartai. O dėl pasaulio 
anapus mano sienų... 

Balandžio dvidešimt septintąją, pirmadienį, Lisabonos uostan 
įplaukė karo laivų flotilė ir įtvirtino mieste karaliaus valdžią. Ži- 
noma, nė nebandyta imtis kokio nors tikro teisingumo, karalius 
Manuelis, mūsų melekh hasid, gerasis ir maloningasis karalius, 
kalbėjo apie pogromą kaip apie „šiokią tokią netvarką". Veikiau 
norėdamas suteikti pramogą miestelėnams ir kaimiečiams, nei 
dėl ko nors kito, mielasis velionis Manuelis, tegul bus ištrintas iš 
atminties jo vardas ir šešėlis, įsakė savo karališkajam teisėjui, 
Žuanui di Paivai, parinkti kaip pakliūva keturiasdešimtį riauši- 
ninkų iš „senųjų krikščionių". Prieš kelių tūkstančių žiūrovų mi- 
nią, besišildančią saule užlietose Rosijaus tribūnose, kaliniai bu- 
vo pasmaugti ir sudeginti. 

Ar anglijančių „senųjų krikščionių" kūnų kvapas kitoks negu 
žydų? Prisipažįstu, neužuodžiau jokio skirtumo. „Ak, bet jeigu tu 


būtum buvęs Rosijuje...“ ne vienas „naujasis krikščionis" su kan- 
džia šypsenėle pasakydavo man. 

O dėl San Domingušo bažnyčios ir vienuolyno dvasininkų, tai 
gegužės pabaigoje karalius Manuelis įsakė geruosius brolius iš- 
blaškyti po savo karalystę. Tačiau nesibaiminkite dėl jų sudaužytų 
širdžių ir ilgesingų svambalų: popiežiaus Juliaus II — tegul ir jo 
vardas bei šešėlis bus ištrinti iš atminties — tarpininkystės dėka 
baigiantis spaliui jie sugrįžo Lisabonon į savo meilužių glėbius. 
Pridurčiau, išskyrus du iš jų — brolį Žuaną Mošų ir brolį Bernalde- 
šą, dvejetą vyrų, kurie tą lemtingą popietę priešais San Domingušo 
bažnyčią kurstė juoduomenę masinėms žudynėms. Suimti ir nuga- 
benti į Evorą jie ten kurį laiką kamavosi miesto kalėjimo požemy- 
je. Spalį, kai nedaugelis žmonių beprisiminė, ką buvo padarę, jie 
buvo pasmaugti garota ir paversti pelenais. 

Pagaliau gegužės devintąją vėl ėmė lyti. 

Bet aš nedaug iš visų tų įvykių pamenu. Tūkstantis penki šimtai 
septintųjų kovo pirmoji — vienintelė data, giliai įsirėžusi mano 
atmintyje. (Taip, kuriam laikui išmokau mąstyti pagal nazarėnų 
kalendorių. Laikau tai kaip savo beprotystės požymį. Tegul aš vi- 
siems laikams išmesiu krikščionį iš savęs!) 

Tą rytą mažasis Didis Molšus ištraukė mane iš krautuvėlės tar- 
tum mudviejų kažkur lauktų lobis. 

— Bėgam! — sušuko jis. Mudu nuskuodėme San Migelio bažny- 
čios link, nuo kurios laiptų skardėjo šauklio balsas. Jisai skaitė iš 
veleno karaliaus Manuelio potvarkį: „Nuo šiolei „naujiesiems krikš- 
čionims" bus leidžiama palikti mano karalystę ir nebus jokių..." 

Užlietas naujos vilties perspektyvos aukščiau iškėliau galvą. Pirmą 
sykį po Djegaus mirties įkvėpiau pilnus plaučius oro. 

Barzdaskutys nuskuto man barzdą, o jo duktė tuo pat metu iš- 
rankiojo utėles. Kol mažutėse jos rankose šukos kasė man pakaušį, 
pirmą sykį ėmiau svarstyti, kaip atsilyginau Djegaus žudikui. Ar 

turėjo krūtinę man sugniaužti nuodėmės jausmas? Negniaužė. Ir 
dabar negniaužia. Galimas daiktas, todėl esu tapęs žmogumi be 
aukštesnės sielos. Bet man nesvarbu. Nesižiūriu į veidrodžius, ir 
kažkas mano veide padeda pelnyti kitų kabalistų, kurie galėtų įžvelg- 
ti mano auroje siaubingą stygių, diskretiškumą. 

Ir vis dėlto dar viena seniai padaryta nuodėmė kartais trikdo ma- 
ne — netgi skverbiasi į mano maldas. Tas jaunas didikas, kurį nustū- 
miau nuo stogo Maurų kvartale. Ar jis liko gyvas? Abejoju. Kartkar- 
tėmis sapne regiu jį žvelgiantį į mane iš dvokiančio šulinio dugno. 

Mudu su motina atidavėme visas Dėdės knygas donai Meneziš. 
Žinoma, ji išėjo sausa iš vandens dėl Simono nužudymo. Aš ne tik 
kad neturėjau jokios teisės mesti į ją akmenis, bet ir žinojau, jog 
kokie nors mano kaltinimai užtrauktų man ir mano šeimai skaudžias 
pasekmes. Saugoma savo šviesiaplaukių flamandų palydos, ji ir to- 
liau žavingai gyveno kaip „senoji krikščionė“ savo marmuriniame 
Grasos namų balkone. Kiek girdėjau, mirė prieš ketverius metus, 
tūkstantis penki šimtai dvidešimt šeštųjų pavasarį nuo užkrėtimo, 
kurį savo negrabiais pirštais sukėlė nemokša kraujo nuleidėjas. 

Sapne išvydęs mano dėdę, tėvas Karlušas irgi paprašė doną Me- 
neziš slapčia išgabenti jo dalinai hebrajišką, dalinai arabišką Solo- 
mono Ibn Gabirolio Mekor Hayim, Gyvenimo šaltinis, egzemplio- 
rių. Kiek žinau, knyga dabar Salonikuose. 

Išgyvens kuri nors mūsų knyga šimtmečius ar Dėdės kova bus 
nuėjus perniek? 

Visiems „naujiesiems krikščionims" paliekant Portugaliją, už na- 
mus buvo galima gauti tik dalelytę jų tikrosios vertės. Užuot par- 
davę už variokus, mes pasiūlėme savo namą Britai, mūsų skalbėjai; 
ji gyveno už Šv. Katarinos vartų lūšnoje, netinkamoje jos dvasinio 
grožio asmeniui. 

Kai pasakėme jai, moteris treptelėjo koja: 

— Negaliu jo priimti! — pasakė. 

— Privalai, — mygo teta Estera. 

— Ne! 

— Tuomet kaip paskolą, — pasiūliau. — Jeigu kada nors Reza 
panorės jį susigrąžinti, atvažiuos atsiimti. 

Ašaros pasipylė jai iš akių. Sandėris buvo sudarytas besiglėbes- 
čiuojant. Baigėsi tuo, kad visą savo gyvenimą ji praleido ten. 

Po kelių savaičių, prieš pat man paliekant Portugaliją, vežda- 
mas vaisius vienon Bairu Altaus krautuvėlėn, pakeliui pastebėjau 
vaikėzą iš savojo piešinio, mėginusį parduoti senjorai Tamarai ma- 
no dėdės Hagadą. Buvo iš prigimties švelnaus veido, trumpai nu- 
kirptais juodais plaukais. 

— Koks tavo vardas? — paklausiau. 

— Djegus, — atsakė šis. 

Aš sukuždėjau: 

— Žydiškas mano vardas Berekijas Zarkus. Noriu žinoti, kaip 
tave vadina šventąja kalba. 

— Izaokas Belmira Gonsalvišas, — pasisakė jis. 

— Žmogus, kuris vadinosi Djegus Gonsalvišas tave įsisūnijo, 
tiesač 

Iš nuostabos jo akys išsiplėtė. 

— Taip. Iš kur sužinojaiė 

— Aš jį gerai pažinojau. 

Tenykštėje smuklėje, prie garuojančios cinamonų duonos ir van- 
deniu atmiešto vyno, mudu kalbėjomės apie jo įtėvio meilę paukš- 
čiams ir senoviškiems rankraščiams. Berniokas gyveno su senjoros 
Belmiros seserimi. Buvo nedrąsus, bet kai kalbėjo apie mūšius, 
lūpas jam suvirpino aistra. Ketino tapti kryžeiviu. Niekad nesupra- 
siu, kaip čia yra, kad jauni taip trokšta numirti. Prieš mudviem 
išsiskiriant, pabučiavau jį į kaktą ir patylom palaiminau. 

Rabinas Loza, savanoriškas atsivertėlis ir mano dėdės priešas, 
tebegyvena savo name, visai San Migelio bažnyčios papėdėje. Lanks- 
tydamasis ir keliaklupsčiaudamas jis rado kelią į Lisabonos vysku- 
po širdį ir netgi tapo šio patarėju bažnytinės teisės klausimais. Abi 
jo dukterys suaugo ir ištekėjo, kaip man pasakota, abi drauge gy- 
vena Santareme. 

Tėvas Karlušas irgi nusprendė likti Portugalijoje. „Tegul Dievas 
padaro mane arba geru krikščioniu, arba dar geresniu aktoriumi", 
pasakė man, kai paskutinį sykį jį mačiau prieš dvidešimt trejus me- 
tus. Aišku, jo žodžiai man priminė Zerubabelį, Izaoką iš Rondos, 
Almiros grafą. Apie jo likimą aš nieko negirdėjau. Galbūt tikrasis jo 
vardas buvo koks nors visai kitoks. Gal jis netgi nebuvo kastilas ar 
„naujasis krikščionis“. Rasi Žuana netgi nebuvo jo duktė. 

Žinoma, nuo jos nebegavau jokios žinios. Tačiau kartkartėmis net- 
gi šiandien ji nusileidžia į mano sapnus. Tačiau kartėlis išnyko nuo 
jos lūpų, ir jau prieš daugelį metų lioviausi ją lyginęs su savo žmona. 

Neturėjau taip pat žinių ir nuo Helenos, merginos, su kuria 
prieš daugelį metų buvau susižadėjęs ir su kuria praradau savo 
skaistybę. Šitaip netgi geriau. 

Tūkstantis penki šimtai septintųjų gegužę, kai mes kūrėme pla- 
nus išvykti, pirklys su ryškiai raudonais ir baltais apdarais atėjo į 
mūsų namus nešinas laišku nuo elgetos „naujojo krikščionio“ An- 
tonijaus Eskarveljaus. Tuoj po nukreiptų prieš mus riaušių, dar 
gerokai seniau, nei karaliaus Manuelio potvarkis leido „naujie- 
siems krikščionims" palikti Portugaliją, jis sugebėjo išsirūpinti lei- 
dimą išvykti, kad galėtų aplankyti savo mylimą popiežių Julių. 

— Nežinote, ar jam gerai sekasi Romoje? — paklausiau pasiun- 
tinio. 

— Romoje? Apie ką jūs kalbate? Jis Jeruzalėje. Jau įsitaisė auk- 
sakalio dirbtuvėlę senajame Žydų kvartale. 

Sulaužiau smalkos antspaudą ir atplėšiau laišką: „Brangusis Be- 
rekijau, aš pasakiau tau ir ponui Abrahamui, kad turėtumėte reng- 
tis vykti su manimi. Vis dėlto šis senas asilas nebuvo toks kvailys, 
tiesa? Popiežius Julius teužsikruša. Aš spjaunu į visą Italijos pusia- 
salį. Tegul neganda su nuodingomis gyvatėmis užgriūva Romą ir 
sukandžioja visų joje gyvenančių krikščionių storas subines. Jus 
visados aš svetingai priimsiu. Iki ateinančių metų Jeruzalėje". 

Ne ateinančiais metais, bet galbūt greitai. Šiaip ar taip, mes per- 
sikėlėme arčiau. Ir aš nejaunėju. Jeigu kada nors ketinu nuvykti... 

Tūkstantis penki šimtai septintųjų birželį Faridas sėdo laivan, 
plaukiančian į Konstantinopolį, turėdamas prie savęs Tu Bisvat 
adresą ir pinigų, kiek mes išgalėjome sukrapštyti. Motina, Sinfa, 
Estera, Afonsus Verdinjus pasekėme juo rugpjūtį, mūsų laivas Abo 
devynioliktąją pakėlė bures iš Belemo. Nustebome išvydę, kad ap- 
griuvęs dviejų aukštų namas mažučiame žydų kvartale jau laukė 
mūsų, padedamas Tu Bisvat, kurio tikrojo vardo man nevalia mi- 
nėti, Dėdė sugebėjo iš anksto šiek tiek įmokėti už šią nuosavybę. 

Rozeta pasiliko su Reza; ji laukėsi pirmojo kūdikio — tai yra 
Reza, ne Rozeta — ir su savo vyru ir Aviboja persikėlė į ūkį neto- 
liese Belmontės šiaurrytinės Portugalijos kalnuose. Nuo to laiko, 
kai palikome Belemo krantinę, nemačiau jų. Juodu turi tris tebegy- 
vus sūnus: Mordekają, Judą ir Berekiją, taip pat dukterį Mirą. Avi- 
boja ištekėjo už ūkininko, besiverčiančio kaštainiais ir vynu. Ji 
gyvena šalimais, turi du tebegyvus vaikus. Ji taip ir nepaaugo nė 
per nago juodymą, nei negavo žinių nuo savo tėvų. 

Mes meldžiamės, kad inkvizicijos ugnis aplenktų jų slėnį, kai iš 
Kastilijos išplis į Portugaliją. Bijau, dabar tai tik mėnesių klausi- 
mas. Tiek maža ramaus laiko mes turime šiame pasaulyje. 

Judas. Kai tik man pavyko pašalinti jo kelnes ir marškinius iš 
savo motinos kambario, užkasiau juos Migdolų sodyboje, šalia Dė- 
dės kapo. Sukalbėjome kadišą, kad jo siela būtų išlaisvinta iš šios 
žemės. 

Dvidešimt ketveri metai praėjo nuo tada, kai jis dingo, ir vis 
tiek atrodo tebesąs čia pat. Vos prieš trejus metus man pasidingo- 
jo, kad atpažinau jo mėnuliškas akis žmoguje portugalų pirklio 
drabužiais, besišildančiame veidą prieš saulę sode po pietrytiniu 
- Hagijos Sofijos mečetės minaretu. Širdis man bumptelėjo tartum 
iššauta iš patrankos. Susvirduliavau apsvaigęs. Pagalvojau: „Visa 
tai klaida. Jis gyvas, buvo užaugintas „senųjų krikščionių“. Ir da- 
bar paaiškins, kur buvo". Pritykinau prie jo ir užkalbinau: 

— Tai tu, Judai? — Išvydęs Žmogų sutrikus, paėmiau jo ranką. — 
Nejau neatpažįsti manęs? Čia Berekijas. Tavo brolis. 

Jis patapšnojo man per nugarą, lyg būčiau senas pasigėręs kvai- 
lys. 

— Verčiau eikit namo pas žmoną, kol ji dar jūsų nepasigedo, — 
patarė ir nusijuokė. 

Štai kaip jaunesnioji karta supranta širdgėlą. 

Apie Samirą, Farido tėvą, daugiau nieko nesužinojau. 

Prisimenu, kaip rabinas Verga mūsų kieme pasakė, kad privalo- 
me nepamiršti mirusiųjų ir to, kaip šie prarado gyvybę. Jo žodžiai 
verčia mane šypsotis; nejau iš tikrųjų esama žmonių, kurie galėtų 
pamiršti? 

Pasirodo, Samsonas Tižolus, kuris savo Senajame Testamente 
išbraukė visus Dievo vardus, buvo teisus, kad Žydai Portugalijoje 
negali kalbėti būsimuoju laiku. Jeigu Dėdė būtų likęs gyvas, gal 
būtų kas nors šitai išsprendęs? Didieji kabalistai turi tam tikrų 
galių, ir galbūt, jeigu tik jis būtų susikaupęs... 

O gal visa tai melas? Tiek daug tikėjimo nutekėjo kartu su 
mano mokytojo krauju. 

Rana, Samsono Žmona ir mano senų laikų draugė iš kaimynys- 
tės, tebegyvena savo ūkyje už Lisabonos ribų. Migelis, jos sūnus, 
išsimokė sidabrakaliu. Kaip man pasakojo, vėlai naktimis, užsida- 
ręs langines, jis daro rodykles Toroms ir kitus šventus daiktus. 

Mūsų kaimynė senjora Fajama pasimirė tūkstantis penki šimtai 
dvyliktaisiais. Žemila ir josios šeima gyvena savo sename name 
kaip slaptieji žydai. Jų šuo Belus nugaišo, žinoma, taip niekad ir 
nesuradęs kaulo savo trūkstamai kojai. Kai kurių gyvenimo požy- 
mių neįmanoma susigrąžinti. Tačiau tai mūsų neatgraso ieškoti. 

Dažnai pagalvoju apie citrinmedį, augantį viršum senjoros Ro- 
zamontės plaštakos. Kaip būtų malonu, jei ji mestelėtų keletą savo 
vaisių. 

Kaip auga Dėdės migdolmedis? Mokytojo mirtis vis dar giliai 
raižo Man širdį ankstyvais rytais, kai kakta išmušta rasos ir atspa- 
rumas nusilpęs. Pastaruoju metu supratau, kad esu nelyginant me- 
dis, kurio pagrindinės šakos nukirstos šoheto peiliu. Iš randų man 


365 


šiaip taip pavyko išleisti ataugas. Aš netgi pražydau. Daugelį kar- 
tų. Bet medis vis tiek ne toks, koks turėjęs būti. Koks būčiau išau- 
gęs tiesesnis, jeigu jis ne... 

Keturiasdešimt ketveri metai praslinko pro mane. Esu senas, 
turiu savo vaikų. Tačiau kaip labai norėčiau būti nuvertas smarag- 
dinių Dėdės akių, jausti apie save saugų jo balto palaidinio skver- 
ną. Bučiuoti jo lūpas. Niekad to nebebus. Netgi jei man kasnakt 
ištisus metus tektų giedoti Zoharą. 

Mursa Benžamin ištvėrė, kai jai buvo atsakytas noras išpildyti 
levirato santuokos pareigą. Ji ištekėjo už turtingo „naujojo krikš- 
čionio", statindirbio iš Porto — gero Žmogaus, parašė ji man — ir 
vertėjauja pirkliams San Žuane da Foše. 

Manuelis Monšikas, kurio žmona Tereza žuvo šalia Dėdės, emig- 
ravo į Amsterdamą ir ten yra vienas iš banko vadovų: Girdėjau, 
kad jisai susidomėjo jūrų kelionėmis, netgi nuvyko Brazilijon, kur 
nupiešė dailius tenykščių peteliškių eskizus. Jis nebesitampo su 
savimi kardo. 

Tad galbūt įmanoma susirasti namus kitoje šalyje. 

Prieš mums paliekant Lisaboną, mano motina buvo tokia malo- 
ni, jog pasiuvo naują abą Atarui, žmogui, kuris paskolino man 
savo drabužį, kai tą lemtingą žydų mirties sekmadienį sprukau per 
maurų kvartalą. Jis pasveikino mane atvertu glėbiu. Iki palikau jo 
namus, suvalgiau visą viščiuką, skendintį džiovintose slyvose ir 
citrinose. Susikabinę rankomis mes tylomis pasimeldėme, paskiau 
drauge sukalbėjome suras* iš Korano. 

Izaokas Ibn Faražas, asketas, kuris išgelbėjo savo draugo galvą 
iš Rosijaus, galiausiai apsistojo Volonoje ir sėkmingai dirba perra- 
šinėtoju. Sykį atsitiktinai sutikau jį Rode, kai tą užėmė turkai, ir 
žmogelis atrodė taip, lyg nebūtų valgęs nė trupinėlio nuo tada, kai 
paliko Lisaboną. Išsišovusiais kaip ožio šonkauliais. Apžėlęs balta 
kaip pelėsiai barzda. Matyt, šį bei tą buvo sužinojęs apie atveža- 


* Korano skyriai (arab.). 

mus iš Naujojo Pasaulio negirdėtus vaisius, nes vis kartojo man: 
„Saugokis pomidorų!" 

Domas Migelis Ribeiras, didikas, kuris sužinojo iš Dėdės apie 
savo žydišką kilmę, tebegyvena kaip slaptasis žydas Lisabonoje. 
Netrukus po to, kai išvykome, medžioklėje per nelaimingą atsitiki- 
mą jis neteko akies. Spėju, kad paprasčiausiai nepajėgė atsisakyti 
paskutiniosios „senųjų krikščionių“ ydos. 

Ak, įdomus dalykas nutiko Didžiui Molšui. Jis kilo portugalų 
dvaro hierarchijos laiptais ir galiausiai tapo karališkuoju sekretoriu- 
mi. Paskiau, kaip jis pats pasakoja, priešais karalių Žuaną, Manuelio 
įpėdinį, pasirodė tamsiagymis žydelis žėrinčiomis kaip mano dėdės 
akimis, teigdamas esąs pasiklydusios Arabijos dykumos tyruose Reu- 
beno“ genties atstovas. Pasivadinęs Davidu Reubiniu, jis atvyko Por- 
tugalijon rinkti pajėgų, nes planavo atkariauti iš turkų Jeruzalę. Nors 
karalius Žuanas buvo nepatenkintas, Didį šis žmogus patraukė į sa- 
ve. Jis vėl priėmė judaizmą ir leidosi apipjaustomas. Kabalos tyrinė- 
jimai jam sukėlė vizijas, kurios baigėsi pranašystėmis. 

Prisidengęs savo žydiškuoju Solomono vardu, Didis nukeliavo 
Italijon pamokslauti, ir pranašysčių tikslumas pelnė jam šlovę tiek 
tarp krikščionių, tiek tarp žydų. Tūkstantis penki šimtai dvidešimt 
devintųjų gegužę, kai apsikeitėme laiškais, aš priėmiau Didį savo 
namuose Konstantinopolyje ir kitus šešis mėnesius padėjau jam 
mokytis Abulafijos metodų, kaip atrišti proto mazgus. Jo pamokslų 
knyga, iš dalies pagrįsta mudviejų bendromis studijomis, tais pa- 
čiais metais buvo išleista Salonikuose. Dabar jis vėl Romoje, seka 
savo vizijomis ir netgi pelnė popiežiaus Klemenso palankumą. Ta- 
čiau aš bijausi dėl jo gyvybės. Popiežiai pavyduliauja tikro tikėji- 
mo žmonėms ir yra sukti it išbadėję šeškai. O Didžio, telaimina jį 
Dievas, žemiškąją viziją temdo aukštesnės perspektyvos. 

Faridas gyvena kiek toliau toje pačioje gatvėje kaip ir mes, čia, 
Konstantinopolyje; su dideliu pasisekimu buvo išleista jo poezija. 


* Vyriausiasis Jokūbo ir Leos sūnus (ST Pr 29, 30). Jo palikuonys sudarė vie- 
ną iš 12 Izraelio genčių — reubenitus. 

Jo septyniolikmetis mylimasis — kalvis, vardu Šamsis, kuris groja 
uda' ir dainuoja piemenėlių fleitos balsu. Tai draugiškas, linksmas 
vyrukas lieknais raumenimis ir blakstienomis nelyginant juodosios 
rožės žiedlapiai. Žinoma, neapdovanotas ano basko matmenimis, 
tačiau, regis, Faridą tenkina. Labai seniai juodu įsisūnijo du našlai- 
čius, Samirą ir Rumį. Šie visados buvo geri, nors ir šiurkštoki, žai- 
dimų draugai mano mergaitei Zuleikai ir berniukui Ariui. 

Kiekvieną vakarą mes visi kartu valgome. Man didelė paguoda, 
kad galiu kalbėtis su Faridu rankomis. Kartais, kai mane apima 
prisiminimai, ir neturiu noro klausytis savo žodžių... 

Kai prieš visus tuos metus paskutinį sykį mudu kartu buvome 
Lisabonoje, aš paklausiau Faridą: 

— Kaip manai, ar Dievas lauks mūsų Konstantinopolyje? Iš Li- 
sabonos Jis išnyko be pėdsakų. 

Farido rankos pasisukinėjo aukštyn ir aplink: 

— Turi pasibelsti į save kaip į duris. Tai ten Jį surasi, jeigu Jis 
tau tebeegzistuoja, — pacitavo Dėdę. 

Tuos daugelį metų laukiau atsako į savo belsmą. Matyt, žmogus 
turi vaidinti šiam sunkiai girdinčiam Dievui darbštuolį genį, o aš 
paprasčiausiai neturiu snapo. 

Tad galbūt suradau tą pasaulietišką kraštovaizdį, mano numa- 
tytą prieš daugelį metų. Tą, kurio link, jaučiu, juda pasaulis, kuria- 
me nebus nei rabinų, nei kunigų, gyvenamą vien mistikų ir neti- 
kinčiųjų. Katra iš tų dviejų grupių užkariaus mano širdį, dar nežinau. 

Mano dukteriai Zulei dabar aštuoniolika, ji nori būti perrašinė- 
toja kaip teta Estera. Bet joje labiau regiu Rezą. Iš prigimties aris- 
tokratiška, aistringų akių, kurios jai kalbant laksto į šalis. O kai 
supyksta, mane gąsdina žioruojančiu žvilgsniu, kurį praktikuoda- 
vosi prieš veidrodžius. 

Aris, kuriam šešiolika, tvirtai sudėtas, juodų garbanotų mano 
žmonos plaukų. Jis mokėsi iliuminatoriumi ir kada nors iš jo išeitų 


* Arabiška liutnia. 

puikus menininkas. Bet nuo pat vaikystės jisai svajoja leistis į nuo- 
tykius Naujajame Pasaulyje. 

Žydas rankraščių iliuminatorius Brazilijos džiunglėse būtų nely- 
ginant macas mėnulyje, — visada jam sakydavau. 

Kažkurią dieną jis atėjo su tokiu atsakymu: 

— Betgi ten kai kurie indėnai yra apipjaustyti. Tu Bisvat sako, 
kad jie Žydai. 

Šiek tiek panašu į mane jaunystėje, a? Įdomu, ką iš jo būtų 
padaręs Dėdė? Manau, jeigu jis iš tiesų nori vykti Brazilijon, gal- 
būt turėtų tapti moheliu. 

Judo ir Dėdės netektis pasmerkė mano motiną gyvenimui jaus- 
mų paribiuose. Ji pradėjo siūti drabužius Konstantinopolio turkų 
aristokratijai ir nepriekaištingai prižiūrėjo vaisių krautuvėlę, kurią 
čia atidarėme, tačiau vengė bet kokių mėginimų suartėti. Pokal- 
biai netgi su teta Estera jai sekėsi sunkiai. Keletą sykių ankstyvą 
rytą sugavau ją būdraujančią ties mano lova su nežmogišku laivo 
priekyje išskaptuotos dievybės stoicizmu. Kai turėdavau iškeliauti 
toli nuo namų, ji patapšnodavo man ranką, paskiau greitai nusi- 
sukdavo, tarsi jau būtų buvę per vėlu tikėtis, kad sugrįšiu. Maldos 
ir giesmės jai kėlė tik nerimą. Šiek tiek padėdavo drignė. Motina 
mirė per Perėjimą bemaž prieš aštuonerius metus. 

O dėl tetos Esteros, tai mudu susitaikėme prieš daugelį metų, 
faktiškai tuoj po Djegaus mirties. Kodėl turėčiau visą laiką griežti 
dantį ant jos ir Afonsaus Verdinjaus? Ar turėjau teisę nuneigti jai 
bent kokią draugystę, kurią pasaulis dar galėjo suteikti? Prieš pat 
mums išvykstant į Konstantinopolį, jis atjojo į Mažąjį žydų kvartalą 
su auksiniu sužieduotuvių žiedu. Visai kaip raitelis iš kokios nors 
arabų legendos. Juodu susituokė, kai pasiekėme Turkijos krantus. 

Taigi, kaip tatai patvirtintų ir mano paties gyvenimas, meilė ne 
visada apsiriboja vieninteliu objektu. Ir aš neabejoju, kad teta Es- 
tera mylėjo Dėdę ir būtų dėl jo paaukojusi savo gyvybę. Sykį, kai ji 
maudėsi, atidariau jos sidabrinį medalioną ir aptikau keletą ilgų 
žilų Dėdės plaukų. Pavogiau vieną sruogelę ir suvalgiau ją. 

Estera jau labai sena, netoli septyniasdešimties. Bet jos, kaip 
perrašinėtojos hebrajų, arabų, persų, kastilų ir portugalų kalbomis, 
darbas ir toliau neturi sau lygių. Mudu su ja neseniai baigėme 
„Paukščių pasitarimo" egzempliorių sultonui Suleimanui Puikia- 
jam, telaimina kasdien ir visados jį Dievas. Pas mane neliko užrašų 
ir eskizų iš tų laikų, kai rengdavau išvykas į kalvas už Lisabonos 
stebėti paukščių, bet manoji toriška atmintis vis dar ganėtinai pui- 
ki, kad mane apdovanotų gervės snapo išlinkiu ir pelėdos krūtinės 
atspalviu. Povai, kuriuos įtraukdavau į iliuminacijas, buvo Dėdės 
sumanyti. 

Sinfa. Gyvenimas nebuvo jai lengvas. Vos tik Dievas prieš šeše- 
rius metus jai padovanojo mergytę, pavadintą Mira, kai tapo našle. 
Jos vyras buvo akių daktaras iš Aleksandrijos. Lieknas, švelniaodis 
vyriškis geromis akimis — Žmogaus, kuris visados atleidžia. 

Ir vis dėlto netrukus sužinojome, jog jis maukia anyžių degtinę 
it graikų jūreivis. Ir jam nepatinka, kad išauklėjau jo žmoną pagal 
Torą ir Talmudą. Visa tai paaiškėjo tik po vestuvių. Palikęs Lisabo- 
ną, aš visai pamiršau apie kaukes. 

Kai Sinfa buvo septynis mėnesius nėščia, jisai sumušė jai veidą 
lazdele. 

— Tavo sesuo pataisė mane per šabo maldas, — pasakė jis man, 
kai pamačiau jai po akimis ir ant skruostų švelniai melsvus ir gel- 
tonus iškilimus. Iš jo tono buvo galima suprasti: Privalėjau tai pa- 
daryti. 

— Ir gerai, kad ji taip pasielgė, stuobry! — atsakiau. — Šabas 
svarbiau nei tavo nusususi puikybė! 

Jis atsiprašė, nes bendruomenėje užėmiau dvasingą ekscentriš- 
ko, tačiau mokyto kabalisto padėtį, nors iš įžūlių akių mačiau, kad 
jis ne itin atgailauja. Iš manęs nekoks mušeika, tad griebiausi gud- 
rybės. Kai dėdamasis atleidžiąs kėliau ranką palaiminti, taip spy- 
riau jam į kiaušius, jog geras penkias minutes raitėsi ant žemės. 
Šūktelėjau: 

— Tr jeigu kada nors vėl pabandysi... 

Kai papasakojau tetai Esterai, ką padariau, ši tarė: 

— Tai bene tiek praktiška, kiek tik įmanoma kabalai! Puikus 
darbas! 

Bet gal man nereikėjo gundyti jo savo įspėjimu. Kitą dieną gy- 
vulys pakartojo savo bjaurųjį poelgį. 

Tuomet Faridas palydėjo mane į jų namus. Pridėjo durklą akių 
daktarui prie smakro ir liepė man, kad išversčiau jo gestų kalbą: 

— Dar sykį paliesi ją kitaip nei iš meilės, ir išpjausiu tau akis! 

Vėliau Faridas man pasakė: 

— Visad grasink Žmogui tuo, kieno jis žino vertę. 

Atrodė tartum geras patarimas. Bet gyvuliai be Dievo malonės 
nesikeičia. Aštuntą nėštumo mėnesį egiptietis daktaras nuspyrė 
Sinfą nuo jų namų laiptų. Vargšei lūžo dešinė koja ir raktikaulis. 
Išdrikusi ant žemės Sinfa ėmė gimdyti. Jos klyksmai prišaukė Zulę 
ir kaimynus. Jei ne šių apsukrumas, būtume praradę mažiulę Mirą. 

Mudu su Faridu ieškojome blogojo daktaro, bet niekur nesise- 
kė šio surasti. Po mėnesio jis aptiktas negyvas gatvėje netoliese 
viešnamio. Matyt, per daug pasismarkavo su labai vertinama mer- 
gina iš Jemeno. Kaip teta Estera pasakė: „Nedaug rizikuoji mušda- 
mas žmoną žydę. Bet tik pakelk ranką prieš brangiai kainuojančią 
musulmonę kekšę, ir ilgai netesėsi". 

Lecė, mano žmona, irgi apdovanota tokiu ironišku mąstymu. 
Tačiau iš pradžių šitaip nebuvo. Ji — batsiuvio, mūsų pirmojo draugo 
čia, Konstantinopolyje, duktė. Kai su ja susipažinau, turėjo ilgus, 
juodai rausvus chna dažytus plaukus, žalias, nedrąsiai ilgesingas 
akis, kurios visados tartum bijojo užduoti slaptą klausimą. Lūpos 
sučiauptos tylėti. Galbūt tai lėmė motinos mirtis, kai jai buvo vos 
penkeri. Kai su ja susipažinau, buvo išsigandusi, sieloje virpėjo. Ir 
vis dėlto turėjo seksualų šlapios katės žvilgesį. Kai judėdavo, tar- 
tum traukdavo kartu su savimi žemę ir orą. 

Sykį atėjau pas Lecę vieną vakarą, kai jos tėvas buvo išvykęs iš 
miesto. Pro durų angą matėsi jos siluetas. Skaitė knygą. Apsikeitė- 
me reikšmingais slapto nuotykio žvilgsniais, ji padėjo ant savo skry- 

nios knygą ir užpūtė žvakę. Be žodžių nusivilkau marškinius ir 
žingtelėjau iš kelnių. 

Kai mudviejų geismams nebeužteko tyrinėjimų burnomis ir ran- 
komis, ji užsiropštė viršun. Įsiręžusi tarsi prieš altorių, pasimovė 
ant manęs. 

Nejaugi tobulas lyties organų atitikimas simboliškai reiškia po- 
ros dvasinį bendrumą? 

Kol ji sukaliojo viršum manęs savąją šiltą drėgmę, įsivaizdavau 
senų laikų draugę Raną Tižolu, žindančią savo kūdikį Migelį. Įsi- 
rausiau galva giliai tarp šiltų Lecės krūtų ir pamaniau: „Štai mote- 
ris, kuriai atsiduosiu". 

Ir taip įvyko. Labiau už savo rankraščius, labiau už kabalos stu- 
dijas savo gyvenimo pasiekimu laikau tai, ką suteikiau jai ir savo 
vaikams. Ne visad tai buvo gera ar pakankama, bet daviau, ką 
turiu, be jokios veidmainystės. 

Ir tatai mane atveda prie priežasties, kodėl darsyk pasiėmiau 
nendrinę plunksną ir papasakojau jums mūsų istoriją. 

Kaip jau rašiau mūsų pasakojimo pradžioje, dar tik vakar apie 
vidudienį sulaukiau lankytojo: Lorensaus Paivos, mūsų senos skal- 
bėjos bei draugės Britos sūnaus. Prieš mirdama motina paprašė jį 
nuvykti ir pasiūlyti man atgalios teisę į mūsų senojo namo Rua de 
Sao Pedro ir Rua da Sinagoga kampe nuosavybę, idant sužinotų, ar 
aš noriu sugrįžti tėvynėn. 

Mūsų senojo namo raktai degino sugniaužtą mano kumštį, ir 
vaizduotėje atsigręžiau atgalios į Portugaliją: kamšteniai ir aguo- 
nos. Rozeta ir jos vyšnių apykaklė. Mordekajas ir mano tėvas. Balti 
ir mėlyni Lisabonos namai. Rosijaus aikštė. Upės veidrodis už mū- 
sų senosios sinagogos. Gardus oleandrų krūmų kvapas mūsų kie- 
me. Judas ir Dėdė. Kapai Migdolų sodyboje. 

Paskiau mano sieloje atsivėrė vizija, ta, kurioje mano mokytojas 
meta man portugališkus laiškus, surištus virtinėn vienas po kito, 
ant kurių buvo užrašyta: as nossas andorinhas ainda estao nas maos 
do fara6 — mūsų kregždės vis dar paliktos faraonui. Kol mano 

žvilgsnis darsyk slinko tais „naujųjų krikščionių“ kodo žodžiais, 
šie pakilo oran ir skimbčiodami subyrėjo. 

Kai atsipeikėjau, mano krūtinėje stukseno eilutė: „Turiu progą 
sugrįžti tėvynėn". 

Ir kaip tik tuomet atskiri įvykiai manojoje toriškoje atmintyje 
susijungė, leisdami perskaityti praeitį, ko, spėju, prieš tiek daug 
metų ir tikėjosi iš manęs Dėdė. 

Siekiau grafino su vynu ir sugriebiau veleno juostą, ant kurios 
teta Estera buvo užrašiusi mano ir Dėdės vardus — juostą, kurią jis 
man davė prieš pat savo mirtį, kai pažadėjo ateiti pagalbon bet 
kokiomis aplinkybėmis. Vienas savo maldų kambaryje prisiminiau 
baisias eilutes iš Pradžios knygos apie Izaoko auką, kurias tą lem- 
tingą Perėjimą mano mokytojas privertė mane mintinai pacituoti 
Judui... Jis mums paaiškino, kad, siekiant aukštesnių tikslų, sava- 
sis aš turi būti nuslopintas. Jis turėjo galvoje save. 

Prieš savo mirtį mūsų rūsyje Dėdė mane klausinėjo, ar sutik- 
čiau palikti Portugaliją. Jis kalbėjo rimtai bijąs, kad mano motina 
ir Reza niekad nesutiks išvykti. Ši baimė išduoda jo motyvaciją: 
jis leido suprasti, kad tik pati baisiausia tragedija galėtų atskirti 
mano motiną ir Rezą — vienintelį gyvą jo vaiką — nuo Portuga- 
lijos. 

Netgi mano dėdės žodžiai, Djegaus pacituoti sufabrikuotame sa- 
vižudystės laiškutyje, kurį parašė už mohelį Solomoną, sudaro nuo- 
rodą į paslėptą jo mirties priežastį: „Tavoji plieno geležtė užgrūdins 
mane Dievui ir galbūt netgi padės pasiekti aukštesnį tikslą". 

Kokį aukštesnį tikslą būtų galėjusi jo mirtis padėti pasiekti? 

Per paskutines dvidešimt keturias valandas leidau savo spėlio- 
nėms persipinti su klausimais, iki jos sudarė rašto rezginį, kuris 
nedavė man ramybės. Tad nusikėliau nuo lentynos rašalinę ir išsi- 
ėmiau rankraštį, kurį iš esmės parašiau krikščioniškaisiais tūkstan- 
tis penki šimtai septintais metais ir kuris — su keliais nežymiais 
pataisymais — dabar tapo tuo, ką pavadinau Pirma knyga. Ir štai 
tada pradėjau jums rašyti mūsų istorijos pabaigą. 

Mesirat nefesh, pasirengimas rizikuoti viskuo vardan tikslo, ku- 
ris leis pataisyti tiek Žemiškąjį pasaulį, tiek dangaus karalystę. Tik 
dabar, man regis, iš tiesų suprantu, kaip tokia neapsakoma drąsa 
įžiebė smaragdines Dėdės akis, vedžiojo jo rankas, laiminančias 
pasaulį. 

„Prisiekiu saugoti tave nuo pavojų, iškylančių pakeliui", jis pa- 
žadėjo man, kai tebuvau vos aštuonerių. Taip, jis tesėjo savo žodį. 
Kadangi štai aš čia, saugus Konstantinopolyje! 

Priešokiais, su dvejone, dėl kurios kalti mano silpstančios jėgos 
ir padaugintas Anatolijos vynas, štai ką noriu pasakyti: Dėdė pasi- 
aukojo. Iš dalies turbūt, kad išgelbėtų merginą Terezą, kuri buvo 
nužudyta greta jo. Bet dar svarbiau, aš manau, kad jis leidosi nužudo- 
mas vardan būsimų kartų. Kad priverstų mano motiną ir Rezą — 
visą mūsų šeimą — palikti Portugaliją. Kad mūsų šeimos medis 
galėtų saugiai įleisti šaknis kitoje šalyje. Šalyje, kurios žemė pasi- 
rengusi priimti žydus be kaukių. 

Nemanykite, kad kuriu teoriją, neva mano dėdė privertė Djegų 
ateiti pas jį į rūsį ar atsigabeno jį ten pasitelkęs praktinę kabalą. 
Visai ne. Bet galbūt Dėdė spėjo, kad susilauks lankytojo. Kad ir 
kaip ten būtų, stojo akimirka, — galimas daiktas, tik jau Djegui 
nulipus į rūsį, — kai mano mokytojas ėmė suprasti tikrąją riaušių 
prieš mus reikšmę, kai išvydo galimybes, kurios atsivers jam žuvus 
nuo žudiko rankų. Šiaip ar taip, jis padarė išvadą, kad mūsų šeima, 
mūsų tauta priėjo baisią aklavietę ir kad tik smurtinė jo mirtis 
privers mus iš jos išsiveržti. 

Ar ši teorija beprotystė? Gal ir taip. Galbūt tik vienas Dievas 
žinojo, kad mano dėdė tą Perėjimą bus paaukotas. 

Ir vis dėlto yra daugiau faktų mano teorijai paremti, šioks toks 
įrodymas, kuris galbūt jus įtikins, kad tai, ką sakau, mažų mažiau- 
siai įmanoma. 

Prieš daugelį metų Faridas pareiškė, kad Mordekajo modeliu 
savo paskutinėje Hagadoje Dėdė pasirinko mano veidą, kad aš 
buvau pavaizduotas kaip žydų gelbėtojas iš Esteros knygos. Ne- 

maniau, kad šitaip galėtų būti; piešinyje Mordekajas kur kas se- 
nesnis. 

Taip pat samprotavau, kad jeigu Dėdė ir išties paėmė šiam per- 
sonažui modeliu mano veidą, tai tik todėl, kad turėjo mistinę nuo- 
jautą, jog vėliau aš atkeršysiu jo Hamanui — Djegui. 

Tačiau vakar, tyrinėdamas šią iliuminaciją aptikau kai ką stulbina- 
ma. Mordekajas atrodo labai panašus į mane dabar — dvidešimt ket- 
„verius metus po to, kai Dėdė jį nupiešė. Mudviejų tokie patys trumpai 
nukirpti, žilstantys plaukai, tokios pačios pavargusios akys — abu ne 
tik išlikome gyvi po tragedijos, bet ir buvome jos liudytojai. 

Taigi matote, Dėdė turėjo tokias įžvalgias akis, jog sugebėjo 
nupiešti, kaip aš atrodysiu ateityje, bemaž po ketvirčio šimtmečio. 

Tad tik dabar pradedu sutikti, kad mokytojas apdovanojo mane 
aukštesne paskirtimi, nuspėjo, kad kaip šis senovės žydų herojus 
kovosiu, idant išgelbėčiau mūsų tautą. 

Ir esu įsitikinęs, kaip tik čia priežastis, kodėl — mano vakarykš- 
tėje vizijoje — Dėdė pavadino mane „Mordekaju“. Pavartojo ne 
mano vyresniojo brolio, kaip iš pradžių pamaniau, bet biblijinio 
mūsų tautos gelbėtojo vardą. 

Tačiau kaipgi jis norėjo, kad juos gelbėčiau — aš, Berekijas 
Zarkus, žmogus, kuris nebetiki netgi nuosavu Dievu? 

Jūsų rankos liečia atsakymą; įtariu, kad Dėdė jautė, jog tik jo 
mirties košmaras privers mane parašyti šią pačią knygą, kurią jūs 
dabar skaitote. Kad tik jo smurtiškas išėjimas iš šio žemiškojo pa- 
saulio privers mane suprasti, kad mūsų ateitis Europoje užsibaigė. 
Kad tik pati siaubingiausia tragedija galėtų mane įtikinti maldauti 
visus žydus — iki paties paskutiniojo iš mūsų, „naujojo krikščio- 
nio" arba ne — persikraustyti ten, kur mes būsime saugūs nuo 
inkvizicijos ir visokių kitokių baisybių, kurias krikščionių karaliai 
kada nors dėl mūsų susapnuos. 

Mat, jeigu apie Europos monarchus galime nors ką pasakyti — 
tai tik tiek, kad sapnų dėl žydų jiems nestinga. Mes juos persekio- 
jame dvasinėse jų sutemose. 

Jeigu nepripažįstate, kad esama nors mažutės galimybės, jog 
šie samprotavimai įtikinamai paaiškina jo poelgius, tuomet linkiu 
jums gera savo vienatvėje; aišku, kad niekad nepažinojote nieko, 
kuris turėtų mano dėdės dvasios tvirtybę, kuris be jokios priežas- 
ties, besąlygiškai jus mylėtų ir pasiaukotų dėl jūsų gyvybės. 

O galbūt man labiau tiktų apgailestauti dėl savo paties rašyto- 
jiškų gabumų; jeigu mano pasakojimu nepavyko jūsų įtikinti, kad 
ponas Abrahamas Zarkus iš tiesų egzistavo. Meldžiu man atleisti. 
Tačiau dabar jums sakau, ir turite rasti drąsos tuo patikėti: esama 
vyrų ir moterų tokių be galo ryžtingų, jog jie sutiktų atiduoti savo 
gyvybes už kartas vaikų, su kuriais niekad nė nesusitiks. 

Taigi aš prieš tuos daugelį metų klydau, kai savo vaikystės drau- 
gei Ranai Tižolu pasakiau, kad Dėdė tebetikėjo, jog žydai Portuga- 
lijoje gali kalbėti būsimuoju laiku. Tuomet jis žinojo, kad Iberijoje 
ir visose krikščioniškose Europos šalyse mums yra tik praeitis. Ne- 
jau patikėtumėte, kad vien dėl savo užgaidos jis planavo mums 
persikelti į musulmonišką šalį; į Turkiją? 

Nei atsitiktinumų, nei sutapimų. Nejau tai įmanoma? 

Iki šiol tik Faridui išdrįsau papasakoti apie savo prielaidas, ir 
ženklais jis man atsakė: 

— Betgi ar tau neatrodo, kad žydų tautai Dėdė daugiau galėjo 
padaryti gyvas nei miręs? 

Geras klausimas. Galbūt įvykiai rutuliojosi per greitai, ir mano 
mokytojas nesuspėjo jų valdyti. Ir, kaip jau sakau, gal jisai savo 
paskirtį suprato įžvalgos akimirką, kaip tik tuo momentu, kai Dje- 
gus užmetė jam ant kaklo rožinį. 

Manau, jis tikėjo, kad Dievui bus naudingesnis miręs nei gyvas. 

Bet kuriuo atveju atsakymo neturiu, išskyrus tikėjimą, degantį 
mano širdyje. Bet net jeigu mano prielaida siaubingai klaidinga, aš 
vis tiek nedrįstu padėti plunksną ar suplėšyti šiuos puslapius. Ne- 
galiu statyti žydų išlikimo ant Europos karalių dorybingumo — šie 
ne sykį parodė neturį jokio teisingumo jausmo. Mat, net jeigu aš ir 
klystu, net jeigu skaitau iš kairės į dešinę, net jeigu mano mokyto- 

jas buvo toks išsekęs nuo nemigos dėl Rezos, jog nepajėgė pakelti 
rankų ir pasipriešinti Djegui, ar jūs galit būti tikri, kad vieną dieną 
krikščionys neateis jūsų ar mūsų visų? Kad tokie išdavikai kaip 
Djegus nepadės jiems? 

Taigi mes galiausiai prieiname prie Djegaus ir to, kokia galėjo 
būti tikroji jo išdavystės prasmė. Aišku, aš daugelį kartų to klau- 
siau savęs. 

Raktas jo poelgių interpretacijai slypi kabalistiniame blogio api- 
brėžime — „gėris, kuris atsiskyrė nuo sau priklausančios vietos". 

Manau, kad Djegus buvo žmogus, kuris būtų galėjęs klestėti 
tarp savųjų, tačiau gyvendamas su „senaisiais krikščionimis", pri- 
verstas kovoti su siaubu, kurį jų Bažnyčia ir inkvizicija jam sužadi- 
no, jis nukrypo į blogį. 

Ir todėl aš tikiu, kad bus daug kitų, panašių į Djegų, kurie regs 
prieš mus sąmokslus, kol išsikraustysime iš Europos. Tatai taip pat 
dalis Dėdės mirties prasmės. 

O dėl mano dvejonių apie tai kalbėti... Nieko nuostabaus, dale- 
lytė manęs norėtų atmesti šiuos žodžius kaip nesąmonę. Mat jeigu 
mano tikėjimas krypsta į tiesą, tuomet aš niekingai nuvyliau savo 
Dėdę. Prieš dvidešimt trejus metus leidau savo pusseserei Rezai 
pasilikti Portugalijoje, Dėdė man teatleidžia. Mat jeigu jis teisus, 
jeigu aš teisingai skaitau praeities eilutes, tuomet jos šeima pa- 
smerkta. 

Štai kodėl privalau paimti palaimintuosius raktus, kuriuos bran- 
gusis Lorensus man įteikė, kad vėl įžengčiau pro Portugalijos var- 
tus. Šis rankraštis — ginklas, kurį prie savęs nešiosiuos. Tegul jo 
žodžiai, suverti draugėn, sudarys kilpą, kuri pakars Hamaną. 

Faridas sako, kad lydės mane, nes man prireiks jo globos. Gal- 
būt jis teisus. Kartu mudu pasiimsime Rezą su šeima ir parsivešime 
į Konstantinopolį. 

Telydės mus visi „naujieji krikščionys" ir žydai. 

Ir tesupras mano vaikai ir žmona, kodėl palieku juos. 

Pirma silpna brėkšmos šviesa prasiskverbė pro langines, ir man 

įsmilko riešą. Jau metas pamirkyti plunksną rašalinėn ir brūkštelti 
kelias paskutines eilutes. Tegul angelai už šių žodžių padės įtikinti 
mano iI jūsų sielą. 

Kaip jau sakiau pačioje pradžioje, tai istorija, kurios tikslas per- 
spėti. Jūs, kurie skaitysite šiuos žodžius, kad ir kas būtumėte, — 
žydai ar „naujieji krikščionys", sefardai ar aškenaziai, — jeigu jus 
tebesupa Europos sienos, esate rimtame pavojuje. Inkvizicija plis, 
ir labai greit mūsų Kraujuojantysis veidrodis pasrus krauju kaip 
niekad anksčiau. Štai kodėl Dėdė man dabar pasirodė. Žudynės tik 
prasideda. Galite būti tikri, Europos karaliai ir jų neapykantos pri- 
tvinkę vyskupai niekad nesiliaus mūsų sapnavę. Jie niekad neleis 
jums ir jūsų vaikams gyventi. Niekad! Anksčiau ar vėliau, šiame 
šimtmetyje ar po penkių šimtmečių, jie imsis jūsų ar jūsų palikuo- 
nių. Joks kaimas, kad ir koks atokus, nebus saugus. Joks aristokra- 
tas ar užsienio kariuomenė neateis jums pagalbon. Štai kaip aš 
suprantu Dėdės mirties prasmę. Tad nusiimkite kaukę. Atsisukite į 
Konstantinopolį ir Jeruzalę. Ir pajudėkite kelionėn. 

Išmeskite krikščioniškąją Europą iš širdies ir niekados neatsigręž- 
kite atgal! 

Tebus palaiminti visi Dievo savęs atvaizdai. 


Berekijus Zarkus, Konstantinopolis 
5290-ieji, Abo septintoji 

Žodynėlis 


Adaras Šeštas hebrajiško mėnulio kalendoriaus mėnuo, pa 
prastai sutampantis su dalimi vasario ir dalimi kovo. 

Anusimas Hebrajiškas žodis pavadinti žydams, per prievartą 
atverstiems į krikščionybę. 

Asmodėjus Žydų demonų valdovas. 

Abas Vienuoliktas hebrajiško mėnulio kalendoriaus 


mėnuo, paprastai sutampantis su dalimi liepos 
ir dalimi rugpjūčio. 

Baal Shem Kabalistiniuose tekstuose titulas mistikų, kurie 
žino šventuosius Dievo vardus ir kurie gali tuo 
pasinaudoti magijos tikslais. 

Bahiras Šviesos knyga. Įtakingas kabalistinis tekstas, XII 
amžiuje aptiktas Provanse. 


Chametz(as) Maistas, kurį žydams draudžiama valgyti per 
Perėjimą, ypač rauginta duona. 

Chazan(as) Maldų vedėjas ir pagrindinis giedotojas sinagogos 
liturgijoje. 

Ein Sof Pasislėpęs Dievas, kurio negalima pamatyti, ap- 


rašyti ar kaip nors kitaip pažinti. Tokio Dievo 
buvimą ir prigimtį mūsajame pasaulyje galima 
atsekti iš jo emanacijų ar specifinių savybių. 


Elohim Vienas iš Dievo vardų. 
Geniza (Genizah) Saugykla šventosioms knygoms. 
Golem(as) Būtybė, paprastai žmogiško pavidalo, sukurta 


magiškomis priemonėmis naudojantis šventai- 
siais vardais, ypač tetragramatonu*. 

Hagada Tekstas, kuriame aprašoma tiek Išėjimo istorija, 

(Haggadah) tiek apeiginio valgio ritualas švenčiant Perėjimą 

ydų rankraščių iliuminatoriai iš Iberijos ir kitų 

Europos dalių dažnai iliustruodavo Hagadas bib- 
linėmis scenomis. 

Halizah Pagal Bibliją nustatyta ceremonija, atliekama, kai 
vyras atsisako vesti savo brolio bevaikę našlę. 


* Keturių raidžių žodis, religine prasme — Jehova. 


379 


Hamanas 


Hanuka (Hanukkah) 


Harosetas (Haroset) 


Hešvanas 


Ibbur 


Yom Kipuras 
(Yom Kippur) 


Kadišas (Kaddish) 
Kchala (Challah) 
Kislevas 


Kosher 


Lezas 


Levitas 

Lilita 

Magen David 
Maimonas 

Macas (Matzah) 
Menora (Menorah) 


Metatronas 

Persų dvasiškis, kuris rengė sąmokslą išžudyti 
žydus (iš Esteros knygos). 

Žydų žiemos šventė, kuria pažymima, žydų genties 
makabėjų pergalė prieš sirus 165 m. pr. Kr. 
Smulkintų vaisių, riešutų ir prieskonių mišinys, 
valgomas per Paschą ir simbolizuojantis cemento 
skiedinį, kurį statyboje naudojo hebrajai vergai 
pas Egipto faraoną. 

Antras hebrajiško mėnulio kalendoriaus mėnuo, 
paprastai sutampantis su dalimi spalio ir dalimi 
lapkričio. 

Piktoji dvasia ar klajojanti mirusio žmogaus siela, 
kuri įeina į gyvo žmogaus kūną ir kontroliuoja jo 
ar jos elgseną. 

Švenčiausia žydų šventė, per kurią jie badauja 
atgailaudami už nuodėmes. 

Malda už mirusiuosius, kurią kalba gedėtojai. 
Žydiška kiaušinių duona. 

Trečias hebrajiško kalendoriaus mėnuo, paprastai 
sutampantis su dalimi lapkričio ir dalimi gruodžio. 
Pagal žydų mitybos taisykles tinkamas valgyti 
žmonėms. 

Klastingas žydų demonas arba poltergeistas. 
Žmogus, priklausantis religinei kastai kunigų, 
kilusių iš Levio, Jokūbo sūnaus. 

Žydų legendose moteriškos lyties piktoji dvasia, 
kuri smaugia vaikus ir vilioja vyrus. Kartais ji 
laikoma viso blogio valdove. 

Šešiakampė žvaigždė, judaizmo simbolis. 
Galingas žydų demonas. 

Nerauginta duona, izraelitų kepta Išėjimo iš 
Egipto metu ir valgoma per Perėjimo šventes. 
Vieninteliai jos ingredientai - duona ir vanduo. 


Kandeliabras, paprastai turintis septynias ar de- 
vynias šakas. Uždegamas per hanukos šventes. 


Dangaus angelas, surašantis gerus darbus. 


Mezuzah 


Micva (Micvah) 


Mitzvah 


Mohelis (Mohel) 


Mordekajas 


Neshamah 
Neza (Nezah) 


Nisanas 


Perėjimas* 


Purimas 


Rahanim 
Rosh Hashanah 
Samaelis 
Seder(is) 


Sefer 


Skrynelė, kurioje yra pergamento skiautė, su sura- 
šyta ypatinga žydų malda, prasidedančia žodžiais: 
„Klausyk, O Izraeli“. Ši skrynelė pritvirtinama prie 
žydų namų durų staktos ir kai kada laikoma kaip 
suteikianti apsaugą nuo piktųjų dvasių. 
Ritualinė vonia, kurion pasimerkia moterys po 
menstruacijų. Ja taip pat naudojasi vyrai rituali- 
niam apsišvarinimui. 

Dieviškasis įstatymas. Toroje tokių yra 613. Tai 
taip pat gali reikšti bet kokį gerą darbą. 
Asmuo, išmokytas atlikinėti ritualinius apipjaus- 
tymus. Žydų vyriškos lyties vaikai paprastai api- 
pjaustomi aštuntą savo gyvenimo dieną. 

Žydų dvasiškis, kuris sugriovė Hamano planą 
išžudyti Persijos žydus (iš Esteros knygos). 
Dievo kibirkštis žmoguje; siela. 

Dieviškasis patvarumas. 


Septintas hebrajiško mėnulio kalendoriaus mėnuo, 
paprastai sutampantis su dalimi kovo ir dalimi 
balandžio. 


Žydų šventė hebrajų pabėgimui iš Egipto vergijos 
atminti, tradiciškai švenčiama pavasarį aštuonias 
dienas. 

Žydų šventė, kuria pažymimas Hamano plano 
išžudyti Persijos žydus žlugimas. 

Dieviškoji atjauta. 

Žydų Naujieji metai. 

Šėtono vardas judaizme. 


Tradicinis apeiginis patiekalas, valgomas pirmą 
ir kartais antrą Perėjimo vakarą (Kristaus pasku- 
tinė vakarienė buvo žydų sederis). 


Hebrajiškai „knyga“. 


* Pavadinimas (hebr. Pesach, aramėjiškai Pasha) susijęs su bibline legenda, kaip 
Viešpats perėjo Egiptą, ir mirė visi pirmagimiai, įskaitant ir faraono sūnų (10-oji 
Egipto rykštė). Todėl faraonas leido Izraelio žmonėms palikti kraštą, ir nuo tada 


švenčiama ši šventė — 


Žydų Velykos (ST, Iš 11,1-9, 12,1-36, 13, 43-50). 

Sefirot 


Sitra Ahra 
Shefa 


Šebatas 


Šofaras (Shofar) 
Šohetas (Shohet) 


Talis (Tallis) 
Talmudas 


Tefilin 


Tišris 


Tora 


Tref 


Tzitzit 
Tu Bisvat 


Zedek(as) 
Zohar(as) 


Dešimt Dievo apsireiškimo aspektų, kurie kartais 
vaizduojami kaip dieviškosios šviesos ir dažnai 
siejamos su Visatos medžiu, Dievo vardais ir įvai- 
riomis žmogaus kūno dalimis. 

Kabalistinis terminas blogio emanacijų ir piktųjų 
dvasių galių valdoms nusakyti (Ana Pusė). 
Dieviškasis įsiliejimas ar dieviškojo buvimo mo- 
mentas. 

Penktas hebrajiško mėnulio kalendoriaus mėnuo, 
paprastai sutampantis su dalimi sausio ir dalimi 
vasario. 


Avino ragas, pučiamas norint išgauti trimito garsą 
per kai kurias žydų apeigas. 

Žydų skerdikas, specialiai apmokytas gyvulių 
skerdimo technikos. 

Stačiakampis maldų šalis. 

Senovinė žydų sakytinės teisės kompiliacija su 
rabinų komentarais. 

Filakterijai. 

Pirmas hebrajiško mėnulio kalendoriaus mėnuo, 
paprastai sutampantis su dalimi rugsėjo ir dali- 
mi spalio. 

Penkiaknygė arba pirmos penkios Senojo Testa- 
mento knygos. Platesniąja prasme gali būti turimas 
galvoje visas Senasis Testamentas ar netgi visas 
žydų mokymas. 

Maistas, netinkamas žmogui valgyti ir pagal žy- 
dų mitybos taisykles privalomas išmesti. 

Kutai, kabantys nuo keturių maldų šalio kampų. 
Žydų šventė, susijusi su Gyvybės medžiu ir valgy- 
mu vaisiaus, turinčio bendra su Izraelio žeme. 
Dieviškasis teisingumas. 

Didingumo knyga. Reikšmingiausia kabalistinio 
misticizmo knyga, parašyta Guadalacharoje (Is- 
panija) tarp 1280-ųjų ir 1286-ųjų k.e. metų žydų 
mistiko Mošės de Leono. 

